(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΞΗ΄

Τετάρτη, 05 Φεβρουαρίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθήτριες και μαθητές και συνοδοί εκπαιδευτικοί από το 3ο Αρσάκειο Δημοτικό Σχολείο Ψυχικού, το 3ο Γυμνάσιο Χαλανδρίου, το 6ο Δημοτικό Σχολείο Ζωγράφου, το 1ο Δημοτικό Σχολείο Υμηττού, το 3ο Γυμνάσιο Ηγουμενίτσας, το Γυμνάσιο Νέου Φαλήρου Αττικής, το 5ο Δημοτικό Σχολείο Κορίνθου, το 1ο Δημοτικό Σχολείο Πάργας και από το 2ο Δημοτικό Σχολείο Αργοστολίου Κεφαλληνίας., σελ.   
3. Ανακοινώνεται επιστολή του Πρόεδρου της Κοινοβουλευτικής Ομάδας της Νέας Αριστεράς προς τον Πρόεδρο της Βουλής των Ελλήνων κ. Νικήτα Κακλαμάνη οτι σύμφωνα με το άρθρο 17 παράγραφος 2 του Κανονισμού της Βουλής, ορίζει ως αναπληρωτές Εκπροσώπους της Κοινοβουλευτικής Ομάδας ΝΕΑ ΑΡΙΣΤΕΡΑ τους Βουλευτές Ευτυχία ( Έφη) Αχτσιόγλου και Αθανάσιο (Νάσο) Ηλιόπουλο., σελ.   
4. Ανακοινώνεται η υπ' αρ. 1027 από 5/2/2025 πρόταση που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας ΠΑΣΟΚ-Κίνημα Αλλαγής κ. Νικόλαος Ανδρουλάκης και 30 Βουλευτές της Κοινοβουλευτικής του Ομάδας για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, κατά του πρώην Υφυπουργού παρά τω Πρωθυπουργώ κ. Χρήστου Τριαντόπουλου, σύμφωνα με τις διατάξεις των άρθρων 86 παρ. 3 του Συντάγματος, 153 επ. του Κανονισμού της Βουλής και 5 του ν.3126/2003: «Ποινική Ευθύνη των Υπουργών», όπως ισχύουν, για τη διερεύνηση τυχόν αδικημάτων που έχουν τελεστεί κατά την άσκηση των καθηκόντων του. , σελ.   
5. Αναφορά στο τραγικό δυστύχημα των Τεμπών και στη διερεύνηση των ευθυνών, σελ.   
6. Αναφορά στις συνεχείς σεισμικές δονήσεις που καταγράφονται στη θαλάσσια περιοχή μεταξύ Σαντορίνης και Αμοργού και στην ανησυχία των κατοίκων., σελ.   
7. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς την Υπουργό Εργασίας και Κοινωνικής Ασφάλισης:   
 i. με θέμα: «Ανάγκη για αντιμετώπιση της ανεργίας που βιώνει μεγάλος αριθμός Ελληνίδων και Ελλήνων που χρειάζεται από λίγους μήνες έως δύο χρόνια για να βγει σε σύνταξη», σελ.   
 ii. με θέμα: «Πώς αιτιολογείται η αιφνίδια μη ανανέωση συμβάσεων του Πρόεδρου, του Αντιπρόεδρου και του Γενικού Γραμματέα του νεοσυσταθέντος Σωματείου Εργαζομένων στην Επιχείρηση ΚΤΕΛ Θεσσαλονίκης (ΣΕΕΚΘ)», σελ.   
 β) Προς τον Υπουργό Αγροτικής Ανάπτυξης και Τροφίμων με θέμα: «Να υπάρξει ειδική μέριμνα της Πολιτείας για τη συνολική στήριξη των αμυγδαλοπαραγωγών του ν. Λάρισας», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
 Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Ρυθμίσεις για την ενίσχυση του ερασιτεχνικού και του επαγγελματικού αθλητισμού», σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.  
   
ΟΜΙΛΗΤΕΣ

Α. Αναφορά στο τραγικό δυστύχημα των Τεμπών και στη διερεύνηση των ευθυνών:

ΑΜΥΡΑΣ Γ. , σελ.   
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗ Ε. , σελ.   
 ΑΠΟΣΤΟΛΑΚΗΣ Ε. , σελ.   
 ΑΥΛΩΝΙΤΗΣ Α. , σελ.   
 ΒΟΡΙΔΗΣ Μ. , σελ.   
 ΒΟΡΥΛΛΑΣ Α. , σελ.   
 ΓΑΒΡΗΛΟΣ Γ. , σελ.   
 ΓΕΡΟΒΑΣΙΛΗ Ό. , σελ.   
 ΓΕΡΟΥΛΑΝΟΣ Π. , σελ.   
 ΓΙΑΝΝΟΥΛΗΣ Χ. , σελ.   
 ΔΗΜΗΤΡΙΑΔΗΣ Π. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΟΓΛΟΥ Θ. , σελ.   
 ΚΑΤΡΙΝΗΣ Μ. , σελ.   
 ΚΑΤΣΩΤΗΣ Χ. , σελ.   
 ΚΟΚΚΑΛΗΣ Β. , σελ.   
 ΚΟΝΤΟΤΟΛΗ Μ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΙΑΚΟΥΛΗ Ε. , σελ.   
 ΛΟΒΕΡΔΟΣ Ι. , σελ.   
 ΜΑΝΤΖΟΣ Δ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΙΑΓΚΗΣ Δ. , σελ.   
 ΜΠΟΥΜΠΑΣ Κ. , σελ.   
 ΝΑΤΣΙΟΣ Δ. , σελ.   
 ΝΟΤΟΠΟΥΛΟΥ Α. , σελ.   
 ΠΑΝΑΓΙΩΤΟΠΟΥΛΟΣ Α. , σελ.   
 ΠΑΠΠΑΣ Ν. , σελ.   
 ΠΛΕΥΡΗΣ Α. , σελ.   
 ΣΠΥΡΙΔΑΚΗ Α. , σελ.   
 ΣΤΑΡΑΚΑ Χ. , σελ.   
 ΣΤΙΓΚΑΣ Β. , σελ.   
 ΣΤΥΛΙΟΣ Γ. , σελ.   
 ΦΑΜΕΛΛΟΣ Σ. , σελ.   
 ΧΑΡΙΤΣΗΣ Α. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.   
 ΧΡΗΣΤΙΔΟΥ Ρ. , σελ.   
 ΨΥΧΟΓΙΟΣ Γ. , σελ.   
  
Β. Αναφορά στις συνεχείς σεισμικές δονήσεις που καταγράφονται στη θαλάσσια περιοχή μεταξύ Σαντορίνης και Αμοργού και στην ανησυχία των κατοίκων:

ΑΠΟΣΤΟΛΑΚΗΣ Ε. , σελ.   
 ΓΕΡΟΒΑΣΙΛΗ Ό. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΦΟΥΡΟΣ Μ. , σελ.   
 ΝΑΤΣΙΟΣ Δ. , σελ.   
 ΟΙΚΟΝΟΜΟΥ Θ. , σελ.   
 ΣΤΙΓΚΑΣ Β. , σελ.   
 ΧΡΗΣΤΙΔΟΥ Ρ. , σελ.   
  
Γ. Επί διαδικαστικού θέματος:

ΑΥΛΩΝΙΤΗΣ Α. , σελ.   
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΚΑΡΑΟΓΛΟΥ Θ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΙΑΚΟΥΛΗ Ε. , σελ.   
 ΜΑΛΑΜΑ Κ. , σελ.   
 ΜΠΟΥΡΑΣ Α. , σελ.   
 ΝΙΚΗΤΙΑΔΗΣ Γ. , σελ.   
 ΠΑΡΑΣΤΑΤΙΔΗΣ Σ. , σελ.   
 ΠΛΑΚΙΩΤΑΚΗΣ Ι. , σελ.   
  
Δ. Επι των επικαίρων ερωτήσεων:  
  
 ΚΑΡΑΓΚΟΥΝΗΣ Κ. , σελ.   
 ΚΕΡΑΜΕΩΣ Ν. , σελ.   
 ΛΙΑΚΟΥΛΗ Ε. , σελ.   
 ΜΠΟΥΜΠΑΣ Κ. , σελ.   
 ΠΑΠΠΑΣ Π. , σελ.   
 ΣΤΑΜΕΝΙΤΗΣ Δ. , σελ.   
  
Ε. Επί του σχεδίου νόμου του Υπουργείου Παιδείας, Θρησκευμάτων και Αθλητισμού:  
  
 ΑΚΤΥΠΗΣ Δ. , σελ.   
 ΑΜΥΡΑΣ Γ. , σελ.   
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗ Ε. , σελ.   
 ΑΠΟΣΤΟΛΑΚΗΣ Ε. , σελ.   
 ΑΣΗΜΑΚΟΠΟΥΛΟΥ Σ. , σελ.   
 ΑΥΛΩΝΙΤΗΣ Α. , σελ.   
 ΒΕΣΥΡΟΠΟΥΛΟΣ Α. , σελ.   
 ΒΕΤΤΑ Κ. , σελ.   
 ΒΟΡΥΛΛΑΣ Α. , σελ.   
 ΒΡΟΥΤΣΗΣ Ι. , σελ.   
 ΓΑΒΡΗΛΟΣ Γ. , σελ.   
 ΓΕΡΟΒΑΣΙΛΗ Ό. , σελ.   
 ΓΕΡΟΥΛΑΝΟΣ Π. , σελ.   
 ΓΙΑΝΝΟΥΛΗΣ Χ. , σελ.   
 ΓΙΟΓΙΑΚΑΣ Β. , σελ.   
 ΓΚΟΛΙΔΑΚΗΣ Δ. , σελ.   
 ΔΗΜΗΤΡΙΑΔΗΣ Π. , σελ.   
 ΖΕΪΜΠΕΚ Χ. , σελ.   
 ΗΛΙΟΠΟΥΛΟΣ Α. , σελ.   
 ΚΑΒΒΑΔΑΣ Α. , σελ.   
 ΚΑΖΑΜΙΑΣ Α. , σελ.   
 ΚΑΛΟΓΕΡΟΠΟΥΛΟΣ Δ. , σελ.   
 ΚΑΠΕΤΑΝΟΣ Χ. , σελ.   
 ΚΑΠΠΑΤΟΣ Π. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΝΑΣΤΑΣΗΣ Α. , σελ.   
 ΚΑΡΑΟΓΛΟΥ Θ. , σελ.   
 ΚΑΤΡΙΝΗΣ Μ. , σελ.   
 ΚΑΤΣΩΤΗΣ Χ. , σελ.   
 ΚΑΦΟΥΡΟΣ Μ. , σελ.   
 ΚΕΦΑΛΟΓΙΑΝΝΗΣ Κ. , σελ.   
 ΚΟΚΚΑΛΗΣ Β. , σελ.   
 ΚΟΝΣΟΛΑΣ Ε. , σελ.   
 ΚΟΝΤΗΣ Ι. , σελ.   
 ΚΟΝΤΟΤΟΛΗ Μ. , σελ.   
 ΚΟΥΒΕΛΑΣ Δ. , σελ.   
 ΚΟΥΚΟΥΛΟΠΟΥΛΟΣ Π. , σελ.   
 ΚΟΥΛΚΟΥΔΙΝΑΣ Σ. , σελ.   
 ΚΡΗΤΙΚΟΣ Ν. , σελ.   
 ΚΥΡΙΑΖΙΔΗΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΚΩΤΣΟΣ Γ. , σελ.   
 ΛΙΑΚΟΥΛΗ Ε. , σελ.   
 ΛΟΒΕΡΔΟΣ Ι. , σελ.   
 ΜΑΚΡΗ Ζ. , σελ.   
 ΜΑΛΑΜΑ Κ. , σελ.   
 ΜΑΝΤΑΣ Π. , σελ.   
 ΜΟΥΛΚΙΩΤΗΣ Γ. , σελ.   
 ΜΠΟΥΚΩΡΟΣ Χ. , σελ.   
 ΜΠΟΥΜΠΑΣ Κ. , σελ.   
 ΝΑΤΣΙΟΣ Δ. , σελ.   
 ΝΙΚΗΤΙΑΔΗΣ Γ. , σελ.   
 ΝΟΤΟΠΟΥΛΟΥ Α. , σελ.   
 ΟΙΚΟΝΟΜΟΥ Θ. , σελ.   
 ΠΑΠΠΑΣ Ν. , σελ.   
 ΠΑΡΑΣΤΑΤΙΔΗΣ Σ. , σελ.   
 ΣΠΥΡΙΔΑΚΗ Α. , σελ.   
 ΣΤΑΜΑΤΗΣ Γ. , σελ.   
 ΣΤΑΡΑΚΑ Χ. , σελ.   
 ΣΤΕΦΑΝΑΔΗΣ Χ. , σελ.   
 ΣΤΙΓΚΑΣ Β. , σελ.   
 ΣΤΥΛΙΟΣ Γ. , σελ.   
 ΣΥΝΤΥΧΑΚΗΣ Ε. , σελ.   
 ΤΣΙΡΩΝΗΣ Σ. , σελ.   
 ΦΑΜΕΛΛΟΣ Σ. , σελ.   
 ΧΗΤΑΣ Κ. , σελ.   
 ΧΟΥΡΔΑΚΗΣ Μ. , σελ.   
 ΧΡΗΣΤΙΔΟΥ Ρ. , σελ.   
 ΨΥΧΟΓΙΟΣ Γ. , σελ.   
  
ΣΤ. ΠΑΡΕΜΒΑΣΕΙΣ:

**Βουλευτές - Υπουργοί**   
  
 ΓΕΩΡΓΑΝΤΑΣ Γ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΞΗ**΄**

Τετάρτη 5 Φεβρουαρίου 2025

Αθήνα, σήμερα στις 5 Φεβρουαρίου 2025, ημέρα Τετάρτη και ώρα 9.06΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ**.

**ΠΡΟΕΔΡΕΥΩΝ (Ιωάννης Πλακιωτάκης):** Καλή σας ημέρα, κυρίες και κύριοι συνάδελφοι. Αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 4-2-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΞΖ΄ συνεδριάσεώς του, της Τρίτης 4ης Φεβρουαρίου 2025 σε ό,τι αφορά την ψήφιση στο σύνολο του σχεδίου νόμου: «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Μολδαβίας περί αμοιβαίας αναγνώρισης και ανταλλαγής των αδειών οδήγησης».)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Πέτρο Παππά, ανεξάρτητο Βουλευτή Κιλκίς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπει το σχετικό e-mail)

Β΄ ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπει το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παππά.

Κυρίες και κύριοι συνάδελφοι, ολοκληρώθηκε η ανακοίνωση των αναφορών.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα τα εξής: «Με την παρούσα σας ενημερώνουμε, σχετικά με την συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 5 Φεβρουαρίου 2025, ότι οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 450/28-1-2025 επίκαιρη ερώτηση θα απαντηθεί από την Υπουργό Εργασίας και Κοινωνικής Ασφάλισης κ. Νίκη Κεραμέως.

Η υπ’ αριθμόν 461/31-1-2025 επίκαιρη ερώτηση θα απαντηθεί από τον Υφυπουργό Εργασίας και Κοινωνικής Ασφάλισης κ. Κωνσταντίνο Καραγκούνη.

Η υπ’ αριθμόν 445/27-1-2025 επίκαιρη ερώτηση θα απαντηθεί από τον Υφυπουργό Αγροτικής Ανάπτυξης και Τροφίμων κ. Διονύσιο Σταμενίτη.

Παρακαλούμε όπως προβείτε στις δέουσες ενέργειες, προκειμένου να ενημερωθούν τόσο ο Προεδρεύων στη διαδικασία όσο και οι ερωτώντες Βουλευτές».

Ξεκινάμε με τη δεύτερη με αριθμό 450/28-1-2025 επίκαιρη ερώτηση δεύτερου κύκλου του Βουλευτή Σερρών της Κοινοβουλευτικής Ομάδας της Ελληνικής Λύσης κ. Κωνσταντίνου Μπούμπα προς την Υπουργό Εργασίας και Κοινωνικής Ασφάλισης με θέμα: «Ανάγκη για αντιμετώπιση της ανεργίας που βιώνει μεγάλος αριθμός Ελληνίδων και Ελλήνων που χρειάζεται από λίγους μήνες έως δύο χρόνια για να βγει σε σύνταξη».

Κύριε Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ευχαριστώ πολύ, κύριε Πρόεδρε.

Κυρία Υπουργέ, κυρίες και κύριοι συνάδελφοι, καλή σας ημέρα.

Είναι ένα μεγάλο κοινωνικό ζήτημα το οποίο δημιουργεί όχι απλά αντιδράσεις, το ξέρετε πολύ καλά, κυρία Υπουργέ, δημιουργεί μια στενοχώρια και μια ανησυχία για το τι μέλλει γενέσθαι γι’ αυτούς τους ανθρώπους, οι οποίοι είναι και ηλικιακά λίγο πριν τη σύνταξη. Ο κάματος αυτών των ανθρώπων θα πρέπει να δικαιωθεί υπό την έννοια ότι η ανεργία εκτοξεύθηκε και έχει πάρει την ανιούσα, κυρίως την περίοδο της οικονομικής κρίσης και της πανδημίας του COVID και οι άνθρωποι αυτοί λίγο πριν από τη σύνταξη, δηλαδή δύο έως τρία χρόνια πριν, έχουν τον απαιτούμενο αριθμό ασφαλιστικής κάλυψης, των ενσήμων, παραμένουν με αγωνία και πραγματικά είναι βιοποριστικό το ζήτημα. Δεν είναι για το ευ ζην, είναι για τα προς το ζην.

Και επειδή υπάρχουν προγράμματα, όπως αυτό το λεγόμενο «Πρόγραμμα Απασχόλησης Ανέργων 55 άνω», θέλουμε από εσάς, γιατί κρέμονται από τα χείλη σας τούτη την ώρα, η αγωνία τους είναι έκδηλη και είναι αδήριτη η ανάγκη, να τους πούμε αν θα συνεχιστούν αυτά τα προγράμματα κοινωνικής και ασφαλιστικής αποκατάστασης για μήνες έως και λίγα χρόνια σε κάποιες θέσεις του Δημοσίου, για να μπορέσουν οι άνθρωποι βιοποριστικά να ορθοποδήσουν, αυτοί και τα προσφιλή τους πρόσωπα. Αντιλαμβάνεστε ότι υπάρχουν υποχρεώσεις. Έχασαν τη δουλειά τους ξαφνικά λόγω της οικονομικής κρίσης, απολύθηκαν από τις δουλειές τους μετά από πολλά χρόνια. Μάλιστα, αυτό μεγιστοποιείται κοινωνικά καθώς παρατηρείται και σε ζευγάρια. Θέλουν να ξέρουν οι άνθρωποι, αν αυτά τα προγράμματα θα ανοίξουν εκ νέου, θα συνεχιστούν, προκειμένου να ξέρουν τι τους ξημερώνει, όπως λέμε στην καθομιλουμένη.

Οι άνθρωποι αυτοί έχουν δουλέψει αρκετά χρόνια, αλλά, όπως προστάζει ο νόμος, καθώς την τελευταία πενταετία πρέπει να έχουν και κάποιον αριθμό ενσήμων για να έχουν και ιατροφαρμακευτική περίθαλψη, η μεγάλη τους αγωνία είναι τι θα γίνει με τη σύνταξη. Οπότε να τους δώσουμε αυτήν την ευκαιρία, αν θέλουμε να λεγόμαστε ένα κοινωνικό κράτος και να είμαστε στο προσκεφάλι αυτών των πολιτών για να χαίρουν μιας ίσης και δίκαιης αντιμετώπισης κοινωνικής ευαισθησίας. Διότι θα πρέπει να μεριμνήσει το κράτος, προκειμένου αυτοί οι άνθρωποι μετά από τον κάματο μιας ολάκερης ζωής να μπορέσουν, τουλάχιστον, να εξασφαλίσουν αυτά τα ένσημα που απαιτούνται.

Βέβαια, έχουν ξεκινήσει τα προγράμματα. Ενθυμούμαι ότι περίπου χίλιοι διακόσιοι άνεργοι τοποθετήθηκαν σε κάποιες θέσεις του Δημοσίου. Μελετώντας κάποια στατιστικά στοιχεία, καθώς η ανεργία στην Ελλάδα -κυρίως στους νέους- είναι από τις μεγαλύτερες ιδίως με χώρες του νότου της Γηραιάς, αλλά είναι και αυτοί που είναι πάνω από πενήντα πέντε, δηλαδή ηλικίας πενήντα οκτώ, πενήντα εννέα, εξήντα, εξήντα ενός ετών και κυρίως γυναίκες. Δεν το διακρίνουμε, όμως, στα δύο φύλα, είναι εξίσου. Καθώς το έχουν ανάγκη αυτήν την ώρα θέλουμε να μας πείτε αν το πρόγραμμα αυτό θα ανοίξει, προκειμένου οι άνθρωποι να ξέρουν τι τους ξημερώνει, όπως λέει και ο λαός.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε και εμείς.

Τον λόγο έχει η Υπουργός Εργασίας και Κοινωνικής Ασφάλισης κ. Νίκη Κεραμέως.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Σας ευχαριστώ πολύ, κύριε Πρόεδρε.

Ευχαριστώ πολύ, κύριε συνάδελφε, που θίγετε ένα ζήτημα το οποίο μας απασχολεί όλους και οπωσδήποτε όλους εμάς στο Υπουργείο Εργασίας και Κοινωνικής Ασφάλισης, γιατί αφορά σε μία κατηγορία συμπολιτών μας που είναι σε μια ευαίσθητη ηλικία, όπως πολύ σωστά είπατε, που είναι πολύ κοντά στη σύνταξη.

Επιτρέψτε μου να ξεκινήσω με κάποια στοιχεία για την ανεργία ευρύτερα και ειδικότερα και για αυτές τις ηλικιακές ομάδες. Όπως ξέρετε, η ανεργία στη χώρα μας τα τελευταία πεντέμισι χρόνια έχει περιοριστεί πάρα πολύ. Το 2019, όταν ανέλαβε την ευθύνη της διακυβέρνησης της χώρας η κυβέρνηση της Νέας Δημοκρατίας, η ανεργία ήταν σχεδόν στο 18%. Σήμερα, με βάση τα τελευταία επιβεβαιωμένα στοιχεία, η ανεργία, η οποία έχει σταθερά πτωτική πορεία, βρίσκεται αυτήν τη στιγμή στο 9,4%. Είναι το χαμηλότερο ποσοστό από το 2008, 9,4% με επιβεβαιωμένα στοιχεία της ΕΛΣΤΑΤ. Προφανώς το 9,4%, αυτή η μείωση κατά 50%, προφανώς είναι πολύ ενθαρρυντική. Δεν εφησυχάζουμε επ’ ουδενί, όμως. Και δεν εφησυχάζουμε επ’ ουδενί γιατί αγγίζουμε πλέον αυτό που λέμε σκληρό πυρήνα της ανεργίας. Εκεί πάμε και εστιάζουμε σε συγκεκριμένες πληθυσμιακές ομάδες στις οποίες βλέπουμε περιθώριο βελτίωσης. Αναφέρομαι στους νέους, στις γυναίκες, στους συμπολίτες μας πενήντα πέντε ετών και άνω και σε συμπολίτες μας με αναπηρία.

Ειδικότερα, σε ό,τι αφορά στην πληθυσμιακή ομάδα που θίγετε, δηλαδή το πενήντα πέντε ετών και άνω, πρέπει να σας πω ότι η ανεργία είναι χαμηλότερη από τον μέσο όρο, δηλαδή ενώ η γενική μας ανεργία είναι στο 9,4% η ανεργία σε αυτήν την πληθυσμιακή ομάδα πενήντα πέντε ετών και άνω είναι στο 6,9% με στοιχεία του τρίτου τριμήνου του 2024. Ήταν στο 13,4%. Από 13,4 πήγε στο 6,9% άρα και εκεί έχουμε μια σημαντική μείωση. Όμως, πράγματι το νούμερο αυτό μας δείχνει ότι υπάρχουν ακόμη συμπολίτες μας οι οποίοι είναι άνεργοι σε αυτήν την ηλικιακή ομάδα.

Πολύ σωστά εστιάζετε σε ένα πρόγραμμα-ναυαρχίδα, σε ένα πρόγραμμα το οποίο είναι από τα πιο, κατά τη γνώμη μου, αποτελεσματικά της Δημόσιας Υπηρεσίας Απασχόλησης, είναι το «Πρόγραμμα Απασχόλησης Ανέργων 55 άνω», κατά άλλους 55-67, αλλά εν πολλοίς υπερβαίνει τα 67 έτη, άρα 55 ετών και άνω, το οποίο είναι ένα πρόγραμμα πρώτα από όλα εξόχως κοινωνικό, γιατί έρχεται και στηρίζει αυτή την πληθυσμιακή ομάδα σε μια πολύ ευαίσθητη ηλικία που είναι δύσκολο να ξαναβρείς δουλειά.

Δεύτερον, τους στηρίζει στην προσπάθεια να συμπληρώσουν συντάξιμα χρόνια και τρίτον, έρχεται και στηρίζει δημόσιους φορείς, Οργανισμούς Τοπικής Αυτοδιοίκησης Α΄ και Β΄ βαθμού, άλλους δημόσιους φορείς με πολύτιμο ανθρώπινο δυναμικό, με πολύτιμη εμπειρία. Γιατί αυτοί οι άνθρωποι έχουν πολύτιμη εμπειρία την οποία την προσφέρουν με τον τρόπο αυτόν σε δημόσιους οργανισμούς.

Είναι, λοιπόν, ένα εξαιρετικά πετυχημένο πράγμα το οποίο είναι ενεργό αυτήν τη στιγμή. Θέλω να το τονίσω, αυτήν τη στιγμή που μιλάμε το πρόγραμμα έχει δεκαεπτά χιλιάδες συμπολίτες μας μέσα, δηλαδή αυτή τη στιγμή η Δημόσια Υπηρεσία Απασχόλησης πληρώνει δεκαεπτά χιλιάδες συμπολίτες. Συνολικά έχουμε είκοσι επτά χιλιάδες ωφελούμενους από το πρόγραμμα αυτό και αυτήν τη στιγμή που μιλάμε το πρόγραμμα τρέχει για δεκαεπτά χιλιάδες, για την ακρίβεια 16.745.

Δράττομαι της ευκαιρίας, όμως, και της ερώτησης να ανακοινώσω στο Σώμα ότι ναι, επίκειται και νέα επέκταση του προγράμματος. Επεξεργαζόμαστε μαζί με το Υπουργείο Οικονομικών μία λύση, προκειμένου να ανοίξουν και πρόσθετες θέσεις, επιπλέον των δεκαεπτά χιλιάδων, ακριβώς για αυτήν την ηλικιακή ομάδα. Θα πω και περαιτέρω για την ηλικιακή αυτή ομάδα στη δευτερολογία μου.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Παρακαλώ, κύριε συνάδελφε, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Η είδηση που βγάλατε είναι ότι θα συνεχιστεί το πρόγραμμα, δηλαδή εκεί είναι το ρεζουμέ, να το πω έτσι. Για να ξέρουν οι άνθρωποι αυτοί ότι το πρόγραμμα θα συνεχιστεί και θα ανοίξει εκ νέου αυτό το «55 άνω». Θα πρέπει. όμως. αυτό το πρόγραμμα, τουλάχιστον, να είναι μιας χρονικής διάρκειας που να συμπληρώνεται ο απαιτούμενος αριθμός ενσήμων, για να μπορούν οι άνθρωποι να βγουν στη σύνταξη.

Τώρα, επειδή και εγώ είδα αναλυτικά τα στοιχεία της ανεργίας και στην Ελλάδα και στην ενωμένη Γηραιά, μιλάμε για είκοσι δύο εκατομμύρια περίπου ανέργους, που κοστίζει αυτό στην Ευρώπη 373 δισεκατομμύρια ευρώ. Είμαστε, όμως, με τις χώρες του νότου και πλησιάζουμε και κάποιες χώρες του πρώην ανατολικού μπλοκ, για παράδειγμα την Εσθονία.

Εγώ δεν θα αμφισβητήσω τα νούμερα τα οποία λέτε, κυρία Υπουργέ, πλην, όμως, να σας πω αν προσμετράται η τετράωρη απασχόληση ή κάποιος ο οποίος εργάζεται δύο και τρεις φορές ή και μία φορά την εβδομάδα και το προσμετράμε στους εργαζόμενους, τότε μιλάμε για μία επιφανειακή ή επιδερμική στατική ανάλυση των στοιχείων, που σημαίνει ότι η ανεργία θα πάρει την κατιούσα και θα πέσει. Το θέμα είναι να μιλούμε για απασχολούμενους οι οποίοι μπορούν να ορθοποδήσουν βιοποριστικά, έχοντας ένα ημερομίσθιο, ένα μεροκάματο, που λέει και ο λαός, το οποίο να είναι επτάωρο ή οκτάωρο, για να μπορέσουν και να έχουν έναν ανάλογο μισθό. Αντιλαμβάνεστε ότι με κάτι τετράωρα, με κάτι overtime και με κάποια εβδομαδιαία απασχόληση η ανεργία πέφτει, αλλά δεν είναι η πραγματική κοινωνική εικόνα του εργασιακού βίου της χώρας.

Τώρα, επανέρχομαι στο ζητούμενο, που είναι οι άνθρωποι που είναι μιας άλφα ηλικίας και δεν μπορούν να βρουν εύκολα δουλειά στον ιδιωτικό τομέα. Σωστά το περιγράψατε, έχουν την απαιτούμενη εμπειρία, έχουν αν θέλετε και το «επίσταμαι» κάποιοι απ’ αυτούς, δηλαδή έχουν την εξειδίκευση, πλην, όμως, ηλικιακά μπαίνει τροχοπέδη αυτό. Αντιλαμβάνεστε ότι εκεί πρέπει να έρθει αρωγός το κράτος, αυτό το οποίο λέτε και δεσμεύεστε αυτήν την ώρα, κυρία Υπουργέ, όπως σας άκουσα στην πρωτολογία σας, προκειμένου οι άνθρωποι αυτοί να ξέρουν -αλλά να μας το προσδιορίσετε και λίγο χρονικά όσο μπορείτε- πότε θα ξεκινήσει αυτό το πρόγραμμα, προκειμένου να κάνουν και αυτοί «όνειρα», ελπίζοντας ότι θα είναι στο πρόγραμμα το οποίο θα ανοίξετε, να έχει την απαιτούμενη χρονική διάρκεια για να συμπληρώσουν τα ένσημα. Διότι είναι διφυές το πρόβλημα, δηλαδή θέλουν και χρήματα να παίρνουν, για να ορθοποδήσουν αυτοί και οι οικογένειές τους, αλλά και τα ένσημα, την ασφαλιστική τους κάλυψη, για να μπορέσουν να τα συμπληρώσουν.

Μάλιστα, όπως είπαμε, οι άνθρωποι αυτοί δουλεύουν πάρα πολλά χρόνια, αλλά είχαν την ατυχία να απολυθούν σε αυτήν την ηλικία, γιατί βιοτεχνίες έκλεισαν, οι βιομηχανίες έχουν μειώσεις προσωπικού, κάποιοι ήταν σε ιδιωτικές επιχειρήσεις που δεν μπορούσαν να ορθοποδήσουν. Αντιλαμβάνεστε, για να μη διανθίζουμε τώρα την περιρρέουσα εικόνα, αλλά αυτή είναι μια αλήθεια, όταν περνάει η ηλικία ο εργοδότης, εκτός αν είναι σε μία πολύ καίρια και προσωποπαγή θέση που καλύπτει πάγιες και διαρκείς ανάγκες, τους απολύει και λίγο εύκολα -υπάρχουν και αυτά, δυστυχώς- για να μειώσει το προσωπικό.

Άρα, λοιπόν, λέτε ότι το πρόγραμμα εκ νέου θα ανοίξει και, μάλιστα, είπατε περίπου, αν δεν κάνω λάθος, για δεκαεπτά χιλιάδες.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Τώρα είναι δεκαεπτά χιλιάδες.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ωραία, να μας πείτε πότε θα ανοίξει, δηλαδή να το προσδιορίσουμε χρονικά, για να ξέρουν και αυτοί ημερολογιακά πώς να ελπίζουν και να το περιμένουν «μετά βαΐων και κλάδων», να το πω απλά.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κυρία Υπουργέ, έχετε τον λόγο.

**ΝΙΚΗ ΚΕΡΑΜΕΩΣ (Υπουργός Εργασίας και Κοινωνικής Ασφάλισης):** Κύριε συνάδελφε, θίξατε πολλά. Πρώτα από όλα να διευκρινίσω κάτι που μόλις ειπώθηκε, για να μην έχουμε παρερμηνεία. Αυτό που είπα είναι ότι αυτήν τη στιγμή μέσα στο πρόγραμμα είναι δεκαεπτά χιλιάδες άνθρωποι, 16.745, αν θυμάμαι καλά, για την ακρίβεια. Αυτή τη στιγμή το πρόγραμμα είναι ενεργό, μέσα είναι δεκαεπτά χιλιάδες άνθρωποι, δηλαδή εργάζονται σε δημόσιους φορείς.

Αυτό, το οποίο είπα είναι ότι προσεχώς, από κοινού με το Υπουργείο Οικονομικών, θα επεκτείνουμε το πρόγραμμα και θα ανοίξουμε και νέες θέσεις.

Δράττομαι, όμως, επίσης της ευκαιρίας -και θα επανέλθω στην ηλικιακή ομάδα- για να σας πω ότι επειδή συμφωνώ με αυτό που είπατε, δηλαδή δεν έχει μόνο σημασία η ποσότητα των θέσεων εργασίας, αλλά και η ποιότητα των θέσεων εργασίας και αυτή είναι βασική επωδός -αν θέλετε- του Υπουργείου Εργασίας, ναι, κοιτάμε πόσοι περισσότεροι άνθρωποι έχουν δουλειά σήμερα σε σχέση με το 2019 για παράδειγμα, αλλά κοιτάμε και τι δουλειές έχουν και πώς ακριβώς αμείβονται.

Γι’ αυτό είμαι στην πολύ ευχάριστη θέση να σας ανακοινώσω ότι σήμερα το Υπουργείο Εργασίας θα ανακοινώσει τα αποτελέσματα της ετήσιας έκθεσης «ΕΡΓΑΝΗ» για το 2024 και εκεί θα δούμε πολύ εντυπωσιακά αποτελέσματα προς όφελος των πολιτών. Δηλαδή, θα δούμε μεγάλη αύξηση στον μέσο μισθό, θα δούμε μεγάλη αύξηση στον αριθμό των νέων εργαζομένων, περισσότερες γυναίκες στην αγορά εργασίας, μείωση του χάσματος της απασχόλησης μεταξύ ανδρών και γυναικών, άρα πολύ ελπιδοφόρα στοιχεία για την αγορά εργασίας και για τους πολίτες.

Επιτρέψτε μου, να κάνω μία περαιτέρω αναφορά στην ευαίσθητη ηλικιακή ομάδα, στην οποία αναφέρεστε, δηλαδή πενήντα πέντε ετών και άνω. Όπως είπαμε, ναυαρχίδα είναι το πρόγραμμα αυτό της Δημόσιας Υπηρεσίας Απασχόλησης, το οποίο έχει απόλυτη απορροφητικότητα, 100% απορροφητικότητα και έχει αποδώσει πάρα πολύ. Στηρίζει συμπολίτες μας, οι οποίοι είναι σε μια δύσκολη φάση προ της σύνταξης, που χρειάζονται συντάξιμα χρόνια, θέλουν να προσφέρουν και έρχεται να τους στηρίξει σε αυτήν την προσπάθεια.

Δεν είναι, όμως, το μόνο, κύριε Μπούμπα. Και λέω ότι δεν είναι το μόνο, διότι στο Υπουργείο Εργασίας έχουμε και άλλα προγράμματα, τα οποία αφορούν σε αυτές τις ηλικιακές ομάδες. Παράδειγμα, έχουμε πρόγραμμα «Επιχορήγησης Επιχειρήσεων» για απασχόληση δέκα χιλιάδων ανέργων ηλικίας σαράντα πέντε ετών και άνω, ιδιαίτερα, σε περιοχές που διαπιστώνεται υψηλή ανεργία. Δέκα χιλιάδες, λοιπόν, νέες θέσεις εργασίας με προτεραιότητα σε συγκεκριμένες περιφέρειες της χώρας: Δυτική Μακεδονία, Δυτική Ελλάδα, Ανατολική Μακεδονία και Θράκη, Θεσσαλία, Στερεά Ελλάδα, Κεντρική Μακεδονία και Ήπειρο. Είναι πρόγραμμα διάρκειας δέκα οκτώ μηνών με χρηματοδότηση του Ταμείου Ανάκαμψης. Απευθύνεται, αποκλειστικά, σε επιχειρήσεις ιδιωτικού τομέα που ασκούν τακτικά οικονομική δραστηριότητα, με στόχο, ακριβώς, τη δημιουργία νέων θέσεων εργασίας.

Τρίτο πρόγραμμα, μετά από το πρόγραμμα για πενήντα πέντε ετών και άνω, συν αυτό το οποίο μόλις σας είπα, το οποίο τρέχει αυτήν τη στιγμή, αφορά στην ενίσχυση επιχειρηματικότητας για ανέργους ηλικίας έως πενήντα εννέα ετών, με ιδιαίτερη έμφαση στις γυναίκες. Έναν άνεργο πενήντα πέντε, πενήντα έξι, πενήντα επτά, πενήντα οκτώ και ο οποίος θέλει να κάνει πράξη την επιχειρηματική του ιδέα, έρχεται το κράτος και τον στηρίζει με 17.000 ευρώ, για να περάσει στο επόμενο βήμα, να συστήσει αυτήν την επιχείρηση, να κάνει πράξη το όνειρό του και πιθανότατα, να δημιουργήσει και θέσεις εργασίας. Δεν το λέω τυχαία αυτό το τελευταίο.

Πήγα τις προάλλες σε επιχειρήσεις που συστάθηκαν, βάσει αυτού του προγράμματος και από άνεργοι βρέθηκαν εργοδότες. Από άνεργοι βρέθηκαν οι ίδιοι να δημιουργούν θέσεις εργασίας στη βάση και με τη στήριξη αυτού του προγράμματος.

Τέταρτο μέτρο, η ολοκληρωμένη δράση κατάρτισης και απασχόλησης ανέργων δικαιούχων του ελάχιστου εγγυημένου εισοδήματος και αστέγων. Άρα, ο στόχος εδώ είναι ακριβώς και η πρόληψη και η αντιμετώπιση της ανεργίας μέσω αναβάθμισης επαγγελματικών γνώσεων, δεξιοτήτων και ανέργων.

Επιπλέον, να σας θυμίσω ότι προβλέπεται, σύμφωνα με το υφιστάμενο νομοθετικό πλαίσιο, προαιρετική ασφάλιση μακροχρόνια ανέργων για θεμελίωση συνταξιοδοτικού δικαιώματος, λόγω γήρατος. Δηλαδή, άνεργοι επί δώδεκα, τουλάχιστον, συνεχείς μήνες, ηλικίας εξήντα ετών για τους άνδρες και πενήντα πέντε για τις γυναίκες, στους όποιους υπολείπονται έως πέντε έτη για τη θεμελίωση δικαιώματος πλήρους σύνταξης, δικαιούνται υπό προϋποθέσεις να συνεχίσουν προαιρετικά την ασφάλισή τους, για να θεμελιώσουν δικαίωμα πλήρους σύνταξης.

Βεβαίως, θέλω να σας θυμίσω και τη μεγάλη αλλαγή που επέφερε η Κυβέρνηση της Νέας Δημοκρατίας και που πλέον δεν παρακρατείται κανένα μέρος της σύνταξης των συνταξιούχων συμπολιτών μας, οι οποίοι επιθυμούν να εργάζονται. Θέλω να σας θυμίσω ότι είναι ένα μέτρο το οποίο έχει οδηγήσει σε μια κατακόρυφη αύξηση της απασχόλησης των εργαζόμενων συνταξιούχων. Έχουμε ξεπεράσει τους διακόσιους δέκα χιλιάδες εργαζόμενους συνταξιούχους, οι οποίοι δηλώνουν αυτήν τη στιγμή την εργασία τους. Είναι ένα μέτρο το οποίο, νομίζω, έχει αποδώσει τα μέγιστα.

Με λύπη, βεβαίως, θα θυμίσω ότι, δυστυχώς, η Ελληνική Λύση είχε καταψηφίσει τη συγκεκριμένη ρύθμιση, η οποία προέβλεπε να μην παρακρατείται πλέον ποσοστό της σύνταξης για όποιον συνταξιούχο επιθυμεί να εργαστεί.

Σε κάθε περίπτωση, όλες αυτές είναι πρωτοβουλίες της Κυβέρνησης για να σταθεί πλάι σε μια ηλικιακή ομάδα, η οποία έχει μια ιδιαίτερη ευαισθησία, αν θέλετε. Στους συμπολίτες μας που είναι πενήντα πέντε ετών και άνω το κράτος στέκεται αρωγός. Όπως είπα και στην πρωτομιλία μου, ναι, στα σχέδια ακριβώς του Υπουργείου Εργασίας είναι στο αμέσως επόμενο χρονικό διάστημα να επεκταθεί και άλλο το «Πρόγραμμα Απασχόλησης Ανέργων 55 άνω».

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κυρία Υπουργό.

Συνεχίζουμε με την πρώτη με αριθμό 445/27-1-2025 επίκαιρη ερώτηση πρώτου κύκλου της Βουλευτού Λάρισας της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ευαγγελίας Λιακούλη προς τον Υπουργό Αγροτικής Ανάπτυξης και Τροφίμων με θέμα: «Να υπάρξει ειδική μέριμνα της πολιτείας για τη συνολική στήριξη των αμυγδαλοπαραγωγών του Νομού Λάρισας».

Παρακαλώ, κυρία Λιακούλη, έχετε τον λόγο.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, έρχομαι με ένα θέμα σήμερα στη Βουλή που αποτελεί ζήτημα επιβίωσης για τους αμυγδαλοπαραγωγούς του Νομού Λάρισας.

Γνωρίζετε πολύ καλά -το Υπουργείο σας είναι ένα Υπουργείο που έχει άμεση σχέση αυτήν τη στιγμή με τη Θεσσαλία, μια που είναι το περβόλι του ουρανού- ότι, δυστυχώς, μετά τις πολύ μεγάλες δοκιμασίες, βρισκόμαστε σε πολύ δύσκολη θέση.

Η Θεσσαλία εξακολουθεί και είναι χωρίς υποδομές, είναι καθημαγμένη. Έχει μειωθεί η παραγωγή της. Δεν έχουν απομακρυνθεί ακόμη τα φερτά υλικά και το ίζημα από τα χωράφια. Την ίδια ώρα αντιμετωπίζουμε αυτό που αντιμετωπίζει και όλη η χώρα, δηλαδή το κόστος παραγωγής για τους αγρότες και κτηνοτρόφους στον «ουρανό», χωρίς εσείς να έχετε επέμβει ρυθμιστικά, όπως οφείλατε. Επίσης, οι διακυμάνσεις των τιμών, οι διαφορές μεταξύ του χωραφιού και του ραφιού δείχνουν ότι οι στρεβλώσεις εξακολουθούν, οι έλεγχοι δεν υπάρχουν, ενώ, ταυτόχρονα, οι αργόσυρτες διαδικασίες του ΕΛΓΑ, όπως επίσης και, δυστυχώς πλέον, ο αναξιόπιστος ΟΠΕΚΕΠΕ, δεν διασφαλίζουν απολύτως τίποτα για τον αγροτικό και κτηνοτροφικό κόσμο, μία εγγύηση ασφάλειας, όπως θα έπρεπε να είναι το Υπουργείο σας και οι οργανισμοί.

Και ενώ όλα αυτά συμβαίνουν, οι αμυγδαλοπαραγωγοί από το 2017 πήραν παραγωγή μόνο το 2022 και όλα αυτά τα χρόνια συντηρούνται από το αίμα τους, ανατροφοδοτώντας οι ίδιοι τους εαυτούς τους.

Τελευταία, γνωρίζετε ότι έχουν χτυπηθεί από το φαινόμενο της φόμοψης, για το οποίο το Υπουργείο σας «σφυρίζει» και «πετάει χαρταετό». Δεν έχετε έρθει, δεν έχετε δει, δεν έχετε κάνει μελέτες, με αποτέλεσμα οι άνθρωποι αυτοί να έχουν προβεί στη διαδικασία σύνταξης μελέτης για το φαινόμενο που πρέπει να συνδεθεί άμεσα με τις αποζημιώσεις.

Ενώ, λοιπόν, όλα αυτά συνυπάρχουν, κύριε Υπουργέ, εσείς έχετε δύο μέτρα και δύο σταθμά. Δεν ξέρω, αλήθεια, πώς να το ερμηνεύσω αυτό. Νομικώς πάντως να το ερμηνεύσω δεν μπορώ, κοινοβουλευτικώς να το ερμηνεύσω δεν μπορώ. Περιμένω, κρέμομαι από τα χείλη σας. Πώς είναι δυνατόν οι αμυγδαλοαραγωγοί γειτονικού νομού, ο οποίος, βεβαίως, έχει πολλούς Υπουργούς -δεν ξέρω αν αυτό σημαίνει κάτι, αν έπρεπε και εμείς να έχουμε πολλούς Υπουργούς- έχουν πάρει de minimis αποζημίωση. Καλά έκαναν και πήραν στον νομό του κ. Τριαντόπουλου οι αμυγδαλοπαραγωγοί αποζημιώσεις στη Μαγνησία, αλλά τις ίδιες αποζημιώσεις, με τις ίδιες συνθήκες, με τις ίδιες παραγωγές δεν τις πήραν οι αμυγδαλοπαραγωγοί των Νομών Λάρισας, Τεμπών, Κιλελέρ, Ελασσόνας και Αγιάς.

Προσέξτε, επειδή κουραστήκαμε, κύριε Υπουργέ -δεν είναι προσωπικό, έχει σχέση με την Κυβέρνηση- με τα κροκοδείλια δάκρυά σας, να πω, λοιπόν, ότι εδώ μιλάμε για το 1% σε καλές συνθήκες της δυναμικής αυτής καλλιέργειας, που καταλαμβάνει το 1% της παγκόσμιας παραγωγής. Αν δεν νοιάζεστε εσείς γι’ αυτό, αν δεν νοιάζεται το καθ’ ύλην αρμόδιο Υπουργείο, φέτος σας πληροφορώ ότι χάσαμε τριάμισι χιλιάδες στρέμματα και η κατρακύλα συνεχίζεται. Σας ακούμε, λοιπόν, τι θέλετε, τι έχετε κατά νου να κάνετε γι’ αυτό, αν έχετε κάτι.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Λιακούλη.

Στην ερώτηση θα απαντήσει ο Υφυπουργός Αγροτικής Ανάπτυξης και Τροφίμων κ. Διονύσης Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Κυρία συνάδελφε, στην ερώτηση -την οποία έχω μπροστά μου και αναπτύξατε και σήμερα εδώ- αναφέρετε την κλιματική αλλαγή, την αύξηση του κόστους παραγωγής και μέτρα-ασπιρίνες, τη χαμηλή τιμή του αμυγδάλου, τον αναχρονιστικό και ανεπαρκή ΕΛΓΑ και τη διαφορετική αντιμετώπιση στη χορήγηση ενισχύσεων.

Να τα δούμε ένα-ένα. Κατ’ αρχάς η μειωμένη παραγωγή είναι πράγματι ένα φαινόμενο έντονο και συχνό πια σε όλη τη χώρα για διάφορες καλλιέργειες λόγω των κλιματικών συνθηκών αναντίρρητα. Είναι γνωστό σε όλους μας ότι η ακαρπία και η φυτοπαθολογικές προσβολές, που οφείλονται σε γενικότερες κλιματικές συνθήκες, δεν καλύπτονται από τον κανονισμό του ΕΛΓΑ. Γι’ αυτό και έως τώρα όπου χρειάζεται αξιοποιούμε άλλο διαθέσιμο εργαλείο, γι’ αυτόν τον λόγο και αναλάβαμε την πρωτοβουλία της επιχειρησιακής, δομικής και θεσμικής αναμόρφωσης του ΕΛΓΑ, με την πλήρη ψηφιοποίηση των διαδικασιών από την εκτίμηση ως την πληρωμή, έτσι θα καταστεί όλη η λειτουργία του πιο αξιόπιστη και πιο αποτελεσματική χρονικά και ποιοτικά. Και με τη χρήση νέων ασφαλιστικών μορφών και εργαλείων θα προσαρμοστεί ο ΕΛΓΑ στα νέα κλιματολογικά δεδομένα και έτσι, λοιπόν, θα μπορέσει να αντιμετωπίσει και άλλα ζητήματα.

Βασικοί μας άξονες, πάντως, είναι η βιωσιμότητα του γεωργοασφαλιστικού συστήματος και οι νέες ανάγκες της πρωτογενούς παραγωγής. Εν ευθέτω χρόνο θα δείτε και στην πράξη. Σημειώνω ότι η κλιματική αλλαγή δεν εμφανίστηκε ξαφνικά όταν ανέλαβε η Νέα Δημοκρατία τη διακυβέρνηση της χώρας, προϋπήρχε, αλλά δεν ασχολήθηκαν οι προκάτοχοί μας με το δύσκολο εγχείρημα της αναμόρφωσης του ΕΛΓΑ. Εμείς το τολμήσαμε. Άλλωστε, ήδη από την αρχή της διακυβέρνησης της Νέας Δημοκρατίας φάνηκε η αλλαγή του ΕΛΓΑ, με τον χρόνο εξόφλησης των αποζημιώσεων να συρρικνώνεται από τους δεκαεπτά μήνες που έφτανε πριν στους πέντε, έξι, επτά, οκτώ μήνες από την εκδήλωση της ζημιάς στις πιο πολλές περιπτώσεις και μάλιστα, σε μία εφάπαξ δόση, όταν πριν ήταν σε τρεις.

Και ερχόμαστε τώρα στην τιμή του αμυγδάλου και στο κόστος παραγωγής. Αναφορικά με την τιμή, προφανώς ζούμε σε μια ελεύθερη αγορά και δεν μπορούμε να παρέμβουμε στον καθορισμό της. Αυτό που μπορούμε να κάνουμε είναι να συνεχίσουμε να στηρίζουμε τον κλάδο, ώστε να ενισχύεται η ανταγωνιστικότητα και η βιωσιμότητα του.

Πως; Κατ’ αρχάς συνεχίζοντας την πολιτική στήριξη του τομέα των οπωροκηπευτικών, όπου ανήκει και το αμύγδαλο, με τα επιχειρησιακά προγράμματα των οργανώσεων παραγωγών. Στη νέα ΚΑΠ οι οργανώσεις παραγωγών μέσω των επιχειρησιακών τους προγραμμάτων παραλαμβάνουν υποχρεωτικά, σε ποσοστό 2%, δράσεις που στοχεύουν στις βιώσιμες μεθόδους παραγωγής, συμπεριλαμβανομένου και της ανθεκτικότητας έναντι των επιβλαβών οργανισμών και των ζωονόσων, όσο και της προσαρμογής στην κλιματική αλλαγή και καινοτόμων πρακτικών και τεχνικών παραγωγής που ενισχύουν την οικονομική ανταγωνιστικότητα, αλλά και με πρωτοβουλίες που αφορούν στο σύνολο του πρωτογενούς τομέα για τη μείωση του κόστους παραγωγής και την αύξηση της ανταγωνιστικότητας.

Ποιες είναι αυτές οι πρωτοβουλίες που γράφετε ότι είναι ασπιρίνες; Η θεσμοθέτηση της επιστροφής του ειδικού φόρου κατανάλωσης στο αγροτικό πετρέλαιο ως μόνιμο μέτρο, το επιστρέφουν στο 100%. Ήταν πάγιο αίτημα, επιτακτικό αίτημα των παραγωγών και έγινε πράξη και 1-1-2025 θα παίρνουν οι παραγωγοί στο 100% την επιστροφή. Το φτηνό αγροτικό ρεύμα, επίσης, επιτακτικό και δίκαιο υπέρ των παραγωγών.

Θυμίζω ότι μόλις τον Φεβρουάριο του 2024, τέθηκαν σε συνάντηση που είχε ο Πρωθυπουργός, Κυριάκος Μητσοτάκης, με τους αγρότες και έναν χρόνο μετά αυτά είναι η πραγματικότητα. Επίσης, θυμίζω την παρέμβαση του στρατηγικού σχεδίου για την ενίσχυση κατασκευής θερμοκηπίων, συνολικού προϋπολογισμού 600 εκατομμυρίων ευρώ, του οποίου έχει δημοσιευτεί η πρόσκληση, τη θερμοκηπιακή καλλιέργεια που σημαίνει μεγαλύτερη απόδοση, μικρότερες εισροές, μεγαλύτερη ανθεκτικότητα στα καιρικά φαινόμενα, άρα πιο ανταγωνιστική παραγωγή, το πρόγραμμα των 37 εκατομμυρίων για την ευφυή γεωργία, που ήδη υλοποιείται, που σημαίνει χρήση των πιο εξελιγμένων τεχνολογικών εργαλείων για εξορθολογισμό της καλλιέργειας, άρα καλύτερο αποτέλεσμα και ταυτόχρονη μείωση του κόστους παραγωγής και την πρόσφατη ανακοινωθείσα από τον ίδιο, τον Κυριάκο Μητσοτάκη, τη ρύθμιση των χρεών των αγροτών και των συνεταιρισμών.

Το αμφισβητείτε ότι όλα αυτά είναι μέτρα, που μπορούν να συνιστούν σοβαρή στρατηγική για πιο ανταγωνιστική παραγωγή; Προφανώς, είναι σοβαρά μέτρα και πράγματι βοηθούν στο να αντιμετωπίσουν τα σημαντικά προβλήματα που έχουν οι παραγωγοί, γι’ αυτό και οι παραγωγοί αναγνωρίζουν στον Πρωθυπουργό και στην Κυβέρνηση ότι είναι ειλικρινής και αντιμετωπίζει τα προβλήματά τους στο πλαίσιο πάντοτε των αντοχών του κρατικού προϋπολογισμού.

Στη δευτερολογία μου θα σας απαντήσω και επί του συγκεκριμένου για τα θέματα των αμυγδάλων του Νομού Λάρισας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κυρία Λιακούλη, έχετε τον λόγο για τη δευτερολογία σας.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ, κύριε Πρόεδρε.

Κύριε Υπουργέ, μάλλον, βρισκόμαστε σε ένα παράλληλο σύμπαν. Εσείς είπατε το αφήγημα σας για άλλη μια φορά. Είπατε αυτά που η Κυβέρνηση του Κυριάκου Μητσοτάκη έχει καταφέρει. Είπατε, λοιπόν, ότι είστε οι επιτελικοί επιτελάρχες με το επιτελικό που επιτελούν.

Οι αγρότες, όμως, δυστυχώς, δεν σας καταλαβαίνουν. Δεν νιώθουν αυτά που λέτε και, κυρίως, δεν βιώνουν αυτά που λέτε, γι’ αυτό και είναι στους δρόμους. Γι’ αυτό και γέμισε «μπλόκα» η χώρα. Γι’ αυτό και λένε ότι είστε μία αναποτελεσματική Κυβέρνηση, που τους έχει περιφρονήσει. Πολύ βαριά κουβέντα ότι τους έχετε περιφρονήσει. Και επειδή η χώρα μας έχει συγκεκριμένα χαρακτηριστικά και στην παραγωγική της ικανότητα και στη δυναμική της, που αυτό ενέχει και τον τρόπο με τον οποίο αναπτύσσονται οι τοπικές κοινότητες, οι μικρές παραγωγές, εκεί πάνω κάνουμε το στρατηγικό μας σχέδιο. Τι να σας λέω τώρα, όμως, για στρατηγικό σχέδιο. Ας πάμε στα πιο απλά.

Σας έχω ενοχλήσει στο Υπουργείο επανειλημμένα για τους αμυγδαλοπαραγωγούς. Μου απαντήσατε -και το κράτησα αυτό- με τρεις σειρές σε μία ερώτησή μου, που έκανα τον Νοέμβριο ακόμη, λέγοντας ότι εφόσον κριθεί απαραίτητο, θα διερευνηθεί η ύπαρξη κατάλληλου εθνικού ή ενωσιακού εργαλείου ενίσχυσης πάνω στη βάση τεκμηριωμένων αιτημάτων φορέων των παραγωγών και εντός του δημοσιονομικού πλαισίου.

Τι εννοεί ο ποιητής, εφόσον κριθεί απαραίτητο; Δηλαδή, στο Υπουργείο σας ακόμη ψάχνεται αν αυτό είναι απαραίτητο; Γιατί πρώτα πρέπει να ξεκινήσουμε από αυτό. Αν συζητάμε για το ότι δεν αναγνωρίζετε εσείς την ανάγκη ενίσχυσης του αμυγδάλου, των αμυγδαλοπαραγωγών, που έχει το 1% της παγκόσμιας παραγωγής στη Λάρισα και εμείς ερχόμαστε ξανά και ξανά και άλλοι Βουλευτές άλλων κομμάτων και σας το λέμε και εσείς είστε στο θα δούμε αν υπάρχει ανάγκη να βρούμε ένα δημοσιονομικό εργαλείο εθνικό ή ενωσιακό, τότε είμαστε πραγματικά σε παράλληλο σύμπαν.

Ακούστε, όμως, πώς έχει αλήθεια. Η αλήθεια έχει ότι εδώ, κύριε Υπουργέ, τα τρία τελευταία χρόνια οι άνθρωποι πεινάνε. Αυτό που ζητάνε είναι το ύψος του κόστους παραγωγής, που ξέρετε ότι στο αμύγδαλο είναι πάρα πολύ, είναι 680 ευρώ ανά παραγωγικό στρέμμα αμύγδαλα. Δεν τα λέμε εμείς αυτά, τα λέει η μελέτη που θα καταθέσω στα Πρακτικά της Βουλής.

Στην Περιφερειακή Ενότητα της Λάρισας υπάρχουν 65.000 παραγωγικά στρέμματα αμυγδαλιάς με 17.000 από αυτά να βρίσκονται στον Δήμο Τεμπών, εξειδικεύω το ζήτημα και σ’ αυτούς. Εδώ οι άνθρωποι τι έκαναν; Αφού είδαν και αποείδαν με την Κυβέρνησή σας, ότι δεν πρόκειται να βρουν λογική, όχι συνεννόηση, ανέθεσαν την μελέτη σε έναν καθηγητή του Πανεπιστημίου Θεσσαλίας. Η μελέτη αυτή λέει ότι πραγματικά κινδυνεύει η παραγωγή και όλα όσα πρέπει να γίνουν και, βεβαίως, καταδεικνύονται οι συνέπειες της φόμοψης, που πρέπει το Υπουργείο σας να αντιμετωπίσει, όχι οι παραγωγοί μόνοι τους. Εσείς είστε ο εγγυητής της συνέχειας αυτής της παραδοσιακής παραγωγής. Είστε κανονικά, δεν είστε στην ουσία.

Και, βεβαίως, το μεγάλο ερώτημα, στο οποίο δεν μου απαντήσατε, μου είπατε για τα σχέδια σας, μου είπατε και το εξής ωραίο, να μην το ξεχάσω, ότι είναι ελεύθερη η αγορά, λέει, δεν μπορούμε να παρέμβουμε στην τιμή είπατε. Δεν μπορείτε όντως.

Αλήθεια, λέτε, κύριε Υπουργέ; Όταν έχουμε δύο μεσάζοντες μόνο για το αμύγδαλο; Η αγορά είναι ελεύθερη όντως. Εσείς ποιον ρόλο έχετε; Δεν έχετε ρόλο θεσμικού εγγυητή; Να μην υπάρχουν στρεβλώσεις στην αγορά και αισχροκέρδεια; Μιλώ για την αισχροκέρδεια. Τι κάνετε γι’ αυτό;

Εσείς είστε Υπουργείο Αγροτικής Ανάπτυξης. Όταν είναι η διαφορά παραπάνω από 200% από το χωράφι στο ράφι, δεν πρέπει να επέμβετε; Έρχεστε μόνο και λέτε ότι είναι ελεύθερη η αγορά; Είναι ελεύθερα όλα, λοιπόν. Είναι ελεύθερη η αγορά και η ασυδοσία ελεύθερη και η αισχροκέρδεια ελεύθερη. Αλήθεια, λέτε, λοιπόν; Αυτό μας λέτε; Θέλω να το διευκρινίσετε.

Και τέλος, κύριε Υπουργέ, αυτό που σας λέμε εμείς είναι να μας απαντήσετε τι γίνεται με την Μαγνησία και τον κ. Τριαντόπουλο. Έχετε εξουσιοδοτήσει τους ανθρώπους και το μισό Υπουργικό Συμβούλιο, που είναι από εκεί.

Εμείς έχουμε μία δεκαοκτασέλιδη έκθεση που έκαναν οι αμυγδαλοπαραγωγοί. Και σας στέλνουν «χαιρετίσματα» με μένα, για να την καταθέσω στα Πρακτικά. Στα «χαιρετίσματα» των αμυγδαλοπαραγωγών, με δεκαοκτώ σελίδες, σας λένε ότι, με έκθεση του καθηγητή κ. Νάνου, οι αμυγδαλοπαραγωγοί της Μαγνησίας πήραν τα De Minimis με τη διαμεσολάβηση του κ. Τριαντόπουλου. Και καλά έκαναν και τα πήραν –προσέξτε!-, για να μην παρεξηγηθώ. Έπρεπε να δοθούν, γιατί πράγματι υπήρχε αυτή η ανάγκη.

Εσείς γιατί δεν τα δίνετε στον Νομό της Λάρισας; Πρέπει να φέρουμε τον κ. Τριαντόπουλο στη Λάρισα να διαμεσολαβήσει για να τα καταθέσετε;

Κύριε Υπουργέ, εγώ θέλω να απαντήσετε στα δύο θέματα. Δεν θέλω να μου πείτε πάλι το αφήγημά σας. Πρώτον, θέλω να μου πείτε για την ελεύθερη αγορά και την τεράστια διαφορά από το χωράφι στο ράφι. Δεύτερον, γιατί δύο μέτρα και δύο σταθμά με το De Minimis. Δόθηκε -και σωστά- στη Μαγνησία. Γιατί δεν δόθηκε στη Λάρισα; Καταθέτω και τη μελέτη στα Πρακτικά.

(Στο σημείο αυτό η Βουλευτής κ. Ευαγγελία Λιακούλη καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Λιακούλη.

Κύριε Υπουργέ, έχετε τον λόγο.

**ΔΙΟΝΥΣΙΟΣ ΣΤΑΜΕΝΙΤΗΣ (Υφυπουργός Αγροτικής Ανάπτυξης και Τροφίμων):** Κύριε Πρόεδρε, αγαπητή συνάδελφε, προτείνετε ελάχιστες εγγυημένες τιμές στους παραγωγούς; Τόσος λαϊκισμός; Δεν γνωρίζετε ότι είμαστε στην Ευρωπαϊκή Ένωση και αυτό δεν γίνεται, ότι έχουν περάσει τριάντα χρόνια απ’ αυτό το αίτημα;

Συνεχίζω. Είναι «παράλληλο σύμπαν» η τιμή 9,3 λεπτά την κιλοβατώρα στους παραγωγούς; Είναι μια πραγματικότητα. Είναι μια πραγματικότητα που την κάναμε εμείς, ο Κυριάκος Μητσοτάκης. Είναι «παράλληλο σύμπαν» η επιστροφή του ειδικού φόρου κατανάλωσης, ένα πάγιο αίτημα των παραγωγών; Είναι «παράλληλο σύμπαν» το νομοσχέδιο που θα φέρουμε, που θα απελευθερώσει επτακόσιους πενήντα συνεταιρισμούς και είκοσι έναν χιλιάδες αγρότες, που είναι δεσμευμένοι δεκαπέντε χρόνια με τα κόκκινα δάνεια;

Επίσης, τα μεγάλα έργα που γίνονται στη Θεσσαλία, το «ΥΔΩΡ 2.0» και ένα στον νομό σας, είναι «παράλληλο σύμπαν», που έχουμε δεσμευτικές προσφορές 250 εκατομμύρια συν τα μικρότερα;

Γνωρίζουν οι αγρότες ποιος είναι ο Κυριάκος Μητσοτάκης, ποια είναι η Κυβέρνησή του, γι’ αυτό και τον εμπιστεύονται.

Επανερχόμαστε στην ερώτησή σας, γιατί εγώ είμαι απόλυτος και απαντώ στα πάντα.

Μιλάτε για διακριτική μεταχείριση σε σχέση με τους αμυγδαλοπαραγωγούς της Μαγνησίας. Κατ’ αρχάς, να διευκρινίσουμε ότι η συγκεκριμένη ενίσχυση De Minimis στη Μαγνησία δεν χορηγήθηκε μόνο για τη φόμοψη ούτε γενικότερα για τις επικρατούσες κλιματικές συνθήκες. Χορηγήθηκε για το αποτέλεσμα συνδυασμού φόμοψης και συγκεκριμένων ακραίων φαινομένων τον Μάρτη του 2022.

Λέτε ότι τα δέντρα της Λάρισας έχουν παρόμοιο πρόβλημα φόμοψης ενδεχομένως. Προφανώς! Όταν, όμως, λάβαμε την απόφαση για την ενίσχυση, τη λάβαμε με βάση τα στοιχεία που είχαμε στη διάθεσή μας. Και ποια ήταν αυτά;

Σύμφωνα με την ενημέρωση του Μπενακείου Φυτοπαθολογικού Ινστιτούτου, το χρονικό διάστημα 2010 με 2024 ο μύκητας είχε εντοπιστεί σε διάσπαρτα δείγματα των δύο νομών Λάρισας και Μαγνησίας. Μόλις το 2022, όμως, διαπιστώθηκε η ύπαρξη διευρυμένου προβλήματος σε συγκεκριμένη περιοχή της Μαγνησίας και μετά από πρόσκληση των ερευνητών από τοπικούς φορείς για επιτόπια αυτοψία.

Αντίστοιχη εικόνα και αντίστοιχο αίτημα τότε δεν είχαμε από τους παραγωγούς της Λάρισας στο Υπουργείο και από τις υπηρεσίες της Περιφέρειας. Επομένως, είναι απολύτως ξεκάθαρο το πώς προέκυψε η απόφαση του Απριλίου του 2024 για την ενίσχυση των παραγωγών της Μαγνησίας.

Μάλιστα, πληροφορήθηκα από άλλον συνάδελφό σας σε αντίστοιχη ερώτηση για το ίδιο θέμα ότι οι αμυγδαλοπαραγωγοί της Λάρισας ετοιμάζονται τώρα να στείλουν σχετικό αίτημα το επόμενο διάστημα. Αυτό ανέφερε ο συνάδελφός σας. Εφόσον αυτό φτάσει στα χέρια μας, θα αξιολογηθεί βάσει των στοιχείων που θα τεκμηριώνουν το πρόβλημα.

Οι παραγωγοί γνωρίζουν καλύτερα από όλους ότι αποτελεί στρατηγική μας επιλογή η προσπάθεια ενίσχυσης όλων των καλλιεργειών που υφίστανται απώλειες παραγωγής και δεν καλύπτονται από τον ΕΛΓΑ, όποτε κρίνεται απαραίτητο και εφικτό στη βάση τεκμηριωμένων αιτημάτων και πάντοτε στο πλαίσιο που μας επιτρέπει ο κρατικός προϋπολογισμός. Πάντα, δηλαδή, εντός εθνικού ενωσιακού θεσμικού πλαισίου και δημοσιονομικού ορίου!

Οι ίδιοι, μάλιστα, παραγωγοί αμυγδάλων μπορούν αυτό να το επιβεβαιώσουν. Θυμηθείτε ότι ήταν από τους πρώτους που ενισχύθηκαν από τη Νέα Δημοκρατία με De Minimis, με συνολικό ποσό 6,3 εκατομμύρια, εκ των οποίων 2,5 στα αμύγδαλα Λάρισας. Από τη Νέα Δημοκρατία ήταν αυτό, που μόλις ανέλαβε τη διακυβέρνηση ανταποκρίθηκε στο πρόβλημά τους, στο οποίο η προηγούμενη κυβέρνηση κώφευε.

Επίσης, οι παραγωγοί, κυρίως, της Θεσσαλίας ξέρουν ότι στις μεγάλες δυσκολίες η Νέα Δημοκρατία είναι πάντοτε δίπλα τους. Ξεπέρασε τα 300 εκατομμύρια η αποζημίωση του Υπουργείου μας για τις πλημμύρες του 2023, και σε χρόνο ασύλληπτα σύντομο, δεδομένης της έκτασης και της έντασης των ζημιών.

Συνολικά οι παραγωγοί μέχρι και σήμερα έχουν πάρει 690 εκατομμύρια ευρώ σε χρόνο πάρα πολύ γρήγορο για το μέγεθος της ζημιάς και για το πλήθος των ανθρώπων που ασχολούνται στον ΕΛΓΑ, στον ΟΠΕΚΕΠΕ και στις υπηρεσίες του ΔΑΟΚ.

Επομένως, κυρία συνάδελφε, για ένα πράγμα να είστε βέβαιη και να είναι και οι παραγωγοί της Λάρισας. Όπως δεν αγνοήσαμε κανένα αίτημα μέχρι τώρα όσα χρόνια είμαστε στο τιμόνι της χώρας, δεν θα αγνοήσουμε και αυτό των Λαρισαίων παραγωγών, όταν το υποβάλλουν, το τεκμηριώσουν και προφανώς όταν στη χρονική στιγμή το επιτρέπουν τα δημοσιονομικά της χώρας μας. Θα είμαστε δίπλα τους, όπως το κάναμε σε κάθε περίπτωση. Το επαναλαμβάνω, για να γίνει αντιληπτό.

Ο ΕΛΓΑ πλήρωσε 320 εκατομμύρια στους παραγωγούς. Οι υπόλοιπες υπηρεσίες και τα υπόλοιπα προγράμματα στους παραγωγούς έχουν πληρώσει άλλα 300 και πλέον εκατομμύρια.

Σας θυμίζω ότι στο θέμα της πανώλης και της ευλογιάς ήμασταν παρόντες και πληρώνουμε πολλαπλάσια απ’ αυτά που ίσχυαν. Επίσης, βγάλαμε και το μέτρο 5.2, που αποκαθιστούμε στο 100% την απώλεια ζωικού κεφαλαίου και την καταστροφή των σταβλικών εγκαταστάσεων.

Αυτά δεν είναι «παράλληλο σύμπαν», είναι η πραγματικότητα. Και το γνωρίζουν οι παραγωγοί και στη Θεσσαλία και σε όλη την Ελλάδα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κυρίες και κύριοι συνάδελφοι, δεν θα συζητηθεί, κατόπιν συνεννόησης, η δεύτερη με αριθμό 449/28-1-2025 επίκαιρη ερώτηση πρώτου κύκλου του Βουλευτή Α΄ Θεσσαλονίκης της της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Παιδείας, Θρησκευμάτων και Αθλητισμού με θέμα: «Να σταματήσει τώρα η πειθαρχική δίωξη της δασκάλας του 7ου Δημοτικού Σχολείου Αχαρνών».

Επίσης, δεν θα συζητηθούν λόγω κωλύματος των Βουλευτών οι εξής επίκαιρες ερωτήσεις:

Η τρίτη με αριθμό 446/27-1-2025 επίκαιρη ερώτηση πρώτου κύκλου του Βουλευτή Έβρου της της Κοινοβουλευτικής Ομάδας της Ελληνικής Λύσης κ. Παράσχου Παπαδάκη προς τον Υπουργό Παιδείας, Θρησκευμάτων και Αθλητισμού με θέμα: «Επιτακτική η ανάγκη κάλυψης των κενών θέσεων στα δημόσια σχολεία του Έβρου, όσον αφορά στους σχολικούς νοσηλευτές για παιδιά ΑΜΕΑ».

Η πρώτη με αριθμό 474/3-2-2025 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας της της Κοινοβουλευτικής Ομάδας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Παιδείας, Θρησκευμάτων και Αθλητισμού, με θέμα: «Να σταματήσουν όλες οι άδικες διώξεις εκπαιδευτικών στη Θεσσαλία».

Ολοκληρώνουμε τις επίκαιρες ερωτήσεις με την τέταρτη με αριθμό 461/31-1-2025 επίκαιρη ερώτηση πρώτου κύκλου του ανεξάρτητου Βουλευτή Κιλκίς κ. Πέτρου Παππά προς την Υπουργό Εργασίας και Κοινωνικής Ασφάλισης με θέμα: «Πώς αιτιολογείται η αιφνίδια μη ανανέωση συμβάσεων του Πρόεδρου, του Αντιπρόεδρου και του Γενικού Γραμματέα του νεοσυσταθέντος Σωματείου Εργαζομένων στην επιχείρηση ΚΤΕΛ Θεσσαλονίκης (ΣΕΕΚΘ);»

Παρακαλώ, κύριε συνάδελφε, έχετε τον λόγο.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Υπουργέ, γνωρίζω ότι έχετε ερωτηθεί για το θέμα και από άλλους συναδέλφους. Πρέπει ωστόσο να ρωτήσω και εγώ, εισφέροντας ενδεχομένως και κάποια νέα στοιχεία, για ένα θέμα το οποίο αφορά στην οικονομική επιβίωση εργαζομένων, άρα ένα θέμα σοβαρό.

Στα τέλη του 2024 η εταιρεία «ΚΤΕΛ Θεσσαλονίκης Α.Ε.» προχώρησε σε μη ανανέωση συμβάσεων για οκτώ εργαζόμενους οδηγούς. Αφού ενημερώθηκε η Επιθεώρηση Εργασίας από το σωματείο εργαζομένων, η εταιρεία τελικά αποφάσισε τη μη ανανέωση τριών από τους οκτώ εργαζόμενους.

Το σωματείο εργαζομένων καταγγέλλει ότι πραγματικός στόχος ήταν τα μέλη της διοίκησης του νεοσύστατου σωματείου, το οποίο ιδρύθηκε στις 28 Ιουλίου του 2024. Στην πραγματικότητα, δεν ανανεώθηκαν οι συμβάσεις του Προέδρου, του Αντιπροέδρου και του Γενικού Γραμματέα του Σωματείου Εργαζομένων στην επιχείρηση «ΚΤΕΛ Θεσσαλονίκης». Έτσι οι απολύσεις τους δεν ανακλήθηκαν.

Σύμφωνα με ανακοίνωση του σωματείου, ο λόγος των στοχευμένων απολύσεων ήταν να μην προλάβει το σωματείο να βάλει φρένο στις αυθαιρεσίες της εταιρείας, με βασικότερη όλων τη διατήρηση σε κατάσταση μόνιμης ομηρίας εκατοντάδων εργαζομένων οδηγών μέσω αλλεπάλληλων ανανεούμενων συμβάσεων εργασίας ορισμένου χρόνου τριών, πέντε, οκτώ μηνών για πολλούς εργαζόμενους, με πέντε και έξι χρόνια συνεχόμενα αυτή η κατάσταση. Είναι μια διαδικασία που, όπως καλά γνωρίζετε και εσείς ως νομικός, έχει κριθεί παράνομη κατ’ επανάληψη από τη δικαιοσύνη.

Ακολούθως το σωματείο υποστηρίζει πως η εργοδοσία ενοχλήθηκε πιθανότατα με το γεγονός ότι το νεοσύστατο σωματείο αναδείκνυε νόμιμες διεκδικήσεις, αλλά και κατήγγειλε βλάβες των λεωφορείων, αλλά και προβλήματα που άπτονται της ασφάλειας των οδηγών και του επιβατικού κοινού κατά τις καθημερινές μετακινήσεις τους με τις αστικές συγκοινωνίες που πραγματοποιούν τα «ΚΤΕΛ Θεσσαλονίκης».

Κύριε Υπουργέ, τα εργασιακά δικαιώματα πρέπει να προστατεύονται και να μην καταστρατηγούνται από την εργοδοσία, όπως συμβαίνει με τις διαδοχικά ανανεούμενες συμβάσεις εργασίας των εν λόγω εργαζομένων. Ο συνδικαλισμός και τα σωματεία εργαζομένων τυγχάνουν, όπως ξέρετε, νομικής προστασίας και δεν πρέπει να λειτουργούν υπό το καθεστώς εκδικητικών πρακτικών από την εργοδοσία.

Γι’ αυτό σας ερωτώ, κύριε Υπουργέ, τι προτίθεστε να κάνετε ώστε να διασφαλιστούν τα εργασιακά δικαιώματα των εργαζομένων οδηγών του «ΚΤΕΛ Θεσσαλονίκης», οι οποίοι βρίσκονται επί σειρά ετών σε μη σύννομο καθεστώς ανανεούμενων συμβάσεων εργασίας ορισμένου χρόνου και αν σκοπεύετε να θεραπεύσετε τις εκβιαστικές και τιμωρητικές μη ανανεώσεις των συμβάσεων εργασίας των εκλεγμένων αντιπροσώπων στο σωματείο εργαζομένων του «ΚΤΕΛ Θεσσαλονίκης».

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παππά.

Τον λόγο έχει ο Υφυπουργός Εργασίας και Κοινωνικής Ασφάλισης κ. Κωνσταντίνος Καραγκούνης για να απαντήσει.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Ευχαριστώ, κύριε συνάδελφε, διότι πράγματι απάντησα την προηγούμενη εβδομάδα ήδη σε δύο συναδέλφους και ξέρω και το δικό σας ενδιαφέρον για τη συγκεκριμένη υπόθεση και επανέρχεστε κι εσείς με την επίκαιρη ερώτησή σας, οπότε, προφανώς, θα μεταφέρω και σε εσάς –μας ακούν, βεβαίως, και οι ενδιαφερόμενοι- την επίσημη απάντηση που έχουμε από την Επιθεώρηση Εργασίας, η οποία έχει επιληφθεί του ζητήματος και, βεβαίως, μετά θα κάνουμε και γενικότερη συζήτηση -την έχω κάνει επανειλημμένως στη Βουλή- για την αποστολή που έχουμε ως Υπουργείο Εργασίας, δηλαδή να θέτουμε ένα αυστηρό θεσμικό πλαίσιο προστασίας των εργαζομένων. Από εκεί και πέρα, βεβαίως, όπως σε όλες τις χώρες, ισχύουν τα δικαιοδοτικά όργανα, οι εργατικές διαφορές ή και τα δικαστήρια, τα οποία, βεβαίως, κρίνουν κατά περίπτωση την υπόθεση, διότι όπως καταλαβαίνετε το Υπουργείο Εργασίας δεν είναι το δικαστήριο που θα κρίνει κάθε φορά τι γίνεται. Ποια είναι η δική μας δουλειά; Να αυστηροποιούμε το πλαίσιο και, βεβαίως, να κρινόμεθα -θα το πω και αυτό στην δευτερολογία μου- για το κατά πόσο το πλαίσιο αυτό είναι επαρκές, γιατί το τελευταίο διάστημα έχουμε πραγματικά εκσυγχρονίσει και έχουμε ενισχύσει το πλαίσιο ειδικά προστασίας στη συνδικαλιστική δράση. Θα τα πούμε και στη συνέχεια.

Σας μεταφέρω, λοιπόν, ότι το αρμόδιο τμήμα Επιθεώρησης Εργασιακών Σχέσεων Δυτικού Τομέα Θεσσαλονίκης μάς ενημέρωσε ότι τη Δευτέρα 30 Δεκεμβρίου προσήλθαν, όπως κι εσείς αναφέρατε, τέσσερις εργαζόμενοι από το «ΚΤΕΛ Θεσσαλονίκης» και κατέθεσαν αιτήσεις για διενέργεια εργατικής διαφοράς με αντικείμενο τη μη ανανέωση σύμβασης ορισμένου χρόνου στον Πρόεδρο, στον Αντιπρόεδρο, στον Γραμματέα και σε μέλος του συγκεκριμένου σωματείου. Αρχικά η συζήτηση της εργατικής διαφοράς είχε οριστεί για τη Δευτέρα 20 Ιανουαρίου του 2025. Επιπρόσθετα, σε μια προσπάθεια εξεύρεσης λύσης και διευθέτησης του θέματος πραγματοποιήθηκε τηλεφωνική επικοινωνία με τον διευθυντή του «ΚΤΕΛ Θεσσαλονίκης» και ενημερώθηκε. Επίσης, ζητήθηκε από την επιχείρηση να επανεξετάσει το θέμα της ανανέωσης των συμβάσεων των καταγγελλόντων ως την ημερομηνία συζήτησης της εργατικής διαφοράς.

Ακόμα, οι καταγγέλλοντες έθεσαν και κάποια άλλα ζητήματα, προφορικά, για μέτρα προστασίας, υγιεινή και ασφάλεια και κακή συντήρηση των οχημάτων. Η υπηρεσία τούς παρέπεμψε να απευθυνθούν στις αρμόδιες υπηρεσίες Επιθεώρησης Εργασίας για την υγεία και την ασφάλεια.

Τώρα να πάμε σε αυτό που σας ενδιαφέρει, αγαπητέ συνάδελφε. Στις 7-1-2025 προσήλθε στην τοπική υπηρεσία ο ένας εκ των καταγγελλόντων και απέσυρε την καταγγελία του λόγω ανανέωσης της σύμβασης εργασίας του και στις 20-1-2025 προσήλθαν δύο ακόμα καταγγέλλοντες και ζήτησαν την αναβολή της εργατικής διαφοράς λόγω κωλύματος του δικηγόρου τους, οπότε έχει οριστεί νέα ημερομηνία συζήτησης για τις 13-2-2025, σε λίγες ημέρες, οπότε έχει ενημερωθεί σχετικά η επιχείρηση. Εκεί, βεβαίως, θα κατατεθούν όλα αυτά τα ζητήματα και θα αξιολογηθεί, βεβαίως, και το νομικό πλαίσιο που, όπως σας είπα το τελευταίο διάστημα, τα τελευταία χρόνια έχει αυστηροποιηθεί ειδικά όσον αφορά στα θέματα παραβίασης δικαιωμάτων συνδικαλιστικής δράσης που πολλές φορές γίνεται κακή μεταχείριση τέτοιων δικαιωμάτων που ούτως ή άλλως έχουν οι εργαζόμενοι. Θα κριθεί, όμως, συγκεκριμένα εάν έχει γίνει τέτοια παραβίαση ή όχι. Προφανώς δεν το κρίνουμε εμείς τώρα.

Θα ακούσω, βέβαια, και τη δευτερολογία σας και μετά θα σας πω και τι έχουμε κάνει προς αυτήν την κατεύθυνση για να αυστηροποιήσουμε το πλαίσιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Κύριε Παππά, έχετε τον λόγο.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Υπουργέ, σας ευχαριστώ για την απάντηση και σας ευχαριστώ και για το ενδιαφέρον για τους εργαζόμενους. Αναπτύξατε το νομικό πλαίσιο. Θα πρέπει να επισημάνω ότι τίθεται ένα θέμα επιβίωσης των εν λόγω εργαζομένων, οι οποίοι παράνομα απολύθηκαν και με μόνο πραγματικό λόγο απόλυσης το ότι ανέπτυσσαν συνδικαλιστική δράση. Είναι προφανές ότι οι τρεις κορυφαίοι του συνδικαλιστικού οργάνου είναι αυτοί στους οποίους δεν ανανέωσαν τη σύμβαση. Γίνεται εύκολα αντιληπτό ότι οι άνθρωποι αυτοί βρίσκονται χωρίς εισόδημα από την 1η Ιανουαρίου του 2025.

Ερωτώ, λοιπόν, πώς αντιμετωπίζει το Υπουργείο σας αυτήν την απαράδεκτη επίπτωση σε βάρος των εργαζομένων, οι οποίοι το μόνο που έκαναν ήταν να συστήσουν ένα σωματείο. Τους παραπέμπετε, προφανώς, στη δικαιοσύνη για να επιστρέψουν στη δουλειά τους. Αυτό δεν ξέρω κατά πόσο θα επιλύσει τελικά το πρόβλημα ή είναι μια προαναγγελθείσα διάλυση του σωματείου τους και αυτό γιατί στην πραγματικότητα κανείς δεν θα επιχειρήσει να συστήσει σωματείο υπό ένα τέτοιο καθεστώς εκβιαστικό και γνωρίζοντας ότι οι συνάδελφοί τους έχουν απολυθεί.

Θα ήθελα να υπογραμμίσω, κύριε Υπουργέ, σε αυτό το σημείο ότι η ύπαρξη και η ομαλή λειτουργία του σωματείου είναι σημαντική για πολλούς λόγους. Ένας από αυτούς είναι και η τήρηση των κανόνων ασφαλείας των μεταφορών τόσο για τους οδηγούς όσο και για το επιβατικό κοινό. Αναφερθήκατε και εσείς ότι προφορικά έχουν κάνει καταγγελίες και όντως και γραπτές καταγγελίες έχουν γίνει. Το σωματείο έχει καταγγείλει επανειλημμένα βλάβες στα λεωφορεία, έλλειψη συντήρησης, προβλήματα που επηρεάζουν την ομαλή και ασφαλή λειτουργία των δρομολογίων. Υπάρχουν περιπτώσεις όπου οι οδηγοί ζήτησαν εγγράφως οδηγίες για συγκεκριμένες διαδρομές λόγω ανησυχιών για την ασφάλεια, με αποτέλεσμα, τελικά, να διακοπούν αυτά τα δρομολόγια.

Έχουμε καταλάβει όλοι μας, κύριε Υπουργέ, πολύ καλά στη χώρα ειδικά τα τελευταία δύο χρόνια ότι δεν μπορούμε να ρισκάρουμε με την ασφάλεια των μεταφορών στη χώρα μας.

Θέλω να επισημάνω ότι οι εργαζόμενοι καταγγέλλουν -και αυτό είναι ένα καινούργιο στοιχείο- πίνακες με ανακοινώσεις του σωματείου τους έχουν κατέβει από τη διοίκηση των ΚΤΕΛ και παρά τις διαβεβαιώσεις της διοίκησης στην Επιθεώρηση Εργασίας ότι θα αποκατασταθεί η ανάρτηση των ανακοινώσεων των πινάκων αυτών του σωματείου. Σύμφωνα με τους εργαζόμενους, αυτό δεν συνέβη ποτέ, άρα το σωματείο φαίνεται, δηλαδή να μην έχει κάποια δράση, γιατί η διοίκηση των ΚΤΕΛ κατεβάζει τις ανακοινώσεις από τους πίνακες ανακοινώσεων στον χώρο των ΚΤΕΛ.

Κύριε Υπουργέ, είμαι βέβαιος ότι μπορείτε να καταλάβετε την αγωνία των απολυμένων εργαζομένων, οι οποίοι παραμονή των φετινών Χριστουγέννων ενημερώθηκαν ότι διακόπτεται η σύμβασή τους. Ακόμα, είμαι βέβαιος ότι αναγνωρίζετε την ανάγκη της τήρησης της εργατικής νομοθεσίας σχετικά με τις ανανεούμενες συμβάσεις, αλλά και με την προστασία της συνδικαλιστικής δράσης. Γι’ αυτό πιστεύω ότι θα δώσετε κάποιες πειστικότερες απαντήσεις στους απολυμένους εργαζόμενους, στις οικογένειές τους, αλλά και στο επιβατικό κοινό της Θεσσαλονίκης.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Παππά.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΚΑΡΑΓΚΟΥΝΗΣ (Υφυπουργός Εργασίας και Κοινωνικής Ασφάλισης):** Ευχαριστώ, κύριε Πρόεδρε.

Κύριε συνάδελφε, θα συμφωνήσω απόλυτα μαζί σας. Έχετε απόλυτο δίκιο ότι κανείς, σε καμία περίπτωση δεν πρέπει να απολύεται λόγω συνδικαλιστικής δράσης και σ’ αυτό πρέπει να είμαστε σαφείς, γι’ αυτό και αυστηροποιούμε το πλαίσιο, γι’ αυτό είμαστε και πολύ συγκεκριμένοι και πρέπει να στείλουμε ένα μήνυμα αυστηρό προς αυτήν την κατεύθυνση. Αυτό είναι ξεκάθαρο, αλλά όπως είπα και πριν, δεν είμαστε εμείς που θα κρίνουμε το αν έγινε μια τέτοια παραβίαση. Εμείς είμαστε εδώ για να αυστηροποιούμε το πλαίσιο, να γίνεται πολύ πιο συγκεκριμένο, πολύ πιο εξειδικευμένο και από εκεί και πέρα, βεβαίως, τα δικαιοδοτικά όργανα θα αξιολογήσουν κάθε φορά την όποια περίπτωση υπάρχει και αναλόγως θα πράξουν. Φαντάζομαι ότι συμφωνούμε ότι αυτό έτσι λειτουργεί όχι μόνο εδώ, αλλά παντού σε όλο τον κόσμο. Το ξέρετε πάρα πολύ καλά ότι έχει κριθεί και νομολογιακά ότι η καταγγελία της σύμβασης εργασίας από τον εργοδότη είναι άκυρη και θεωρείται ως μη γενόμενη και ως καταχρηστική συνεπεία της συνδικαλιστικής δράσης του εργαζομένου, οπότε αυτό και νομολογιακά έχει κριθεί, πέρα από το αυστηρό νομικό πλαίσιο το οποίο υπάρχει, το οποίο οφείλω να σας πω, αγαπητέ συνάδελφε, ότι ήλθαμε με τον ν.4808/2021 με την παράγραφο 10 του άρθρου 14 του ν.1264/1982 όπου το τροποποιήσαμε με το άρθρο 88 του συγκεκριμένου νόμου του 2021 και επιφέραμε ουσιαστική μεταβολή στην ειδική προστασία των συνδικαλιστικών στελεχών.

Τι έκανε, λοιπόν, ο νόμος αυτός; Θεώρησε ότι η αποκλειστική απαρίθμηση της προγενέστερης ρύθμισης, δηλαδή του 1982, των λόγων απόλυσης ήταν ιδιαίτερα περιοριστική, αφού δεν συμπεριλαμβάνονταν μεταξύ των λόγων αυτών σημαντικά ποινικά αδικήματα, αλλά και άλλοι αντικειμενικοί λόγοι, οπότε γι’ αυτόν τον λόγο η νέα ρύθμιση –και σωστά έγινε αυτή η διατύπωση- προτίμησε μια γενικότερη διατύπωση ότι η καταγγελία της σχέσης εργασίας των προστατευόμενων συνδικαλιστικών στελεχών επιτρέπεται για σπουδαίο λόγο, όπως ισχύει, βεβαίως, στην περίπτωση της καταγγελίας και των προστατευομένων για λόγους μητρότητας ή πατρότητας.

Οπότε, η νέα ρύθμιση του άρθρου 14 της παραγράφου 10 του ν.1264/82 δεν αντικατέστησε μόνο την αποκλειστική απαρίθμηση των λόγων απόλυσης με τη γενική διατύπωση ότι η καταγγελία της σχέσης εργασίας των συνδικαλιστικών στελεχών επιτρέπεται για σπουδαίο λόγο, αλλά κατήργησε πλέον και τον υφιστάμενο πολιτικό έλεγχο που ασκούσε η επιτροπή προστασίας των συνδικαλιστικών στελεχών, τον οποίο και αντικατέστησε με ένα ταχύτατο εκ των υστέρων δικαστικό έλεγχο της νομιμότητας της καταγγελίας. Και αυτό είναι πολύ σημαντικό, διότι πολύ πιο γρήγορα τα δικαιοδοτικά όργανα θα αποφανθούν εάν υπάρχει παραβίαση του νόμου, ειδικά για τη συνδικαλιστική δράση εργαζομένων. Οπότε, στον εργοδότη που παραβιάζει τις ανωτέρω υποχρεώσεις επιβάλλονται ποινικές κυρώσεις. Είναι το άρθρο 23 του ν.1264/82 όπου προβλέπει συγκεκριμένες διοικητικές, αλλά και χρηματικές ποινές και διοικητικές επιπτώσεις. Και στο άρθρο 16, «δημοκρατία στους τόπους εργασίας» –και αυτό είναι σημαντικό να το ξέρουν και όλοι οι εργαζόμενοι που μας ακούν- δηλώνεται ρητά ότι η συνδικαλιστική δράση προστατεύεται κατά την άσκησή της στον τόπο εργασίας και καθορίζονται επιπλέον προϋποθέσεις για την ελεύθερη άσκησή της.

Οπότε, καταλήγω και λέω το εξής: Το πλαίσιο, αγαπητέ συνάδελφε, είναι πολύ ισχυρό, είναι πολύ πιο αυστηρό από ό,τι ίσχυε παλαιότερα. Προστατεύει τα δικαιώματα των εργαζομένων και σε ό,τι προκύψει εκ των πραγματικών περιστατικών, προφανώς, τα δικαιοδοτικά όργανα θα επιληφθούν. Αλλά εμάς η αποστολή μας είναι να έχουμε ένα αυστηρό πλαίσιο και να στείλουμε ένα σαφές μήνυμα προς όλους ότι προστατεύεται απόλυτα η συνδικαλιστική δράση των εργαζομένων.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

**ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Ρυθμίσεις για την ενίσχυση του ερασιτεχνικού και του επαγγελματικού αθλητισμού».

Η Διάσκεψη των Προέδρων αποφάσισε στη συνεδρίασή της, της 30ής Ιανουαρίου 2025, τη συζήτηση του νομοσχεδίου σε μία συνεδρίαση, ενιαία επί της αρχής, επί των άρθρων και των τροπολογιών.

Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε.

Πριν δώσω τον λόγο στον κ. Χρήστο Καπετάνο, εισηγητή της Νέας Δημοκρατίας, έχει ζητήσει τον λόγο ο κύριος Υπουργός για μια πολύ σύντομη παρέμβαση.

Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ευχαριστώ, κύριε Πρόεδρε.

Καλημέρα στους συναδέλφους Βουλευτές. Ευχαριστώ πολύ για την παραχώρηση του χρόνου. Θέλω να κάνω μια μικρή εισαγωγική τοποθέτηση πριν ξεκινήσει η διαδικασία, η οποία νομίζω ότι θα είναι ωφέλιμη και για τη συζήτηση.

Θέλω να υπενθυμίσω ότι η γραμμή την οποία έχουμε ακολουθήσει όλο αυτό το διάστημα στο Υπουργείο Αθλητισμού είναι μία γραμμή διακριτή που αφορά στον αθλητισμό, που δεν έχει κομματικό και ιδεολογικό πρόσημο. Ο αθλητισμός ενώνει και πάνω σε αυτήν τη γραμμή που χαράξαμε στο Υπουργείο Αθλητισμού κινούμαστε όλο αυτό το διάστημα, χωρίς κομματικές, χωρίς ιδεολογικές αποχρώσεις, όλες οι αποφάσεις κινούνται σε αυτήν και μόνο την κατεύθυνση. Σε έναν αθλητισμό που ενώνει, σε έναν αθλητισμό που δημιουργεί.

Πάνω σε αυτό το ζήτημα, λοιπόν, πρέπει να σας πω ότι έγινε μια μεγάλη διαβούλευση. Η διαβούλευση, εκτός του τυπικού της διαδικασίας, κράτησε έναν ολόκληρο χρόνο, με επαφή με όλα τα σωματεία της χώρας για πρώτη φορά και με τις ομοσπονδίες για τα ζητήματα τα οποία αφορούν στον ελληνικό αθλητισμό. Και έτσι καταλήξαμε σήμερα σε ένα τρίτο νομοσχέδιο, το οποίο συνδέεται με τα προηγούμενα δύο -από τον Φεβρουάριο, τον Ιούνιο και αυτό τώρα- και όλα μαζί αποτελούν ένα συνεκτικό νομοσχέδιο μιας θεσμικής και διαρθρωτικής αλλαγής στον ελληνικό αθλητισμό, με μεγάλες αλλαγές, οι οποίες κατευθύνονται στην αντιμετώπιση της αθλητικής βίας, στην αντιμετώπιση της μάστιγας του αθλητισμού, όπως είναι το ντόπινγκ, όπως είναι η χειραγώγηση, όλες αυτές οι κακοδαιμονίες του αθλητισμού οι οποίες αντιμετωπίστηκαν και, μάλιστα -θα έλεγα-, με θετικό αποτύπωμα, όπως είναι, παραδείγματος χάριν, η αθλητική βία, το αντιντόπινγκ. Είναι πράγματα τα οποία θα συζητηθούν και στο νομοσχέδιο και τα οποία είναι πραγματικά.

Να πω ότι μαζί με αυτήν τη διαδικασία της νομοθετικής ύλης των τριών νομοθετικών παρεμβάσεων –Φεβρουαρίου, Ιουνίου και σήμερα- σκοπός είναι να φτάσουμε στην επόμενη νομοθετική παρέμβαση –αυτό το έχω πει και το ξέρουν και οι εισηγητές των νομοσχεδίων- η οποία αφορά στην κωδικοποίηση της αθλητικής νομοθεσίας, μια κωδικοποίηση που θα γίνει μετά τον εμβληματικό νόμο του Αντρέα Φούρα με τον ν.2725/99. Είκοσι έξι ετών νομοθετική ύλη κωδικοποιείται. Ήδη αυτήν τη στιγμή γίνεται έργο και πιστεύουμε ότι στα μέσα του 2025 θα φέρουμε στη Βουλή προς ψήφιση την κωδικοποίηση της αθλητικής νομοθεσίας. Όλη η νομοθετική ύλη, όλο αυτό το υλικό το νομοθετικό το οποίο έχει δημιουργηθεί όλα αυτά τα χρόνια, θα το φτιάξουμε σε έναν νόμο έτσι ώστε πλέον στον αθλητισμό να έχουμε κάτι απλό, ευδιάκριτο, συγκεκριμένο και αποτελεσματικό.

Να πω αυτό, το οποίο αφορά στο σημερινό νομοσχέδιο. Έγινε μία εκτενής συζήτηση με δεκαεννέα φορείς -ξεπεράσαμε το όριο των δέκα, που προβλέπεται- και ακούστηκαν οι απόψεις από όλα τα κόμματα. Πρέπει να παραδεχθώ ότι όλα τα κόμματα θέλουν να συνεισφέρουν θετικά στο νομοσχέδιο και στον αθλητισμό και το πιστεύω αυτό. Κανείς δεν έρχεται με μια κομματική ιδιοτέλεια. Όλοι θέλουν να τοποθετηθούν και γίνονται αποδεκτά ορισμένα πράγματα, τα οποία είναι σημαντικά. Πράγματα, που θα έρθουν με νομοτεχνικές βελτιώσεις. Δεν χρειάζονται τροπολογίες.

Πρόκειται για πράγματα, τα οποία έχουν να κάνουν: Πρώτον, με την πρόταση, την οποία έκαναν και τα κόμματα και η Ένωση Ολυμπιονικών, ότι αυτή η μεγάλη αλλαγή που κάνουμε στη διάκριση των ολυμπιονικών αθλητών, για πρώτη φορά, από τρεις σε έξι, όσον αφορά στις διακρίσεις και τα προνόμια που έχουν οι Ολυμπιονίκες μας, θα επεκταθεί και στο παρελθόν, από τους Ολυμπιακούς Αγώνες του 2012. Επομένως, γίνεται αποδεκτή η πρόταση της Ένωσης Ολυμπιονικών και των κομμάτων, όπως επίσης και η πρόταση η οποία γίνεται εκ μέρους του Προέδρου της Ομοσπονδίας Παραολυμπιονικών. Αυτές οι προτάσεις …

(Θόρυβος – διαμαρτυρίες)

**ΜΙΧΑΗΛ ΚΑΤΡΙΝΗΣ:** Δεν προβλέπεται αυτό, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Κατ’ αρχάς, προβλέπεται, κύριε Κατρίνη, να κάνει μία σύντομη παρέμβαση. Βεβαίως. Να πάμε στην ουσία, όμως.

Παρακαλώ, κύριε Υπουργέ, ολοκληρώστε, για να ξεκινήσει το νομοσχέδιο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ολοκληρώνω, κύριε Πρόεδρε.

Λέω, λοιπόν, ότι ξεκινάμε τη συζήτηση και τη διαδικασία της Βουλής για το νομοσχέδιο του αθλητισμού με αυτόν και μόνον τον σκοπό: Να βελτιώσουμε τον αθλητισμό μας με ενότητα, με καθαρή σκέψη, γιατί ο ελληνικός αθλητισμός μπορεί -πέρα από ιδεολογικά και κομματικά- να ενώσει όλους τους Έλληνες.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μπορώ να έχω τον λόγο;

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Γιαννούλη, μην ξεκινήσουμε τώρα συζήτηση.

**ΧΡΗΣΤΟΣ ΓΙΑΝΝΟΥΛΗΣ:** Ένα λεπτό, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Για ένα λεπτό, ναι.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, με απόλυτο σεβασμό στην πολιτική διαδρομή του κ. Βρούτση -παρότι βρέθηκε αντιμέτωπος με τα συμπτώματα της παρασιτικής, πολλές φορές, συμπεριφοράς της Κυβέρνησης Μητσοτάκη, όπως τότε με την περίπτωση Φουρθιώτη- θέλω να παρατηρήσω το εξής: Δεν χρειάζεται να ξεκινάμε μια συζήτηση με ευαγγελικού τύπου κηρύγματα και χρηστομάθειες για την ενότητα και το πνεύμα που μας διέπει.

Κύριε Υπουργέ, αν θέλετε πραγματικά να συμβάλετε σε κάτι που θα αποπνέει συναίνεση, προοπτική, καινοτομία, να δίνει αναπτυξιακή διάσταση στα νομοθετικά σας πεπραγμένα, αποδείξτε το επί της ουσίας. Γιατί, φαντάζομαι, ότι πέρα από τον σύντομο και πολύ καλά διατυπωμένο ευχολόγιο λόγο που διατυπώσατε –εντός ή εκτός της διαδικασίας, εν πάση περιπτώσει- θα μπορούσε να τα πει και ο εισηγητής σας.

Η μεγάλη απορία μου, είναι η εξής: Σε αυτό το νομοσχέδιο που, εκτός από τα ζητήματα ή τις καθυστερήσεις σε σχέση με την οπαδική βία, με την αντιμετώπιση του προβλήματος στη «μήτρα», που είναι η εκπαίδευση, η οικογένεια, ο ερασιτεχνικός αθλητισμός, θα συζητηθούν και άλλα ζητήματα που θα χρειαστεί η συναίνεση του Σώματος και η καλή πρόθεση να νομοθετείτε με ευήκοα ώτα στην αντιπολίτευση, κάτι που δεν κάνετε έξι χρόνια τώρα. Τους κανονισμούς, μπορείτε εύκολα να τους ερμηνεύετε και να τους προσαρμόζετε, για να ξεκινήσουμε με αυτόν τον τρόπο. Αλλά, αναρωτιέμαι: Σήμερα, θα κατατεθεί τροπολογία για τον 13ο και 14ο μισθό από τον ΣΥΡΙΖΑ. Επίσης, θα κατατεθεί μια καινοτόμος τροπολογία για την αισχροκέρδεια στα είδη προσωπικής φροντίδας των γυναικών, που η Κυβέρνηση, εδώ και τρία χρόνια, κλείνει τα μάτια, σχεδόν, με μεσαιωνικό τρόπο. Θα υπάρξουν και άλλες παρεμβάσεις. Αναρωτιέμαι, λοιπόν, αν σε αυτά θα μας αποδείξετε ότι είστε συνεπείς στην εξίσωση λόγων και έργων; Γιατί, καλός ο πρόλογος, αλλά το αποτέλεσμα θα κρίνει την πορεία αυτής της συζήτησης.

**ΠΡΟΕΔΡΕΥΩΝ (Ιωάννης Πλακιωτάκης):** Για να βάλω τα πράγματα στη θέση τους, προβλέπεται από τον Κανονισμό -είναι το άρθρο 64 παράγραφος 2.

**ΧΡΗΣΤΟΣ ΓΙΑΝΝΟΥΛΗΣ:** Εντάξει, κύριε Πρόεδρε, αλλά…

**ΠΡΟΕΔΡΕΥΩΝ (Ιωάννης Πλακιωτάκης):** Μπορεί να μην είθισται, πάντως προβλέπεται από τον Κανονισμό.

Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», σαράντα ένας μαθητές και μαθήτριες και τρεις συνοδοί εκπαιδευτικοί από το 3ο Αρσάκειο Δημοτικό Σχολείο Ψυχικού.

Η Βουλή σάς καλωσορίζει!

(Χειροκροτήματα από όλες τις πτέρυγες της Βουλής)

Τον λόγο έχει ο εισηγητής της Νέας Δημοκρατίας κ. Χρήστος Καπετάνος για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΧΡΗΣΤΟΣ ΚΑΠΕΤΑΝΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, ο αθλητισμός δεν είναι απλώς ένα παιχνίδι. Είναι η αντανάκλαση της κοινωνίας μας, το μέτρο του πολιτισμού μας. Είναι οι αξίες της ευγενούς άμιλλας, του σεβασμού, της προσπάθειας. Είναι πηγή χαράς για εκατομμύρια πολίτες, η έμπνευση για τη νέα γενιά, η κινητήρια δύναμη για ένα υγιές σώμα και μια ισχυρή κοινωνία.

Γι’ αυτό, η ευθύνη μας απέναντι στον αθλητισμό –όλων μας και εδώ μέσα- είναι τεράστια. Οφείλουμε να τον προστατεύσουμε, να τον θωρακίσουμε, να τον εξελίξουμε. Σήμερα με αυτό το νομοσχέδιο γίνεται μία προσπάθεια και ένα καθοριστικό βήμα προς αυτή την κατεύθυνση.

Το νέο νομοσχέδιο του Υπουργείου Παιδείας, Θρησκευμάτων και Αθλητισμού έρχεται να αντιμετωπίσει παθογένειες δεκαετιών και να προχωρήσει σε μεταρρυθμίσεις. Ενισχύει τη διαφάνεια, εξασφαλίζει την ισονομία, επιταχύνει τις διαδικασίες και διασφαλίζει το δικαίωμα όλων στη συμμετοχή στον αθλητισμό. Θέτει τις βάσεις, δηλαδή, για έναν αθλητισμό πιο δίκαιο, πιο ασφαλή, πιο καθαρό και πιο σύγχρονο.

Δεν ξεκινάμε από το μηδέν, έχουν γίνει βήματα τα προηγούμενα χρόνια και έχουμε καταφέρει πολλά. Όμως, οι προκλήσεις παραμένουν. Τα γήπεδά μας πρέπει να είναι τόσο ασφαλή όσο τους αξίζει, οι αθλητές μας να απολαμβάνουν πάντα τις ίδιες ευκαιρίες και οι προπονητές να έχουν την προστασία και τη στήριξη που τους αξίζει. Οι παράγοντες που αγαπούν πραγματικά τον αθλητισμό αντιμετωπίζουν γραφειοκρατικά εμπόδια που τους αποθαρρύνουν. Αυτά έρχεται να διορθώσει το παρόν νομοσχέδιο.

Και μπαίνω στην ουσία. Ένα από τα πιο σημαντικά άρθρα του νομοσχεδίου αυτού είναι το άρθρο 3 με το οποίο επιδιώκεται η διευκόλυνση της εκλογής σε καταστατικά όργανα αθλητικών σωματείων σε συγκεκριμένα αθλήματα προσώπων που σήμερα δεν μπορούν να θέσουν υποψηφιότητα και να εκλεγούν σε τέτοιες θέσεις. Αυτό το γεγονός έχει ως αποτέλεσμα να δυσχεραίνεται η ανανέωση του διοικητικού δυναμικού σε αθλήματα που δεν έλκουν ή δεν διαθέτουν μεγάλο αριθμό προσώπων που θα ήταν διατεθειμένα να δραστηριοποιηθούν στον συγκεκριμένο χώρο.

Συγκεκριμένα, αίρεται το κώλυμα εκλογιμότητας σε καταστατικά όργανα αθλητικού σωματείου για όλους όσοι ασκούν πάσης φύσεως διοικητικό έργο σε αθλητικές εκδηλώσεις μηχανοκίνητου αθλητισμού, καθώς επίσης και για τους διαιτητές και κριτές του αθλήματος της εδαφοσφαίρισης, του πετάνκ. Πολλές φορές μέχρι τώρα αποκλείονταν άνθρωποι με γνώση και εμπειρία, επειδή το θεσμικό πλαίσιο τούς θεωρούσε ασυμβίβαστους. Αυτό αλλάζει. Οι άνθρωποι που γνωρίζουν τον αθλητισμό από μέσα, που ζουν για το άθλημα θα έχουν λόγο και ρόλο στις αποφάσεις. Αυτό είναι δημοκρατία και αυτό είναι ενίσχυση της συμμετοχικότητας.

Ιδιαίτερη σημασία, όμως, έχει και το άρθρο 5, το οποίο δίνει στα αθλητικά σωματεία την ευκαιρία να εγγραφούν στο μητρώο, εφόσον για δύο συνεχόμενα έτη δεν έχουν εγγραφεί, δεν έχουν επικαιροποιήσει την εγγραφή τους. Ένα λάθος, μια αβλεψία, μια καθυστέρηση δεν μπορεί να σημαίνει τον αποκλεισμό ενός συλλόγου, όπως συνέβαινε μέχρι σήμερα που υπήρχε ένα έτος μέσα στο οποίο μπορούσε το σωματείο να το κάνει. Με τη νέα ρύθμιση δίνεται έτσι περισσότερος χρόνος, δίνοντας στα σωματεία τη δυνατότητα να διορθώσουν παραλείψεις και να συνεχίσουν τη δραστηριότητά τους απρόσκοπτα και ειδικά σωματεία της επαρχίας.

Με τα άρθρα 7 και 8 στο παρόν νομοσχέδιο γίνεται ένα αποφασιστικό βήμα για την αντιμετώπιση της διαπροσωπικής βίας στον αθλητισμό. Συγκεκριμένα, συστήνεται Διαρκής Επιτροπή Ασφάλειας και Ευημερίας στον Αθλητισμό διατομεακού χαρακτήρα και παράλληλα θεσμοθετείται ο υπεύθυνος ασφαλείας και ευημερίας αθλητών σε κάθε αθλητική ομοσπονδία.

Στο άρθρο 9 εξισώνονται οι διακεκριμένοι αθλητές με αναπηρία με τους διακεκριμένους αρτιμελείς αθλητές ως προς το προπονητικό τους δικαίωμα. Μπορούν, δηλαδή, οι προπονητές, οι αθλητές και με αναπηρία να προπονούν σωματεία κανονικά αθλητών που είναι αρτιμελείς. Μέχρι τώρα αυτό δεν ίσχυε.

Αναγνωρίζονται, επίσης, επαγγελματικά δικαιώματα και για τους διπλωματούχους UEFA C προπονητές ποδοσφαίρου, λύνοντας έτσι έπειτα από συνεννόηση και με την UEFA και με την ΕΠΟ ένα χρόνιο ζήτημα που απασχολεί χιλιάδες διπλωματούχους. Μέχρι τώρα αυτοί οι άνθρωποι δεν μπορούσαν να μπουν στην αγορά εργασίας.

Αποκαθίσταται, επίσης, το δικαίωμα άσκησης επαγγέλματος για όλους τους προπονητές μη αποφοίτους Λυκείου που είχαν δικαιώματα ως και το 2021 και ασκούσαν το επάγγελμα του προπονητή. Βεβαίως, συνεχίζει να υπάρχει ότι πρέπει οι προπονητές να έχουν απολυτήριο Λυκείου. Είναι μια μεταβατική ρύθμιση που ρυθμίζει για όσους το 2021 ασκούσαν το επάγγελμα του προπονητή.

Το άρθρο 10 -επίσης καινοτόμο- εισάγει την Ψηφιακή Κάρτα Υγείας Αθλητή. Μέχρι τώρα τι υπήρχε; Αυτή η κάρτα ήταν έγχαρτη, έπρεπε να μαζέψει πολλά δικαιολογητικά, πιστοποιητικά κάθε αθλητής για να τη χρησιμοποιήσει. Αυτό το εργαλείο τώρα, το ψηφιακό εργαλείο, όχι μόνο θα διευκολύνει τις διαδικασίες εγγραφής και συμμετοχής των αθλητών, αλλά θα διασφαλίσει και την προστασία της υγείας τους με έναν ενιαίο, σύγχρονο και εύκολα προσβάσιμο τρόπο.

Στο άρθρο 11 τώρα ικανοποιείται ένα πάγιο και δίκαιο αίτημα των Ολυμπιονικών μας. Πλέον και η κατάκτηση νίκης από την τέταρτη μέχρι και την έκτη θέση σε Ολυμπιακούς Αγώνες οδηγεί σε δικαίωμα λήψης τόσο οικονομικής επιβράβευσης όσο και διορισμού στο Δημόσιο σε ΟΤΑ, σε νομικά πρόσωπα δημοσίου δικαίου. Και αυτή η διάταξη, όπως και ο Υπουργός είπε νωρίτερα, ξεκινάει από τους Ολυμπιακούς Αγώνες του 2012 και προς τα εδώ.

Επιπλέον, το άρθρο 13 εισάγει τη δημιουργία του Ψηφιακού Πίνακα Διακριθέντων Αθλητών μέσω του συστήματος e-Kouros. Αυτή η πρωτοβουλία θα μειώσει τη γραφειοκρατία και θα επιταχύνει τις διαδικασίες επιβράβευσης των αθλητών που έχουν διακριθεί, διασφαλίζοντας ότι οι επιβραβεύσεις θα καταβάλλονται έγκαιρα. Πρέπει να ξέρουμε, δηλαδή, ποιος είναι ο ελληνικός αθλητισμός, ποιοι είναι οι Έλληνες αθλητές που διαχρονικά έχουν πετύχει νίκες και επιτυχίες.

Προβλέπεται, επίσης, ρητά στον παρόντα νόμο για πρώτη φορά στο άρθρο 15 ότι στις μεν μεγάλες αθλητικές εγκαταστάσεις είναι υποχρεωτική η μόνιμη ύπαρξη αυτόματου εξωτερικού απινιδωτή, κατάλληλου και για παιδιά, στις δε λοιπές εγκαταστάσεις είναι υποχρεωτική η ύπαρξη τέτοιας συσκευής κατά τη διάρκεια των αγώνων, υποχρέωση η οποία ως βασική προϋπόθεση συνδέεται άμεσα με την άδεια λειτουργίας της εγκατάστασης. Δεν θα υπάρχει εγκατάσταση να λειτουργεί χωρίς να υπάρχει απινιδωτής. Και έναν άνθρωπο να μπορέσουμε να σώσουμε αυτό το νομοσχέδιο βοηθάει προς αυτήν την κατεύθυνση.

Το άρθρο 17 δίνει έμφαση στη ρύθμιση του επαγγελματικού αθλητισμού, διαμορφώνοντας ένα θεσμικό πλαίσιο που επιτρέπει τη σταδιακή μετατροπή ερασιτεχνικών πρωταθλημάτων σε επαγγελματικά, όπου οι αθλητές θα μπορούν να λαμβάνουν αμοιβές, βεβαίως, αφού πρωτύτερα ερωτηθεί το αρμόδιο όργανο που εκπροσωπεί αυτούς τους αθλητές.

Το άρθρο 18 θωρακίζει το δικαίωμα όλων στην πρόσβαση στις αθλητικές εγκαταστάσεις, διασφαλίζοντας την προσβασιμότητα των ατόμων με αναπηρία και εμποδιζόμενων ατόμων, ένα ζήτημα που αφορά τόσο στην ισονομία όσο και στον σεβασμό στα δικαιώματα όλων των πολιτών.

Το άρθρο 19 εισάγει μία καινοτομία η οποία είναι πανευρωπαϊκή. Εισάγει τον προσεισμικό έλεγχο στις αθλητικές εγκαταστάσεις, μία ρύθμιση που είναι απαραίτητη για την ασφάλεια αθλητών και θεατών.

Πάμε παρακάτω στη ΔΕΑΒ και στον ρόλο τον οποίο έχει διαδραματίσει μέχρι τώρα και είναι απόλυτα θετικός. Το πιο κρίσιμο, το πιο επιτακτικό, το πιο αυστηρό μήνυμα αυτού του νομοσχεδίου αφορά στην αθλητική βία. Δεν μπορούμε να ξεχάσουμε πως πριν από λίγες ημέρες τιμήσαμε τη μνήμη του δεκαοχτάχρονου Άλκη Καμπανού, ενός παιδιού που δεν έφταιξε σε τίποτα, που δεν πρόλαβε να ζήσει τα όνειρά του, γιατί κάποιοι αποφάσισαν ότι το ποδόσφαιρο είναι πεδίο πολέμου. Δεν είναι και δεν θα γίνει ποτέ.

Προς αυτήν την κατεύθυνση με το άρθρο 21 θεσπίζονται αυστηρές ποινές από τη ΔΕΑΒ, όπως χρηματικά πρόστιμα από 3.000 έως 50.000 ευρώ και αποβολή από τα γήπεδα για 1 ως 5 χρόνια σε όποιον προκαλεί επεισόδια. Το μήνυμα είναι σαφές: Κανείς δεν θα παίζει με την ασφάλεια των γηπέδων και των φιλάθλων.

Στο ίδιο πλαίσιο, το άρθρο 26 εισάγει τον ορισμό ειδικού αντεισαγγελέα εφετών για αθλητικά ζητήματα ενισχύοντας τη δικαστική διαχείριση της αθλητικής βίας και της χειραγώγησης των αγώνων.

Το άρθρο 27 έρχεται να εκσυγχρονίσει το νομοθετικό πλαίσιο εφαρμόζοντας τις επιταγές του Παγκόσμιου Οργανισμού Αντιντόπινγκ και όσα προβλέπει ο παγκόσμιος κώδικας και τα διεθνή πρότυπα. Παραμένει βασική πρόβλεψη ότι οι έλεγχοι διενεργούνται εντός και εκτός αγώνων και δίνεται ιδιαίτερη βαρύτητα στον ρόλο του ΕΟΚΑΝ και στο πρόγραμμα κατανομής ελέγχων του ΕΟΚΑΝ. Το 2024 είναι η πρώτη χρονιά που φτάσαμε περίπου τους δύο χιλιάδες ελέγχους από την Επιτροπή Καταπολέμησης Ντόπινγκ και ενώ τα προηγούμενα χρόνια και τις προηγούμενες δεκαετίες οι έλεγχοι γίνονταν κατά βάση μέσα στο γήπεδο, τώρα οι έλεγχοι του αντιντόπινγκ γίνονται οι μισοί εκτός γηπέδων και οι υπόλοιποι εντός γηπέδων, κάτι το οποίο είναι, επίσης, προς την σωστή κατεύθυνση.

Κομβικής σημασίας είναι, επίσης, και το άρθρο 28 το οποίο υποχρεώνει τις στοιχηματικές εταιρείες να ενημερώνουν τις αρμόδιες αρχές για ύποπτα στοιχήματα. Οι στημένοι αγώνες -και αυτό είναι μήνυμα που πρέπει να φύγει και από εδώ- δεν έχουν θέση στον ελληνικό αθλητισμό. Χρειαζόμαστε διαφάνεια, χρειαζόμαστε έλεγχο και το κράτος και η ελληνική πολιτεία θα είναι αμείλικτη σε αυτό το ζήτημα. Προς αυτή την κατεύθυνση, λοιπόν, κινείται και το άρθρο 28 του νομοσχεδίου.

Τέλος, με το άρθρο 32 δίνεται η δυνατότητα -κάτι που είναι, επίσης, σημαντικό- αδειοδότησης δύο εμβληματικών κλειστών αθλητικών ολυμπιακών εγκαταστάσεων στην Παιανία. Είναι το σπίτι του βόλεϊ και λοιπών αθλημάτων και το σπίτι του στίβου, προκειμένου αυτά μετά την πλήρη ανακαίνισή τους να χρησιμοποιούνται τόσο για τις προπονήσεις των αθλητών όσο και για την τέλεση των αγώνων.

Κυρίες και κύριοι συνάδελφοι, στις συνεδριάσεις της επιτροπής έγινε μία ενδελεχής διαβούλευση από δεκαοκτώ, δεκαεννέα φορείς. Όπως είπε και ο Υπουργός, παρά το γεγονός ότι ο Κανονισμός της Βουλής προβλέπει δέκα φορείς, έκλεισαν δεκαοκτώ, δεκαεννέα. Έγινε πραγματικά μια ανάλυση του νομοσχεδίου, ακούστηκαν προτάσεις και θέσεις, αλλού συμφωνήσαμε και αλλού διαφωνήσαμε. Αυτό, όμως, είναι και η δημοκρατία μας. Αυτό το νομοσχέδιο νομοθετεί έναν αθλητισμό πιο καθαρό, πιο σύγχρονο, πιο ασφαλή. Ο αθλητισμός δεν είναι βία και, επίσης, ο αθλητισμός δεν είναι διαφθορά, δεν είναι εκφοβισμός. Ο αθλητισμός είναι αξίες, ιδανικά και ελπίδα. Ας δώσουμε στον αθλητισμό τη θέση που του αξίζει.

Σας καλώ, λοιπόν, από εδώ να υπερψηφίσουμε όλοι αυτό το σημαντικό νομοσχέδιο. Ας αφήσουμε έστω και για μία μέρα τις κομματικές λόγχες, ειδικά αυτές των τελευταίων ημερών και ας λάβουμε το κότινο της συνεννόησης, της αλληλεγγύης και της εμπιστοσύνης ότι κάνουμε κάτι θετικό για την πατρίδα μας. Αυτά που μας ενώνουν είναι πολλά, αυτά που μας χωρίζουν είναι λιγότερα, αλλά εντονότερα. Ας κάνουμε την υπέρβαση όλοι μαζί!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς τον κ. Καπετάνο.

Τον λόγο έχει τώρα η εισηγήτρια από το ΠΑΣΟΚ κ. Χριστίνα Σταρακά.

**ΧΡΙΣΤΙΝΑ ΣΤΑΡΑΚΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, σήμερα καλούμαστε να συζητήσουμε και να ψηφίσουμε το νομοσχέδιο για τις ρυθμίσεις στην ενίσχυση του ερασιτεχνικού και επαγγελματικού αθλητισμού. Πριν, όμως, από αυτό, θα ήθελα να αναφερθώ σε δύο μείζονα ζητήματα που αποτελούν βόμβα στα θεμέλια της κοινωνίας, της εμπιστοσύνης των πολιτών και των θεσμών. Και, φυσικά, θα ξεκινήσω με το έγκλημα των Τεμπών.

Κάθε μέρα που περνάει εδραιώνεται η πεποίθηση για την αγωνιώδη προσπάθεια συγκάλυψης και τους φαύλους χειρισμούς της Κυβέρνησης στη διαλεύκανση της υπόθεσης που πραγματικά συντάραξε το πανελλήνιο. Γίνονται πλέον σαφείς οι βαρύτατες ευθύνες της Κυβέρνησης και του Πρωθυπουργού προσωπικά, ευθύνες που δεν ξεπλένονται με συνεντεύξεις δήθεν μεταμέλειας και παραπλάνησης.

Κυρίες και κύριοι της Κυβέρνησης, δυστυχώς, είναι αργά για μεταχρονολογημένα κροκοδείλια δάκρυα. Οι μαζικές αυθόρμητες κινητοποιήσεις του ελληνικού λαού έδειξαν τον δρόμο και οι υπεύθυνοι πρέπει να λογοδοτήσουν, οι δομές να αλλάξουν και η δικαιοσύνη να επιβληθεί. Εμείς θα το επαναλάβουμε για ακόμα μία φορά, όλα στο φως.

Στο πλαίσιο αυτό θα λάβουμε κάθε πρωτοβουλία που θα συμβάλει στο παλλαϊκό αίτημα για αλήθεια και δικαιοσύνη. Γι’ αυτό λοιπόν και καταθέσαμε πρόταση για τη διενέργεια προκαταρκτικής εξέτασης, προκειμένου να διερευνηθούν τυχόν ποινικές ευθύνες του τότε Υφυπουργού στον Πρωθυπουργό Χρήστου Τριαντόπουλου, όσον αφορά την αλλοίωση του τόπου της τραγωδίας. Θα μάθουμε ποιος έδωσε την εντολή στον κ. Τριαντόπουλο να αναλάβει τον συντονισμό για την αποκατάσταση του πεδίου μετά την τραγωδία; Θα μάθουμε γιατί ο εκλεκτός σας για την Προεδρία της Δημοκρατίας κ. Τασούλας δεν προώθησε στη Βουλή τη δικογραφία σε βάρος του κ. Τριαντόπουλου;

Και τώρα πάμε στο δεύτερο μείζον θέμα που ανέφερα πριν μπω στο νομοσχέδιο, στο πλαίσιο της τροπολογίας που κατέθεσε το ΠΑΣΟΚ για ένα μεγάλο ζήτημα που αφορά χιλιάδες συμπολίτες μας, μια θηλιά στον λαιμό φυσικών προσώπων, αλλά και μικρομεσαίων επιχειρήσεων. Αναφέρομαι στο ζήτημα των κόκκινων δανείων και του ιδιωτικού χρέους που οδηγεί πλήθος οικογενειών σε έναν αργό οικονομικό θάνατο. Έτσι, λοιπόν, θα είμαστε με την προστασία των πολλών ή με την προστασία των εγκαθιδρυμένων συμφερόντων των ξένων funds και των servicers;

Το ΠΑΣΟΚ, λοιπόν, με Πρωθυπουργό τον Γιώργο Παπανδρέου, γιατί είναι καλό να θυμίζουμε και την ιστορία, προστάτεψε την πρώτη κατοικία με τον ν.3869/2010, ενώ επί αείμνηστης Φώφης Γεννηματά κατέθεσε εναλλακτικές προτάσεις για τη διαχείριση των κόκκινων στεγαστικών, αλλά και επιχειρηματικών δανείων, όταν τόσο η σημερινή Κυβέρνηση όσο και η προηγούμενη έφερναν νομοθετικές παρεμβάσεις κομμένες και ραμμένες στα μέτρα των τραπεζών.

Εμείς πάλι με την τροπολογία μας στοχεύουμε στη βιώσιμη ρύθμιση του ιδιωτικού χρέους, στην επιβράβευση των συνεπών δανειοληπτών, στην προστασία της κύριας κατοικίας και της αγροτικής περιουσίας, στην πραγματική δεύτερη ευκαιρία για τα νοικοκυριά και τις επιχειρήσεις και στην αποτροπή αφελληνισμού εν τέλει της εγχώριας επιχειρηματικότητας.

Και επειδή και εμείς είμαστε υπέρ της συναίνεσης, θα την αποδεχθείτε, κύριε Υπουργέ και κυρίες και κύριοι της Νέας Δημοκρατίας; Το ιδιωτικό χρέος δεν παίρνει άλλη αναβολή. Ως ΠΑΣΟΚ θα συνεχίσουμε να την καταθέτουμε ξανά και ξανά μέχρι επιτέλους να την αποδεχτείτε. Δεν θα είναι η πρώτη φορά, εξάλλου, που θα δράσετε κατόπιν εορτής. Το κάνατε με τις προμήθειες των τραπεζών, όπως και με τα ασφάλιστρα της υγείας και αφού το ΠΑΣΟΚ πίεσε γι’ αυτά.

Πάμε, λοιπόν, στο σημερινό νομοσχέδιο. Ωστόσο, πριν μπούμε σε αυτό καθ’ αυτό το νομοσχέδιο, ας πούμε λίγα πράγματα για τη μεγάλη εικόνα του αθλητισμού στη χώρα επί διακυβέρνησης Νέας Δημοκρατίας.

Παρά τις αναρίθμητες επιτυχίες της χώρας μας τόσο σε ατομικό όσο και σε συλλογικό επίπεδο και σε ευρωπαϊκά και σε παγκόσμια πρωταθλήματα και σε ολυμπιάδες, ο ελληνικός αθλητισμός νοσεί και νοσεί βαθιά. Οι χρόνιες παθογένειες είναι γνωστές: έλλειψη χρηματοδότησης, παλαιωμένες υποδομές, απουσία μακροπρόθεσμου σχεδιασμού, διοικητική αστάθεια, γραφειοκρατία και άκρατη εμπορευματοποίηση. Όλα τα παραπάνω εμποδίζουν παρά ενισχύουν τις προσπάθειες των αθλητών, ερασιτεχνών και επαγγελματιών.

Τι κάνετε, όμως, εσείς έξι χρόνια τώρα που κρατάτε το τιμόνι της διακυβέρνησης της χώρας; Μια σκόπιμη και επαναλαμβανόμενη κατάθεση φωτογραφικών νομοσχεδίων και τροπολογιών στη Βουλή. Και το αποδεικνύει εν μέρει και το σημερινό νομοσχέδιο.

Κύριε Καπετάνο, μιλήσατε για ένα σημαντικό άρθρο. Το θεωρήσατε πάρα πολύ σημαντικό. Μιλάμε για το άρθρο 3. Και εδώ έρχεται και η διαφορά της νοοτροπίας της δικής σας με τη δική μας. Αυτό που εσείς θεωρείτε πολύ σημαντικό εμείς το θεωρούμε πάρα πολύ κακό. Εισάγετε μία νέα φωτογραφική διάταξη για τον μηχανοκίνητο αθλητισμό, δίνοντας τη δυνατότητα σε διαιτητές αγώνων να είναι ταυτόχρονα μέλη διοικητικού συμβουλίου σχετικών αθλητικών σωματείων και ομοσπονδιών. Παύουν να υπάρχουν, δηλαδή, οι διακριτοί ρόλοι μεταξύ αθλητών, διαιτητών και των αθλητικών στελεχών απέναντι στα διεθνή πρότυπα και σε κάθε αθλητική λογική.

Ρωτάμε, λοιπόν, γι’ αυτό το τόσο σημαντικό άρθρο που λέτε εσείς, το εξής: Ποιος μας εγγυάται ότι δεν θα ευνοούνται αυτοί που θα διαιτητεύονται από τα μέλη του διοικητικού συμβουλίου των αθλητικών τους σωματείων; Και επιπλέον, γιατί προβαίνετε στην τροποποίηση του συγκεκριμένου άρθρου; Το επεκτείνετε, μάλιστα, φέρνοντας ακόμα μία νέα φωτογραφική διάταξη, σύμφωνα με την οποία έμποροι, κατασκευαστές και εφαρμοστές ανταλλακτικών και εξαρτημάτων στον χώρο του μηχανοκίνητου αθλητισμού επιτρέπεται να είναι και μέλη διοικητικού συμβουλίου αθλητικού σωματείου, καθώς και αντιπρόσωποί τους σε ενώσεις ή ομοσπονδίες. Στέλνετε έτσι με αυτόν τον τρόπο στο εκτελεστικό απόσπασμα κάθε έννοια διαφάνειας, επιτρέποντας σε πάσης φύσης οικονομικά συμφέροντα να δρουν ανεξέλεγκτα στον αθλητισμό.

Πάμε τώρα στο άρθρο 5 για το ηλεκτρονικό μητρώο. Από την ηλεκτρονική επανάσταση επί ΠΑΣΟΚ, καταλήγουμε σήμερα στην ψηφιακή γραφειοκρατία της Νέας Δημοκρατίας. Ένα χρήσιμο εργαλείο για τη σύγχρονη εποχή κατάντησε να δημιουργεί πολλά περισσότερα προβλήματα απ’ όσα φιλοδοξούσε να λύσει. Βροχή τα παράπονα για τεχνικά λειτουργικά προβλήματα της πλατφόρμας, για υπέρογκα έξοδα και γραφειοκρατικές διαδικασίες που βασανίζουν εργαζόμενους στον αθλητισμό, εθελοντές και κυρίως αθλητικά σωματεία που εγκαταλείπουν κάθε προσπάθεια εγγραφής στο μητρώο, καθώς αντιμετωπίζουν όλα αυτά τα προβλήματα και στην κυριολεξία δεν ξέρουν τι τους ξημερώνει και ποιο θα είναι το μέλλον τους. Αποξηλώνεται, λοιπόν, ο αθλητισμός στον πυρήνα του.

Εδώ, λοιπόν, χρειάζονται ουσιαστικές ρυθμίσεις. Τι προτείναμε εμείς γι’ αυτό; Το είπαμε στις επιτροπές, το ξαναείπαμε. Λέμε, λοιπόν, το εξής: διαρκώς ανοικτό μητρώο με ταυτόχρονο έλεγχο της ροής των υπό εγγραφή σωματείων και της επικαιροποίησής τους, απλοποίηση διαδικασιών, μείωση της γραφειοκρατίας. Η μη επικαιροποίηση των στοιχείων θα πρέπει να συνδέεται μόνο με την επιχορήγηση των αθλητικών σωματείων και όχι με την απαγόρευση της αθλητικής δραστηριότητας. Μιλάμε για την απόσυρση της διάταξης για την αυτοδίκαιη διαγραφή σωματείων που δεν μπορούν να εγγραφούν στο μητρώο ή να επικαιροποιήσουν τα στοιχεία τους. Είναι μια πρόβλεψη ακατανόητη και παράλογη.

Στο άρθρο 9 αναφορικά με την αναγνώριση του διπλώματος προπονητών επιπέδου UEFA C, εμείς δεν αποκλείουμε ιδεοληπτικά κανέναν από το να λάβει ένα δίπλωμα προπονητικής. Θέλουμε, όμως –και ζητήσαμε με προτάσεις μας-, εγγυήσεις ώστε να μην εξισώνονται πτυχία με μικρό χρόνο φοίτησης με αυτά των αποφοίτων των ΤΕΦΑΑ. Θέλουμε να δοθεί προτεραιότητα σε κατόχους πανεπιστημιακών πτυχίων. Επιπλέον, θέλουμε ισχυρά οικονομικά κίνητρα για όσους πρόκειται να προπονήσουν σε νησιωτικές περιοχές, ώστε να είναι ελκυστική γι’ αυτούς μια τέτοια προοπτική. Και δεν καταλαβαίνουμε, ενώ το προτείναμε και στην επιτροπή, γιατί στη διάταξή σας αυτή περιλαμβάνονται μόνο οι νησιωτικές περιοχές, ενώ θα έπρεπε να περιλαμβάνονται και οι ορεινές περιοχές, οι ακριτικές περιοχές, οι παραμεθόριες περιοχές. Εκεί, αναρωτιόμαστε, δεν αντιμετωπίζουν τα ίδια προβλήματα με τα νησιά μας;

Στη συνέχεια, έχουμε πάρα πολλά άρθρα με διατάξεις για άσχετα μεταξύ τους θέματα, όπως το άρθρο 10 που από τη μία επιτρέπετε σε αλλοδαπά σωματεία να συμμετέχουν σε εθνικούς αγώνες μηχανοκίνητου αθλητισμού και από την άλλη, στο ίδιο άρθρο έχετε μία ρύθμιση για την Ψηφιακή Κάρτα Υγείας, ενώ σε άλλα άρθρα όπως στο άρθρο 11 για τους διορισμούς των Ολυμπιονικών από την πρώτη έως την έκτη θέση που είμαστε υπέρ, φέρνετε στο τέλος στο άρθρο 35 διάταξη που λέει ότι θα ισχύσει από το 2024. Δηλαδή, όσοι ολυμπιονίκες τερμάτισαν από την τέταρτη έως την έκτη θέση στις τρεις προηγούμενες ολυμπιάδες πριν το 2024, αυτοί δεν θα διοριστούν;

**ΧΡΗΣΤΟΣ ΚΑΠΕΤΑΝΟΣ:** Το είπα, κυρία συνάδελφε.

**ΓΕΩΡΓΙΟΣ ΑΜΥΡΑΣ:** Το είπε, το είπε.

**ΧΡΙΣΤΙΝΑ ΣΤΑΡΑΚΑ:** Αν το είπατε, πολύ ωραία.

Ζητάμε την αλλαγή και εφαρμογή της αναδρομικότητας, ώστε να είναι πιο δίκαιο για όλους.

**ΓΕΩΡΓΙΟΣ ΑΜΥΡΑΣ:** Άλλαξε από το 2012.

**ΧΡΙΣΤΙΝΑ ΣΤΑΡΑΚΑ:** Χαιρόμαστε που με τη δική μας παρέμβαση πετύχαμε έστω και αυτό.

Σχετικά τώρα με τα άρθρα για τις αθλητικές εγκαταστάσεις, εντοπίσαμε άλλο ένα πρόβλημα που φέρει την υπογραφή της κυβερνητικής πολιτικής της Νέας Δημοκρατίας. Λόγω έλλειψης εθνικού στρατηγικού σχεδίου για τις αθλητικές υποδομές και συνεχούς υποχρηματοδότησης στοχεύετε με τις παρεμβάσεις σας στην εμπορευματοποίηση και ιδιωτικοποίηση του ελληνικού αθλητισμού, ευνοώντας ημέτερους, κουμπάρους και σε εξέλιξη επενδύσεις εκατομμυρίων, αποξενώνοντας αθλητικούς χώρους από τους πολίτες. Ξέρουμε όλοι πόσο σημαντικό είναι κυρίως για τους αθλητές του ερασιτεχνικού αθλητισμού, αλλά και για κάθε ελεύθερο αθλούμενο να προπονείται και να αγωνίζεται σε ασφαλείς και εξοπλισμένες εγκαταστάσεις και όχι σε παλιά κακοσυντηρημένα και επικίνδυνα αθλητικά κέντρα, όπως είναι δυστυχώς τα περισσότερα στη χώρα και ιδίως στην επαρχία. Άρα, ας δώσουμε βάση σ’ αυτό και ας αφήσουμε στην άκρη τα μεγάλα συμφέροντα.

Κλείνοντας, να πω δυο λόγια για την αντιμετώπιση της αθλητικής βίας. Τα νέα μέτρα δεν αποτελούν μια ολοκληρωμένη παρέμβαση και σε καμία περίπτωση δεν επιλύουν ριζικά το πρόβλημα. Το λάθος που κάνετε είναι ότι θεωρείτε τη βία στα γήπεδα ως ξεχωριστό κομμάτι από τη βία στην κοινωνία. Η βία στον αθλητισμό είναι ένα σύνθετο, ένα πολύπλοκο πρόβλημα, με προεκτάσεις πέρα από τον χώρο του αθλητισμού και δεν αντιμετωπίζεται με συνεχείς προσθήκες νόμων και αυστηροποίηση πλαισίου. Σας το λέμε εμείς που ψηφίσαμε τον προηγούμενο νόμο για τη βία.

Εμείς, λοιπόν, είμαστε αυτοί που λένε ότι απαιτείται μια εκπόνηση ενός ολοκληρωμένου εθνικού σχεδίου αντιμετώπισης της οπαδικής βίας εντός και εκτός γηπέδων, μέσα από ευρεία διακομματική συναίνεση και προώθηση δράσεων, όπως η αθλητική παιδεία στα σχολεία μας, με συγκεκριμένες προτάσεις όπως αυτές που σας καταθέσαμε και στην επιτροπή που θα εγγυώνται ότι τα συμπληρωματικά εργαλεία για την πάταξή της, όπως είναι το Σώμα Παρατηρητών, θα είναι ανεξάρτητα και αμερόληπτα στην άσκηση του έργου τους από τις διαθέσεις της εκάστοτε κυβέρνησης.

Συμπερασματικά, κυρίες και κύριοι συνάδελφοι, αξίζει να αναρωτηθούμε για το εξής: Αυτό το νομοσχέδιο ενισχύει τον ερασιτεχνικό και επαγγελματικό αθλητισμό, όπως λέει και ο τίτλος του; Επιλύει χρόνιες παθογένειες; Αντιμετωπίζει στη βάση του τα ζητήματα ή θα περιπλέξει πιο πολύ τα πράγματα;

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Εμείς ως ΠΑΣΟΚ –το ανέφερε και ο Υπουργός- είμαστε το κόμμα που έφερε τον εμβληματικό νόμο 2725/1999 που παραμένει διαχρονικά ο ισχυρός πυλώνας διαφύλαξης του αθλητισμού. Είμαστε το κόμμα που έφερε τα μαζικά προγράμματα αθλητισμού στη χώρα για όλους τους πολίτες. Είμαστε το κόμμα που πιστεύει στη διατήρηση της ανάγκης για ισχυρή εποπτεία και κανονιστικό πλαίσιο, ώστε να αποφευχθούν φαινόμενα διαφθοράς.

Στο πλαίσιο αυτό, το παρόν νομοσχέδιο έχει μεν κάποιες διατάξεις σε σωστή κατεύθυνση, όπως αυτές για τα δικαιώματα των ατόμων με αναπηρία ή την καταπολέμηση του ντόπινγκ, έχει πάλι κάποιες άλλες που θέλουν εξειδίκευση και περαιτέρω τεκμηρίωση, ενώ έχει και άλλες που παραμένουν φωτογραφικές.

Κατά γενική ομολογία, είναι ένα νομοσχέδιο το οποίο δεν έχει συνοχή, είναι κακογραμμένο, είναι ένα νομοσχέδιο που δεν λύνει δομικά προβλήματα στο πλαίσιο ενός συνολικού σχεδίου και δεν θεωρούμε ότι θα προωθήσει την κοινωνική ευημερία και την ανάπτυξη του αθλητισμού στη χώρα.

Ο αθλητισμός μας, κυρίες και κύριοι συνάδελφοι, έχει προσφέρει τόσες χαρές σε όλους μας, έχει προσφέρει τόσες χαρές στην πατρίδα μας. Μας έχει κάνει τόσο περήφανους και θα έπρεπε να μας ενώνει, να προσφέρει κοινά σημεία και αξίες, ώστε τα κόμματα να ξεπερνούν τις πολιτικές διαφορές και να επιδιώκουν ευρύτερες συναινέσεις. Δυστυχώς, όμως, η Κυβέρνηση αντιμετωπίζει αποσπασματικά τον αθλητισμό χωρίς την ιδιαίτερη σοβαρότητα και δεν μας πείθει ότι ενδιαφέρεται πραγματικά για την ενίσχυση και του ερασιτεχνικού, αλλά και του επαγγελματικού αθλητισμού.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κ. Σταρακά.

Παρακαλώ να κλείσει ο ηλεκτρονικός κατάλογος.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι επτά μαθήτριες και μαθητές και δύο συνοδοί εκπαιδευτικοί από το 3ο Γυμνάσιο Χαλανδρίου, καθώς και δεκατέσσερις μαθήτριες και μαθητές και ένας συνοδός εκπαιδευτικός από το 6ο Δημοτικό Σχολείο Ζωγράφου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει η ειδική αγορήτρια από τον ΣΥΡΙΖΑ κ. Μαρίνα Κοντοτόλη.

**ΜΑΡΙΝΑ ΚΟΝΤΟΤΟΛΗ:** Ευχαριστώ πολύ, κύριε Πρόεδρε.

Παιδιά, καλωσορίσατε, υγεία και πρόοδο!

Κυρίες και κύριοι συνάδελφοι, δεν θα μπορούσαμε σήμερα να ξεκινήσουμε αυτήν την ομιλία και εμείς χωρίς να αναφερθούμε στις σοβαρές εξελίξεις που αφορούν το τραγικό δυστύχημα των Τεμπών. Η άμεση υποβολή πρότασης μομφής κατά του Πρωθυπουργού και της Κυβέρνησης του εγκλήματος των Τεμπών συνεχίζει να είναι μονόδρομος. Αυτονόητη καθίσταται και η πρώτη προανακριτική επιτροπή για ενδεχόμενες ποινικές ευθύνες του Υφυπουργού Χρήστου Τριαντόπουλου, για να αποκαλυφθεί και ο εντολέας του, μια προανακριτική που πρέπει να οδηγήσει τους υπεύθυνους στον φυσικό τους δικαστή. Και εφόσον πλέον και ο κ. Ανδρουλάκης διαπιστώνει αυταπόδεικτα αντιθεσμικές μεθοδεύσεις και ζητά μέχρι και την απόσυρση της υποψηφιότητας του κ. Τασούλα, εμείς επιμένουμε στην πρόταση μομφής κατά του κ. Μητσοτάκη, όπως δήλωσε ο Πρόεδρός μας Σωκράτης Φάμελλος. Γιατί η δικαιοσύνη δεν μπορεί να παραμένει στάσιμη, οι ευθύνες δεν μπορούν να παραγραφούν, η αλήθεια δεν μπορεί να θαφτεί.

Δεν θα μπορούσαμε, λοιπόν, να μη σταθούμε στις τόσο σοβαρές εξελίξεις που αφορούν σε αυτό το τραγικό δυστύχημα. Σήμερα, όμως, βρισκόμαστε εδώ για να συζητήσουμε το νομοσχέδιο που αφορά τον αθλητισμό, έναν χώρο που έχει τη δική του σημασία, τις δικές του προκλήσεις και τις δικές του αδικίες. Σήμερα συζητάμε ένα νομοσχέδιο που επιχειρεί να βελτιώσει κάποιες πτυχές του αθλητικού πλαισίου. Υπάρχουν θετικά σημεία. Υπάρχουν ρυθμίσεις που στηρίζουμε και υπερψηφίζουμε. Όμως, αυτό δεν σημαίνει ότι μπορούμε να αγνοήσουμε τα σοβαρά προβλήματα που περιέχει, τις αστοχίες του και κυρίως, τη συνεχιζόμενη αδιαφορία στον ελληνικό αθλητισμό.

Ας μιλήσουμε, λοιπόν, για τις μεγάλες πληγές που συνεχίζουν να ταλαιπωρούν τον ελληνικό αθλητισμό. Το Στάδιο Ειρήνης και Φιλίας πλημμύρισε ξανά για δεύτερη φορά μέσα σε λίγους μήνες. Αυτό δεν είναι ατυχές περιστατικό. Είναι σύμπτωμα μιας συνολικής εγκατάλειψης. Στάδια που σαπίζουν από υγρασία, κλειστά γυμναστήρια που δεν λειτουργούν. Πισίνες που δεν θερμαίνονται τον χειμώνα. Γήπεδα με σαπισμένα καθίσματα και ελλιπή φωτισμό. Όπως και στον νομό μου, τον Νομό Τρικάλων, όπου οι αθλητικές εγκαταστάσεις είναι γερασμένες, με πολλά σοβαρά προβλήματα συντήρησης και έλλειψης προσωπικού, έτσι και σε άλλες περιοχές της χώρας οι υποδομές του αθλητισμού παρουσιάζουν σημαντικότατες ελλείψεις. Το στάδιο, οι κλειστές αίθουσες ακόμη και οι μικρότερες αθλητικές εγκαταστάσεις βρίσκονται σε κατάσταση εγκατάλειψης χωρίς επαρκή χρηματοδότηση για αποκατάσταση και εκσυγχρονισμό. Στη Φαρκαδόνα η διοικητική ιδιοκτησία του γηπέδου στη Γενική Γραμματεία Αθλητισμού εμποδίζει τις τοπικές αρχές από το να προχωρήσουν σε ουσιαστικές παρεμβάσεις. Στην Καλαμπάκα οι εγκαταστάσεις απαιτούν άμεσες εργασίες αποκατάστασης.

Το ερώτημα είναι απλό: Πού πάνε τα χρήματα για τον αθλητισμό; Γιατί η Κυβέρνηση θυμάται τις αθλητικές εγκαταστάσεις μόνο μετά από καταστροφές και ατυχήματα; Η πραγματικότητα είναι ότι οι εγκαταστάσεις αφήνονται στην τύχη τους χωρίς σχέδιο συντήρησης, χωρίς επενδύσεις και μέριμνα για τη βιωσιμότητά τους. Και ποιο είναι το αποτέλεσμα; Να φεύγουν οι αθλητές στο εξωτερικό και οι νέοι να απομακρύνονται από τον αθλητισμό. Αν θέλουμε να έχουμε ένα ισχυρό αθλητικό οικοδόμημα, η βάση θα πρέπει να είναι ο σχολικός αθλητισμός.

Και όμως, στα περισσότερα σχολεία της χώρας, οι πιο πολλές σχολικές αυλές δεν έχουν τις βασικές αθλητικές υποδομές. Τα προγράμματα φυσικής αγωγής είναι ελλιπή. Οι ώρες γυμναστικής μειώνονται αντί να αυξάνονται. Τι σημαίνει αυτό; Λιγότερα παιδιά στον αθλητισμό. Περισσότερα παιδιά σε καθιστική ζωή, στην οθόνη και στην αδιαφορία για την άθληση. Αυτό δεν είναι πρόοδος, αυτό είναι οπισθοδρόμηση και συνδέεται άμεσα και με το δημογραφικό πρόβλημα της χώρας. Αν οι οικογένειες δεν βρίσκουν ασφαλείς, οργανωμένους χώρους για να αθληθούν τα παιδιά τους, αν το κόστος του αθλητισμού αυξάνεται, αν οι γονείς δεν έχουν κίνητρα για να γράψουν τα παιδιά τους σε αθλητικές δραστηριότητες, τότε η Ελλάδα θα συνεχίσει να συρρικνώνεται δημογραφικά και να γερνάει. Αυτό είναι το μεγάλο στοίχημα που πρέπει να κερδίσουμε. Η Κυβέρνηση δεν δείχνει να το κατανοεί.

Ας περάσουμε τώρα στην οικονομική ενίσχυση του αθλητισμού. Το άρθρο 12 λέει ότι οι αθλητικοί φορείς δεν θα λαμβάνουν επιχορηγήσεις αν έχουν οφειλές στα αθλητικά κέντρα. Λογικό, σωστό; Να πληρώνεις πριν πάρεις λεφτά από το κράτος. Όμως, αμέσως μετά, ανοίγετε παραθυράκια. Αν το ποσό είναι κάτω των 10.000 ευρώ, αν αφορά μισθοδοσία, αν πρόκειται για συγκεκριμένους φορείς. Για κάποιους, δηλαδή, ισχύουν οι κανόνες και για κάποιους άλλους όχι. Η αθλητική χρηματοδότηση πρέπει να είναι διάφανη, δίκαιη και ίση προς όλους. Όχι με εξαιρέσεις που εξυπηρετούν συγκεκριμένα συμφέροντα.

Ας μιλήσουμε για τους προπονητές, τους ανθρώπους που είναι η ψυχή του αθλητισμού. Στο άρθρο 9 κάνετε δύο σοβαρά λάθη. Το είπα και στην πρώτη συνεδρίαση, στο άρθρο 9 διευκολύνει τους προπονητές ατόμων με αναπηρία, με το οποίο εμείς φυσικά συμφωνούμε, όμως αμέσως μετά και μέσα στο ίδιο άρθρο υποβαθμίζετε τις προϋποθέσεις για την άσκηση του επαγγέλματος του προπονητή. Καταργείτε την απαίτηση απολυτηρίου Λυκείου για όσους απέκτησαν δίπλωμα πριν το 2021, ορίζετε κατώτατη αμοιβή μόλις 250 ευρώ. Αυτή δεν είναι στήριξη προπονητών, είναι υποτίμηση του επαγγέλματός τους.

Ο ελληνικός αθλητισμός δεν μπορεί να προχωρήσει χωρίς εξειδικευμένους αξιοπρεπώς αμειβόμενους προπονητές. Σας το ξαναλέω: Χωρίστε το άρθρο αυτό για τους προπονητές ΑΜΕΑ να το ψηφίσουμε όλοι μας.

Ερωτηματικά προκαλεί και η διάταξη του άρθρου 10. Μαζί με την ψηφιακή κάρτα του αθλητή που είναι σωστή πρωτοβουλία, φέρνετε και τη συμμετοχή αλλοδαπών αθλητών στον μηχανοκίνητο αθλητισμό, δημιουργώντας περίεργους συνειρμούς. Γιατί δεν αντιμετωπίζετε ξεχωριστά αυτά τα δύο άρθρα; Είναι δύο εντελώς διαφορετικά θέματα. Αυτή η τακτική της νομοθέτησης - πακέτο δημιουργεί πολλά ερωτήματα. Σπάστε και εδώ το άρθρο, κύριε Υπουργέ, ώστε να ψηφίσουμε τις θετικές διατάξεις.

Αφού αναλύσαμε τα προηγούμενα άρθρα του νομοσχεδίου, ας εστιάσουμε τώρα στο κρίσιμο ζήτημα της αθλητικής βίας.

Η πρόταση του Προέδρου Σωκράτη Φάμελλου να καθιερωθεί η 1η Φεβρουαρίου ως Ημέρα Φιλάθλου έγινε δεκτή σχεδόν από όλες τις δυνάμεις της Βουλής, ένα ξεκάθαρο μήνυμα ότι ο αθλητισμός ανήκει στους φιλάθλους και όχι στη βία.

Η ημέρα αυτή μπορεί να γίνει αφετηρία για μια νέα αθλητική κουλτούρα, με σεβασμό, συμμετοχή και πραγματική αγάπη στο παιχνίδι. Η αποδοχή της δείχνει ότι υπάρχουν πεδία συναίνεσης, αρκεί να υπάρχει και η πολιτική βούληση για ουσιαστικές αλλαγές.

Η βία όμως δεν θα λυθεί με απανωτούς νόμους. Χρειάζονται αυστηρότεροι έλεγχοι στις λέσχες φιλάθλων, αποσύνδεση του οργανωμένου οπαδισμού από το οργανωμένο έγκλημα, εκπαίδευση και αλλαγή νοοτροπίας από μικρές ηλικίες στα σχολεία. Η αντιμετώπιση της βίας δεν μπορεί να είναι μόνο κατασταλτική, χρειάζεται πρόληψη και ριζικές αλλαγές.

Κυρίες και κύριοι συνάδελφοι, καθώς ολοκληρώνουμε τη συζήτηση για το παρόν νομοσχέδιο, θα ήθελα να επισημάνω ότι, παρά τα θετικά του στοιχεία, υπάρχουν σημαντικά κενά και προβληματικές διατάξεις, που εμείς δεν μπορούμε να τις αγνοήσουμε. Ο αθλητισμός είναι δικαίωμα όλων και οφείλουμε όλοι μας να τον προστατεύσουμε. Γι’ αυτό εμείς υπερψηφίζουμε το νομοσχέδιο, αλλά απαιτούμε απαραίτητες διορθώσεις για να διασφαλίσουμε ένα δίκαιο και αποτελεσματικό πλαίσιο για όλους. Ο αθλητισμός δεν ανήκει σε κανέναν μας δεν είναι προνόμιο λίγων. Είναι προνόμιο όλων. Γι’ αυτό το δικαίωμα είμαστε εδώ εμείς οι ίδιοι να το προστατεύσουμε.

Κλείνοντας, κυρίες και κύριοι συνάδελφοι, να πω ότι στο πλαίσιο της σημερινής συζήτησης καταθέσαμε τροπολογία για την επαναφορά του δέκατου τρίτου και δέκατου τέταρτου μισθού στο δημόσιο, μία πρωτοβουλία που θεωρούμε απαραίτητη για την ενίσχυση των εργαζομένων και την τόνωση της οικονομίας. Ο Πρόεδρός μας Σωκράτης Φάμελλος θα τοποθετηθεί εκτενέστερα επί του θέματος εντός της ημέρας από το Βήμα της Βουλής, αναλύοντας τη σημασία και τα αποτελέσματα αυτής της πρότασης.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε την κ. Κοντοτόλη.

Τον λόγο έχει ο κ. Εμμανουήλ Συντυχάκης, ειδικός αγορητής του Κομμουνιστικού Κόμματος Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Ο τίτλος του νομοσχεδίου: «Ρυθμίσεις για την ενίσχυση του ερασιτεχνικού και του επαγγελματικού αθλητισμού» δεν έχει καμία σχέση με τις πραγματικές προθέσεις της Κυβέρνησης στον χώρο του αθλητισμού.

Κατ’ αρχάς δεν ασχολείται καθόλου με την ανάπτυξη του αθλητισμού στο σχολείο, στη γειτονιά, με τα χρονίζοντα προβλήματα και το πώς θα αναπτυχθεί το κάθε άθλημα, πώς θα μεγαλώσει η συμμετοχή και η πρόσβαση του πληθυσμού και ιδιαίτερα της νεολαίας, πώς θα διαμορφωθούν δομές και προϋποθέσεις απαραίτητες για να διευκολυνθεί η οικογένεια και τα παιδιά της, για να έχουν πρόσβαση στη συστηματική άσκηση, ώστε να προστατευθεί η ψυχική και σωματική υγεία και να προλαμβάνονται οι ασθένειες.

Τίποτε από όλα αυτά δεν προβλέπει, δεν εξετάζει το παρόν σχέδιο νόμου. Άλλωστε όλες οι μέχρι σήμερα νομοθετικές ρυθμίσεις επί όλων των κυβερνήσεων δεν ασχολήθηκαν με την ανάπτυξη του ερασιτεχνικού αθλητισμού, διότι δεν ήθελαν να ακυρώσουν την επιχειρηματική δραστηριότητα σε αυτόν, απέφευγαν πάντα τη σύνδεσή του με το οικοδόμημα του εμπορευματοποιημένου αθλητισμού, που οδηγεί στο κυνήγι του κέρδους και αποτελεί την αιτία και τη γέννηση, αλλά και την αναπαραγωγή τέτοιων φαινομένων. Αυτό αναδεικνύει τη γύμνια από πλευράς κράτους διαχρονικά για να ενισχύσει τη διάδοσή του στον πληθυσμό και τη νεολαία.

Ταυτόχρονα, ανεξάρτητα από τις διακηρύξεις για την αποκατάσταση ζητημάτων απώλειας κεκτημένων επαγγελματικών δικαιωμάτων και την ενίσχυση της ασφάλειας και της ευημερίας των αθλητών, των προπονητών και των λοιπών προσώπων που εμπλέκονται στο αθλητικό γίγνεσθαι, όπως αναφέρει, στην ουσία προωθεί ακόμα περισσότερο την υποβάθμιση του πτυχίου των ΤΕΦΑΑ και την εξίσωσή του με σχολές αμφιβόλου ποιότητας, όπως φυσικά υποβαθμίζει ακόμα περισσότερο τα μισθολογικά δικαιώματα των προπονητών με τις τροποποιήσεις που προτείνει.

Το παρόν, λοιπόν, σχέδιο νόμου τροποποιεί παλαιότερες διατάξεις της αθλητικής νομοθεσίας, λειαίνει γωνίες, όπως το ζήτημα της ποσόστωσης του ενός τρίτου κάθε φύλου στη συμμετοχή του στα διοικητικά συμβούλια των ομοσπονδιών, και ενισχύει ακόμη περισσότερο το ασφυκτικό πλαίσιο λειτουργίας του αθλητισμού στη χώρα μας, διευκολύνει με χαριστικές διατάξεις ΠΑΕ και ΚΑΕ στη χρήση αθλητικών εγκαταστάσεων, εισάγει διατάξεις «φωτογραφικού» χαρακτήρα, που ενισχύουν την αδιαφάνεια, τη διαπλοκή, τη διαχείριση κρατικού χρήματος από «ημετέρους» όπως με το Ράλλυ «Ακρόπολις», το οποίο τα τελευταία χρόνια έχει μετατραπεί σε μία επιχείρηση διαχείρισης δημόσιου χρήματος, τροποποιήσεις συγκάλυψης του παρασιτισμού, που έρχονται ως απόρροια της ενίσχυσης του αθλητισμού ως εμπόρευμα.

Οι διατάξεις για τα αθλητικά σωματεία, η ασφυκτική τους υποχρηματοδότηση, το ηλεκτρονικό μητρώο και τα εμπόδια για την αθλητική τους αναγνώριση, που παραμένουν και ενισχύονται, παρά τις περί του αντιθέτου διακηρύξεις για την πλατφόρμα e-Kouros, ο ηλεκτρονικός τζόγος και η αναγόρευσή του σε άθλημα, οι σκανδαλώδεις ρυθμίσεις για τον μηχανοκίνητο αθλητισμό, το συνεχές χτύπημα των επαγγελματικών δικαιωμάτων των πτυχιούχων προπονητών ΤΕΦΑΑ, με το πρόσχημα μιας αναγκαίας κατά τα άλλα ρυθμίσεις για τα άγονα νησιά, η εγκατάλειψη των αθλητικών εγκαταστάσεων, η έλλειψη σύγχρονων αθλητικών υποδομών, που να καλύπτουν το σύνολο των αθλητικών αναγκών, το ευνοϊκό καθεστώς αδειοδότησης για τη χρήση τους από ΠΑΕ - ΚΑΕ και ο συμψηφισμός δαπανών αθλητικής ανώνυμης εταιρείας με οφειλόμενα οικονομικά ανταλλάγματα, καθώς και οι ρυθμίσεις με την αυστηροποίηση ποινών, που επικαλείται η Κυβέρνηση για την αντιμετώπιση της οπαδικής βίας, όχι μόνο δεν λύνουν, όχι μόνο δεν μειώνουν, αλλά αντίθετα οξύνουν τα προβλήματα. Όλα έχουν ως πυρήνα την αντίληψη για τον εμπορευματοποιημένο αθλητισμό.

Πιο ειδικά, για τον μηχανοκίνητο αθλητισμό οι διατάξεις του άρθρου 3 παράγραφοι 4 και 7, εξαιρούν τον μηχανοκίνητο αθλητισμό από το καθεστώς των κωλυμάτων και των ασυμβίβαστων στη διαιτησία, επιτρέποντας στους διαιτητές να είναι ταυτόχρονα μέλη των διοικητικών συμβουλίων των σωματείων και των ομοσπονδιών. Τι σημαίνει πρακτικά αυτό; Την απευθείας νόμιμη και σε πλήρη αντίθεση με τους διεθνείς κανονισμούς της παγκόσμιας ομοσπονδίας, εμπλοκή σε ένα ακριβό άθλημα εκατομμυρίων ευρώ εμπόρων αθλητικών ειδών, αυτοκινήτων, μηχανών και καρτ, ανταλλακτικών, εξοπλισμού στα διοικητικά συμβούλια των αθλητικών σωματείων και ομοσπονδιών. Πρόκειται για καραμπινάτη «φωτογραφική» διάταξη που τους επιτρέπει να καθορίζουν τους τεχνικούς κανονισμούς για τα κέρδη τους προωθώντας το εμπόρευμά τους.

Αντί να καταδιώξει την παρανομία η Κυβέρνηση και ο κ. Βρούτσης, φέρνει τροποποίηση για να προστατεύσει τα συμφέροντα αυτών που εκμεταλλεύονται την εξουσία τους και καταστρατηγούν την αθλητική δεοντολογία. Οι τροποποιήσεις αυτές ταράζουν την ισορροπία του αθλήματος, αφού ο εκάστοτε διαιτητής, μέλος διοίκησης αθλητικού σωματείου -άκουσον, άκουσον!- θα μπορεί να έχει λόγο στα αποτελέσματα ενός πρωταθλήματος. Είναι απολύτως βέβαιο ότι θα ευνοούνται αθλητές που θα διαιτητεύονται από τα μέλη των διοικητικών συμβουλίων των αθλητικών σωματείων τους. Άρα αυτοί θα έχουν περισσότερες πιθανότητες να λάβουν τα μόρια για την είσοδό τους σε πανεπιστημιακές σχολές, αλλά και μεγάλες χορηγίες. Φανταστείτε τι έχει να γίνει όταν θα δίνονται ποινές από μέλη διοικητικού συμβουλίου στους ανταγωνιστές των αθλητών τους. Θα επικρατήσει χάος και είναι σίγουρο ότι θα ζήσουμε και σκηνές βίας και σε αυτό το άθλημα.

Το ίδιο ισχύει και για το άρθρο 10 παράγραφος 1. Επιτρέπει τη συμμετοχή αλλοδαπών αθλητών σε πρωταθλήματα τοπικού, περιφερειακού ή πανελλαδικού επιπέδου. Εξίσου απαράδεκτη και σκανδαλώδης διάταξη. Αυτές οι τροποποιήσεις έρχονται σε μια εποχή που το Ράλλυ «Ακρόπολις» έχει γίνει αντικείμενο συνεχούς χρηματοδότησης από το ελληνικό δημόσιο με εκατομμύρια ευρώ να δίνονται σε εταιρείες - «φαντάσματα», με απευθείας αναθέσεις που δεν πληρούν τις στοιχειώδεις προϋποθέσεις για να αναλάβουν έργα. Το επιχείρημα της Κυβέρνησης και του Υπουργού ότι αυτές οι τροποποιήσεις εξυπηρετούν την ανάπτυξη του αθλητισμού είναι για να δικαιολογηθούν τα αδικαιολόγητα. Το μόνο που εξυπηρετεί είναι η εμπορευματοποίηση του αθλήματος και η ενίσχυση ενός συστήματος που ευνοεί όσους εμπλέκονται με τις ομοσπονδίες, οι οποίες διαχειρίζονται εκατομμύρια ευρώ, χρήματα δηλαδή του ελληνικού λαού.

Ως ΚΚΕ έχουμε προτείνει την απόσυρση αυτών των διατάξεων. Επιμένουμε, έστω και την ύστατη αυτή στιγμή, και καλούμε την Κυβέρνηση και τον Υπουργό να αποσύρει αυτές τις διατάξεις, να ανοίξει έναν ουσιαστικό διάλογο χωρίς αποκλεισμούς αθλητών και γονέων, προκειμένου να συζητήσουν και να καταθέσουν προτάσεις για την πραγματική πρόοδο του αθλήματος. Ο Υπουργός βέβαια το αρνείται πεισματικά και καθίσταται υπεύθυνος, καθώς και όλη την Κυβέρνηση, για τη γιγάντωση φαινομένων διαφθοράς με τις ασυμβίβαστες πράξεις σκιωδών επιδιώξεων σχετικά με το Ράλλυ «Ακρόπολις».

Καταθέτω στα Πρακτικά τη μαζική επιστολή αθλητών του μηχανοκίνητου αθλητισμού, καθώς επίσης και την απόφαση των μελών του συνδέσμου της ΣΑΜΑΕ, αλλά και την ένσταση εναντίωσης σε αυτές τις συγκεκριμένες διατάξεις.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φτάνει βέβαια στο σημείο ο κύριος Υπουργός αντιδημοκρατικών και αυταρχικών συμπεριφορών της κατασυκοφάντησης αθλητών και παραγόντων που εναντιώνονται στις επαίσχυντες αυτές διατάξεις, αποκλείοντας από την ακρόαση φορέων υπαρκτούς θεσμοθετημένους φορείς, όπως του Συνδέσμου Αθλητών Μηχανοκίνητου Αθλητισμού Ελλάδας καθώς και του Πανελλήνιου Συλλόγου Επαγγελματιών Αθλητισμού και Άσκησης, της ΠΣΕΑΑ, που αφορά την περίπτωση των πτυχιούχων ΤΕΦΑΑ.

Δεύτερο ζήτημα είναι ο ηλεκτρονικός αθλητισμός. Εδώ πρέπει να είμαστε ειλικρινείς. Άλλο είναι ηλεκτρονικό παιχνίδι, παίγνιο, και άλλο αθλητισμός. Τι θα πει ηλεκτρονικός αθλητισμός με το να κάθεσαι με τις ώρες μπροστά σε έναν υπολογιστή, να πίνεις μπύρες και αναψυκτικά και να παίζεις; Στην ουσία ο ηλεκτρονικός αθλητισμός επεκτείνει ακόμα περισσότερο την εμπορευματοποίηση. Επιχειρείτε να νομιμοποιήσετε στη συνείδηση του κόσμου τις στοιχηματικές εταιρείες, τον τζόγο, που δεν είναι τίποτε άλλο παρά καταλήστευση του εισοδήματος του λαού.

Ο τζίρος στην παγκόσμια αγορά στοιχημάτων για αθλητικές διοργανώσεις ανέρχεται σε τουλάχιστον 1 τρισεκατομμύριο δολάρια εκ των οποίων το 90% είναι παράνομα στοιχήματα. Ο αθλητικός κόσμος πρέπει να εναντιωθεί στον στοιχηματικό τζόγο. Θέση του KKE είναι η κατάργηση του τζόγου και η μη νομιμοποίησή του στη συνείδηση του λαού, καθώς είναι απλά ένα μέσο για να αποκομίζουν λεφτά οι πολυεθνικές από το υστέρημα του λαού και να πλουτίζουν.

Τρίτο ζήτημα είναι το Ηλεκτρονικό Μητρώο Αθλητικών Σωματείων. Τροποποιεί η Κυβέρνηση διατάξεις του νόμου για το Ηλεκτρονικό Μητρώο Αθλητικών Σωματείων, προβλέποντας ότι, αν περάσουν δύο χρόνια από την εγγραφή του και το αθλητικό σωματείο δεν έχει λάβει ειδική αθλητική αναγνώριση και δεν έχει εγγραφεί στο Ηλεκτρονικό Μητρώο Ερασιτεχνικών Αθλητικών Σωματείων, διαγράφεται από το μητρώο των μελών της ένωσης ή της ομοσπονδίας και δεν μπορεί πλέον να συμμετέχει στις αγωνιστικές διοργανώσεις της αντίστοιχης αθλητικής ένωσης ή ομοσπονδίας και άλλα ζητηματάκια. Το ζητούμενο όμως εδώ δεν είναι η απαγόρευση και ο αποκλεισμός από αγώνες, διακρίσεις και άλλα τέτοια ζητήματα, αλλά το πώς θα στηριχτούν, για να επιβιώσουν και να αναπτυχθούν, τα αθλήματα του ερασιτεχνικού αθλητισμού, τα σωματεία, οι αθλητές και όλοι όσοι συμμετέχουν στην ανάπτυξή του.

Δυστυχώς, όλα αυτά τα χρόνια από τη δημιουργία του ηλεκτρονικού μητρώου, παρά τις όποιες υπουργικές και κυβερνητικές διακηρύξεις, ταλαιπωρήθηκαν και ταλαιπωρούνται πολλά σωματεία με τις γραφειοκρατικές και δαπανηρές διαδικασίες ως προϋπόθεση για την ένταξή τους στο αθλητικό μητρώο. Γι’ αυτό άλλωστε υπάρχουν εντονότατες διαμαρτυρίες όλο αυτό το διάστημα, όλα αυτά τα χρόνια, από σωματεία και ομοσπονδίες για την πολυπλοκότητα του συστήματος εγγραφής, που έχει δημιουργήσει ουκ ολίγα προβλήματα, αφήνοντας ανοικτό το ενδεχόμενο πολλά σωματεία να μείνουν εκτός μητρώου. Συνδέθηκε με την περαιτέρω μείωση επίσης της κρατικής χρηματοδότησης των σωματείων με το πρόσχημα της μη αθλητικής αναγνώρισης. Μάλιστα υπό μορφή απειλών ο προηγούμενος Υφυπουργός Αθλητισμού δήλωνε ότι όσα αθλητικά σωματεία δεν έχουν ολοκληρώσει την εγγραφή ή την προεγγραφή στο περιβόητο μητρώο δεν θα λάβουν την κρατική χρηματοδότηση. Αυτή η τακτική συνεχίζεται και σήμερα.

Η διάταξη του άρθρου 4 για τα βιβλία των αθλητικών σωματείων στην ουσία διαλύει τα σωματεία. Τα αναγκάζει να τηρούν βιβλία και να πρέπει να έχουν στη διάθεσή τους στρατό λογιστών, δικηγόρων, απίστευτα έξοδα για να ανταποκριθούν. Τα σωματεία πρέπει να βοηθηθούν για την απόκτηση ειδικής αθλητικής αναγνώρισης. Για παράδειγμα, τα απαραίτητα στοιχεία που εισάγονται στο μητρώο και αφορούν στοιχεία που προέρχονται από υπηρεσίες του Δημοσίου να αναζητούνται αυτεπάγγελτα από τη Γενική Γραμματεία Αθλητισμού και να μεταφέρονται στο μητρώο αθλητικών φορέων με απλή έγγραφη συναίνεση του νόμιμου εκπροσώπου του σωματείου. Να μην αποκλείονται από τις αγωνιστικές δραστηριότητες της οικείας ένωσης ή ομοσπονδίας καθώς και των πανελληνίων αγώνων και πρωταθλημάτων ή των τελικών φάσεων πανελληνίων αγώνων και πρωταθλημάτων ούτε από την εκλογική διαδικασία των ομοσπονδιών κανένα σωματείο που αποδεδειγμένα συμμετέχει με ενεργή δράση το προηγούμενο διάστημα. Όλοι αυτοί δεν είναι ούτε παράνομοι ούτε βολεμένοι, όπως παράνομοι δεν είναι ούτε οι αθλητές ούτε οι αγώνες και οι διακρίσεις τους. Είναι εργαζόμενοι, συνταξιούχοι, αυτοαπασχολούμενοι που εθελοντικά αφιερώνουν ώρες ατελείωτες, σπαταλούν κόπο και χρήμα, προκειμένου να μείνουν όρθια τα αθλητικά σωματεία.

Δεν πρέπει να χρησιμοποιείται το αθλητικό μητρώο για τα συμφέροντα και τις επιδιώξεις επιχειρηματιών και εταιρειών. Να υπάρξει επαρκής χρηματοδότηση και διευκολύνσεις στα σωματεία χωρίς περικοπές με δεδομένες και τις συνέπειες που γνωρίζουμε όλοι που έχουν υποστεί τα προηγούμενα χρόνια λόγω της κρίσης και της πανδημίας. Το κράτος να διασφαλίσει δωρεάν και επαρκή υγειονομική προστασία. Να καταγραφεί το σύνολο των αναγκών σε αθλητικές υποδομές με σκοπό την υλοποίηση νέων, καθώς και να εξασφαλιστούν οι πόροι για τη συντήρηση και τη λειτουργία των ήδη υπαρχουσών.

Τα σωματεία είναι αυτά που αναστενάζουν για να πληρώσουν κάθε μήνα τους εργαζόμενους, τους προπονητές, να παρέχουν τα αυτονόητα στους αθλητές, ρουχισμό και μετακίνηση για τους αγώνες. Γι’ αυτό το KKE επιμένει να ενταχθούν στα μέτρα ενίσχυσης τα εθνικά σωματεία χωρίς χρονικούς περιορισμούς που είναι ενεργά και συμμετείχαν στις δραστηριότητες των σωματείων τους.

Η ίδια εκβιαστική αντίληψη ισχύει ως προς τις προϋποθέσεις επιχορήγησης αθλητικών φορέων που επιχειρείται στο παρόν σχέδιο νόμου. Νομιμοποιεί την εμπορευματοποίηση των αθλητικών υποδομών της χώρας, που φτιάχτηκαν από τη φορολεηλασία του ελληνικού λαού. Εκβιάζει και απειλεί αθλητικούς συλλόγους και ομοσπονδίες, νομιμοποιώντας την παρακράτηση της επιχορήγησης για χρέη των παραπάνω στα Εθνικά Αθλητικά Κέντρα και την ίδια στιγμή στο άρθρο 30 προβλέπει ένα νέο δωράκι, μάλλον δωράρα, στις ΠΑΕ και ΚΑΕ για συμψηφισμό των μισθωμάτων τους με έξοδα για τη συντήρηση των αθλητικών εγκαταστάσεων.

Καταγγέλλουμε αυτή τη διάταξη ως σκανδαλώδη όταν η παραχώρηση του ΣΕΦ ή του ΟΑΚΑ είναι για δεκαετίες με φθορές που θα υποστούν ανάλογες της χρήσης τους από τη χρήση που θα κάνουν οι ΠΑΕ και οι ΚΑΕ, δηλαδή με τη δική τους υπαιτιότητα, και την ίδια στιγμή, λέει το νομοσχέδιο, να μην καταβάλουν ενοίκιο στο Ελληνικό Δημόσιο. Ζητάμε την απόσυρση και αυτής της διάταξης ως απαράδεκτης, ευνοϊκής και χαριστικής για τους μεγαλοεπιχειρηματίες στον παρασιτικό επαγγελματικό αθλητισμό.

Όλες οι ολυμπιακές εγκαταστάσεις έχουν παραχωρηθεί σε επιχειρηματίες των ΠΑΕ-ΚΑΕ και οι αθλητικές ομοσπονδίες έχουν χάσει πολύτιμους χώρους, όπως ο Άγιος Κοσμάς και το ΟΑΚΑ Οι αθλητικές εγκαταστάσεις είναι τα μεγάλα θύματα της κρατικής υποχρηματοδότησης και υποσυντήρησης. Μαζικά λουκέτα επέβαλαν τα προηγούμενα χρόνια οι πολιτικές διαχρονικά όλων των κυβερνήσεων.

Την ίδια στιγμή έχουν φορτώσει οι κυβερνήσεις στους δήμους τη συντήρηση των αθλητικών εγκαταστάσεων, και των ολυμπιακών, χωρίς να είναι ούτε η δουλειά και πολύ περισσότερο χωρίς την αναγκαία χρηματοδότηση και προσωπικό. Υπάρχουν πάρα πολλά παραδείγματα που θα μπορούσε να φέρει κανείς από τα ολυμπιακά στάδια, όπως είναι στην Κρήτη, όπως στη Θεσσαλία, όπως είναι και σε όλη τη χώρα.

Για τον Άγιο Κοσμά η Κυβέρνηση δεν λέει απολύτως τίποτα. Είναι σαν να έχει καταπιεί τη γλώσσα της, μάλλον έχει καταπιεί τη γλώσσα της. Πού είναι οι υποδομές άθλησης και ψυχαγωγίας για όλον τον λαό, που μας έλεγε, όχι μόνο του Ελληνικού, αλλά και όλης της Αττικής; Δεν έχει πέσει ούτε τούβλο.

Σε αυτόν τον χώρο ο Γιώργος Πομάσκι, τον οποίο δεν φτάνει να τον επαινεί ο Υπουργός, προπονούσε πρωταθλητές που έκαναν με τις διακρίσεις τους περήφανο τον λαό και τη χώρα, παρ’ όλες τις ελλείψεις σε υποδομές. Αθλούνται χιλιάδες νέοι και νέες, δραστηριοποιούνταν αθλητικοί σύλλογοι της περιοχής και όλης της Αττικής. Στη θέση αυτού του κοσμήματος, που ήταν το αθλητικό κέντρο του Αγίου Κοσμά, στο οποίο θα μπορούσατε να δουλέψετε για να φτιαχτούν οι καινούργιες εγκαταστάσεις, τι φτιάξατε, για να αναδειχθούν οι πρωταθλητές των κερδών, δηλαδή οι κατασκευαστικοί όμιλοι; Είκοσι επτά βίλες VIP, αυτό κάνατε.

Αν πράγματι χρειάζονται αλλαγές, είναι για τους εργαζόμενους κατ’ αρχήν του ΣΕΦ. Να υπάρξει ρητή δέσμευση για νομοθετική ρύθμιση που να διασφαλίζει τα εργασιακά - ασφαλιστικά δικαιώματα των εργαζομένων στο ΣΕΦ. Να υπάρξει τροποποίηση στο άρθρο 11 του ν.2725/1999, που να προσδιορίζει ρητά την προτεραιότητα στη διασφάλιση της μισθοδοσίας των υπαλλήλων των αθλητικών ομοσπονδιών ως απαραίτητη προϋπόθεση για την επιχορήγησή τους.

Θα συμφωνήσουμε με τους απινιδωτές στους αθλητικούς χώρους. Είναι όμως ένα λειψό μέτρο από τη στιγμή που δεν λαμβάνονται παράλληλα μέτρα πλήρους ιατροφαρμακευτικής περίθαλψης και πρωτοβάθμιας φροντίδας. Απινιδωτής χωρίς μόνιμο νοσηλευτή και προσωπικό δεν μπορεί να υπάρξει.

Τέλος, για τα ζητήματα της οπαδικής βίας στα άρθρα 20 και 26 είναι η πολλοστή φορά που συζητάμε νομοθετικές αλλαγές και πρωτοβουλίες και από τη σημερινή, αλλά και από προηγούμενες κυβερνήσεις.

Νόμοι επί νόμων έχουν περάσει όλα τα τελευταία χρόνια, σε βάθος δεκαετιών. Μάλιστα, μετά και τα τραγικά περιστατικά, με δολοφονίες νέων παιδιών και, όμως, το πρόβλημα δεν λύνεται, δεν μειώνεται. Αντιθέτως, οξύνεται. Τα ευχολόγια του κυρίου Υφυπουργού για υγιή αθλητισμό, δεν έχουν κανένα απολύτως αντίκρισμα.

Η Κυβέρνηση, αποσυνδέει σκόπιμα τα μέτρα κατά της βίας και της χειραγώγησης των αγώνων από τα μέτρα που επιβάλλεται να παρθούν για τη στήριξη του μαζικού λαϊκού αθλητισμού ως προϋπόθεση για την αντιμετώπιση των κοινωνικών αιτιών τους.

Τα φαινόμενα διαφθοράς, η βία θα υπάρχει όσο ο αθλητισμός λειτουργεί σαν επιχείρηση. Θα υπάρχουν και τα στημένα, θα υπάρχει και ο τζόγος ο νόμιμος, ο παράνομος στοιχηματισμός και κυρίως, θα καλλιεργείται η συνείδηση με τις αξίες αυτού του σάπιου συστήματος, δηλαδή όλα για την επίδοση, όλα για την πρωτιά, όλα για το κέρδος. Έχει γίνει συνείδηση ότι αν δεν έχεις υλικό κίνητρο, δεν αξίζει να ασχολείσαι με τον πρωταθλητισμό, γιατί ακριβώς το πρόβλημα έχει βαθιές ρίζες, με βασική ρίζα την εμπορευματοποίηση, την επιχειρηματική δράση στον χώρο του αθλητισμού.

Τα ίδια αυτά συμφέροντα είναι που συνδέονται, τροφοδοτούν, συντηρούν και αξιοποιούν για τους δικούς τους σκοπούς ακόμα και εγκληματικές δραστηριότητες, τους ομαδικούς στρατούς κ.λπ..

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω με αυτό, κύριε Πρόεδρε.

Γι’ αυτό η λύση σε αυτό το σοβαρό κοινωνικό φαινόμενο και ζήτημα βρίσκεται στην κατεύθυνση που προτείνει και παλεύει το ΚΚΕ. Δηλαδή, στην πάλη για την κατάργηση της επιχειρηματικής δραστηριότητας στον αθλητισμό, για να πάψει ο αθλητισμός να είναι εμπόρευμα, αλλά να αποτελεί κατοχυρωμένο κοινωνικό δικαίωμα και ανάγκη που καλύπτει τον λαό και τα παιδιά του από το κράτος. Φυσικά, δεν μπορεί να εξασφαλιστεί από το σημερινό κράτος, που για να στηρίζει το κεφάλαιο γεννά, συνεχώς, νέα προβλήματα και σπεύδει να τα συγκαλύπτει, όπως αυτό το έγκλημα στα Τέμπη, αλλά από το κράτος της εργατικής εξουσίας.

Η μαζική λαϊκή πρόσβαση στον αθλητισμό που εξασφαλίστηκε στον σοσιαλισμό που γνωρίσαμε κατά τον 20ο αιώνα, η ίδια αυτή απόλαυση του αθλητισμού και με πρόσβαση σε δωρεάν αναβαθμισμένες υποδομές, μπορεί να συμβάλει στη διαπαιδαγώγηση με τα ανώτερα ιδανικά και τις αξίες της συλλογικότητας, της ευγενούς άμιλλας, να υψώσει τείχος απέναντι στην επιθετική ανταγωνιστική και παραβατική συμπεριφορά.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε τον κ. Συντυχάκη.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», είκοσι τέσσερις μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Υμηττού.

Η Βουλή σάς καλωσορίζει. Σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο έχει ο ειδικός αγορητής από την Ελληνική Λύση κ. Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ θερμά, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν πάμε στο νομοσχέδιο, το οποίο για ακόμα μία φορά είναι ένα νομοσχέδιο για τον αθλητισμό, εγείρει ερωτήματα, απορίες, που εμείς καταθέτουμε ως Ελληνική Λύση, δεν πήραμε απαντήσεις και μας προβληματίζει. Πάμε λίγο σε αυτή την εγκληματική συγκυρία των Τεμπών.

Να θυμίσω ότι όταν εδώ ο επικεφαλής της Ελληνικής Λύσης Κυριάκος Βελόπουλος μιλούσε για το παράνομο φορτίο, το ξυλόλιο, το οποίο είναι διαλύτης, μας λέγατε ότι λέμε ανοησίες. Έτσι έλεγε ο κ. Μητσοτάκης. Έλεγε ότι είμαστε «ψεκασμένοι». Δεν μιλάμε για τον Πρόεδρό μας, ο οποίος θα πούμε ότι έχει μια πολιτική διορατικότητα ή πολιτική ενόραση αλλά, δυστυχώς, επαληθεύεται, διότι η ιστορία επαναλαμβάνεται όχι απλά ως φάρσα αλλά ως τραγωδία.

Να θυμίσω ότι σε επίκαιρη ερώτηση της Ελληνικής Λύσης ο κ. Τριαντόπουλος είχε πει πέρυσι τον Μάρτιο ότι δεν έδωσε εντολή, ενώ άλλα είχε πει λίγες μέρες μετά το δυστύχημα σε τοπικό σταθμό της Μαγνησίας αλλά και στον ΣΚΑΪ, ήξεις αφίξεις. Το ίδιο και ο τοπικός περιφερειάρχης κ.ο.κ..

Αν δείτε το ξυλόλιο παραλύει το νευρικό σύστημα, φέρνει έμετους, ζαλάδες, ναυτίες. Οι άνθρωποι αυτοί, εξαιτίας αυτού του εύφλεκτου υλικού, το οποίο χρησιμοποιείται για παραγωγή καλλυντικών αλλά συνάμα και για νοθεία καυσίμων και να ήθελαν να κάνουν κινήσεις, αφού παραλύει το νευρικό σύστημα, ήταν αδύνατον να τις κάνουν. Άρα ήταν καταδικασμένοι.

Ξέρετε, το έχω πει και σε άλλη ομιλία, αν κάποιος απεικονίσει αυτό το δυστύχημα, είναι από τη μία το εμπορικό κέρδος, η εμπορική αμαξοστοιχία και η αμαξοστοιχία που κουβαλάει ζωές, νιότη από την άλλη. Άρα το εμπόριο σκότωσε τη νιότη σε αυτή τη σύγκρουση.

Χωρίς να υπονοώ κάτι, αν δούμε τα τρία μεγαλύτερα σιδηροδρομικά δυστυχήματα του 1968, του 1972 και αυτό των Τεμπών στον σιδηρόδρομο, το 1972 περίπου στο ίδιο σημείο, στον Δοξαρά Λάρισας, έγινε με τον ίδιο τρόπο, λόγω έλλειψης διοικητικής μέριμνας. Δηλαδή, ο ιστορικός του μέλλοντος σε αυτόν τον μισό αιώνα θα καταγράψει ότι όπως έγινε το 1972, έγινε και τώρα. Καμία διαφορά. Άρα μιλάμε για ένα εγκαταλελειμμένο, παραμελημένο σιδηροδρομικό δίκτυο μέσα σε μισό αιώνα. Ακόμα λένε ότι οι ραδιοτηλέφωνα που χρησιμοποιούσαν τότε επί διάρκεια επταετίας είναι τα ίδια που χρησιμοποιούν και σήμερα. Όμως, τότε στους τρεις σταθμάρχες που επιβλήθηκε μεγάλη ποινή φυλάκισης, το δικαστήριο του 1972 σε αυτό το μεγάλο τραγικό και τότε δυστύχημα έγινε μόλις σε οκτώ μήνες. Σε οκτώ μήνες, λοιπόν, τον Νοέμβριο του 1972, τότε έγινε δικαστήριο και οι τρεις σταθμάρχες μπήκαν φυλακή και ο τότε Υπουργός ήταν σε κατ’ οίκον περιορισμό. Δεν υπονοώ κάτι. Η ιστορία το λέει ότι πρέπει δικαστικά να κινούμαστε τάχιστα.

Να αναφέρω και κάτι ακόμα, για τον κόσμο, για αυτές τις πονεμένες ψυχές, γιατί όσο και αν θέλουμε να έχουμε ενσυναίσθηση και IQ ενσυναίσθησης, δεν είμαστε κοντά στους γονείς. Θα το έχουμε ξεχάσει. Αυτή η χαροκαμένη μάνα και αυτός ο πατέρας είναι ζωντανοί νεκροί. Στο δυστύχημα του Γιάκοβλεφ, παρακαλώ, του 1997, πέρασαν είκοσι τρία ολόκληρα χρόνια για να δικαιωθούν θύματα! Το αντιλαμβάνεστε; Πώς να μας πιστέψει ο κόσμος; Όχι ότι τα χρήματα θα φέρουν πίσω τις ζωές και θα ανακουφίσουν τις ψυχές που είναι λαβωμένες, αλλά τότε ξέρετε τι είπε το δικαστήριο για το Γιάκοβλεφ; Δεν επέδωσε χρήματα σε παιδιά που ήταν μικρά σε ηλικία, διότι, λέει, δεν είχαν ψυχολογικά τραύματα, καθώς δεν θυμόνταν τους γονείς τους που σκοτώθηκαν με το Γιάκοβλεφ. Εβδομήντα τέσσερις νεκροί τότε και οκτώ μέλη του πληρώματος. Και όμως, αυτό λέει η δικαστική απόφαση, που λέει ο κ. Μάρκος Φλώρος δικηγόρος και ο κ. Κουμπούρας δημοσιογράφος από την Κοζάνη. Το δικαστήριο αυτό είπε, τα παιδιά ήταν μικρά, λέει, δεν θυμόνταν τους γονείς τους και δεν πήραν χρήματα. Όχι ότι τα χρήματα φέρνουν πίσω μία ανθρώπινη ζωή, αλλά προσέξτε δικαστικές αποφάσεις. «Το δίκαιον ουκ άλλο τι ή του κρείττονος ξυμφέρον» σε πάρα πολλά ζητήματα.

Πριν πάω στο νομοσχέδιο, η τροπολογία που φέρνει ο Υπουργός Παιδείας καταστρατηγεί τον δικό του νόμο για ίδρυση ιδιωτικών πανεπιστημίων και κολλεγίων, γιατί αλλοιώνει τον χωροταξικό σχεδιασμό. Είναι αντίθετη με τον ν.5054/2024 που ίδιος ψήφισε, διότι φωτογραφικά δίνει τη δυνατότητα σε κάποια κολλέγια να μπορέσουν να ιδρύσουν πανεπιστημιακά ιδρύματα τριτοβάθμιας εκπαίδευσης, ενώ δεν έχουν το δικαίωμα, διότι έπρεπε να είναι αυτοτελείς οι εγκαταστάσεις και ό,τι αυτό συνεπάγεται. Τώρα δημιουργείτε πανεπιστημιακή εκπαίδευση του ενός ορόφου. Αλλοιώνετε τον χωροταξικό σχεδιασμό αμιγούς κατοικίας, που μέχρι τώρα είχε τη δυνατότητα να ιδρυθεί μέχρι δευτεροβάθμια εκπαίδευση.

Άρα, λοιπόν, τώρα φωτογραφικά, για να ικανοποιήσει κάποια συμφέροντα κολλεγίων, δίνει αυτή τη δυνατότητα του ισογείου ή του ενός ορόφου. Άρα καταστρατηγείται ο χωροταξικός σχεδιασμός σε ό,τι αφορά αυτή την τροπολογία που έχουμε και καλούμεθα σε αυτό το νομοσχέδιο να ψηφίσουμε. Αντιλαμβάνεστε τι γίνεται; Απλοποιούνται πολλά πράγματα. Γιατί άραγε; Γιατί άραγε του ενός ορόφου, γρήγορα-γρήγορα και φωτογραφικά;

Ακούστε τώρα, υπάρχουν θετικά στοιχεία του νομοσχεδίου, αλλά όλα αυτά που έχουν καταγγελθεί από τους αθλητές του μηχανοκίνητου αθλητισμού για διασπάθιση δημοσίου χρήματος, φέρνουν δημοσιογραφική ώσμωση και εγείρουν ερωτηματικά για το πού πάνε τόσα λεφτά στον μηχανοκίνητο αθλητισμό και ποιοι τα διαχειρίζονται.

Με την επιστολή που έχουμε λάβει στα χέρια μας -φαντάζομαι όλοι σας- μιλάμε για τέρατα, μιλάμε για πάρτι εκατομμυρίων ευρώ στο Ράλλυ «Ακρόπολις», που έρχονται από πίσω κάποιες άλλες εταιρείες, που ασχολούνται με κάτι άλλα ελαιόλαδα -δεν ξέρω- μόνο σχέση με τον μηχανοκίνητο αθλητισμό δεν έχουν. Και εγώ δεν υιοθετώ όλες αυτές τις καταγγελίες της κ. Δελαγραμμάτικα, αλλά με βάζει σε κάποιες υποψίες, πρέπει να απαντήσει ο Υπουργός. Αν δεν ευσταθούν. είναι μηνύσιμες.

Εδώ μιλάμε δόθηκαν, λέει, 300.000 στους εθελοντές, που δεν τα πήραν ποτέ. Εδώ λέει ότι ο προκάτοχος του κ. Βρούτση, ο κ. Αυγενάκης, ίδρυσε αυτόν τον συγκεκριμένο Οργανισμό Διεκπεραίωσης Μηχανοκίνητου Αθλητισμού και έβαλε μέσα τον κουνιάδο του ως εθελοντή, ο οποίος αμείφθηκε με 20.000 ευρώ, ο οποίος δεν είχε σχέση με το μηχανοκίνητο. Αυτά δε θα μας προβληματίσουν, που πήραν 5.000 ως 35.000 ή κιγκλιδώματα 150.000 ευρώ; Στον μηχανοκίνητο αθλητισμό έφυγαν οκτώ εκατομμύρια ευρώ, για να ξέρει ο κόσμος. Ποιος τα πληρώνει όλα αυτά, κύριοι; Είναι πολλά τα λεφτά. Ο φορολογούμενος πολίτης.

Αυτό, λοιπόν, εμάς μας βάζει σε έναν προβληματισμό, που καλείται ο Υπουργός να το αποσαφηνίσει, γιατί αυτό δημιουργεί υποψίες, καπελώνει αυτό το νομοσχέδιο αν θέλετε. Πρέπει να απαντηθούν αυτά. Μας βάζουν σε σκέψεις όλα αυτά τα οποία διαβάζουμε.

Τώρα απέναντι στα άρθρα, τα οποία τα είπαμε και στις επιτροπές, παραδείγματος χάριν είπαμε ότι το επίμαχο άρθρο είναι το άρθρο 3, παράγραφος 4, αλλά αυτό με τα σωματεία λέει ο κ. Βρούτσης ότι απλοποιούνται για να υπερκεράσουν γραφειοκρατικές αγκυλώσεις και δεν χρειάζονται θεώρημα τα ψηφιακά βιβλία. Γιατί ταλαιπωρούμε τόσο γραφειοκρατικά πολύ τα σωματεία; Πρέπει να το απλοποιήσουμε. Σε ό,τι αφορά τα βιβλία που πρέπει να κρατούν, γιατί τους βάζουμε σ’ αυτήν την επίπονη διαδικασία;

Η Διαρκής Επιτροπή Ασφάλειας στο άρθρο 7 είναι ανούσια, πάλι χρήματα πρέπει ο φορολογούμενος πολίτης να τα πληρώσει. Να τους δούμε στα μάτια, αυτοί τα πληρώνουν αυτά. Όσον αφορά τον υπεύθυνο ασφαλείας, επίσης και εδώ είναι προς τη θετική κατεύθυνση, αλλά εγείρονται κάποια ερωτηματικά.

Πάμε τώρα στο άρθρο 10, για τα αλλοδαπά σωματεία, που μπορούν να συμμετέχουν στο μηχανοκίνητο αθλητισμό. Έτσι χάνουν τη μοριοδότηση οι Έλληνες αθλητές του μηχανοκίνητου. Τα αλλοδαπά σωματεία, δεν ξέρω μπορεί να έρχονται και μέσω κάποιων περίεργων ΜΚΟ, όπως συστήνονται, να παίρνουν μέρος στους αγώνες, τους δίνει το δικαίωμα το άρθρο 10. Δεν συμφωνούμε.

Πάμε τώρα και σε άλλα πολλά, όπως για τους διακριθέντες αθλητές, εκεί θα συμφωνήσουμε. Μας έχουν κάνει υπερήφανους. Έχουν ανεβάσει το εθνόσημο. Τους δίνετε αναδρομική ισχύ, όπως είπε ο κ. Βρούτσης. Σε καλή φάση είναι, θα το δούμε.

Όσον αφορά στον απινιδωτή, που λέτε στο άρθρο 15, βεβαίως, ο απινιδωτής αν υπήρχε στις αθλητικές εγκαταστάσεις, θα μπορούσε να έχει σώσει ζωές.

Όσον αφορά στους ελέγχους, που πρέπει να γίνονται στις αθλητικές εγκαταστάσεις, σήμερα υπάρχουν εγκαταλειμμένες αθλητικές εγκαταστάσεις. Ξέρετε, φέρνουμε ακόμη ένα νομοσχέδιο για τον αθλητισμό και αυτά τα εγκαταλελειμμένα επί Αγγελοπούλου έργα των Ολυμπιακών Αγώνων ερημώνουν, κόστισαν αδρά στον ελληνικό λαό, που τα πλήρωσε μετά για πάρα πολλά χρόνια και στα χρόνια του μνημονίου και δεν αξιοποιούνται. Μιλάμε, βεβαίως, για το ΣΕΦ, όπου εκεί διαβάζω και την επιστολή των εργαζομένων, κύριε Βρούτση, που έχουν αγωνία οι άνθρωποι, οι οποίοι είναι στο νομικό πρόσωπο ιδιωτικού δικαίου, πρέπει να καλύψουν με την αλλαγή χρήσης οργανικές θέσεις και αν δεν υπάρχουν, πρέπει να καλυφθούν σε προσωποπαγείς θέσεις, με τα ίδια ασφαλιστικά, μισθολογικά και υπηρεσιακά δικαιώματα. Αυτό πρέπει να το δείτε, μιλάμε για οικογένειες, μην χάσουν τη δουλειά τους. Οι άνθρωποι στο Ειρήνης και Φιλίας είναι σε αναβρασμό και αγωνιούν για το μέλλον τους. Τι θα γίνουν αυτοί οι οποίοι είναι μια ζωή εκεί πέρα και προσφέρουν τις υπηρεσίες τους; Για να το δούμε και αυτό το κοινωνικό ζήτημα. Μην οδηγήσουμε οικογενειάρχες ανθρώπους στην ανεργία. Γιατί η πολιτική αυτό έχει σκοπό, να εξασφαλίζει θέσεις εργασίας και τα δικαιώματα των εργαζομένων.

Σε ό,τι αφορά την προσβασιμότητα των ατόμων με αναπηρία, φυσικά θα συμφωνήσουμε για να υπάρχει μία προσβασιμότητα σωστή για τα άτομα με αναπηρία.

Σε ό,τι αφορά βεβαίως τώρα για τη βία, το έχουμε πει και σας έχουμε κάνει συγκεκριμένες προτάσεις ως Ελληνική Λύση για την πάταξη της βίας. Κατ’ αρχάς αυτό που έπρεπε να γίνει για τα μέτρα που θα παρθούν για τη βία, δεν αφορά μόνο το Υπουργείο Αθλητισμού, αφορά συνάμα και το Υπουργείο Παιδείας. Αυτά τα δύο Υπουργεία, λοιπόν, θα συγκλίνουν, προκειμένου να γίνει μια κοινοβουλευτική συζήτηση και να παρθούν ψυχολόγοι, των ψυχολόγων. Το να πάρεις έναν ψυχολόγο για την πάταξη της βίας, δεν λέει κάτι. Πρέπει να πάρεις μία ειδίκευση στην ειδίκευση του «επίσταμαι», να είναι επαΐων ο ψυχολόγος για θέματα αντιμετώπισης της μάζας και πώς αυτή συμπεριφέρεται και να γίνουν ομάδες γονέων, όπως κάποτε ξεκίνησαν από την τοπική αυτοδιοίκηση για την καταπολέμηση των ναρκωτικών, να γίνει και στη βία. Θέλει πολλή δουλειά για να ξεκινήσουν μαθήματα από την ηλικία την προσχολική, του δημοτικού ακόμη, για να το εντρυφήσουν τα παιδιά, να το εμφυσήσουν, προκειμένου να δουν τη μορφή βίας μέσα από τον οπαδό, που πρέπει να είναι φίλαθλος και όχι οπαδός.

Τώρα όσον αφορά στις μετακινήσεις των φιλάθλων, που τους απαγορεύεται στο άρθρο 25, που λέτε και για την παράνομη είσοδο, στο 23 είναι η απαγόρευση των οπαδών. Δεν είναι η πανάκεια, η πεμπτουσία στο αθλητικό ιδεώδες είναι να βλέπουμε και τη φιλοξενούμενη ομάδα, όπως γίνεται στη Γηραιά. Προχθές όλοι οι ολυμπιακοί ήταν στη Λιβαδειά. Πώς πήγαν; Ξέρετε τώρα τι γίνεται. Το βιώνω και στον Πανσερραϊκό στις Σέρρες. Έρχονται, όταν έχουμε ντέρμπι, με αυτοκίνητα διασκορπισμένα, πέντε άτομα σε κάθε αυτοκίνητο και άντε να τους ελέγξει μετά η ΕΛΑΣ. Δεν γίνεται, πάλι θα μπούνε μέσα. Καλύτερα να τους συνοδεύουν τα αυτοκίνητα της Αστυνομίας όμορφα με ευταξία στο γήπεδο, παρά να γίνεται αυτός ο διασκορπισμός. Για δείτε το. Δηλαδή, έτσι θα συνεχίσουμε στα ελληνικά γήπεδα; Θα απαγορεύεται ο φίλαθλος από την άλλη ομάδα να πάει να υποστηρίξει την ομάδα του εκτός έδρας; Αυτό είναι το ποδόσφαιρο; Και να κάνουμε τελικούς κυπέλλου κεκλεισμένων των θυρών; Το αφρικανικό πρωτάθλημα είναι καλύτερο. Δηλαδή, έτσι θα πορευτούμε; Αυτή είναι η βελτίωση;.

Για να πάμε στο άρθρο 28. Το έχω πει, αν διαβάσει κάποιος την ψυχιατρική στο θέμα του τζόγου, θεραπεύονται λέει τα πάντα, ακόμη και τα ναρκωτικά, το τσιγάρο, το αλκοόλ, ο τζόγος δεν θεραπεύεται. Και υπάρχει ένας εθισμός της νεολαίας μας στο τζόγο είτε παράνομος είτε νόμιμος. Ακόμη και πόσες φορές θα δέσει τα κορδόνια του ο παίκτης, πόσες φορές θα φτερνιστεί, πόσες φορές θα χαμογελάσει, κύριε Γραμμένο -έτσι είναι- μπαίνουν στα στοιχήματα και έχουμε εθισμό στη νεολαία μας στο στοίχημα.

Και λέτε τώρα εσείς για την ανάλογη πλατφόρμα, που είναι το άρθρο, όπως είπαμε, 28. Ξέρετε εμείς με τον τρόπο μας έχουμε αναγάγει το «ΣΤΟΙΧΗΜΑ» σε πάρα πολλές πτυχές και έχουμε παρασύρει νεολαία, υπάρχει και ανεργία και όλοι τρέχουν από το πρωί έως το βράδυ με το «ΣΤΟΙΧΗΜΑ». Λέτε ότι πρέπει να διασφαλίσουμε ότι η εφαρμογή αυτής της διάταξης, όμως, σε ό,τι αφορά την υποχρέωση των παρόχων «Στοιχήματος» να ειδοποιούν άμεσα την πλατφόρμα για ύποπτα ή παράτυπα στοιχήματα, θα πρέπει να υπάρχει μία συνεργασία μεταξύ αρμόδιων αρχών. Αν δεν εξασφαλιστεί η επαρκής υποδομή και τα κατάλληλα μέσα επικοινωνίας, υπάρχει κίνδυνος να μειωθεί αυτή η αποτελεσματικότητα όπου είναι υποχρέωση των παρόχων «Στοιχήματος» να ειδοποιούν αυτήν την πλατφόρμα, που λέγεται «ΕΠΑΘΛΑ» και θεωρούμε ότι η θέσπιση ενός απαιτούμενου κανονιστικού πλαισίου και όχι μόνο με την έκδοση υπουργικής απόφασης, χωρίς οποιοδήποτε κοινοβουλευτικό έλεγχο, εγείρει, παρακαλώ, πολλά ερωτηματικά.

Τώρα, το έλεγα και στις επιτροπές, ως κόμμα λάβαμε μία επιστολή από το Πανελλήνιο Σωματείο Επαγγελματιών Άσκησης και λένε οι άνθρωποι, με αυτό που κάνετε με τους προπονητές ποδοσφαίρου υποβαθμίζετε το «επίσταμαι» στους καθηγητές φυσικής αγωγής, οι οποίοι σε νησιά κάτω των τριών χιλιάδων εκατό κατοίκων δίνετε το δικαίωμα σε κάποιον αναπληρωτή διορισμένο καθηγητή Φυσικής Αγωγής να ασκεί παράλληλα, συνάμα χρέη προπονητή στο τοπικό σωματείο. Καλό ακούγεται για να μπορέσουν τα σωματεία να ορθοποδήσουν σε μικρά νησιά. Νησιώτης είναι εξάλλου ο κ. Βρούτσης, αλλά φυσικά το ιδεατό ήταν να έχει και την απαιτούμενη εξειδίκευση, δηλαδή το τοπικό σωματείο μπορεί να είναι σωματείο καλαθοσφαίρισης και ο καθηγητής Φυσικής Αγωγής να έχει γνώσεις ποδοσφαίρου, αλλά εν πάση περιπτώσει μέσα από το «επίσταμαι». Έλα, όμως, τώρα που αυτό που κάνετε, να μπορούν κάποιες σχολές σε λίγους μήνες να βγάζουν προπονητές ποδοσφαίρου, υποβαθμίζεται αυτό που λέει ο κ. Γελάδης, ο κ. Πατίκας, ο καθηγητής πανεπιστημίου κ. Αλεξίου, που πήρε χθες να συγχαρεί την Ελληνική Λύση για τη θέση της. Ευχαριστούμε για τα συγχαρητήρια τον πανεπιστημιακό καθηγητή του Αριστοτελείου, αλλά αυτό είναι μία αλήθεια. Μην υποβαθμίζουμε το «επίσταμαι», να μπορεί ο άλλος να κάνει ένα κέντρο διαλογισμού «γιόγκα, μόγκα, Δαλάι Λάμα». Καλά ακούγονται όλα αυτά, αλλά ο οποιοσδήποτε δεν θέλει «επίσταμαι». Τότε τι την έχουμε την τριτοβάθμια πανεπιστημιακή εκπαίδευση σ’ ό,τι αφορά τον καθηγητή Φυσικής Αγωγής, αν τον παραγκωνίσουμε;

Και του δίνετε μισθό 250 ευρώ ή 150 ευρώ για νησιά κάτω των είκοσι πέντε χιλιάδων κατοίκων. Βλέπε Λευκάδα, δηλαδή. Καλά, έτσι καθορίζουμε την αμοιβή ενός καθηγητή Φυσικής Αγωγής μέσα από την πανεπιστημιακή του εκπαίδευση; Αυτό πρέπει να καλύπτεται, παρακαλώ, από τις συλλογικές συμβάσεις εργασίας. Αυτό λένε οι άνθρωποι και τους διαβάζω με προσοχή.

Λέω εγώ το εξής. Ένας γονέας θα στείλει το παιδί του να σπουδάσει καθηγητής Φυσικής Αγωγής, γιατί είναι λάτρης ενός αθλήματος, και θα του πει ο γονιός ότι δεν πας σε μια σχολή να βγεις σε τρεις μήνες, δεν πας να κάνεις ένα γυμναστήριο; Δηλαδή, μην το υποβαθμίζουμε. Είναι τριτοβάθμια πανεπιστημιακή εκπαίδευση. Είναι το «επίσταμαι».

Αυτό που λέτε για όσους δεν είχαν πτυχία προ του 2021 να μπορούν να ασκήσουν τα καθήκοντά τους ως προπονητές σε πολλά αθλήματα, ακούγεται κοινωνικά καλό, αλλά να τελειώνουμε με αυτούς.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε παρακαλώ.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Ολοκληρώνω, κύριε Πρόεδρε.

Κύριε Βρούτση, να τελειώνουμε με αυτούς, γιατί ο προπονητής δεν είναι για να κλωτσάει μια μπάλα. Ο προπονητής πρέπει να έχει κουλτούρα, κύριοι, να έχει επίπεδο, να έχει μόρφωση, να έχει γνώσεις, να το μεταλαμπαδεύει στα παιδιά, να κάνει συζήτηση με τα παιδιά. Ο αθλητής δεν πάει εκεί μόνο για να κλωτσάει μια μπάλα. Πρέπει να μάθει από ομαδικό πνεύμα, να μάθει να έχει κριτική σκέψη, να έχει μια καλή ψυχολογία. Πολλές φορές μεταφέρουν και τα προβλήματα που έχουν στο σπίτι και πρέπει ως παιδαγωγός να λειτουργεί ο προπονητής.

Τέλος, κλείνω με αυτό που λέγαμε, ότι για λάθος που έκανε μία εταιρεία ζητάει τώρα ο ΟΠΕΚΕΠΕ των αγροτών από εκατό ενενήντα έξι χιλιάδες αγρότες αχρεωστήτως πίσω χρήματα ύψους 53 εκατομμυρίων ευρώ, γιατί –λέει- έδωσε επιδοτήσεις το 2023 για επιδοτήσεις του 2022, της προηγούμενης χρονιάς, αλλά με στοιχεία του 2021.

Και το λέω αυτό, διότι μέσα σε όλα αυτά που ακούγονται για τον μηχανοκίνητο αθλητισμό είναι και μια εταιρεία διοργάνωσης εκθέσεων στον μηχανοκίνητο, που παράλληλα είναι και εταιρεία που σχετίζεται με τον αγροτικό τομέα.

Και μπαίνει το ερώτημα πώς μπορεί αυτή η εταιρεία από τον μηχανοκίνητο παράλληλα να ασχολείται και με τον αγροτικό τομέα; Το λέω αυτό, γιατί οι αγρότες είναι στους δρόμους –δικαίως είναι στους δρόμους- για τα πολλά προβλήματα που έχουν και τη μη σωστή κατανομή της νέας Κοινής Αγροτικής Πολιτικής. Δεν μπορεί ο μηχανοκίνητος αθλητισμός να έχει σχέση με τον αγροτικό τομέα. Εκτός αν τα τρακτέρ είναι φόρμουλα! Γιατί ένα αυτοκίνητο των αγώνων της φόρμουλα κοστίζει 500.000 ευρώ. Μόνο τα ανταλλακτικά του…

Ως προς το ότι δίνετε τη δυνατότητα τώρα σε έναν έμπορο ανταλλακτικών να είναι παράλληλα και στο διοικητικό συμβούλιο ή σε έναν που είναι διαιτητής, κύριε Βρούτση, παράλληλα να είναι και μέλος του διοικητικού συμβουλίου, υπάρχει μεροληψία. Είναι σαν να βάζεις τον Μαρινάκη να είναι διαιτητής στο ντέρμπι Ολυμπιακός - Παναθηναϊκός. Δεν γίνονται αυτά, ρε παιδιά! Δεν γίνονται!

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Μπούμπα.

Τον λόγο έχει ο ειδικός αγορητής από τη Νέα Αριστερά, ο κ. Χουσεΐν Ζεϊμπέκ.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, για μια ακόμα φορά και επί δικής σας θητείας, κύριε Υπουργέ, αποδεικνύεται περίτρανα με αυτό το νομοσχέδιο πως αυτή η Κυβέρνηση δεν είχε και δεν ενδιαφέρεται να έχει ένα συνολικό σχέδιο για τον αθλητισμό, ένα σχέδιο ολιστικής αντιμετώπισης των χρόνιων προβλημάτων του αθλητισμού σε όλο το εύρος του.

Δεν έχετε σχέδιο που θα επιλύσει οριστικά και σε βάθος τα ζητήματα του αθλητισμού, που χρήζουν άμεσης αντιμετώπισης. Πρόκειται για προβλήματα που υπήρχαν διαχρονικά και όξυνε η αλλοπρόσαλλη πολιτική σας τα τελευταία έξι χρόνια, με βασικό και τελικό σας στόχο απλά να επιβάλλετε καθεστώς απόλυτου κομματικού ελέγχου στον αθλητισμό.

Αυτό κάνετε και με το σημερινό νομοσχέδιο. Επιχειρείτε να αντιμετωπίσετε θέματα που σας θέτει η καθημερινότητα, που γεννά το θεσμικό, αυταρχικό και ασφυχτικό πλαίσιο που έχετε επιβάλλει στον αθλητισμό. Τροποποιείτε αυτά που ψηφίσατε και συνεχίζετε την πολιτική του προκατόχου σας.

Όπως σας είπαμε, κύριε Υπουργέ στην Επιτροπή Μορφωτικών Υποθέσεων, το νομοσχέδιό σας περιλαμβάνει περισσότερη αστυνομοκρατία και καταστολή. Ενδεικτικά αναφέρω τα άρθρα 20, 21, 22, 23 και 25 περί βίας στους αθλητικούς χώρους. Απουσιάζει κάθε λογική ενίσχυσης μιας παράλληλης διεπιστημονικής θέσπισης προληπτικών μέτρων εκπαίδευσης των νέων στις αξίες του αθλητισμού, την καλλιέργεια του αλληλοσεβασμού και την προώθηση του «fair play», που μπορούν να συμβάλουν στην αλλαγή νοοτροπίας. Έχετε ταυτιστεί ιδεολογικά και πολιτικά με την καταστολή και δεν θέλετε να ακούσετε τι λέει η επιστήμη.

Κύριε Υπουργέ, το νομοσχέδιό σας επίσης περιλαμβάνει μικρές και μεγάλες εξυπηρετήσεις πολιτικών σας φίλων, κολλητών και πελατών. Αυτό συμβαίνει εμφανέστατα στα άρθρα 3, 9, 10 και 32 και κεκαλυμμένα σε άλλα άρθρα.

Περιλαμβάνει επίσης –το λέτε άλλωστε καθαρά- διορθώσεις λανθασμένων, ατελών και ανόητων μονολιθικών επιλογών του προκατόχου σας, του κ. Αυγενάκη, όπως στα άρθρα 4, 5, 6, 9, 11, 33.

Στη νομοθετική λαίλαπα της εξάχρονης διακυβέρνησής σας δημιουργήθηκαν πολλά μικρά και μεγάλα προβλήματα στον αθλητισμό, με μεγαλύτερο θύμα τον ερασιτεχνικό και τον εγκαταλειμμένο μαζικό αθλητισμό, εξαιτίας νομικών παραλείψεων, τις οποίες ομολογείτε σήμερα, όπως στα άρθρα 4, 5, 24 και 25. Ομολογείτε δηλαδή ότι χρόνια τώρα βασανίζετε χιλιάδες σωματεία, τον κόσμο του αθλητισμού, από λάθη, παραλείψεις, αδικίες και δικές σας εμμονές.

Με το νομοσχέδιό σας, κύριε Υπουργέ, και συγκεκριμένα με το άρθρο 29, γεύεστε τα «απόνερα» του προκατόχου σας, πληρώνοντας τα οφειλόμενα στους δικαστές του ΑΣΕΑΔ, που έμειναν απλήρωτοι για χρόνια. Φαίνεται πως ο κ. Αυγενάκης είχε την ίδια περίοδο ως προτεραιότητα διάφορες εξυπηρετήσεις για τους Μεσογειακούς Αγώνες στο Ηράκλειο, τόπο εκλογής του.

Αν δεν το κάνατε αυτό, σήμερα θα ήταν αδύνατον να φέρετε για ψήφιση το άρθρο 26 περί ορισμού δικαστών για τον αθλητισμό στον Άρειο Πάγο και τα εφετεία, γιατί πολύ απλά κανείς δικαστής δεν θα αποδεχόταν το ορισμό του.

Επίσης, μια σειρά από άρθρα, ενώ τα παρουσιάζετε ως καινοτομίες, όπως η Επιτροπή Ασφάλειας και Ευημερίας στον Αθλητισμό στο άρθρο 7, ο ορισμός υπεύθυνου ασφαλείας και ευημερίας στο άρθρο 8, καθώς και η διαδικασία νομιμοποίησης ιδιωτικών αθλητικών εγκαταστάσεων, είναι στην πραγματικότητα ατελή, πρόχειρα και παραπέμπουν σε εξουσιοδοτικές διατάξεις, άρα δεν είναι και άμεσα εφαρμόσιμες.

Και για να μη λέτε ότι τα βλέπουμε όλα μαύρα, το νομοσχέδιό σας, κύριε Υπουργέ, έχει και θετικές διατάξεις που θα θέλαμε να ψηφίσουμε, όπως το Κεφάλαιο Γ΄, που αφορούν τον προσεισμικό έλεγχο των αθλητικών εγκαταστάσεων, την προσβασιμότητα των εμποδιζόμενων ατόμων, την απλοποίηση της γραφειοκρατίας, την κάρτα υγείας αθλούμενου.

Εντούτοις, όμως, ο απαράδεκτος τρόπος νομοθέτησής σας μας στερεί αυτό το δικαίωμα. Η κουτοπόνηρη πρακτική να βάζετε σε ένα άρθρο άσχετες διατάξεις, όπως στα άρθρα 9 και 10, όπου, για παράδειγμα, έχετε τη διάταξη για συμμετοχή αλλοδαπών αθλητών στους αγώνες του μηχανοκίνητου αθλητισμού, που δεν μπορούμε να ψηφίσουμε, και την κάρτα υγείας αθλητή, που είναι θετικό μέτρο και θέλουμε να ψηφίσουμε, μας αναγκάζει να μην ψηφίσουμε όλο το άρθρο εξαιτίας του πρώτου εδαφίου.

Κύριε Υπουργέ, ο τρόπος που νομοθετείτε δείχνει ότι σας διαφεύγουν τα μεγάλα προβλήματα του αθλητισμού.

Επιτρέψτε μου μια σύντομη αναφορά. Μετά την οικονομική κρίση, τα μνημόνια και την πανδημία, το μεγαλύτερο θέμα που αφορά τον αθλητισμό εντοπίζεται πλέον στις υποδομές του. Τόσο οι μεγάλες εθνικές αθλητικές εγκαταστάσεις όσο και αυτές της περιφέρειας, τα ανοιχτά γήπεδα σε πόλεις και χωριά, καθώς και αυτές των προαυλίων σχολικών κτιρίων, βρίσκονται σε άθλια κατάσταση.

Η πολιτική σας είναι προσανατολισμένη στην παραχώρησή τους σε ιδιώτες, όπως κάνετε στο ΟΑΚΑ, το ΣΕΦ, τη Μίκρα, το Καυταντζόγλειο, χιονοδρομικά κέντρα και άλλα. Τα υπόλοιπα είναι εγκαταλειμμένα.

Κύριε Υπουργέ, έχετε εκπονήσει κάποιο σχέδιο για τη συντήρηση και ανακαίνιση των αθλητικών εγκαταστάσεων; Ή θα λειτουργείτε όπως μας είπατε ότι πήγατε να δείτε τους Ολυμπιονίκες Τεντόγλου και Καραλή και δώσατε 300.000 για να επισκευαστεί η κλειστή αίθουσα του ΟΑΚΑ;

Ξέρετε ότι και η Τζένγκο προπονείται σε χωράφι, ο Αναστασάκης σε αλάνα, όπως και τόσα άλλα παιδιά που ακολουθούν, που προπονούνται σε χώμα, χωρίς ταρτάν, σε φθαρμένα στάδια, με λακκούβες, σε αίθουσες χωρίς ζέστη και με απαρχαιωμένες υποδομές;

Η ενίσχυση του ερασιτεχνικού αθλητισμού οικονομικά, ο εξοπλισμός με μέσα και εργαλεία προπόνησης, η υγειονομική και φαρμακευτική περίθαλψη των αθλούμενων, η κάλυψη του κόστους των μετακινήσεων, το μεταφορικό ισοδύναμο στα νησιά, η απαλλαγή από το τέλος διαιτησίας και πολλά ακόμα, είναι θέματα «βουνό» για τα ερασιτεχνικά σωματεία, που δεν τα αγγίζετε.

Θα μας πείτε ποτέ τι σκέπτεστε να κάνετε για όλα αυτά ή έχετε και εδώ πρόγραμμα το: «Πάμε και όπου βγει»; Γιατί δεν αλλάζετε την υπουργική απόφαση κατανομής επιχορηγήσεων από τη φορολόγηση των κερδών του «Στοιχήματος», ώστε το κάθε νόμιμο ερασιτεχνικό σωματείο να παίρνει το ελάχιστο διπλάσιο ποσό, από τα 1.700 ευρώ που δίνετε;

Τον μαζικό αθλητισμό τον διαλύετε. Έχετε μειώσει το κονδύλι για το πρόγραμμα «Αθλητισμός για όλους» των ΟΤΑ, τον μοναδικό θεσμό που απέμεινε, σε 1,5 εκατομμύριο ευρώ.

Ακόμα και για να εκταμιευτεί αυτό, οι δήμοι φτύνουν αίμα, όπως, για παράδειγμα, ο ΟΠΑΝΔΑ του Δήμου Αθηναίων για να λάβει τα δεδουλευμένα του 2023, τα οποία δεν θέλετε να πληρώσετε.

Η ενεργειακή και ψηφιακή αναβάθμιση των αθλητικών εγκαταστάσεων είναι προ των πυλών και έχετε τη δυνατότητα να την εντάξετε στο Ταμείο Ανάκαμψης. Έχετε σχεδιάσει κάτι γι’ αυτό;

Τέλος, αφήνω προσώρας το γνωστό θέμα της ιδιότυπης διαπλοκής που έχει αναπτυχθεί στον επαγγελματικό αθλητισμό, ειδικά στο ποδόσφαιρο και το μπάσκετ, αφού οι ιδιοκτήτες μεγάλων ΠΑΕ και ΚΑΕ, «τυχαία» και κάτοχοι μεγάλων μέσων μαζικής ενημέρωσης, παρεμβαίνουν και στην κεντρική πολιτική σκηνή, χειραγωγούν την κοινή γνώμη και δρουν ανενόχλητοι, παράγοντας τοξικότητα, φανατισμό και μίσος και εσείς στην Κυβέρνηση τα βλέπετε όλα αυτά σαν θεατές.

Έρχομαι τώρα στα ειδικότερα του νομοσχεδίου. Κύριε Υπουργέ, σας είπα και στην επιτροπή ότι είστε το λιγότερο εκτεθειμένος για το άρθρο 3. Δεν μας δώσατε πειστικές απαντήσεις.

Επανέρχομαι για τα Πρακτικά και σας ρωτώ: Πώς θα εξασφαλιστεί μετά την αφαίρεση του κωλύματος των εμπόρων αυτοκινήτων, μηχανών κ.λπ. που θα μπορούν πλέον να είναι μέλη σε διοικήσεις, διαιτητές και κριτές, ότι η Ομοσπονδία Μηχανοκίνητου Αθλητισμού θα μείνει ανεξάρτητη από συμφέροντα; Πώς θα εξασφαλιστεί η αμεροληψία και η δικαιοσύνη στους αγώνες μετά την αφαίρεση του κωλύματος διαιτητή - παράγοντα; Πώς θα αποδοθεί δικαιοσύνη μ’ έναν κριτή που είναι ταυτόχρονα έμπορος-κριτής και μέλος διοίκησης; Πρέπει να μας απαντήσετε με ποιον τρόπο θα ανακηρύσσονται οι νικητές και ποιος θα παίρνει -αν παίρνει- τα προνόμια με την ελεύθερη συμμετοχή αλλοδαπών αθλητών στα ελληνικά πρωταθλήματα.

Για μία ακόμη φορά θα σας πω, κύριε Υπουργέ, ότι οι διατάξεις των άρθρων 3 και 10 δίνουν το πλαίσιο για να στηθεί «καρτέλ» συμφερόντων στον μηχανοκίνητο αθλητισμό υπό τις ευλογίες και την εμπιστοσύνη σας. «Μεγάλη μπουκιά τρώγε, μεγάλη κουβέντα μην πεις», λέει ο λαός μας. Το παίρνετε προσωπικά πάνω σας, όταν όλη η Αντιπολίτευση είναι αντίθετη.

Έχετε δύο επιλογές, κύριε Υπουργέ: Ή θα το αποσύρετε ή θα είστε υπεύθυνος για ό,τι μπάχαλο συμβεί και τότε μη βγείτε και πείτε ότι είχατε κι εσείς λάθος πληροφόρηση και ότι δεν φταίτε.

Πέραν αυτού, το άρθρο 3 πρέπει να αποσυρθεί, γιατί αυτό που επιχειρείτε δεν έχει καμία σχέση με το ολυμπιακό ιδεώδες, με το ευ αγωνίζεσθαι, με αρχές του αθλητικού δικαίου και παραβιάζει ολοκάθαρα τη συνταγματική αρχή της ισότητας.

Για το άρθρο 4, λοιπόν, σας πήρε έξι χρόνια να καταλάβετε ότι υποβάλλετε σε βασανιστήρια γραφειοκρατίας τα αθλητικά σωματεία, παρά το ότι όλη η Αντιπολίτευση σάς το είχε επισημάνει.

Παρ’ ότι το σχέδιο νόμου όντως απλοποιεί και εκσυγχρονίζει το σύστημα λειτουργίας των σωματείων και έχει θετική κατεύθυνση, μπορείτε να μας εξηγήσετε στο σημείο 1α τι χρειάζεται το ΑΦΜ στο μητρώο μελών του σωματείου;

Σας το είπαμε και στην επιτροπή. Δεν γνωρίζετε τον ν.4624/19 περί προσωπικών δεδομένων και τον κανονισμό 2016/679 της Ευρωπαϊκής Ένωσης, με τους οποίους έρχεται σε ευθεία αντίθεση; Δώστε μια απάντηση επ’ αυτού και εξηγήστε μας, διότι η υποχρεωτική πρόσβαση στο ΑΦΜ αφορά μόνο τους ασκούντες οικονομική δραστηριότητα ή μέλη εταιρειών, ενώ εδώ πρόκειται για αστικά μη κερδοσκοπικά σωματεία.

Σας προτρέπω να αφαιρέσετε, λοιπόν, από το μητρώο μελών του σωματείου το ΑΦΜ των μελών ως υποχρέωση. Δεν σας αφορά καν. Γιατί το περιλαμβάνετε;

Συνεχίζετε, κύριε Υπουργέ, στο άρθρο 5 και γίνεστε το τιμωρό χέρι της εξουσίας πάνω από τα αθλητικά σωματεία. Δώστε μας μια εξήγηση γιατί πρέπει όχι να απειλείται, αλλά να διαγράφεται ένα σωματείο από το μητρώο, αν δεν έφερε έγκαιρά ένα χαρτί, ακόμη και αν δίνετε περίοδο δύο ετών. Το μητρώο, τώρα e-Kούρος, είναι εργαλείο χρηστής διοίκησης, δεν είναι δαμόκλειος σπάθη.

Αφού, κύριε Υπουργέ, ακούτε τους φορείς, θα ακούσατε ότι η επιθυμία τους είναι να υπάρχει ανοικτή πλατφόρμα διαρκώς, να μπορεί καθ’ όλο το έτος να επικαιροποιεί και να διορθώνει τα στοιχεία του το κάθε σωματείο και να αποσυνδεθεί κάθε ποινή από τις αγωνιστικές του υποχρεώσεις. Αυτά πρέπει να ρυθμίζουν οι ομοσπονδίες και όχι το κράτος.

Γιατί επιμένετε στην ποινή της διαγραφής και όχι, ας πούμε, σε άλλες διοικητικές ποινές; Έτσι θα διαγραφούν ιστορικά ποδοσφαιρικά κυρίως σωματεία σε χωριά και απομακρυσμένες περιοχές. Να αποσύρετε, λοιπόν, την ποινή της διαγραφής από το άρθρο 5.

Στο άρθρο 8 υποχρεώνονται οι ομοσπονδίες να προσλάβουν επαγγελματία ψυχολόγο ή κοινωνικό λειτουργό ή πτυχιούχο φυσικής αγωγής με μεταπτυχιακό στην αθλητική ψυχολογία που θα αναλάβει τη θέση του υπευθύνου ασφαλείας και ευημερίας των αθλητών. Ορθό το μέτρο, όμως αυτό είναι ένα κόστος στον προϋπολογισμό τους.

Σας ρωτήσαμε και δεν απαντήσατε: Υπάρχει μέριμνα για κάλυψη του κόστους ή απλά φορτώνουμε μια υποχρέωση που για τις ομοσπονδίες θα είναι αύξηση του κόστους και για τις μικρές ομοσπονδίες βαρίδι σε βάρος της ανάπτυξης του αθλήματος; Δεσμεύεστε ότι θα καλύψετε το κόστος με έκτακτη επιχορήγηση πλέον της προβλεπόμενης ή και εδώ: «Πάμε και όπου βγει»;

Στο άρθρο 9, ενώ ισχυρίζεστε –και εν μέρει δικαίως- ότι πάτε να διορθώσετε μια παράβλεψη που ήταν βλαπτική για τους εμπειρικούς προπονητές ποδοσφαίρου κατόχους αδείας ΟΥΕΦΑ C, δημιουργείτε μια άλλη αδικία εναντίον των πτυχιούχων προπονητών με ισοτιμία ΟΥΕΦΑ Β, αφού συνεχίζετε να μην αποκαθιστάτε την πλήρη ισοτιμία των πτυχίων των σχολών Φυσικής Αγωγής με την ανώτατη προβλεπόμενη κατηγορία. Όχι μόνο αφαιρείτε θέσεις εργασίας πτυχιούχων, αλλά συνεχίζετε την αποδοχή του σαθρού συστήματος σεμιναριακών σχολών της ΕΠΟ σε βάρος ακαδημαϊκών πτυχίων. Αφού λέτε ότι έχετε καλές σχέσεις με την ΕΠΟ και την ΟΥΕΦΑ, να μας πείτε τι θα κάνετε σε αυτήν την κατεύθυνση.

Η Νέα Αριστερά θεωρεί ότι όλες οι σχολές προπονητών πρέπει να είναι υπό την εποπτεία εκπαιδευτικών ιδρυμάτων και μόνο. Οι σχολές του ΥΠΑΙΘΑ και των ομοσπονδιών πρέπει να καταργηθούν και να ενταχθούν στα κέντρα διά βίου μάθησης που υπάρχουν σε όλα τα ΑΕΙ και να αποδίδονται διπλώματα μόνο από αυτά.

Η προπονητική είναι επιστήμη που προϋποθέτει γνώση όχι μόνο του αθλήματος και της θεωρίας της προπόνησης, αλλά και της παιδαγωγικής, της μεθοδολογίας, της ψυχολογίας και της κοινωνικής σημασίας του αθλητισμού και αυτό καμία ΕΠΟ δεν μπορεί να το κάνει, παρά μόνο τα ΑΕΙ. Σταματήστε πλέον αυτήν την άθλια διαστρέβλωση και φτηνή διαπλοκή με τις σχολές προπονητών.

Το δεύτερο που θα ήθελα να τονίσω σε σχέση με το άρθρο 9 είναι η εξίσωση που επιχειρείτε «από το παράθυρο» του θεσμού του άμισθου εκπαιδευτή με το επάγγελμα του προπονητή. Ο θεσμός του εκπαιδευτή καθιερώθηκε για τα αθλήματα της τοξοβολίας και της σκοποβολής με το πρόσχημα ότι δεν υπήρχαν πτυχιούχοι με ειδικότητα σ’ αυτά τα αθλήματα. Όταν ήλθε το θέμα στη Βουλή με τον ν.4726/20, είχε αναφερθεί ότι δεν υπήρχαν προπονητές σε νησιά όπως Ρόδος, Κως, Νάξος κ.λπ..

Όμως, κύριε Υπουργέ, τώρα που θα μπορούν οι μόνιμοι ή αναπληρωτές εκπαιδευτικοί φυσικής αγωγής που βρίσκονται σε όλα τα νησιά και τις απομακρυσμένες περιοχές να ασκούν κατ’ εξαίρεση προπονητικό έργο, γιατί δεν καταργείτε τον απαράδεκτο αυτόν θεσμό του εκπαιδευτή;

Να σας πω γιατί; Διότι πολύ απλά, κύριε Υπουργέ, οι ομοσπονδιάρχες και οι τοπικοί πολιτευτές έχουν σχέσεις με κάποιους ανθρώπους που στήριζαν αυτά τα αθλήματα διαχρονικά και πολύ απλά στηρίζετε τις γνωστές πελατειακές εξυπηρετήσεις. Γι’ αυτό όχι απλώς τους διατηρείτε ως θεσμό, αλλά τώρα θα τους δώσετε και χρήματα για τις επιτυχίες των αθλητών.

Να σας θυμίσω ότι οι εκπαιδευτές είναι άμισθοι, δεν είναι προπονητές, δεν ασκούν επάγγελμα και οικονομική δραστηριότητα και κατά συνέπεια διαπράττετε μια «καραμπινάτη» παρανομία.

Σας καλούμε να αποσύρετε αυτήν τη διάταξη και να δώσετε στο σωματείο το χρηματικό ποσοστό του προπονητή, αν αθλητής ή αθλήτριά του πέτυχε διάκριση για την οποία προβλέπεται εκ του νόμου χρηματική αμοιβή. Έχω την αίσθηση ότι φέρνετε μια τροπολογία που αφορά έναν - δύο εκπαιδευτές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα κάνω χρήση και της δευτερολογίας μου.

Στο άρθρο 11 –σας το είπα και στην επιτροπή- για τη διεύρυνση των απολαβών και των προνομίων σε διακεκριμένους αθλητές που κατέλαβαν από την πρώτη έως την τρίτη θέση, σε πρώτη έως έκτη θέση σε Ολυμπιακούς Αγώνες, ελπίζω να ακούσατε τον σύλλογο των Ολυμπιονικών. Όταν η ΔΟΕ αναγνωρίζει ως Ολυμπιονίκη τις θέσεις 1 έως 8, δεν μπορεί εσείς να αναγνωρίζετε μόνο τις θέσεις 1 έως 6. Σας το είπαν και άλλα κόμματα ότι πρέπει να γίνει επέκταση στις θέσεις 1 έως 8.

Δεν μπορεί, κύριε Υπουργέ, για τον μηχανοκίνητο αθλητισμό να επικαλείστε τη Διεθνή Ομοσπονδία για τις αλλαγές του άρθρου 3 και τώρα να μη λαμβάνετε υπ’ όψιν τη ΔΟΕ. Σας καλούμε να αποδεχτείτε την πρόταση του συλλόγου των Ολυμπιονικών και να επεκτείνετε τη ρύθμιση στις θέσεις 1 έως 8.

Με το άρθρο 17 επιχειρείτε να ικανοποιήσετε τη δυσλειτουργία που υπάρχει σε κάποιες ομοσπονδίες και προς το παρόν αφορά μία ομοσπονδία, την ΕΦΟΑ. Κάνοντας ένα δώρο στη νέα διοίκηση της ΕΦΟΑ, ανοίγετε την κερκόπορτα της επαγγελματοποίησης και σε ένα επιπλέον άθλημα.

Δεν μας δώσατε κάποιες πληροφορίες για τη διάταξη του άρθρου 17. Κρατάτε το δικαίωμα τελικής υπογραφής και τη σύμφωνη γνώμη της ομοσπονδίας, την οποία προφανώς έχετε στο συρτάρι σας και ένα ερασιτεχνικό άθλημα μετατρέπεται σε επαγγελματικό, για να μπορούν διακεκριμένοι Έλληνες αθλητές ή Ελληνίδες αθλήτριες να μετέχουν του πρωταθλήματος χωρίς κίνδυνο ακύρωσης, όμως δεν έχετε υπολογίσει τις συνέπειες από ένα τέτοιο μέτρο. Και εδώ, λοιπόν: «Πάμε και όπου βγει». Όπως φαίνεται, ακόμα κι εδώ εμπιστεύεστε τους ανθρώπους του αθλήματος. Σε λίγο, όμως, θα έλθουν και άλλες ομοσπονδίες και τότε να δούμε τι θα κάνετε.

Στα άρθρα περί βίας και ειδικά στα άρθρα 21 και 25 παρέχετε μια απρόσμενη υπηρεσία στις Ανώνυμες Αθλητικές Εταιρείες (ΑΑΕ) αφού μειώνετε τις ποινές στις ομάδες και αυστηροποιείτε τις ποινές στα πρόσωπα. Πρόκειται για το ανώτατο όριο του αυταρχισμού που αποποινικοποιεί την αιτία και τα ρίχνει όλα στον δράστη.

Κύριε Υπουργέ, μας είπατε διάφορα περί βίας και φέρνετε αυτές τις διατάξεις για έναν και μοναδικό οφελούμενο, τις ΑΑΕ. Με βάση τα τωρινά δεδομένα, άμεσα ωφελούνται από τη μείωση ποινής διεξαγωγής αγώνων κεκλεισμένων των θυρών τρεις μεγάλες ΠΑΕ και δύο ΚΑΕ σίγουρα και πιθανόν και άλλες μελλοντικά. Ακόμα και στην περίπτωση της ανοχής ή συνέργειας μιας ΑΑΕ στη μαζική είσοδο φιλάθλων χωρίς ή μη νόμιμο εισιτήριο, δίνετε το βάρος στην ταυτοποίηση των προσώπων και την ευθύνη στους δράστες. Και ρίχνετε ποινή μίας αγωνιστικής κεκλεισμένων των θυρών στην ομάδα, αν και εφόσον η ΔΕΑΒ και η Αστυνομία συμπεριλάβει το συμβάν στην έκθεσή της.

Με τη διάταξη του άρθρου 25 φαίνεται ότι εκ της πλαγίας αποδέχεστε τη διασύνδεση των ΑΑΕ με πράξεις βίας οπαδών ή την ανοχή σε πράξεις βίας, αλλά αλλάζετε τροπάριο. Για όλα φταίει ο οπαδός.

Έχετε ξεπεράσει πλέον κάθε μεγάλο αδερφό. Φορτώνετε τα πάντα, δικαίως και αδίκως, στον οπαδό και οι αθλητικές εταιρείες απαλλάσσονται από το ασφυκτικό πλαίσιο που έχετε επιβάλει. Ακόμη και αν αυτός ο οπαδός είναι βαλτός, λέτε: Δεν μας ενδιαφέρει, τι φταίει η ομάδα; Αυτό λέει η λογική σας.

**ΠΡΟΕΔΡΕΥΩΝ (Ιωάννης Πλακιωτάκης):** Ολοκληρώστε, παρακαλώ.

**ΧΟΥΣΕΪΝ ΖΕΪΜΠΕΚ:** Θα πάρω και τη δευτερολογία μου, κύριε Πρόεδρε. Παρακαλώ, λίγη ανοχή.

Κύριε Υπουργέ, κυρίες και κύριοι συνάδελφοι, από όσα ειπώθηκαν στην επιτροπή είναι σαφές ότι ξεσπιτώνετε τις ομοσπονδίες ξιφασκίας και τοξοβολίας από το ΟΑΚΑ για να δώσετε τους χώρους και τα γραφεία που χρησιμοποιούν, σε ιδιώτες. Αφού τους διώξατε ήδη από τον Άγιο Κοσμά, μαζί με τη γυμναστική, πυγμαχία, πάλη, στίβο, πιθανόν και άλλους, βρήκατε ως πρόσφορη λύση το «Σπίτι του Βόλεϊ» στην Παιανία, μια εγκατάσταση που κατασκευάστηκε για ένα μαζικό άθλημα και που θα βοηθούσε πολύ την ανάπτυξη, αλλά και θα έφερνε επιτυχίες λόγω του υψηλού επιπέδου που βρίσκεται σήμερα σε άνδρες και γυναίκες.

Σας ρωτήσαμε και δεν απαντήσατε αν εξετάσατε όλες τις πιθανές περιπτώσεις αθλητικών εγκαταστάσεων πού θα μπορούσαν να πάνε οι άστεγες ομοσπονδίες τόσο από γραφειακούς χώρους όσο και αγωνιστικούς, όπως λόγου χάριν οι Θρακομακεδόνες.

Δεν μας απαντήσατε, κύριε Υπουργέ, αν το πρότζεκτ μεταφοράς μέρους των αθλητικών εγκαταστάσεων του Αγίου Κοσμά στη βορειοανατολική πλευρά του Ελληνικού ισχύει ή δεν ισχύει. Αυτό δηλαδή που είναι γραμμένο στη σύμβαση παραχώρησης του πρώην αεροδρομίου Ελληνικού μεταξύ του Ελληνικού Δημοσίου και της εταιρείας Lamda Development. Ο κ. Αυγενάκης είχε μεγαλοπρεπώς ανακοινώσει, υπό τις ευλογίες και τη συμμετοχή του Πρωθυπουργού, ότι ως ανταποδοτικά η εταιρεία θα ανασκευάσει τα ανοικτά κολυμβητήρια του ΟΑΚΑ και τα δύο κλειστά της Παιανίας.

Σας ρωτάμε και πάλι, κύριε Υπουργέ, αν αυτό το μνημόνιο συνεργασίας ανταποδοτικής ανακατασκευής των αθλητικών εγκαταστάσεων είναι ενεργό. Η ανταποδοτικότητα με ανακατασκευή αθλητικών εγκαταστάσεων εκτός πάρκου Ελληνικού σημαίνει ότι τα αθλητικά έργα στο Ελληνικό απεντάσσονται;

Τέλος, κύριε Υπουργέ, δεν συμφωνούμε να δώσετε μια εγκατάσταση μεγάλη και αναγκαία για το βόλεϊ, που είναι μαζικό άθλημα, στην ξιφασκία που είναι πολύ μικρότερη ομοσπονδία. Και βέβαια μας εκπλήσσει η ελληνική ομοσπονδία...

**ΠΡΟΕΔΡΕΥΩΝ (Ιωάννης Πλακιωτάκης):**  Ολοκληρώστε, παρακαλώ.

**ΖΕΪΜΠΕΚ ΧΟΥΣΕΪΝ:** Ολοκληρώνω, κύριε Πρόεδρε.

Ελπίζουμε αυτή η αφωνία της ομοσπονδίας να μη σχετίζεται με το «δωράκι» του άρθρου 34 που παρατείνετε για ακόμη έναν χρόνο την έναρξη ισχύος του νόμου για την υποχρέωση απασχόλησης προπονητή στο βόλεϊ.

Κλείνοντας, κύριε Υπουργέ, δεν μπορούμε να ακολουθήσουμε τη μικροπολιτική και πελατειακή λογική σας, γι’ αυτό και καταψηφίζουμε το νομοσχέδιό σας επί της αρχής.

Ήθελα να πω και για την τροπολογία, αλλά δεν φτάνει ο χρόνος. Είμαστε κατά και της τροπολογίας γιατί έρχεται σε ένα νομοσχέδιο που δεν έχει σχέση και πάλι εξυπηρετείτε τα συμφέροντα των ιδιωτικών σχολών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κ. Ζεϊμπέκ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», πενήντα τέσσερις μαθήτριες και μαθητές και πέντε συνοδοί εκπαιδευτικοί από το 3ο Γυμνάσιο Ηγουμενίτσας.

Η Βουλή σάς καλωσορίζει.

Σας ευχόμαστε καλή πρόοδο.

(Χειροκροτήματα από όλες τις πτέρυγες της Βουλής)

Τον λόγο, τώρα, έχει ο ειδικός αγορητής από τη Νίκη, ο κ. Σπυρίδων Τσιρώνης.

Ορίστε, κύριε συνάδελφε.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα περιοριστώ στον ρόλο του ειδικού αγορητή, αφού για το σημαντικότερο θέμα που απασχολεί την κοινωνία, με προεκτάσεις που αγγίζουν ακόμα και τη λειτουργία της δημοκρατίας στη χώρα μας, θα υπάρξουν και οι ομιλίες του Προέδρου μας, του κ. Δημητρίου Νατσιού και του Κοινοβουλευτικού μας Εκπροσώπου, κ. Ανδρέα Βορρύλα.

Επιτρέψτε μου, να ξεκινήσω με μια παρατήρηση. Σε όλες τις επιτροπές τονίστηκε, ιδιαίτερα από την πλευρά του Υπουργείου, η ανάγκη για ένα κλίμα συναίνεσης στο παρόν νομοσχέδιο.

Κύριε Υπουργέ, μας υποσχεθήκατε ότι θα μας ακούσετε, θα λάβετε σοβαρά υπ’ όψιν τις παρατηρήσεις μας, τις ενστάσεις μας, ότι θα δείτε με συγκατάβαση τις προτάσεις μας και τελικά, αυτό που καλούμαστε να ψηφίσουμε, είναι ένα νομοσχέδιο ίδιο και απαράδεκτο με το κατατεθέν στις επιτροπές. Καμία πρόταση, καμία παρατήρηση, καμία ένσταση τροποποίησής μας δεν έγινε δεκτή.

Αυτό δεν είναι πνεύμα συναίνεσης, εκτός εάν αντιλαμβάνεστε τη συναίνεση με το οτιδήποτε φέρνετε και θέλετε να ψηφίσετε, αυτό και να ψηφίζουμε. Δεν είναι πνεύμα συναίνεσης, αυτό! Υπάρχει χρόνος, αν θέλετε, να διορθώσετε τα άρθρα, τουλάχιστον σε αυτά που σύσσωμη η Αντιπολίτευση έκανε παρατηρήσεις.

Αναφέρομαι σε μερικά από αυτά. Ως προς τα άρθρα 3 παράγραφος 1 και 10 παράγραφος 1, το Υπουργείο προωθεί μια σειρά τροποποιήσεων που καταλύουν κάθε έννοια διαφάνειας και δικαιοσύνης με μη πειστικές -για να μην πω ατεκμηρίωτες- αιτιολογίες.

Μετά την ακρόαση των φορέων και μάλιστα μόνον των ομοσπονδιών και όχι των αθλητών και τις τοποθετήσεις του Υπουργού, κατέστη σαφές πως η πρώτη τροποποίηση είναι ένα καθαρό δώρο στις ομοσπονδίες του μηχανοκίνητου αθλητισμού, καθώς οι διοικήσεις θα αποκτήσουν μια ακόμα ιδιότητα, μια ακόμα εξουσία, αυτήν της διαιτησίας.

Η δεύτερη τροποποίηση αφορά μόνο τον μηχανοκίνητο αθλητισμό, όπου πλέον θα επιτρέπεται η συμμετοχή των ξένων αθλητικών σωματείων στα πανελλήνια πρωταθλήματα, χωρίς να είναι εγγεγραμμένα στο μητρώο της Γενικής Γραμματείας Αθλητισμού.

Η τρίτη τροποποίηση αφορά την εξαίρεση του μηχανοκίνητου αθλητισμού, ενός ακριβού αθλήματος, εκατομμυρίων ευρώ, από το άρθρο 3 παράγραφος 4 του ν.2725/99, το οποίο θα επιτρέπει την εμπλοκή εμπόρων αθλητικών ειδών, αυτοκινήτων, μηχανών, καρτ, ανταλλακτικών, εξοπλισμού και μιας σειράς άλλων επιχειρήσεων στα διοικητικά συμβούλια των αθλητικών σωματείων και της ομοσπονδίας.

Η φωτογραφική αυτή τροποποίηση, βασιζόμενη σε ψευδή επιχειρήματα, θα είναι ο πρώτος λόγος αύξησης, ενδεχομένως, της βίας στον μηχανοκίνητο αθλητισμό. Την ίδια ώρα, που πασχίζετε με κάθε τρόπο να εξαλείψετε τη βία στα γήπεδα, η συγκεκριμένη τροποποίηση ενδεχομένως να φέρει το ακριβώς αντίθετο αποτέλεσμα.

Υπενθυμίζω ότι, τα τελευταία δέκα χρόνια, οι δύο ομοσπονδίες έχουν προσπαθήσει πολλές φορές, ζητώντας από τον εκάστοτε Υπουργό Αθλητισμού, να επιτύχουν την εξαίρεση από το άρθρο 3 του ν.2725/99, όμως, κανείς μέχρι τώρα δεν το δέχτηκε, όταν κατάλαβε τι τελικά υπάρχει από πίσω. Ειδικά για τους αγωνοδίκες και τους τεχνικούς εφόρους, που είναι οι σημαντικότεροι διαιτητές, κανένας Υπουργός δεν δέχθηκε να τους εξαιρέσει. Εμείς σας ζητούμε, έστω και την ύστατη ώρα, να αποσύρετε την επίμαχη διάταξη του άρθρου 3 παράγραφος 1.

Ως προς το άρθρο 10 παράγραφος 1, επαναλαμβάνουμε την πρότασή μας, να επιτραπεί η συμμετοχή των ξένων σωματείων σε όλους τους άλλους αγώνες, πλην των πανελληνίων πρωταθλημάτων και πανελληνίων κυπέλλων, έτσι ώστε να μπορούν να λαμβάνουν -οι αθλητές των ελληνικών σωματείων- τα μόρια για τα Ανώτατα Εκπαιδευτικά Ιδρύματα.

Για το άρθρο 11, είναι θετική η αναδρομικότητα του μέτρου που μας εξαγγείλατε πριν, για την επέκταση στους Ολυμπιονίκες, αλλά δεν γίνεται στο άρθρο 11 να θεωρείται -σωστά- ως εξαιρετική αγωνιστική διάκριση για τους Ολυμπιονίκες έως την όγδοη θέση και στα προνόμια να επιβραβεύετε μόνον τους έξι πρώτους. Ο διαχωρισμός των Ολυμπιονικών δεν συνάδει ούτε με την ΔΟΕ, ούτε με την ΕΟΕ και όλο το ολυμπιακό κίνημα. Πρέπει να τροποποιηθεί και να εναρμονιστεί με τη δική σας θεώρηση των Ολυμπιονικών, που είναι έως την όγδοη θέση.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ**. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Επιπρόσθετα, η διάταξη του άρθρου 34 του ν.2725/99, που περιορίζει το δικαίωμα διορισμού στο Δημόσιο μόνο σε διακρίσεις σε παγκόσμια και πανευρωπαϊκά πρωταθλήματα ολυμπιακών αθλημάτων, είναι άδικη και περιοριστική. Αθλητές που κατακτούν σημαντικές διακρίσεις σε ολυμπιακά αθλήματα που δεν εντάσσονται στο πρόγραμμα των Ολυμπιακών Αγώνων συμβάλλουν εξίσου στην προώθηση του αθλητισμού, αλλά και στην ενίσχυση της διεθνούς εικόνας της χώρας μας. Η διάκριση βάσει του αν το άθλημα εντάσσεται στο πρόγραμμα των Ολυμπιακών Αγώνων ή όχι υποτιμά προφανώς την προσπάθεια, την αφοσίωση, αλλά και την επιτυχία αυτών των αθλητών. Το δικαίωμα διορισμού θα πρέπει να επεκταθεί σε όλους τους διακριθέντες αθλητές ανεξάρτητα από το είδος του αθλήματος, αναγνωρίζοντας την ισοτιμία όλων των αγωνιστικών επιτευγμάτων.

Με την προτεινόμενη προς ψήφιση διάταξη του άρθρου 12 επιχειρείται η εισαγωγή ανεπίτρεπτης απόκλισης από τον κανόνα του ακατάσχετου της επιχορήγησης χρηματοδότησης αθλητικών ομάδων, όπως αυτός έχει θεσπιστεί με τη διάταξη του άρθρου 16 παράγραφος 2 του ν.4787/2021. Σκοπός της θέσπισης του εν λόγω ακατάσχετου, το οποίο έχει καθολικό χαρακτήρα και ως εκ τούτου ισχύει έναντι οποιουδήποτε φυσικού ή νομικού προσώπου ακόμα και έναντι του Δημοσίου, δεν είναι άλλος από την εξασφάλιση της διάθεσης των συγκεκριμένων ειδικού χαρακτήρα πόρων αποκλειστικά για τη χρηματοδότηση των αθλητικών ομάδων.

Πέραν της παραβίασης των αρχών της καλής νομοθέτησης η οποία έγκειται στην προνομιακή άρση ακατάσχετου επί πόρου που έχει τεθεί με ειδικό σκοπό, οι αρνητικές συνέπειες της διάταξης αυτής είναι πλείστες και μεταξύ άλλων θα αναφερθώ σε τρεις.

Πρώτον, στη δημιουργία προηγούμενου εις βάρους του καθολικού χαρακτήρα του ακατάσχετου. Το προηγούμενο αυτό θα επιφέρει και τη σταδιακή οριστική άρση του ακατάσχετου έναντι πάντων, καθόσον δεν δικαιολογείται η προνομιακή μεταχείριση νομικών προσώπων ιδιωτικού δικαίου, προς εξυπηρέτηση των οποίων δεν θα ισχύει το ακατάσχετο.

Δεύτερον, στη δημιουργία αντικινήτρου στις αθλητικές ομοσπονδίες που έχουν οφειλές προς το Στάδιο Ειρήνης και Φιλίας, τον Εθνικό Οργανισμό Καταπολέμησης Ντόπινγκ και το Ολυμπιακό Αθλητικό Κέντρο Αθηνών «Σπύρος Λούης» για την ενίσχυση των εθνικών τους ομάδων και τη βελτίωση των διοικητικών και λειτουργικών υποδομών ανάπτυξης των αθλημάτων σε ανταγωνιστικό επίπεδο.

Και τρίτον, στον περιορισμό της χρηματοδότησης του αθλητισμού και τη φαλκίδευση της ενίσχυσης καταξιωμένων αθλητριών και αθλητών που θα στερηθούν κονδυλίων για την προετοιμασία τους και τη συμμετοχή τους σε πανευρωπαϊκές και διεθνείς αθλητικές διοργανώσεις.

Με τη δημιουργία αυτής της εξαίρεσης του άρθρου 12 για απαιτήσεις νομικών προσώπων ιδιωτικού δικαίου έναντι ετέρων νομικών προσώπων ιδιωτικού δικαίου επέρχεται επί της ουσίας κυρίαρχο δικαίωμα επί των πρώτων, ώστε κάθε απαίτησή τους έναντι των δεύτερων να καθίσταται άμεσα εισπρακτέα, ακόμη και χωρίς την ύπαρξη εκτελεστού τίτλου κατά παράβαση των οικείων προβλέψεων του Συντάγματος. Η τυχόν διαδικαστική αμφισβήτηση της οφειλής αυτής ουδεμία αξία θα έχει, αφού κάθε ποσό που θα χαρακτηρίζεται ως οφειλόμενο από τους εν λόγω φορείς θα μπορεί να παρακρατηθεί άμεσα από την ως άνω ειδική επιχορήγηση.

Και αυτά, κύριε Υπουργέ, για το άρθρο 12 δεν τα λέμε εμείς, αλλά η Ελληνική Ολυμπιακή Επιτροπή με επιστολή που απεστάλη σε όλα τα μέλη της επιτροπής. Περιμένουμε με ιδιαίτερο ενδιαφέρον την τοποθέτησή σας επί των ανωτέρω, δεδομένου ότι η Κυβέρνησή σας παρουσιάζει διαχρονικά αλαζονικές συμπεριφορές ως προς την έννοια συνταγματικότητας διατάξεων.

Πρέπει να δοθεί για την περίπτωση της ΔΕΑΒ ιδιαίτερη έμφαση στην οργάνωση και λειτουργία της, δεδομένου ότι ο ρόλος της είναι κομβικός στο πλαίσιο του υφιστάμενου αθλητικού νόμου. Η πραγματικότητα είναι ότι οι παρατηρητές της ΔΕΑΒ αντιμετωπίζονταν μέχρι τώρα με απαξία από την πλευρά του ποδοσφαίρου. Υπήρξαν περιπτώσεις που δεν τους άφηναν να μπουν ούτε στα γήπεδα, ενώ σύμφωνα με το άρθρο 12 παράγραφος 5 του ΚΑΠ απαγορεύεται η είσοδος στον χώρο των αποδυτηρίων διαιτητών, οποιουδήποτε αξιωματούχου και ποδοσφαιριστή ομάδων, όπως και η είσοδος των παρατηρητών της ΔΕΑΒ και κάθε άλλου μη εντεταλμένου από τις ποδοσφαιρικές αρχές με ειδικά καθήκοντα προσώπου.

Επιπλέον, η αμοιβή των παρατηρητών της ΔΕΑΒ για κάθε παιχνίδι ανέρχεται στο αστείο ποσό που δεν ξεπερνά -το καθαρό ποσό- τα 20 ευρώ, ενώ τα αντίστοιχα νούμερα για παρατηρητές διαιτησίας της Super League 1 και 2 φτάνουν τα 150 ευρώ, αλλά και οι εκάστοτε πολιτικές ηγεσίες του αθλητισμού, επικαλούμενες έλλειψη πόρων, ούτε έδιναν ικανοποιητικές αμοιβές ούτε προνοούσαν για την εκπαίδευση και την προστασία τους. Οι ορισμοί τους στους τόπους διαμονής τους ειδικά στην περιφέρεια δεν βοηθά για ευνόητους λόγους ούτε τη σύνταξη εκθέσεων με πλήρη καταγραφή των γεγονότων ούτε εξασφαλίζει και την -θα έλεγα- ανιδιοτέλειά τους. Υπήρξαν μάλιστα κάποιοι στο πρόσφατο παρελθόν που γέμισαν τον πίνακα των παρατηρητών με κομματικούς «ημετέρους».

Σήμερα, όμως, οφείλετε να συγκροτήσετε ένα σύγχρονο σώμα παρατηρητών, μεριμνώντας για τα εξής: την αποανάρτηση από τα μέσα κοινωνικής δικτύωσης όλων των αναρτήσεων που φανερώνουν φίλαθλες προτιμήσεις τους, την αύξηση της αποζημίωσης των παρατηρητών ανά αγώνα και σε ικανοποιητικό βαθμό, την αποφυγή, αν όχι την κατάργηση ορισμού παρατηρητών, όταν υπάρχει ζήτημα εντοπιότητας, ήτοι ο τόπος διαμονής του παρατηρητή είναι ο ίδιος με την έδρα της γηπεδούχου ομάδος, τη διενέργεια σεμιναρίων εκπαίδευσης παρατηρητών και την επιλογή τους με αξιολογικά και όχι κομματικά κριτήρια.

Γι’ αυτό θεωρούμε εξαιρετικής σημασίας το άρθρο 24 με τη σύσταση και συγκρότηση ειδικού σώματος παρατηρητών της ΔΕΑΒ, με αντικείμενο την παρακολούθηση της τήρησης των κανόνων ασφαλούς διεξαγωγής -που όλοι θέλουμε- των αθλητικών συναντήσεων. Δεδομένου ότι το συγκεκριμένο όργανο αποκτά σταδιακά ολοένα και αυξανόμενες ευθύνες, κρίνεται αναγκαία η στελέχωσή του με πρόσωπα εγνωσμένου κύρους, εκπαιδευμένα και με εχέγγυα αντικειμενικότητας, που -ει δυνατόν- να προέρχονται από τα σπλάχνα του αθλητικού κινήματος ή τουλάχιστον να μην είναι ξένα προς αυτό. Σε καμία περίπτωση η λειτουργία της ΔΕΑΒ δεν θα πρέπει να αφήνει την οποιαδήποτε υπόνοια μεροληψίας και αδιαφάνειας.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Δεν την αφήνει, κύριε Τσιρώνη! Έναν χρόνο λειτουργεί…

**ΣΠΥΡΙΔΩΝ ΤΣΙΡΩΝΗΣ:** Η αμοιβή που παίρνουν οι παρατηρητές είναι πραγματικά αστεία.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Όχι, δεν μιλάω για τους παρατηρητές ΔΕΑΒ που είπατε, συγγνώμη…

**ΣΠΥΡΙΔΩΝ ΤΣΙΡΩΝΗΣ:** Ναι, οι εκπρόσωποί τους.

Προφανώς και το υπό συζήτηση νομοσχέδιο έχει και θετικές πλευρές. Υπάρχουν διατάξεις που εφαρμοσμένες στο πλαίσιο της νομιμότητας μπορούν να συμβάλλουν στη βελτίωση του αθλητικού περιβάλλοντος. Σκοπός μας δεν είναι να στεκόμαστε απέναντι σε καθετί που φέρνει η Κυβέρνηση προς ψήφιση, αλλά να επισημαίνουμε τα σημεία εκείνα, που θεωρούμε προβληματικά και ανεδαφικά μερικές φορές, προκειμένου με την πλειοψηφική δυνατότητα που διαθέτει να τα διορθώνει και να τα κάνει λειτουργικά επ’ ωφελεία των χιλιάδων ανθρώπων, κυρίως νέων, που ασχολούνται σε ερασιτεχνικό και επαγγελματικό επίπεδο με τον αθλητισμό, αλλά έχουν και την όρεξη και το μεράκι να τρέξουν εθελοντικά τις περισσότερες φορές να προσφέρουν τις εμπειρίες τους και σε διοικητικό επίπεδο.

Τελειώνοντας, θα ήθελα να επισημάνω ότι το υπό συζήτηση νομοσχέδιο φαίνεται ερανιστικό, αλλά στην πραγματικότητα είναι ερανικό, αφού περιέχει διευκολύνσεις και εξυπηρετήσεις παντός είδους και διαφορετικής προέλευσης με νομοθέτηση αλά καρτ και τελικό αποτέλεσμα την υπερσυγκέντρωση του αποτελέσματος του εράνου στα χέρια του εκάστοτε Υπουργού.

Το έχουμε σημειώσει πολλές φορές, αλλά επειδή η επανάληψη είναι μήτηρ μαθήσεως, θα το επαναλάβουμε μία ακόμα: Φέρνετε προς ψήφιση ένα νομοσχέδιο στη Βουλή, αυτό θα πρέπει να είναι έτοιμο να εφαρμοστεί τη στιγμή που το ψηφίζουμε. Αντίθετα, η Κυβέρνησή σας στο πλαίσιο εξυπηρέτησης συμφερόντων που υπηρετεί, αφού το φέρει προς ψήφιση, ξεκινάει με μια σειρά διαταγμάτων, τροπολογιών, εγκυκλίων και λοιπών νομοθετικών παραδρόμων. Η συναίνεση, όμως, που επικαλεστήκατε στην αρχή -και για ένα σχέδιο νόμου αθλητισμού προφανώς και πρέπει να υπάρχει- θέλει σοβαρότητα, θέλει καλή πρακτική νομοθέτησης, θέλει διαφάνεια, όχι μια υπερσυγκέντρωση εξουσιών και αφού ψηφιστεί ο νόμος να αλλάζει τελικά αυτό που ψηφίζουμε και να πηγαίνει προς ικανοποίηση συμφερόντων.

Για την τροπολογία θα αναφερθώ στη δευτερολογία μου.

Ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», πενήντα τέσσερις μαθήτριες και μαθητές και τέσσερις συνοδοί εκπαιδευτικοί από το Γυμνάσιο Νέου Φαλήρου Αττικής.

Σας καλωσορίζουμε, παιδιά!

(Χειροκροτήματα από όλες τις πτέρυγες της Βουλής)

Θα συνεχίσουμε τώρα με τον κ. Καραναστάση από την Πλεύση Ελευθερίας. Αμέσως μετά τον λόγο θα πάρει ο κ. Κόντης, ενώ μετά έχει ζητήσει τον λόγο ο κ. Βορύλλας για λόγους προσωπικούς.

Ορίστε, κύριε Καραναστάση, έχετε τον λόγο.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Ευχαριστώ, κύριε Πρόεδρε.

Κύριε Γενικέ Γραμματέα, κύριε Υπουργέ, κυρίες και κύριοι συνάδελφοι -καλησπέρα, παιδιά!- δεν έχω να πω κάτι διαφορετικό από όσα είπαμε στις επιτροπές, όπου είπαμε πολλά, μιλήσαμε πολύ και ανταλλάξαμε απόψεις και επιχειρήματα. Ούτως ή άλλως, έχω συνηθίσει από τη δουλειά μου να λέω τα ίδια και τα ίδια κάθε βράδυ προσπαθώντας να πείσω όλο και περισσότερους ανταλλάσσοντας απόψεις. Έτσι, λοιπόν, κι εδώ τώρα δεν αισθάνομαι την ανάγκη να βγάλω κάποιον πύρινο λόγο παρά να επαναλάβω κάποια πράγματα που είπαμε.

Για παράδειγμα, είπαμε δηλαδή ότι κατ’ αρχάς και κατ’ αρχήν είμαστε θετικοί σε οτιδήποτε φέρει το πρόσημο της ενίσχυσης κυρίως στον πολιτισμό, στον αθλητισμό και στην παιδεία και με πολλούς αστερίσκους σε κάποιους άλλους τομείς που είναι αρκετά πιο ύπουλοι όταν μιλάμε για ενίσχυση.

Έτσι, μιλώντας για τον ερασιτεχνικό αθλητισμό, για τον αθλητισμό για τα νέα παιδιά, πρέπει όλοι να καταλάβουμε ότι όταν ένα παιδί, σαν τα παιδιά που είναι αυτή τη στιγμή στα θεωρεία, ξεκινάει ένα πρωί να πάει στο κολυμβητήριό του να κολυμπήσει και το βρίσκει κλειστό, ένα παιδί που έχει αποκλειστικά την αφίσα του Ντόντσις στο δωμάτιό του και βάζει τη φανέλα με το νούμερο «77» των Λέικερς και βρίσκει ένα ρημαγμένο γήπεδο μπάσκετ, ένα άλλο παιδί που βάζει τη φανέλα του Μέσι και πάει σε ένα γήπεδο με κακοτεχνίες, σε ένα επικίνδυνο γήπεδο ή δεν βρίσκει κανένα γήπεδο στη γειτονιά του, εκείνη τη στιγμή αυτό το παιδί δεν το ενδιαφέρει αν εμείς εδώ μέσα συμφωνούμε ή διαφωνούμε, αν βγάζουμε πύρινους λόγους, αν αντιπολιτευόμαστε ή αν βγάζουμε τρομερά νομοσχέδια και ανταλλάσσουμε απόψεις μεταξύ μας. Αυτό που έχει σημασία είναι ότι εκείνη τη στιγμή αυτό το παιδί χάνει χρόνο, χάνει το πιο πολύτιμο δώρο που μας έχει δοθεί εδώ που βρισκόμαστε. Χάνει χρόνο και φυσικά χάνει και έδαφος εν αντιθέσει με άλλα παιδιά που έχουν αυτές τις δυνατότητες.

Ας συμφωνήσουμε λοιπόν, κύριε Υπουργέ, ότι όταν εμείς στη Βουλή αποφασίζουμε για πράγματα που τα βρίσκουμε μετά σαν πολίτες μέσα στη ζωή μας, πρέπει να ξέρουμε ότι έχουμε τη δυνατότητα να κάνουμε τη ζωή των συμπολιτών μας καλύτερη. Κι αν δεν το πετυχαίνουμε, είναι γιατί εμείς κάτι δεν κάνουμε καλά εδώ μέσα.

Σας μιλήσαμε, λοιπόν, για την αξιοποίηση των αθλητικών και ολυμπιακών εγκαταστάσεων και συγκεκριμένα, των ολυμπιακών ακινήτων που δεν χρησιμοποιούνται για αθλητικούς ή κοινωφελείς σκοπούς ή μάλλον δεν χρησιμοποιούνται καθόλου, αλλά μετατρέπεται η χρήσης τους. Αυτές, λοιπόν, οι εγκαταστάσεις στηρίζουν τις διατάξεις του νομοσχεδίου που προβλέπουν αθλητικούς χώρους. Σας άκουσα να μιλάτε και μάλιστα διάβασα για την προσπάθεια που γίνεται για αθλητικούς χώρους. Άλλωστε, σας είπα γι’ αυτή την παράξενη εγκεφαλική λειτουργία που έχω να μην συνηθίζει ποτέ το μάτι μου στην ομορφιά ή την ασχήμια. Μάλιστα, κάθε φορά που μπαίνω εδώ μέσα, όπως και στη Γερουσία, θαυμάζω αυτές τις αίθουσες. Είναι σαν να μπαίνω για πρώτη φορά και κάθε φορά βλέπω όλες τις ομορφιές και όλες τις κακοτεχνίες.

Αντίστοιχα, λοιπόν, κάθε φορά που βλέπω έναν χώρο εγκαταλελειμμένο τρέχοντας στη γειτονιά μου, ενοχλούμαι ξανά και ξανά και θέλω να αλλάξει. Δεν συνηθίζει ποτέ το μάτι μου και ελπίζω να μη συνηθίζει κανενός το μάτι, ώστε να τα βλέπουμε ως καινούργια και να προσπαθούμε να τα αλλάξουμε. Ζητάμε, λοιπόν, γενναία αύξηση του προϋπολογισμού για τον αθλητισμό και για την ενίσχυση του κοινωνικού αθλητισμού τον οποίο και στηρίζουμε. Θέλουμε έναν αθλητισμό προσβάσιμο σε όλους.

Σας μιλήσαμε για τους ολυμπιακούς των κωφών που γίνονται φέτος στο Τόκιο, τους Deaflympics -και συμφωνήσατε, κύριε Γενικέ Γραμματέα όταν το έλεγα-καθώς είμαστε το κίνημα που παλεύει για την προσβασιμότητα και τη συμπερίληψη και στηρίζουμε σταθερά τα άτομα με αναπηρία και την κοινότητα των κωφών και βαρήκοων συνανθρώπων μας. Θέλουμε και ζητάμε να συμπεριλάβετε τη σχετική στήριξη και γι’ αυτόν τον τομέα.

Όσον αφορά τη θεσμοθέτηση ξεκάθαρου νομοθετικού πλαισίου για τον μηχανοκίνητο αθλητισμό, θα ήθελα να πω ότι δεν είναι το πεδίο μου και δεν το γνωρίζω. Άλλωστε, θέλω να είμαι ειλικρινής εδώ μέσα και να λέω πάντα την αλήθεια. Προσπάθησα να μελετήσω το θέμα, άφησα τους ειδικούς να το κάνουν και άκουσα τα επιχειρήματα, άκουσα τα συν και τα πλην. Αυτό που σίγουρα χρειάζεται είναι επενδύσεις στις αθλητικές εγκαταστάσεις, η απλοποίηση των διαδικασιών αδειοδότησης αγώνων και σωματείων, η υιοθέτηση των διεθνών προτύπων ασφαλείας, σίγουρα ειδική μέριμνα για την εκπαίδευση των αθλητών, προπονητών και των αγωνοδικών, η μείωση του κόστους συμμετοχής και αδειοδότησης των αθλητών και των διοργανώσεων.

Το σημαντικό είναι ότι στηρίζουμε και ζητάμε την επαναφορά των αθλητικών επιβραβεύσεων των ολυμπιονικών ως την όγδοη θέση, κάτι που ζητάνε πάρα πολλοί αθλητές που επικοινωνούν μαζί μας. Πρέπει να καταλάβουμε όλοι, όπως και όσοι μας ακούν, ότι οι επιβραβεύσεις των αθλητών, των ολυμπιονικών, των αθλητών που ξεχωρίζουν δεν είναι κάποιο φιλοδώρημα της πολιτείας, δεν είναι κάποιο δωράκι, κάποιο τυράκι που τους δίνεται, αλλά μία πολύ μικρή επιβράβευση σε σχέση με αυτά που έχουν δώσει στον αθλητισμό, όπως είναι ο χρόνος τους, τα νιάτα τους, ο αγώνας τους, το αίμα που έχουν στάξει. Δεν μπορώ να ακούω συζητήσεις, που αφορούν το πόσα παίρνει ο Τσιτσιπάς, για παράδειγμα, στο τάδε τουρνουά όσο ο άλλος χαζεύει στο Instagram και πίνει τον καφέ του. Ξέρει κανείς τι έχει κάνει αυτό το παιδί για να φτάσει μέχρι εκεί; Ξέρει κανείς τι έχει κάνει ο Γιάννης που είναι κορυφαίος μπασκετμπολίστας, ένας από τους δύο, τρεις κορυφαίους στην Αμερική αυτή τη στιγμή; Ξέρει κανείς αντίστοιχα τι έχουν κάνει οι Ολυμπιονίκες και τι αγώνας χρειάζεται -εσείς, κύριε Γενικέ, που απ’ ό,τι θυμάμαι ήσασταν Ολυμπιονίκης, ξέρετε καλύτερα απ’ όλους τι αγώνας χρειάζεται- για να φτάσει κανείς σε αυτό το επίπεδο; Ξέρει κανείς πόσα βράδια δεν βγήκε με τους φίλους του ένας αθλητής; Μόνο αυτό και ας μείνουμε εκεί.

Αναφερθήκαμε, λοιπόν, και στον άνισο αγώνα που δίνουν οι αθλητές που φτάνουν να διακρίνονται, διότι πάρα πολλές φορές συναντούν εμπόδια από την πολιτεία, ακόμα και από την ομοσπονδία τους, όπως οι Νίκος Κακλαμανάκης, η Άννα Κορακάκη και άλλοι κορυφαίοι αθλητές που έχουν αναφερθεί στις δυσκολίες που συνάντησαν.

Στηρίζουμε κάθε ενέργεια συμπερίληψης των ατόμων με αναπηρία. Είναι σημαντικό να ενισχύεται η παρουσία των αθλητών μέσα στις διοικήσεις των αθλητικών σωματείων. Είναι, επίσης, αυτονόητο ότι στηρίζουμε κάθε ενέργεια που προωθεί τη συμπερίληψη των ατόμων με αναπηρία και την κοινωνική δικαιοσύνη στον αθλητισμό. Ο αθλητισμός ενώνει και διδάσκει ισότητα και δικαιοσύνη. Για τον λόγο αυτό, εν αντιθέσει με ό,τι άλλο λέω σε οποιαδήποτε άλλη επιτροπή ή νομοσχέδιο σε σχέση με την αστυνόμευση και την καταστολή, πιστεύω βαθιά στην αυστηροποίηση των μέτρων για την αντιμετώπιση της βίας στους αθλητικούς χώρους. Πρέπει να αυστηροποιηθούν κι άλλο. Δεν μπορεί να συζητάμε στις επιτροπές για το αν μισό ή ένα μπουκάλι ή δύο μπουκάλια είναι αρκετά για την ποινή. Κανένα μπουκάλι! Ούτε τρίχα να μην πέφτει μέσα, όπως το έχουν καταφέρει άλλες χώρες. Δεν γίνεται αλλιώς, γιατί το ένα μπουκάλι σε δύο μέρες θα φέρει το δακρυγόνο. Δεν μπορούμε, λοιπόν, να μιλάμε για ελαστικότητα. Καμία ελαστικότητα! Όσον αφορά το νομοσχέδιο, παραδέχομαι από αυτό εδώ το Βήμα ότι με εξαίρεση τα γεγονότα της Κυριακής που προφανώς να ήταν και μια εξαίρεση, ήδη τους τελευταίους μήνες βλέπουμε να αποδίδουν τα αυστηρά μέτρα. Ωστόσο, εμείς ζητάμε κι άλλα.

Σας επισημάναμε, λοιπόν, ότι όσον αφορά στη Διαρκή Επιτροπή Ασφάλειας και Ευημερίας των Αθλητών, στο άρθρο 7 πρέπει οπωσδήποτε να προστεθούν οι εκπρόσωποι των αθλητών, στο άρθρο 8 χρειάζεται γραμμή επικοινωνίας των αθλητών για καταγγελίες, ενώ ο αθλητικός εθελοντισμός αναφέρεται πολύ αόριστα, κάτι που, επίσης, αξίζει να στηριχθεί και να καλλιεργηθεί.

Αισθάνομαι ότι εδώ μέσα πρέπει να είμαστε η φωνή της κοινωνίας, η φωνή των αθλητών, η φωνή όλων. Είναι χαρακτηριστικό το πώς αντιλαμβάνομαι εγώ την παρουσία μου εδώ μέσα. Για παράδειγμα, όταν πηγαίνω και τρέχω στη γειτονιά μου και προσπαθώ να γράψω όσο το δυνατόν περισσότερα χιλιόμετρα μπορώ -κάτι που θεωρώ πάρα πολύ σημαντικό για την υγεία όλων- και περνάω από αυτές τις αθλητικές εγκαταστάσεις που σας έχω πει, από το περίφημο «Beach Volley» στο Φάληρο, αυτό το πολυδιαφημισμένο το αριστούργημα με αυτή την παράξενη άμμο που μας διαφήμιζαν τότε, βλέπω ότι αυτή τη στιγμή είναι ένα αίσχος και ρημάζει. Βέβαια, τώρα έχει περάσει στην περιφέρεια, αλλά το αναφέρω ως ένα παράδειγμα.

Την ώρα, λοιπόν, που περνούσα από εκεί και με τα μπουφανάκια μου προσπαθούσα να διαχειριστώ τον εαυτό μου πάνω στο τρέξιμο, σκέφτηκα τι καλό που θα ήταν αν μπορούσα να κάνω κάτι γι’ αυτό. Βέβαια, η επόμενη σκέψη μου ήταν ότι είμαι Βουλευτής και ότι σε λίγες μέρες θα μιλούσα από το Βήμα της Βουλής και θα είχα απέναντί μου τον Υπουργό, τον Γενικό Γραμματέα και άλλους Βουλευτές. Μήπως τελικά μπορούμε να αλλάξουμε κάτι όλοι μαζί;

Η Πρόεδρός μας θα αναφερθεί συγκεκριμένα στην ψήφο μας.

Σας ευχαριστώ πάρα πολύ.

(Χειροκροτήματα)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο έχει τώρα ο κ. Κόντης. Αμέσως μετά θα πάρει τον λόγο για μία τροπολογία η κ. Μακρή για ένα λεπτό.

Ορίστε, κύριε Κόντη, έχετε τον λόγο.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υπουργέ, κυρία Υφυπουργέ, κυρίες και κύριοι συνάδελφοι, σήμερα καλούμαστε να ψηφίσουμε αυτό το νομοσχέδιο που είναι ένα συμπλήρωμα στο περσινό νομοσχέδιο του Φεβρουαρίου, στο οποίο μπαίνουν κάποιες διατάξεις για τη ΔΕΑΒ, στην οποία και θα αναφερθώ αργότερα.

Αρχικά, είδα ότι η μεγαλύτερη συζήτηση έγινε για τον μηχανοκίνητο αθλητισμό. Είναι ένα θέμα το οποίο προσωπικά εμένα δεν με αγγίζει σαν φίλαθλο, παρ’ ότι παρακολουθούσα τη «Formula 1» όσο ζούσε ο Άιρτον Σένα. Όμως, είναι ένα άθλημα το οποίο εμπλέκει πολύ αυξημένες απαιτήσεις από τον αθλούμενο. Δεν είναι, δηλαδή, ένα άθλημα λαϊκό, στο οποίο μπορεί ένα παιδί να αρχίσει να αθλείται και, μάλιστα, χωρίς πόρους, έστω από τα καρτ. Χρειάζονται πάρα πολλά χρήματα. Στο τέλος της ημέρας, μάλιστα, οι αθλητές αυτοί τι κάνουν; Προάγουν τα δικαιώματα των εταιρειών. Φτάνουμε στην κορύφωση που είναι η «Formula 1», για να δούμε αν θα είναι καλύτερη σαν αυτοκίνητο η Ferrari ή η McLaren παλιότερα, ποιος έχει καλύτερα εξαρτήματα, καλύτερες επεξεργασίες στα μοντέρνα συστήματα, κ.λπ.. Και με εκατόμβη σε αυτά δεκάδες νεκρούς πιλότους, οι οποίοι έχουν σκοτωθεί κατά καιρούς τόσο στην αρχή της αγωνιστικής τους δραστηριότητας, όσο και στο τέλος. Τα ίδια και χειρότερα συμβαίνουν και στις μηχανές, στις μοτοσικλέτες.

Δεν νομίζουμε ότι θα έπρεπε να λέγεται «αθλητισμός». Θα έπρεπε να λέγεται «ανταγωνισμός εταιρειών» για το ποιος έχει το καλύτερο αυτοκίνητο και τις καλύτερες μηχανές. Οπότε δεν θα μπω στη διαδικασία αν θα πρέπει να είναι διαιτητές ή όχι. Εγώ προσωπικά το απορρίπτω από τον αθλητισμό.

Ένας λόγος, μάλιστα, που δεν το θεωρούμε αθλητισμό είναι ότι δεν εντάσσεται και ποτέ σε καλεντάρι αθλητικό Ολυμπιακών Αγώνων, εκεί που θα μπορούσε να έχει μια πίστα έξω από τις Ολυμπιάδες. Εδώ πάνε να βάλουν τα πατίνια και οτιδήποτε άλλο. Δεν μπαίνουν τα αυτοκίνητα. Είναι ιδιότυπος αθλητισμός γι’ αυτούς που έχουν -επαναλαμβάνω- πολλά χρήματα. Να πω ότι δύο κορυφαίοι αθλητές, ένας μικρός, ο Θωμάς Κρασώνης που είναι είκοσι τριών χρονών σήμερα, στα πρώτα του χρόνια χρειάστηκε από χορηγούς πάνω από 1.000.000 ευρώ για να αρχίσει να τρέχει στην Ιταλία και ο Κρίτωνας Λεντούδης που έχει φτάσει στο υπέρτατο σημείο που έχει φτάσει Έλληνας αθλητής στο Λε Μαν, στο ELMS, το μακράς διαρκείας, το τετράωρο, είναι εφοπλιστής και έχει τη δυνατότητα να πληρώνει 1.000.000 ευρώ στον κάθε αγώνα όταν πηγαίνει να αγωνιστεί. Δεν μπορεί να αθληθεί ένα παιδί. Πάρτε τα δικά σας παιδιά και στείλτε τα να κάνουν μηχανοκίνητο αθλητισμό, ακόμα και αυτόν τον ερασιτεχνικό εδώ στην Ελλάδα.

Οπότε, κύριε Υπουργέ, εμείς θα είμαστε ΠΑΡΩΝ σε αυτό το άρθρο, γιατί δεν έχουμε τι να πούμε.

Αναφορικά με τα βιβλία των σωματείων, όπως είπαμε και στις συνεδριάσεις, θεωρούμε ότι είναι άδικο να διαγράφεται ένα σωματείο με δύο χρόνια μη εγγραφής στο ηλεκτρονικό μητρώο. Θα έπρεπε να δοθεί μεγαλύτερο χρονικό διάστημα, γιατί δεν είναι όλα τα σωματεία και όλοι οι διευθύνοντες σε σωματεία εξοικειωμένοι με ηλεκτρονικά μέσα ούτε έχουν τη δυνατότητα να έχουν άτομα που να γνωρίζουν. Να σας πω ότι ακόμα και στο ποδόσφαιρο στην Α΄ Εθνική που υπάρχει εδώ και χρόνια το περίφημο TMS, το Transfer Matching System, με το οποίο ελέγχει τώρα η FIFA όλες τις μεταγραφές –δηλαδή, με λίγες λέξεις, όποιος ποδοσφαιριστής έρχεται μπαίνει σε αυτό το σύστημα, υπάρχει ένας υπάλληλος ο οποίος τον βάζει- δημιουργούνται προβλήματα, λάθη κατά καιρούς, ακόμα και από πεπειραμένους υπαλλήλους. Χρειάζονται εξειδικευμένα άτομα για ένα τόσο απλό θέμα.

Δεν υπάρχουν, λοιπόν, άτομα ακόμη στον αθλητισμό τα οποία θα μπορούν να προσφέρουν τέτοιες υπηρεσίες σε τόσο μεγάλο εύρος, γιατί δεν μιλάμε για δέκα ή πενήντα σωματεία. Μιλάμε για εκατοντάδες ή χιλιάδες. Θα θέλαμε, λοιπόν, να δοθεί ένα μεγαλύτερο όριο στη διαγραφή των σωματείων και να μη διαγράφονται στη διετία.

Τώρα, στη σύσταση της Διαρκούς Επιτροπής Ασφάλειας και Ευημερίας στον Αθλητισμό θεωρούμε ότι θα έπρεπε να υπάρχουν εκπρόσωποι αθλητές, είτε πρώην αθλητές, είτε από σωματεία τα οποία ακόμη είναι ενεργά ή εν ενεργεία, οι οποίοι να έχουν εκπρόσωπο έναν δικηγόρο ή οποιονδήποτε άλλον που να συμβουλεύει ή να περνάει τα θέματα τα οποία τους αφορούν και άπτονται των δραστηριοτήτων του επαγγέλματος. Είναι επάγγελμα το επαγγελματικό ποδόσφαιρο και το μπάσκετ, κ.λπ.. Δεν είναι μόνο το ερασιτεχνικό. Είναι και το επαγγελματικό. Θα έπρεπε, λοιπόν, από εκεί να υπάρχουν εκπρόσωποι. Και σίγουρα, μιλάμε για το ποδόσφαιρο και το μπάσκετ και ίσως και ο ΣΕΓΑΣ.

Χαιρετίζουμε τη δυνατότητα που έχουν οι προπονητές ΑΜΕΑ να έχουν πλέον μία εξομοιωμένη προπονητική άδεια άσκησης επαγγέλματος. Σίγουρα, όμως, η κοινωνία μας δεν έχει φτάσει στο επίπεδο -κι γι’ αυτό πρέπει να δουλέψουμε- να αποδεχθεί εύκολα έναν προπονητή ΑΜΕΑ και να τον βάλει όχι σε σωματεία μόνο ΑΜΕΑ, αλλά και σε ένα σωματείο στο οποίο υπάρχουν αθλητές οι οποίοι δεν είναι ΑΜΕΑ, μόνο αναλογιζόμενη η κοινωνία τι δυνατότητες έχει και τι μπορεί να προσφέρει. Προς αυτό πρέπει να δουλέψουμε και εκεί είναι η μεγάλη ένταξη και όχι να πούμε ότι τους δίνουμε τη δυνατότητα, αλλά δεν θα εργαστούν ποτέ.

Υπάρχουν και αθλητές οι οποίοι ακόμα και χωρίς προπονητές έχουν βοηθήσει την Ελλάδα να κατακτήσει παραολυμπιακά μετάλλια. Έχουμε την τύχη να είναι αθλητής του ΑΡΗ ο Θανάσης Προδρόμου, Ολυμπιονίκης στο Τόκιο, Ολυμπιονίκης στο Παρίσι. Είναι παιδιά που άρχισαν μόνα τους, χωρίς προπονητές και χωρίς την οικονομική βοήθεια της πολιτείας. Όταν ένας Ολυμπιονίκης μας δεν παίρνει πάνω από 1.000 ευρώ ή 2.000 ευρώ επιχορήγηση τον χρόνο, καταλαβαίνετε πόσο δύσκολο είναι γι’ αυτόν να αθληθεί, να μετακινηθεί, να αγοράσει ιματισμό.

Όλα αυτά, λοιπόν, είναι θέματα τα οποία πρέπει να τα δούμε. Να σας πω ότι στη Βραζιλία που γνωρίζω, η Ολυμπιακή Επιτροπή της Βραζιλίας μοιράζει -γιατί έχει και σχέση με την Παραολυμπιακή- ένα 20% των εσόδων και παραπάνω. Περίπου το 1/4 των εσόδων πηγαίνει για την Παραολυμπιακή Επιτροπή. Το κράτος δίνει, βοηθούν και χορηγοί, η λοταρία, κλπ. Εδώ είναι μηδαμινά τα έσοδα που έχουν οι Παραολυμπιονίκες και γενικά οι αθλητές ΑΜΕΑ, όχι μόνο οι Παραολυμπιονίκες.

Προχωρώντας, το ίδιο ισχύει για τα διπλώματα των προπονητών. Είναι καλό ότι ξεκαθαρίζει πλέον το τοπίο με τους αποφοίτους ΤΕΦΑΑ κυρίως, οι οποίοι δεν μπορούσαν να έχουν το πτυχίο. Όμως, το θέμα είναι ότι θα βγουν, για παράδειγμα, χίλιοι τριακόσιοι αθλητές στην αγορά με δίπλωμα C. Πού θα απασχοληθούν και αυτοί; Να δώσουμε, λοιπόν, τη δυνατότητα μέσω υποχρεωτικής εντολής σε κατώτερες κατηγορίες να υπάρχουν έστω θέσεις να πηγαίνουν να προπονούν οι προπονητές με δίπλωμα C και όχι όπως γίνεται σήμερα με ανθρώπους οι οποίοι δεν έχουν καν προπονητικά διπλώματα στα τοπικά πρωταθλήματα κυρίως και οι οποίοι προπονούν, χωρίς να έχουν τα εχέγγυα.

Η συμμετοχή των αλλοδαπών πάλι είπαμε ότι δεν μας απασχολεί για τον μηχανοκίνητο αθλητισμό.

Στις χρηματικές επιβραβεύσεις διακριθέντων αθλητών είμαστε σύμφωνοι. Εμείς, μάλιστα, λέμε ότι θα μπορούσε να θεωρείται ως θέση η οποία επιβραβεύεται στα ολυμπιακά αγωνίσματα και η όγδοη θέση, όπως είθισται σε όλον τον κόσμο και όχι να ισχύει μέχρι την έκτη.

Στο θέμα του e-kouros, ούτε εκεί, κύριε Υπουργέ, είναι ευπρόσδεκτη η κατηγοριοποίηση και ψηφιοποίηση του αθλητισμού. Στην κατηγοριοποίηση των αθλητικών εγκαταστάσεων και την προσθήκη «Ομάδας Κ», και εδώ δεν έχουμε να πούμε κάτι. Το ίδιο ισχύει και για το θέμα του ελέγχου καταλληλότητας και αντισεισμικότητας των εγκαταστάσεων. Αυτά είναι εκ των ουκ άνευ. Θεωρούμε ότι μια προηγμένη πολιτεία πρέπει να ελέγχει πρώτα τα στάδια που αθλούνται οι αθλητές, αλλά κυρίως όταν πηγαίνουν οι φίλαθλοι και μετακινούνται πάνω σε εξέδρες και που είναι ίσως επικίνδυνα, αν δεν έχουν τις προϋποθέσεις.

Αναφορικά με τον έλεγχο και την τήρηση για προσβασιμότητα ατόμων με αναπηρία σε αθλητικές εγκαταστάσεις, επίσης πρέπει να είμαστε ιδιαίτερα αυστηροί και προσεκτικοί και να τηρούμε τα προαπαιτούμενα. Πρέπει και ο ΟΑΣΠ να διατηρεί την εποπτεία της υλοποίησης όλων των προσεισμικών ελέγχων. Αυτό είναι ευπρόσδεκτο. Μιλάμε και για το δευτεροβάθμιο και για το πρωτοβάθμιο.

Αναφορικά με τη ΔΕΑΒ, εγώ, κύριε Υπουργέ, τόσο καιρό που μιλάω για το πρώτο νομοσχέδιο κατά της θεσμοθέτησης της τιμωρίας από τη ΔΕΑΒ, δεν μιλάω επειδή είμαι κόντρα σε κάτι ή για όσους δεν γνωρίζουν δεν μιλάω από θέση ανθρώπου ο οποίος δεν γνωρίζει. Και στην ομάδα του ΑΡΗ, στο τιμόνι της ομάδας, ήμουν πάνω από οκτώ χρόνια. Να σας πω ότι τις απόψεις μου δεν φοβάμαι να τις εκφράσω. Είμαι ο πρώτος που είχε φωνάξει ο Γιάννης Βαρδινογιάννης, πριν ακόμα πάω στον ΑΡΗ, για να φτιάξουμε το μοντέλο της Super League μετά την ΕΠΑΕ και κάναμε τότε καθημερινές συζητήσεις μέχρι να δημιουργηθεί το 2006. Όμως, είμαι και αυτός που παρότι είναι φίλος μου και στο ποδόσφαιρο και παιδικός, πήγα κόντρα σε μία πρότασή του για υποψήφιο τον κ. Τσακίρη στη Λίγκα. Εγώ ψήφισα τον κ. Θανάση Κανελλόπουλο και έτσι κέρδισε με τη δική μου ψήφο ο κ. Κανελλόπουλος.

Θέλω να πω ότι δεν συμβιβάζομαι με κάτι, ακόμη και αν φίλος μου ή γνωστός μου το προτείνει. Ό,τι πιστεύω, το κάνω. Γι’ αυτό σας λέω ότι αυτά που λέω τα πιστεύω, δεν έχω συμφέροντα από ομάδες που κάποτε με κατηγόρησε κάποιος ότι υπερασπίζομαι τα συμφέροντα των ομάδων. Ξέρω ότι είναι διπλή αυτή η τιμωρία. Είπα ότι θα το αποδεχθώ και θα ψηφίσω, αλλά είναι διπλή αυτή η τιμωρία. Και αν είπα δυνητικά κάποια διοίκηση -που στο μέλλον δεν θα τα έχει καλά ο Υπουργός- καλέσει απ’ έξω φορείς να εμπλακούν όπως είναι η FIFA, να είσθε σίγουροι ότι υπάρχει θέμα. Αυτό είπα και όχι ότι απειλούσα με τη FIFA.

Επαναλαμβάνω ότι από τη στιγμή που περνάει και τιμωρία στον οπαδό ο οποίος διαπράττει αδίκημα και αυτό είναι κάτι που το θέλουν οι ομάδες, εγώ το ψηφίζω αυτό, είναι ξεκάθαρο. Το συζητάω, όμως, γιατί υπήρχε μεγάλη αμφισβήτηση και ειδικά στην τελευταία επιτροπή. Σας ξαναλέω ότι είμαι άνθρωπος που δεν φοβάμαι να πω τη γνώμη μου. Για παράδειγμα -και θα το βάλω γιατί δεν τα λέω για να τα λέμε- είμαι αυτός που όταν στη Λίγκα δεν μιλούσε κανένας και όλοι συμφωνούσαν, ζήτησα από τον κ. Μαρινάκη να παραιτηθεί και θα το δώσω στα Πρακτικά. Δεν λέω λόγια του αέρα -αυτό θα το δώσω στα Πρακτικά- είμαι μέλος της Ολυμπιακής Επιτροπής της Βραζιλίας και γι’ αυτά γνωρίζω και τα ολυμπιακά θέματα στα οποία αναφέρθηκα πριν. Και με είχαν προτείνει και για Πρόεδρο στη Λίγκα. Είμαι άνθρωπος θεσμικός του ποδοσφαίρου χρόνια και λέω πράγματα που ισχύουν και όχι ό,τι μου έρχεται στο κεφάλι.

Ξαναλέω, λοιπόν, ότι για μένα -και εδώ έχω την αμφιβολία- δεν θα έπρεπε να υπάρχει ποινή επιβολής και δεν είναι το θέμα του ενός μπουκαλιού που είπε πριν συνάδελφος, είναι το θέμα ότι πρέπει οι ομάδες να γνωρίζουν τι διαχειρίζονται και τι δεν διαχειρίζονται. Δεν μπορείς να του κλείνεις το γήπεδο για ένα μπουκάλι πραγματικά, αν δεν έχει προκαλέσει έναν τραυματισμό. Είναι ξεκάθαρο αυτό.

Προχθές είχαμε επεισόδια στο παιχνίδι Πανιώνιος - Καλαμάτα. Έπεσε ξύλο και τραυματίστηκε φίλαθλος. Εάν «έφαγε» ο Άρης Θεσσαλονίκης ή άλλη ομάδα η ΑΕΚ δύο αγωνιστικές για ένα μπουκάλι, αυτοί πόσο θα «φάνε» αναλογικά, δέκα αγωνιστικές; Πρέπει να υπάρχει και αναλογία στις ποινές. Όταν πέσει ένα μπουκάλι στη γωνία, τρως δύο αγωνιστικές. Τι ποινή θα επιβάλει τώρα σε αυτήν την τιμωρία; Περιμένω να δω εάν θα είναι δύο, οπότε έχουμε ισορροπία, γιατί ένα μπουκάλι με τραυματισμό και συμπλοκή οπαδών, είναι δυσανάλογο.

Στη συνδρομή, επίσης, τη δικαστική για την ανακοίνωση των ποινικών διώξεων είμαστε απόλυτα υπέρ και σε αυτή. Είμαστε κατά βέβαια στην απαγόρευση οργανωμένης μετακίνησης των φιλάθλων. Διότι το ποδόσφαιρο και η πεμπτουσία του είναι η οργανωμένη μετακίνηση. Ξεχωρίζουμε, τιμωρούμε και εντοπίζουμε τους κακούς φιλάθλους, αλλά επιτρέπουμε οι καλοί φίλαθλοι να μετακινούνται ομαδικά έστω για να πάνε σε γήπεδο. Και έφερα παράδειγμα που δεκάδες φορές -και είναι γνωστό σε όλη την Ελλάδα- τριάντα χιλιάδες οπαδούς κατέβασε η Θεσσαλονίκη και παίξαμε στο Ολυμπιακό Στάδιο με τον Παναθηναϊκό και δεν συνέβη το παραμικρό. Ήμουν παρών και μέσα στο γήπεδο που πήγαν να αρχίσουν επεισόδια στον αγωνιστικό χώρο και δεν έγινε τίποτα. Οι οπαδοί του Παναθηναϊκού άρχισαν να κάνουν κάποια επεισόδια και τελείωσε εκεί. Εάν δεν θέλουν και οι δύο και τους ελέγχεις, δεν γίνονται επεισόδια. Επεισόδια γίνονται εάν δεν τους ελέγχεις. Και οι ομάδες οι μεγάλες να ξέρετε ότι ελέγχουν τους οπαδούς τους πλέον. Όπου γίνονται επεισόδια, γίνονται επειδή κάποιοι θέλουν να γίνουν, είναι απλό.

Πιστεύουμε λοιπόν ότι εδώ αφού έχουμε τη δυνατότητα πλέον να εντοπίζουμε τους οπαδούς, θα πρέπει να αφήσουμε την οργανωμένη μετακίνηση, για να πούμε ότι πέτυχαν και τα δύο νομοσχέδια.

Να προσέξουμε επίσης να μην υπάρξουν ατασθαλίες στο θέμα του συμψηφισμού επιχορηγήσεων, δαπανών κ.λπ. από τις ανώνυμες εταιρείες που είναι το άρθρο 30.

Τέλος, να δούμε, κύριε Υπουργέ, να γίνεται πράξη μια μέρα και για το άθλημα της σκοποβολής να υπάρχει ένας χώρος, όπου να πηγαίνουν να αθλούνται οι αθλητές της εθνικής ομάδας και όχι να πηγαίνουν από εδώ και από εκεί, αλλά και άλλοι αθλητές. Υπήρχε στο Μαρκόπουλο ένα στολίδι σκοποβολής, αλλά δόθηκε στην Αστυνομία. Και αναρωτιέμαι: Η Αστυνομία που ρίχνουν πέντε σφαίρες οι αστυνομικοί στη θητεία τους, χρησιμοποιεί τον χώρο για σκοποβολή; Να σας πω ότι οι σκοπευτές κάθε Σαββατοκύριακο ρίχνουν πεντακόσιες σφαίρες και τρέχουν στο Χαϊδάρι ή πηγαίνουν σε άλλα μέρη. Γιατί να μη χρησιμοποιούν ένα μέρος του Μαρκόπουλου για σκοποβολή; Θα πρέπει, λοιπόν, να το δούμε αυτό και όχι να ξεχωρίζουμε αθλήματα, όπως κάνουμε τώρα με το σπίτι του βόλεϊ κ.λπ.. Δίνουμε ένα μεγάλο μέρος στην ξιφασκία, αύριο θα δώσουμε σε άλλο άθλημα -εγώ δεν τα βάζω ποιο είναι μεγαλύτερο ή μικρότερο- αλλά η σκοποβολή έχει φέρει ολυμπιακά μετάλλια και είναι κακό ότι δεν την προσέχουμε ως θα οφείλαμε.

Τα υπόλοιπα θα τα πω στη δευτερολογία μου, ευχαριστώ.

(Στο σημείο αυτό ο Βουλευτής κ. Ιωάννης Κόντης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και εμείς ευχαριστούμε.

Η κυρία Υπουργός έχει τον λόγο.

**ΖΩΗ** (**ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Πολύ σύντομα, γιατί δεν θέλω να καθυστερήσω τους συναδέλφους, θα αναφερθώ στα άρθρα της τροπολογίας που έχει ήδη διανεμηθεί.

Στο πρώτο άρθρο ορίζεται ότι το Συμβούλιο της Διοίκησης των Ανωτάτων Εκπαιδευτικών Ιδρυμάτων είναι εκείνο το όργανο, που θα αποφασίζει για την ίδρυση ενός παραρτήματος στην αλλοδαπή και με τη ρύθμιση αυτή, όπως και με πολλές άλλες, ενισχύεται το αυτοδιοίκητο των πανεπιστημίων, γιατί εκείνα πρέπει να διαπιστώνουν την ανάγκη ίδρυσης ενός παραρτήματος στο εξωτερικό, αλλά και το ότι βρίσκεται σε απόλυτη συνάφεια η ίδρυση αυτή με τους ακαδημαϊκούς σκοπούς του ιδρύματος. Εννοείται ότι υπάρχει πρόβλεψη η Εθνική Αρχή Ανώτατης Εκπαίδευσης να ελέγχει και να πιστοποιεί τα προγράμματα σπουδών, ώστε να υπάρχουν οι απαραίτητες εγγυήσεις για τα ακαδημαϊκά κριτήρια για την ίδρυση ενός παραρτήματος.

Είναι πολύ σημαντικό επίσης ότι προστίθενται εξουσιοδοτικές διατάξεις που περιέχουν τα απαραίτητα στοιχεία για την εύρυθμη λειτουργία ενός παραρτήματος. Ενδεικτικά, η θητεία της προσωρινής διοίκησης, η συμβατότητα της λειτουργίας παραρτήματος της κεντρικής βιβλιοθήκης, ο αριθμός των μελών διδακτικού και ερευνητικού προσωπικού, δηλαδή όλων αυτών που μπορούν να ασχοληθούν στο παράρτημα και ο εσωτερικός κανονισμός της λειτουργίας.

Στο άρθρο 2 ρυθμίζονται θέματα σχετικά με την εγκατάσταση των παραρτημάτων νομικών προσώπων πανεπιστημιακής εκπαίδευσης στη χώρα μας. Μέχρις ότου ολοκληρωθεί ο χορικός σχεδιασμός πρώτου επιπέδου και εγκριθούν τα τοπικά πολεοδομικά σχέδια, τα παραρτήματα νομικών προσώπων πανεπιστημιακής εκπαίδευσης μπορούν να εγκαθίστανται σε περιοχές στις οποίες ήδη λειτουργούν ή μπορούν να λειτουργούν εκπαιδευτικές δομές.

Με το άρθρο 3 δεν θα υπάρχει πια ο περιορισμός για τη συστέγαση διαφορετικών μονάδων εκπαίδευσης και κατάρτισης. Δίνεται συγκεκριμένη δυνατότητα να συστεγάζονται διαφορετικές μονάδες παροχής εκπαίδευσης και κατάρτισης, ανεξάρτητα από το αν ανήκουν στο ίδιο ή διαφορετικό φυσικό ή νομικό πρόσωπο ή ένωση προσώπων. Εξυπακούεται, όμως, ότι εξακολουθεί να απαγορεύεται η ταυτόχρονη λειτουργία διαφορετικών μονάδων εκπαίδευσης και κατάρτισης στους ίδιους διδακτικούς ή εργαστηριακούς χώρους.

Και σε συνεννόηση με το Υπουργείο, κύριε Πρόεδρε, με το άρθρο 4 για λόγους που όλοι αντιλαμβάνονται και μετά από σχετικό αίτημα που έχει υποβάλει η ΚΕΔΕ παρατείνεται μέχρι τις 14-3-2025 η προθεσμία να υποβληθούν αιτήσεις να υπαχθούν οι οφειλέτες των δήμων και των περιφερειών σε ρύθμιση οφειλών. Δεν αλλάζει τίποτε άλλο πέραν της προθεσμίας και νομίζω ότι όλοι αντιλαμβάνονται τους λόγους για τους οποίους υιοθετήθηκε το αίτημα αυτό της ΚΕΔΕ.

Ευχαριστώ πολύ, κύριε Πρόεδρε.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, επί της τροπολογίας θα ήθελα να ρωτήσω κάτι την κυρία Υπουργό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Επειδή θα φύγει η κυρία Υπουργός, εάν θέλετε να τη ρωτήσετε κάτι, βεβαίως, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κυρία Μακρή, αν δεν κάνω λάθος, επειδή αναπαράγετε μία κοινοβουλευτική πρακτική η οποία πολλές φορές παγιδεύει, σε πολλά από αυτά που αναφέρετε υπάρχει διαφωνία.

Σε ό,τι αφορά την παράταση για τη ρύθμιση, υπάρχει αναγκαιότητα κοινωνική, οικονομική και πολιτική. Καταλαβαίνετε, όμως, ότι ο τρόπος που το νομοθετείτε μας παγιδεύει με απλά λόγια. Σκεφθείτε το, εάν θέλετε, για να είστε και ακόλουθη με αυτό που υπαινίχθηκε ο Υπουργός στην εισαγωγική του τοποθέτηση για τη συναίνεση, την αποτελεσματικότητα και την υπέρβαση των κομματικών στεγανών.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κυρία Υπουργός έχει τον λόγο.

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ, κύριε συνάδελφε, αλλά νομίζω ότι αυτό που αναφέρατε και εσείς ότι υπάρχει συναίνεση και αναγκαιότητα θα σας οδηγήσει και στην ανάλογη στάση σας την κοινοβουλευτική.

Ευχαριστώ, κύριε Πρόεδρε.

**ΧΡΗΣΤΟΣ ΓΙΑΝΝΟΥΛΗΣ:** Ε, όχι όμως, έτσι!

Κύριε Πρόεδρε, δεν έγινε κατανοητό αυτό που είπα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ε, τώρα τι να σας πω εγώ; Εγώ δεν μπορώ να πω στον Υπουργό αν το κατανόησε ή όχι. Αυτό κατανόησε, αυτό είπε. Τι να σας πω εγώ;

Τώρα θα δώσω τον λόγο στον κ. Βορύλλα και αμέσως μετά σε δύο συναδέλφους Βουλευτές και τον Πρόεδρο της Κοινοβουλευτικής Ομάδας της Νίκης.

Ο κ. Βορύλλας έχει τον λόγο.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, ξεκινώντας την ομιλία μου θα ήθελα να αναφερθώ στην υπόθεση των Τεμπών. Άσχετα και πέρα από το γεγονός ότι η διαδικασία της ανάκλησης είναι κατά νόμο μυστική και δεν πρέπει να δημοσιοποιούνται στοιχεία και πορίσματά της, το καθήκον ενός Βουλευτή ως εκφραστή της λαϊκής βούλησης και φορέα της νομοθετικής εξουσίας υπαγορεύει την εποικοδομητική κριτική σε πράξεις και παραλείψεις.

Ως προς τον δικαστικό χειρισμό της υπόθεσης, αντικειμενικός σκοπός της ανάκρισης είναι η συλλογή του αποδεικτικού υλικού και η διεξαγωγή έρευνας, προκειμένου να εξαχθεί ένα πρώτο συμπέρασμα, ώστε ο αρμόδιος εισαγγελέας να προχωρήσει στην αξιολόγηση και μετά από την πρόσφατη νομοθετική ρύθμιση στην απευθείας παραπομπή κατηγορουμένων στο ακροατήριο του ποινικού δικαστηρίου. Γι’ αυτόν τον σκοπό θα έπρεπε από την πρώτη στιγμή να ανατεθεί η διεξαγωγή πραγματογνωμοσυνών σε ειδικές επιστημονικές οντότητες εγνωσμένου κύρους, όπως η Ιατροδικαστική Σχολή του Πανεπιστημίου Αθηνών και το Εθνικό Μετσόβιο Πολυτεχνείο, όπως με καθυστέρηση μηνών εν τέλει έγινε και όχι απλά από τον κατάλογο πραγματογνωμόνων της εισαγγελίας, ώστε να μην υπάρχει καμία απολύτως σκιά στις εκθέσεις τους.

Υπήρξε σε ορισμένες περιπτώσεις ανεπίτρεπτη παρέμβαση της αξιότιμης εισαγγελέως του Αρείου Πάγου με εγκύκλιό της ουσιαστικά για την κατεύθυνση των ερευνών, στην οποία μάλιστα αντέδρασε έντονα ο νομικός κόσμος της χώρας από 1-3-2024 με ανακοίνωση της ολομέλειας των δικηγορικών συλλόγων της Ελλάδας.

Δεν ζητήθηκε από την πρώτη στιγμή και έτσι απολέσθηκε πολύτιμος χρόνος το καταγραφικό υλικό από τους χώρους φόρτωσης της εμπορικής αμαξοστοιχίας, ώστε να διαπιστωθεί ο τρόπος, το είδος φόρτωσής της και αν υπήρχε παρατυπία ως προς το φορτίο που μετέφερε.

Ως προς τον πολιτικό χειρισμό, από την πρώτη στιγμή υπήρξε μία σπουδή της Κυβέρνησης να αποδώσει τις ευθύνες αποκλειστικά και μόνο στον σταθμάρχη, χωρίς να αναμένει εισαγγελικό πόρισμα ή την άσκηση διώξεων, πόσω μάλλον την περάτωση της ανάκρισης. Άσχετα και πέρα από τη διαβεβαίωση του αρμόδιου τότε Υπουργού ότι τα σιδηροδρομικά δρομολόγια είναι πλέον ασφαλή, κυβερνητικά στελέχη άρχισαν να επιδίδονται σε αυτό ακριβώς για το οποίο κατηγορούν την Αντιπολίτευση: Βιάζονται να αποδώσουν ευθύνες αποκλειστικά σε δύο ή τρεις υπαλλήλους, χωρίς να αναμένουν το πέρας της δικαστικής έρευνας. Δεν άνοιξε ποτέ σοβαρή συζήτηση και δεν ξεκίνησε καμία απολύτως έρευνα για το αδιαμφισβήτητο γεγονός ότι έχουν δεσμευτεί, προϋπολογιστεί, εκταμιευτεί και εισπραχθεί συγκεκριμένα ευρωπαϊκά και εθνικά κονδύλια για την ασφάλεια και τον εκσυγχρονισμό των σιδηροδρομικών δρομολογίων και των αντίστοιχων υποδομών. Αυτά κατέληξαν σε μια μαύρη τρύπα, χωρίς το αναμενόμενο αποτέλεσμα: έλλειψη τηλεδιοίκησης, μονές γραμμές σε όλη την έκταση του δικτύου, απουσία φύλαξης, μη αυστηροποίηση ποινών για βανδαλισμούς και κλοπές και απουσία διαχείρισης ανθρώπινου δυναμικού. Αυτά είναι οφθαλμοφανή και δεν επιδέχονται αμφισβήτηση. Είναι κομμάτια -άλλα μικρά και άλλα μεγαλύτερα, αλλά εξίσου σημαντικά- στην εικόνα που οδήγησε και συντέλεσε άμεσα ή έμμεσα στο τραγικό αποτέλεσμα.

Η Νίκη δεν θέλησε ποτέ να εκμεταλλευθεί κομματικά το συγκλονιστικό συμβάν ούτε να καπελώσει ανθρώπους και καταστάσεις. Πάντοτε με αίσθημα ευθύνης ζητάμε από την πρώτη στιγμή να ανοίξει ένας ειλικρινής διάλογος, ώστε να διορθωθούν κρατικά και δικαστικά λάθη, προκειμένου να μην ζήσουμε ποτέ ξανά παρόμοιο περιστατικό. Πρέπει να καταλάβουν άπαντες ότι το θέμα δεν προσφέρεται για κομματική επιβεβαίωση ή αντιπαράθεση, αλλά θα πρέπει να σταθεί αφορμή, ώστε να γίνουν όλες οι ενέργειες για να μην ξανασυμβεί ποτέ κάτι αντίστοιχο. Αυτό μπορεί να επιτευχθεί με έναν τρόπο: απονομή δικαιοσύνης και όχι συγκάλυψη.

Κυρίες και κύριοι συνάδελφοι, καλούμαστε σε συζήτηση περί του σχεδίου νόμου με ρυθμίσεις για την ενίσχυση του ερασιτεχνικού και του επαγγελματικού αθλητισμού. Ο αθλητισμός ως ατομική και συλλογική δραστηριότητα πάντοτε ασκούσε και συνεχίζει να ασκεί σημαντικότατη επιρροή στην κοινωνία. Αυτό συμβαίνει διότι ο αθλητισμός, αφενός παραπέμπει στην ποιότητα ζωής των κοινωνιών και αφετέρου αποτελεί έναν έγκυρο δείκτη ποιοτικής ανάπτυξής της. Η σκέψη αυτή είναι τόσο διαδεδομένη στις προηγμένες χώρες του πλανήτη μας, ώστε η αναφορά στον αθλητισμό, αφενός να δηλώνει ευθέως την επωφελή αξιοποίηση του ελεύθερου χρόνου, τη θετική του συμβολή στην υγεία, την παιδεία και την αρμονική συμβίωση και αφετέρου να υπαινίσσεται διεργασίες που απομακρύνουν τον ατομικισμό, την κοινωνική απομόνωση και τους τεχνητούς παραδείσους των ναρκωτικών.

Το Σύνταγμά μας με το άρθρο 16 παράγραφος 9, αποδεχόμενο τη θετικότατη κοινωνική επιρροή του αθλητισμού, έθεσε υπό κρατική προστασία και όρισε την επιχορήγηση των ενώσεων των αθλητικών σωματείων ως κρατική υποχρέωση.

Οι διεθνείς επιτυχίες των Ελλήνων αθλητών σε ομαδικά και ατομικά αθλήματα ανήγαγαν τον αθλητισμό, μεταξύ άλλων, και σε πηγή εθνικής υπερηφάνειας, με συνέπεια όλο και περισσότεροι Έλληνες να πυκνώνουν τις τάξεις του και να τους στηρίζουν ηθικά και οικονομικά. Ταυτοχρόνως με τα θετικά δεδομένα των επιτυχιών, της αύξησης του διεθνούς αθλητικού κύρους της χώρας και της προσέλκυσης σημαντικών ανθρώπων στον χώρο του αθλητισμού επεκτάθηκαν τα γνωστά σε όλους νοσηρά φαινόμενα του παραγοντισμού, της αίσθησης ότι τα μαζικά ομαδικά αθλήματα πάσχουν από διαφθορά, της οπαδικής βίας, του αναποτελεσματικού συστήματος απονομής αθλητικής δικαιοσύνης, της διάβρωσης της διαιτησίας, της σύγχυσης του αθλητισμού ως ερασιτεχνικής και επαγγελματικής δραστηριότητας.

Το κίνημά μας υποστηρίζει όποιες νομοθετικές πρωτοβουλίες έχουν ως στόχο την ενίσχυση του ερασιτεχνικού και του επαγγελματικού αθλητισμού, βελτιώνοντας τη λειτουργία των αθλητικών σωματείων, προάγοντας την ασφάλεια των αθλητών μας και την ενίσχυση του θεσμικού πλαισίου αντιμετώπισης της αθλητικής βίας και του ντόπινγκ.

Έρχομαι στα σχόλιά μας επί των διατάξεων.

Τροποποιείται η υπάρχουσα διαδικασία για τη χορήγηση χρηματικών επιβραβεύσεων διακριθέντων αθλητών και τον διορισμό τους.

Προκειμένου να στρέψουμε τη νεολαία μας προς τον αθλητισμό και να περιορίσουμε τις καταστροφικές επιπτώσεις από την πολύωρη ενασχόλησή τους σε social media με τη νέα τεχνολογία, προτείνουμε να πριμοδοτούμε τους νέους και τις νέες μας, που από την παιδική τους ηλικία ασχολούνται ενεργά με τον αθλητισμό, με επιπλέον μόρια για την εισαγωγή τους στα πανεπιστήμια, στις στρατιωτικές σχολές, στα σώματα ασφαλείας κατά τις πανελλαδικές εξετάσεις.

Με επόμενο άρθρο συμπληρώνονται οι προϋποθέσεις επιχορήγησης αθλητικών φορέων, τροποποιώντας το άρθρο 50 του ν.2725/1999 «Ερασιτεχνικός και επαγγελματικός αθλητισμός». Κατά τη γνώμη μας οι διαδικασίες και οι πολιτικές επιχορηγήσεων των αθλητικών σωματείων και ομοσπονδιών θα πρέπει να βελτιωθούν και να λάβουν υπ’ όψιν τη σημερινή πραγματικότητα που βιώνει η κοινωνία μας και ο αθλητισμός γενικότερα. Κατά γενική ομολογία η χρηματοδότηση προς τον ερασιτεχνικό αθλητισμό είναι αρκετά χαμηλή έως ασήμαντη. Εντός του 2024 πραγματοποιήθηκε η κατανομή ποσού 31,88 εκατομμύρια ευρώ στον ερασιτεχνικό αθλητισμό από τη φορολογία του «Στοιχήματος» στα έξι χιλιάδες πεντακόσια τριάντα τρία ερασιτεχνικά σωματεία τα οποία είναι εγγεγραμμένα στο Μητρώο Αθλητικών Σωματείων του Υπουργείου Αθλητισμού. Για να καταλάβουμε πόσο χαμηλή είναι η χρηματοδότηση προς τον ερασιτεχνικό αθλητισμό επισημαίνω ότι από το σύνολο των έξι χιλιάδων πεντακοσίων τριάντα τριών ερασιτεχνικών σωματείων τα χίλια οκτακόσια είκοσι επτά σωματεία ή ποσοστό 28% έλαβαν 1.000 ευρώ, τα δύο χιλιάδες πεντακόσια εξήντα σωματεία ή ποσοστό 39% έλαβαν από 1.000 ως 1.700 ευρώ και χίλια οκτακόσια ογδόντα σωματεία ή ποσοστό 20% έλαβαν 1.700 έως 3.000 ευρώ. Συμπερασματικά και με βάση αυτά τα στοιχεία, στο 87% περίπου των ερασιτεχνικών αθλητικών σωματείων η χρηματοδότηση δεν ξεπερνά τα 3.000 ευρώ ανά έτος.

Τα αθλητικά σωματεία με δεκάδες χιλιάδες μέλη -αθλητές και προπονητές- αποτελούν το πιο δυναμικό και υγιές κομμάτι της κοινωνίας μας, στο οποίο το κράτος μας οφείλει να παρέχει ένα σαφές και σύγχρονο νομικό πλαίσιο λειτουργίας προκειμένου μέσα από την αθλητική παραγωγική διαδικασία να αναδειχθούν σωστά διαπαιδαγωγημένα άτομα, αλλά και πρωταθλητές που θα δώσουν διακρίσεις διεθνούς επιπέδου. Ωστόσο είναι προφανές ότι με τόσο χαμηλή χρηματοδότηση τα ερασιτεχνικά αθλητικά σωματεία δεν μπορούν να επιτελέσουν το έργο τους. Κατά τη γνώμη μας θα πρέπει να αυξηθούν περαιτέρω οι φόροι σε εταιρείες στοιχηματισμού και στα παίγνια γενικότερα και αυτά τα έσοδα να αποδοθούν στα αθλητικά σωματεία. Θα πρέπει να βρεθούν νέες πηγές χρηματοδότησης, όπως η επιβολή ειδικού τέλους σε μέσα κοινωνικής δικτύωσης με μεγάλη απήχηση στο νεανικό κοινό -Instagram, TikTok, YouTube, Facebook-, στις πωλήσεις παιχνιδομηχανών video games και συναφών ειδών, καθώς και στις ιστοσελίδες ηλεκτρονικών παιχνιδιών on line υπέρ των αθλητικών σωματείων και ομοσπονδιών.

Στα κριτήρια ενίσχυσης των αθλητικών σωματείων προτείνουμε να συμπεριληφθούν δύο περιπτώσεις:

Η πρώτη περίπτωση να αφορά στην πρόσθετη επιχορήγηση για συγχωνεύσεις σωματείων. Ο λόγος είναι προφανής: μέσω συγχωνεύσεων σωματείων σε τοπικό επίπεδο μπορούν να δημιουργηθούν νέα, πιο ισχυρά διοικητικά και οικονομικά εύρωστα σωματεία που θα καλλιεργούν περισσότερα αθλήματα και θα διαθέτουν περισσότερους αθλητές και προπονητές.

Η δεύτερη περίπτωση να αφορά την πρόσθετη επιχορήγηση για την ενασχόληση νέων με ήπια παραβατική συμπεριφορά σε αθλητικά σωματεία. Και εδώ ο λόγος είναι προφανής: Ειδικά οι νέοι μας που παρουσιάζουν παραβατική συμπεριφορά θα πρέπει να στραφούν προς τον αθλητισμό με κάποια μορφή επιτήρησης από τις αρμόδιες κοινωνικές υπηρεσίες και ψυχολόγους.

Θα θέλαμε να αναφερθούμε ιδιαιτέρως στην διάταξη για τον έλεγχο και την τήρηση του όρου της προσβασιμότητας ατόμων με κινητικά προβλήματα σε αθλητικές εγκαταστάσεις. Χωρίς τη διαμόρφωση των αθλητικών χώρων για την αυτόνομη πρόσβαση, παραμονή και αποχώρηση ατόμων με κινητικά προβλήματα σε αθλητικές εγκαταστάσεις, δεν θα εκδίδεται πιστοποιητικό για τη λειτουργία τους. Πρόκειται για μια απολύτως ορθή διάταξη που θα βοηθήσει τους συμπολίτες μας με κινητικά προβλήματα να παρακολουθούν αθλητικούς αγώνες χωρίς να αντιμετωπίζουν κινδύνους. Το κίνημά μας θα στηρίξει την εν λόγω διάταξη και καλεί την Κυβέρνηση να μεριμνήσει για τη γρήγορη εφαρμογή της.

Στο δεύτερο μέρος του νομοσχεδίου περιλαμβάνονται διατάξεις σχετικά με την ενίσχυση του πλαισίου αντιμετώπισης της αθλητικής βίας και της καταπολέμησης του ντόπινγκ. Δυστυχώς τα τρία τελευταία χρόνια είχαμε βαριά φαινόμενα αθλητικής βίας με αποκορύφωμα τις δολοφονίες του Άλκη Καμπανού στη Θεσσαλονίκη, του Μιχάλη Κατσουρή από Κροάτες χούλιγκαν που διέσχισαν ανενόχλητοι τη χώρα και έφτασαν στο γήπεδο της ΑΕΚ στη Νέα Φιλαδέλφεια και, τέλος, πριν ένα χρόνο είχαμε τη δολοφονία του αστυνομικού Γιώργου Λυγγερίδη από ναυτική φωτοβολίδα στα επεισόδια του Ρέντη.

Είναι γνωστό ότι το φαινόμενο της βίας που έχει εισβάλει στον αθλητισμό εδώ και δεκαετίες εκπορεύεται κατά κύριο και πρωταρχικό λόγο από τα μέλη των υπαρχόντων συνδέσμων φιλάθλων αθλητικών σωματείων ή ανώνυμων αθλητικών εταιρειών και εμμέσως με την ανοχή ή και με τη συγκεκαλυμμένη στήριξη των διοικήσεων τους.

Να σημειώσουμε ότι η Κυβέρνηση με το ν.5084/2024 έλαβε ορισμένα μέτρα για την αντιμετώπιση της αθλητικής βίας προς την ορθή κατεύθυνση. Ωστόσο, το κίνημά μας έχει εντοπίσει σημεία που, κατά τη γνώμη μας, θα έπρεπε να περιληφθούν στο τότε νομοσχέδιο. Μεταξύ άλλων τότε είχαμε προτείνει μέτρα τα οποία θα μπορούσαν να περιληφθούν στο παρόν νομοσχέδιο, όπως η υιοθέτηση βέλτιστων πρακτικών στον τομέα της εκπαίδευσης κατά της βίας. Για παράδειγμα στη Γερμανία περισσότερες από εξήντα κοινωνικοπαιδαγωγικές οργανώσεις ενημερώνουν και εκπαιδεύουν νέους φιλάθλους σχετικά με τον οπαδικό εξτρεμισμό. Χρηματοδοτούνται από τις ίδιες τις ομάδες, την εθνική ομάδα ποδοσφαίρου της Γερμανίας και διάφορες τοπικές και ομοσπονδιακές αρχές. Ο στόχος αυτών των οργανώσεων είναι εξαιρετικά απλός, παρεισφρέουν εντός των κόλπων των οργανωμένων οπαδών και προσπαθούν να ωθήσουν τους νεαρούς φιλάθλους να αξιοποιήσουν την ενέργειά τους με θετικό τρόπο.

Προτείνουμε τη διαρκή διασύνδεση των σχολείων πρωτοβάθμιας και δευτεροβάθμιας εκπαίδευσης με τα τοπικά αθλητικά σωματεία μέσω επισκέψεων μαθητών στα σωματεία, αλλά και επισκέψεις των σωματείων στα σχολεία, με σκοπό οι μαθητές αφενός να γνωρίσουν και να ενημερωθούν για τα αθλήματα που υποστηρίζονται από τα σωματεία και αφετέρου να διευκολυνθεί η ένταξή τους σε αυτά και στα αθλήματα που επιθυμούν.

Οι αθλητικές συναντήσεις είτε αυτές είναι μεταξύ ΠΑΕ-ΚΑΕ και λοιπών ανωνύμων εταιρειών είτε μεταξύ ερασιτεχνικών σωματείων θα πρέπει να εποπτεύονται μεν από το κράτος, αλλά η ευθύνη για τα όσα συμβούν στον έκαστο αθλητικό χώρο να βαρύνει τα αθλητικά σωματεία. Προς τούτο θα πρέπει τα σωματεία να έχουν αυξημένη δικαιοδοσία για ενέργειες εντός του γηπέδου, προκειμένου να προστατέψουν την ομαλή διεξαγωγή αγώνων. Δικαίωμα στα σωματεία να απαγορεύουν την είσοδο στον οποιοδήποτε θεωρούν τα ίδια ότι θέτει σε κίνδυνο την ασφάλεια του αγώνα με την παρουσία του. Δικαίωμα να ασκούν τα ίδια σωματικό έλεγχο με οποιονδήποτε τρόπο και τεχνολογικά μέσα παρουσία αστυνομικού, προκειμένου να διασφαλιστεί η ευπρέπεια και ο ουσιαστικός έλεγχος. Δικαίωμα να υποδεικνύουν στις αστυνομικές αρχές ποιοι επιθυμούν να ελεγχθούν για κατοχή παράνομων υλών, υλικών και οπλισμού, όπως φωτοβολίδες, μολότοφ, μαχαίρια κ.λπ.. Δικαίωμα να αποβάλλουν από το γήπεδο οποιονδήποτε επιθυμούν εφόσον έχει καταγραφεί από το κλειστό κύκλωμα κάποια ενέργειά του που θέτει σε κίνδυνο την ασφάλεια του αγώνα.

Σε περίπτωση εκτεταμένων επεισοδίων που θα χρειαστούν παρέμβαση της αστυνομίας τα υπεύθυνα σωματεία θα καταβάλουν αποζημίωση στην ΕΛ.ΑΣ. ίση με δέκα φορές το ημερομίσθιο κάθε απασχολούμενου οργάνου της τάξης. Η σχετική αποζημίωση θα εισπράττεται άμεσα, εντός τριάντα ημερών, μέσω της ρήτρας παραβατικότητας, δηλαδή από τη φορολογία των κερδών των παικτών «Στοιχήματος», και θα αποδίδεται ως έκτακτο επίδομα στα όργανα της τάξης που κλήθηκαν για την αντιμετώπιση επεισοδίων.

Ευχαριστώ πάρα πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της Αίθουσας «Ελευθέριος Βενιζέλος» και ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής, τριάντα πέντε μαθητές και μαθήτριες και τέσσερις συνοδοί από το 5ο Δημοτικό Σχολείο Κορίνθου.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Θα μιλήσουν δύο ομιλητές, ο κ. Κούβελας και ο κ. Μουλκιώτης, και αμέσως μετά ο κύριος Πρόεδρος.

Ελάτε, κύριε συνάδελφε, έχετε τον λόγο.

**ΔΗΜΗΤΡΙΟΣ ΚΟΥΒΕΛΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, πέρυσι τέτοια εποχή η 1η Φεβρουαρίου κάθε έτους καθιερώθηκε ως Πανελλήνια Ημέρα Φιλάθλου με ομόφωνη απόφαση της Ολομέλειας με αφορμή το τραγικό συμβάν τυφλής βίας με πρόσχημα τον οπαδισμό, δηλαδή της δολοφονίας του Άλκη. Μιας ημέρας που μας θυμίζει όσα θα έπρεπε να είναι δεδομένα στον αθλητισμό. Ο αθλητισμός δεν είναι μόνο επιδόσεις και πεδίο πλουτισμού. Ο αθλητισμός είναι πολιτισμός, είναι υγεία ψυχική και σωματική, είναι άμιλλα, είναι fair play, είναι γιορτή, είναι συστατικό της ειρήνης και της κοινωνικής συνοχής. Είναι ένας χώρος που πρέπει να μας εμπνέει και να μας ενώνει και όχι, βέβαια, να μας διχάζει. Δεν χωρούν σε αυτόν τον χώρο η μισαλλοδοξία, ο φανατισμός, η βία, ο ρατσισμός, η τυφλή οπαδική αντιπαράθεση. Το αίμα νέων παιδιών δεν μπορεί να γίνει ανεκτό ως παράπλευρη απώλεια ενός διεφθαρμένου περιβάλλοντος τυφλής βίας.

Έχουμε χρέος ως κοινωνία και ως πολιτεία να θωρακίσουμε το φίλαθλο πνεύμα, να προσφέρουμε ασφαλή γήπεδα και να προωθήσουμε έναν αθλητισμό που θα αποτελεί γιορτή και όχι πεδίο σύγκρουσης. Ο αθλητισμός δίνει ζωή στην κοινωνία και στα νέα παιδιά, στα παιδιά μας, αλλά και σε ανθρώπους κάθε ηλικίας. Είναι δική μας ευθύνη να τον προστατεύσουμε σε όλες του τις μορφές, σε όλα του τα αθλήματα, τόσο στον ερασιτεχνικό, που αποτελεί την καρδιά του αθλητισμού, όσο και σε επαγγελματικό επίπεδο.

Επιμένω, κύριε Υπουργέ, στην πρότασή μου για την καλλιέργεια κουλτούρας του φίλαθλου πνεύματος και του fair play με την εισαγωγή σχετικού μαθήματος στα εργαστήρια δεξιοτήτων στα δημοτικά σχολεία.

Σήμερα συζητούμε ένα σημαντικό νομοσχέδιο, το οποίο έρχεται να συμπληρώσει και να βελτιώσει το νόμο τομή που ψηφίσαμε πέρυσι, τον ν.5085/2024, τότε ως άμεση απάντηση στα θλιβερά γεγονότα τυφλής οπαδικής βίας. Να τονίσω, κυρίες και κύριοι συνάδελφοι Βουλευτές, ότι εδώ και έναν χρόνο με την εφαρμογή του νόμου που προανέφερα παρατηρήθηκε σημαντική μείωση σε σοβαρά τουλάχιστον περιστατικά βίας, συμπλοκές, είσοδος φιλάθλων στους αγωνιστικούς χώρους, διακοπή αγώνων, ιδιαίτερα μάλιστα στους αγώνες των επαγγελματικών πρωταθλημάτων μπάσκετ και ποδοσφαίρου. Αυτό είναι ένα σημαντικό βήμα.

Η καθιέρωση του ηλεκτρονικού εισιτηρίου έχει φέρει αποτελέσματα και έχει βοηθήσει και τους φιλάθλους τους ίδιους να συνειδητοποιήσουν ότι ο χώρος των γηπέδων, όπου γίνονται αθλητικοί αγώνες και μάλιστα επιπέδου, είναι ένας χώρος στον οποίο θα πρέπει να προσερχόμαστε με σκοπό να απολαύσουμε το παιχνίδι χωρίς να έχουμε άλλα στο μυαλό μας. Μικροί, μεγάλοι, οικογένειες, όλοι να βρισκόμαστε εκεί με καλή διάθεση για να συμμετάσχουμε στη γιορτή.

Μιλάμε για ένα νομοσχέδιο, που αφορά τον ερασιτεχνικό και τον επαγγελματικό αθλητισμό, προάγοντας ένα πλαίσιο το οποίο έρχεται να δώσει πρόσθετες πρακτικές λύσεις σε ζητήματα ρυθμιστικού περιβάλλοντος για τους αθλητές, τους προπονητές, τις ομοσπονδίες, τα σωματεία. Είναι εξαιρετικά ενδιαφέρον το γεγονός ότι οι φορείς, που ακούστηκαν στην αρμόδια επιτροπή τοποθετήθηκαν στο σύνολό τους θετικά ως προς τις διατάξεις στη συντριπτική πλειοψηφία των διατάξεων του νομοσχεδίου. Μάλιστα αναγνώρισαν και τη συστηματική προσπάθεια και διάθεση της ηγεσίας του Υπουργείου, και αυτό αφορά εσάς προσωπικά, κύριε Υπουργέ, τη διάθεσή σας να συζητήσετε, να διαβουλευτείτε, αναζητώντας πραγματικές λύσεις, πρακτικές λύσεις σε υπαρκτά προβλήματα του αθλητισμού.

Είναι επίσης χαρακτηριστικό ότι και τα κόμματα της Αντιπολίτευσης δεν προβάλλουν σημαντικές αντιρρήσεις. Αντιθέτως, με ένα πνεύμα καλής διάθεσης, συνεννόησης και προθέσεων να προσθέσουν διευκρινίσεις σε ζητήματα τα οποία αναπτύχθηκαν και συζητήθηκαν, να προσθέσουν όπου μπορούν θετικά για την τελική του διαμόρφωση σχεδίου νόμου.

Θα ξεχωρίσω κάποιες από τις διατάξεις. Δίνεται η δυνατότητα σε σωματεία να τηρούν βιβλία σε ψηφιακή μορφή, μειώνοντας έτσι τη γραφειοκρατία και απαλλάσσοντάς τα από την υποχρέωση θεώρησης από τις οικείες περιφέρειες, απελευθερώνοντας έτσι τα σωματεία και δίνοντάς τους τη δυνατότητα να αφοσιωθούν στην παραγωγή αθλητικού έργου, κοινωνικού έργου, πράγμα το οποίο είναι, νομίζω, το ζητούμενο για όλους μας στην κοινωνία σήμερα.

Η ειδική αθλητική αναγνώριση γίνεται με την εγγραφή στο ηλεκτρονικό μητρώο. Επεκτείνεται από ένα σε δύο χρόνια η δυνατότητα επικαιροποίησης των δεδομένων των αθλητικών σωματείων στο σχετικό μητρώο και δίνεται επιπλέον η δυνατότητα να αποφεύγονται διαγραφές λόγω τεχνικών ή διαδικαστικών λαθών μέσω του συστήματος βεβαίως της Πλατφόρμας e-Kouros, που αφορά τόσο τα σωματεία όσο και τους αθλητές όλων των κατηγοριών. Υπάρχει πλήρης καταγραφή, ψηφιοποιημένη πλέον, πράγμα το οποίο ενισχύει και τη διαφάνεια στη λειτουργία του αθλητισμού.

Βελτιώνεται το ρυθμιστικό πλαίσιο του επαγγέλματος του προπονητή αθλημάτων για άτομα με αναπηρία. Οι προπονητές αυτοί θα μπορούν πλέον να προπονούν και αρτιμελείς αθλητές του ίδιου αθλήματος.

Η ψηφιακή κάρτα υγείας όλων των αθλητών, που θα επιβεβαιώνουν την καλή υγεία τους, είναι επίσης μια πολύ σημαντική παρέμβαση. Η λείανση ανισοτήτων που έχει παρατηρηθεί στην επιβράβευση αθλητών που διακρίθηκαν σε Ολυμπιακούς και Παραολυμπιακούς Αγώνες, καθώς και η επιτάχυνση καταβολής των οικονομικών επιβραβεύσεων που καθυστερούσαν για χρόνια, έρχονται να λύσουν ένα χρόνιο ζήτημα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κλείσω με αναφορά στη σημασία που αποδίδει το Υπουργείο και γίνεται πλέον υποχρεωτικός, νομοθετείται ο σεισμικός έλεγχος. Σχετίζεται με τη στατικότητα όλων των αθλητικών εγκαταστάσεων και σε συνδυασμό με τον έλεγχο για πυρασφάλεια αυτές οι προδιαγραφές θα προσφέρουν το αδιαπραγμάτευτο για το Υπουργείο και την Κυβέρνηση αγαθό της ασφαλούς παραμονής και αγωνίζεσθαι στους αγωνιστικούς χώρους, όπως και σε κάθε δημόσιο χώρο θα έπρεπε να είναι ανάλογη αυτή η πρόβλεψη και ρύθμιση.

Βέβαια, εκφράζω, κύριε Υπουργέ, την ικανοποίησή μου για την καθιέρωση ύπαρξης απινιδωτή στις αθλητικές εγκαταστάσεις, κάτι που είχα προτείνει εδώ και χρόνια, οπωσδήποτε όταν διεξάγονται αθλητικές συναντήσεις. Είναι βέβαιο ότι έτσι θα σωθούν ζωές.

Θα κλείσω με την εξής έκκληση: Η διαφορετικότητα στις απόψεις που εκφράστηκαν μπορεί να γίνει σύνθεση μέχρι το τέλος της συζήτησης και έτσι να φτάσουμε όλοι ενωμένοι στην ψήφιση, στην υπερψήφιση του νομοσχεδίου που συζητούμε, δίνοντας το μήνυμα και στην κοινωνία ότι ο αθλητισμός ενώνει στα αλήθεια.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας ευχαριστούμε.

Ο κ. Μουλκιώτης από το ΠΑΣΟΚ έχει τον λόγο και αμέσως μετά ο Πρόεδρος της Κοινοβουλευτικής Ομάδας Νίκη.

**ΓΕΩΡΓΙΟΣ ΜΟΥΛΚΙΩΤΗΣ:** Σας ευχαριστώ πολύ, κύριε Πρόεδρε.

Να πω μόνο τούτο, ότι σωστά ακούστηκε ότι καλό είναι να γίνει ο έλεγχος στα κτίρια, τα οποία αφορούν τις αθλητικές εγκαταστάσεις. Να ξέρετε, κυρίες και κύριοι συνάδελφοι της πλειοψηφίας, υπάρχει και άλλη νομοθεσία που αφορά τα γενικότερα δημόσια κτίρια. Δεν έχει γίνει τίποτα και έχω απάντηση Υπουργού. Δεν έχει γίνει τίποτα! Αναλογιστείτε και πέστε τι κάνουμε και πώς η Κυβέρνηση κινείται σε ένα τέτοιο μείζον ζήτημα.

Όσον αφορά το νομοσχέδιο σήμερα, είναι βεβαίως μια συζήτηση υπό τη σκιά της τραγωδίας των Τεμπών και όσων έχουν επακολουθήσει. Είμαστε μάρτυρες μοναδικών χειρισμών και τρόπου αντιμετώπισης αυτού του συλλογικού δράματος.

Ο κύριος Πρωθυπουργός εξαρχής εντόπισε συγκεκριμένο ανθρώπινο λάθος. Τι είπε; Κυρίως οφείλεται σε τραγικό ανθρώπινο λάθος. Στη συνέχεια είχαμε παραποιημένα ηχητικά με χειραγώγηση της κοινής γνώμης περί ανθρώπινου λάθους. Όχι το ηχητικό που έχει παραδοθεί στις δικαστικές αρχές. Είμαι πολύ προσεκτικός τι λέω.

Να αναφερθώ για το φορτίο της εμπορευματικής αμαξοστοιχίας. Στις 22-3-2023 ο κύριος Πρωθυπουργός δηλώνει ότι τα βαγόνια δεν περιέχουν εύφλεκτο υλικό. Όχι εγώ, ο κύριος Πρωθυπουργός. Δεν θα πω για τη Hellenic Train και τη συμπεριφορά που έχει αυτή η εταιρεία προς το ελληνικό Δημόσιο. Δεν θα το πω, ντρέπομαι.

Θα πω, όμως, ότι η αλλοίωση της πραγματικής υφιστάμενης κατάστασης στον χώρο της τραγωδίας είναι μοναδικής φύσεως αλλοίωση. Δεν το λέει μόνο ο Κώδικας Ποινικής Δικονομίας για τους νομικούς τι πρέπει να γίνεται σε περιπτώσεις ατυχημάτων και λοιπών άλλων πράξεων. Ο κύριος Υπουργός σήμερα, στο παρελθόν ήταν Υπουργός Εργασίας. Αν τον ρωτήσετε τι γίνεται σε περίπτωση εργατικού ατυχήματος, ξέρετε τι θα σας πει; Απαγορεύεται σε κάθε χώρο οποιαδήποτε παρέμβαση ή αλλοίωση στοιχείων που αφορά έστω και τον ελαφρό τραυματισμό. Αυτό θα πει ο κύριος Υπουργός και δεν μπορεί να πει τίποτα άλλο. Αυτό έγινε; Και γιατί δεν έγινε ή τι έγιναν όλα τα άλλα ζητήματα;

Βεβαίως, να τονίσω ότι δυστυχώς μετά την συνέντευξη του κυρίου Πρωθυπουργού βλέπω μια άλογη συμπεριφορά μελών της κυβερνητικής πλειοψηφίας και από την Κυβέρνηση ακόμα και σε σχέση με τον προκλητικό τρόπο αντιμετώπισης του θέματος και συνεχίζεται. Θέλει λίγο σεμνότητα, λίγο αρετή και τόλμη σε αυτή τη λογική αντιμετώπιση αυτού του θέματος.

Για το νομοσχέδιό σας, κύριε Υπουργέ, μπορούμε να πούμε ότι είναι ένα άλλο εγχείρημα, το οποίο κάνετε στο πλαίσιο μιας επιτελικότητας, όπως το λέτε, αλλά μιας ανεπαίσθητης στήριξης των θεμελίων του αθλητικού οικοδομήματος που δεν μπορεί να αρνηθεί κανένας, γιατί ήταν στον ν.2725/1999. Φυσικά, οι φωτογραφικές διατάξεις έχουν την τιμητική τους, οι αποσπασματικές ρυθμίσεις ομοίως. Επίσης, είναι μη επαρκείς οι όποιες διατάξεις αναφέρονται για να υπάρχει ενίσχυση του ερασιτεχνικού αλλά και του επαγγελματικού αθλητισμού.

Βέβαια, έρχεται προφανώς για ιδιαίτερους λόγους -δεν ξέρω γιατί- το νομοσχέδιο να καταργήσει την ύπαρξη διακριτών ρόλων μεταξύ αθλητών, διαιτητών και αθλητικών στελεχών εκ του προχείρου και χωρίς καμία αιτιολογία.

Αυτό το οποίο δεν σκέφτηκε η Κυβέρνηση φαίνεται ότι δεν την απασχολεί ίσως καθόλου το γεγονός, είναι ότι αυτή η πρακτική δεν τέμνει πουθενά την κοινά αποδεκτή αθλητική λογική και ένεκα τούτου, καταργεί την αρχή της ίσης μεταχείρισης των αθλημάτων, ιδιαίτερα όταν αυτά αναφέρονται σε ολυμπιακά αθλήματα.

Για την αθλητική βία η Κυβέρνηση θεωρώ ότι λειτουργεί κατόπιν εορτής. Μας πνίγει, κυρίες και κύριοι συνάδελφοι, και μας στοιχειώνουν τα θύματα αθλητικής βίας που συνεχίζουν. Θέλει μια συμπεριφορά και μια λύση ολιστική και με ενότητα βασικά για να ξεκαθαρίσουν άπαξ διά παντός τα πράγματα.

Πέραν τούτου, θα ήθελα να αναφερθώ στην τροπολογία την οποία καταθέτει το ΠΑΣΟΚ και αφορά τα ζητήματα που αναφέρονται στο ιδιωτικό χρέος και στα κόκκινα δάνεια. Αναφέρεται στην προστασία της κύριας κατοικίας και της αγροτικής ιδιοκτησίας και το δικαίωμα προαίρεσης του δανειολήπτη στην αγορά του δανείου. Είναι υποχρεωτικό αυτό να υπάρξει. Δεν γίνεται διαφορετικά. Μετά την κατάργηση του ν.3869 τις όποιες ρυθμίσεις, τις αναποτελεσματικές ρυθμίσεις, οι οφειλέτες είναι έρμαια στα funds και στους servicers. Είναι ένα μοναδικό φαινόμενο, το οποίο ζουν σήμερα, αυτή τη στιγμή.

Γι’ αυτό τον λόγο το ΠΑΣΟΚ πήρε συγκεκριμένη πρωτοβουλία και ζητά από την Κυβέρνηση αυτή την πρωτοβουλία να την υιοθετήσει. Ως εδώ και μη παρέκει. Δεν μπορεί να συνεχιστεί με μια ακρίβεια, με πληθωρισμό, με αύξηση επιτοκίων με αποτυχημένες απαντήσεις σε μείζονα ζητήματα που αφορούν στην κύρια κατοικία και την ενεργειακή κρίση -τα ξέρετε πολύ καλύτερα- απουσία ουσιαστικών πολιτικών στήριξης και διαχείρισης και διευθέτηση των χρεών, δοκιμάζουν τους οφειλέτες και δεν υπάρχει μια πολιτεία που να στέκεται δίπλα και να λέει «στοπ, κάτι να κάνουμε εδώ».

Έχουν γίνει μαζικοί αφελληνισμοί, με πωλήσεις δανείων, χιλιάδες πλειστηριασμοί κατοικιών επισπεύδονται μέσα από εταιρείες που έχουν αγοράσει και αγοράζουν ακόμα τα δάνεια. Είναι επιβεβλημένο, λοιπόν, τα τραγικά αδιέξοδα αυτά να αντιμετωπιστούν και αυτό δεν αφορά μόνο την κύρια κατοικία. Αφορά, επίσης, η πρωτοβουλία και η τροπολογία του ΠΑΣΟΚ και για τα αγροτικά χρέη, για τα ακίνητα των αγροτών, για τα χωράφια των αγροτών.

Θέτει και ένα άλλο ζήτημα, το δικαίωμα προαίρεσης. Ποτέ δεν έχει τεθεί. Κύριοι της Κυβέρνησης, κύριε Υπουργέ, το δικαίωμα της προαίρεσης είναι εκ των ων ουκ άνευ για να διατηρηθεί η ελληνικότητα που υπάρχει σήμερα. Δεν υπάρχει τίποτε άλλο. Τα ξένα funds έχουν όλη την ακίνητη περιουσία των αγροτών, την υποθηκευμένη της πρώην Αγροτικής Τράπεζας και συνεχίζουν. Ασχοληθείτε με αυτό. Κρούουμε τον κώδωνα του κινδύνου. Δεν πάει παραπέρα αυτή η διαδικασία. Άρα και το δικαίωμα της προαίρεσης είναι εκ των ων ουκ άνευ.

Ζητάμε, λοιπόν, περαιτέρω τα δάνεια για τα ελβετικά φράγκα που αγόρασαν οι εργαζόμενοι. Έχουν κάνει τόσες και τόσες προσφυγές, τόσα και τόσα. Είπε ο Άρειος Πάγος για την καταχρηστικότητα του όρου. Άλλο γεγονός δεν μπορεί να το κρίνει. Άρα, επειδή δεν μπορεί να το κρίνει ο Άρειος Πάγος, τι καθόμαστε εμείς και κοιτάζουμε; Κοιτάζει η Κυβέρνηση να φεύγουν τα ακίνητα με τα ελβετικά φράγκα και να μην μιλά; Όχι! Οφείλουμε ως πολιτεία και οφείλει η πολιτεία να λάβει μέρος σε αυτό το αδιέξοδο.

Τέταρτο θέμα, εξωδικαστικός μηχανισμός. Να σας ενημερώσω να ξέρετε το εξής: Η ΑΑΔΕ και το ΚΕΑΟ πάντα απαντά σε αιτήματα εξωδικαστικού συμβιβασμού. Δεν απαντούν όποτε θέλουν οι τράπεζες και να ξέρετε και κάτι άλλο. Αν υπάρχει οφειλή, πρέπει να είναι η οφειλή πάνω από 10.000 ευρώ. Αν είναι κάτω από 10.000 ευρώ, δεν υπάρχει δυνατότητα ρύθμισης. Ξέρετε πόσες οφειλές είναι κάτω από 10.000 ευρώ; Οι τράπεζες αφορούν μόνο για τους ευάλωτους. Πάρα πολύ δύσκολα τα κριτήρια των ευάλωτων. Γι’ αυτό τον λόγο και δεν προχωρά η διαδικασία του εξωδικαστικού μηχανισμού.

Να ξέρετε, όμως, και κάτι. Ενώ το ΚΕΑΟ εάν χάσεις τη ρύθμιση, ναι, αποδέχεται να επανέλθει ο οφειλέτης και να προχωρήσει η ρύθμιση, αλλά η ΑΑΔΕ απορρίπτει κάθε αίτημα ενός που έχασε τη ρύθμιση να επανέλθει. Αντιλαμβάνεστε που φτάνει αυτό το σημείο; Χάνεις μια ρύθμιση, ξεχνάς τον ΦΠΑ, ο καθένας μπορεί να το ξεχάσει -έστω και το 1 ευρώ-, σε απορρίπτει το σύστημα, αυτός ο περίφημος αλγόριθμος και είναι αυτό το ζήτημα, το οποίο οφείλουμε και πρέπει να το δούμε. Άρα, πρέπει να αντιμετωπιστούν αυτά τα ζητήματα, τα οποία η τροπολογία του ΠΑΣΟΚ τα αναφέρει.

Και καταλήγω, κύριε Πρόεδρε, λέγοντας ότι οι εκατόν είκοσι δόσεις είναι επιβεβλημένες. Δεν αφορά κουλτούρα, που λέει η Κυβέρνηση και κάποιοι Υπουργοί, εγώ ντρέπομαι να τους αναφέρω κιόλας. Δεν μπορεί να λένε ότι είναι κουλτούρα μη πληρωμής. Οι εκατόν είκοσι δόσεις είναι επιβεβλημένες. Καταλαβαίνετε σε ποιο στάδιο είναι σήμερα η ελληνική κοινωνία; Πιστεύω ότι το βλέπετε. Ζητήστε και εσείς, κύριοι της Πλειοψηφίας από την Κυβέρνηση να λάβει μέρος και να καταλάβει τι γίνεται.

Και να σας πω και κάτι νέο ή εάν δεν το ξέρετε, που ειπώθηκε για τα θέματα των συμβολαίων ιατρικής κάλυψης. Ξέρετε ότι οι εταιρείες αγνόησαν τη ρήση του Υπουργού και ότι είπε ο Υπουργός και προχώρησαν σε αυξήσεις, οι οποίες είπαν ότι θα είναι σε μονοψήφιο αριθμό και πού φτάσανε; Οι μισές εταιρείες οι ασφαλιστικές -ακούσατε- κάνουν αύξηση 9% -μονοψήφιο έτσι, 9%- και οι άλλες μισές πάνω από 15%. Εμπαίζουν οι ασφαλιστές εταιρείες την Κυβέρνηση εκτός αν η Κυβέρνηση τα αποδέχεται και δεν μιλά.

Ευχαριστώ πολύ.

(Χειροκροτήματα από την πτέρυγα του ΠΑΣΟΚ -Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τον λόγο τώρα έχει ο Πρόεδρος της Κοινοβουλευτικής Ομάδας Νίκη, ο κ. Νατσιός.

Ορίστε, κύριε Πρόεδρε, έχετε τον λόγο.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ευχόμαστε εν πρώτοις ολόψυχα στους κατοίκους της Σαντορίνης και της Αμοργού και των άλλων αγαπημένων νησιών, που βρίσκονται στην καρδιά του Αιγαίου Πελάγους και δοκιμάζονται αυτές τις ημέρες από πρωτοφανή έξαρση σεισμικής ακολουθίας, να εκτονωθεί ταχύτατα το επικίνδυνο φαινόμενο και με τη βοήθεια του Θεού να επιστρέψουν το συντομότερο δυνατό στην πατρώα τους γη στα σπίτια τους. Η Νίκη συμπάσχει με τους Αιγαιοπελαγίτες και σύντομα όταν ηρεμήσουν τα πράγματα κλιμάκιο του κινήματός μας θα τους επισκεφθεί.

Εκτός από τα ρίχτερ, όμως, και η Αμοργός και η Σαντορίνη έχουν τεράστια προβλήματα που πρέπει να τύχουν, κύριοι της Κυβέρνησης, της μέριμνας και της αρωγής της πολιτείας. Η Σαντορίνη δεν έχει δεύτερο λιμάνι και είδαμε όλοι στις οθόνες μας την τεράστια ουρά των αυτοκινήτων, που ξεκινούσε από την πλαγιά του βουνού και έφτανε μέχρι τα ferry boat. Και, βέβαια, να στηλιτεύσουμε και την εμφάνισή του μαυραγοριτισμού, της αισχροκέρδειας κάποιων, οι μύγες οι γνώστες της αγοράς όπως, λέγονται, που εκμεταλλεύονται τέτοιες δύσκολες περιστάσεις και αισχροκερδούν.

Η Αμοργός έχει ένα και μοναδικό παθολόγο και πριν από μια εβδομάδα οι κάτοικοι του νησιού έκαναν μεγάλη συγκέντρωση διαμαρτυρίας για τις ελλείψεις αυτές. Ευχόμαστε εν τέλει με τη βοήθεια της Παναγίας της Χοζοβιώτισσας στην Αμοργό και της Υπαπαντής στη Σαντορίνη να πάψει να σείεται το έδαφος.

Το πρόβλημα, όμως, δυστυχώς με τη δημοκρατία μας είναι ότι το έδαφος σείεται και στο εσωτερικό του πολιτεύματος. Τα ρίχτερ των Τεμπών μας συγκλονίζουν. Και καθημερινά μένουμε ενεοί, αποσβολωμένοι από όσα πληροφορούμαστε ότι συμβαίνουν στην διαβρωμένη και μελαγχολική δημοκρατία μας. Είναι πραγματικά να βγαίνει κανείς από τα ρούχα του. Εφαρμόζει το Κοινοβούλιό μας το Σύνταγμα; Είναι ένα ερώτημα, που θέτει σήμερα ο ημερήσιος Τύπος, που θέτει και όλος ο ελληνικός λαός.

Από το περασμένο καλοκαίρι, αγαπητοί συνάδελφοι, από τον περασμένο Αύγουστο ο Άρειος Πάγος διαβίβασε στο Κοινοβούλιο πρόσθετα στοιχεία φωτιά, που κυριολεκτικά καίνε τον Υφυπουργό στον Πρωθυπουργό, Χρήστο Τριαντόπουλο, αλλά ανοίγουν και θέμα. Από ποιον λάμβανε τις εντολές για το μπάζωμα, αφού ήταν Υφυπουργός στον Πρωθυπουργό; Αυτό είναι το κρίσιμο ερώτημα. Από ποιον λάμβανε τις εντολές;

Πέρασαν έξι ολόκληροι μήνες από τότε που έφτασε η δικογραφία στη Βουλή και όπως αποκαλύπτεται ο κ. Τασούλας, που θέλει να γίνει αρχηγός του κράτους και θεματοφύλακας του Συντάγματος, την κράτησε στο συρτάρι του. Και ερωτούμε με ποιο δικαίωμα; Το διαβιβαστικό, που απέστειλε στο Κοινοβούλιο η Αντιπρόεδρος του Αρείου Πάγου, κ. Βιργινία Σακελλαροπούλου, ζητά ξεκάθαρα την ενεργοποίηση του νόμου περί ευθύνης Υπουργών.

Να σας διαβάζω, αγαπητοί μου, -δέκα σειρές είναι- τι ακριβώς λέει το διαβιβαστικό: «Προς τον Πρόεδρο της Βουλής των Ελλήνων. Αθήνα, 26-7-2024 διά του Υπουργού της Δικαιοσύνης. Αριθμός Πρωτοκόλλου:5.293. Σας υποβάλλουμε κυρωμένα αντίγραφα της από 11-6-24 ένορκης κατάθεσης» -και παραθέτει ένορκες καταθέσεις, να μην αναφέρω τα πρόσωπα, μιας σειράς συμπολιτών μας και συνεχίζει- «που μας υποβλήθηκαν από την Εισαγγελέα Πρωτοδικών Λαρίσης, προκειμένου να συσχετιστούν στη δικογραφία με ΑΒΜ Α2024/1047, η οποία σας υποβλήθηκε με αριθμό πρωτοκόλλου: 3.555/21-5-2024 έγγραφό μας σύμφωνα με τις διατάξεις του άρθρου 86, παράγραφος 1 και 2 του Συντάγματος και των άρθρων 1, 2 και 4 του ν.3126/2003, Ποινική Ευθύνη των Υπουργών, καθώς και του άρθρου 153, παράγραφος 2, του Κανονισμού της Βουλής, όπως ισχύει, καθώς έχουν σχέση με το διευρυνόμενο αδίκημα της ως άνω δικογραφίας και παρακαλούμε για τις δικές σας ενέργειες. Η Αντεισαγγελέας του Αρείου Πάγου, Βιργινία Σακελλαροπούλου».

Αμελλητί, λοιπόν, με βάση το Σύνταγμα και το νόμο περί ευθύνης Υπουργών το έστειλε η δικαιοσύνη. Αμελλητί έπρεπε και εσείς να έχετε ενημερώσει το Κοινοβούλιο για να μάθει ποιος ήταν αυτός που διέταξε τότε να γίνει ο χώρος με το μπάζωμα λαμπίκο, να κρυφτούν όλα και να καταστραφούν κυρίως κρίσιμα αποδεικτικά στοιχεία. Εσείς, όμως, στην Κυβέρνηση αντί για αμελλητί, επιδείξατε εγκληματική πολιτική αμέλεια.

Και διερωτόμαστε μετά από αυτά με ποιο ηθικό κύρος διεκδικεί ο κ. Τασούλας την εκλογή του στο ανώτατο αξίωμα της χώρας; Είναι ντροπή σας. Θάψατε τα παιδιά τρεις φορές, μία με το μπάζωμα, μία με τις κηδείες τους και μία τώρα με το θάψιμο της δικογραφίας στη Βουλή. Είστε οι νεκροθάφτες της ελληνικής δημοκρατίας. Κάποιοι στην Αστυνομία, στη δικαιοσύνη, τα μέσα ενημέρωσης, η Κυβέρνηση, ο Οργανισμός Σιδηροδρόμων Ελλάδος επί δύο ολόκληρα χρόνια θάβετε μαζί με τις πενήντα επτά αθώες ψυχές και την Γ΄ Ελληνική Δημοκρατία. Όταν δεν υποκαθιστάτε τους δικαστές με όσα λέτε δημόσια, τους καταργείτε, αγνοώντας τις δικογραφίες τους.

Δεν φοβόμαστε τις λέξεις, κύριοι της Κυβέρνησης. Αυτό που κάνετε είναι εκτροπή, πρωτοφανής μάλιστα εκτροπή. Έχουν καταστραφεί όλα τα αποδεικτικά στοιχεία, τα οποία θα μπορούσαν να σας καταδικάσουν, τα βίντεο της φόρτωσης της αμαξοστοιχίας, οι συνομιλίες σταθμάρχη - μηχανοδηγού, οι επικοινωνίες του ρυθμιστή κυκλοφορίας.

Νομίζετε ότι θα γλιτώσετε έτσι; Το κρίμα στον λαιμό σας!

Η Νίκη, το κίνημά μας, με πλήρη συναίσθηση της ιστορικής της ευθύνης, θα ψηφίσει υπέρ της σύστασης προανακριτικής επιτροπής εις βάρος του κ. Τριαντόπουλου, αλλά και κάθε άλλου κυβερνητικού στελέχους που εμπλέκεται στην εγκληματική συγκάλυψη των κυβερνητικών ευθυνών στα Τέμπη. Από τις ευθύνες αυτές δεν πρέπει να απαλλαχθεί ούτε και ο κ. Τασούλας, που εμπόδισε ως Πρόεδρος της Βουλής τον δικαστικό έλεγχο των υπευθύνων.

Αν από την προανακριτική προκύψουν ευθύνες, εμείς στη Νίκη θα ψηφίσουμε να παραπεμφθούν βεβαίως οι υπόλογοι. Ξέρουμε ότι η Κυβέρνηση, όχι μόνο δεν έχει συναίσθηση των ευθυνών της, αλλά και ότι θα κάνει ό,τι περνάει από το χέρι της για να εμποδίσει τις διαδικασίες. Νομίζετε ότι έτσι θα γλιτώσετε.

Κανείς, αγαπητοί μου, δεν είναι υπεράνω και του νόμου, αλλά και του λαού, ο οποίος με το μεγαλειώδες συλλαλητήριο, όχι μόνο στην Αθήνα, αλλά και παντού, σας έδειξε τον δρόμο, ότι πρέπει να λάμψει επιτέλους η αλήθεια και να αποδοθούν ευθύνες.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

Πρέπει να επέλθει η λύτρωση και η κάθαρση. Μόνο έτσι θα ησυχάσουν οι αθώες ψυχούλες των παιδιών, μόνο έτσι θα βρουν γαλήνη και οι χαροκαμένοι γονείς των θυμάτων. Και αν χρειαστεί να παραπεμφθούν στο ειδικό δικαστήριο όσοι δεν έκαναν το καθήκον τους, εμείς θα ψηφίσουμε και γι’ αυτό.

Όλοι οι Έλληνες είναι ίσοι απέναντι στον νόμο. Οι «πορφυρογέννητοι» πολιτικοί μας δεν είναι τα παιδιά ενός ανώτερου Θεού.

Η Νίκη θα αγωνίζεται με σθένος, με συνέπεια, για να λάμψει η αλήθεια, να αποδοθεί δικαιοσύνη, να τιμωρηθούν οι υπεύθυνοι όσο ψηλά κι αν βρίσκονται.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε τον κύριο Πρόεδρο.

Συνεχίζουμε με τον κ. Κόκκαλη από τον ΣΥΡΙΖΑ. Μετά θα ακολουθήσει ο κ. Κατσώτης, πιθανόν η κ. Ασημακοπούλου και ο Πρόεδρος της Κοινοβουλευτικής Ομάδας Σπαρτιάτες.

Ορίστε, κύριε Κόκκαλη.

**ΒΑΣΙΛΕΙΟΣ ΚΟΚΚΑΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θέλω να ξεκινήσω την ομιλία μου με την τροπολογία την οποία έχουμε καταθέσει και αφορά την επαναφορά του δέκατου τρίτου και του δέκατου τέταρτου μισθού στους εργαζόμενους στον δημόσιο τομέα.

Τα δώρα Χριστουγέννων, τα δώρα Πάσχα, όπως και το επίδομα αδείας, είχαν ήδη περικοπεί από το 2012. Οι εργαζόμενοι στον δημόσιο τομέα ήταν τα μόνιμα και από τα πρώτα θύματα των μνημονιακών πολιτικών. Οι εργαζόμενοι στον δημόσιο τομέα, οι δημόσιοι υπάλληλοι, έχουν απωλέσει τουλάχιστον το 25% του εισοδήματός τους. Συνεπώς, τώρα που έχουμε βγει από τα μνημόνια, ήδη από το καλοκαίρι του 2018, πρέπει να αποκατασταθεί αυτή η αδικία.

Ενδεικτικό είναι το γεγονός ότι οφείλουμε να εναρμονιστούμε και με τη σχετική ευρωπαϊκή νομοθεσία, η οποία κάνει λόγο για εξίσωση με τον ιδιωτικό τομέα. Η εξίσωση, όπως αναφέρει η ευρωπαϊκή Οδηγία, των κατώτατων μισθών των εργαζομένων στα κράτη μέλη της Ευρωπαϊκής Ένωσης κρίνεται αναγκαία, αδιακρίτως αν ανήκουν στον δημόσιο ή στον ιδιωτικό τομέα.

Οφείλετε, κύριοι της Κυβέρνησης, να κάνετε αποδεκτή την τροπολογία η οποία αφορά την επαναφορά των δώρων Χριστουγέννων, Πάσχα και του επιδόματος αδείας στους εργαζόμενους στον δημόσιο τομέα. Είναι μια υποχρέωση την οποία πρέπει να αναλάβετε. Θα επιμείνουμε σε αυτό το θέμα, όπως είχαμε επιμείνει και στο παρελθόν, διότι πρέπει να αποκατασταθεί αυτή η αδικία.

Έρχομαι στο θέμα των Τεμπών. Είτε συμφωνεί κάποιος είτε διαφωνεί, όλοι θα συμφωνήσουμε ότι πρέπει να βλέπουμε τη συγκεκριμένη υπόθεση με ψυχραιμία και νηφαλιότητα και χωρίς υπερβολές.

Πρέπει να ξεκαθαρίσουμε ότι ο κόσμος που βγήκε στις πλατείες δεν βγήκε για κανένα κόμμα. Για κανένα κόμμα δεν βγήκε! Βγήκε για να φωνάξει ότι θέλει διαφάνεια και δικαιοσύνη στο έγκλημα των Τεμπών, ασχέτως αν κάποιοι ενοχλούνται που αναφέρεται η λέξη «έγκλημα». Εμείς εδώ ως Βουλή έχουμε υποχρέωση να διερευνήσουμε τυχόν ποινικές ευθύνες.

Ανοίγω παρένθεση και θέλω να αναφέρω κάτι στο οποίο τις τελευταίες ημέρες γίνεται αναφορά, εν όψει και της αφορμής της προανακριτικής η οποία θα κατατεθεί από το ΠΑΣΟΚ. Προφανώς το ΠΑΣΟΚ τώρα είδε τα στοιχεία. Υπήρχαν τα στοιχεία. Τουλάχιστον, όσον αφορά εμάς, ήταν σε γνώση μας. Το αναφέρει και η αναφορά της εισαγγελέως που εξεδόθη στις 15 Ιουλίου και ήρθε εδώ στις 6 Αυγούστου.

Τι λέει; Λέει: «Όσον αφορά τις αιτιάσεις του προσφεύγοντος κατά του τότε Υφυπουργού και άλλων κυβερνητικών στελεχών, οι οποίοι φέρεται να συντόνιζαν, ήδη διά της υπ’ αριθ. 42 του 2024 διάταξής μας, εκδοθείσα Απρίλιο και ληφθείσα στη Βουλή Μάιο, έχουμε υποβάλει την δικογραφία στον εισαγγελέα του Αρείου Πάγου, σύμφωνα με το άρθρο 86 του Συντάγματος».

Συνεπώς, από τότε έχουμε εμείς, τουλάχιστον ως Κοινοβουλευτική Ομάδα ΣΥΡΙΖΑ - Προοδευτική Συμμαχία, που λέμε ότι υπάρχει δικογραφία με αναφορά σε Υπουργούς και σε εμπλεκόμενα πρόσωπα. Θέλω να το ξεκαθαρίσω, διότι αυτό βέβαια δεν απαλλάσσει τις ποινικές ευθύνες από τα εμπλεκόμενα πρόσωπα. Η δικογραφία ήταν γνωστή και μπορούσε να γίνει γνωστή.

Άρχισαν τα μεγάλα «πιστόλια» της στρεψοδικίας. Ακούσαμε χτες τον κ. Βορίδη να λέει: «Η συγκάλυψη είναι σοβαρή υπόθεση για να εκστομίζεται και να εκτοξεύεται…» -με «αι», αλλά και με «ε»- «Είδατε ή μάθατε για κάποιον κυβερνητικό παράγοντα να έχει τηλεφωνήσει σε έναν δικαστή και να πει “κάνε αυτό ή μην κάνεις το άλλο;”». Προσέξτε, συνεχίζει αυτό το έργο, λέγοντας ότι εφόσον μας κατηγορείτε για συγκάλυψη, πρέπει να αποδείξετε τι ακριβώς θέλαμε να συγκαλύψουμε, ότι το παράνομο φορτίο ανήκει στον κύριο τάδε, στον κ. Γιαννούλη, και ο οποίος κ. Γιαννούλης έχει σχέση με κυβερνητικό παράγοντα. Σωστά;

Λησμόνησε όμως ότι πριν δεκαπέντε μέρες είχε τροποποιηθεί το σχετικό άρθρο, το οποίο λέει ότι όποιος παρεμποδίζει την έρευνα, δεν απαιτείται πλέον να υποδεικνύει και γιατί το έκανε και γιατί ποιον το έκανε. Πριν δεκαπέντε μέρες τροποποιήθηκε το άρθρο 231 του Ποινικού Κώδικα.

Εφόσον δεν είχατε δόλο, γιατί, όχι απλά παρέμειναν στις θέσεις τους, αλλά προάγατε ανθρώπους στους οποίους ασκήθηκε ποινική δίωξη για το μπάζωμα, όπως τον αστυνομικό διευθυντή; Για ποιον λόγο; Γιατί έγινε αυτή η προσπάθεια δυσχέρανσης στην εξακρίβωση της αλήθειας;

Πρώτον, όποιος θέλει να αναζητήσει την αλήθεια, δεν αρνείται πεισματικά να έρθουν οι μάρτυρες στην εξεταστική. Όποιος θέλει να εξακριβωθεί η αλήθεια, δεν προκαταλαμβάνει τυχόν αποφάσεις της δικαιοσύνης. Θα έχετε ακούσει ότι αυτή η δήλωση του Πρωθυπουργού ότι με βεβαιότητα δεν κουβαλούσε κάτι η εμπορική αμαξοστοιχία, πρώτον, έγινε επειδή είχε αυτήν τη γνώση και, δεύτερον, εντάξει, το είπε.

Μισό λεπτό. Εγώ θέτω ένα ερώτημα: Ο Πρωθυπουργός της χώρας κάνει μια δήλωση. Αυτή η δήλωση έχει σχέση με μία δικαστική υπόθεση. Δεν υπάρχει πιθανότητα ή δυνατότητα εκουσίως ή ακουσίως να επηρεαστεί κάποιος δικαστής; Ελάτε στη θέση του δικαστή, να ακούσετε τον Πρωθυπουργό ότι γι’ αυτό που ερευνά, μετά βεβαιότητας δεν υπάρχει θέμα. Υπάρχει πιθανότητα.

Μετά ακούσαμε το άλλο: «Θα περιμένουμε αιτιολογημένο πόρισμα, αιτιολογημένη πρόταση από τη δικαιοσύνη». Ψέμα, ψέμα, ψέμα. Κανείς εισαγγελέας δεν μπορεί να κάνει αιτιολογημένη πρόταση για κανέναν Υπουργό. Κανείς. Δεσμεύεται από τον νόμο. Κανείς εισαγγελέας δεν μπορεί να γράψει την παραμικρή λέξη η οποία να δείχνει είτε ένδειξη ενοχής είτε προς την αθωότητα.

Έχουμε δύο επιλογές -και τελειώνω, κύριε Πρόεδρε- ως Βουλή. Ή χρέη εισαγγελέα που θα κάνει η Βουλή, δηλαδή η Πλειοψηφία και η Πλειοψηφία θα αποφασίσει -προσέξτε- αν υπάρχουν ενδείξεις ενοχής κάποιου Υπουργού, δηλαδή στην προανακριτική επιτροπή που θα καταθέσει το ΠΑΣΟΚ θα κληθεί η Πλειοψηφία να αποφασίσει αν υπάρχουν ενδείξεις ενοχής. Θα κληθείτε, κύριοι της Κυβέρνησης, της Πλειοψηφίας, να αποφασίσετε εάν υπάρχουν ενδείξεις ενοχής για έναν πολιτικό ο οποίος είναι εν ενεργεία Υπουργός.

Η δεύτερη επιλογή είναι προανακριτική επιτροπή, αλλά επειδή προφανώς δεν ξέρουμε τώρα και η πρόταση της προανακριτικής, η παρεμπόδιση με την αλλοίωση των στοιχείων…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ να κλείσετε. Έχετε περάσει τα δέκα λεπτά.

**ΒΑΣΙΛΕΙΟΣ ΚΟΚΚΑΛΗΣ:** …δεν ανάγεται στα υπουργικά καθήκοντα, να οδηγηθεί στην τακτική δικαιοσύνη και αυτή είναι η θέση μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», έντεκα μαθήτριες και μαθητές και τρεις συνοδοί εκπαιδευτικοί από το 1ο Δημοτικό Σχολείο Πάργας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Καλείται στο Βήμα ο κ. Κατσώτης, ακολουθεί η κ. Ασημακοπούλου και αναμένουμε στην Αίθουσα τον Πρόεδρο.

Κύριε Κατσώτη, έχετε τον λόγο.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Ο ειδικός αγορητής του Κ.Κ.Ε., ο σύντροφος Συντυχάκης αναφέρθηκε με πληρότητα στο νομοσχέδιο του Υπουργείου Παιδείας και Αθλητισμού. Εγώ θα τοποθετηθώ στην τροπολογία του ΣΥΡΙΖΑ που έχει ως θέμα την επαναφορά των δώρων εορτών και αδείας σε εργαζόμενους στο δημόσιο.

Απευθυνόμαστε και από αυτό το Βήμα για άλλη μια φορά στους εργαζόμενους στο δημόσιο και στους συνταξιούχους και τους καλούμε να σκεφτούν ποια κόμματα ήταν αυτά που ψήφισαν τα μνημόνια και όλα τα μέτρα που τους τσάκισαν τη ζωή, να σκεφτούν τα ψέματα που έλεγαν για τα μνημόνια και τα μέτρα για τη διαχείριση της οικονομικής κρίσης.

Το Κ.Κ.Ε. ποτέ δεν συμβιβάστηκε με τα μνημόνια και τα μέτρα που φόρτωσαν την κρίση στην εργατική τάξη και τα λαϊκά στρώματα. Ήταν και είναι στην πρώτη γραμμή του αγώνα για την οργάνωση των εργαζομένων, του λαού και των αγώνων του, για να εμποδίσει, να δυσκολέψει την εφαρμογή της αντεργατικής, αντιλαϊκής πολιτικής που ακολουθήθηκε από όλες τις κυβερνήσεις, της Νέας Δημοκρατίας, του ΠΑΣΟΚ, του ΣΥΡΙΖΑ, που κυβέρνησαν είτε μόνοι είτε συγκυβέρνησαν μεταξύ τους ή με εφεδρείες της αστικής τάξης. Πρωτοστάτησε και πρωτοστατεί για τη διεκδίκηση των αναγκών των εργαζομένων και του λαού συνολικά.

Φέρνουμε στη Βουλή με προτάσεις νόμου, τροπολογίες, επίκαιρες ερωτήσεις, αναφορές, ομιλίες των Βουλευτών τα προβλήματα των εργαζομένων στον ιδιωτικό και δημόσιο τομέα, των αυτοαπασχολούμενων, των αγροτών, των νέων και των γυναικών, των μαθητών και των φοιτητών, των συνταξιούχων και κάθε πρόβλημα που συνδέεται με την ποιότητα ζωής του λαού μας και ιδιαίτερα με την ασφάλεια της ζωής του από φυσικές καταστροφές, φωτιές, πλημμύρες, σεισμούς, που είναι στην επικαιρότητα.

Το Κ.Κ.Ε. από την ψήφιση του νόμου του 2012 έχει καταθέσει επτά τροπολογίες και τρεις προτάσεις νόμου για την επαναφορά του δέκατου τρίτου και δέκατου τέταρτου μισθού και σύνταξης σε όλες τις κυβερνήσεις.

Οι προτάσεις νόμου: Η πρώτη, 23/4/15, με κυβέρνηση ΣΥΡΙΖΑ. Θέμα: «Επαναφορά κατώτερου μισθού, επαναφορά δέκατης τρίτης και δέκατης τέταρτης σύνταξης, δέκατου τρίτου και δέκατου τέταρτου μισθού, ρυθμίσεις για τις συλλογικές συμβάσεις και κατάργηση αντεργατικών διατάξεων».

Δεύτερη πρόταση νόμου, 9/3/16, με κυβέρνηση ΣΥΡΙΖΑ. Θέμα: «Επαναφορά κατώτερου μισθού, επαναφορά δέκατης τρίτης και δέκατης τέταρτης σύνταξης, δέκατου τρίτου και δέκατου τέταρτου μισθού, ρυθμίσεις για τις συλλογικές συμβάσεις και κατάργηση αντεργατικών διατάξεων».

Τρίτη πρόταση νόμου, 2/12/24. Θέμα: «Πρόταση νόμου των 627 συνδικάτων» -το ’15 ήταν των 530 συνδικάτων, ξέχασα να το πω- «για τις συλλογικές συμβάσεις με άρθρο για την επαναφορά της δέκατης τρίτης και δέκατης τέταρτης σύνταξης και μισθού».

Επτά τροπολογίες: 13/12/16 με αριθμό 802 με το ίδιο θέμα, 24/10/20 με αριθμό 579 με το ίδιο θέμα, 1/12/21 με αριθμό 1156, 23/11/22 με αριθμό 1471, 19/12/22 με αριθμό 1532, 15/12/23 με αριθμό 58, 21/10/24 -πέρα από την πρόταση νόμου- με αριθμό 259 με το ίδιο θέμα, επαναφορά και καταβολή δέκατου τρίτου και δέκατου τέταρτου μισθού και σύνταξης στο δημόσιο και στους συνταξιούχους.

Αλήθεια, ποια ήταν η στάση των κυβερνήσεων, αλλά και των άλλων κομμάτων; Και η Νέα Δημοκρατία ως Κυβέρνηση, αλλά και οι προηγούμενες του ΣΥΡΙΖΑ, αλλά και του ΠΑΣΟΚ σε διάφορες περιόδους, όπως και οι διάφορες εφεδρείες, ήταν ενιαία απέναντι σε αυτές τις νομοθετικές παρεμβάσεις του Κ.Κ.Ε. Εν χορώ τις απέρριπταν είτε με το επιχείρημα της δημοσιονομικής πειθαρχίας, είτε με την εκκωφαντική τους σιωπή.

Η λαϊκή οργή που ξεχύθηκε σε όλη την Ελλάδα και τον κόσμο ενάντια στη συγκάλυψη του εγκλήματος των Τεμπών και η παραπέρα αύξηση της αμφισβήτησης του συστήματος και των μηχανισμών του δημιουργούν πολιτικές εξελίξεις. Επιχειρείται από πολιτικές δυνάμεις δοκιμασμένες για την αντιδραστική, αντεργατική τους πορεία να παρουσιαστούν ως η εναλλακτική λύση. Κόμματα της σοσιαλδημοκρατίας διαγκωνίζονται μεταξύ τους για το ποιος θα έχει την πρωτοκαθεδρία. Παρουσιάζουν ένα άλλο πρόσωπο από αυτό που πραγματικά έχουν.

Στα πλαίσια αυτά, ο ΣΥΡΙΖΑ φέρνει την τροπολογία της οποίας το επίμαχο ζήτημα της επαναφοράς του δέκατου τρίτου και δέκατου τέταρτου μισθού και σύνταξης που κατέθετε το Κ.Κ.Ε. επανειλημμένα, ποτέ δεν στήριξε. Αντίθετα, όπως είπαμε, το απέρριπτε με την επίκληση των δημοσιονομικών αντοχών, αλλά και με απαξιωτικές δικαιολογίες, ο ενιαίος ΣΥΡΙΖΑ τότε, όπως ότι είναι ανεφάρμοστες, μη ρεαλιστικές αυτές οι προτάσεις, ότι είναι ευχολόγια, την ίδια ώρα που έσπευδε να υλοποιήσει και με το παραπάνω τις ρεαλιστικές απαιτήσεις του κεφαλαίου με φοροαπαλλαγές, επιδοτήσεις και ενισχύσεις, για τις οποίες προφανώς υπάρχει άπλετος δημοσιονομικός χώρος, όπως και τώρα και βέβαια με το τρίτο μνημόνιο και με μια σειρά από αντεργατικούς νόμους που περιόριζαν τις συνδικαλιστικές ελευθερίες, καταργούσαν ουσιαστικά το δικαίωμα στην απεργία και έκαναν ιδιώνυμο αδίκημα την αλληλεγγύη ενάντια στους πλειστηριασμούς.

Σε αυτήν την κατεύθυνση κινείται και η αιτιολογική έκθεση του ΣΥΡΙΖΑ στην τροπολογία που κατέθεσε, στην οποία ακόμα και τώρα θεωρεί αναγκαία την κατάργηση του δέκατου τρίτου και δέκατου τέταρτου μισθού που έγινε και συνδέει ένα εργατικό δικαίωμα -η ιστορία πράγματι είναι μεγάλη για την κατάκτηση αυτού του δικαιώματος- με τα εκάστοτε δημοσιονομικά δεδομένα και την ύπαρξη δημοσιονομικού χώρου, ενός χώρου που δημιουργείται από τα δισεκατομμύρια των φόρων που πληρώνει ο λαός, τις περικοπές σε μισθούς και συντάξεις, τις πετσοκομμένες κοινωνικές παροχές, τη μείωση των δαπανών σε υγεία και παιδεία, την ίδια ώρα που δαπανώνται δισεκατομμύρια ευρώ για πολεμικούς εξοπλισμούς.

Τα κόμματα που υπηρετούν την καπιταλιστική κερδοφορία και οι δυνάμεις στο σοσιαλιστικό κίνημα που αποδέχονται αυτόν τον δρόμο, θεωρούν τις διεκδικήσεις των εργαζομένων εκτός των δημοσιονομικών αντοχών ή -στην καλύτερη περίπτωση- τις συνδέουν με αυτές. Προϋπόθεση για την ικανοποίηση των διεκδικήσεων, για την επαναφορά του δέκατου τρίτου και δέκατου τέταρτου μισθού, για αυξήσεις στους μισθούς, είναι η αποφασιστική δράση του εργατικού κινήματος σε σύγκρουση με την αντιλαϊκή πολιτική της Κυβέρνησης και όλων των κομμάτων που στηρίζουν τα ματωμένα πλεονάσματα, τη φοροπληξία στα λαϊκά στρώματα, τις φοροαπαλλαγές και τις επιδοτήσεις των μεγαλοεπιχειρηματιών, τους νατοϊκούς εξοπλισμούς, δαπάνες που όλοι μαζί ψηφίσατε κατά την ψήφιση του προϋπολογισμού.

Καλούμε τους εργαζόμενους στο δημόσιο και τον ιδιωτικό τομέα, τους συνταξιούχους, όλον τον λαό, να δώσουν τη μάχη της επιτυχίας της απεργίας στις 28 Φλεβάρη, χωρίς καμία αναμονή, ενάντια στη συγκάλυψη των υπευθύνων και των αιτιών που προκάλεσαν το έγκλημα στα Τέμπη, για να παρθούν μέτρα υγείας και ασφάλειας στους χώρους δουλειάς όπου μετρούν καθημερινά νεκρούς. Να απαιτηθούν λύσεις σε αιτήματα που ικανοποιούν βασικές ανάγκες των εργατικών λαϊκών αναγκών.

Το ΚΚΕ, όπως κάνει πάντα, θα μεταφέρει τις αγωνίες και τα δίκαια αιτήματα των εργαζομένων και του λαού μέσα στη Βουλή και, κυρίως, θα πρωτοστατεί για την οργάνωση των αγώνων, γιατί στους δρόμους του αγώνα θα κριθεί το δίκαιο.

Βεβαίως, αν η Κυβέρνηση κάνει αποδεκτή την τροπολογία -που δεν μας έχει πει μέχρι τώρα τι θα κάνει- το ΚΚΕ θα ψηφίσει «ναι» στην επαναφορά του δέκατου τρίτου και δέκατου τέταρτου μισθού και σύνταξης.

(Στο σημείο αυτό ο Βουλευτής κ. Χρήστος Κατσώτης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Βλέπω ότι μπήκε στην Αίθουσα και ο Πρόεδρος των Σπαρτιατών κ. Στίγκας.

Κύριε Πρόεδρε, είχα ανακοινώσει την κ. Ασημακοπούλου και μετά εσάς. Θέλετε να προηγηθείτε;

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Δεν πειράζει.

Παρακαλώ ας πάρει τον λόγο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Ασημακοπούλου, έχετε τον λόγο.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, κατά καιρούς ακούμε από τους εκάστοτε Υπουργούς Παιδείας και Αθλητισμού ότι η άσκηση, ο αθλητισμός και το μάθημα της Φυσικής Αγωγής είναι ζωτικής σημασίας για τις μαθήτριες και τους μαθητές ως πρωταρχικός παράγοντας σωματικής και ψυχικής υγείας και ευρωστίας. Ακούμε, επίσης, για τη συμβολή του αθλητισμού υψηλού επιπέδου στην ανάπτυξη της κοινωνίας, με βάση τις αρχές του «ευ αγωνίζεσθαι», της συμπερίληψης και του συναγωνισμού για την επίτευξη ιδανικών.

Μεταξύ δηλώσεων και πράξεων υπάρχει, όμως, χάος. Στις συζητήσεις που έγιναν, ελάχιστα ακούσαμε για τον σχολικό αθλητισμό, αν και προφανώς είναι άρρηκτα συνδεδεμένος με την εκπαίδευση, δεδομένου ότι όλοι οι αθλητές ξεκινούν την καριέρα τους από τα μαθητικά τους χρόνια. Κάποιες επιφανειακές αναφορές έγιναν μόνο. Η μόνη αναφορά του κυρίου Υπουργού αφορούσε στις δράσεις για την Πανελλήνια Ημέρα Φιλάθλου.

Τον Νοέμβριο του 2023 καταθέσαμε ερώτηση -αριθμός πρωτοκόλλου 1524- προς τον κύριο Υπουργό Παιδείας Θρησκευμάτων και Αθλητισμού με θέμα: «Αναγκαία η αύξηση των ωρών φυσικής αγωγής και αθλητισμού στα σχολεία, γιατί από τα χρόνια της οικονομικής κρίσης το μάθημα έχει χάσει μία ώρα σε κάθε τάξη». Γράψαμε συνοπτικά τα οφέλη που θα είχαν οι μαθήτριες και οι μαθητές από αυτήν την αύξηση, με βάση τα συμπεράσματα σχετικών ερευνών, καθώς και ότι ο μέσος όρος στην Ευρωπαϊκή Ένωση είναι 3,5 με στόχο τις 4,5 ώρες την εβδομάδα, ενώ στα σχολεία μας είναι 2,4 ώρες. Αναφερθήκαμε, φυσικά, και στα συμπεράσματα ερευνών για τα οφέλη που θα είχαν οι μαθήτριες και οι μαθητές, από αυτήν την αύξηση. Απάντηση δεν πήραμε!

Με αφορμή την Πανελλήνια Ημέρα Σχολικού Αθλητισμού, αλλά και το πόρισμα της επιτροπής, που σύστησε η ηγεσία του Υπουργείου Παιδείας, με στόχο την περαιτέρω εξοικείωση των παιδιών με την άθληση, το ευ ζην και τη στήριξη του σχολικού αθλητισμού, που συνιστούσε την αύξηση των ωρών Φυσικής Αγωγής και αθλητισμού, στο δημοτικό και στο γυμνάσιο, αλλά και την εισαγωγή της Γυμναστικής στα νηπιαγωγεία, κάναμε ξανά ερώτηση, με αριθμό πρωτοκόλλου 7167/1-10-2024, με θέμα: «Πρόταση για αύξηση των ωρών Φυσικής Αγωγής και αθλητισμού στα σχολεία». Παραθέσαμε στοιχεία από έρευνες, σύμφωνα με τα οποία, το ένα στα τρία παιδιά στο δημοτικό δεν αθλείται καθόλου εκτός σχολείου, ενώ στο λύκειο, πάνω από δύο στα τρία παιδιά δεν κάνουν καθόλου εξωσχολικό αθλητισμό.

Στην ερώτηση αναφερθήκαμε και σε άλλο δημοσίευμα που τόνιζε ότι το Υπουργείο Παιδείας Θρησκευμάτων και Αθλητισμού σκόπευε να προχωρήσει στην αύξηση της γυμναστικής στο σχολικό πρόγραμμα από τον Σεπτέμβριο του 2024, σε μία προσπάθεια να αντιμετωπιστεί η παιδική παχυσαρκία, αλλά και ως μία λύση για τις επιπτώσεις της καραντίνας και της πολύμηνης αναστολής λειτουργίας των σχολείων, μία εμπειρία που έκανε τα παιδιά να επιλέγουν όλο και λιγότερο τις φυσικές δραστηριότητες. Απάντηση -και σε αυτήν την ερώτηση- δεν πήραμε και έως τώρα, τίποτα από τα παραπάνω δεν έχει υλοποιηθεί.

Έτσι, η εξαγγελθείσα αναβάθμιση του μαθήματος Φυσικής Αγωγής σε όλες τις βαθμίδες της εκπαίδευσης, καθώς και οι ευκαιρίες της μαθητριών και των μαθητών, για άθληση σε ασφαλείς και αξιοπρεπείς εγκαταστάσεις, είναι ακόμα ζητούμενο!

Επίσης, τέλη Ιουλίου, μάθαμε την πρόθεσή σας να επαναφέρετε τον θεσμό των Αθλητικών Σχολείων, που καταργήθηκαν το 2011, ύστερα από σχεδόν τριάντα έτη λειτουργίας και πάνω από δώδεκα χιλιάδες μαθητές τους, απορροφήθηκαν σε άλλα σχολεία. Για ποιους λόγους έκλεισαν τα Αθλητικά Σχολεία; Έγινε κάποιου είδους αξιολόγηση κατά τη διάρκεια λειτουργίας τους; Εμείς δεν βρήκαμε τίποτα.

Λίγο πριν τελειώσει το 2024, ακούσαμε για Πρότυπα Αθλητικά Σχολεία. Ένα δημοσίευμα αναφερόταν σε δύο πιλοτικά -ένα στην Αθήνα και ένα στην Θεσσαλονίκη- και ένα άλλο δημοσίευμα έκανε λόγο για τέσσερα Πρότυπα Αθλητικά Σχολεία, δηλαδή, δύο Πρότυπα Αθλητικά Γυμνάσια και δύο Πρότυπα Αθλητικά Λύκεια, με έδρα την Αθήνα και την Θεσσαλονίκη -από τον Σεπτέμβρη του 2026- με στόχο την δημιουργία δεκατριών Πρότυπων Αθλητικών Σχολείων. Ως τώρα, κάτι νεότερο δεν είχαμε.

Το Διοικητικό Συμβούλιο του Πανελληνίου Συλλόγου Επαγγελματιών Αθλητισμού και Άσκησης, σε πρόσφατη ανοιχτή επιστολή του προς τον Υπουργό Παιδείας, Θρησκευμάτων και Αθλητισμού, υπογραμμίζει ότι: «Δυστυχώς, αν κρίνουμε και από τις παλινωδίες του Υπουργείου στο θέμα της εισαγωγής του μαθήματος της Φυσικής Αγωγής στην προσχολική εκπαίδευση, εκφράζουμε την έντονη ανησυχία μας για τη σωστή και χρηστή ίδρυση των Αθλητικών Σχολείων. Μέχρι στιγμής, είμαστε μάρτυρες σοβαρής κωλυσιεργίας αποσπασματικών δηλώσεων και μακρόσυρτων καθυστερήσεων».

Τέλος, με νεότερη ερώτησή μας -με αριθμό πρωτοκόλλου 2221/16-12-2024- σας ζητήσαμε να επανεντάξετε τους εκπαιδευτικούς Ειδικής Φυσικής Αγωγής στα ΚΕΔΑΣΥ και να καλύψετε τα κενά Φυσικής Αγωγής σε σχολεία τυπικής και ειδικής εκπαίδευσης.

Πώς είναι δυνατόν, στην κατηγορία εκπαιδευτικών για τη στελέχωση των Κέντρων Διεπιστημονικής Αξιολόγησης, Συμβουλευτικής και Υποστήριξης, με εξειδίκευση στην Ειδική Αγωγή και Εκπαίδευση, να εντάσσονται νηπιαγωγοί, δάσκαλοι, φιλόλογοι, μαθηματικοί ή φυσικών επιστημών, χωρίς εξειδίκευση, ενώ δεν εντάσσονται Εκπαιδευτικοί Ειδικής Φυσικής Αγωγής, με συσσωρευμένα προσόντα και εξειδίκευση;

Στην απάντηση που πήραμε, μας παραπέμπετε στη σχετική υφιστάμενη νομοθεσία, κάτι που συμβαίνει συχνά. Όταν, όμως, εμείς ρωτάμε, το κάνουμε επειδή ξέρουμε, τι λέει ο νόμος. Σας παραθέτουμε εμπεριστατωμένες απόψεις, με σχετικές επιστημονικές έρευνες και σας ζητάμε να βελτιώσετε το υπάρχον νομοθετικό πλαίσιο. Στην προκειμένη περίπτωση, την αναγκαιότητα της συμπερίληψης Εκπαιδευτικών Ειδικής Φυσικής Αγωγής στα ΚΕΔΑΣΥ υποστηρίζουν και σχετικές έρευνες, σύμφωνα με τις οποίες η γυμναστική διαδραματίζει σημαντικό ρόλο στην Ειδική Αγωγή, καθώς συμβάλλει στη σωματική, ψυχική και κοινωνική ανάπτυξη των ατόμων με αναπηρίες ή ειδικές εκπαιδευτικές ανάγκες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Επίσης, η γυμναστική μπορεί να λειτουργήσει ως μέσο για την ένταξη των ατόμων με αναπηρία στο σχολείο και στην κοινωνία. Ο κοινός αθλητισμός δημιουργεί ένα πλαίσιο ισότητας και συνεργασίας, προωθώντας τη συμπερίληψη και για τους λόγους αυτούς σας ζητάμε να το εξετάσετε και να λάβετε επιτέλους νομοθετικές πρωτοβουλίες. Εξάλλου, η λέξη «αθλητισμός» προέρχεται και κρύβει μέσα της τη λέξη «άθλος». Πρόκειται για λέξεις συνυφασμένες με την ελληνική πραγματικότητα.

Είναι αναγκαίο ο αθλητισμός να είναι περισσότερο ανταποδοτικός προς την ίδια την κοινωνία και γι’ αυτό χρειάζονται δύο πράγματα, πρώτον, ορθολογισμός και, δεύτερον, σωστή οργάνωση. Πρόκειται για μία κοινωνική επιταγή. Ας μην την υποτιμούμε, ας του δώσουμε τη θέση που του αξίζει, το υψηλότερο βάθρο δηλαδή.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Στίγκας έχει τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Και μετά, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Και μετά θα πάμε σε Βουλευτές, σε τρεις, τέσσερις, πέντε Βουλευτές.

Ορίστε, κύριε Στίγκα, έχετε τον λόγο.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κυρίες και κύριοι συνάδελφοι, θέλω πρώτα από όλα να δηλώσουμε και εμείς οι Σπαρτιάτες τη συμπαράστασή μας και στους ανθρώπους των νησιών των Κυκλάδων που δοκιμάζονται τον τελευταίο καιρό και πραγματικά υπάρχει μια μεγάλη αγωνία σε ολόκληρη την Ελλάδα και στον κόσμο -θα έλεγα- για το τι θα γίνει εκεί στα νησιά των Κυκλάδων. Ευχόμαστε όλα να πάνε καλά στο τέλος και οι άνθρωποι που φεύγουν άρον-άρον από τα σπίτια τους να ξαναγυρίσουν το συντομότερο δυνατό.

Όμως, θέλω να διαμαρτυρηθώ κιόλας, διότι ακούγονται κάποια πράγματα τα οποία δεν μας τιμούν ως ανθρώπους, αλλά και ως κράτος. Λέγεται ότι υπάρχει μία τεράστια αύξηση, που φτάνει μέχρι και το 400%, όσον αφορά τα αεροπορικά και ακτοπλοϊκά εισιτήρια. Δεν ξέρω και δεν είμαι σίγουρος κατά πόσο αληθεύει όλο αυτό, αλλά θα πρέπει η Κυβέρνηση άμεσα να πάρει μέτρα, είτε να τιμωρήσει τις αεροπορικές ή ακτοπλοϊκές εταιρείες, αν κάνουν όντως αυτές τις παράλογες αυξήσεις, αλλά από εκεί και πέρα είναι στο χέρι της Κυβέρνησης να στείλει και μεταγωγικά αεροπλάνα και αρματαγωγά ακόμα του Στρατού και του Ναυτικού να μπορέσουν να πάρουν αυτούς τους ανθρώπους μαζί με ό,τι έχουν μαζί τους, τα αυτοκίνητά τους, ή ό,τι άλλο θέλουν. Ελπίζω όλα να πάνε καλά.

Βρισκόμαστε σε μια κρίσιμη καμπή. Σε λίγες μέρες κλείνουμε δύο χρόνια από το τραγικό δυστύχημα των Τεμπών. Είναι ένα έγκλημα θεωρώ διαρκείας με θύματα το επιβατικό κοινό, αλλά και την Ελλάδα ολόκληρη. Δύο χρόνια μετά το τραγικό αυτό δυστύχημα παρατηρώ με έκπληξη ότι στην ταχύτερη οικονομικά χώρα με πρωτοφανείς δείκτες ανάπτυξης, όπως δηλώνει χαρακτηριστικά ο κύριος Πρωθυπουργός, να μην έχουν αποδοθεί διώξεις στους υπευθύνους. Είναι ένα διαρκές έγκλημα που συνεχίζεται μέχρι σήμερα με ξεκάθαρα πολιτικά υπεύθυνους τις τελευταίες κυβερνήσεις ή -αν το πούμε λίγο διαφορετικά- διαχρονικά όλες τις κυβερνήσεις από το 1974 μέχρι σήμερα, που είναι της Νέας Δημοκρατίας, του ΣΥΡΙΖΑ και του ΠΑΣΟΚ. Όλοι το γνωρίζουμε αυτό.

Θα σας υπενθυμίσω ότι λίγο πριν από το δυστύχημα είχαν γίνει έγγραφες προειδοποιήσεις, κινητοποιήσεις και νομικές ενέργειες των εργαζομένων στο σιδηροδρομικό δίκτυο, όσον αφορά, βέβαια, την υποστελέχωση, την ανεπαρκή συντήρηση και την έλλειψη ηλεκτρονικών συστημάτων ασφαλείας στους σιδηροδρόμους. Μέχρι σήμερα έχουν κατατεθεί στον εφέτη ανακριτή πραγματογνωμοσύνες και τεχνικές εκθέσεις που καταλήγουν, βέβαια, στο ίδιο συμπέρασμα. Υπήρχε εύφλεκτο φορτίο επάνω στο τρένο. Είναι το φορτίο που προκάλεσε τον θάνατο των ανθρώπων σε αυτό το μεγάλο δυστύχημα. Αυτές είναι ποιοτικές και ποσοτικές χρήσεις μοντέλων, δηλαδή χρήση Χημικής Μηχανικής, Φυσικής, Χημείας.

Από την άλλη πλευρά, το αφήγημα για τα έλαια σιλικόνης, όπως έλεγαν στην αρχή και τα λοιπά, δεν βασίζεται, βέβαια, σε κανένα στοιχείο και ούτε βγήκε κανείς εδώ και δύο χρόνια να υπερασπιστεί είτε ποιοτικά είτε ποσοτικά αυτό το σενάριο. Μάλιστα, τα πρώτα ευρήματα του Γενικού Χημείου του Κράτους βεβαιώνουν την παρουσία εύφλεκτου υλικού, φτάνοντας τα πρωτογενή στοιχεία, όπως περιγράφεται και τεκμηριώνεται σε σχετική έκθεση που κατατέθηκε στον ανακριτή.

Ερχόμαστε, λοιπόν, στο σήμερα, όπου σύμφωνα με το πόρισμα του Πανεπιστημίου της Γάνδης, το οποίο εδώ και έναν χρόνο ερευνά τα αίτια της τραγωδίας, επιβεβαιώνεται το σενάριο μεταφοράς εύφλεκτου υλικού από τη μοιραία εμπορική αμαξοστοιχία.

Γι’ αυτούς που υποτιμούν τα αποτελέσματα αυτής της έρευνας θα σας υπενθυμίσω ότι το συγκεκριμένο πανεπιστήμιο ήδη αξιοποιεί τις τεχνολογίες της τεχνητής νοημοσύνης και κάθε χρόνο βρίσκεται στις λίστες αξιολόγησης ως ένα από τα καλύτερα πανεπιστήμια παγκοσμίως. Αναμένουμε τις επόμενες εβδομάδες, λοιπόν, το σύνολο της αναφοράς σχετικά με τα ευρεθέντα και θα σας υπενθυμίσω για μια ακόμη φορά τη φράση που έχει στοιχειώσει ολόκληρη την Ελλάδα, «Δεν έχω οξυγόνο», όπως ακούσαμε απελπισμένα να ακούγεται από τη φωνή ενός εκ των θυμάτων στα τελευταία λεπτά της ζωής του.

Έχουμε βάλει τον εαυτό μας στη θέση αυτών των παιδιών που χάθηκαν και ίσως να ήταν και κάποιο από τα δικά μας παιδιά μεταξύ αυτών; Αυτή η φράση πλέον είναι η εκδήλωση της ασφυκτικής, ανασφαλούς ως επικίνδυνης πραγματικότητας που βιώνουμε σε πολλά επίπεδα, αλλά και της ρυπαρής πολιτικής σκηνής που έχει κατακλυστεί από σκάνδαλα, προσπάθειες συγκάλυψης γεγονότων και στοιχείων, καθώς και από την ανύπαρκτη απόδοση των ευθυνών. Θα πρέπει Υπουργοί και Βουλευτές του κυβερνώντος κόμματος που βγαίνουν συνεχώς σε κανάλια και τηλεοπτικούς διαύλους και ραδιόφωνα, βεβαίως, να σταματήσουν να ισχυρίζονται ότι όσοι μάχονται για την αλήθεια έχουν οδηγηθεί σε έναν χυδαίο πόλεμο λασπολογίας και συκοφαντίας κατά της Κυβέρνησης. Αν τα είχε κάνει σωστά η Κυβέρνηση, ή τα είχαν κάνει σωστά οι προηγούμενες κυβερνήσεις, δεν θα είχαμε φτάσει σε αυτό το δυσάρεστο αποτέλεσμα, το οποίο συζητάμε εδώ και δύο χρόνια τώρα και άκρη δεν μπορεί να βρεθεί μέχρι στιγμής.

Οι εντυπωσιακές σε αριθμό συγκεντρώσεις που πραγματοποιήθηκαν πριν λίγες εβδομάδες θα πρέπει να σας οδήγησαν στη συνειδητοποίηση ότι το δυστύχημα των Τεμπών θα είναι χιονοστιβάδα που θα συμπαρασύρει την πλαστή δημοτικότητά σας, αλλά και την αυταπάτη ότι σε αυτή τη χώρα πάνε όλα καλά. Είναι ένα πολιτικό γεγονός και έτσι θα πρέπει να το δεχθείτε.

Ο κόσμος θα πρέπει να συνεχίσει να κατεβαίνει στον δρόμο, όχι άλλες τραγωδίες, όχι άλλοι νεκροί, όχι άλλη καταστροφή, διότι, κυρίες και κύριοι συνάδελφοι, από τα παθήματά μας δεν μαθαίνουμε. Και, βεβαίως, το καλύτερο όλων είναι η πρόληψη. Όπως έλεγε και ο Ιπποκράτης: «Κάλλιον το προλαμβάνειν παρά το θεραπεύειν».

Όμως, εγώ προσωπικά ως πολίτης, αλλά και ως πολιτικός διαπιστώνω ότι στη χώρα μας δεν υπάρχει πρόληψη, δεν υπάρχει πρόληψη για τίποτα. Πρέπει πρώτα να συμβεί ένα κακό και μετά να δούμε, να πάρουμε κάποια μέτρα.

Με τις μεθοδεύσεις σας, λοιπόν, φαίνεται ότι έχετε μεταβάλει την άποψη του κόσμου για την ελληνική δικαιοσύνη και την ακεραιότητά της και πλέον έχει πάψει να την εμπιστεύεται ως θεσμό προάσπισης των ατομικών, συλλογικών και εθνικών δικαίων. Κάποτε η δικαιοσύνη ήταν ψηλά στις προτιμήσεις των πολιτών. Οι τελευταίες, όμως, μετρήσεις -αν θέλετε- δείχνουν ότι η δικαιοσύνη στις προτιμήσεις των πολιτών είναι αρκετά χαμηλά. Αυτό πρέπει να το ξεπεράσουμε και βεβαίως και εμείς οι Σπαρτιάτες θεωρούμε ότι η δικαιοσύνη στέκεται και θα πρέπει να σταθεί ακόμα περισσότερο στο ύψος των περιστάσεων.

Η Κυβέρνηση πλέον μας προσβάλλει ως Έλληνες και στην Ευρώπη, καθώς η αρνητική τροπή που λαμβάνουν τα σκάνδαλα, οι παρανομίες, η κρατική αναλγησία μάς έχει καταστήσει ουραγούς σε πάρα πολλά επίπεδα. Ναι, το έγκλημα των Τεμπών -γιατί αυτό είναι- είναι μία άλλη ένδειξη της ελληνικής πραγματικότητας και της ανυπαρξίας θεσμών και μηχανισμών. Ακόμα και το λεγόμενο «ελληνικό FBI» που πολυδιαφημίζετε, εάν λειτουργούσε πραγματικά και απερίσπαστα, όπως το αντίστοιχο αμερικανικό που αποτελεί παγκόσμιο πρότυπο υπηρεσίας και ερευνών, θα είχε αποδώσει τα στοιχεία, θα είχε υποδείξει τους υπεύθυνους σε μερικούς μόνο μήνες, εάν όχι εβδομάδες.

Θα πρέπει να γίνει κατανοητό, κυρίες και κύριοι συνάδελφοι, ότι εμείς εδώ ως Βουλευτές δεν είμαστε ούτε ανακριτές ούτε δικαστές και κυρίως -τουλάχιστον μιλάω από την πλευρά των Σπαρτιατών- δεν θέλουμε να υποδείξουμε κάποιους ότι είναι ένοχοι ή κάποιους ότι δεν είναι ένοχοι.

Όμως, όπως είπα και πριν, οι διαχρονικές ευθύνες όλων των κυβερνήσεων κατέληξαν σε αυτό το φρικιαστικό έγκλημα. Διότι για να συμβεί αυτό το έγκλημα, έχουν συμβεί πάρα πολλά εδώ και δεκαετίες, δηλαδή αδιαφορία για την ανθρώπινη ζωή και αδιαφορία για τα μέσα μεταφοράς.

Εμείς ως εθνική παράταξη Σπαρτιάτες στηρίζουμε κάθε δράση για την αποκάλυψη των αιτίων του τραγικού δυστυχήματος και για την τιμωρία βεβαίως των υπευθύνων κάθε υπηρεσίας και τομέα του κρατικού μηχανισμού, αλλά και για την κατάργηση -πολύ σημαντικό αυτό- του νόμου περί ευθύνης Υπουργών, όπως επίσης και για την αυτόματη κατάργηση της βουλευτικής ασυλίας, όταν προκύπτει ποινική ευθύνη πολιτικών προσώπων. Θα πρέπει να αναλαμβάνει κατευθείαν η δικαιοσύνη. Τι πιο απλό από αυτό; Ζητάμε, λοιπόν, η δικαιοσύνη να δρα αυτεπάγγελτα, όπως προτάσσει το Σύνταγμα και να ανατρέψει αυτή την πραγματικότητα που έχει γίνει επικίνδυνη για την Ελληνίδα, αλλά και τον Έλληνα.

Και έρχομαι σε μία τελευταία υπενθύμιση. Το σιδηροδρομικό δυστύχημα στα Τέμπη συνέβη στις 28 Φεβρουαρίου του 23. Κύριε Πρωθυπουργέ, Πρόεδρε της Βουλής και συνομιλούντες που βρίσκεστε εδώ σήμερα, σας υπενθυμίζω ότι αυτή τη μέρα που πλησιάζει θα πρέπει να τη μνημονεύουμε δεόντως ως εθνική συμφορά που εμείς ως υπηρέτες και εκπρόσωποι του λαού και του έθνους δεν πρέπει να επιτρέψουμε να ξανασυμβεί. Όπως κι αν λέγεται, είναι μια εθνική καταστροφή. Είτε είναι Τέμπη, είτε είναι Κάμπος της Θεσσαλίας είτε είναι Μάτι, είτε είναι Ίμια, παραμένουν μία καταστροφή.

Θα πρέπει να μάθετε να είστε ειλικρινείς με τα λάθη σας και τις αποτυχίες σας και να χτίσουμε σήμερα γερά και με ασφάλεια τις βάσεις για το μέλλον των παιδιών μας και της πατρίδας μας.

Τουλάχιστον εγώ προσωπικά ως πολιτικός Αρχηγός που ηγούμαι του κόμματος των Σπαρτιατών δεν παίρνω θέση κάθε εβδομάδα σε ομιλίες στην Ολομέλεια γι’ αυτό το τεράστιο θέμα των Τεμπών. Πρώτα απ’ όλα, αισθάνομαι ένα χρέος, ότι πρέπει να κοιτάξουμε χαμηλά και σε καμία περίπτωση να μην εκμεταλλευτούμε τον πόνο αυτών των ανθρώπων, γιατί δυστυχώς, κυρίες και κύριοι συνάδελφοι, υπάρχουν πάρα πολλοί εδώ και συνάδελφοι Βουλευτές, αλλά και Αρχηγοί κομμάτων που θεωρώ -και το λέω ευθέως- πως καπηλεύονται όλη αυτή την τραγωδία. Θα πρέπει, λοιπόν, να αφήσουμε τη δικαιοσύνη να αποφανθεί, να δικάσει και να καταδείξει τους ενόχους αυτής της μεγάλης τραγωδίας. Διότι αν δεν έχουμε και εμπιστοσύνη στους θεσμούς, δεν πρόκειται να κάνουμε τίποτα.

Βεβαίως αναγνωρίζουμε σχεδόν όλοι ότι η χώρα μας βρίσκεται σε έναν μεγάλο κίνδυνο και ότι η χώρα μας δεν λειτουργεί σωστά, παρά τα λεγόμενα εδώ της Κυβέρνησης που λέει ότι οι δείκτες ανεβαίνουν, ότι πάμε καλά, ότι όλα βαίνουν καλώς και ότι η Ελλάδα ευημερεί.

Όμως, η πραγματικότητα, κυρίες και κύριοι συνάδελφοι, είναι ότι η Ελλάδα δεν πάει καλά. Θα σας πω μόνο ένα μικρό απόσπασμα που αφορά τους αγρότες. Μάλιστα, την προηγούμενη εβδομάδα έκανα και μία επίσκεψη στη Βοιωτία, όπου η κατάσταση είναι τραγική. Λυπάμαι που το λέω -εγώ τουλάχιστον το φωνάζω εδώ και αρκετούς μήνες- αλλά η κατάσταση είναι τραγική.

Την περασμένη, λοιπόν, εβδομάδα δεν είδα ανθρώπους, είδα κάτι απελπισμένους -δεν ξέρω πώς αλλιώς να το πω-, ανθρώπους παρατημένους από τη ζωή, ανθρώπους που δεν είχαν κουράγιο να κάνουν το οτιδήποτε, ανθρώπους αφημένους στη μοίρα τους. Με πλησίασαν νέοι άνθρωποι και μου έλεγαν «Πρόεδρε, δεν έχουμε κουράγιο να ανέβουμε στα τρακτέρ», «Πρόεδρε, δεν θέλω να κάνω πλέον αυτή τη δουλειά». Επίσης, το πιο τραγικό που μου έλεγαν ήταν πως δεν ήξεραν τι να κάνουν. Δυστυχώς, αυτή είναι η πραγματικότητα όχι μόνο στον αγροτικό τομέα, αλλά παντού.

Όπως έχω ξαναπεί πολλές φορές, είμαστε μια χώρα «μαγαζί-γωνία» που θα μπορούσαμε να κάνουμε θαύματα, αρκεί να είχαμε μια κυβέρνηση που να κοιτάει και τον λαό, να κοιτάει τους πολίτες, να κοιτάει το μέλλον μας. Για παράδειγμα και για να καταλάβετε, έχουμε τον πράσινο χρυσό. Είμαστε η τρίτη χώρα ελαιοπαραγωγών στον κόσμο. Και τι γίνεται; Το 80% του ελληνικού ελαιολάδου, για παράδειγμα, φεύγει στο εξωτερικό. Το παίρνουν οι Ιταλοί, το νοθεύουν με διάφορα άλλα λάδια από τρίτες χώρες, βάζουν ετικέτα επάνω και το πουλάνε ως ιταλικό. Κι εμείς εδώ έχουμε κάποιους πολιτικούς Αρχηγούς που φωνάζουν να φέρουμε λαθρομετανάστες να μαζέψουν τις ελιές. Συγγνώμη, οι υπόλοιποι γιατί τα μαζεύουν και τα αξιοποιούν και προχωρούν τη χώρα μπροστά; Εμείς γιατί; Τι είμαστε εμείς, δηλαδή;

Δεν θα συζητήσω για τη μεγάλη εγκατάλειψη που υπάρχει στους κάμπους όλης της Ελλάδας. Ειδικά εδώ στη Βοιωτία πέρυσι το καλοκαίρι έκανα μεγάλη αυτοψία και είδα τη λίμνη της Υλικής στην οποία η στάθμη του νερού έχει κατέβει χαμηλά, με αποτέλεσμα να μην μπορούν οι αγρότες να ποτίσουν τα χωράφια τους στη Θεσσαλία. Η κατάσταση, δηλαδή, είναι τραγική και η κυβέρνηση -όχι αυτή η Κυβέρνηση, αλλά άλλες κυβερνήσεις- έχει κλείσει τον Οργανισμό Κωπαΐδας από το 2014 και τη διαχείριση του συγκεκριμένου κάμπου μέχρι σήμερα, που είναι από τους καλύτερους στην Ελλάδα μαζί με αυτόν της Θεσσαλίας, έχει αναλάβει, λέει, η περιφέρεια. Και επειδή μίλησα και με την περιφέρεια, και αυτή είναι παρατημένη και κανείς δεν ενδιαφέρεται για τίποτα.

Ρώτησα τους αγρότες γιατί κλείνουν την εθνική οδό και τι έχουν να κερδίσουν με αυτό. Τους είπα ότι το μόνο που θα κερδίσουν θα είναι ο θυμός των υπόλοιπων ανθρώπων που δεν φταίνε σε τίποτα. Τους ρώτησα, επίσης, ποιος τους βάζει να τα κάνουν αυτά. Και μιλάμε για ανθρώπους που, όπως σας είπα, δεν έχουν θέληση για ζωή, δεν έχουν θέληση για δουλειά, δεν έχουν θέληση για τίποτα.

Απλά να ξέρετε ένα πράγμα, γιατί εγώ λέω πάντα την αλήθεια. Είναι συνδικαλιστές που ανήκουν σε διάφορα κόμματα και κάνουν τη δουλειά που θέλουν να κάνουν κάποιοι άλλοι. Επομένως, να ξέρετε, όπως είπα και στους ίδιους, χειραγωγούν τους αγρότες στον μέγιστο βαθμό για ίδιον όφελος. Αυτοί οι άνθρωποι έχουν έρθει στο χείλος της καταστροφής, είναι καταχρεωμένοι, με αποτέλεσμα, όπως μου είπαν αρκετοί από αυτούς, να θέλουν να τα παρατήσουν και να φύγουν στο εξωτερικό. Αυτό είναι το ζητούμενο, κυρίες και κύριοι; Να φεύγουν οι Έλληνες στο εξωτερικό; Είμαστε μια χώρα, όπως είπα και πριν, «μαγαζί-γωνία» και μπορούμε να παραγάγουμε τα πάντα, να έχουμε πρώτα απ’ όλα επάρκεια ως λαός και να μην αγοράζουμε από τρίτες χώρες.

Και επειδή θέλω να μιλάω και για άλλα πράγματα και κυρίως να μιλάω για ηγέτες, είδατε τι έγινε με τον Τραμπ. Όποια χώρα αντιστέκεται και δεν κάνει αυτά που πρέπει να κάνει, δηλαδή να ξεφορτωθεί τους λαθρομετανάστες που έχει μέσα, της επέβαλε αμέσως δασμούς. Θα μου πείτε τώρα ότι αυτή είναι Αμερική. Δεν έχει σημασία. Κι εμείς είμαστε Ελλάδα. Κι εμείς μπορούμε να κάνουμε πολλά πράγματα.

Όταν εγώ μίλησα εδώ στο Κοινοβούλιο πριν από αρκετούς μήνες -και είμαι ο πρώτος που το είπα αυτό, δεν το έχει πει κανένας άλλος-, είπα ότι σε περίπτωση που η Τουρκία μας κάνει το οτιδήποτε, κυρίως όταν στέλνει βάρκες με λαθρομετανάστες στην Ελλάδα, θα έπρεπε κι εμείς να της επιβάλουμε βαρύτατους δασμούς, επειδή είναι χώρα και εκτός Ευρωπαϊκής Ένωσης. Βέβαια, θα έπρεπε να κλείσουμε και τα σύνορα στους Κήπους του Έβρου. Θα σας έλεγα εγώ μετά τι θα έκανε η Τουρκία! Όμως, εδώ θέλει ηγεσίες. Δεν θέλει να παίζουμε ούτε να παρακαλάμε την Τουρκία.

Και επειδή είμαι και άνθρωπος της αγοράς, θεωρώ ότι η κατάσταση είναι δραματική. Υπάρχει μια τεράστια υπερφορολόγηση σε όλα τα πράγματα, με αποτέλεσμα ο μέσος πολίτης να δυσανασχετεί. Βέβαια, ένα από τα κατορθώματα της Κυβέρνησης -και κλείνω με αυτό- είναι ότι έχει βάλει POS εκεί που δεν το περιμένει κανένας άνθρωπος. Έχει βάλει POS στους ανθρώπους της λαϊκής που ξυπνάνε από τη μαύρη νύχτα, μαζεύουν τα προϊόντα τους και πάνε στις λαϊκές αγορές για να μαζέψουν, όπως το λέγαμε παλιά, φραγκοδίφραγκα. Έχει βάλει POS σε αυτούς, αλλά και στους ταξιτζήδες. Και πού δεν έχει βάλει POS! Ένας γνωστός μου πριν από λίγες ημέρες ήταν κάπου στον Πειραιά και είδε καστανά -έναν καστανά που πουλάει κάστανα για να βγάλει ένα μεροκάματο και να μπορέσει να ζήσει- και είχε POS. Είναι δυνατόν αυτό; Απίστευτα πράγματα! Αντί να βοηθήσουμε τη μεσαία τάξη να πάρει μια ανάσα, δυστυχώς αυτή η Κυβέρνηση, αλλά και όλες οι κυβερνήσεις που πέρασαν, κάνουν ό,τι μπορούν για να εξοντώσουν τη μεσαία τάξη. Πρέπει να κάνουμε κάτι, κυρίες και κύριοι συνάδελφοι, πριν να είναι αργά.

Κλείνοντας, θα ήθελα να σας πω ότι τις τελευταίες μέρες πέρασα μεγάλη στεναχώρια με την περίπτωση του μικρού Άγγελου. Ο μικρός Άγγελος, λοιπόν, ήταν ένα μικρό αγγελούδι που έφυγε από τη ζωή προφανώς με μεγάλη πίκρα. Όμως, το πιο τραγικό, κυρίες και κύριοι, είναι ότι αυτό το βρέφος, γιατί βρέφος είναι, βασανίστηκε πριν φύγει από αυτό τον περίεργο κόσμο. Δυστυχώς η κατάσταση στην ελληνική κοινωνία έχει ξεφύγει και θεωρώ πως αυτό το περιστατικό με τον μικρό Άγγελο ήταν το αποκορύφωμα των τελευταίων ημερών.

Από το 2020 μέχρι το 2024, εκατόν είκοσι πέντε γυναίκες έχουν δολοφονηθεί από κάποια κτήνη που, προφανώς, θεωρούν ότι οι γυναίκες είναι κτήμα τους. Συμβαίνουν πάρα πολλά πράγματα που θα πρέπει να μας ευαισθητοποιήσουν ακόμα περισσότερο. Αυτό που είπα προηγουμένως είναι ότι πρέπει να προλαμβάνουμε κάποια πράγματα, ώστε κάποια πράγματα να μη γίνονται, να μην επιτρέπουμε εμείς, οι ταγοί αυτού του τόπου, να γίνονται. Εκεί πρέπει να εστιάσουμε λίγο. Τώρα, εντάξει, έγινε αυτό το τραγικό περιστατικό. Πιστεύω ότι σε λίγες μέρες πιθανόν από την πλειοψηφία των Ελλήνων θα έχει ξεχαστεί. Όμως, θεωρώ ως άνθρωπος, ως πατέρας και ως παππούς, αν θέλετε, ότι πρέπει να ευαισθητοποιηθούμε ακόμα περισσότερο, γιατί όταν πεθαίνει βασανισμένο ένα παιδί τριών ετών, πρώτα από όλα έχουμε ευθύνη όλοι ως άνθρωποι, ως πολιτικοί. Δεν πρέπει τέτοιου είδους φαινόμενα να επιτρέψουμε να γίνονται.

Σας ευχαριστώ.

(Χειροκροτήματα από την πτέρυγα των Σπαρτιατών)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει από τους συναδέλφους ο κ. Αποστολάκης.

Στη συνέχεια θα μιλήσουν ο κ. Γιόγακας και ο κ. Ακτύπης.

Ορίστε, έχετε τον λόγο.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ξεκινάω με την ανησυχία που έχουμε όλοι μας για τους επικείμενους και συνεχιζόμενους σεισμούς στα νησιά μας και ιδιαίτερα στη Σαντορίνη. Θεωρώ ότι πρέπει να πάρουμε όλα τα μέτρα που χρειάζονται για να προλάβουμε, αν τύχει και προκύψει κάτι. Ευχόμαστε να εξελιχθεί με τον καλύτερο δυνατό τρόπο.

Ξεκινώντας, κρίνω αναγκαίο να αναφερθώ σε δύο γεγονότα, τα οποία αφορούν και απασχολούν τους πολίτες και την κοινωνία. Και αυτό, γιατί παρά τα όποια προβλήματα καθημερινής φύσης αντιμετωπίζουν οι Έλληνες και σε αντίθεση με όσα έχουν ειπωθεί κατά καιρούς από κυβερνητικά στελέχη, η ελληνική κοινωνία ενδιαφέρεται να μάθει και για τα Τέμπη, αλλά και για το τρομερό ναυάγιο της Πύλου.

Ως προς το ζήτημα των Τεμπών, νομίζω ότι έχει καταστεί σαφές ότι οι πολίτες ζητούν την έρευνα και τη διαλεύκανση των συνθηκών του ατυχήματος. Ζητούν να αποδοθεί δικαιοσύνη και προς τα θύματα και προς τις οικογένειές τους, αλλά και προς ολόκληρη την κοινωνία που παρακολουθεί δύο χρόνια τώρα να εκτυλίσσονται σκιώδεις διαδικασίες και να έρχονται στη δημοσιότητα νέα ντοκουμέντα που προκαλούν νέα ερωτηματικά και επιτείνουν το αίσθημα ανασφάλειας του πολίτη.

Η δικαιοσύνη απονέμεται στο όνομα του ελληνικού λαού. Οι ποινές επιβάλλονται, όπου αυτό απαιτείται, με σκοπό την αποκατάσταση της κοινωνικής ειρήνης και του κοινού περί δικαίου αισθήματος. Έτσι, λοιπόν, πρέπει να σταματήσει η Κυβέρνηση να αποκλείει την κοινωνία από μια διαδικασία και από μια υπόθεση που αφορά τη χώρα.

Είναι χρέος μας, κύριοι και κυρίες, και χρέος ειδικά του Κοινοβουλίου να χυθεί άπλετο φως σ’ αυτήν την υπόθεση. Οι πολίτες θέλουν να εμπιστευτούν τη δικαιοσύνη. Άλλωστε, αυτή είναι το τελευταίο καταφύγιο του αδύναμου. Όμως, για να κάνει τη δουλειά της, πρέπει να έχει όλα τα απαραίτητα εργαλεία.

Ως προς το δεύτερο εξίσου σοβαρό θέμα, το ναυάγιο της Πύλου, που έχει μάλιστα και διεθνείς προεκτάσεις, θέλω να ενημερώσω ότι η χώρα μας εκτίθεται πολλαπλώς για άλλη μια φορά. Το πόρισμα του Συνηγόρου του Πολίτη, βασισμένο στην πληθώρα αποδεικτικού υλικού, καταδεικνύει την ύπαρξη ευθυνών και του Λιμενικού Σώματος κατά τη διάρκεια της συγκεκριμένης επιχείρησης. Το ναυάγιο της Πύλου δεν έχει μόνο ποινικές προεκτάσεις, αλλά είναι και ζήτημα πολιτικό και ζήτημα διεθνές, καθότι φαίνεται να αφορά παραβίαση σοβαρών διεθνών υποχρεώσεων της χώρας μας σχετικά με την έρευνα και διάσωση.

Είναι, λοιπόν, αναγκαίο να ενημερωθεί η Εθνική Αντιπροσωπεία για τα ευρήματα που στοιχειοθετούν το πόρισμα του Συνηγόρου του Πολίτη από τον ίδιο τον Συνήγορο του Πολίτη, μετά από πρόσκληση που προτείνεται να γίνει από τη Βουλή, σχετικά με αυτό το ναυάγιο που οδήγησε στην απώλεια τόσων ζωών.

Ως προς το υπό συζήτηση νομοσχέδιο για την ενίσχυση του ερασιτεχνικού και επαγγελματικού αθλητισμού, θέλω να σημειώσω ότι όντως υπάρχουν αρκετές διατάξεις που βρίσκονται προς τη σωστή κατεύθυνση και που μπορούν να εξυπηρετήσουν τους σκοπούς που προτάσσει το συγκεκριμένο νομοσχέδιο.

Ενδεικτικά, σημειώνω ότι προς τη σωστή κατεύθυνση κινούνται οι πρωτοβουλίες για την Ψηφιακή Κάρτα Υγείας και τον Υπεύθυνο Ασφαλείας και Ευημερίας Αθλητών, που βέβαια προβλέπεται μία τέτοια θέση ανά ομοσπονδία και όπως γίνεται αντιληπτό δεν θα μπορεί να αντεπεξέλθει στον αναμενόμενο όγκο εργασίας. Όμως και πάλι, ας πούμε ότι είναι ένα θετικό βήμα.

Θετικό, επίσης, είναι και το άρθρο 8 σχετικά με την αναγνώριση των διπλωμάτων προπονητών ΑΜΕΑ. Βέβαια, υπάρχει και εδώ ένα αρνητικό στοιχείο στο άρθρο, καθότι υποβαθμίζεται ο ρόλος του προπονητή με την απαίτηση μόνο του απολυτηρίου λυκείου με την πρόβλεψη κατώτατης αμοιβής στα 250 ευρώ.

Επίσης, οι φορείς στη σχετική συνεδρίαση της επιτροπής χαιρέτησαν και το άρθρο 11, σχετικά με τις επιβραβεύσεις για τους διακριθέντες αθλητές, που όντως είναι μια σωστή κίνηση για να δοθούν και αυτά που αξίζουν στους αθλητές που εκπροσωπούν τη χώρα μας, αλλά και να δοθούν κίνητρα στα νέα παιδιά.

Εφόσον υπάρχουν θετικές διατάξεις, είναι χρέος μας να τις αναγνωρίζουμε. Όμως, είναι και υποχρέωσή μας να τονίζουμε και τα κακώς κείμενα και τις ελλείψεις ή παραλείψεις του κυβερνητικού έργου.

Δυστυχώς, η χώρα μας πάσχει σοβαρά στον τομέα του αθλητισμού, και του επαγγελματικού και του ερασιτεχνικού. Αυτό έχει σημαντικές αρνητικές συνέπειες. Πολλές είναι και οι χαμένες ευκαιρίες. Εάν ακούσει κάποιος τους αρμόδιους φορείς, αλλά και τους επαγγελματίες αθλητές και τον απλό πολίτη που αγαπάει και καταπιάνεται με όποιον τρόπο με τον αθλητισμό, θα διαπιστώσει ότι υπάρχουν ακόμα πολλές παθογένειες και πολλά εμπόδια που πρέπει, επιτέλους, να ξεπεράσουμε. Δεν είναι ανεδαφική η παραδοχή ότι όλα ξεκινάνε από την παιδεία. Αν θέλουμε να διορθωθεί η ενασχόληση με τον αθλητισμό, πώς να το κάνουμε; Πρέπει να ξεκινήσουμε από τα σχολεία, σοβαρά και με σχέδιο, όχι αποσπασματικά. Χρειαζόμαστε και ένα καλύτερο γενικό πλαίσιο, αλλά είναι απαραίτητη και η σοβαρή χρηματοδότηση όλων των πτυχών του αθλητισμού. Οι αθλητικές υποδομές ανά την επικράτεια είναι είτε ανύπαρκτες, είτε κακοσυντηρημένες. Οι αθλητές που εκπροσωπούν τη χώρα μας αναγκάζονται να καλύπτουν τα αναγκαία έξοδά τους με ίδια μέσα και πάρα πολλοί αθλητές είναι ανασφάλιστοι. Η γραφειοκρατία πολλές φορές καταπνίγει σοβαρές φιλοδοξίες και φιλόδοξες προσπάθειες και ο αθλητισμός μετατρέπεται σε ένα εμπορεύσιμο προϊόν, αλλά και σε αφορμή για κάθε είδους βία, που με το παρόν νομοσχέδιο επιχειρείται να αντιμετωπιστεί μόνο με κατασταλτικά μέσα.

Ο αθλητισμός δεν αφορά και δεν πρέπει να αφορά τους λίγους. Χρειαζόμαστε ένα ολοκληρωμένο σχέδιο που θα ξεκινάει από τα σχολεία και θα παρέχει τις αναγκαίες κρατικές ενισχύσεις και τα χρηματοδοτικά εργαλεία για να μπορέσουν τα αθλητικά σωματεία να παραγάγουν έργο και που θα αγκαλιάζει τους αθλητές μας που μας κάνουν περήφανους με τις επιδόσεις τους στις διεθνείς διοργανώσεις.

Κυρίως χρειαζόμαστε ένα σχέδιο που θα λαμβάνει υπ’ όψιν ολόκληρη τη χώρα. Αν αυτό από λόγια γίνει πράξεις, η ωφέλεια θα είναι πολλαπλάσια και για τους πολίτες και για τη χώρα.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κι εμείς ευχαριστούμε.

Ο κ. Γιόγιακας έχει τον λόγο και αμέσως μετά ο κ. Ακτύπης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιον είπατε τελευταίο, κύριε Πρόεδρε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον κ. Ακτύπη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι και κάποιοι που τους βλέπουμε guest star και δεν τους γνωρίζουμε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Γιόγιακα, έχετε τον λόγο.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα ήθελα να ξεκινήσω με μια αναφορά στη στάση της πολιτικής ηγεσίας του Υπουργείου κατά τη συζήτηση του νομοσχεδίου στην αρμόδια επιτροπή. Μιλάμε για μία στάση συναίνεσης με σκοπό να υπάρξουν συμφωνίες και να βρεθούν συγκλίσεις, μία στάση αναγνώρισης της συμβολής προηγούμενων Υπουργών και κυβερνήσεων και μια βούληση για συνεχή βελτίωση των σημαντικών νομοθετικών πρωτοβουλιών που έχουν ψηφιστεί τα τελευταία χρόνια. Είναι πρωτοβουλίες που θα συνεχιστούν, όπως ακούσαμε από τον κύριο Υπουργό, με την κωδικοποίηση όλης της αθλητικής νομοθεσίας από το 1999.

Ένα από τα πιο σημαντικά νομοθετήματα -που θα έλεγα ότι αποτελεί ήδη κληρονομιά της παρούσας Κυβέρνησης- είναι ο τελευταίος νόμος για την αντιμετώπιση της οπαδικής βίας και της αθλητικής βίας, ο ν.5085/2024, γιατί είναι ένας νόμος που έκανε τη διαφορά. Ένας νόμος που δούλεψε. Δούλεψε, γιατί αξιοποιήθηκε η τεχνολογία, γιατί ενισχύθηκαν θεσμικά όργανα και νομικά εργαλεία και γιατί υπήρξε συνεργασία και συνεννόηση σε επίπεδο τόσο συναρμόδιων Υπουργείων, όσο και εμπλεκόμενων αθλητικών ενώσεων και σωματείων.

Εφαρμόστηκε αποτελεσματικά η ταυτοποίηση και ο έλεγχος της ταυτοπροσωπίας των φιλάθλων. Επιβάλλονται άμεσα οι προβλεπόμενες διοικητικές κυρώσεις. Και οι διοικητικές κυρώσεις στα αθλητικά, επαγγελματικά σωματεία, συνδέονται με αντίστοιχες οικονομικές. Ενισχύθηκε η λειτουργικότητα και η ευελιξία της ανεξάρτητης -το τονίζω- Διαρκούς Επιτροπής για την Αντιμετώπιση της Βίας, της ΔΕΑΒ.

Τομές, όπως αυτές, κυρίες και κύριοι συνάδελφοι, έφεραν αποτελέσματα. Αποτελέσματα ορατά, αποτελέσματα μετρήσιμα, με πρώτο τη μείωση των επεισοδίων βίας και γενικότερα των παραβατικών συμπεριφορών στα γήπεδα και μάλιστα, εκεί όπου διεξάγονται διοργανώσεις και αγώνες υψηλότερης επικινδυνότητας.

Αυτή είναι μια κατάκτηση που πρέπει και να διαφυλαχθεί και να έχει συνέχεια και σε αυτή την κατεύθυνση κινούνται ορισμένες από τις πιο σημαντικές διατάξεις του νομοσχεδίου που συζητάμε σήμερα εδώ, όπως είναι η δυνατότητα της ΔΕΑΒ να παρεμβαίνει σε επεισόδια βίας που γίνονται σε χώρους γύρω από τις αθλητικές εγκαταστάσεις, κατά κανόνα, μεταξύ οπαδών και αστυνομικών δυνάμεων ή η δυνατότητα της ΔΕΑΒ να δίνει στοιχεία στις τιμωρούμενες ομάδες για τα πρόσωπα τα οποία είναι οι αυτουργοί επεισοδίων ή παραβατικών ενεργειών, κάτι που μπορεί να οδηγήσει στην απαγόρευση εισόδου τους στο γήπεδο, αλλά και να μπορεί να επιβάλλει η ΔΕΑΒ στα πρόσωπα αυτά πρόστιμο μέχρι και 50.000 ευρώ και απαγόρευση εισόδου μέχρι και πέντε χρόνια.

Σημαντική για την αντιμετώπιση των ποινικών αδικημάτων σε αθλητικές εκδηλώσεις είναι, επίσης, η πρόβλεψη για τον ορισμό ειδικού αντεισαγγελέα εφετών στις Εισαγγελίες Εφετών Αθήνας, Πειραιά και Θεσσαλονίκης. Οι διατάξεις αυτές έχουν προκύψει από την εμπειρία της εφαρμογής του ν.5085/2024 και δείχνουν τη βούληση της πολιτικής ηγεσίας, για ακόμα καλύτερα αποτελέσματα στο μέτωπο της οπαδικής βίας.

Το ερανιστικό αυτό νομοσχέδιο αξίζει την προσοχή μας, γιατί αξίζει τη συναίνεσή μας, ασφαλώς και για πολλές άλλες διατάξεις. Και αναφέρω ορισμένες από αυτές που ξεχώρισα προσωπικά. Είναι ο προσεισμικός έλεγχος των αθλητικών εγκαταστάσεων, κάτι που το βιώνουμε σήμερα αρκετές μέρες στα νησιά μας, στις Κυκλάδες και η καταγραφή τους στην πλατφόρμα του Οργανισμού Αντισεισμικής Προστασίας. Ένα πρώτο απαραίτητο βήμα, με τελικό σκοπό να έχουμε πιο ασφαλείς αθλητικές εγκαταστάσεις, είναι η υποχρεωτική ύπαρξη αυτόματου εξωτερικού απινιδωτή, κατάλληλου και για παιδιά, μόνιμου στις μεγάλες αθλητικές εγκαταστάσεις και κατά τη διάρκεια των αγώνων στις υπόλοιπες. Αυτή, μάλιστα, θα αποτελεί προϋπόθεση για την έγκριση άδειας λειτουργίας της εγκατάστασης. Ως γιατρός και ως καρδιολόγος, έχω προσωπική πείρα για το πόσο σωτήρια μπορεί να είναι η διαθεσιμότητα τέτοιων μηχανημάτων για την ανθρώπινη ζωή.

Είναι ακόμα η ψηφιοποίηση της κάρτας υγείας αθλητή, μία και ενιαία για όλα τα αθλήματα και η διασύνδεσή της με τα δεδομένα του Κέντρου Διαλειτουργικότητας της Γενικής Γραμματείας Πληροφοριακών Συστημάτων, αλλά και η επιβράβευση των αθλητών που διακρίνονται όχι μόνο με μετάλλιο, αλλά μέχρι και την έκτη θέση σε Ολυμπιακούς αγώνες από το 2012 και μετά, όπως μας είπε ο Υπουργός μας.

Επίσης, αξίζει να αναφερθώ στις διατάξεις του νομοσχεδίου. Ίσως, από τις πιο υποτιμημένες στη συζήτηση στην επιτροπή για τη σύσταση μιας διυπουργικής διαρκούς επιτροπής ασφάλειας και ευημερίας, καθώς και για τον ορισμό υπεύθυνου ασφαλείας και ευημερίας σε κάθε αθλητική ομοσπονδία.

Πρόκειται για ένα πρώτο καθοριστικό βήμα, με σκοπό την αντιμετώπιση της σωματικής, ψυχολογικής και σεξουαλικής παρενόχλησης και κακοποίησης στον αθλητισμό. Δηλαδή, μιας διαπροσωπικής βίας η οποία αποτελεί μία από τις πέντε σημαντικότερες απειλές ενάντια στην αθλητική ακεραιότητα.

Κλείνοντας, κυρίες και κύριοι συνάδελφοι, θέλω να πω ότι αυτό το νομοσχέδιο για τον αθλητισμό έρχεται, για άλλη μια φορά, να δείξει τον τρόπο με τον οποίο η παρούσα Κυβέρνηση αντιμετωπίζει ρυθμιστικά τα διάφορα ζητήματα της οικονομίας και της κοινωνίας. Προτείνει, εφαρμόζει, αξιολογεί, βελτιώνει και οι επιτυχίες στην αθλητική βία και το αντιντόπινγκ κοντρόλ είναι δύο ηχηρά παραδείγματα. Τολμά να αναμετράται με εκκρεμότητες χρόνων και αναζητεί πρακτικές λύσεις, λύσεις που δουλεύουν.

Πιστεύω, λοιπόν, ότι γι’ αυτούς τους λόγους είναι ένα νομοθέτημα που αξίζει να έχει ευρύτερη διακομματική αποδοχή.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο κ. Ακτύπης έχει τον λόγο.

Αμέσως μετά η κ. Αποστολάκη, ο κ. Μαντάς, ο κ. Καλογερόπουλος και ο κ. Νεοκλής Κρητικός.

**ΔΙΟΝΥΣΙΟΣ ΑΚΤΥΠΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ερχόμαστε σήμερα στην Ολομέλεια, προκειμένου να συζητήσουμε και να ψηφίσουμε ένα πολύ σημαντικό νομοθέτημα, ένα νομοθέτημα που αφορά όλη την κοινωνία.

Ο αθλητισμός, κυρίες και κύριοι συνάδελφοι, διαδραματίζει καθοριστικό ρόλο στην ενίσχυση της κοινωνικής συνοχής και στην προώθηση της ανάπτυξης. Δεν έχει και δεν πρέπει να έχει πολιτικό πρόσημο ή οποιοδήποτε χρώμα. Δεν είναι χώρος που χωρίζει, αλλά που πρέπει να ενώνει. Ο αθλητισμός συμβάλλει στην κοινωνική ένταξη, φέρνοντας κοντά ανθρώπους από διαφορετικά πολιτισμικά υπόβαθρα, προωθώντας τη συνεργασία και τον σεβασμό.

Κυρίες και κύριοι συνάδελφοι, δεν πρέπει σε όλα τα ζητήματα να αντιδικούμε και να επικρατεί μια στείρα αντιπαράθεση. Η ενίσχυση του ελληνικού ερασιτεχνικού και επαγγελματικού αθλητισμού μπορεί να επιτευχθεί μέσα από μια σειρά στρατηγικών, αλλά και νομοθετικών παρεμβάσεων, που θα στοχεύουν στη βελτίωση των υποδομών, στην ενίσχυση της χρηματοδότησης της εκπαίδευσης και της προβολής των αθλημάτων.

Μετά από δεκαετίες, είναι αυτή η ηγεσία του Υπουργείου που έρχεται να βάλει τάξη, να ενισχύσει και να στηρίξει στην πράξη τους αθλητές και τον αθλητισμό γενικότερα. Με μια ολιστική προσέγγιση, μια προσέγγιση που εστίασε στην αντιμετώπιση της αθλητικής βίας, στην αντιμετώπιση του ντόπινγκ, στον εκσυγχρονισμό και στη σύμπνοια με τα αθλητικά δεδομένα άλλων ευρωπαϊκών χωρών, στην επιμόρφωση των αθλητικών στελεχών, στον ψηφιακό μετασχηματισμό του ελληνικού αθλητισμού, μέσω της πλατφόρμας e-Kouros και φυσικά στο σημερινό νομοθέτημα, ένα νομοθέτημα που επιλύει ζητήματα εφαρμογής του αθλητικού νόμου, ένα νομοσχέδιο που οι στόχοι του και οι σκοποί του αφορούν την ίση μεταχείριση ως προς τις έννομες συνέπειες της μη κατοχής της ειδικής αθλητικής αναγνώρισης, με την εγγραφή του στο ηλεκτρονικό μητρώο, την ενίσχυση της ασφάλειας και της ευημερίας των αθλητών και των προπονητών, την εισαγωγή σε παραγωγική λειτουργία της ψηφιακής κάρτας υγείας του αθλητή. Η κάρτα του αθλητή μετά από χρόνια εκσυγχρονίζεται και εναρμονίζεται με τα διεθνή πρότυπα και υιοθετεί τις διεθνείς κατευθυντήριες οδηγίες για τις ιατρικές εξετάσεις. Η νέα ψηφιακή κάρτα υγείας αθλητή προστίθεται ως λειτουργικότητα στο σύστημα του ατομικού ηλεκτρονικού φακέλου υγείας, εξασφαλίζοντας την ασφαλή και ενιαία διαχείριση των δεδομένων υγείας των πολιτών, ανεξαρτήτως σκοπού χρήσης.

Με την εισαγωγή της ψηφιακής κάρτας επέρχεται ουσιώδης δομική αλλαγή στην υφιστάμενη κάρτα, καθώς πλέον η έκδοσή της μετατοπίζεται από τις ομοσπονδίες σε ένα κεντρικό ηλεκτρονικό σύστημα, καταργώντας την ανάγκη έκδοσης πολλαπλών καρτών σε περιπτώσεις αθλητών που καλλιεργούν αθλήματα διαφορετικών ομοσπονδιών. Επιπρόσθετα, η διαδικασία της έκδοσης απλοποιείται, καθώς το σύνολο σχεδόν των στοιχείων του αθλητή θα αντλούνται μέσω του Κέντρου Διαλειτουργικότητας της Γενικής Γραμματείας Πληροφοριακών Συστημάτων και Ψηφιακής Διακυβέρνησης, εξασφαλίζοντας την εγκυρότητά τους και την αποφυγή σφαλμάτων κατά την έκδοση.

Επίσης, κυρίες και κύριοι συνάδελφοι, προχωρούμε και στην αντιμετώπιση των ανισοτήτων που έχουν παρατηρηθεί στις επιβραβεύσεις αθλητών οι οποίοι διακρίθηκαν στους Ολυμπιακούς και Παραολυμπιακούς Αγώνες και ταυτόχρονα στην επιτάχυνση της καταβολής προς αυτούς των οικονομικών επιβραβεύσεων, οι οποίες για χρόνια καθυστερούσαν. Δεν μπορεί να μη στηρίζουμε έμπρακτα όλους εκείνους τους αθλητές, όλους εκείνους που κόπιασαν, που θυσίασαν στιγμές, οικογένεια, φίλους και ολόκληρες ζωές για να τιμήσουν το εθνόσημο και να δοξάσουν την πατρίδα. Δεν υπάρχει γι’ αυτούς πιο ένδοξη στιγμή, πιο ύψιστη διάκριση. Είναι το ελάχιστο που μπορούμε να κάνουμε για τις νέες και τους νέους που τίμησαν τα ελληνικά χρώματα με τις διακρίσεις τους στο διεθνές στερέωμα, που απέδειξαν ότι με σκληρή δουλειά, αλλά και πίστη στον στόχο τίποτα δεν είναι ακατόρθωτο. Αυτοί αποτελούν τα υγιή πρότυπα και παράλληλα τους πρεσβευτές των υψηλών ιδεωδών του αθλητισμού μας. Αυτούς τους ανθρώπους στηρίζουμε σήμερα. Φυσικά όλους τους αθλητές -και το λέω με κάθε ειλικρίνεια- δεν πρέπει να τους στηρίζουμε και να τους θυμόμαστε μόνο στις επιτυχίες και στις χαρές, αλλά σε όλη τη διάρκεια της πορείας τους.

Πριν κλείσω, θα ήθελα να σταθώ και στα ζητήματα της αντιμετώπισης της αθλητικής βίας. Δυστυχώς η πατρίδα μας πλήρωσε για πολλά χρόνια βαρύ φόρο αίματος από τον χουλιγκανισμό και την οπαδική βία. Η αντιμετώπιση της αθλητικής βίας πρέπει να είναι απόλυτη και διαρκής. Αυτό κάνουμε.

Υπήρξαν, κύριοι συνάδελφοι, αντίστοιχες πρωτοβουλίες στο παρελθόν; Ναι. Έφεραν το επιθυμητό αποτέλεσμα; Όχι, δεν έφεραν αποτέλεσμα στην αντιμετώπιση της αθλητικής βίας. Γι’ αυτό τον Φεβρουάριο του 2024 το αρμόδιο Υπουργείο εκπόνησε μια στρατηγική, βάσει της οποίας έγιναν τομές για την αντιμετώπιση της αθλητικής βίας, τομές που περιέλαβαν αυστηρές κυρώσεις μέχρι την ψηφιοποίηση, τροποποίηση και παρακολούθηση όλου του συστήματος των γηπέδων του αθλητισμού. Στο διάστημα αυτό που μεσολάβησε είδαμε πραγματικά να εξελίσσεται μια εικόνα η οποία άλλαξε συνολικά τον τρόπο αντιμετώπισης της αθλητικής βίας, διότι δεν πήγαμε μόνο με αστυνομικά μέτρα, βάλαμε την τεχνολογία, αλλάξαμε τη νομοθεσία για να αντιμετωπίσουμε τα δομικά προβλήματα που είχε η αθλητική βία στην αντιμετώπισή της. Παραδείγματος χάριν, συστήσαμε τη Διαρκή Επιτροπή Αντιμετώπισης Βίας. Τι υπήρχε μέχρι τότε; Θυμίζω, όπως τόνισε και ο Υπουργός ότι μία από τις παθογένειες που υπήρχαν ήταν το ατελέσφορο της ποινής που υπήρχε. Μεσολαβούσε μεγάλο διάστημα -δύο μήνες, τρεις μήνες, δύο χρόνια- και όταν ερχόταν πλέον η ποινή για μία αθλητική πράξη βίας όλοι έλεγαν ότι την είχαμε ξεχάσει. Αυτό τώρα άλλαξε.

Επίσης, σήμερα η Ελλάδα έχει την πιο σύγχρονη τεχνολογία παρακολούθησης καμερών. Πλέον το σύστημα της παρακολούθησης δεν είναι ένα κενό σύστημα το οποίο είναι μετέωρο και καταγράφει απλά για να καταγράφει. Είναι ένα σύστημα που παρακολουθείται από ειδικό τμήμα της Αστυνομίας και του Υπουργείου Αθλητισμού συνεχώς.

Πραγματικά, κυρίες και κύριοι συνάδελφοι, ο αθλητισμός είναι ένα πεδίο για το οποίο οφείλουμε να συνεργαστούμε, ώστε να το βελτιώσουμε όλοι μαζί.

Το παρόν νομοσχέδιο μπορεί να λειτουργήσει σε αυτήν την κατεύθυνση γιατί είναι ένα νομοσχέδιο το οποίο βάζει τις βάσεις για να μπορέσει ο ελληνικός αθλητισμός να πετύχει πολλές σημαντικότερες διακρίσεις. Είναι ένα νομοσχέδιο που επιλύει τα πραγματικά προβλήματα της αθλητικής καθημερινότητας και γι’ αυτό σας καλώ όλους να το υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα θα δώσω στην κ. Μιλένα Αποστολάκη από το ΠΑΣΟΚ και ακολουθούν ο κ. Μαντάς, ο κ. Καλογερόπουλος, ο κ. Κρητικός και η κ. Ραλλία Χρηστίδου.

Κυρία Αποστολάκη, έχετε τον λόγο.

**ΕΛΕΝΗ - ΜΑΡΙΑ (ΜΙΛΕΝΑ) ΑΠΟΣΤΟΛΑΚΗ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση του νομοσχεδίου γίνεται σε μια συγκυρία που σφραγίζεται από το διαρκές αίτημα της κοινωνίας για δικαιοσύνη και αλήθεια σε ό,τι αφορά την τραγωδία των Τεμπών. Οφείλω κατά συνέπεια μια ελάχιστη αναφορά.

Ακούμε από διαρροές ότι ο Πρωθυπουργός θα κάνει δεκτό και θα υπερψηφίσει το αίτημα του ΠΑΣΟΚ για σύσταση προανακριτικής επιτροπής για τη διερεύνηση τυχόν ποινικών ευθυνών του κ. Τριαντόπουλου. Εφόσον αυτό αληθεύει, η Κυβέρνηση και ο Πρωθυπουργός οφείλουν μία εξήγηση, γιατί παρά το γεγονός ότι θα υπερψηφίσουν αυτήν την πρόταση εμπόδισαν με κάθε τρόπο και με επιμονή την κλήτευση στην εξεταστική επιτροπή του στενού συνεργάτη του Πρωθυπουργού κ. Τριαντόπουλου, παρά το αίτημα από το σύνολο των κομμάτων της Αντιπολίτευσης. Σε αυτό οφείλουν να απαντήσουν.

Μπαίνοντας στην συζήτηση του νομοσχεδίου θα πω ότι αυτό το νομοσχέδιο είναι άλλο ένα προϊόν κακής νομοθέτησης, αποσπασματικό και με μια σειρά «φωτογραφικών» διατάξεων, με αποκορύφωμα το άρθρο 3 όπου κριτές και αγωνοδίκες θα κρίνουν μέλη των σωματείων τους -δηλαδή υπονομεύετε τη διαφάνεια και την αξιοκρατία και ξέρετε, κύριε Υπουργέ, ότι η αξιοκρατία είναι η πεμπτουσία στον αθλητισμό- ή το άρθρο 5, που, όπως ανέφερε η εισηγήτριά μας, έρχεται να εισαγάγει την ψηφιακή γραφειοκρατία.

Πρόκειται, λοιπόν, για ένα νομοσχέδιο ελλιπές και αποσπασματικό και ακόμα και οι θετικές ρυθμίσεις -υπάρχουν θετικές ρυθμίσεις- είναι προβληματικές και χρήζουν ουσιαστικών διευκρινίσεων.

Θα ήθελα, όμως, σήμερα να αφιερώσω το μεγαλύτερο μέρος της ομιλίας μου στην τροπολογία του ΠΑΣΟΚ, με την οποία εισηγούμαστε ένα ολοκληρωμένο σχέδιο για την αντιμετώπιση του ιδιωτικού χρέους, που περιλαμβάνει την προστασία της πρώτης κατοικίας, της αγροτικής γης, των δανειοληπτών σε ελβετικό φράγκο και τη ρύθμιση των ληξιπρόθεσμων χρεών προς το δημόσιο.

Για μια ακόμη φορά σας καλούμε να υπερψηφίσετε μία πρωτοβουλία που προστατεύει τα συμφέροντα των πολλών και ευάλωτων και όχι των λίγων και ισχυρών. Αναλαμβάνουμε εκ νέου αυτήν την πρωτοβουλία και επαναφέρουμε τα θεμέλια για την προστασία της πρώτης κατοικίας, όπως κάναμε στα δύσκολα χρόνια, το 2010 με τον ν.3869, τον οποίο κατήργησαν διαδοχικά οι κυβερνήσεις του ΣΥΡΙΖΑ και της Νέας Δημοκρατίας. Και το κάνουμε σήμερα ξανά, γιατί ποτέ άλλοτε στο παρελθόν οι πολίτες δεν απειλούνταν με μαζικούς πλειστηριασμούς πρώτης κατοικίας, ποτέ άλλοτε δεν ήταν τόσο απροστάτευτοι. Σημαντικό κομμάτι έχει οδηγηθεί στην περιθωριοποίηση και η αδυναμία εξυπηρέτησης των χρεών έχει αναδειχθεί για τους πολίτες σε ένα οξύ κοινωνικό πρόβλημα.

Η Κυβέρνηση επιλέγει να αγνοεί την ανάγκη να δοθεί μια πραγματική δυνατότητα στους υπερχρεωμένους καταναλωτές, επαγγελματίες, αγρότες να πραγματοποιήσουν ένα νέο ξεκίνημα. Τους εγκαταλείπετε σε μια κατάσταση χωρίς καμία διέξοδο και προοπτική, από την οποία άλλωστε και οι πιστωτές δεν μπορούν να αντλήσουν κανένα κέρδος.

Η έκθεση χρηματοπιστωτικής σταθερότητας της Τράπεζας της Ελλάδος τον Οκτώβριο του 2004 ανέδειξε ότι η μεταφορά των μη εξυπηρετούμενων δανείων από τις τράπεζες στα funds δεν σημαίνει αυτόματα την οριστική εξάλειψη του χρέους από την οικονομία. Στους ισολογισμούς των τραπεζών έχουν εξαφανιστεί και παρουσιάζονται μειωμένα τα κόκκινα δάνεια λόγω τιτλοποίησης, αλλά στην πραγματική οικονομία υπάρχουν, επιβαρύνοντας τη δραστηριότητα και τους προϋπολογισμούς εκατοντάδων χιλιάδων νοικοκυριών. Κατά τα λοιπά εσείς πανηγυρίζετε γιατί μειώθηκαν, λέει, τα κόκκινα δάνεια. Από πού μειώθηκαν; Από τους ισολογισμούς των τραπεζών. Και πανηγυρίζετε για την προστασία του εξωδικαστικού μηχανισμού ρύθμισης οφειλών. Τόσο πολύ πανηγυρίζετε, που ο κ. Χατζηδάκης πριν από λίγη ώρα αναγκάστηκε μετά την οξύτατη πίεση του ΠΑΣΟΚ και της Αντιπολίτευσης, την οξύτατη κοινωνική πίεση, να διπλασιάσει το όριο προκειμένου να υπαχθεί κάποιος στην έννοια του ευάλωτου δανειολήπτη. Τόσο πετυχημένη και ουσιαστική ήταν η ρύθμισή σας! Όσο για τις υπόλοιπες ρυθμίσεις του είναι επί της ουσίας κενές περιεχομένου ως προς το μείζον, το οξύ πρόβλημα.

Η τροπολογία του ΠΑΣΟΚ περιλαμβάνει πέντε άρθρα. Με το πρώτο άρθρο επαναφέρουμε την προστασία της πρώτης κατοικίας, καθώς προβλέπουμε το δικαίωμα του οφειλέτη να ζητήσει την εξαίρεση της κύριας κατοικίας του από τη ρευστοποίησή της. Η αξία αυτή, όπως ξέρετε, έχει εκτιναχθεί αυτήν τη στιγμή με τη «φούσκα» που υπάρχει στο real estate. Γι’ αυτό και υπάρχει μια αναπροσαρμογή.

Επομένως, με αυτή τη ρύθμιση, μια μακροχρόνια ρύθμιση, που το ποσό αντιστοιχεί σε αυτό το οποίο θα καταβάλλει στη ρευστοποίηση της περιουσίας του, και ο αδύναμος δανειολήπτης θα προστατευθεί και οι πιστωτές διασφαλίζεται ότι θα ικανοποιηθούν.

Στη συνέχεια προτείνουμε, σε ό,τι αφορά την αγροτική περιουσία, την εξαίρεση από τη ρευστοποίηση μέρους της αγροτικής γης, που θα τους επιτρέπει με ένα κομμάτι αυτής να ζήσουν τις οικογένειές τους.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κυρίες και κύριοι συνάδελφοι, εσείς δεν μιλάτε για την προστασία του αγροτικού τομέα και της πρωτογενούς παραγωγής; Εσείς δεν μιλάτε για την ανάγκη ανασυγκρότησης της υπαίθρου; Πώς θα το κάνετε αυτό; Έχετε δει τα στατιστικά στοιχεία με τη μείωση του αγροτικού πληθυσμού; Αντιλαμβάνεστε ότι οδηγείτε εκατοντάδες, χιλιάδες αγρότες στην έξοδο, στην αναγκαστική έξοδο από τη γη τους και από το επάγγελμά τους;

Επαναφέρουμε τη ρύθμιση για τα κόκκινα δάνεια σε ελβετικό φράγκο. Τη Δευτέρα κατέθεσα μία επίκαιρη ερώτηση. Ο κ. Χατζηδάκης κρύφτηκε. Έστειλε τον αναρμόδιο Υφυπουργό, για να πει τι; Να πει ότι εντός των επόμενων μηνών, ποιων μηνών; Δυο μηνών; Πέντε μηνών; Δέκα μηνών; Τόσο συγκεκριμένα! Εντός των επόμενων μηνών θα ανακοινώσει, λέει, τη λύση που προτείνει. Προσέξτε, σε λίγο διανύει το έκτο έτος της διακυβέρνησής του. Τα κόκκινα δάνεια σε ελβετικό φράγκο είναι μια υπόθεση βραχνάς για τους δανειολήπτες, που χωρίς να έχουν την επαρκή ενημέρωση και από υπαλλήλους, οι οποίοι επιδοτούνταν από τις τράπεζες με γενναιόδωρα μπόνους, μπήκαν σε αυτή τη μέγγενη.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ένα λεπτό, κύριε Πρόεδρε, όχι παραπάνω.

Προτείνουμε την επαναφορά της ρύθμισης των οφειλών σε εκατόν είκοσι μηνιαίες δόσεις προς τη φορολογική διοίκηση, τα ασφαλιστικά ταμεία και τους δήμους.

Και βέβαια προτείνουμε αλλαγές στον Κώδικα Δεοντολογίας που δεν εφαρμόζεται όχι μόνο από τις τράπεζες αλλά και από τις εταιρείες διαχείρισης. Ξέρετε όλοι τι τραβάνε οι δανειολήπτες με τα τηλεφωνήματα που δέχονται. Ξέρετε όλοι ότι αδυνατούν να λάβουν μια ουσιαστική ενημέρωση για την εξέλιξη της οφειλής τους.

Η Κυβέρνηση, κυρίες και κύριοι συνάδελφοι, έχει επιλέξει πλευρά. Γι’ αυτό και με τις αποφάσεις της ρίχνει στα χέρια των funds τη διαθέσιμη περιουσία κάθε ελληνικού νοικοκυριού.

Η τροπολογία που καταθέτουμε είναι κοινωνικά δίκαιη, βιώσιμη, ρεαλιστική και αναγκαία. Είναι κοινωνικά δίκαιη, γιατί προστατεύει αυτούς που πραγματικά έχουν ανάγκη. Είναι βιώσιμη και ρεαλιστική, γιατί αντιμετωπίζει συνολικά το ιδιωτικό χρέος προς όφελος της οικονομίας, χωρίς να αποσταθεροποιεί τη λειτουργία του τραπεζικού συστήματος. Και είναι αναγκαία, γιατί σήμερα χιλιάδες συμπολίτες μας χάνουν το πρώτο τους σπίτι και δεν μπορούν να ρυθμίσουν τις οφειλές τους στα ασφαλιστικά ταμεία και στους δήμους!

Με το βλέμμα, λοιπόν, στις ανάγκες των πολλών, των νοικοκύρηδων και όχι των μπαταξήδων, όπως συχνά ισχυρίζεστε, προσπαθώντας να αποπροσανατολίσετε την κοινή γνώμη, δίνουμε ρεαλιστική λύση. Εκφράζουμε την αγωνία των πολιτών, την αγανάκτηση των οφειλετών, που δεν μπορούν να βρουν τρόπο συνεννόησης με τα funds, την ανάγκη επαγγελματιών και μικρομεσαίων επιχειρηματιών, που επειδή χρωστάνε λίγα και όχι δισεκατομμύρια, στραγγαλίζονται χωρίς να μπορούν να επιβιώσουν.

Εκφράζουμε αυτό που σήμερα έχει ανάγκη η χώρα, μία ρεαλιστική πρόταση που θα δίνει ελπίδα και προοπτική για το μέλλον στις Ελληνίδες και τους Έλληνες.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», δεκαέξι μαθητές και μαθήτριες και τρεις συνοδοί εκπαιδευτικοί από το 2ο Δημοτικό Σχολείο Αργοστολίου Κεφαλληνίας.

Σας καλωσορίζουμε.

(Χειροκροτήματα από όλες τις πτέρυγες της Βουλής)

Τον λόγο τώρα έχει ο κ. Περικλής Μαντάς.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα για ένα ιδιαίτερα σημαντικό νομοσχέδιο, ένα πλαίσιο παρεμβάσεων και ρυθμίσεων που θέτουν στο επίκεντρό τους τον ελληνικό αθλητισμό, τόσο τον επαγγελματικό όσο και τον ερασιτεχνικό. Με αυτό τον τρόπο θέτουν τις βάσεις, ώστε η χώρα μας να στηρίξει ουσιαστικά και αποτελεσματικά τις προσπάθειες των Ελλήνων αθλητών, των αθλητικών σωματείων αλλά και σύσσωμου του αθλητικού κόσμου της πατρίδας μας για υψηλές επιδόσεις και διακρίσεις, οι οποίες αναμφίβολα μάς κάνουν όλους περήφανους.

Θεωρώ ότι είναι ιδιαίτερα σημαντικό να τονιστεί ότι ο αθλητισμός αποτελεί έναν τομέα στον οποίο δύσκολα χωρούν στενές κομματικές οπτικές, αλλά και ένα πεδίο που δεν προσφέρεται για στείρες πολιτικές συγκρούσεις και αντιπαραθέσεις και αυτό διότι ο αθλητισμός από την ίδια τη φύση του αποτελεί χώρο που ενώνει την κοινωνία, που αμβλύνει τις διαφορές και προάγει τον συναγωνισμό και την άμιλλα.

Από την άλλη μεριά, ζητήματα όπως αυτά που σχετίζονται με τη λειτουργία των αθλητικών σωματείων, με την προσβασιμότητα των αθλητικών εγκαταστάσεων, με τον έλεγχο και την αντιμετώπιση του μεγάλου προβλήματος του ντόπινγκ, με την επιβράβευση των διακριθέντων αθλητών και βέβαια, με το φλέγον και διαχρονικό ζήτημα της βίας στα γήπεδα, αποτελούν πεδία στα οποία η πολιτεία οφείλει να δίνει άμεσες και ουσιαστικές λύσεις, πέρα και πάνω από τις όποιες ιδεολογικές και πολιτικές διαφορές των κομμάτων.

Σε αυτή την προσπάθεια η συντεταγμένη πολιτεία πρέπει να είναι σε θέση να ασκήσει αποτελεσματική εποπτεία στον τομέα του αθλητισμού. Είναι προφανές ότι κάτι τέτοιο δεν θα ήταν εφικτό, χωρίς τη συστηματική αποτύπωση και χαρτογράφηση των αθλητικών δεδομένων, με την υποστήριξη μιας ανοιχτής, επικαιροποιημένης και προσβάσιμης ηλεκτρονικής πλατφόρμας, ειδικά και αποκλειστικά για τον ελληνικό αθλητισμό, μιας πλατφόρμας στην οποία να καταγράφεται το σύνολο των αναγκαίων και απαραίτητων πληροφοριών για τους αθλητές, τα σωματεία, τις ομοσπονδίες και τους προπονητές.

Είναι ιδιαίτερα ευχάριστο το γεγονός ότι αυτή η μεταρρυθμιστική Κυβέρνηση της Νέας Δημοκρατίας, με Πρωθυπουργό τον Κυριάκο Μητσοτάκη και Υπουργό Αθλητισμού τον Γιάννη Βρούτση, έκανε πράξη την πρώτη ολοκληρωμένη παρέμβαση για τον ψηφιακό μετασχηματισμό του ελληνικού αθλητισμού, μέσα από τη θέσπιση λειτουργίας της πρωτοποριακής πλατφόρμας e-Kouros, ενός ψηφιακού εργαλείου στο οποίο αποτυπώνεται όλος ο ελληνικός αθλητισμός, ενώ ταυτόχρονα μειώνεται η γραφειοκρατία, διευκολύνονται οι διαδικασίες αδειοδότησης και πιστοποίησης τόσο των φορέων όσο και των εγκαταστάσεων και αυτό γίνεται με πλήρη λογοδοσία και διαφάνεια, όπως αρμόζει σε κάθε αντίστοιχη διαδικασία.

Έτσι, για πρώτη φορά το ελληνικό κράτος και οι Έλληνες πολίτες είναι σε θέση να γνωρίζουν όχι μόνο το πλήθος των αθλητών ανά αγώνισμα αλλά και τη γεωγραφική τους κατανομή, την κατανομή τους ανά φύλο, τη δραστηριοποίηση προπονητών, συλλόγων και σωματείων σε όλες τις περιφέρειες της χώρας, την επίτευξη σημαντικών διακρίσεων από τους πρωταθλητές μας αλλά και πολύτιμα στοιχεία στη μάχη κατά του ντόπινγκ. Είναι γεγονός ότι μόνο μέσα από τη συστηματική καταγραφή και αποτύπωση μπορούμε να εντοπίσουμε ταχύτερα τα σημεία στα οποία πάσχουμε και να σχεδιάσουμε και να προγραμματίσουμε διορθωτικές παρεμβάσεις.

Για τους λόγους αυτούς, η λειτουργία του e-Kouros αποτελεί μια σημαντική κομβική στιγμή για τον ελληνικό αθλητισμό, με στόχο την αξιοποίηση των δεδομένων που τον αφορούν, ώστε να προσεγγίσουμε οργανωμένα και δομημένα την ταχύτερη ανάπτυξή του. Με το σημερινό νομοσχέδιο, άλλωστε, εμπλουτίζεται η λειτουργία του e-Kouros και ενισχύεται η χρησιμότητά του μέσα από την ψηφιοποίηση του ειδικού πίνακα για τους διακριθέντες αθλητές μας, όπου πλέον θα καταγράφονται οι διακρίσεις τους αλλά και θα παρέχεται ένα νέο πλαίσιο διαλειτουργικότητας με άλλους φορείς του Δημοσίου.

Αναφορικά με τα υπόλοιπα άρθρα του νομοσχεδίου, είναι σημαντικό επίσης να τονίσουμε ότι περιλαμβάνονται ιδιαίτερα αναγκαίες και κρίσιμες ρυθμίσεις για μια πληθώρα ζητημάτων του ελληνικού αθλητισμού.

Ξεχωρίζω την ψηφιακή κάρτα υγείας που θεσμοθετείται για κάθε αθλητή, έτσι ώστε να ψηφιοποιηθεί και να θωρακιστεί η διαδικασία έγκρισης για τη συμμετοχή στους αγώνες και να σταματήσει η διακίνηση των δελτίων.

Σημειώνω, επίσης, τη θεσμοθέτηση της στενότερης συνεργασίας ανάμεσα στις εισαγγελικές αρχές και της πλατφόρμας «ΕΠΑΘΛΑ», της Εθνικής δηλαδή Πλατφόρμας Αθλητικής Ακεραιότητας, αλλά και της ΔΕΑΒ, της Διαρκούς Επιτροπής Αντιμετώπισης της Βίας, η οποία αποκτά τη δυνατότητα παρέμβασης τόσο εντός όσο και εκτός των αγωνιστικών χώρων.

Σημαντική, επίσης, είναι η σύσταση της Διαρκούς Επιτροπής Ασφάλειας και Ευημερίας στον Αθλητισμό και ειδικότερα, η θέσπιση υπεύθυνου ασφαλείας και ευημερίας αθλητών σε κάθε ομοσπονδία, με στόχο την πιο άμεση αντιμετώπιση φαινομένων βίας και παρενόχλησης εντός των αθλητικών πλαισίων.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ**)

Αναγκαία, επίσης, είναι η επιμόρφωση του Ειδικού Σώματος Παρατηρητών της ΔΕΑΒ, με στόχο την αποτελεσματικότερη λειτουργία στον περιορισμό των φαινομένων βίας, καθώς και ο ορισμός αρμόδιου αντιεισαγγελέα εφετών για τον αθλητισμό στις Εισαγγελίες Εφετών Αθηνών, Πειραιώς και Θεσσαλονίκης, δηλαδή τις περιοχές εκείνες όπου εντοπίζονται και τα μεγαλύτερα και σημαντικότερα ζητήματα αθλητικής βίας.

Τέλος, είναι σημαντικό να τονιστεί η ρύθμιση, που εισάγει το σημερινό νομοσχέδιο, μέσα από την οποία ορίζεται η υποχρέωση των παρόχων αθλητικού στοιχήματος να ενημερώνουν την «Ε.Π.ΑΘΛ.Α.», για περιπτώσεις ύποπτου στοιχηματισμού. Γιατί, τελικά, ο αθλητισμός πρέπει όχι μόνο να είναι σήμερα καθαρός, αλλά και να διασφαλίζεται ότι όλοι όσοι σχετίζονται μ’ αυτόν, εργάζονται ενεργά για τη διαρκή επίτευξη αυτού του στόχου.

Κλείνοντας, αγαπητοί συνάδελφοι, νομίζω ότι το νομοσχέδιο που συζητούμε σήμερα, περιλαμβάνει, συνολικά, μία πληθώρα θετικών παρεμβάσεων, που αναμφίβολα ενισχύουν και βελτιώνουν το οικοσύστημα του ελληνικού αθλητισμού, από πολλαπλές πλευρές και κατευθύνσεις.

Κατά συνέπεια, είναι προφανές ότι πρόκειται για ένα νομοθέτημα με ιδιαίτερα θετικό αποτύπωμα, το οποίο πρέπει όχι μόνο να μείνει μακριά από τυχόν μικροκομματικές αντιπαραθέσεις, αλλά και να στηριχθεί έμπρακτα κατά την εφαρμογή στην πράξη των ρυθμίσεων, που εισάγει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Καλείται στο Βήμα ο επόμενος ομιλητής, ο κ. Δημήτριος Καλογερόπουλος, Βουλευτής της Νέας Δημοκρατίας.

Ορίστε, κύριε συνάδελφε, έχετε τον λόγο.

**ΔΗΜΗΤΡΙΟΣ ΚΑΛΟΓΕΡΟΠΟΥΛΟΣ:** Κυρίες και κύριοι συνάδελφοι, το νομοσχέδιο αφορά τις ρυθμίσεις για την ενίσχυση του ερασιτεχνικού και επαγγελματικού αθλητισμού.

Άκουσα, πολλούς συναδέλφους μου, με προσοχή. Βέβαια, λίγοι αναφέρθηκαν σ’ αυτό το νομοσχέδιο αλλά, εν πάση περιπτώσει, άκουσα με προσοχή αυτούς που αναφέρθηκαν.

Με το παρόν νομοσχέδιο υπάρχουν τριάντα δύο σημεία, που εισάγονται για αναγκαίες και κρίσιμες διατάξεις μεταξύ των άλλων που στοχεύουν στην επίλυση ζητημάτων εφαρμογής του αθλητικού νόμου, όπως η διευκόλυνση της διεξαγωγής αγώνων, συγκρότηση καταστατικών οργάνων, σωματείων που καλλιεργούν τα λιγότερο δημοφιλή αθλήματα.

Προβλέπεται, επίσης, σύσταση της Διαρκούς Επιτροπής Ασφάλειας και Ευημερίας του Αθλητισμού στη Γενική Γραμματεία Αθλητισμού, αποκτούν πλήρες προπονητικό δικαίωμα διακεκριμένοι αθλητές ΑΜΕΑ, οι οποίοι έχουν το δικαίωμα να είναι προπονητές και σε αθλήματα, τα οποία δεν αφορούν μόνο άτομα με ειδικές ανάγκες.

Επίσης, αναγνωρίζονται τα διπλώματα UEFA C και B με τη σύμφωνη γνώμη της UEFA, που εδώ και τόσα χρόνια, εκατοντάδες πολίτες δεν είχαν τη δυνατότητα να δουλέψουν.

Παρέχεται η δυνατότητα σε αθλητικά σωματεία, που εδρεύουν σε νησί έως και κάτω από τρεις χιλιάδες εκατό κατοίκους, να χρησιμοποιούν τον καθηγητή Φυσικής Αγωγής, προκειμένου να έχει την προπονητική ιδιότητα και αυτό είναι πάρα πολύ σημαντικό, διότι δίνει το δικαίωμα αυτό πραγματικά να μπορούν τα παιδιά αυτά να αθλούνται και να έχουν την εποπτεία ενός τεχνικού.

Προβλέπει, επίσης, ως προϋπόθεση ασφαλείας την ύπαρξη αυτόματου και εξωτερικού απινιδωτή, όπως ανέφερε προηγουμένως ο φίλος μου, ο καρδιολόγος.

Εν πάση περιπτώσει, αγαπητοί φίλοι, προστίθεται στις κατηγορίες αυτές ο έλεγχος των εγκαταστάσεων.

Για να μιλήσουμε για δύο-τρία πραγματάκια, γιατί οι περισσότεροι συνάδελφοι αναφέρθηκαν στο νομοσχέδιο με θετικά λόγια και έτσι πρέπει να είναι ένα νομοσχέδιο του αθλητισμού, θα ήθελα να πω ότι οι χρηματικές επιβραβεύσεις των διακριθέντων αθλητών, όπως οι διορισμοί για διακριθέντες αθλητές, γίνονται με τροποποίηση των παραγράφων 2, 4 και 9 του άρθρου 34 του ν.2725/1979. Αυτό είναι κάτι πάρα πολύ σημαντικό, διότι εδώ και πάρα πολλά χρόνια, παρατηρείται το φαινόμενο να καταβάλλονται τα πριμ πολύ αργότερα από τις επιδόσεις που είχαν και με μεγάλη καθυστέρηση.

Αυτό οφείλεται στο γεγονός ότι η ΚΥΑ των διακεκριμένων, δηλαδή που υπέγραφε ο Υπουργός Αθλητισμού και ο Υπουργός Οικονομικών, καθυστερούσε πάρα πολύ, ενώ τώρα θα υπογράφεται έξι μήνες πριν από τους Ολυμπιακούς Αγώνες, οπότε δεν θα υπάρχει καμία διαδικασία και κανένα πρόβλημα.

Θα ήθελα να σταθώ, επίσης και στην κ. Ασημακοπούλου, την οποία άκουσα μετά προσοχής και αναφέρθηκε στον σχολικό αθλητισμό. Είναι πάρα πολύ σημαντικό θέμα. Άκουσα και τον Υφυπουργό, που της είπε ότι το έχει συμπεριλάβει. Οι σχολικές αθλητικές εγκαταστάσεις θα πρέπει να ελέγχονται, όπως κάνει αυτή τη στιγμή το Τεχνικό Επιμελητήριο και ελέγχει όλα τα σχολεία αν έχουν στατική επάρκεια, από τους υπομηχανικούς του Τεχνικού Επιμελητηρίου αν πραγματικά πληρούν τις προδιαγραφές αυτές. Είναι πάρα πολύ σημαντικό.

Επίσης, ο σχολικός αθλητισμός πρέπει να συνδεθεί άμεσα με την τοπική αυτοδιοίκηση, είναι η μόνη που διαθέτει χώρους και για αθλήματα, τα οποία είναι ολυμπιακά, στίβος ή οτιδήποτε άλλο. Η Διεύθυνση Φυσικής Αγωγής θα πρέπει να μεριμνήσει, ώστε να υπάρχει διασχολιακός αθλητισμός, προκειμένου τα παιδιά αυτά να μην ασχολούνται μόνο μόνιμα μέσα στο προαύλιο του σχολείου τους. Αυτό είναι ένα θέμα που αφορά, βεβαίως, κυρίως το Υπουργείο Παιδείας.

Επίσης, κύριε Υπουργέ, θέλω να πω ότι είναι πολύ σημαντικό ότι εδώ και δύο χρόνια δίνετε από 65 εκατομμύρια κάθε χρόνο για τον αθλητισμό, γεγονός που δεν υπήρχε προγενέστερα. Επί πολλά χρόνια δεν δινόταν ούτε μία δραχμή και είναι πάρα πολύ σημαντικό το γεγονός αυτό.

Ακόμη να μιλήσουμε για το θέμα των προπονητών, μιας και μιλήσαμε για τα σχολεία τα οποία βρίσκονται σε παραμεθόριες περιοχές, ορεινές περιοχές, νησιωτικές περιοχές. Είναι πολύ σημαντικό το ότι αναγνωρίζονται ως προπονητές, εκείνοι οι οποίοι δεν έχουν απολυτήριο λυκείου και έως το 2021 ασκούσαν το επάγγελμα του προπονητή. Εκατοντάδες πολίτες, οι οποίοι προσφέρουν τις υπηρεσίες τους δεν θα είχαν το δικαίωμα να ασχολούνται με αυτό το θέμα.

Και ακόμη περισσότερο θα ήθελα να πω εκείνο που αφορά τη σκοποβολή και την τοξοβολία, όπου εκεί έχουν τη δυνατότητα να πάρουν παράταση δύο με τρία χρόνια, προκειμένου να δημιουργηθούν από τις σχολές προπονητών άλλοι, επίσης, προπονητές. Το λέω αυτό, γιατί ασχολούμενος με σκοποβολή από τα τετρακόσια άτομα, που είχαν δηλώσει για προπονητές, οι εβδομήντα μόνο ζήτησαν αναγνώριση του επαγγέλματος τους από τη Γενική Γραμματεία Αθλητισμού, οι υπόλοιποι το έκαναν για χόμπι, με αποτέλεσμα να μην υπάρχουν για τους αγώνες ή ακόμα και για την εκπαίδευση των αθλητών προπονητές. Και, βεβαίως, δεν θα μπορεί να μας πει κανείς ότι ένας προπονητής μπορεί να είναι σε δύο ή τρία σωματεία, διότι εκεί δεν υπάρχει πλέον η άμιλλα και ο πρωταθλητισμός, αντιλαμβάνεσαι ότι δεν είναι εύκολο να γίνει.

Θέλω, λοιπόν, να πω ότι στα ΤΕΦΑΑ σήμερα δεν υπάρχει ειδικότητα, μόνο ορισμένα κατ’ επιλογήν μαθήματα, με αποτέλεσμα να μην υπάρχει της ειδικότητας αυτής ή άλλων ειδικοτήτων, ακόμα και της τοξοβολίας, προπονητές. Είναι πολύ θετικό και αυτό το οποίο φέρατε μέσα στο νομοσχέδιο.

Συνεχίζοντας, δεν θα μιλήσω για τη βία, γιατί είπαμε τόσα πολλά και είναι πολύ σημαντικό να μην κλαίμε πάλι, όπως πρόσφατα τον φουκαρά τον αστυνομικό και άλλα άτομα, τα οποία έχουν φύγει, τον Καμπανό τον πιτσιρικά, κ.ο.κ..

Το ηλεκτρονικό εισιτήριο με ονοματεπώνυμο που θα μπορεί να ελέγχει το οτιδήποτε και τον οποιονδήποτε μπαίνει μέσα είναι πολύ σημαντικό. Και, βεβαίως, θα πρέπει να γνωρίζουν ακόμα τα σωματεία ότι αν επιφέρουν βλάβες υλικές οι φίλαθλοί τους σε χώρους, οι οποίοι δίδονται από την τοπική αυτοδιοίκηση ή παραχωρούνται θα πρέπει αυτές να παρακρατούνται από τα χρήματα, τα οποία πρόκειται να λάβουν, προκειμένου να αποκαθίστανται οι βλάβες και έτσι να μάθουν και οι φίλαθλοι τους ότι δεν έχουν τη δυνατότητα να δημιουργούν τέτοιου είδους ζημίες. Κάποιος οφείλει να το κάνει αυτό.

Είπατε, κύριε Υπουργέ, -άκουσα, μάλιστα, και εδώ έναν συνάδελφο από το ΚΚΕ που είπε- ότι δίνουμε χαριστικά τους αθλητικούς χώρους. Ο Παναθηναϊκός πήρε το γήπεδο του ΟΑΚΑ και είδατε πώς το έφτιαξε. Μάλιστα, εδώ επενδύετε 70 εκατομμύρια για τον περιβάλλοντα χώρο, που θα είναι πάρα πολύ σημαντικός. Από εκεί και πέρα, όμως, το ίδιο θα γίνει και με το Στάδιο «Ειρήνης και Φιλίας». Εγώ πιστεύω ότι και αποδίδουν στην πολιτεία και παράλληλα φτιάχνουν και αυτές τις αθλητικές εγκαταστάσεις.

Και θα ήθελα να πω το εξής, κύριε Υπουργέ, είναι κρίμα αυτήν τη στιγμή το Τάε Κβον Ντο να μην έρθει στον αθλητικό χώρο, στον αθλητικό τομέα. Αυτό είναι ένα αίτημα, το οποίο εγώ το θέτω σαν Βουλευτής απλός. Δεν γίνεται να το δώσουμε για οποιεσδήποτε επιδείξεις ή οτιδήποτε άλλο για εκμετάλλευση τη στιγμή που είναι ένα εξαιρετικό κτίριο και το έχει ανάγκη τόσο πολύ ο αθλητισμός. Και εάν θέλετε, λάβετέ το υπ’ όψιν το Τάε Κβον Ντο, που είναι στο Φάληρο. Είναι πολύ σημαντικό.

Επίσης, αγαπητέ κύριε Υπουργέ, είναι πολύ σημαντικό ότι το «Σπίτι του Στίβου» είναι εκείνο το οποίο ανακαινίζεται, διότι αυτά τα προπονητήρια δεν είχαν τη δυνατότητα διεξαγωγής αγώνων ή διεθνών ή ακόμα και δικών μας. Άρα, λοιπόν, η τροποποίηση που κάνετε είναι πάρα πολύ σημαντική. Και, βεβαίως, εκεί θα γίνονται και θα διεξάγονται και διεθνείς αγώνες και ο περιβάλλων χώρος που θα διαμορφωθεί, θα είναι για ανοικτό στίβο, για ανοικτό αθλητισμό, εν πάση περιπτώσει, για αγωνίσματα, όπως και το «Σπίτι του Βόλεϊ» και της «Ξιφασκίας». Εκατομμύρια δαπανήθηκαν, ήταν ενεργά αυτά τα κτίρια. Δεν μπορεί να μην είναι κάποιος θετικός για αυτήν τη διαδικασία.

Επίσης, θα αναφερθώ στη στατική επάρκεια όλων των αθλητικών εγκαταστάσεων που δώσατε και παράταση. Αντιλαμβάνεστε ότι δεν πρέπει να είναι μόνο εκείνα όπου υπάρχει συνάθροιση κοινού, ασχέτως αν είναι ανοικτοί ή κλειστοί χώροι, αλλά και εκείνα τα οποία παίρνουν κάποιοι και τα εκμεταλλεύονται, 5x5 ή ακόμα χώρους που παίρνουν και κάνουν ακαδημίες.

Ήμουν αποκεντρωμένος γραμματέας όταν ένα παιδάκι στην Ηλιούπολη από κινούμενο τέρμα με τον αέρα έπεσε και έμεινε στον τόπο, πέθανε, οκτώ χρόνων. Δεν γίνεται να μην υπάρχουν θέματα ασφαλείας και ελέγχου και γι’ αυτούς τους αθλητικούς χώρους. Άρα, λοιπόν, στο σύνολό τους οι αθλητικοί χώροι πρέπει να ελέγχονται και βεβαίως περνάει στον γενικό γραμματέα, που τον προσθέτετε μέσα, ο έλεγχος ή το κλείσιμο ενός αθλητικού χώρου.

Επίσης, όσον αφορά τη στατική επάρκεια των κτιρίων, δώσατε δύο μήνες παράταση και καλά κάνατε. Πρέπει να έχουν δηλώσει άπαντες όλους τους αθλητικούς χώρους, είτε είναι αυτοδιοίκηση είτε είναι φορείς του Δημοσίου. Είναι πάρα πολύ σημαντικό.

Γιατί το λέμε αυτό; Διότι θα υπάρξουν άλλοι κανόνες. Δεν γίνεται να πηγαίνουμε με παρατάσεις, δεν μπαίνουν οι φίλαθλοι, κλείνουμε τις κερκίδες, σας δίνουμε το δικαίωμα. Εδώ βλέπετε γήπεδα τα οποία είναι έτοιμα προς κατάρρευση.

Άρα νομίζω ότι θα πρέπει να υπάρχει ασφάλεια, διαφάνεια, προκειμένου και για εκείνους που αθλούνται και για τους θεατές, και με την επιβολή κατά της βίας των δεδομένων, επιτέλους ο αθλητισμός να αποκτήσει αυτό που του πρέπει.

**ΠΡΟΕΔΡΕΥΟΥΣΑ (Όλγα Γεροβασίλη):** Εδώ θα κλείσετε, φαντάζομαι.

**ΔΗΜΗΤΡΙΟΣ ΚΑΛΟΓΕΡΟΠΟΥΛΟΣ:** Τελειώνω, κυρία Πρόεδρε.

Εγώ συγκεκριμένα άρθρα ήθελα να σταματήσω, γιατί όλοι οι συνάδελφοι εξήγησαν λεπτομερώς όλα τα άρθρα.

Κλείνοντας, θέλω να πω το εξής. Είναι μεγάλη η προσπάθεια που πρέπει να γίνει για τα ολυμπιακά αθλήματα. Και χαίρομαι που στη διαβούλευση που είχατε, και με τον ΣΕΓΑΣ αλλά και με άλλους φορείς, υπήρξαν θετικά σημεία κοινής συνισταμένης. Και αυτό είναι πάρα πολύ σημαντικό.

Εύχομαι και στο μέλλον να λειτουργήσετε έτσι, γιατί για τον αθλητισμό και όλοι το θέλουμε και όλοι τον έχουμε ανάγκη.

Να είστε καλά και σας ευχαριστώ πάρα πολύ, κύριοι συνάδελφοι.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο στον Κοινοβουλευτικό Εκπρόσωπο της Νέας Αριστεράς, τον κ. Ηλιόπουλο, θα σας διαβάσω επιστολή που απέστειλε ο Πρόεδρος της Κοινοβουλευτικής Ομάδας της Νέας Αριστεράς προς τον Πρόεδρο της Βουλής των Ελλήνων κ. Νικήτα Κακλαμάνη: «Αξιότιμε κύριε Πρόεδρε, με την παρούσα σας γνωρίζω, σύμφωνα με το άρθρο 17 παράγραφος 2 του Κανονισμού της Βουλής, ότι ορίζω ως αναπληρωτές Εκπροσώπους της Κοινοβουλευτικής Ομάδας «ΝΕΑ ΑΡΙΣΤΕΡΑ» τους Βουλευτές Ευτυχία (Έφη) Αχτσιόγλου και Αθανάσιο (Νάσο) Ηλιόπουλο».

(Στο σημείο αυτό καταχωρίζεται στα Πρακτικά η προαναφερθείσα επιστολή, η οποία έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελ. 258)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Ηλιόπουλε, έχετε τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κυρία Πρόεδρε.

Κύριε Υπουργέ, κυρίες και κύριοι συνάδελφοι, θα μπορούσαμε να συζητήσουμε πολλά πράγματα και για την πολιτική στον αθλητισμό και για τις αδιανόητες πρακτικές σας με το Ράλλυ «Ακρόπολις» και τις σκανδαλώδεις αναθέσεις που κάνετε με αδιανόητα ποσά, στις οποίες ποτέ δεν απαντήσατε, αλλά σε αυτά θα επανέλθουμε άλλη στιγμή.

Και θα επανέλθουμε άλλη στιγμή, γιατί αυτή τη στιγμή που συζητάμε ένα και μόνο ζήτημα ορίζει συνολικά την πολιτική συζήτηση. Και δεν την ορίζει με δική σας πρωτοβουλία, την ορίζει με πρωτοβουλία των πολιτών, με πρωτοβουλία του κόσμου, με πρωτοβουλία του λαϊκού παράγοντα, μετά τις τεράστιες συγκεντρώσεις της Κυριακής.

Θα σταθώ λίγο στην τελευταία συνέντευξη του Κυριάκου Μητσοτάκη, για την οποία είμαι σίγουρος ότι δεν αισθάνεστε και πολύ καλά ως Κοινοβουλευτική Ομάδα, ειδικά όσοι ήσασταν και στην εξεταστική επιτροπή μετά από αυτή. Μπορεί οι μισοί να γίνατε Υπουργοί, αλλά δεν ήταν μια καλή μέρα για σας. Βγήκε ο Κυριάκος Μητσοτάκης και είπε για την εξεταστική ότι δεν ήταν και η καλύτερη στιγμή της Βουλής.

Σε αυτή την εξεταστική ποιοι δεν κατέθεσαν ποτέ; Για να δούμε το μέγεθος της καφρίλας που κάνατε σε αυτή την εξεταστική, δεν κατέθεσε ποτέ ο Τριαντόπουλος. Δεν ήρθε καν στην εξεταστική να καταθέσει. Μέχρι εκεί είσαστε!

Δεν κατέθεσε ότι Τσαλίδης –διοίκηση ΤΡΑΙΝΟΣΕ-, που παραιτήθηκε, βάζοντας ζητήματα ασφάλειας. Δεν τον φωνάξατε ποτέ στην εξεταστική.

Δεν κατέθεσε ποτέ ο Σπηλιόπουλος –διοίκηση ΟΣΕ-, που και αυτός παραιτήθηκε για ζητήματα ασφάλειας. Δεν τον καλέσατε στην εξεταστική.

Δεν κατέθεσε ποτέ ο Πρόεδρος των μηχανοδηγών, ο Γενιδούνιας, που όλοι θυμόμαστε εκείνο το πρωί τη φωνή του στην ΕΡΤ να βγαίνει ζωντανά, έχοντας χάσει τους συναδέλφους του, και να λέει ότι δεν λειτουργούσε τίποτα, όλα ήταν στο manual.

Όχι, οι μηχανοδηγοί δεν ήρθαν στην εξεταστική και δεν ήρθαν ποτέ και οι εμπειρογνώμονες. Και λέτε μετά ότι δεν ήταν και η καλύτερη στιγμή της Βουλής.

Βέβαια, αν θυμηθούμε ότι είστε η παράταξη που καταφέρατε να κάνετε εξεταστική για τη «λίστα Πέτσα» χωρίς να καλέσετε τον Υπουργό, μάλλον ο κ. Μητσοτάκης θα εννοούσε ότι το πρόβλημά σας ήταν ότι τουλάχιστον ο Καραμανλής ήρθε στην εξεταστική. Γιατί μάλλον δεν θα θέλατε ούτε ο Καραμανλής να έρθει στην εξεταστική.

Και μετά από όλα αυτά, αναρωτιέστε πού είναι η συγκάλυψη. Να σας πω πού είναι η συγκάλυψη, πέρα από όλα αυτά; Στο γεγονός ότι δύο χρόνια μετά η διοίκηση, η πολιτεία, λέει ότι δεν έχουμε τα βίντεο της εμπορικής αμαξοστοιχίας. Ποιος είναι διοίκηση στον ΟΣΕ; Ο Τερεζάκης! Ποιος τον έχει διορίσει τον Τερεζάκη στον ΟΣΕ; Εσείς! Και έχουν χαθεί τα βίντεο και δεν τρέχει τίποτα! Και αναρωτιέστε μετά γιατί μιλάμε για συγκάλυψη.

Βγαίνει ο κ. Μαρινάκης πριν λίγες μέρες στο breefing και τον ρωτάνε: «Μπορείτε να εγγυηθείτε για την ασφάλεια σήμερα στα τρένα εσείς που όλοι μαζί εν χορωδία λέγατε για ανθρώπινο λάθος;». Σήμερα, αφού ήταν μόνο ανθρώπινο λάθος, υπάρχει ασφάλεια στα τρένα; Και τι λέει ο κ. Μαρινάκης για να φυλάξει την πάρτη του και προφανώς και τον κ. Μητσοτάκη; Λέει ότι αν εγγυόμουν την ασφάλεια στα τρένα, θα ήμουν ασυνείδητος.

Ο κ. Μαρινάκης σας είπε όλους παρέα ασυνείδητους, γιατί όταν συζητάμε και το πόρισμα της εξεταστικής και την πρόταση δυσπιστίας, λέγατε όλοι ότι ήταν ανθρώπινο λάθος. Ανθρώπινο λάθος από ένα δικό σας βύσμα! Αλλά, όταν οι ζωές πενήντα επτά ανθρώπων κρέμονται από έναν άνθρωπο που δεν έπρεπε να είναι σε εκείνη τη θέση, ενώ είχε καταστραφεί η τηλεδιοίκηση στη Λάρισα το καλοκαίρι του 2019, όσα ψέματα και αν έλεγε ο Γεραπετρίτης, ενώ δεν υπήρχε πια το κέντρο δευτεροβάθμιου ελέγχου στην Καρόλου, δεν μιλάμε για ανθρώπινο λάθος. Μιλάμε για θεσμικό, δομικό λάθος.

Όταν σήμερα ο ΟΣΕ λειτουργεί με λιγότερους εργαζόμενους απ’ ό,τι λειτουργούσε πριν δύο χρόνια, με τα ίδια συστήματα ασφαλείας, ναι, ο κ. Μαρινάκης σας είπε όλους ασυνείδητους. Στην πραγματικότητα τι λέει; Προσπαθεί να βγάλει τον κ. Μητσοτάκη ότι δεν γνώριζε. Καλύτερα να τον βγάλει ανίκανο, παρά να τον βγάλει αδίστακτο!

Έτσι, νομίζω ότι με τα τελευταία στοιχεία μπορούμε να ξαναδιαβάσουμε και τις πολιτικές δηλώσεις που κάνατε όλοι σας. Θυμάμαι τη δήλωση του κ. Βρούτση: «Η Κυβέρνηση εξάντλησε όλα τα εργαλεία για τη διαλεύκανση της υπόθεσης».

Πραγματικά, τα εξαντλήσατε όλα τα εργαλεία! Τα εξαντλήσατε! Συγχαρητήρια! Και το αποτέλεσμα το βλέπετε. Έρχεται το καλοκαίρι νέα δικογραφία για τον Τριαντόπουλο. Τίποτα! Σιωπή για τη νέα δικογραφία για τον Τριαντόπουλο!

Όταν, όμως, κάποιος στο οργανωμένο έγκλημα αναλαμβάνει τη θέση του καθαριστή, πέρα από αδίστακτος, πρέπει να είναι και ικανός. Ο κ. Τριαντόπουλος, απ’ ό,τι φαίνεται, είναι αρκετά αδίστακτος. Δεν ήταν όμως αρκετά ικανός, γιατί έχουν μείνει πολλά σημάδια πίσω.

Και όσο δεν απαντάτε, θα σας τραβήξει όλους κάτω. Γιατί δεν περιμέναμε να έρθει μόνο το Πανεπιστήμιο της Γάνδης σήμερα και όλα τα πορίσματα να δείχνουν ότι, ναι, υπήρχαν και άλλα εύφλεκτα υλικά τα οποία οδήγησαν...

Από τις πρώτες μέρες είχατε καταγγελίες ανθρώπων της Πυροσβεστικής που είχαν χημικά εγκαύματα. Τέσσερις άνθρωποι της Πυροσβεστικής που φορούσαν τις απαραίτητες στολές κατήγγειλαν χημικά εγκαύματα. Έγινε καμία διερεύνηση γι’ αυτό; Όχι, στείλατε τους ανθρώπους στη «σφαγή», αλλά καμιά διερεύνηση και στο συγκεκριμένο ζήτημα!

Και έχουμε εδώ το παράδοξο ενός Πρωθυπουργού που άκουγε τους πάντες, αλλά δεν γνώριζε τίποτα. Έρχεται στη συνέντευξη για τα Τέμπη και λέει ότι «αυτά μου είπαν, αυτά είπα».

Τον «άδειασε» δε με πολύ έξυπνο τρόπο ο κ. Βορίδης την επόμενη μέρα σε τηλεοπτική του εμφάνιση. Είπε ότι όταν σου δίνει μια δέσμευση ο εμπλεκόμενος, απλά τη μεταφέρεις, δεν την υιοθετείς. Πολύ έξυπνο από τον κ. Βορίδη! Έχει δείξει ότι μπορεί να φυλάει τον εαυτό του και να κοιτάει στο μέλλον της πολιτικής του καριέρας.

Ας γυρίσουμε, όμως, στον κ. Μητσοτάκη. Αυτά του είπαν, αυτά είπε, δεν ήξερε! Είναι η πρώτη φορά που δηλώνει άγνοια; Όχι. Ίσως θυμάστε εκείνη τη φανταστική φράση του Κυριάκου Μητσοτάκη ότι είναι το ίδιο να είσαι διασωληνωμένος σε ΜΕΘ και εκτός ΜΕΘ. Μετά βγήκε ο κ. Οικονόμου και είπε ότι δεν ήξερε τη μελέτη Τσιόδρα ο κ. Μητσοτάκης, γι’ αυτό το είπε αυτό.

Στις υποκλοπές δεν ήξερε ο κ. Μητσοτάκης τι κάνει ο Δημητριάδης! Αν το ήξερε, αποκλείεται –αποκλείεται!- ο κ. Μητσοτάκης να άφηνε να παρακολουθούν τον κ. Ανδρουλάκη, μαζί με την ηγεσία του Στρατού, το μισό Υπουργικό του Συμβούλιο, και πάει λέγοντας.

Πάλι ο κ. Οικονόμου: «Ο κ. Μητσοτάκης είχε άγνοια για την κατάσταση στον ΟΣΕ».

Όλες αυτές είναι δηλώσεις του Πρωθυπουργού και του Εκπροσώπου Τύπου της Κυβέρνησης.

Άρα, τι μας λέτε; Ότι δεν είναι αδίστακτος, είναι ανίκανος. Αυτή είναι η υπερασπιστική σας γραμμή.

Ξέρετε, όμως, γιατί είστε πραγματικά αγχωμένοι; Γιατί έχετε καταλάβει ότι για τον κ. Μητσοτάκη είστε όλοι αναλώσιμοι. Όλοι όσοι ήσασταν στην εξεταστική! Ο κ. Τριαντόπουλος, ο κ. Καραμανλής! Θα κάνει τα πάντα για να σώσει μόνο τον δικό του εαυτό. Ένας άνθρωπος που δεν φοβάται να «πατήσει» πάνω σε πενήντα επτά νεκρούς, δεν θα έχει πρόβλημα να «θάψει» -εντός εισαγωγικών- και μια ολόκληρη κοινοβουλευτική ομάδα, να θάψει όποιον βρεθεί στο δρόμο του, για να σώσει τον δικό του εαυτό.

Εδώ όμως έρχονται και οι ευθύνες όλων των υπολοίπων για το πώς πρέπει να υπάρξουν συντονισμένες ενέργειες. Γιατί εσείς κάνετε τη δουλειά σας. Το ζήτημα είναι να κάνει και η Αντιπολίτευση τη δουλειά της. Και το να κάνει η Αντιπολίτευση τη δουλειά της, σημαίνει πρώτα απ’ όλα να ακούσει και τον κόσμο, να ακούσει τον κόσμο που κατέβηκε κατά εκατοντάδες χιλιάδες στον δρόμο το προηγούμενο διάστημα σε όλες τις κινητοποιήσεις σε όλη την Ελλάδα, να ακούσει τον κόσμο για να έρθει όσο το δυνατόν πιο γρήγορα πρόταση δυσπιστίας απέναντι σε αυτή την αδίστακτη Κυβέρνηση που λειτουργεί με όρους οργανωμένου εγκλήματος και στο ζήτημα των Τεμπών. Και να σεβαστεί και τον χρόνο των κινητοποιήσεων.

Το λέω αυτό γιατί ενώ υπάρχουν μια σειρά από αποφάσεις για απεργίες στις 28 του μήνα, την ημέρα που συμπληρώνονται δύο χρόνια από το έγκλημα των Τεμπών, δυστυχώς ΓΣΕΕ, ΠΑΣ και ΔΑΚΕ μαζί ψήφισαν απεργία για τις 9 Απριλίου. Καταλαβαίνω ότι αυτό βολεύει την κυβερνητική Πλειοψηφία. Δεν μου είναι καθαρό ποιον ακριβώς σχεδιασμό υλοποιούν τα στελέχη του ΠΑΣΟΚ στη ΓΣΕΕ για να βγάλουν απεργία στις 9 Απριλίου και όχι να έρθουν στις 28 Φεβρουαρίου, όπως έχουν έρθει ήδη η ΑΔΕΔΥ, εργατικά σωματεία και εργατικά κέντρα.

Έρχομαι στο επόμενο χθεσινό ζήτημα που «έσκασε», που πάλι δείχνει την κοινή μεθοδολογία της Κυβέρνησης με το ζήτημα του ναυαγίου της Πύλου, που έχουμε πεντακόσιους ανθρώπους που πνίγηκαν. Βγαίνει ο Συνήγορος του Πολίτη με ένα πολύ αυστηρό πόρισμα για τις ευθύνες του Λιμενικού, αλλά εσείς που είστε Ευρωπαίοι κάνετε επίθεση στον Συνήγορο του Πολίτη. Μέχρι εκεί μπορείτε. Καμία διαλεύκανση, τίποτα, εντελώς τυχαία και για την Πύλο δεν λειτουργούσε η κάμερα.

Είναι παράξενες οι κάμερες στην Ελλάδα. Δεν λειτουργούσαν στην Πύλο, δεν λειτουργούσαν στον ΟΣΕ, χάσαμε την εμπορική, αν πεθάνει κανένας άνθρωπος σε κανένα αστυνομικό τμήμα εντελώς τυχαία πάντα γίνεται στην αίθουσα που δεν λειτουργεί κάμερα. Κάτι παράξενο υπάρχει με τις κάμερες σε αυτήν τη χώρα, αλλά εσείς πανηγυρίζετε, είστε φιλελεύθεροι, όσοι είστε δηλαδή, γιατί έχετε γίνει οι μισοί «τραμπικοί». Τρέχετε τώρα να προλάβετε το καινούργιο «πλοίο».

Εμείς λέμε κάτι πάρα πολύ απλό: Ο Συνήγορος του Πολίτη πρέπει να έρθει στην Επιτροπή Θεσμών και Διαφάνειας και να καταθέσει εδώ το πόρισμά του και να συζητηθεί στη Βουλή. Δεν θα δεχτούμε να κάνετε τη χώρα την ντροπή της Ευρώπης. Είναι σίγουρο ότι θα ξανακαταδικαστεί η χώρα γι’ αυτήν την υπόθεση, ακριβώς όπως καταδικάστηκε για το Φαρμακονήσι.

Δεν σας πειράζει αν έχετε στην πλάτη σας πνιγμένους ανθρώπους. Είναι φανερό ότι δεν σας πειράζει. Είναι σίγουρο ότι στα ακροατήριά σας λέτε κιόλας ότι προστατεύετε τα σύνορα. Αυτά λέτε. Με πνιγμένους ανθρώπους θεωρείτε ότι προστατεύετε τα σύνορα.

Ο Συνήγορος του Πολίτη πρέπει να έλθει εδώ και αν ο κ. Στυλιανίδης είχε μισή στάλα αξιοπρέπειας, από το να βγάζει τέτοιες ντροπιαστικές ανακοινώσεις ως Υπουργός στο πεδίο του, καλό θα ήταν να κάνει κάτι για το γεγονός ότι νησιά όπως τα Κύθηρα έχουν μείνει χωρίς πλοίο, αλλά δεν είναι Ελλάδα τα Κύθηρα. Δεν είναι Ελλάδα αν δεν έχουν φάρμακα στα Κύθηρα, δεν υπάρχει πρόβλημα αν εκτός σεζόν η μισή ακτοπλοϊκή γραμμή δεν έχει πλοίο. Δεν είναι πρόβλημα για τον κ. Στυλιανίδη. Η επίθεση, όμως, στο Συνήγορο του Πολίτη ήταν πολύ μεγάλο ζήτημα και έπρεπε να αναδειχθεί. Δεν θα περάσει αυτό. Ο Συνήγορος του Πολίτη πρέπει να έλθει στη Βουλή.

Επιτρέψτε μου να κάνω και μια μικρή παρένθεση. Γίνεται κατανοητό το άγχος που είχαν και ο Κυριάκος Μητσοτάκης και ο κ. Τασούλας για να υπάρξει αλλαγή στον Συνήγορο του Πολίτη, γιατί καταλαβαίνατε ότι ένας άνθρωπος έκανε τη δουλειά του, προχωρούσε, αλλά δεν τα πάμε και τόσο καλά με τους θεσμούς, δεν αντέχουμε την κριτική. Δεν γίνεται κάποιος να δείχνει όλα αυτά τα ελλείμματα που υπάρχουν.

Κλείνω με μια φράση σε σχέση με τις τροπολογίες που ήλθαν σήμερα από το Υπουργείο Παιδείας. Κοιτάξτε λίγο. Αν υπήρχε σήμερα μία τροπολογία που θα έπρεπε να συζητήσουμε, αυτή η τροπολογία θα έπρεπε να αφορά τη Σαντορίνη για το πώς θα μπούνε πλαφόν στα εισιτήρια. Η αγαπημένη σας Aegean με το αόρατο χέρι της αγοράς μέσα στην κρίση πήρε 120 εκατομμύρια «ζεστό» χρήμα, αλλά τώρα πήγε τα εισιτήρια 300 ευρώ για να φύγει ο κόσμος από τη Σαντορίνη, γιατί αυτό είναι το ελεύθερο χέρι της αγοράς. Είναι το ελεύθερο χέρι της λεηλασίας με τις δικές σας κυβερνητικές «πλάτες».

Θα έπρεπε να υπάρχει, λοιπόν, μία τροπολογία για τη Σαντορίνη, για το τι γίνεται με τα εισιτήρια και ποιες είναι οι μορφές οικονομικής ενίσχυσης των ανθρώπων που αυτήν τη στιγμή αντιμετωπίζουν ένα πολύ μεγάλο πρόβλημα, γιατί δεν έχουμε καταλάβει να έχετε πει κάτι γι’ αυτό, για το πώς θα ενισχύσετε αυτόν τον κόσμο και πώς θα κάνετε κάτι για να στηρίξετε αυτόν τον κόσμο σε μια υπόθεση που δεν ξέρουμε πόσο θα τραβήξει και μακάρι να μην τραβήξει και να λήξει πολύ γρήγορα με τον καλύτερο δυνατό τρόπο, αλλά για οικονομική ενίσχυση τίποτα.

Τι φέρατε, όμως; Φέρατε μία τροπολογία για να κάνετε νέα «δωράκια» στα ιδιωτικά ΑΕΙ σε αυτό το φανταστικό νομοσχέδιο που είχατε φέρει, που ήταν κορυφαίο το να ψηφίσει αντισυνταγματικό νομοσχέδιο η Βουλή χωρίς να υπάρχει πρόβλημα και ξέρετε ότι είναι αντισυνταγματικό το νομοσχέδιο. Ξέρω ότι έχετε κατανόηση κειμένου ότι όταν το άρθρο 16 λέει ότι δεν επιτρέπεται η ιδιωτική εκπαίδευση στο ανώτατο επίπεδο, ξέρετε ότι ψηφίζετε κάτι αντισυνταγματικό. Και τι φέρνετε; Αυτά τα φανταστικά ιδιωτικά ΑΕΙ θα έχουν άδειες για κτιριακές εγκαταστάσεις με όρους που χορηγούνται άδειες για ιδιωτικά νηπιαγωγεία. Θα φέρετε πανεπιστήμια για να αναβαθμίσετε εσείς το δημόσιο πανεπιστήμιο, που μισείτε από την καρδιά σας το δημόσιο πανεπιστήμιο και οι άδειες για τις κτιριακές εγκαταστάσεις θα είναι σα να δίνετε για ιδιωτικά νηπιαγωγεία, γιατί αυτό που φέρνετε είναι «κατσαπλιαδισμός» εντελώς. Απατεώνες, αρπακτικά που θέλουν να βάλουν χέρι και στην τριτοβάθμια εκπαίδευση, με στόχο να έρθετε να αναθεωρήσετε το άρθρο 16 για να βάλετε δίδακτρα και στα δημόσια πανεπιστήμια.

Τα φάγατε τα μούτρα σας το 2006, θα τα φάτε ξανά, να είστε σίγουροι γι’ αυτό.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο κ. Νεοκλής Κρητικός, Βουλευτής της Νέας Δημοκρατίας.

Κύριε συνάδελφε, έχετε τον λόγο.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κυρία Πρόεδρε.

Κύριε Καλογερόπουλε, ήσασταν καταιγιστικός προηγουμένως, πάρα πολύ καλός στην ανάπτυξη του νομοσχεδίου. Εγώ θα είμαι λίγο πιο περιεκτικός από εσάς.

Συζητάμε, λοιπόν, σήμερα τις προωθούμενες ρυθμίσεις του τρίτου σχεδίου νόμου για την ενίσχυση του ερασιτεχνικού και του επαγγελματικού αθλητισμού, οι οποίες αποσκοπούν στο να επιλύσουν επιπρόσθετα ζητήματα εφαρμογής του αθλητικού νόμου. Έτσι, στο πλαίσιο ψηφιοποίησης των διαδικασιών δίνεται στα σωματεία η δυνατότητα τήρησης των βιβλίων τους και σε ψηφιακή μορφή, παρακάμπτοντας το υφιστάμενο γραφειοκρατικό εμπόδιο.

Σχετικά με τις συνέπειες για τη μη εγγραφή ή μη επικαιροποίηση εγγραφής των αθλητικών σωματείων στο ηλεκτρονικό μητρώο, η διαγραφή θα επέρχεται πλέον σε δύο έτη αντί του ενός. Η επέκταση δόθηκε γιατί έγινε αντιληπτό πως πρέπει να δίνεται η δυνατότητα διόρθωσης σφαλμάτων, αβλεψιών, τεχνικών προβλημάτων της τελευταίας στιγμής.

Συστήνεται η Διαρκής Επιτροπή Ασφάλειας και Ευημερίας στον Αθλητισμό. Καλύπτεται έτσι ένα κενό που υπήρχε σε επιστημονικό επίπεδο. Η διαπροσωπική βία έχει τις εκφάνσεις της σεξουαλικής, ψυχολογικής παρενόχλησης και σωματικής παρενόχλησης και κακοποίησης, οι οποίες μαζί με το ντόπινγκ και τη χειραγώγηση αγώνων συνιστούν τις βασικότερες απειλές ενάντια στην αθλητική οικογένεια.

Η συγκεκριμένη επιτροπή μαζί με τον υπεύθυνο ασφαλείας και ευημερίας αθλητών σε κάθε ομοσπονδία θα βοηθά ώστε να γνωστοποιούνται τέτοια ζητήματα έγκαιρα, να υπάρχει ορθή ενημέρωση και αποτελεσματική επικοινωνία ανάμεσα στις ομοσπονδίες και τους αθλητές.

Οι παρεμβάσεις στο πεδίο προπονητών αθλημάτων λύνουν περίπλοκα ζητήματα, θωρακίζοντας περαιτέρω τους επαγγελματίες προπονητές. Το Υπουργείο προχωρά στην εξομοίωση των διακριθέντων αθλητών με αναπηρία με τους διακριθέντες αρτιμελείς αθλητές αναφορικά με τη δυνατότητα απόκτησης άδειας ασκήσεως επαγγέλματος προπονητή α΄ επιπέδου. Αναγνωρίζονται επαγγελματικά δικαιώματα και για τους διπλωματούχους ΟΥΕΦΑ C προπονητές ποδοσφαίρου, λύνοντας έπειτα από συνεννόηση με την ΟΥΕΦΑ και την ΕΠΟ ένα χρόνιο ζήτημα που απασχολεί μερικές χιλιάδες διπλωματούχων. Αποκαθίσταται το δικαίωμα άσκησης επαγγέλματος για όλους τους προπονητές μη αποφοίτους λυκείου που είχαν διπλώματα έως και το 2021 και ασκούσαν το επάγγελμα.

Παρέχεται η δυνατότητα για τα σωματεία που εδρεύουν σε νησιά με πληθυσμό κατώτερο των 3.100 κατοίκων να απασχολούν ως προπονητή τον καθηγητή φυσικής αγωγής που υπηρετεί ως μόνιμος ή αναπληρωτής σε σχολική μονάδα που βρίσκεται στο νησί κατόπιν άδειας άσκησης ιδιωτικού έργου που θα χορηγείται σε αυτόν από το οικείο υπηρεσιακό συμβούλιο. Είναι σημαντικό αυτό για τα μικρά νησιά. Έχουμε κι εμείς ένα παράδειγμα, αυτό της Ελαφονήσου που θα τη βοηθήσει, καθώς εκεί έχουν κινηθεί ήδη οι διαδικασίες, κύριε Υπουργέ, για επανασύσταση σωματείου.

Το άρθρο 10 αφορά στην παροχή δικαιώματος συμμετοχής σε αλλοδαπούς μαθητές σε διοργανώσεις μηχανοκίνητου αθλητισμού σε πανελλήνια πρωταθλήματα, ενώ ως προς την ψηφιακή κάρτα υγείας του αθλητή, πλέον η διασφάλιση της εγκυρότητας της κάρτας θα επιτυγχάνεται με άντληση στοιχείων από το e-Kouros και το gov.gr.

Αναφορικά με τις χρηματικές επιβραβεύσεις των διακριθέντων αθλητών, ικανοποιείται ένα πάγιο και δίκαιο αίτημα των Oλυμπιονικών. Πλέον, η κατάκτηση και από τις θέσεις 4η μέχρι και 6η σε Oλυμπιακούς Aγώνες θα οδηγεί σε δικαίωμα λήψης οικονομικής επιβράβευσης και διορισμού των αθλητών σε φορείς του στενού και ευρύτερου δημοσίου τομέα.

Επίσης, για να γνωρίζουμε ποιοι είναι οι διακριθέντες αθλητές της χώρας μας, ψηφιοποιείται ο ειδικός πίνακας μέσω του e-Kouros όπου καταγράφονται οι διακρίσεις όλων των Ελλήνων αθλητών.

Τώρα, προβλέπεται η ύπαρξη απινιδωτή στις αθλητικές εγκαταστάσεις. Στις μεγάλες, βέβαια, καθίσταται υποχρεωτική η μόνιμη ύπαρξη αυτόματου εξωτερικού απινιδωτή κατάλληλο και για παιδιά. Στις λοιπές, καθίσταται υποχρεωτική η ύπαρξη απινιδωτή κατά τη διάρκεια των αγώνων.

Συγχρόνως, η νομοθετική πρωτοβουλία επιφέρει βελτιώσεις στο θέμα αδειοδότησης αθλητικών εγκαταστάσεων και εισάγει τη διενέργεια πρωτοβάθμιου και δευτεροβάθμιου προσεισμικού ελέγχου στις αθλητικές εγκαταστάσεις. Επεκτείνεται η δυνατότητα παρέμβασης της ΔΕΑΒ, εντός και εκτός αγωνιστικών χώρων. Η επιβολή διοικητικών κυρώσεων σε ειδικές μορφές αθλητικής βίας ευελπιστούμε πως θα οδηγήσει στην περαιτέρω μείωση των προβλημάτων στα γήπεδα. Επίσης προβλέπεται, η υποχρέωση των οργάνων της δικαστικής λειτουργίας για την ανακοίνωση των ποινικών διώξεων, η απαγόρευση οργανωμένης μετακίνησης οπαδών, καθώς και ο ορισμός αρμόδιου για τον αθλητισμό αντεισαγγελέα εφετών στις Εισαγγελίες Εφετών Αθηνών, Πειραιώς και Θεσσαλονίκης, περιοχές όπου παρατηρούνται τα περισσότερα προβλήματα.

Στον τομέα του αντιντόπινγκ κοντρόλ, τα τελευταία χρόνια καταβάλλεται σημαντική προσπάθεια. Παρατηρείται εντυπωσιακή αύξηση στους ελέγχους εκτός αγώνων, οι οποίοι ενισχύονται στο πλαίσιο του άρθρου 27, το οποίο δίνει την απαραίτητη ευελιξία στον ΕΟΚΑΝ να προγραμματίζει, κατανέμει, σχεδιάζει και διεξάγει τους ελέγχους, σύμφωνα με το πρόγραμμα κατανομής ελέγχων. Τέλος, θεσμοθετείται η υποχρέωση των παρόχων αθλητικού στοιχήματος για την ειδοποίηση της εθνικής πλατφόρμας αθλητικής ακεραιότητας, σε περιπτώσεις ύποπτων στοιχημάτων.

Συνολικά, κυρίες και κύριοι συνάδελφοι, το νομοσχέδιο επιδιώκει να διορθώσει, βελτιώσει και να εκσυγχρονίσει, να αμβλύνει τη γραφειοκρατία και να αποκαταστήσει αδικίες. Δίχως κομματικά πρόσημα, δίχως χρώματα, θέτει τις βάσεις προς όφελος του ελληνικού αθλητισμού και των αθλητών του.

Ο αθλητισμός, κυρίες και κύριοι, μόνο ενώνει. Και σε συνέχεια των διαρθρωτικών αλλαγών που η Κυβέρνηση έφερε με τα προηγούμενα δύο νομοσχέδια, σας καλώ και εγώ να στηρίξετε και το παρόν.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα η ανεξάρτητη Βουλευτής, κ. Ραλλία Χρηστίδου.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, αισθάνομαι την υποχρέωση να αναφερθώ σε δύο σοβαρά ζητήματα που πλήττουν την κοινωνία μας και αποκαλύπτουν -το λιγότερο- την ανεπάρκεια της κυβερνητικής διαχείρισης.

Το πρώτο είναι, φυσικά, το ζήτημα του εγκλήματος των Τεμπών. Δύο χρόνια έχουν περάσει από την ανείπωτη τραγωδία στα Τέμπη, όπου πενήντα επτά άνθρωποι, νέα παιδιά, έχασαν τη ζωή τους με τον πλέον τραγικό τρόπο. Η Κυβέρνηση, παρά τις δηλώσεις για διαφάνεια και τιμωρία των υπευθύνων, επιδίδεται σε μία οργανωμένη επιχείρηση συγκάλυψης, ψεύδους και μετάθεσης ευθυνών.

Οι πρόσφατες εξελίξεις αποδεικνύουν ότι η συστηματική συγκάλυψη ήταν και προμελετημένη και συστηματική. Η καθυστέρηση στην εξέταση κρίσιμων στοιχείων, η καταστροφή αποδεικτικών στοιχείων και η άρνηση των αρμόδιων αρχών να συνεργαστούν με τις οικογένειες των θυμάτων, συνθέτουν ένα σκηνικό ατιμωρησίας και συνενοχής. Η απόρριψη των αιτημάτων των οικογενειών για παρακολούθηση των νεκροτομών από ανεξάρτητο ιατροδικαστή, για εκταφή των θυμάτων και επανεξέταση των σορών και για την άρνηση του τηλεπικοινωνιακού απορρήτου, δείχνουν ξεκάθαρα την τεράστια προσπάθεια αποσιώπησης της αλήθειας.

Τα κρίσιμα ερωτήματα, που απαιτούν ακόμα και σήμερα απαντήσεις, είναι τα εξής: Ποιο ήταν το πραγματικό φορτίο της εμπορικής αμαξοστοιχίας και ποιος το κατείχε; Ποιος ενορχήστρωσε την επιχείρηση συγκάλυψης; Ποιοι κρατικοί μηχανισμοί εμπόδισαν την διαλεύκανση της υπόθεσης;

Σχετικά με το θέμα αυτό, να σας πω ότι οι ανεξάρτητοι Βουλευτές, που πρόσκεινται στο Κίνημα Δημοκρατίας, αποστείλαμε επιστολή στον νέο Πρόεδρο της Βουλής, τον κ. Κακλαμάνη, σχετικά με τις δηλώσεις του ότι «ουδείς Βουλευτής ζήτησε ενημέρωση για τη δικογραφία που διαβιβάστηκε στη Βουλή τον προηγούμενο Αύγουστο».

Παρότι ο Κανονισμός της Βουλής προβλέπει την υποχρέωση του Προέδρου της Βουλής να ανακοινώνει τις δικογραφίες στην Ολομέλεια και παρότι ο πρώην Πρόεδρος της Βουλής ουδέποτε προέβη σε σχετική ανακοίνωση, τώρα, ζητάμε ξανά και ξεκάθαρα και άμεσα, συζήτηση στην Ολομέλεια για το ζήτημα εξέτασης του συνόλου των δικογραφιών που είχαν διαβιβαστεί στη Βουλή, σχετικά με την διερεύνηση και την απόδοση ευθυνών για το έγκλημα των Τεμπών, καθώς επίσης, ζητάμε και την κατάθεση όλων των εγγράφων της δικογραφίας από το Υπουργείο Δικαιοσύνης.

Το επόμενο θέμα είναι ένα ζήτημα που αφορά την ανάγκη για την κατάργηση της ειδικής παραγραφής για υπουργικά αδικήματα και για την αποκατάσταση της ισότητας στη δικαιοσύνη. Καταθέσαμε, λοιπόν, τροπολογία η οποία καθυστέρησε να έρθει εντός της Αιθούσης -δεν έχει σημασία, όμως, ήρθε τελικά- με την οποία προτείνουμε η δίωξη των Υπουργών να υπόκειται στους ίδιους κανόνες που ισχύουν για όλους τους πολίτες.

Είναι ένα ζήτημα, που αφορά ολόκληρη την κοινωνία, διότι μπορεί το θέμα να ρυθμίστηκε μεν, με την Αναθεώρηση του Συντάγματος το 2019 -για την οποία η Κυβέρνηση επαίρεται σχετικά- ωστόσο, ο ερμηνευτικός του Συντάγματος νόμος ουδέποτε ήρθε προς ψήφιση στη Βουλή, καθιστώντας ενεργό ακόμα τον ν.3126/2003.

Τρίτο θέμα, Σαντορίνη. Εκτός από την ανησυχία λόγω παρατεταμένης σεισμικής αλληλουχίας, οι κάτοικοι και οι επισκέπτες του νησιού, που προσπαθούν να απομακρυνθούν, βρέθηκαν αντιμέτωποι με μια ανεξέλεγκτη αισχροκέρδεια. Οι τιμές των αεροπορικών εισιτηρίων εκτοξεύτηκαν στα 200, 250, 300 ευρώ, ενώ οι ακτοπλοϊκές μετακινήσεις έγιναν ξαφνικά απλησίαστες. Πρόκειται για έναν ξεκάθαρο -ξεκάθαρο- ανθρώπινο εξευτελισμό, διότι όταν η ανθρώπινη ανάγκη γίνεται αντικείμενο εκμετάλλευσης, όταν η απελπισία μετατρέπεται σε ευκαιρία για κερδοσκοπία, τότε μιλάμε για χυδαιότητα στην πιο ακραία της μορφή, για απόλυτο ευτελισμό κάθε ηθικής αξίας. Η Κυβέρνηση αντί να παρέμβει, αντί να διασφαλίσει ότι οι πολίτες μπορούν να μετακινηθούν απρόσκοπτα, παρακολουθεί αμέτοχη, αφήνοντας τις αγορές να λειτουργούν ανεξέλεγκτα, ασύδοτα.

Αλλά ξέρετε κάτι; Αυτή είναι η λογική της Κυβέρνησης έξι χρόνια τώρα, την οποία εφαρμόζει παντού. Η αντίληψη που λέει ότι το κράτος δεν έχει υποχρέωση να παρεμβαίνει για την προστασία των πολιτών, αλλά μόνο να παρακολουθεί. Και αυτή η λογική είναι ξεκάθαρη και στο νομοσχέδιο που συζητάμε σήμερα. Διότι το παρόν νομοσχέδιο, που υποτίθεται ότι έχει έρθει για να ρυθμίσει ζητήματα αθλητισμού, αποτυγχάνει παταγωδώς να απαντήσει στα κρίσιμα προβλήματα που αντιμετωπίζουν οι αθλητές, τα σωματεία και οι ομοσπονδίες της χώρας μας.

Η υποχρηματοδότηση είναι η μεγαλύτερη -η μεγαλύτερη- πληγή του αθλητισμού. Τα σωματεία βρίσκονται σε οικονομική ασφυξία, με ελάχιστους πόρους, αδυνατώντας να καλύψουν τις βασικές λειτουργικές τους ανάγκες. Οι οικογένειες των αθλητών επιβαρύνονται συνεχώς, με δυσβάστακτα κόστη, κόστη εγγραφών, συμμετοχών, μετακινήσεων και εξοπλισμού, την ώρα που το κράτος παραμένει θεατής. Οι ομοσπονδίες και τα σωματεία περιμένουν μήνες ολόκληρους για να λάβουν την κρατική επιχορήγηση, η οποία έρχεται πάντοτε με καθυστερήσεις, δημιουργώντας τεράστια προβλήματα προγραμματισμού και λειτουργίας.

Και αντί η Κυβέρνηση να διασφαλίσει τη σταθερή και επαρκή χρηματοδότηση των σωματείων και των ομοσπονδιών, προτιμά να ρίξει όλο το βάρος σε χορηγίες και στην ιδιωτική πρωτοβουλία, φυσικά, μετατρέποντας και τον αθλητισμό σε εμπόρευμα.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κυρία Πρόεδρε.

Τα γήπεδα είναι παραμελημένα, τα κολυμβητήρια υπολειτουργούν, τα δημοτικά στάδια καταρρέουν και φαίνεται ότι η Κυβέρνηση ξεχνά πως χωρίς τις κατάλληλες εγκαταστάσεις ο αθλητισμός δεν μπορεί να υπάρξει, χωρίς χώρους προπόνησης, χωρίς αξιοπρεπείς συνθήκες άθλησης δεν μπορούμε να μιλάμε για ανάπτυξη ούτε του επαγγελματικού, αλλά ούτε και του ερασιτεχνικού αθλητισμού.

Το νομοσχέδιο που συζητάμε σήμερα είναι ακόμα μία χαμένη ευκαιρία, ενώ θα μπορούσε να αποτελέσει μία ουσιαστική μεταρρύθμιση στον αθλητισμό, να δώσει πραγματικές λύσεις στα χρόνια προβλήματα και να ενισχύσει τη συμμετοχή των νέων και όλων των πολιτών στην άθληση.

Εμείς θα συνεχίσουμε να μιλάμε για την εγκατάλειψη των αθλητών μας, την ανυπαρξία αθλητικών υποδομών και να απαιτούμε ένα πλαίσιο που θα διασφαλίζει ότι ο αθλητισμός στη χώρα μας δεν είναι πολυτέλεια για λίγους, αλλά δικαίωμα για όλους.

Σας ευχαριστώ πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο κ. Πάρις Κουκουλόπουλος, Βουλευτής του ΠΑΣΟΚ-Κινήματος Αλλαγής.

**ΠΑΡΙΣ ΚΟΥΚΟΥΛΟΠΟΥΛΟΣ:** Ευχαριστώ, κυρία Πρόεδρε.

Κυρίες και κύριοι συνάδελφοι, δεχθήκαμε από χθες αρκετά ερωτήματα και από τα μέσα ενημέρωσης και από συναδέλφους για ποιον λόγο σε ένα νομοσχέδιο αρμοδιότητας Υπουργείου Παιδείας και ειδικότερα θεμάτων αθλητισμού καταθέτουμε μία τροπολογία, τη γνωστή τροπολογία για το ιδιωτικό χρέος. Η απάντηση είναι απλή και εύκολη για μας, γιατί αξιολογούμε πολύ υψηλά αυτό το θέμα, ακριβώς για αυτό το έχουμε επαναφέρει τουλάχιστον τρεις, τέσσερις φορές στην τρέχουσα κοινοβουλευτική περίοδο, στην παρούσα σύνθεση της Βουλής, αν θέλετε.

Την απάντηση, όμως, την έδωσε ουσιαστικά πριν από λίγο ο Υπουργός Οικονομίας και Οικονομικών, ο κ. Χατζηδάκης, ανακοινώνοντας ένα θετικό μέτρο με τον διπλασιασμό των ορίων για τον εξωδικαστικό μηχανισμό και για εμάς αυτό είναι μία ακόμα μικρή, αλλά συγκεκριμένη κοινοβουλευτική νίκη. Η πίεσή μας αποδίδει, αλλά προφανώς δεν είμαστε ικανοποιημένοι γιατί είναι πολύ λίγα για ένα πολύ μεγάλο πρόβλημα.

Δεν υποβαθμίζουμε ποτέ κάτι θετικό, γιατί έστω και κάποιες δεκάδες χιλιάδες πολίτες να ωφεληθούν από αυτόν τον διπλασιασμό θα είναι πραγματικά σημαντικό, αλλά το ζήτημα του ιδιωτικού χρέους, κυρίες και κύριοι συνάδελφοι, επ’ ουδενί δεν εξαντλείται με τέτοιες αποφάσεις.

Πρώτα από όλα, δεν αφορά ένα ποσό που από τα 90 δισεκατομμύρια πήγε στα 60 δισεκατομμύρια ή θα πάει στο 52 δισεκατομμύρια τώρα, όπως παρέθεσε ο Υπουργός, αλλά το ιδιωτικό χρέος αθροίζει συνολικά πάνω από 400 δισεκατομμύρια ευρώ. Αφορά συνολικά τις οφειλές στις τράπεζες, αφορά τις οφειλές στα ασφαλιστικά ταμεία και στην εφορία, ακόμη και σε λογαριασμούς κοινής ωφέλειας και σε δήμους.

Είναι μια συνολική, λοιπόν, υπόθεση το ιδιωτικό χρέος, το οποίο επιμένουμε ότι είναι κορυφαίο πρόβλημα από το οποίο πρέπει να απαλλαγεί συντεταγμένα και σχεδιασμένα η ελληνική κοινωνία, προκειμένου να απελευθερωθούν δυνάμεις.

**ΧΡΗΣΤΟΣ ΓΙΑΝΝΟΥΛΗΣ:** Κύριε συνάδελφε, από την Κυβέρνηση έχουν φύγει, δεν είναι κανείς!

**ΠΑΡΙΣ ΚΟΥΚΟΥΛΟΠΟΥΛΟΣ:** Μένοντας στο τραπεζικό, έχουμε ελβετικό φράγκο. Είναι έξω από τις σημερινές ανακοινώσεις. Έχουμε παλιννοστούντες, έχουμε την υπόθεση των αγροτών που επιμένουν στο ακατάσχετο της αγροτικής γης, για να μην χάσουν οι αγρότες. Από εκεί ξεκινάμε και μετά συζητάμε για οτιδήποτε άλλο. Έχουμε αναλύσει πάρα πολλές φορές, είναι εδώ και οι συνάδελφοί μου, ο Κοινοβουλευτικός μας Εκπρόσωπος, ο κ. Γερουλάνος και η κ. Σταρακά -είμαστε μαζί στην Επιτροπή Οικονομικών- έχουμε μιλήσει όλοι μας πάρα πολλές φορές για αυτό το ζήτημα.

Σήμερα θέλω να βάλω ως προς το τραπεζικό δύο διαστάσεις που δεν τις έχουμε θέσει ως τώρα, για να κάνουμε καλούς λογαριασμούς, γιατί οι καλοί λογαριασμοί, κύριε Υπουργέ, κάνουν και τους καλούς φίλους.

Ήρθε η Κυβέρνηση, κύριε Γιαννούλη.

Να πούμε κάποια πράγματα αφετηριακά σε αυτή την υπόθεση των δανείων; Στεγαστικά δάνεια είχαν τα εκατομμύρια Έλληνες. Οι δημόσιοι υπάλληλοι που αναλογικά υπέστησαν και μεγαλύτερες περικοπές των μισθών τους από ιδιωτικούς υπαλλήλους και άλλα τμήματα του πληθυσμού –προσέξτε!- δεν μπήκαν στον κίνδυνο να χάσουν το σπίτι, εφόσον είχαν δανειστεί από το Ταμείο Παρακαταθηκών και Δανείων. Γιατί; Υπήρξε καμία χαριστική πολιτική; Όχι, η διοίκηση του Ταμείου Παρακαταθηκών και Δανείων όταν ξεκίνησαν να εφαρμόζονται οι πρώτες περικοπές, έκανε επιμήκυνση όλων των δανείων, έφτασε μέχρι και είκοσι πέντε χρόνια για το υπόλοιπο της λήξης. Μάλιστα, όπου είχαμε πτώση αξιών και η αντικειμενική αξία υπερέβαινε κατά πολύ την πραγματική αξία, αφαίρεσε αυτή τη διαφορά προσωρινά και έτσι, λαμβάνοντας υπ’ όψιν τη δυνατότητα κάθε εργαζομένου μετά τις περικοπές, δεν κατέστησε κανέναν υπερήμερο, ούτε οδηγήθηκε σε συνθήκες χρεοκοπίας οικογενειακού προϋπολογισμού κανένας. Προσέξτε, για ένα τμήμα πληθυσμού, γιατί συνηθίζουμε να μιλάμε εύκολα με απαξιωτικούς όρους για τους δημοσίους υπαλλήλους –όχι!- για ένα τμήμα πληθυσμού που επαναλαμβάνω υπέστη πολύ μεγάλες περικοπές, μεγαλύτερες από τον μέσο όρο του πληθυσμού στα χρόνια των μνημονίων.

Πάμε σε μια δεύτερη περίπτωση και εδώ θέλουμε απολογισμό και θα επανέλθουμε κοινοβουλευτικά ζητώντας απαντήσεις, κύριε Υπουργέ. Όταν το κράτος έβαλε εκκαθαριστή στην «Bad Bank» της Αγροτικής, την ΑΤΕ υπό εκκαθάριση, δόθηκαν 3 δισεκατομμύρια δάνεια αγροτών και εισπράχθηκαν και κατατέθηκαν στο Ταμείο Χρηματοπιστωτικής Σταθερότητας από τον εκκαθαριστή 750 εκατομμύρια ευρώ. Προσέξτε: Για 3 δισεκατομμύρια εισπράχθηκαν και κατατέθηκαν 750 εκατομμύρια. Τώρα στην τελευταία παραχώρηση προς funds δάνεια 4,8 δισεκατομμυρίων αποτιμήθηκαν σε 500 εκατομμύρια. Κάντε τους λογαριασμούς, κάντε τις συγκρίσεις!

Αντιλαμβάνεστε, λοιπόν, ότι η πρότασή μας έχει ρίζες πραγματικά, έχει σοβαρή αιτιολογική βάση και δεν μπορεί να την αρνείστε συστηματικά. Γι’ αυτό και λέμε ότι προφανώς δεν υποβαθμίζουμε τη ρύθμιση που έγινε σήμερα, είναι αποτέλεσμα της δικής μας πίεσης. Είναι, όμως, πολύ λίγο για ένα πολύ μεγάλο πρόβλημα.

Και έρχομαι στο δεύτερο σκέλος του προβλήματος -και ολοκληρώνω με αυτό, κυρίες και κύριοι συνάδελφοι- που είναι το μεγάλο ζήτημα των χρεών στα ασφαλιστικά ταμεία και εφορία. Γιατί αρνείστε επίμονα τη γενναία ρύθμιση των εκατόν είκοσι δόσεων που έχει ευνοϊκούς όρους και για τους συνεπείς οφειλέτες; Γιατί την αρνείστε πεισματικά; Ουσιαστικά εδώ και τρία, τέσσερα χρόνια κατατίθεται από την προηγούμενη ακόμα Βουλή και την επαναφέραμε τρεις, τέσσερις φορές δυναμικά και επίμονα. Και δεν περιορίζεστε μόνο σε αυτό, αλλά αρνούμενοι και τις προτάσεις που έχουμε κάνει για τη μείωση των προστίμων των τόκων υπερημερίας, αντί να μειώνετε τον όγκο των οφειλετών σε εφορία και ΕΦΚΑ, αυξάνεται διαρκώς ο όγκος. Δηλαδή σαν τον σκύλο που κυνηγάει την ουρά του!

Όλα αυτά, κυρίες και κύριοι συνάδελφοι, συμποσούνται σε ένα και μόνο συμπέρασμα, ότι αυτή η Κυβέρνηση όταν κάνει λογαριασμούς για τα κόκκινα δάνεια, ουσιαστικά κάνει λογαριασμούς για τους ισολογισμούς των τραπεζών. Αυτό είναι το θέμα. Όταν μιλάμε για την κοινωνία, ενδιαφέρεται για να δίνει επιδόματα στο ρεύμα, τα οποία δεν πάνε ουσιαστικά σε εμάς, στους παρόχους πάνε για να πληρώνονται στις ακριβότερες τιμές σε όλη την Ευρώπη. Είναι μια Κυβέρνηση που ελάχιστα ενδιαφέρεται για την κοινωνία και τα πραγματικά της προβλήματα. Αντίθετα ενδιαφέρεται για τα κέρδη των λίγων και ισχυρών.

Ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Στο Βήμα καλείται ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Σωκράτης Φάμελλος.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κυρία Πρόεδρε.

Κύριε Υπουργέ, κυρίες και κύριοι Βουλευτές, συμπληρώνονται σε λίγες μέρες δύο χρόνια από το έγκλημα των Τεμπών, ένα έγκλημα που έχει συγκλονίσει την ελληνική κοινωνία και έχει αφήσει ένα ανεξίτηλο αποτύπωμα στη συνείδηση των Ελληνίδων και των Ελλήνων. Όλα όσα έχουν γίνει ξεπερνούν την οδύνη για την απώλεια πενήντα επτά ζωών, πολλών από αυτών νέων συμπολιτών μας, αλλά και την ανάδειξη του σοβαρού προβλήματος ασφάλειας των ελληνικών σιδηροδρόμων.

Το δυστύχημα, οι αιτίες που οδήγησαν σε αυτό και κυρίως η διαχείριση του θέματος μετά από το δυστύχημα, όπως και το μείζον σκάνδαλο της συγκάλυψης των αιτιών και των ευθυνών, ακόμα και των βασικών χαρακτηριστικών της σύγκρουσης, έχουν κλονίσει την εμπιστοσύνη των πολιτών σε πληθώρα θεσμών και λειτουργιών της ελληνικής πολιτείας. Πρώτα από όλα, έχουν κλονίσει την εμπιστοσύνη προς την Κυβέρνηση και τον ίδιο τον Πρωθυπουργό. Μαζί με την οργή της κοινωνίας διατυπώνεται πλέον δημόσια το ερώτημα της αξιοπιστίας των θεσμών.

Εμείς ως ΣΥΡΙΖΑ - Προοδευτική Συμμαχία αναδείξαμε από την πρώτη στιγμή και τις αιτίες και τις ευθύνες. Ζητήσαμε τη διαλεύκανση του εγκλήματος, αλλά και της συγκάλυψης, η οποία ενορχηστρώθηκε από την Κυβέρνηση και προσωπικά από τον κ. Μητσοτάκη.

Για την αξιοπιστία της Ελληνικής Δημοκρατίας, για την αξιοπιστία της πολιτικής και του Κοινοβουλίου, αλλά πάνω απ’ όλα για τον κανόνα της αλήθειας και του δικαίου, ο ΣΥΡΙΖΑ διεκδικεί την αποκάλυψη ευθυνών και στηρίζει τον αγώνα των συγγενών των θυμάτων και των τραυματιών του εγκλήματος των Τεμπών. Και ας μας κατηγορούσατε ότι εκθέτουμε τη χώρα. Και ας κατηγορούσε ο Πρωθυπουργός δημόσια τους συγγενείς, τους τραυματίες και όσους αγωνίζονταν –και αγωνιζόμασταν κι εμείς μαζί με αυτούς- για θεωρίες συνωμοσίας, για το μπάζωμα, για τη μονταζιέρα των συνομιλιών των μηχανοδηγών, για το εύφλεκτο φορτίο της εμπορικής αμαξοστοιχίας.

Και ας κατηγορούσε χυδαία όσους ασχολούνται με το μπάζωμα ότι είναι για τα μπάζα ο Υπουργός Δικαιοσύνης απ’ αυτό το Βήμα, ο κ. Φλωρίδης, στρεφόμενος τελικά, όπως αποδεικνύεται, και κατά των εισαγγελέων και των ανακριτικών αρχών που έστειλαν δικογραφία για το μπάζωμα στη Βουλή.

Κύριε Υπουργέ, κυρίες και κύριοι Βουλευτές, οφείλουμε να κάνουμε μία συμφωνία. Υπάρχει πολύ μεγάλη καθυστέρηση δύο χρόνια μετά το έγκλημα στην εξέλιξη της έρευνας. Και σε αυτό υπάρχει ευθύνη της Κυβέρνησης και προσωπικά του κυρίου Πρωθυπουργού, γιατί υπάρχει οργανωμένο σχέδιο συγκάλυψης με πολλά συνεχόμενα επεισόδια.

Η αρχική συζήτηση και οι παρεμβάσεις μας ξεκίνησαν πρώτα απ’ όλα για τα αίτια και τις ευθύνες της σύγκρουσης, για τη σιδηροδρομική ασφάλεια, για τη ρουσφετολογική τοποθέτηση του σταθμάρχη, για τη μη λειτουργία του τοπικού σταθμού της Λάρισας από το 2019 και μετά, για τη μη λειτουργία του δευτεροβάθμιου κέντρου ελέγχου στην Αθήνα, για τα μεγάλα θέματα της τηλεδιοίκησης που είχαν οδηγήσει σε παραίτηση τον πρόεδρο της επιτροπής τηλεδιοίκησης, ο οποίος δεν κλήθηκε εξαιτίας σας στην εξεταστική επιτροπή. Όμως, οι παρεμβάσεις μας αφορούσαν και πολλά ακόμα τα οποία περιλαμβάνονται στον έλεγχο και στην επιστολή που έχει στείλει ήδη η Ευρωπαϊκή Επιτροπή στη χώρα μας και εντοπίζει πολλαπλές παραβιάσεις, μεταξύ αυτών δύο οδηγιών και πέντε κανονισμών και μας οδηγεί στο Ευρωπαϊκό Δικαστήριο.

Θυμίζω ότι από την πρώτη στιγμή η πρώτη τοποθέτηση του κ. Μητσοτάκη ήταν η βιασύνη να μιλήσει για ανθρώπινο λάθος, κάτι στο οποίο συνέβαλε και η διάδοση κακοπροαίρετα μονταρισμένου ηχητικού υλικού σε μέσα ενημέρωσης.

Δύο χρόνια μετά, η κοινωνία πριν από δέκα μέρες εκφράστηκε με τον πιο ηχηρό τρόπο στις μαζικές κινητοποιήσεις σε όλη την Ελλάδα, αλλά και στο εξωτερικό και είπε όλα όσα έπρεπε να ακουστούν, τα οποία προσπαθούσατε να μην ακουστούν. Η κοινωνία ζήτησε όλα αυτά που είναι αυτονόητα: διαφάνεια, δικαιοσύνη, απόδοση ευθυνών και πάνω απ’ όλα αλήθεια. Είπε «όχι» στο κουκούλωμα και στα σχέδια συγκάλυψης. Η κοινωνική αντίδραση ήταν αυτή που ανάγκασε τον κ. Μητσοτάκη, τον κυνικό κ. Μητσοτάκη, αλλά και τον αναιδή κ. Γεωργιάδη, να πουν μετά από δύο ολόκληρα χρόνια ότι σκύβουν το κεφάλι στους συγγενείς των θυμάτων.

Δύο χρόνια σιωπής, δύο χρόνια ομερτά από την Κυβέρνηση για το έγκλημα των Τεμπών. Δύο χρόνια που σημαδεύτηκαν από την κυβερνητική προσπάθεια να αποδοθεί το δυστύχημα σε ανθρώπινο λάθος. Και όλα αυτά μπορεί να περνούσαν στο ντούκου αν δεν είχαμε αναδείξει και την παράνομη ρουσφετολογική τοποθέτηση του σταθμάρχη.

Δύο χρόνια που συνοδεύτηκαν, επίσης, από την άρνησή σας, από την άρνηση της κυβερνητικής Πλειοψηφίας στην εξεταστική επιτροπή και αφορούσε τον περιορισμό της διαφάνειας και της αλήθειας, την παράβαση όρκου, τον αποκλεισμό μαρτύρων που προτάθηκαν, για να κρύψετε όχι απλά την αλήθεια, αλλά και τις ευθύνες. Και το ερώτημα που τίθεται είναι ποιες ευθύνες ήθελαν να κρύψουν τα μέλη της εξεταστικής.

Επίσης, σημαδεύτηκαν από την άρνηση της κυβερνητικής Πλειοψηφίας εδώ στη Βουλή να προχωρήσουμε την προκαταρκτική επιτροπή για τη Σύμβαση 717, παρά το γεγονός ότι η Ευρωπαία Εισαγγελέας είχε στείλει δικογραφία, κάτι το οποίο εμείς στηρίξαμε από την πρώτη μέρα και είχαμε δεχθεί να γίνει διερεύνηση όλων των Υπουργών. Δεν είχαμε αφήσει κανένα σκοτεινό σημείο.

Επίσης, αυτά τα δύο χρόνια σημαδεύτηκαν από την κατηγορηματική δέσμευση του κυρίου Πρωθυπουργού για το ότι δεν υπήρχε εύφλεκτο φορτίο στην εμπορική αμαξοστοιχία, κάτι για το οποίο δεν είχε καμία αρμοδιότητα ούτε υποχρεώθηκε από πουθενά να το πει. Επέλεξε να το πει. Και τι προέκυψε από αυτό; Παραπλάνηση και της κοινής γνώμης, συγκάλυψη, καθυστέρηση.

Και προφανώς αυτά τα δύο χρόνια χαρακτηρίστηκαν και από το μπάζωμα, το οποίο για όσους γνωρίζετε από νομική επιστήμη ήταν καταστροφή πειστηρίων εγκλήματος, κάτι που καθυστερήσατε να παραδεχτείτε και λέγατε ότι ήταν για να ανοίξει δρόμος. Και έκρυψαν και τους χώρους στους οποίους γινόταν η απόθεση και τα ιδιωτικά συμβόλαια που έγιναν για να γίνει το ξεμπάζωμα της περιοχής.

Όλα τα παραπάνω δείχνουν ότι υπήρχε ένα οργανωμένο, ενορχηστρωμένο σχέδιο από το Μέγαρο Μαξίμου και προσωπικά από τον κ. Μητσοτάκη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και προσέξτε! Είναι ο ίδιος Πρωθυπουργός που απ’ ό,τι λένε τα δημοσιεύματα, τα οποία δεν μας επιτρέψατε να ελέγξουμε στην εξεταστική, είχε ενημερωθεί με επιστολή του προέδρου του ΟΣΕ για τα προβλήματα αυτά. Ήταν εν γνώσει του τα προβλήματα πριν τη σύγκρουση και το δυστύχημα.

Τι παραδέχτηκε σε συνέντευξή του ο κ. Μητσοτάκης; Παραδέχτηκε ότι έγινε μπάζωμα, αλλά για καλό σκοπό. Παράβαση νόμου για καλό σκοπό και με ευθύνη Υπουργών που το έχουν παραδεχτεί μόνοι τους σε δημόσιο Βήμα!

Δεύτερον, παραδέχθηκε ότι η εξεταστική δεν ήταν μια καλή στιγμή. Δηλαδή τι ήταν αν δεν ήταν μια καλή στιγμή; Ήταν απόκρυψη της αλήθειας. Ήταν παράβαση όρκου. Το έκαναν τα μέλη της πλειοψηφίας της εξεταστικής επιτροπής.

Τρίτον, είπε ότι παραπλανήθηκε και παραπλάνησε και την κοινωνία, όταν ισχυρίστηκε με βεβαιότητα ότι δεν υπήρχε παράνομο φορτίο στην εμπορική αμαξοστοιχία, όπως με μεγάλη ευκολία είχε μιλήσει για θεωρίες συνωμοσίας και για τερατολογία. Το ερώτημα είναι γιατί. Για να κρύψει ποια αλήθεια; Για να κρύψει ποιες ευθύνες; Όλα τα ερωτήματα οδηγούν στο ποιες ευθύνες σκοπεύατε να κρύψετε.

Όσο κι αν ο κ. Μητσοτάκης προσπάθησε να μοιράσει ευθύνες σε οποιονδήποτε άλλον, ακόμα και στους συνεργάτες του, για να σωθεί, τα ερωτήματα παραμένουν: Για ποιον λόγο μπαζώθηκε ο χώρος εσπευσμένα; Για ποιον λόγο δεν δεχθήκατε να ελεγχθεί ο κ. Καραμανλής με το πόρισμα της Ευρωπαίας Εισαγγελέως, αλλά ακούσαμε μόνο ντροπιαστικά χειροκροτήματα μέσα σ’ αυτή την Αίθουσα; Για ποιον λόγο η εξεταστική δεν επιτέλεσε τον ρόλο της; Για ποιον λόγο αποκλείστηκαν ουσιώδεις μάρτυρες; Για ποιον λόγο ο κ. Μητσοτάκης παραπλάνησε την κοινωνία για το φορτίο της εμπορικής αμαξοστοιχίας; Ποιον εξυπηρετούν όλες αυτές οι μεθοδεύσεις; Ποιες ευθύνες κρύβετε; Θα είναι το ερώτημα που θα σας βασανίζει από εδώ και μπρος και το οποίο θα πρέπει κάποια στιγμή να απαντήσετε.

Αντί ο κ. Μητσοτάκης να απολογηθεί εδώ στη Βουλή, έριξε τις ευθύνες και στην κοινωνία και στους γονείς και στους συγγενείς και στην Αντιπολίτευση. Μας κατηγορείτε γιατί ζητάμε απαντήσεις; Μας κατηγορείτε γιατί ζητάμε να τηρήσουμε τον όρκο μας; Μας κατηγορείτε γιατί θέλουμε δικαιοσύνη και αλήθεια; Θα συνεχίσετε σε αυτή τη διαδρομή; Όλα τα ερωτήματα θα τίθενται πλέον εδώ και θα πρέπει να απαντήσετε με τη συνείδησή σας και με τον όρκο που έχετε δώσει.

Εμείς θέλουμε να πούμε ξεκάθαρα το εξής: Κύριε Μητσοτάκη, δεν θα μας αποθαρρύνετε. Εμείς θα συνεχίσουμε να αναζητάμε την αλήθεια, θα συνεχίσουμε να εκθέτουμε στην κοινωνία το σχέδιο συγκάλυψης και εσάς τον ίδιο!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Διότι είμαστε δεσμευμένοι να υπηρετήσουμε την ελληνική κοινωνία και θα χρησιμοποιήσουμε όλα τα κοινοβουλευτικά εργαλεία, για να διαλευκανθούν πλήρως όλες οι πτυχές που οδήγησαν στο έγκλημα των Τεμπών, αλλά και στο έγκλημα της συσκότισης και της συγκάλυψης. Αυτό κάναμε από την πρώτη μέρα. Ασκήσαμε με συνέπεια κοινοβουλευτικό έλεγχο και ήμασταν πολύ σοβαροί στη δημόσια σφαίρα και αναδείξαμε στις ομιλίες μας και στις τοποθετήσεις μας όλα όσα έζησαν οι άνθρωποι που υπέφεραν τιμώντας με σεβασμό τη μνήμη των θυμάτων, γιατί οι ευθύνες πρέπει να αποδοθούν όσο ψηλά κι αν φτάνουν.

Καταθέσαμε αίτημα για σύσταση προκαταρκτικής επιτροπής για τη Σύμβαση 717. Συμπράξαμε με το ΠΑΣΟΚ για την υποβολή πρότασης δυσπιστίας, όταν αποκαλύφθηκαν οι χειρισμοί της Κυβέρνησης. Φέραμε επανειλημμένα στο Ευρωκοινοβούλιο το θέμα των Τεμπών, δίνοντας βήμα στους συγγενείς των θυμάτων να ακουστούν και να εκθέσουν την ανάγκη να γίνει μια ολοκληρωμένη έρευνα, γιατί η Κυβέρνηση δεν το επέτρεπε. Και πήγαμε και στο Ευρωκοινοβούλιο. Το ψήφισμα του Ευρωκοινοβουλίου για το κράτος δικαίου στην Ελλάδα κατέγραψε αυτήν την ανησυχία των Ευρωβουλευτών του ΣΥΡΙΖΑ, αλλά και της ελληνικής κοινωνίας, γιατί δεν υπήρξε αμεροληψία από την κυβερνητική Πλειοψηφία στην εξεταστική επιτροπή.

Κι εγώ προσωπικά, από την προηγούμενη θέση του Προέδρου της Κοινοβουλευτικής Ομάδας, αλλά και πρόσφατα τους τελευταίους τρεις μήνες, εδώ, είχα ομιλίες δικές μου και τοποθετήσεις δημόσιες. Έχουμε δύο σελίδες γεμάτες λεπτομερείς τοποθετήσεις του ΣΥΡΙΖΑ και στην Ελλάδα, αλλά και στην Ευρωβουλή. Δύο σελίδες γεμάτες, δύο χρόνια! Όμως, υπήρχε σιγή ασυρμάτου! Και αναρωτιέμαι μήπως ήταν και στοχευμένη και μεθοδευμένη και η σιγή ασυρμάτου! Και απηύθυνα αυτό το ερώτημα και στη δημόσια τηλεόραση μία μέρα μετά τη συνέντευξη του Πρωθυπουργού.

Αναδείξαμε, λοιπόν, το ζήτημα αυτό. Καλέσαμε ουσιώδεις μάρτυρες και στηρίξαμε τους συγγενείς των θυμάτων που αντιμετωπίστηκαν με χλεύη από κάποια στελέχη της Νέας Δημοκρατίας, γιατί για μας είναι ύψιστο καθήκον το θέμα της αλήθειας. Γι’ αυτό και καταθέσαμε το αίτημα για προ ημερησίας διάταξης συζήτηση στη Βουλή και ζητήσαμε τον άμεσο προγραμματισμό αυτής της συζήτησης.

Κυρία Πρόεδρε, κυρίες και κύριοι Βουλευτές, έχουν περάσει πάνω από δέκα μέρες και η Κυβέρνηση δεν έχει απαντήσει. Ο κ. Μητσοτάκης δεν έχει απαντήσει. Ρωτήσαμε πάλι σήμερα τον Πρόεδρο της Βουλής και μας είπε ότι έχει κατατεθεί εγγράφως το αίτημά μας. Το στέλνει ο κ. Κακλαμάνης στην Κυβέρνηση, στον κ. Μητσοτάκη, για να έρθει να τοποθετηθεί εδώ, να μιλήσει με τους επικεφαλής των κομμάτων για το θέμα του εγκλήματος των Τεμπών. Το ερώτημα είναι γιατί δεν έρχεται ο Πρωθυπουργός. Νομίζω ότι δίνει και άλλη μία τραγική απάντηση στο πόσο σέβεται τη Βουλή και τους θεσμούς ο κ. Μητσοτάκης.

Η απάντηση είναι «καθόλου». Και ας ήρθατε, κύριε Βορίδη, αντ’ αυτού εδώ να τοποθετηθείτε. Ένας Υπουργός που δεν έχει ψηφίσει, θυμίζω, νομοσχέδιο της Κυβέρνησής του ήρθε να τοποθετηθεί εκ μέρους του Πρωθυπουργού!

Μετά την υποβολή της πρότασής μας για την προ ημερησίας διάταξης συζήτηση στη Βουλή, ορθώς και το Κομμουνιστικό Κόμμα Ελλάδας και η Νέα Αριστερά υπέβαλαν και αυτοί αίτημα. Όμως, ο κ. Μητσοτάκης επέλεξε να πάει σε ένα τηλεοπτικό κανάλι και όχι να έρθει στη Βουλή μετά την υποβολή του αιτήματος. Όμως, και η τηλεοπτική του συνέντευξη ήταν αποκαλυπτική. Ήταν αποκαλυπτική για όλους τους λόγους που η ελληνική κοινωνία δικαίως αισθάνεται οργή.

Κυρίες και κύριοι Βουλευτές, η ελληνική κοινωνία δυσπιστεί και μέμφεται τον κ. Μητσοτάκη. Γι’ αυτό καλέσαμε όλα τα προοδευτικά κοινοβουλευτικά κόμματα να καταθέσουμε μαζί μία πρόταση μομφής, όπως η κοινωνία έχει καταθέσει κατά του κ. Μητσοτάκη!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και ξέρετε γιατί; Διότι σε πανελλήνια μετάδοση ο Πρωθυπουργός επιβεβαίωσε όλα όσα κατήγγειλαν οι γονείς, οι συγγενείς, οι τραυματίες του εγκλήματος των Τεμπών και πολλοί προοδευτικοί πολίτες, πολλά προοδευτικά κόμματα. Παραδέχθηκε ότι παραπλάνησε την ελληνική κοινωνία μιλώντας για θεωρίες συνωμοσίας, παραδέχτηκε ότι έγινε μπάζωμα. Τα παραδέχθηκε όλα αυτά που σας είπα. Ομολόγησε και για την εξεταστική επιτροπή. Σας θυμίζω ότι μιλάμε για μια εξεταστική επιτροπή όπου απαγορεύσατε να έρθει ο Πρόεδρος των Μηχανοδηγών, ο Πρόεδρος της Επιτροπής Τηλεδιοίκησης, ο προηγούμενος Πρόεδρος του ΟΣΕ που είχε στείλει την επιστολή και στον κύριο Πρωθυπουργό, ο Διευθύνων Σύμβουλος της ΤΡΑΙΝΟΣΕ που είχε στείλει και αυτός επιστολή στον κ. Καραμανλή.

Όλα αυτά τα έχουμε καταγγείλει και η κοινωνία τα γνωρίζει. Γι’ αυτό υπάρχει οργή στην κοινωνία. Όπως γνωρίζει η κοινωνία και τι κάνατε με τη δικογραφία της Ευρωπαίας Εισαγγελέως.

Ήθελα να ρωτήσω το εξής: Νοιώθετε περήφανοι σήμερα για τα χειροκροτήματα στον κ. Καραμανλή μετά τα μεγαλειώδη παλλαϊκά συλλαλητήρια; Θα το ξανακάνετε; Θα χειροκροτήσετε ξανά τον ελεγχόμενο για το έγκλημα των Τεμπών κ. Καραμανλή σ’ αυτήν την Αίθουσα; Τι άλλες αποκαλύψεις συγκάλυψης και αναξιοπιστίας χρειάζονται για τον κ. Μητσοτάκη; Είναι δυνατόν όλη η ελληνική κοινωνία να μιλάει δέκα μέρες για το έγκλημα των Τεμπών, να έρχονται συνέχεια, κάθε μέρα, νέες αποκαλύψεις για μεθοδεύσεις της συγκάλυψης και να μην έρθει εδώ ο κ. Μητσοτάκης να λογοδοτήσει; Οφείλει να έρθει στη Βουλή!

Κυρίες και κύριοι Βουλευτές, πήρα τον λόγο και γι’ αυτό, γιατί πρέπει να τηρηθεί ο κοινοβουλευτικός κανόνας. Δεν μπορεί ο Πρωθυπουργός να κρύβεται! Δεν του επιτρέπει η ελληνική κοινωνία να κρύβεται! Δεν του επιτρέπει ο ΣΥΡΙΖΑ - Προοδευτική Συμμαχία να κρύβεται!

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Το ντόμινο μετά από τα συλλαλητήρια είναι αποκαλυπτικό: στοιχεία από την πραγματογνωμοσύνη του Πανεπιστημίου της Γάνδης, καταθέσεις αστυνομικών για την πίεση που ασκήθηκε ώστε να μην καθυστερήσει ή να μην τηρηθούν οι κανόνες ανάκρισης για το μπάζωμα.

Κυρίες και κύριοι Βουλευτές, η άμεση υποβολή πρότασης δυσπιστίας κατά του κ. Μητσοτάκη και της Κυβέρνησης είναι μονόδρομος. Με δεδομένο ότι από εχθές ο κ. Ανδρουλάκης διαπιστώνει κι αυτός ότι έγιναν αυταπόδεικτα αντιθεσμικές μεθοδεύσεις και ζητάτε μέχρι και απόσυρση της υποψηφιότητας του κ. Τασούλα, ναι, επιμένουμε στην από κοινού πρόταση μομφής. Δεν έχουμε τίποτα να περιμένουμε. Δεν έχουμε ανάγκη να δώσουμε καθόλου χρόνο στον κ. Μητσοτάκη.

Ο δισταγμός του ΠΑΣΟΚ να συνεργαστεί μαζί μας, με τη Νέα Αριστερά και την Πλεύση Ελευθερίας που ήδη έχουν δεχτεί την πρόταση δυσπιστίας, δίνει πολιτικό χρόνο στην Κυβέρνηση για να αλλάξει αφήγημα ίσως ή να χρησιμοποιήσει άλλες εξελίξεις.

Σε κάθε περίπτωση, δίνει χρόνο στην Κυβέρνηση η οποία πρέπει να απαντήσει στο αίτημα της ελληνικής κοινωνίας γιατί το αίτημα της ελληνικής κοινωνίας διατυπώθηκε την προηγούμενη Κυριακή. Η στρατηγική του «περιμένετε» για να έχετε δεν ξέρω ποια πρωτοβουλία, έχει τον κίνδυνο του εγκλωβισμού.

Εμείς έχουμε πει ότι θα παραμείνουμε στην πρόταση συνεργασίας των προοδευτικών κοινοβουλευτικών κομμάτων για κοινή πρόταση δυσπιστίας και έχουμε τοποθετηθεί ήδη, όχι μόνο μετά από τη χθεσινή πρωτοβουλία του κ. Ανδρουλάκη, και για την προκαταρκτική προανακριτική επιτροπή και για να είμαι ακριβής, για προκαταρκτικές προανακριτικές επιτροπές, γιατί αυτή είναι η πρώτη την οποία ξεκινάμε να συζητάμε σε λίγες μέρες.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Υπενθυμίζω, για να μην ξεχαστεί και μείνει στα Πρακτικά της Βουλής, ότι παραμένουν ανοιχτά και ως εκκρεμότητες: Πρώτον, το έγκλημα αυτό καθαυτό, η σύγκρουση, οι αιτίες και οι ευθύνες που οδήγησαν. Δεύτερον, όλα τα υπόλοιπα ζητήματα που συνδέονται με τη συγκάλυψη και με τη μονταζιέρα και με τη διαχείριση των εύφλεκτων και με τα θέματα του μπαζώματος.

Θέτω όμως μια επισήμανση για τη συζήτηση που άνοιξε από χθες για την προκαταρκτική επιτροπή για τον κ. Τριαντόπουλο. Τα πορίσματα που αναμένονται για το φορτίο της εμπορικής αμαξοστοιχίας πρέπει να συζητηθούν κατά τη διάρκεια της προανακριτικής. Κι αυτό γιατί επηρεάζουν την παράβαση και πρέπει να συζητηθούν και σε όλες τις υπόλοιπες προκαταρκτικές επιτροπές για τα επόμενα πολιτικά πρόσωπα που έπονται, γιατί δεν μιλάμε για ένα απλό πλημμέλημα, αλλά για αναβάθμιση του κατηγορητηρίου. Και το θέτουμε προκαταβολικά για να είμαστε συνεπείς και να είναι ενημερωμένη η ελληνική κοινωνία.

Η απόκρυψη, δια του μπαζώματος, του λόγου της έκρηξης συνδέεται και με πιθανή δίωξη για την έκρηξη αυτή καθαυτή. Κι αυτό πρέπει να ληφθεί υπ’ όψιν στην προανακριτική επιτροπή και το επισημαίνουμε συναδελφικά και δημόσια και σε εσάς που πήρατε την πρωτοβουλία χθες μιας δημόσιας ανακοίνωσης.

Είχαμε εντοπίσει από πριν και είχαμε πει πριν από τα συλλαλητήρια ότι πρέπει το σύνολο της δικαστικής έρευνας και όλα τα πορίσματα να έρθουν στη Βουλή και να είναι στοιχεία της έρευνας και της απόδοσης ευθυνών και για την παράβαση νόμου περί ευθύνης Υπουργών.

Το λέμε ξανά για να μην ξεχαστεί και για να μην έχουμε μια ταπείνωση ή μια διαχείριση σε χαμηλότερο επίπεδο ενός κρίσιμου θέματος. Η Κυβέρνηση μπορεί να το θελήσει, αλλά δεν πρέπει να γίνουν χατίρια αυτήν τη στιγμή ή εκπτώσεις στην έρευνα η οποία πρέπει να φτάσει στο βάθος.

Το ξέραμε, γιατί το ζητάγαμε και γιατί το ζητάνε και οι γονείς και οι συγγενείς των θυμάτων αλλά και οι νομική τους παραστάτες, γι’ αυτό και το επαναλαμβάνω γιατί είναι μια κρίσιμη συζήτηση.

Επίσης, προσθέτω ότι πρέπει όλοι οι υπεύθυνοι να κριθούν από τον φυσικό δικαστή και να μην επιχειρήσει η κυβερνητική Πλειοψηφία να αθωώσει ή να σβήσει παραπτώματα όπως επιχείρησε να κάνει με τον κ. Καραμανλή στη συζήτηση για τη Σύμβαση 717.

Εμείς είμαστε λοιπόν θετικοί στην πρώτη προτεινόμενη προκαταρκτική επιτροπή. Ήδη μιλήσαμε και για επόμενα βήματα. Ξεκαθαρίζουμε ότι η συζήτηση για τις ευθύνες του κ. Τριαντόπουλου, τις οποίες έχει παραδεχτεί δημόσια, δεν αφορούν μόνο αυτόν, αλλά και τον εντολέα του και επίσης την αποκάλυψη του τι ήθελαν να κρύψουν, ποιες ευθύνες και ποιανών ευθύνες ήθελαν να κρύψουν.

Το έγκλημα των Τεμπών αποτελείται από δύο σκέλη. Το ένα είναι η σύγκρουση αυτή καθαυτή και το δεύτερο είναι το σχέδιο συγκάλυψης. Όμως, ο πρόεδρος της εξεταστικής επιτροπής που χειρίστηκε με αυτόν τον απαράδεκτο τρόπο τη λειτουργία της εξεταστικής, και καταγγέλθηκε από εμάς, ο Πρόεδρος της Βουλής που κράτησε στα συρτάρια κρίσιμα στοιχεία που διαβιβάστηκαν στη Βουλή, όπως διαπιστώνουμε τώρα, κρύφτηκε πίσω από ασάφειες του Κανονισμού μη ανακοινώνοντας ουσιώδη στοιχεία τα οποία έχουν έρθει ως πρόσθετα στοιχεία της δικογραφίας, θέλω να ξεκαθαρίσω πως δεν αυτενεργούσαν. Εντολές εκτελούσαν. Και πίσω απ’ όλες αυτές τις εντολές και το σχέδιο συγκάλυψης είναι ο κ. Μητσοτάκης που ανέλαβε και με το ανθρώπινο λάθος, αλλά και με τις θεωρίες συνωμοσίας και με τον κατηγορηματικό τρόπο που τοποθετήθηκε για το μπάζωμα και τον μη εύφλεκτο χαρακτήρα των υλικών, να αναλάβει ο ίδιος την παραπλάνηση της κοινής γνώμης και την απόκρυψη ευθυνών. Ο κ. Μητσοτάκης είναι ο ενορχηστρωτής του σχεδίου συγκάλυψης.

Οφείλω να πω, κυρίες και κύριοι Βουλευτές, ότι η Κυβέρνηση σε αυτές τις κρίσιμες ώρες έχει αποτύχει να διασφαλίσει ότι όλα τα στοιχεία είναι στη διάθεση της δικαιοσύνης. Έχει χάσει την εμπιστοσύνη της κοινωνίας και αδυνατεί να ανταποκριθεί στον θεσμικό της ρόλο. Η Κυβέρνηση με τις επιλογές της έχει τραυματίσει συνολικά το κράτος δικαίου στην Ελλάδα κι αυτό το έχει κάνει με σχέδιο. Και ξέρετε γιατί; Γιατί δεν σέβεστε τη δημοκρατία και τους κανόνες της, γιατί το μόνο που ενδιαφέρει τον κ. Μητσοτάκη είναι η εξουσία, η καρέκλα και η εξυπηρέτηση των οικονομικών συμφερόντων που τον έκαναν Πρωθυπουργό. Και σε αυτήν την επιλογή του δεν σέβεται τους θεσμούς και δεν τηρεί τους κανόνες.

Να θυμίσω το σκάνδαλο των υποκλοπών και την απαράδεκτη αρχειοθέτησή του την οποία έχουμε καταγγείλει; Να θυμίσω το πολύ σοβαρότερο θέμα του εγκλήματος των Τεμπών που συζητάμε και σήμερα; Ή να θυμίσω στο πόρισμα του Συνηγόρου του Πολίτη που είδαμε προχτές το οποίο αναφέρεται στο τραγικό ναυάγιο στην Πύλο, όπου και εκεί βλέπουμε να επαναλαμβάνεται η ίδια μέθοδος συγκάλυψης; Διότι κι εκεί εξαφανίστηκαν στοιχεία από κάμερες, από κινητά, συνομιλίες και υπάρχουν ευθύνες σε ανώτατα στελέχη του Λιμενικού και της Ακτοφυλακής.

Είναι, επίσης, ντροπιαστική η επίθεση που δέχεται ο Συνήγορος του Πολίτη τώρα από την Κυβέρνηση, γιατί ο Συνήγορος του Πολίτη τήρησε τις υποχρεώσεις του. Γνωρίζουμε ότι η Κυβέρνηση έχει αλλεργία στις ανεξάρτητες αρχές. Δεν δίστασε ακόμα και ο ίδιος ο Πρωθυπουργός να στραφεί κατά του κ. Ράμμου για την υπόθεση των υποκλοπών. Ακόμα μια κηλίδα στη χώρα μας.

Επαναλαμβάνουμε, λοιπόν, την πρότασή μας για άμεση κατάθεση πρότασης δυσπιστίας τώρα για να φύγει η Κυβέρνηση της Νέας Δημοκρατίας που πλήττει τη δημοκρατία και το κράτος δικαίου.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Για εμάς δεν είναι θέμα τακτικής και πολιτικής διαχείρισης. Δεν είναι θέμα συγκυρίας. Για εμένα προσωπικά, αλλά και για την Κοινοβουλευτική Ομάδα του ΣΥΡΙΖΑ είναι θέμα αξιών και είναι θέμα όρκου. Είναι ο όρκος μας ως Βουλευτές. Δεν μας επιτρέπεται να βλέπουμε να παραβιάζονται βασικές αρχές της δημοκρατίας, της διαφάνειας, της δικαιοσύνης και να μένουμε άφωνοι. Θα το φωνάξουμε μέσα και έξω από τη Βουλή, ενώνοντας τις φωνές μας με τους πολίτες αυτής της χώρας και το ερώτημα θα τεθεί στη συνέχεια ως ερώτημα συνείδησης στους Βουλευτές της Νέας Δημοκρατίας. Εκεί θα μετρηθείτε και με τη συνείδησή σας και με την ιστορία και να είστε σίγουροι ότι η κοινωνία θα σας κρίνει πολύ αυστηρά.

Κυρίες και κύριοι Βουλευτές, ένα τέτοιο θέμα δημοκρατίας είναι προφανές ότι έχει επισκιάσει το σημερινό αθλητικό νομοσχέδιο. Θέλω να αναφερθώ σ’ ένα μόνο θέμα που συνδέεται με τη θεσμοθέτηση της Πανελλήνιας Ημέρας Φιλάθλου πριν από έναν χρόνο. Θυμάστε, κύριε Υπουργέ, ότι το κάναμε μαζί. Πράγματι, είχατε δεχτεί μια τροπολογία της Αντιπολίτευσης και τιμήσαμε μαζί την 1η Φεβρουαρίου ως Πανελλήνια Ημέρα Φιλάθλου, μετά από πρόταση που είχε κάνει η Κοινοβουλευτική Ομάδα του ΣΥΡΙΖΑ και ψήφισαν αρκετά κόμματα.

Μια ημέρα μετά, την Κυριακή, γίναμε πάλι μάρτυρες επεισοδίων και βγήκατε να μιλήσετε για αυστηρές κυρώσεις. Τι να το κάνουμε, κύριε Υπουργέ, εκ των υστέρων; Έναν χρόνο επενδύσατε σε αυτήν την ημέρα; Υπήρξαν πρωτοβουλίες; Υπήρξε πρόληψη; Υπήρξε κοινωνικός διάλογος; Πάλι κατασταλτικά μέτρα εκ των υστέρων; Πάλι αυστηροποίηση των ποινών; Πρόληψη θέλουμε, δεν μπορούμε να τρέχουμε πίσω από τραγικά γεγονότα. Αυτό σας είχαμε πει και πριν από έναν χρόνο. Και βέβαια ήταν σωστό ότι όλοι μαζί ψηφίσαμε αυτήν τη ρύθμιση, αλλά πρέπει να την εφαρμόσουμε ουσιαστικά. Κι αυτή η συντηρητική αντίληψη στην Κυβέρνηση έχει αποτύχει παταγωδώς, διότι μετράμε συνεχώς επεισόδια και όξυνση. Ποιος χαίρεται σε μια Ελλάδα που δεν πηγαίνουν φίλαθλοι άλλων ομάδων στα γήπεδα του ποδοσφαίρου; Είναι αυτό 21ος αιώνας;

Η Κυβέρνηση τι κάνει; Και, δυστυχώς, το κάνει και με δική σας ευθύνη, κύριε Υπουργέ. Πέντε χρόνια τώρα, αλλάζει συνεχώς τον νόμο. Μετράμε πέντε αλλαγές. Δεν είναι, όμως, αυτό λύση. Αυτό είναι τουλάχιστον αποτυχία, αν όχι υποκρισία.

Εμείς προσπαθήσαμε να καλύψουμε τα λάθη αυτά, και το κενό που υπάρχει, για να ανταποκριθούμε και στην ανάγκη της κοινωνίας, για αυτό προτείναμε και αυτό το μέτρο της Πανελλήνιας Ημέρας Φιλάθλου, και τα εκπαιδευτικά προγράμματα που πρότεινε η Δομή στο όνομα του Άλκη. Γιατί θυμίζω ότι όλη αυτή η πρωτοβουλία είναι στη μνήμη του Άλκη Καμπανού, ενός νέου φιλάθλου της Θεσσαλονίκης που χάθηκε.

Σε εκδήλωση που πραγματοποιήσαμε στη Θεσσαλονίκη την Παρασκευή, που ήταν και ο πατέρας του Άλκη, αλλά και η Δομή, ήταν όλοι μαζί στο ίδιο τραπέζι. Κύριε Υπουργέ, αυτό πρέπει να κάνετε. Ήταν όλοι μαζί, ήταν οι αθλητικοί φορείς, ήταν οι επιστήμονες, ήταν η αυτοδιοίκηση, ήταν η Αστυνομία, προφανώς ήταν οι δημοσιογραφικές ενώσεις. Συζητήσαμε για το πώς μπορούμε να χτίσουμε μια καλύτερη κοινωνία. Η πρόληψη είναι η λύση, όχι η αποσπασματική και εκ των υστέρων αντιμετώπιση μόνο, με κατασταλτικό ή πειθαρχικό τρόπο. Αυτή είναι και η διαφορά μας.

Θα μου επιτρέψετε να πω μια κουβέντα μόνο και για την αγωνία που υπάρχει τις τελευταίες ημέρες στη Σαντορίνη με τα πολλαπλά σεισμικά φαινόμενα. Είμαστε όλοι, πιστεύω, συμπαραστάτες των πολιτών και των επαγγελματιών που αγωνιούν, όχι μόνο στη Σαντορίνη, αλλά και στα γειτονικά νησιά, γιατί όλα τα νησιά στις Νότιες Κυκλάδες εισπράττουν αυτόν τον φόβο. Μίλησα σήμερα προσωπικά με τον Δήμαρχο της Σαντορίνης, τον κ. Ζώρζο, και του εξέφρασα και εκ μέρους του ΣΥΡΙΖΑ τη στήριξή μας και του είπα ότι είμαστε στη διάθεσή του για οτιδήποτε χρειάζεται. Πράγματι έχουμε βγάλει και σχετικές ανακοινώσεις. Έχουμε πάρει και πρωτοβουλίες για τα σχέδια έκτακτης ανάγκης που έχουν ήδη αρχίσει και δομούνται. Να πω εκ των προτέρων ότι εμείς ελπίζουμε να είναι όλο και πιο ήπιο το φαινόμενο και να μην υπάρξει κανένας κίνδυνος.

Καλώς τέθηκε σε εφαρμογή το σχέδιο εκτάκτων αναγκών. Όμως, να σημειώσω ότι παράλληλα με το σχέδιο αντιμετώπισης εκτάκτων αναγκών, μήπως να κάνετε κάτι και με το Νοσοκομείο της Σαντορίνης που δεν έχει στελέχωση; Διότι εκ των υστέρων και για να αντιμετωπίσετε τον φόβο -για να μην πω κάτι άλλο- και την ανησυχία των πολιτών, ενεργοποιήθηκε το σχέδιο, ως οφείλατε. Αυτό ήταν υποχρέωσής σας. Δεν είναι για χειροκροτήματα. Όμως, μήπως να κάνατε και κάτι για το νοσοκομείο;

Επίσης, να επισημάνουμε και την αισχροκέρδεια η οποία παρατηρήθηκε, ενόσω οι πολίτες, οι επιχειρηματίες, οι νησιώτες αγωνιούσαν να φύγουν από εκεί. Εμείς θέλουμε να εκτονωθεί η σεισμική ακολουθία και για έναν ακόμα λόγο, για να μην βρεθούν οι πολίτες της Σαντορίνης μπροστά σε αυτό που ζουν στο Αρκαλοχώρι, στο Ζάρκο και στο Δαμάσι εδώ και πέντε χρόνια. Γιατί εδώ και πέντε χρόνια άλλοι συμπολίτες μας ζουν σε κοντέινερ με δική σας ευθύνη. Ζουν σε κοντέινερ με δική σας ευθύνη εδώ και πέντε χρόνια.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Επισκέφτηκα προσωπικά τους τελευταίους τέσσερις μήνες και το Αρκαλοχώρι στην Κρήτη και το Δαμάσι στη Λάρισα και το Ζάρκο στα Τρίκαλα. Υπερήλικες υπήρχαν. Υπήρχε εκεί μία κυρία, μία γιαγιά ογδόντα τριών ετών και ένας παππούς ογδόντα που ζούνε σε δεκατέσσερα τετραγωνικά, όπως μας έλεγε ο παππούς στο Δαμάσι. Πέντε χρόνια και εσείς είστε απόντες και απούσες. Να μην συμβεί, λοιπόν, καμιά καταστροφή, γιατί δεν έχουμε καμία εμπιστοσύνη στο τι θα κάνει η Κυβέρνηση και για την καταβολή αποζημιώσεων, αλλά και απλά για να έχουν ένα σπίτι οι πολίτες. Μάλιστα στο Δαμάσι πήγε ο κ. Μητσοτάκης να εγκαινιάσει σχολείο, αλλά δεν έχουν σπίτια να μείνουν. Δηλαδή αυτό δεν είναι υποκρισία;

Τέλος, κυρία Πρόεδρε, βασικός λόγος για τον οποίον πήρα σήμερα τον λόγο είναι η τροπολογία του ΣΥΡΙΖΑ για τον 13ο και τον 14ο μισθό των δημοσίων υπαλλήλων, που είναι η επαναφορά των δώρων των εορτών και αδείας στους εργαζόμενους στο δημόσιο. Η πρωτοβουλία μας αυτή πρώτα από όλα υποδηλώνει την ταυτοτική σχέση που έχει ο ΣΥΡΙΖΑ με τον κόσμο της εργασίας. Και η επανεκκίνηση του ΣΥΡΙΖΑ, η επαναφορά μας σαν ένα σοβαρό και συγκροτημένο κόμμα τους τελευταίους μήνες, έπρεπε να ξεκινήσει από τα θέματα της εργασίας.

Είδαμε τη ΓΣΣΕ και την ΑΔΕΔΥ αμέσως μετά την ανάληψη των καθηκόντων μου, και έχουμε προβεί άμεσα στην επεξεργασία της τροπολογίας. Αφουγκραζόμαστε τα αιτήματα των εργαζομένων γιατί είναι ένα πάγιο και δίκαιο αίτημα η επιστροφή του 13ου και του 14ου μισθού και γιατί αντικατοπτρίζει τους αγώνες και τις κατακτήσεις των εργαζομένων για ένα μέτρο το οποίο αγωνίζονταν εκατό χρόνια. Από το 1925 ξεκινάει αυτή η συζήτηση. Έχει έναν αιώνα ιστορία ο 13ος και 14ος μισθός στην Ελλάδα, και η καταβολή του σταμάτησε το 2012. Οι δημοσιονομικοί λόγοι, για τους οποίους σταμάτησε η καταβολή του, έχουν εκλείψει. Η χώρα μας έχει βγει από τα μνημόνια. Και σας θυμίζω ότι αυτό έγινε όταν ήταν κυβέρνηση ο ΣΥΡΙΖΑ, και ο Αλέξης Τσίπρας πρωθυπουργός, για να μην ξεχνιόμαστε.

Η συζήτηση που κάνουμε τώρα δεν αφορά μια δωρεά, μια κίνηση αλληλεγγύης, ένα φιλοδώρημα. Όχι. Ο 13ος και ο 14ος μισθός είναι αναπόσπαστο κομμάτι, τμήμα των αποδοχών των δημοσίων υπαλλήλων, δεν είναι χατίρι, ούτε αγαθοεργία. Είναι ο μισθός τους. Λείπει ο μισθός τους. Και ως κατάκτηση των εργαζομένων εμείς την αντιμετωπίζουμε. Και πρέπει να προβούμε άμεσα σε αυτό το μέτρο διότι οι οικογένειες των δημοσίων υπαλλήλων ζουν μια οικονομική αιμορραγία, και εξαιτίας της αισχροκέρδειας που στηρίζει η Κυβέρνησή σας τα τελευταία χρόνια.

Όπως το συζητήσαμε και σήμερα ξανά με την ΑΔΕΔΥ -το είχαμε συζητήσει και πριν από δύο μήνες- ο 13ος και ο 14ος μισθός υποδηλώνουν το αίτημα «επιβίωση με αξιοπρέπεια». Είναι μέχρι εκεί, επιβίωση με αξιοπρέπεια. Αυτό ακριβώς. Διότι οι μισθοί των δημοσίων υπαλλήλων στην Ελλάδα υποχώρησαν κατά ποσοστό πάνω από 20%, ενώ αντίθετα αυξήθηκαν στην Ευρώπη. Εμείς θέλουμε να είμαστε Ευρώπη, εσείς δεν θέλετε. Το μέτρο αυτό είναι αντίστοιχο με την ευρωπαϊκή πολιτική. Αυτό ξεκάθαρα μας είπαν και όλα τα μέλη της Εκτελεστικής Επιτροπής της ΑΔΕΔΥ. Και θεωρώ ότι πρέπει η Κυβέρνηση να δώσει μια απάντηση.

Είναι σήμερα εδώ ο Υπουργός Αθλητισμού, αλλά θα πρέπει να δοθεί μια απάντηση στο εξής ερώτημα. Τι λέει η Κυβέρνηση για τον 13ο και τον 14ο μισθό; Θα πάρει θέση; Θα δώσει μια απάντηση; Άλλες χώρες που είχαν αντίστοιχα μέτρα μνημονιακά, όπως η Ισπανία και η Πορτογαλία, μετά από μια αναστολή καταβολής επέστρεψαν και επανέφεραν τα μέτρα αυτά.

Πρέπει, επίσης, να σας πω ότι η πρότασή μας είναι και απόλυτα κοστολογημένη. Είναι κοστολογημένο και το δημοσιονομικό αποτύπωμα, είναι κοστολογημένη και προσδιορισμένη και η πηγή των εσόδων. Αλλά επίσης είναι κοστολογημένο και αποτυπωμένο και το φορολογικό έσοδο που θα προκύψει με την καταβολή του 13ου και του 14ου, και οι ασφαλιστικές εισφορές που θα προκύψουν από την καταβολή 13ου και 14ου, και ο δευτερογενής ΦΠΑ που θα προκύψει από την κατανάλωση, και η ενίσχυση της κατανάλωσης, και το εισόδημα για άλλους κλάδους και για την αγορά, γιατί το ξέρετε ότι ο 13ος και ο 14ος μισθός θα πάνε στην αγορά. Άρα, θα πάνε στους επαγγελματίες, στους βιοτέχνες και στους εμπόρους της χώρας μας. Και τελικά το δημοσιονομικό αποτύπωμα φτάνει ως κόστος επιβάρυνσης περίπου στο 1 δισεκατομμύριο ευρώ.

Το ερώτημα είναι: Μπορούν να έχουν τέσσερις τράπεζες 4 δισεκατομμύρια κέρδη τον χρόνο και δεν μπορούν όλοι οι δημόσιοι υπάλληλοι να πάρουν πίσω τους μισθούς τους για 1 δισεκατομμύριο ευρώ πραγματικό κόστος; Είναι ένα ερώτημα που πρέπει να το απαντήσετε εσείς.

Εμείς πάντως καταθέσαμε αυτήν την τροπολογία γιατί η συζήτηση για μια αύξηση 12 ευρώ τον μήνα για τους δημοσίους υπαλλήλους που κάνει η Κυβέρνηση, είναι ντροπή, και γιατί οφείλουμε να πάρουμε μέτρα για να μην είμαστε τελευταίοι στην αγοραστική δύναμη στην Ευρώπη. Να ασχοληθείτε με κάτι σοβαρό και όχι με τα ρουσφέτια, με τα οποία ασχολείστε μόνο όταν πρόκειται για δημοσίους υπαλλήλους, γιατί μόνο σε αυτό είστε καλοί. Είναι θεσμική υποχρέωση της πολιτείας και δεν υπάρχει πλέον καμία δικαιολογία. Είναι θέμα αξιοπρέπειας. Η τροπολογία μας είναι και μια καλή ευκαιρία να ανοίξει ένας δημόσιος διάλογος.

Εμείς, λοιπόν, θεωρούμε ότι πρέπει να τοποθετηθούν και τα υπόλοιπα κόμματα. Δεν είχαν τοποθετηθεί όλα μέχρι σήμερα. Υπήρξαν θετικές πρωτοβουλίες από άλλα προοδευτικά κόμματα, αλλά θέλουμε και την άποψη του ΠΑΣΟΚ.

Πρέπει ο κ. Ανδρουλάκης να μας πει αν συμφωνεί ή όχι με τον 13ο και τον 14ο μισθό. Μαθαίνω ότι σήμερα, επιτέλους, αφού εμείς πήραμε την πρωτοβουλία της τροπολογίας, συναντήθηκε με την ΑΔΕΔΥ και θα κάνει μια σχετική πρόταση. Περιμένουμε να είναι ολοκληρωμένη αυτή η πρόταση και περιμένουμε να κοιτάει προς τη μεριά των εργαζομένων. Αυτή πρέπει να είναι η σωστή προοδευτική πολιτική. Εμείς σε αυτή, σας καλούμε να έχουμε κοινή πορεία. Και έστω και καθυστερημένα, θα καλωσορίσουμε, αν υποστηρίξετε την τροπολογία του ΣΥΡΙΖΑ. Πάντα υπάρχει καιρός για να υπάρχουν κοινές πορείες μέσα στην κοινωνία, προς όφελος της κοινωνίας.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εμείς καλούμε, όμως, πάνω από όλα, κυρίες και κύριοι Βουλευτές, την Κυβέρνηση να κάνει δεκτή την τροπολογία μας. Γιατί για εμάς η διασφάλιση των δικαιωμάτων των εργαζομένων και η προώθηση των αιτημάτων τους παραμένει πάντα κεντρική προτεραιότητα του ΣΥΡΙΖΑ - Προοδευτική Συμμαχία. Και είναι χρέος και των υπολοίπων προοδευτικών δυνάμεων, των προοδευτικών κοινοβουλευτικών κομμάτων, να συνεργαζόμαστε και να έχουμε κοινές παρεμβάσεις, μέσα και έξω από τη Βουλή.

Κυρία Πρόεδρε σας ευχαριστώ πολύ. Οφείλω να κλείσω όπως ξεκίνησα. Κυρίες και κύριοι Βουλευτές, η κοινωνία δυσπιστεί και μέμφεται τον κ. Μητσοτάκη για το έγκλημα της συγκάλυψης μετά τα Τέμπη, αλλά και για το ότι δεν αποδίδονται ευθύνες στο έγκλημα των Τεμπών αυτό καθαυτό. Ο ΣΥΡΙΖΑ - Προοδευτική Συμμαχία τηρώντας και τιμώντας τον όρκο που έχουμε δώσει, αλλά και την ευθύνη που έχουμε έναντι όλων των πολιτών, ανεξαρτήτως κομμάτων, πεποιθήσεων, γεωγραφικής, ταξικής ή κοινωνικής θέσης, είναι δεσμευμένος και υποχρεωμένος το αίτημα δυσπιστίας της κοινωνίας να το μεταφέρει μέσα στη Βουλή.

Ο κ. Μητσοτάκης πρέπει να απολογηθεί και πρέπει να σκεφτεί το συντομότερο το παράδειγμα του Σέρβου ομoλόγου του.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Σπυρίδων Κουλκουδίνας, Βουλευτής της Νέας Δημοκρατίας.

**ΣΠΥΡΙΔΩΝ ΚΟΥΛΚΟΥΔΙΝΑΣ:** Ευχαριστώ πολύ, κυρία Πρόεδρε.

Κύριε Υπουργέ, κυρίες και κύριοι συνάδελφοι, ακόμα και σε τομείς που θα έπρεπε να αποτελούν κοινό τόπο και πεδίο συνεννόησης και συναίνεσης, φαίνεται, δυστυχώς, ότι προτεραιότητα για κάποιους είναι η συντήρηση της τοξικότητας και μιας ανούσια και αναίτιας αντιπαράθεσης. Η κοινωνία απαιτεί δικαιοσύνη. Ο τελευταίος Έλληνας πολίτης, ο τελευταίος Έλληνας πολιτικός, απαιτεί δικαιοσύνη. Αυτό, όμως, είναι μια φράση που για κάποιους έχει γίνει καραμέλα και χρησιμοποιείται για να καλύψει τη δική τους έλλειψη αξιοπιστίας και επάρκειας και κάποιοι προσπαθούν να εργαλειοποιήσουν το λαϊκό αίσθημα για απονομή δικαιοσύνης.

Ταυτόχρονα, όμως, θα πρέπει να ξέρετε, κυρίες και κύριοι συνάδελφοι, πως η κοινωνία ζητά από όλες τις πολιτικές δυνάμεις να επιδεικνύουν σοβαρότητα και να λειτουργούν με σύνεση και υπευθυνότητα, κυρίως παραγωγικά και συνθετικά στο νομοθετικό έργο.

Σήμερα έρχεται προς συζήτηση και ψήφιση στη Βουλή ένα νομοσχέδιο που δεν προσφέρεται για αντιπαραθέσεις ακραίου κομματικού χαρακτήρα, ένα νομοσχέδιο με το οποίο αντιμετωπίζονται υπαρκτά προβλήματα και τίθενται κανόνες για την υγεία όλων όσων αθλούνται. Ταυτόχρονα, είναι ένα νομοσχέδιο που επιλύει πρακτικά ζητήματα εφαρμογής του αθλητικού νόμου και βελτιώνει το ρυθμιστικό πλαίσιο για τον επαγγελματικό και ερασιτεχνικό αθλητισμό.

Σε ό,τι αφορά το περιεχόμενο του νομοσχεδίου, θα ήθελα να σταθώ στο ζήτημα της πρόληψης και αντιμετώπισης σε ζητήματα υγείας στον αθλητισμό. Με ιδιαίτερη συγκίνηση, θα μου επιτρέψετε να πω, διάβασα το άρθρο 15 εδάφιο β΄ να θέτει υποχρεωτική την ύπαρξη απινιδωτή σε όλες τις αθλητικές εγκαταστάσεις διεξαγωγής αγώνων όλων των ηλικιών. Μάλιστα, η ύπαρξη απινιδωτή με νόμο, για πρώτη φορά τίθεται ως βασική προϋπόθεση και συνδέεται με την άδεια λειτουργίας της εγκατάστασης.

Και το λέω με συγκίνηση, κυρίες και κύριοι συνάδελφοι, γιατί είμαι από αυτούς που έχουν αναδείξει την αναγκαιότητα ύπαρξης απινιδωτών, όχι μόνο στους αθλητικούς χώρους, αλλά και σε ένα διευρυμένο πλαίσιο.

Πριν από περίπου τρία χρόνια, ξεκίνησα την εκστρατεία με τίτλο «απινιδωτής ζωής» στην Πιερία, στον τόπο μου, θέλοντας να ευαισθητοποιήσω και την κοινωνία, αλλά και τους φορείς του νομού. Προχώρησα, λοιπόν, στην αγορά και στη δωρεά τριάντα περίπου απινιδωτών σε ακαδημίες ποδοσφαίρου σε όλη την Πιερία. Απινιδωτές δόθηκαν, επίσης, και σε κάποιες δημόσιες υπηρεσίες στις οποίες υπάρχει αυξημένη επισκεψιμότητα καθημερινά και φιλοξενούν και μεγάλο αριθμό εργαζομένων φυσικά. Κι αυτό διότι η πεποίθησή μου είναι ότι δεν μπορούν να υπάρχουν απινιδωτές μόνο σε χώρους όπου διεξάγονται αγώνες. Εκτιμώ προσωπικά ότι απινιδωτές θα πρέπει να υπάρχουν σε σχολεία, σε μέσα μεταφοράς και γενικότερα σε χώρους όπου συναθροίζονται αρκετοί πολίτες.

Κυρίες και κύριοι συνάδελφοι, είναι πραγματικά σημαντικό να υπάρχει ένας απινιδωτής σε περίπτωση ανακοπής και θα είναι πραγματικά χρήσιμος. Πολλαπλασιάζονται, όμως, πραγματικά οι πιθανότητες επιβίωσης και καλής αποκατάστασης του θύματος όταν ο χειριστής του απινιδωτή γνωρίζει να κάνει καρδιοπνευμονική αναζωογόνηση.

Για τον λόγο αυτό, παράλληλα με τη δωρεά απινιδωτών, οργάνωσα σεμινάρια πρώτων βοηθειών και εκπαίδευσης στη μέθοδο ΚΑΡΠΑ με έμπειρα στελέχη του Ερυθρού Σταυρού Κατερίνης, της Διασωστικής Ομάδας Πιερίας και καρδιολόγων της Κατερίνης, που προσφέρθηκαν να συνδράμουν. Αυτούς τους ανθρώπους τους είχα συμμάχους εκείνη την περίοδο, σε αυτήν την πρωτοβουλία και με την ευκαιρία αυτή, θα ήθελα και από το Βήμα της Βουλής να τους πω ένα μεγάλο ευχαριστώ.

Επιτρέψτε μου, όμως, σε αυτό το σημείο να σταθώ στην κουλτούρα και στην ανάγκη εκπαίδευσης στις πρώτες βοήθειες στη χώρα μας γενικότερα, γιατί οι πρώτες βοήθειες είναι κουλτούρα που σε πολλές χώρες του εξωτερικού έχει αναπτυχθεί.

Ξεκινώντας από το σχολείο, λοιπόν, θεωρώ εξόχως σημαντικό οι πρώτες βοήθειες να ενταχθούν ως υποχρεωτικό σεμινάριο, κύριε Υπουργέ, σε μαθητές από την Α΄ γυμνασίου και έπειτα και στο τέλος, στο λύκειο, όταν αποφοιτούν να έχουν τη δυνατότητα αυτοί οι μαθητές να δώσουν τις εξετάσεις έτσι ώστε να γίνουν πιστοποιημένοι διασώστες. Το θέτω ως βάση συζήτησης αυτό με τα συναρμόδια Υπουργεία και δεσμεύομαι ότι το αμέσως επόμενο διάστημα θα ξεκινήσω σειρά επαφών και παρεμβάσεων για το συγκεκριμένο θέμα.

Πάμε τώρα σε ένα άλλο ζήτημα, στην ψηφιακή κάρτα αθλητή. Θεωρώ ότι είναι αναμφισβήτητα θετική η διάταξη με την οποία βελτιώνεται και γίνεται πλέον απόλυτο το πλαίσιο για την κάρτα υγείας του αθλητή με τις τροποποιήσεις και τις νομοτεχνικές βελτιώσεις που επέρχονται στο υπάρχον θεσμικό πλαίσιο. Η αρμοδιότητα για την έκδοση ψηφιακής κάρτας υγείας αθλητή μεταφέρεται από τις ομοσπονδίες σε ένα κεντρικό ηλεκτρονικό σύστημα. Με αυτό τον τρόπο, κυρίες και κύριοι συνάδελφοι, καταργείται η ανάγκη έκδοσης πολλαπλών καρτών σε περιπτώσεις που οι αθλητές συμμετέχουν σε διαφορετικά αθλήματα, σε διαφορετικές ομοσπονδίες. Το γνωρίζετε καλά ότι υπάρχουν παιδιά, αλλά και ενήλικες αθλητές, οι οποίοι δραστηριοποιούνται σε διαφορετικά αθλήματα.

Καθίσταται, λοιπόν, σαφές ότι η πιστοποίηση ικανότητας προς άθληση που καταγράφεται στην κάρτα υγείας, θα ισχύει για έναν χρόνο από την ημερομηνία θεώρησής της από τους γιατρούς. Μάλιστα το θεσμικό πλαίσιο εναρμονίζεται με τις βέλτιστες πρακτικές που ισχύουν σε διεθνές επίπεδο, αλλά και τις κατευθυντήριες αρχές που τις χαρακτηρίζουν και απαιτούν κλινική εξέταση του αθλούμενου, τη λήψη ατομικού και οικογενειακού ιστορικού, καθώς επίσης και ηλεκτροκαρδιογράφημα που ισχύει ήδη.

Στην κάρτα υγείας αθλητή, τα στοιχεία τα οποία θα αναγράφονται περιλαμβάνουν μεταξύ άλλων θεωρημένη βεβαίωση γιατρού για την πιστοποίηση ότι ο αθλούμενος μπορεί να συμμετέχει σε αυτές τις αθλητικές δραστηριότητες και θεωρημένη βεβαίωση ιατρού ότι ο αθλητής έχει υποβληθεί στις απαραίτητες ιατρικές εξετάσεις που έχουν καθοριστεί με υπουργική απόφαση.

Είναι, επίσης, πολύ σημαντικό το γεγονός ότι η κάρτα υγείας αθλητή θα εκδίδεται και ψηφιακά μέσω του συστήματος του ατομικού ηλεκτρονικού φακέλου υγείας. Και βέβαια είναι αυτονόητο ότι η κάρτα υγείας αθλητή σε ισχύ αποτελεί προϋπόθεση για την συμμετοχή του σε αγώνες και θα υπάρχει έλεγχος.

Στο νομοσχέδιο υπάρχουν και άλλες σημαντικές διατάξεις με θετικό πρόσημο, όπως η επικαιροποίηση του θεσμικού πλαισίου για τη βελτίωση της προσβασιμότητας των ατόμων με αναπηρία και κινητικά προβλήματα στις αθλητικές εγκαταστάσεις.

Επίσης, είναι πολύ θετικό το γεγονός ότι με νομοθετική ρύθμιση δίνεται μια δεύτερη ευκαιρία στα σωματεία που δεν κατάφεραν να εγγραφούν στο ηλεκτρονικό μητρώο του Υπουργείου Αθλητισμού, που λειτουργεί στη Γενική Γραμματεία Αθλητισμού. Με όσα ισχύουν μέχρι σήμερα, αν ένα σωματείο δεν είχε εγγραφεί στο μητρώο, θα διαγραφόταν αυτομάτως και άμεσα από το μητρώο αυτό. Πλέον τίθεται ένα όριο δύο ετών.

Θεωρώ, επίσης, σημαντικές τις διατάξεις που ενισχύουν την αντιμετώπιση της βίας στους αθλητικούς χώρους. Έναν χρόνο πριν ο κύριος Υπουργός έφερε διάταξη στη Βουλή και αυστηροποίησε τους κανόνες και τις τιμωρίες για τις ομάδες. Πλέον υπάρχει κατοχύρωση των δικαιωμάτων των ΠΑΕ και των ΚΑΕ να λαμβάνουν τα στοιχεία ταυτότητας του οπαδού ο οποίος προβαίνει σε παραβατικές πράξεις, οι οποίες θα έχουν τακτοποιηθεί από υλικό καταγραφής των καμερών που είναι τελευταίας τεχνολογίας και υπάρχουν σε όλα τα γήπεδα εδώ και λίγο καιρό, έτσι ώστε να μην χορηγούνται πλέον σε αυτούς τους παραβατικούς ανθρώπους εισιτήρια ή να μην μπορούν να εισέλθουν σε αθλητικούς χώρους. Επίσης, σημαντική είναι και η διάταξη για τη θέσπιση αυστηρών ποινών από το κράτος στους παραβάτες.

Κυρίες και κύριοι συνάδελφοι, όπως ανέφερα πριν, το νομοσχέδιο του Υπουργείου Παιδείας, Θρησκευμάτων και Αθλητισμού έχει θετικό πρόσημο, έχει θετική στόχευση. Γι’ αυτό και είναι δεδομένη η θετική μας ψήφο σε αυτό και πραγματικά σας καλώ να το υπερψηφίσετε κι εσείς, καθώς ο αθλητισμός ενώνει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Κοινοβουλευτικός Εκπρόσωπος των Σπαρτιατών ο κ. Πέτρος Δημητριάδης.

**ΠΕΤΡΟΣ ΔΗΜΗΤΡΙΑΔΗΣ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, θα συμφωνήσω και εγώ με τον προηγούμενο ομιλητή ότι ο αθλητισμός πράγματι ενώνει. Και αυτό το λέω διότι την 1η Φεβρουαρίου συμπληρώθηκαν τρία χρόνια από ένα ατυχές περιστατικό, από τη δολοφονία του άτυχου Άλκη Καμπανού του οπαδού του Άρη, που έλαβε χώρα στη Θεσσαλονίκη. Για εμάς λοιπόν τέτοια περιστατικά είναι καταδικαστέα και το λέω εγώ που είμαι οπαδός του ΠΑΟΚ.

Άλλο το να είσαι οπαδός, άλλο να σκοτώνεις έναν άλλο οπαδό στο όνομα της ομάδας. Καμία σχέση το ένα με το άλλο. Άλλο υποστηρίζουμε την ομάδα μας υγιώς και άλλο να σκοτώνουμε, πράγμα το οποίο είναι κάτι αρρωστημένο και το καταδικάζουμε.

Θέλουμε λοιπόν στη μνήμη του άτυχου Άλκη Καμπανού και εμείς να καταδικάσουμε την οπαδική βία απ’ όπου και αν προέρχεται και ελπίζω κάποια στιγμή να ωριμάσουν οι συνθήκες ώστε οι οπαδοί να πηγαίνουν αδελφωμένοι στο γήπεδο και όχι να σκοτώνονται και να δέρνονται και κυρίως να σταματήσει αυτός ο άρρωστος οπαδισμός, ο οποίος δυστυχώς -να το πω- καλλιεργείται και από μέσα μαζικής ενημέρωσης, από εφημερίδες που ουσιαστικά ντοπάρουν, φανατίζουν τους οπαδούς χωρίς να υπάρχει κανένας λόγος. Άλλο πράγμα ξέρετε η αντιπαλότητα των ομάδων που για εμάς είναι θεμιτό και άλλο πράγμα ο άρρωστος φανατισμός. Άλλο το ένα, άλλο το άλλο. Αυτό πρέπει να το πω.

Δεύτερον, θέλαμε και εμείς με τη σειρά μας να εκφράσουμε τη συμπαράστασή μας στους κατοίκους της Σαντορίνης. Ουσιαστικά αυτή τη στιγμή υπάρχει ένας πανικός. Καλό θα είναι να μην σκορπάμε πανικό ειδικά με fake news, γιατί γίνεται και αυτό εδώ δυστυχώς.

Όμως ήθελα να πω ότι υπάρχουν και φαινόμενα αισχροκέρδειας από αεροπορικές εταιρείες. Θέλω λοιπόν η Κυβέρνηση εδώ να παρέμβει και κυρίως και πιο σημαντικό να παράσχει και συνδρομή -και με το στρατό και το ναυτικό- με τα διαθέσιμα εναέρια και πλωτά μέσα, διότι δυστυχώς είναι πάρα πολύ σημαντικό. Δεν θα πρέπει να εκμεταλλευόμαστε ένα φυσικό φαινόμενο, το οποίο ελπίζουμε να μη λάβει χειρότερες διαστάσεις, για να αισχροκερδούμε. Είναι κάτι πάρα πολύ σημαντικό για εμάς προσωπικά. Και θα πρέπει να γίνει από την ελληνική πολιτεία.

Επίσης, θα ήθελα να πω λίγο κάτι για το έγκλημα των Τεμπών, επειδή είναι το γεγονός της επικαιρότητας. Εχθές ένας χαροκαμένος πατέρας, ο κ. Νίκος Πλακιάς έκανε μια δήλωση. Είπε λοιπόν πως «εμείς δεν κατεβήκαμε στο δρόμο για κανένα κόμμα». Αυτό είναι πάρα πολύ σημαντικό. Τι δείχνει; Δείχνει ότι ακόμα και οι συγγενείς των θυμάτων δεν θέλουν μικροκομματική εκμετάλλευση των Τεμπών από συγκεκριμένα κόμματα.

Θέλω να πω και το εξής. Στα συλλαλητήρια της Κυριακής 26 Ιανουαρίου κατέβηκαν άτομα από όλο το πολιτικό φάσμα. Υπήρξε παλλαϊκή συμμετοχή. Επομένως, εμείς, οι Σπαρτιάτες, οι οποίοι ουδέποτε εκμεταλλευτήκαμε το γεγονός και ποτέ δεν το κάναμε σημαία, ζητάμε να διαλευκανθεί το έγκλημα των Τεμπών, ξέρετε γιατί; Γιατί είναι για εμάς εθνική υπόθεση. Αφορά όλους μας. Διότι όλοι μας θα μπορούσαμε να είμαστε σε εκείνο το τρένο.

Γι’ αυτό τον λόγο θα θέλαμε να παρακαλέσουμε να μην ακούμε πάλι για προοδευτικά μέτωπα, ειδικά στο θέμα των Τεμπών. Οι νεκροί των Τεμπών ανήκουν σε όλη την Ελλάδα, ήταν τέκνα της Ελλάδος και όλοι η Ελλάδα τους θρήνησε, ανεξαρτήτως κομματικών πεποιθήσεων. Αυτό για μας είναι πάρα πολύ σημαντικό και θα πρέπει να προσεχθεί.

Θέλω να πω και το εξής. Άκουσα τον κ. Πρωθυπουργό για την εξεταστική. Και είπε ότι δεν ήταν η καλύτερη στιγμή. Να πω στον κ. Πρωθυπουργό, επειδή ήμουν και εγώ μέλος, ως ειδικός αγορητής των Σπαρτιατών, ότι δεν ευθυνόμαστε οι Βουλευτές της Αντιπολίτευσης, διότι εμείς απ’ την αρχή είχαμε πει πως θα πρέπει να κληθούν κρίσιμοι μάρτυρες και στοιχεία. Δεν θα έπρεπε να κλείσει βεβιασμένα η εξεταστική, άρον άρον χωρίς να έχει έρθει η δικογραφία. Εμείς δεν ευθυνόμαστε και μάλιστα να πω στον κ. Πρωθυπουργό ότι ουσιαστικά με τα όσα είπε, αναίρεσε το πόρισμα της κυβερνητικής Πλειοψηφίας που μιλούσε μόνο για ανθρώπινο λάθος. Μέχρι και για ευθύνη ειδικών μηχανοδηγών έκανε λόγο.

Εμείς λοιπόν είπαμε μήπως έπρεπε να έρθουν όλα στο φως και θα έπρεπε να περιμένουμε να έρθουν κρίσιμα στοιχεία και κρίσιμοι μάρτυρες και όχι να κλείσουμε άρον άρον μια εξεταστική μόνο και μόνο για να βγάλουμε ένα πόρισμα βολικό, το οποίο πλέον αποδεικνύεται πως δεν ανταποκρίνεται σε πραγματικότητα.

Επίσης να πω και κάτι ακόμα για τη σύσταση προανακριτικής. Εμείς είχαμε πει από την αρχή, εδώ και ενάμιση χρόνο, από τότε που μπήκαμε στο Κοινοβούλιο, ότι οποιαδήποτε απόπειρα σύστασης προανακριτικής και εξεταστικής είναι ευπρόσδεκτη, διότι για μας προέχει η διαλεύκανση του εγκλήματος των Τεμπών.

Όμως θα θέλαμε να βάλουμε δύο αστερίσκους. Πρώτα απ’ όλα η προανακριτική θα πρέπει να διεξαχθεί έχοντας στη διάθεσή μας όλα τα αποδεικτικά μέσα, όλα τα πορίσματα.

Δεύτερον, δεν θα πρέπει να αποκλείσουμε τη δυνατότητα παραπομπής στον φυσικό δικαστή πολιτικών προσώπων και ένα τρίτο και πολύ σημαντικό, το είπε πριν λίγο η κ. Χρηστίδου. Θα το πω κι εγώ. Αφορά την παραγραφή.

Πράγματι με την Αναθεώρηση του Συντάγματος του 2019 προβλέπεται εικοσαετής παραγραφή για τα αδικήματα των υπουργών και των πολιτικών προσώπων. Όμως δυστυχώς υπάρχει μια λεπτομέρεια. Ο νόμος περί ευθύνης Υπουργών, ο ν.3126/2003, παραμένει ακόμα και σήμερα με την παλιά του μορφή. Προβλέπει παραγραφές εξπρές. Δεν υπήρξε κανένας εκτελεστικός νόμος εδώ και έξι χρόνια που να τροποποιεί αυτήν τη μορφή του νόμου, με αποτέλεσμα να υπάρχει μείζων κίνδυνος να βρεθούμε προ εκπλήξεως και να εφαρμοστεί η ευνοϊκότερη διάταξη υπέρ του κατηγορουμένου και να υπάρξει παραγραφή. Αυτό είναι πάρα πολύ σημαντικό.

Και μάλιστα επειδή μιλήσαμε για τον νόμο περί ευθύνης Υπουργών, θεωρώ ότι κάποια στιγμή πρέπει να ανοίξει συζήτηση περί κατάργησής του. Οι υπουργοί δεν είναι κάτι ανώτερο ούτε κάτι διαφορετικό. Θα πρέπει να υπάγονται στις ίδιες διατάξεις όπως ο μέσος πολίτης. Αυτό για μας είναι μια αδικία και έτσι δημιουργείται μια δυσπιστία από τους Έλληνες πολίτες εις βάρος της ελληνικής πολιτικής σκηνής. Είναι για μας πάρα πολύ σημαντικό.

Τέλος, θέλω να πω κάτι για το νομοσχέδιο. Εμείς το υπερψηφίσαμε, διότι έχει κάποιες θετικές διατάξεις. Πρώτα απ’ όλα ουσιαστικά διευκολύνει πλέον τους ΑμεΑ να γίνονται προπονήσεις και να παίρνουν δίπλωμα UEFA C. Επίσης, έχει προβλέψει για την προσβασιμότητα των ΑμεΑ στα γήπεδα. Επίσης, προβλέπει ποινές ατομικά για φιλάθλους, όχι μόνο για ΠΑΕ και ΚΑΕ σε περίπτωση που γίνει κάποια παραβίαση, καθώς θα πρέπει να είμαστε προσεκτικοί γιατί πολλές φορές κάποιες από αυτές τις παραβιάσεις δεν μπορεί να τις επωμίζονται οι φίλαθλοι και οι ΚΑΕ. Θέλω να πω ότι γενικώς εισάγει κάποιες θετικές διατάξεις. Ελπίζουμε βέβαια να εφαρμοστούν.

Εγώ αυτά είχα να πω. Εφιστώ την προσοχή γενικώς για το έγκλημα των Τεμπών, να μην υπάρξει μικροκομματική εκμετάλλευση και κυρίως να σεβαστούμε τους συγγενείς των θυμάτων.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Βουλευτής της Νέας Δημοκρατίας κ. Θεόδωρος Καράογλου.

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ, κυρία Πρόεδρε.

Θα ξεκινήσω με δύο επισημάνσεις. Η πρώτη αφορά την τήρηση του χρόνου, ειδικότερα από τους Προέδρους των κομμάτων. Κυρία Πρόεδρε, με όλον τον σεβασμό και την εκτίμηση που σας έχω, θεωρώ ότι είναι ένα ζήτημα το οποίο θα πρέπει να αντιμετωπιστεί. Δεν μπορεί οι Πρόεδροι των κομμάτων έχοντας 15 λεπτά να μιλάνε 35, 40 ή και 60 λεπτά, κάποια Πρόεδρος εξ αυτών.

Θεωρώ ότι με αυτόν τον τρόπο εκτίθεσθε εσείς ως Προεδρείο, όταν μάλιστα βάζετε και το χρονόμετρο των 15 λεπτών και χωρίς να γίνει καμία διακοπή επιτρέπεται κάποιος να μιλάει 35, 40, 50 λεπτά ή όσο θέλει. Είναι ένα ζήτημα το οποίο θα πρέπει να εξετάσετε και νομίζω ότι ήρθε η ώρα πλέον να μπει το ηλεκτρονικό χρονόμετρο, οπότε όταν κλείνει ο προβλεπόμενος χρόνος, να σταματάει να λειτουργεί το μικροφωνικό σύστημα.

Το δεύτερο ζήτημα είναι ότι αναρωτήθηκα, παρακολουθώντας τους συναδέλφους της Αντιπολίτευσης ειδικότερα, μήπως έχει αλλάξει ατζέντα. Μήπως δεν συζητάμε για το νομοσχέδιο που αφορά τις ρυθμίσεις για τον ερασιτεχνικό και επαγγελματικό αθλητισμό, αλλά συζητάμε για τα Τέμπη. Τελικά διαπίστωσα ότι το θέμα παραμένει το ίδιο. Απλώς κάποιοι συνάδελφοι και κάποια κόμματα, έχοντας έλλειψη πολιτικού αφηγήματος, προσπαθούν να εργαλειοποιήσουν το τραγικό δυστύχημα των Τεμπών και γι’ αυτόν τον λόγο επανέρχονται συνεχώς επί του ίδιου θέματος.

Κυρίες και κύριοι συνάδελφοι, να ξεκαθαρίσουμε κάτι. Κανείς δεν είναι λιγότερο ή περισσότερο ευαίσθητος από εμάς της Νέας Δημοκρατίας σε αυτό το θέμα. Όλοι μας, από τον Πρόεδρό μας μέχρι το τελευταίο στέλεχος της Νέας Δημοκρατίας θέλουμε να λάμψει η αλήθεια. Θέλουμε να αποδοθεί δικαιοσύνη. Θέλουμε να διασφαλίσουμε στον ελληνικό λαό ότι τα μέσα μαζικής μεταφοράς και ειδικότερα ο σιδηρόδρομος, που πρέπει να ομολογήσουμε ότι έχει μείνει αρκετά πίσω, είναι ασφαλή για τους Έλληνες πολίτες. Κάθε πράγμα όμως στον καιρό του. Η Δικαιοσύνη προχωρά, η έρευνα προχωρά και βεβαίως θα φτάσει ώρα που θα κάνουμε συζήτηση εδώ για το συγκεκριμένο τραγικό δυστύχημα για τα Τέμπη και για οτιδήποτε άλλο ήθελε προκύψει.

Ας έρθουμε τώρα στο θέμα μας. Κυρία Πρόεδρε, κύριε Υπουργέ, κυρίες και κύριοι συνάδελφοι, στη Νέα Δημοκρατία είμαστε υποστηρικτές της άποψης πως όταν πρόκειται να αναλάβεις μία ευθύνη, δεν πρέπει να διστάσεις ποτέ. Να βλέπεις μονάχα μπροστά και να προχωράς με γνώμονα το συνολικό όφελος. Να αμύνεσαι σθεναρά απέναντι στους οπαδούς της στασιμότητας και της μιζέριας και να κλείνεις τα αυτιά σου στα εύκολα λαϊκίστικα συνθήματα που αποπροσανατολίζουν.

Ιδιαίτερα όταν είσαι μέλος ή στηρίζεις μια Κυβέρνηση που έχει αποδείξει επί πεντέμισι συνολικά χρόνια, με συνέπεια, συνέχεια και επιμονή, πως είναι βαθιά μεταρρυθμιστική Κυβέρνηση, τότε δεν μπορεί παρά να συνταχθείς και να υπερψηφίσεις μια νομοθετική πρωτοβουλία που ενισχύει στο πεδίο τον ερασιτεχνικό αλλά και τον επαγγελματικό αθλητισμό.

Διότι οι παρεμβάσεις που προωθεί το αρμόδιο Υπουργείο ωφελούν συνολικά τον αθλητισμό. Για παράδειγμα, η ενίσχυση της ασφάλειας των αθλητών, των προπονητών και των προσώπων που συμμετέχουν στο αθλητικό γίγνεσθαι, η ενίσχυση του ρυθμιστικού πλαισίου του επαγγέλματος του προπονητή αθλημάτων των ατόμων με αναπηρία, η εναρμόνιση με τις επιταγές των διεθνών καινοτομιών ως προς τα αθλήματα του μηχανοκίνητου αθλητισμού, η αποδοτικότερη λειτουργία της ψηφιακής κάρτας της υγείας των αθλητών ή η αποκατάσταση ανισοτήτων που έχουν παρατηρηθεί στις επιβραβεύσεις αθλητών που διακρίθηκαν σε Ολυμπιακούς και Παραολυμπιακούς Αγώνες, όλα τα παραπάνω και πολλά ακόμα δεν ικανοποιούν μονάχα μια καθολική απαίτηση της αθλητικής οικογένειας αλλά βάζουν τέλος στα κακώς κείμενα του χθες.

Διότι δεν μπορώ να φανταστώ ότι διαφωνεί κανείς συνάδελφος σε αυτήν την Αίθουσα με το να επιβραβεύονται οικονομικά και να αποκτούν δικαίωμα διορισμού στο δημόσιο ως «εξαιρετικά διακριθέντες» οι αθλητές και οι αθλήτριες που κατέλαβαν από την τέταρτη έως την έκτη θέση στους Ολυμπιακούς Αγώνες, αρχής γενομένης από τους αθλητές που διακρίθηκαν στους Ολυμπιακούς Αγώνες του Παρισιού. Είμαι σίγουρος πως όχι, δεν διαφωνεί κανείς, γιατί όλοι οι αθλητές μαζί σήκωσαν την ελληνική σημαία ψηλά. Μέχρι σήμερα αυτό το προνόμιο και αυτά τα προνόμια γενικώς απολάμβαναν μόνο όσοι κατακτούσαν μετάλλια, δηλαδή οι τρεις πρώτοι.

Διαφωνεί κανείς με την αναγνώριση των επαγγελματικών δικαιωμάτων στους προπονητές ποδοσφαίρου που έχουν δίπλωμα UEFA C;

Είναι αντίθετος κάποιος συνάδελφος ή κάποια συναδέλφισσα Βουλευτής με την αποκατάσταση του δικαιώματος άσκησης επαγγέλματος του προπονητή για όσους δεν αποφοίτησαν από το Λύκειο, ενώ είχαν διπλώματα ως το 2021 και ασκούσαν κανονικά το επάγγελμα του προπονητή;

Ή μήπως δεν εξυπηρετεί τα σωματεία που εδρεύουν σε νησιά με πληθυσμό κάτω από 3.100 κατοίκους το γεγονός ότι από εδώ και στο εξής θα μπορούν να απασχολούν ως προπονητή τον καθηγητή φυσικής αγωγής που υπηρετεί είτε ως μόνιμος είτε ως αναπληρωτής σε σχολείο της περιοχής, κατόπιν άδειας άσκησης ιδιωτικού έργου, που θα του χορηγείται από το οικείο υπηρεσιακό συμβούλιο;

Εξίσου όμως σημαντική είναι και η αλλαγή που κάνουμε στον χρόνο που μπορεί να μείνει ανενεργό ένα ερασιτεχνικό σωματείο, προτού αυτό διαγραφεί από την ομοσπονδία του, εφόσον δεν επικαιροποιεί την εγγραφή του στο σύστημα e-Kouros. Με τα νέα δεδομένα, αντί για έναν χρόνο που ισχύει σήμερα, παρατείνουμε το περιθώριο στα δύο χρόνια.

Επιπλέον, συνεχίζουμε να παρεμβαίνουμε δραστικά και αποτελεσματικά και σε ό,τι αφορά την αντιμετώπιση της βίας στους αθλητικούς χώρους. Για παράδειγμα, με το σχέδιο νόμου που ψηφίζουμε οι ποδοσφαιρικές ανώνυμες εταιρείες κι οι καλαθοσφαιρικές ανώνυμες εταιρείες θα μπορούν να γνωρίζουν τα στοιχεία ταυτότητας κάθε οπαδού τους που προκαλεί επεισόδια, εφόσον αυτός ταυτοποιηθεί μέσω του υλικού καταγραφής των καμερών στα γήπεδα, και έτσι να του απαγορεύουν τη χορήγηση εισιτηρίων.

Θεσμική αναβάθμιση και εκσυγχρονισμός είναι κι οι αλλαγές όμως που προωθούμε στον τρόπο επιλογής και ορισμού των παρατηρητών της Διαρκούς Επιτροπής Αντιμετώπισης της Βίας, της γνωστής μας ΔΕΑΒ. Πλέον θα ορίζονται με ποιοτικά μετρήσιμα κριτήρια, με ταυτόχρονη δημιουργία ηλεκτρονικού μητρώου γι’ αυτούς.

Επιπρόσθετα, η Ελλάδα, κυρίες και κύριοι συνάδελφοι, γίνεται από τις πρώτες χώρες που υιοθετούν την επικαιροποιημένη απαίτηση του Παγκόσμιου Οργανισμού Αντιντόπινγκ. Όσα ανέφερα παραπάνω και πολλές ακόμη αλλαγές που προωθούμε διασφαλίζουν, κυρίες και κύριοι συνάδελφοι, ότι ο ελληνικός αθλητισμός θα λειτουργεί εφεξής με διαφάνεια και αξιοκρατία.

Ωστόσο, θέλω σε ένα λεπτό να θέσω στην Ολομέλεια ένα θέμα…

**ΠΡΟΕΔΡΕΥΟΥΣΑ (Όλγα Γεροβασίλη):** Όχι ένα λεπτό, κύριε Καράογλου.

**ΘΕΟΔΩΡΟΣ ΚΑΡΑΟΓΛΟΥ:** Μισό λεπτό. Θέλω να πω ότι αξίζει να σκύψουμε πάνω του με προσοχή. Είναι μια αδικία που συντελείται σε βάρος του γυναικείου ποδοσφαίρου στην Ελλάδα και νομίζω, κυρία Πρόεδρε, ότι θα δείξετε ιδιαίτερη ευαισθησία, γιατί υπάρχει και το γυναικείο ποδόσφαιρο και πρέπει να πούμε δυο κουβέντες και γι’ αυτό.

**ΠΡΟΕΔΡΕΥΟΥΣΑ (Όλγα Γεροβασίλη):** Ευαισθησία έχω για όλα όσα λέτε, σας ενημερώνω, αλλά για λόγους μη επιβάρυνσης και των υπολοίπων ομιλητών.

**ΘΕΟΔΩΡΟΣ ΚΑΡΑΟΓΛΟΥ:** Προφανώς, προφανώς. Άλλωστε ήσασταν ακριβή στα πίτουρα και φθηνή στο αλεύρι, έτσι; Είδα προηγουμένως ότι ο Αρχηγός της πρώην Αξιωματικής Αντιπολίτευσης κ. Φάμελλος αντί για δεκαπέντε λεπτά μίλησε σαράντα. Εκεί δεν υπήρξε καμία διακοπή. Εμείς στα επτά λεπτά πρέπει να τελειώνουμε, δυστυχώς.

**ΠΡΟΕΔΡΕΥΟΥΣΑ (Όλγα Γεροβασίλη):** Όχι, στους Βουλευτές όλους υπάρχει ανοχή, και του δικού σας κόμματος βεβαίως.

**ΘΕΟΔΩΡΟΣ ΚΑΡΑΟΓΛΟΥ:** Ναι, το βλέπω. Να κλείσω σε μισό λεπτό, για το θέμα του γυναικείου ποδοσφαίρου.

Η Ένωση Σωματείων Ποδοσφαίρου Γυναικών Βορείου, Νοτίου Ελλάδος και Νήσων ιδρύθηκε το 2023 έχοντας ως σκοπό να οργανώσει και να αναπτύξει το ποδόσφαιρο γυναικών στην πατρίδα μας ως μέλος της ΕΠΟ. Σύμφωνα με το καταστατικό της η συγκεκριμένη ένωση εγγράφηκε ως μέλος της Ελληνικής Ποδοσφαιρικής Ομοσπονδίας στη γενική συνέλευση στις 28ης Ιουνίου του 2024.

Παρ’ όλα αυτά σε επικοινωνία με τις αρμόδιες υπηρεσίες της Γενικής Γραμματείας Αθλητισμού τα μέλη της ενημερώθηκαν ότι η συγκεκριμένη ένωση δεν μπορεί να λάβει ειδική αθλητική αναγνώριση, όπως συμβαίνει με όλες τις υπόλοιπες ενώσεις όλων των αθλημάτων που λειτουργούν στην Ελλάδα. Ο λόγος αυτός είναι ότι το ποδόσφαιρο γυναικών δεν αποτελεί χωριστό κλάδο άθλησης και ο νόμος δεν προβλέπει την ίδρυση περισσοτέρων από μία ενώσεων ανά κλάδο άθλησης που να επικαλύπτονται γεωγραφικά.

Κύριε Υπουργέ, μπορούμε να δώσουμε λύση στο συγκεκριμένο θέμα εγκρίνοντας την ίδρυση ένωσης που θα καλύπτει ολόκληρη την ελληνική επικράτεια ή μέρος αυτής, με μέλη τα αθλητικά σωματεία που έχουν τμήμα ποδοσφαίρου γυναικών, τα οποία θα μπορούν να είναι μέλη και σε αυτήν την ένωση, παράλληλα με την τοπική ένωση στην οποία υπάγονται για τα ανδρικά τμήματά τους.

Και δεδομένου ότι το γυναικείο ποδόσφαιρο έχει ένα διαρκώς αυξανόμενο ενδιαφέρον, τόσο από πλευράς ευκαιριών για τις αθλήτριες όσο και σιγά-σιγά και από εμπορικής απόψεως, φρονώ ότι μπορούμε να προσεγγίσουμε το συγκεκριμένο θέμα μέσα από μια οπτική που θα ευνοεί τη μακροπρόθεσμη ανάπτυξη του αθλήματος. Σε τελική ανάλυση, κυρίες και κύριοι συνάδελφοι, όπως ο αθλητισμός δεν έχει χρώμα, έτσι πιστεύω δεν πρέπει να έχει και φύλο.

Συνοψίζοντας και κλείνοντας, η Κοινοβουλευτική Ομάδα της Νέας Δημοκρατίας υπερψηφίζει το σχέδιο νόμου, διότι ο αθλητισμός δεν πρέπει να είναι πεδίο πολιτικής ή κοινωνικής αντιπαράθεσης. Ο αθλητισμός ενώνει και σήμερα επιχειρούμε στην ουσία την ουσιαστική επανεκκίνησή του.

Θερμά συγχαρητήρια, κύριε Υπουργέ, για την άρτια νομοθετική σας πρωτοβουλία. Συνεχίστε έτσι, με αυτόν τον ρυθμό, προς όφελος της ελληνικής κοινωνίας και του ελληνικού αθλητισμού.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα η κ. Ευαγγελία Λιακούλη Βουλευτής του ΠΑΣΟΚ - Κινήματος Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κυρία Πρόεδρε.

Κυρίες και κύριοι συνάδελφοι, κύριε Υπουργέ, συζητάμε σήμερα ένα πολύ σημαντικό κατά τη γνώμη μου ζήτημα. Οτιδήποτε συζητάμε και έχει σχέση με την ψυχοκοινωνική ανάπτυξη των παιδιών μας είναι σοβαρό. Γι’ αυτό, λοιπόν, ο αθλητισμός και ο τρόπος που γίνεται αντικείμενο διαχείρισης της Κυβέρνησης είναι ένα σοβαρό ζήτημα.

Βέβαια δεν μπορούμε να κλείσουμε τα μάτια στο ότι βρισκόμαστε δυστυχώς σε μια στιγμή που η χώρα κινείται σε τελείως διαφορετικούς ρυθμούς και βεβαίως ο ελληνικός λαός βιώνει μια πολύ ζοφερή κατάσταση με το δυστύχημα, την τραγωδία, που τελικά καταφέρατε να το μετατρέψετε σε έγκλημα, της ιστορίας των Τεμπών.

Η δικογραφία για τις ποινικές ευθύνες του Υφυπουργού κ. Τριαντόπουλου, άμεσου συνεργάτη του Πρωθυπουργού, βρίσκεται αυτήν την στιγμή στο προσκήνιο. Αναζητούνται οι ευθύνες των πολιτικών προσώπων και δεν είναι ζήτημα λαϊκισμού αυτό που εμείς συζητάμε εδώ. Θα όφειλε η Κυβέρνηση πρώτη να το κάνει αυτό και μόνη της, αφ’ ης στιγμής είχε συμπληρωματική δικογραφία να φέρει το αίτημα για σύσταση προανακριτικής επιτροπής.

Βέβαια, μετά τη δημόσια δήλωση του κυρίου Πρωθυπουργού ότι δεν πρόκειται ούτε ο ίδιος ούτε η Κοινοβουλευτική του Ομάδα να εμποδίσει τη σύσταση προανακριτικής επιτροπής, δεν υπάρχει καν λόγος παρά μιας λιτής -φαντάζομαι- και σύντομης συζήτησης, διότι η Κυβέρνηση θα αποδεχθεί το αίτημα που θα κατατεθεί από την Αξιωματική Αντιπολίτευση. Φαντάζομαι θα συνηγορήσουν και οι άλλες παρατάξεις του Κοινοβουλίου, προκειμένου να χυθεί άπλετο φως, όπως είπε ο κύριος Πρωθυπουργός τώρα, που έχει μετακινηθεί πια από τη θέση του ότι δεν είναι ο παράγοντας «ανθρώπινο λάθος», ότι υπάρχουν μονταρισμένα ηχητικά, ότι υπάρχουν παρεμβάσεις, ότι υπάρχουν μπαζώματα. Και δεν είμαστε τελικά εμείς να πούμε στον κ. Φλωρίδη για τα μπάζα, αλλά κάποιοι μπάζωσαν, ξεμπάζωσαν τον συγκεκριμένο χώρο.

Και από τα πεπλανημένα διαγγέλματα του κυρίου Πρωθυπουργού, ας έρθουμε πλέον σε σοβαρά πορίσματα για τις ευθύνες που υπάρχουν όλων των προσώπων που έχουν εμπλακεί στη συγκεκριμένη υπόθεση. Αυτό είναι το χρέος ημών που υπηρετούμε αυτήν την περίοδο στο Ελληνικό Κοινοβούλιο. Είναι ένα χρέος όχι απέναντι στις οικογένειες μόνο των θυμάτων και τραυματιών, αλλά είναι ένα χρέος απέναντι στην ελληνική δημοκρατία, η οποία διαφυλάσσεται, διαφυλάσσοντας εμείς οι ίδιοι τους θεσμούς, το «θεσμικό της οπλοστάσιο», όπως συχνά λέμε.

Τώρα, λοιπόν, κύριε Υπουργέ, για το δικό σας νομοσχέδιο, ένα νομοσχέδιο ακόμη στον χώρο του αθλητισμού απ’ αυτά που μας έχετε συνηθίσει δυστυχώς. Άναρχες, αποσπασματικές ρυθμίσεις, εξυπηρετήσεις και συμφέροντα. Δεν έχετε αντιληφθεί ότι ο χώρος του αθλητισμού μπορεί να αποτελέσει έναν χώρο ανάπτυξης, αρχών, αξιών, μια καλή πυξίδα, όπως λέμε, κυρίως για τους νέους ανθρώπους. Καταντήσατε έναν εμβληματικό νόμο, τον ν.2725/1999, να τον κατακρεουργείτε και εσείς και οι προκάτοχοί σας και μάλιστα με α λα καρτ διατάξεις, τροποποιήσεις και φωτογραφικά. Και δεν ντρέπεστε κιόλας. Τα κάνετε μπροστά στα μάτια μας όλα αυτά.

Περισσότερο σας ενδιαφέρει να κάνετε παρεμβάσεις στις διοικήσεις, να ελέγχετε τα διοικητικά συμβούλια και τα μέλη -αυτό σας ενδιαφέρει- και να κάνετε αυτές τις «σικέ» εκλογές -αυτό σας ενδιαφέρει- και να κάνετε με ονοματεπώνυμο διοικητικά συμβούλια -αυτό σας ενδιαφέρει- και δεν σας νοιάζει καθόλου να βάλετε εσείς κανόνες και αρχές και αξίες και διάκριση και κωλύματα ανάμεσα σε αυτούς που είναι αθλητές, κριτές, μέλη της διοίκησης. Επίλυση δομικών προβλημάτων του αθλητισμού είναι αυτά που σας λέω.

Πώς αλλιώς να εξηγήσω την επιμονή σας στον μηχανοκίνητο αθλητισμό, για παράδειγμα, μέλη της διοίκησης στο ΔΣ του σωματείου να είναι ταυτόχρονα κριτές; Πώς; Εσείς πώς το εξηγείτε αυτό; Είναι δυνατόν ελέγχων και ελεγχόμενος μαζί, με δύο ρόλους, ταυτόσημους και ταυτόχρονους; Πώς θα υπάρξει αμεροληψία στις αποφάσεις, όταν θα κρίνουν τους δικούς τους αθλητές; Αλλά και πώς να εξηγηθεί η απόφαση σας να καταργήσετε τα κωλύματα συμμετοχής των εμπόρων στα διοικητικά συμβούλια των σωματείων και ομοσπονδιών; Ανοίγετε τον ασκό του Αιόλου. Σας το λέω. Είχα πει στον κ. Αυγενάκη μια φορά αυτό το Βήμα, όταν τα είχε βάλει με τους ερασιτέχνες και τους είχε κατεβάσει όλους κάτω και είχε κλείσει μήνες τα γήπεδα, ότι ανοίγει τον ασκό του Αιόλου. Τον άνοιξε. Κι εσείς το ίδιο κάνετε.

Εν τω μεταξύ, την ίδια ώρα να κάνατε και κάτι άλλο, που άντε να πεις ότι το ζυγίζει το πράγμα και το φέρνει στα ίσα του, να το καταλάβω. Δεν έχετε ασχοληθεί καθόλου με τα χρονίζοντα ζητήματα. Κυβερνητικό «amber alert» σε ό,τι αφορά τον αθλητισμό της Λάρισας, για να σας πω ένα παράδειγμα. Έχουμε ένα Εθνικό Αθλητικό Κέντρο Λάρισας, κύριε Υπουργέ. Θα χαρούμε να σας φιλοξενήσουμε. Να μας επισκεφτείτε κι εμάς μια φορά, να δείτε εκεί τι γίνεται.

Κατ’ αρχάς, πρέπει να δείτε μεταξύ σας εκεί στη Νέα Δημοκρατία τι λέτε, διότι οι παράγοντες που έχετε διορίσει -διορισμένοι είναι όλοι, δεν είναι κανένας εκλεγμένος- μεταξύ τους διαφωνούν. Δεν μπορείτε να τα βρείτε μεταξύ σας. Οι μισοί λένε ότι θα το γκρεμίσετε, οι άλλοι μισοί λένε ότι θα το φτιάξετε και εμείς περιμένουμε να δούμε ποιος είναι πιο ισχυρός στην άποψη και ποιος θα πάρει την πλειοψηφία. Δεν πάτε να ασχοληθείτε λίγο, σας παρακαλώ, την ώρα που ένα ολόκληρο Εθνικό Αθλητικό Κέντρο Λάρισας μαραίνεται και εσείς μεταξύ σας, οι ομογάλακτοί σας διαφωνούν για το τι θα κάνουν;

Άλλη περίπτωση εγκατάλειψης το κλειστό της Νεάπολης που δεν μπορεί να φιλοξενήσει -ακούστε, συνάδελφοι- μεγάλους αγώνες, γιατί τι δεν έχει; Πυροπροστασία! Και αυτό το πράγμα δεν μπορείτε να το φτιάξετε εσείς το Υπουργείο, που έχετε, κατά τα άλλα, πολλά σχέδια, μεγάλα, στρατηγικούς σχεδιασμούς κ.λπ..

Δεν έχει φιλοξενηθεί στην πόλη μου καμία μεγάλη διοργάνωση. Για ποιον λόγο; Γιατί έχουμε στερηθεί οποιονδήποτε πόρο από εσάς. Δεν δίνετε φράγκο στη Λάρισα -ευρώ καλύτερα- και δεν έχουμε κάνει απολύτως τίποτα, πού; Στην καρδιά της Θεσσαλίας, που έχουμε σαρωθεί στην κυριολεξία, είμαστε καθημαγμένοι, η νεολαία μας πήρε τον δρόμο για να φύγει και εσείς αγρόν ηγοράζατε. Βέβαια, να μη θυμηθώ του κ. Αυγενάκη το τρύπιο ταρτάν: Ενάμισι εκατομμύριο ευρώ, κυρίες και κύριοι συνάδελφοι. Δεν ήταν ψίχουλα αυτά. Τρύπιο ήταν, τρύπιο μένει.

Αυτά κάνετε. Αυτές είναι οι μέρες σας, ο βίος και η πολιτεία σας. Και έρχεστε να μας μιλήσετε για τον τρόπο που εσείς θα κάνετε τον αθλητισμό τρόπο ζωής των Ελλήνων. Δυστυχώς, οι στόχοι σας είναι μικροί και κοντόφθαλμοι. Αυτό που κάνετε είναι εξυπηρετήσεις ομογαλάκτων στα διοικητικά συμβούλια. Χρόνια επιμένουμε. Το μητρώο δεν το ανοίγετε. Εκατόν δέκα δικά μας σωματεία δεν μπορούν να συμμετέχουν εξαιτίας αυτού του νόμου που ψηφίσατε και βάζει όχι απλά κριτήρια, αλλά στην πραγματικότητα θέλει κάθε μικρό να τον εξαφανίσει.

Να μιλήσω για τη λογική σας απέναντι στην αθλητική βία;

**ΠΡΟΕΔΡΕΥΟΥΣΑ (Όλγα Γεροβασίλη):** Εγώ θα θυμίσω τον χρόνο, κυρία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Τελειώνω, κυρία Πρόεδρε.

Η λογική του κ. Φλωρίδη, η οριζόντια, σας έχει αλώσει όλους πραγματικά, κύριε Βορίδη. Τιμωρητικές διατάξεις ακόμη και γι’ αυτό. Καμία ευαισθητοποίηση του ειδικού πληθυσμού, που είναι κυρίως η νεολαία μας που συμμετέχει στον αθλητισμό. Καμία απολύτως ευαισθητοποίηση σε ψυχοκοινωνικό επίπεδο. Κανένα απολύτως ελκυστικό πλάνο, προκειμένου κυρίως οι νέοι μας να συμμετέχουν.

Μ’ αυτά και μ’ αυτά, όμως, προκοπή δεν γίνεται. Πάλι η γάτα θα κυνηγάει την ουρά της. Πάλι στο ίδιο σημείο θα βρισκόμαστε. Πάλι θα λέτε ποιος σας φταίει. Εσείς φταίτε! Κανένας δεν σας φταίει!

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Πριν δώσω τον λόγο στον κ. Χήτα, έχει τον λόγο ο Υπουργός για νομοτεχνικές.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κυρία Πρόεδρε, ευχαριστώ πολύ.

Κυρίες και κύριοι συνάδελφοι, πριν καταθέσω μόνο νομοτεχνικές βελτιώσεις του νομοσχεδίου, επιτρέψτε μου, επειδή η κ. Λιακούλη είπε κάποια πράγματα, επιπροσθέτως να τα βελτιώσω.

Κυρία Λιακούλη, μιλάτε για χρηματοδοτήσεις. Το Εθνικό Αθλητικό Κέντρο Λάρισας για πάρα πολλά χρόνια -και επί ημερών σας δηλαδή- είχε έναν παγιωμένο προϋπολογισμό. Γι’ αυτό προσπαθώ να συνθέσω και δεν θέλω να ανοίγουμε τέτοιες κουβέντες. Για πρώτη φορά στην ιστορία της Λάρισας, πέρυσι, από 1-1-2023, η αύξηση του προϋπολογισμού του ΕΑΚ Λάρισας είναι κατά 75% μόνιμα. Το ξέρετε αυτό; Αυτό είναι το ένα. Άρα, λοιπόν, επί Κυβέρνησης Κυριάκου Μητσοτάκη τώρα 75% αύξηση στο ΕΑΚ Λάρισας μόνιμα.

Δεύτερον, ο ελληνικός αθλητισμός, κυρίες και κύριοι συνάδελφοι, -θα το πω γιατί υπάρχουν και μέλη που δεν παρακολουθούν την επιτροπή τη συγκεκριμένη- είχε παγιωμένες αναφορές όσον αφορά ποσά τα οποία πηγαίνουν προς τον αθλητισμό. Ένα παγιωμένο ποσό είναι τα χρήματα που πάνε στις ομοσπονδίες, 17 εκατομμύρια ευρώ, διαχρονικά από όλες τις κυβερνήσεις. Δεν μειώθηκε, ούτε θίχτηκε, ούτε αυξήθηκε. Τι συνέβη εδώ και τριάμισι χρόνια, κυρίες και κύριοι συνάδελφοι; Κάτι μοναδικό, θεαματικό για τον ελληνικό αθλητισμό. Η Κυβέρνηση του Κυριάκου Μητσοτάκη αύξησε 360% το ποσό αυτό. Από το 2022 όλα τα σωματεία της Λάρισας, για παράδειγμα, και όλα τα σωματεία της Ελλάδος παίρνουν πόρους για πρώτη φορά μέσα από τη φορολογία του στοιχήματος αυτής της Κυβέρνησης.

Αυτά είναι τα χρήματα ετησίως παγιωμένα, όπως είναι και σ’ αυτό το νομοσχέδιο μέσα που θα ψηφίσετε, κυρία Λιακούλη. Δεν ξέρω αν θα το ψηφίσετε, γιατί μας έχετε μπερδέψει. Τα προηγούμενα νομοσχέδια ο εκ δεξιών σας αξιολογότατος συνάδελφος τα ψήφισε ως εισηγητής του ΠΑΣΟΚ, τα δύο νομοσχέδια για την αθλητική βία. Περιμένω να δω τι θα κάνει το ΠΑΣΟΚ σ’ αυτό το νομοσχέδιο.

Εξαίρω τη συμπεριφορά του ΣΥΡΙΖΑ που ψήφισε θετικά και ψηφίζει και το εξήγγειλε και αυτό είναι που σηκώνει ψηλά το Κοινοβούλιο και μας ενώνει όλους. Θα πω και για τα άλλα κόμματα, και για τους Σπαρτιάτες που λένε «ναι». Θα δούμε και η Πλεύση Ελευθερίας. Γι’ αυτό, όταν ερχόμαστε εδώ -συγγνώμη που θα σας το πω και βλέπετε ότι υπάρχει καλή πρόθεση- να ενημερωνόμαστε. Οι αυξήσεις των χρηματοδοτήσεων του ελληνικού αθλητισμού από την Κυβέρνηση Κυριάκου Μητσοτάκη είναι πρωτοφανείς. Τελεία.

Πάμε στις νομοτεχνικές. Οι νομοτεχνικές έχουν μέσα συντακτικές, φραστικές βελτιώσεις. Είναι μερικές, όμως, οι οποίες έχουν και ένα ισχυρό παρεμβατικό περιεχόμενο που είναι προτάσεις των κομμάτων. Ο ΣΥΡΙΖΑ, παραδείγματος χάριν, έκανε πρόταση, ο εισηγητής της Νέας Δημοκρατίας έκανε πρόταση, οι Σπαρτιάτες έκαναν πρόταση, η Πλεύση Ελευθερίας έκανε πρόταση. Βελτιώνουμε τη διάταξη που για πρώτη φορά έρχεται και αυξάνει τις διακρίσεις των Ολυμπιονικών. Από το «έως και τρεις» που ήταν στους Ολυμπιακούς Αγώνες, το κάνουμε με το παρόν νομοσχέδιο «μέχρι και έξι» στα προνόμια. Κάνουμε αναφορά χρονική από τους Ολυμπιακούς Αγώνες του 2012. Γυρίζουμε δηλαδή τον χρόνο και στους τρεις προηγούμενους Ολυμπιακούς Αγώνες από το 2012. Αυτή είναι η μία σημαντική τροπολογία.

Επίσης, την άλλη τροπολογία, την οποία εισηγήθηκε και ζήτησε ο Πρόεδρος της Ομοσπονδίας των Ατόμων με Αναπηρία, ο Πρόεδρος των Παραολυμπιονικών, για τους προπονητές, την υιοθετήσαμε και την κάναμε δεκτή. Είχε δίκιο. Τη βελτιώνουμε στο πλαίσιο της ευαισθησίας που πρέπει να δείξουμε. Αυτές είναι οι δύο που έχουν ένα ουσιαστικό περιεχόμενο για τη συζήτηση.

Για όλα τα υπόλοιπα, όποιος θέλει, είμαι στη διάθεσή σας.

(Στο σημείο αυτό ο Αναπληρωτής Υπουργός Παιδείας, Θρησκευμάτων και Αθλητισμού κ. Ιωάννης Βρούτσης καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 340-341)

ΑΛΛΑΓΗ ΣΕΛΙΔΑΣ

**ΕΥΑΓΓΕΛΙΑ ΛΙΑΚΟΥΛΗ:** Κυρία Πρόεδρε, τον λόγο επί προσωπικού!

**ΠΡΟΕΔΡΕΥΟΥΣΑ (Όλγα Γεροβασίλη):** Κυρία Λιακούλη, τα ονόματα εδώ μέσα αναφέρονται. Αναφερόμαστε και με ονόματα. Όμως δεν προέκυψε κάτι που να σας προσβάλλει. Επομένως, δεν μπαίνει θέμα προσωπικού.

**ΕΥΑΓΓΕΛΙΑ ΛΙΑΚΟΥΛΗ:** Μα, ήταν.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει όπως ανακοινώθηκε από πριν ο κ. Χήτας Κοινοβουλευτικός Εκπρόσωπος της Ελληνικής Λύσης.

Αν ήταν προσωπικό με προσβολή θα σας έδινα τον λόγο. Είναι μια απάντηση. Αν μιλήσει ο Βουλευτής, ο Υπουργός, ο Υπουργός, ο Βουλευτής, θα φτάσουμε μεθαύριο.

**ΕΥΑΓΓΕΛΙΑ ΛΙΑΚΟΥΛΗ:** Όταν λέει «ενημερωθείτε»…

Ο κύριος Υπουργός παραπλανεί το Σώμα. Αυτό σας λέω μόνο και το απαντώ έτσι αφού δεν μου δίνετε τον λόγο. Διότι συζητάμε για άλλο και μου απαντά για άλλο. Άμα θέλετε να συζητάμε έτσι, λοιπόν…

**ΠΡΟΕΔΡΕΥΟΥΣΑ (Όλγα Γεροβασίλη):** Ο καθένας εδώ μέσα ξέρετε! Δεν γίνεται όμως άμεσα αυτό. Στον κοινοβουλευτικό έλεγχο βεβαίως.

Ο κ. Χήτας είναι ήδη στο Βήμα, είναι ήδη ανακοινωμένος.

Κύριε Χήτα, έχετε τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Μη με κάνετε να μετανιώσω, κυρία Λιακούλη, που παραχώρησα τη θέση μου.

**ΕΥΑΓΓΕΛΙΑ ΛΙΑΚΟΥΛΗ:** Εσείς;

**ΚΩΝΣΤΑΝΤΙΝΟΣ ΧΗΤΑΣ:** Ναι. Σας παραχώρησα τη θέση μου.

**ΕΥΑΓΓΕΛΙΑ ΛΙΑΚΟΥΛΗ:** Ήταν δυο Βουλευτές και μετά ο Κοινοβουλευτικός Εκπρόσωπος.

**ΚΩΝΣΤΑΝΤΙΝΟΣ ΧΗΤΑΣ:** Όχι, όχι.

**ΠΡΟΕΔΡΕΥΟΥΣΑ (Όλγα Γεροβασίλη):** Μην αρχίσετε άλλα προσωπικά εσείς, κύριε Χήτα. Προχωρήστε στο θέμα.

**ΚΩΝΣΤΑΝΤΙΝΟΣ ΧΗΤΑΣ:** Είμαι τζέντλεμαν.

Κύριε Υπουργέ, τζάμπα ανησυχείτε με το ΠΑΣΟΚ. Το ΠΑΣΟΚ έτσι κάνει. Γκρινιάζει, γκρινιάζει και στο τέλος ψηφίζει. Δεν σας πειράζει εσάς. Το «ναι» θα το πάρετε πάλι. Ούτως η άλλως οι άνθρωποι έχουν ψηφίσει πάνω από το 50% των νομοσχεδίων σας. Απλά γκρινιάζουν λίγο, βγάζουν κάποια πράγματα προς τα έξω και τελικά ψηφίζουν.

Κύριε Βρούτση, πρέπει να πω για το νομοσχέδιο. Όταν δεν μιλάμε για το νομοσχέδιο μας λέτε «λέτε άσχετα πράγματα για τα Τέμπη» ή οτιδήποτε άλλο. Τώρα θέλω να πω για το νομοσχέδιο πέντε πράγματα και δεν ακούτε εσείς. Και είμαστε και οι δυο του αθλητισμού. Να με ακούσετε. Και θα τα πω και καλά. Είναι ευκαιρία. Δεν έχει ξαναγίνει αυτό από το 2019. Γι’ αυτό σας λέω, καθίστε.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Θα πω κάποια πράγματα για το νομοσχέδιο πριν περάσω στα επόμενα θέματα. Σε γενικές γραμμές έχει κάποια καλά πράγματα μέσα. Να το λέμε αυτό. Έχει κάποιες συγκεκριμένες επιμέρους διατάξεις οι οποίες θα υπερψηφιστούν. Για παράδειγμα η αδειοδότηση αθλητικών εγκαταστάσεων εφόσον υπάρχουν απινιδωτές είναι στη σωστή κατεύθυνση. Είναι πολύ καλό. Η ψηφιοποίηση η χαρτογράφηση του αθλητισμού μέσω της πλατφόρμας e-Kouros είναι προς τη σωστή κατεύθυνση. Η ψηφιακή κάρτα υγείας είναι προς τη σωστή κατεύθυνση.

Άρθρο 11. Προβλέπονται οι προϋποθέσεις κάτω από τις οποίες δίνεται πριμ -αυτό το οποίο θίξατε και πριν- και παροχές σε αθλητές με μεγάλες επιτυχίες. Τα πριμ είναι καλά. Εννοείται. Είναι στο πλαίσιο της λογικής. Αλλά το μείζον ξέρετε, κύριε Υπουργέ, για τους αθλητές αυτούς οι οποίοι για χρόνια πορεύονται μόνοι τους είναι να τους προσφέρουμε και καλές συνθήκες προπόνησης αλλά πρέπει να δούμε και την ουσία. Δεν λέμε ότι το πριμ είναι κακό. Ακούμε συνέχεια για γήπεδα, για παράδειγμα, για προπονητήρια με ελλείψεις και γενικώς κακές συνθήκες προπόνησης.

Το θέμα της συντήρησης των αθλητικών εγκαταστάσεων δεν είναι θέμα, για παράδειγμα, αυτού του νομοσχεδίου αλλά επειδή το Υπουργείο έχει φέρει σειρά από νομοσχέδια -και εσείς και οι προκάτοχοί σας- θα πρέπει να υπάρξει μια ισορροπία στη συντήρηση και στην αναβάθμιση των αθλητικών εγκαταστάσεων στη χώρα. Είναι σημαντικό. Ακούστε το αυτό. Δεν γίνεται για παράδειγμα να βρίσκει η πολιτεία δεκάδες εκατομμύρια για να αναβαθμίσει γήπεδα στην Αθήνα και στην περιφέρεια, να μετράμε τα ευρώ λες και είναι δραχμούλες. Παράδειγμα το Καυταντζόγλειο. Είχατε μια τοποθέτηση πρόσφατα. Δεν γίνεται το Καυταντζόγλειο να έχει σήμερα μερική άδεια λειτουργίας γιατί υπάρχουν ελλείψεις και να μην μπορεί αυτήν την στιγμή ένα γήπεδο είκοσι οκτώ χιλιάδων θέσεων να φιλοξενήσει πάνω από οκτώ χιλιάδες. Ο Υπουργός, λοιπόν, δήλωσε πρόσφατα ότι το Καυταντζόγλειο θα γίνει το ΟΑΚΑ της βόρειας Ελλάδας. Πότε θα γίνει αυτό; Από τη μία βρίσκουμε -και σωστά γιατί υπήρχε κίνδυνος- 78 εκατομμύρια ευρώ για τη συντήρηση το ΟΑΚΑ και δεν βρίσκουμε 1 εκατομμύριο για το Καυταντζόγλειο;

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Υπάρχει.

**ΚΩΝΣΤΑΝΤΙΝΟΣ ΧΗΤΑΣ:** Πού είναι το έρμο; Μα έχει άδεια προσωρινής…

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Μου επιτρέπετε; Θέλει μελέτη. Τα λεφτά είναι έτοιμα. Δεν μπορεί το δημόσιο…

**ΚΩΝΣΤΑΝΤΙΝΟΣ ΧΗΤΑΣ:** Άρθρο 21. Ο Υπουργός κάνει αυτό που του ζήτησαν οι ιδιοκτήτες των μεγάλων ομάδων. Σωστά; Σας το ζήτησαν οι ιδιοκτήτες των μεγάλων ομάδων και το κάνετε. Καταργείτε τη δεύτερη υποτροπή την οποία νομοθετήσατε πριν από λίγο καιρό. Δηλαδή, την τιμωρία έδρας της ΔΕΑΒ. Την πρώτη φορά τιμωρείσαι; Μία αγωνιστική. Δεύτερη; Διπλασιασμός, δύο αγωνιστικές. Την τρίτη φορά τέσσερις αγωνιστικές. Αυτό ίσχυε μέχρι τώρα. Επειδή, λοιπόν, κάποιες μεγάλες ΠΑΕ έχουν ήδη τιμωρηθεί με δύο αγωνιστικές και φοβούνται ότι για ένα μπουκαλάκι θα πάνε στις τέσσερις αγωνιστικές, δηλαδή αν πετάξει κάποιο σαΐνι ένα μπουκαλάκι μέσα στο γήπεδο ή κάνα κέρμα, ζήτησαν από τον Υπουργό να το αλλάξει. Και ο Υπουργός το άλλαξε. Εμάς μας αρέσει να λέμε τα πράγματα, όπως είναι. Αυτή είναι η αλήθεια. Αυτό είναι το άρθρο 21. Αυτό κρύβεται από πίσω. Αυτή είναι η ουσία.

Πάμε παρακάτω. Πάμε στο κομμάτι της αντιμετώπισης της βίας. Έχω άποψη και μακρά πορεία στον χώρο. Άρθρο 25 για παράδειγμα. Γίνεται πάλι αναφορά στα ονομαστικά εισιτήρια στην ταυτοπροσωπία, στο τι γίνεται αν κάποιος το παραβιάζει κ.τ.λ.. Εξακολουθείτε να πιστεύετε ότι το πρόβλημα της βίας λύνεται αν ξέρουμε ότι με αυτό το εισιτήριο μπαίνει στο γήπεδο για παράδειγμα ο Παπαδόπουλος ή δεν μπαίνει ο Παπακωστόπουλος. Κοιτάξτε λίγο. Αν λυνόταν το πρόβλημα της βίας έτσι εύκολα ξέρετε, κύριε Υπουργέ, θα το είχαμε λύσει ήδη. Σε καμία χώρα του κόσμου να ξέρετε δεν υπάρχει ταυτοπροσωπία στην είσοδο του γηπέδου. Σε καμία χώρα του κόσμου. Τα εισιτήρια είναι ονομαστικά αλλά κανείς δεν ελέγχει ταυτότητες πουθενά. Θα σας πω γιατί. Αν κάποιος κάπου οπουδήποτε στο εξωτερικό κάνει κάτι, εγώ που κάθομαι εκεί κάνω το οτιδήποτε είτε λέγομαι Παπαδόπουλος είτε λέγομαι Παπακωστόπουλος, όπως θέλετε να με πείτε, θα με τσιμπήσουν και θα με τιμωρήσουν, γιατί εκεί πολύ απλά θα εφαρμοστεί ο νόμος. Εκεί είναι το μεγάλο θέμα να ξέρετε.

Ένα σχόλιο για την τροπολογία που φέρνετε σήμερα στο νομοσχέδιο αυτό. Πάμε στα ιδιωτικά πανεπιστήμια και αυτό που αναφέρετε σήμερα. Η φωτογραφία είναι η τέχνη την οποία αγαπάτε. Κάνετε κάτι φωτογραφικές διατάξεις απίστευτες. Φωτογραφία. Φέρνετε εσπευσμένα τροπολογία με την οποία επιχειρείτε η Κυβέρνηση, να ανατρέψετε τις προβλέψεις του νόμου που ψηφίσατε πριν λίγο καιρό, του ν.5094/2024. Και γιατί το κάνατε αυτό; Για να εξυπηρετήσετε συγκεκριμένα κολέγια που δεν πληρούν τις προϋποθέσεις του νόμου για αυτοτελείς κτιριακές υποδομές. Συγκεκριμένα για εκείνα τα κολέγια που έχουν ήδη εγκαταστάσεις και χώρους, όπου η χρήση γης απαγορεύει την τριτοβάθμια εκπαίδευση. Πού είναι, κύριε Υπουργέ, τα Γέηλ; Πού είναι τα Χάρβαρντ που θα έρχονταν εδώ; Εμείς το καταψηφίσαμε τότε. Επιτρέπετε πλέον με την τροπολογία αυτή που φέρνετε σήμερα τη συστέγαση διαφόρων εκπαιδευτικών μονάδων ακόμα και αν δεν ανήκουν στο ίδιο πρόσωπο. Γιατί; Πολύ απλά για να ωφεληθούν τα συγκεκριμένα κολέγια. Είναι λάθος ο τρόπος που νομοθετείτε.

Αφήνω το νομοσχέδιο τώρα. Πάμε λίγο στα υπόλοιπα. Πάμε, λοιπόν, στα υπόλοιπα γιατί ακούσαμε με μεγάλο ενδιαφέρον και προσοχή τον κ. Φάμελλο πριν από λίγο. Ήρθε και ο Πρόεδρος του ΠΑΣΟΚ ο κ. Ανδρουλάκης. Τον ακούσαμε κι αυτόν. Κατ’ αρχάς είναι χαρά μας που είδαμε τον κ. Φάμελλο και βλέπουμε και τον κ. Ανδρουλάκη μετά από δέκα μέρες. Μετά το κυριακάτικο συλλαλητήριο την περασμένη εβδομάδα δεν τους είδαμε στη Βουλή. Θα τους ακούσουμε σήμερα. Θέλω να πούμε ότι δεν θα μείνουμε καν στο γεγονός ότι πλέον στηρίζεστε όλοι -και καλώς κάνετε γιατί ο αγώνας θεωρώ ότι είναι κοινός- στο ότι γελούσατε πολύ και κοροϊδεύετε όταν πριν από δύο χρόνια προβαίναμε στη μία αποκάλυψη μετά την άλλη. Τα έχω πει πολλές φορές. Δεν θα μείνω καν στους χαρακτηρισμούς που μας έχουν αποδώσει. Ψεκασμένους. Καλή ώρα εδώ ο Πρόεδρος. Συνωμοσιολόγους κ.λπ..

Πάμε όμως τώρα να δούμε ποιος είναι ο στόχος. Τι λένε όλοι; Και το ΠΑΣΟΚ και ο ΣΥΡΙΖΑ. Να πέσει η Κυβέρνηση. Να πάμε σε εκλογές. Να υπάρξει κάθαρση. Να υπάρξει δικαιοσύνη. Να πέσει η Κυβέρνηση. Πρόταση δυσπιστίας ή οτιδήποτε άλλο. Είχατε την ευκαιρία να πέσει η Κυβέρνηση και δεν την ρίξατε. Το ΠΑΣΟΚ και ο ΣΥΡΙΖΑ είχατε την ευκαιρία να ρίξετε την Κυβέρνηση. Ήταν η ίδια Κυβέρνηση. Το έγκλημα των Τεμπών είχε ήδη διαπραχθεί. Όταν νομοθετούσε για παράδειγμα τον γάμο των ομοφυλοφίλων, αυτή εδώ η Κυβέρνηση και δεν είχε την απαραίτητη πλειοψηφία, αν δεν στηρίζατε εσείς τότε που είχαν ήδη γίνει τα Τέμπη, θα είχε πέσει η Κυβέρνηση. Απλά για εσάς τότε δεν υπήρχαν Τέμπη τόσο ζωηρά και ζεστά όπως υπάρχουν τώρα. Θα είχε πέσει η Κυβέρνηση από τότε. Και τους ρίξατε ένα πολύ μεγάλο σωσίβιο γιατί από μόνοι τους θα έπεφταν. Δεν θα έβρισκαν τους Βουλευτές.

Επίσης, όταν μιλάτε εδώ πάνω ο ΣΥΡΙΖΑ -η Νέα Δημοκρατία τι να πει- και κυρίως το ΠΑΣΟΚ θα πρέπει να αναφέρεστε στις ευθύνες που έχετε. Όμορφα, με πολιτική ανδρεία να πείτε ότι έχετε τεράστιες ευθύνες για τις εγκαταστάσεις στον σιδηρόδρομο, για τη σύμβαση 717. Και τα τρία αυτά κόμματα έχουν πάρα πολύ μεγάλες ευθύνες. Δεν ακούμε κάτι γι’ αυτό και πρέπει να το λέτε.

Θέλω να πω το εξής, ότι ό,τι και να λέει ο καθένας εδώ πάνω, ακόμα και αν προέρχεται από τη Νέα Δημοκρατία, η οποία το έχει πάρει αλλιώς τώρα και λέει ότι θέλει και αυτή την κάθαρση και τη δικαιοσύνη -μάλιστα-, ό,τι και να πει ο ΣΥΡΙΖΑ, ό,τι να πει και το ΠΑΣΟΚ, ο κόσμος πλέον γνωρίζει ό,τι και να λέτε. Επαναλαμβάνω, ό,τι και να λέτε.

Τι άλλο παρατηρούμε τις τελευταίες μέρες; Παρατηρούμε ότι επιτέλους στην Ελλάδα έχουμε δημοσιογράφους. Απίστευτο. Είναι απίστευτη η οβιδιακή μετάλλαξη των δημοσιογράφων, των συναδέλφων μου δημοσιογράφων. Δεν τους αναγνωρίζω. Πού ήταν αυτά τα παιδιά όλα; Πού ήταν αυτοί οι παρουσιαστές όλοι; Πού ήταν αυτοί όλοι σήμερα εδώ οι μαχητές της κάθαρσης και της δικαιοσύνης όταν δύο χρόνια δεν έβγαζαν κουβέντα; Και ξαφνικά βλέπεις άλλους ανθρώπους. Είναι τα ίδια πρόσωπα και λες δεν είναι αυτός, αποκλείεται αυτός ο δημοσιογράφος να λέει αυτά τα πράγματα. Και λες: Παναγία μου, τι γίνεται; Οβιδιακή μετάλλαξη. Αυτοί οι δημοσιογράφοι που μας αποκαλούσαν ψεκασμένους και συνωμοσιολόγους -εμάς, την Ελληνική Λύση και τον Κυριάκο Βελόπουλο- οι ίδιοι χρησιμοποιούν τα δικά μας επιχειρήματα που αποκαλύψαμε τότε και κάνουν τη ζωή δύσκολη σε εσάς στα πάνελ. Να δείτε πώς είναι να είναι και η ζωή δύσκολη στα τηλεοπτικά πάνελ, γιατί πηγαίνατε σε ασφαλές περιβάλλον: «Και καλώς τον Υπουργό» και «για πείτε μας, κύριε Υπουργέ» χωρίς ούτε καν να υπάρξει δύσκολη ερώτηση.

Τώρα, όμως, αρχίζετε και περνάτε δύσκολα και οι λιγότερο μαθημένοι, κύριε Βορίδη, -εσείς είστε και λίγο μπαρουτοκαπνισμένος- περνάνε δύσκολα εκεί. Μην τους στέλνετε στα πάνελ πλέον. Τους περιμένουν σαν να είναι να τους φάνε τις σάρκες. Αν δεν είναι, δηλαδή, με στολή παραλλαγής, μην τους στέλνετε εκεί. Θα περνάτε δύσκολα για να δείτε πώς είναι να πηγαίνετε σε μη φιλόξενο περιβάλλον ή σε φυσιολογικό περιβάλλον, σε ένα κανονικό δημοσιογραφικό αδέκαστο περιβάλλον να δείτε πώς είναι εκεί η ζωή.

Το αλλάξαν και οι δημοσιογράφοι. Ναι, γιατί είδαν την κοινή γνώμη και σου λένε δεν θα μπορούμε να κυκλοφορήσουμε στους δρόμους. Είναι αργά και για τη δημοσιογραφία. Και αυτή απέτυχε.

Κύριε Υπουργέ, εχθές σ’ αυτό το debate που είχατε εδώ με τον Πρόεδρό μας, εμφανιστήκατε αμετανόητος. Πάλι τα ίδια. Πάλι αυτή η έπαρση, αυτή η αλαζονεία: Μιλάτε εσείς, εμείς πήραμε 41%. Αυτό το 41% πνίξτε το, πετάξτε το, σας κάνει κακό. Δεν το καταλαβαίνετε; Πάλι εχθές το 41% επικαλεστήκατε. Αυτή η αλαζονεία πραγματικά. Πάλι δεν παραδέχεστε τα λάθη που πρέπει να παραδεχθείτε. Βγείτε και πείτε: Κάναμε λάθος. Δεν το έχει πει κανένας. Κανένας, κανένας επαναλαμβάνω. Χθες πάλι τα γυρίσατε. Άλλα λέει ο Πρωθυπουργός, άλλα λέγατε εσείς εχθές. Αμφισβητείτε και αυτά που εμμέσως παραδέχτηκε ο Πρωθυπουργός στη συνέντευξή του. Πάλι το 41%, πάλι η έπαρση, πάλι η αλαζονεία, πάλι δεν παραδέχεστε, πάλι αμετανόητος. Κάντε ό,τι θέλετε. Ο κόσμος βλέπει και κρίνει.

Απλά το 41% αυτό να ξέρετε αν ισχύουν οι δηλώσεις, που τις έκανε ο άνθρωπος, ο κ. Μητσοτάκης στον Alpha προχθές, είναι ψεύτικο, είναι πλαστό, γιατί άλλη επιχειρηματολογία είχε ο κ. Μητσοτάκης πριν τις εκλογές. Αν έλεγε αυτά πριν τις εκλογές που είπε χθες, πιστέψτε με δεν θα παίρνατε 41%. Εξαπατήσατε, λοιπόν, το εκλογικό σώμα με αυτά που λέγατε. Είπε ψέματα ο Πρωθυπουργός.

Κλείνω προς τους Βουλευτές της Νέας Δημοκρατίας. Αφού θέλετε τόσο πολύ και εσείς, όπως όλοι μας, να χυθεί άπλετο φως, αφού ζητάτε και εσείς δικαιοσύνη, αφού είστε και εσείς κατά της συγκάλυψης, έχετε μια πολύ μεγάλη ευκαιρία να ρίξετε την Κυβέρνηση και να πάτε σε εκλογές από αύριο κιόλας που ψηφίζουμε για Πρόεδρο της Δημοκρατίας, γιατί ψηφίζετε για Πρόεδρο της Δημοκρατίας έναν άνθρωπο τον οποίον οι συγγενείς των θυμάτων -εγώ δεν θα πω η Αντιπολίτευση, η μείζονα, η ελάσσονα, ούτε θα πω κανένα πολιτικό πρόσωπο- οι ίδιοι οι συγγενείς των θυμάτων λένε ότι έκανε τα πάντα για να αποκρύψει. Κρατούσε τις δικογραφίες στο συρτάρι του και τα λοιπά, δεν έφερε ποτέ την πρόταση της εξεταστικής που είχε δώσει η Ελληνική Λύση. Ποτέ, ποτέ. Αυτόν τον άνθρωπο θα τον ψηφίσετε για Πρόεδρο της Δημοκρατίας.

Έχετε, λοιπόν, την ευκαιρία αύριο να τον καταψηφίσετε και αν όχι αύριο, την ερχόμενη Τετάρτη, ώστε να πέσει η Κυβέρνηση και να έχουμε κάθαρση και θα αποφασίσουν οι Έλληνες πολίτες αν έχετε δίκιο εσείς ή όλοι οι υπόλοιποι.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Γεωργαντάς):** Κλείστε σας παρακαλώ, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Κλείνω σε δύο λεπτά, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Σε ένα παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Η προανακριτική θα είναι κανονική ή θα την κάνετε σαν την εξεταστική, για την οποία είστε και περήφανοι πολύ; Πού είναι τα δεκαέξι μέλη της εξεταστικής σας να υπερασπιστούν το θεάρεστο έργο τους της Κυβέρνησης; Πού είναι; Πού είναι αυτοί οι λαλίστατοι της εξεταστικής εκείνη την παρωδία που είχατε χτίσει εκεί πέρα; Μαθαίνω ότι δεν θέλουν να πάνε Βουλευτές. Δεκαέξι άτομα δυσκολεύεστε να τα βρείτε για να πάνε στην προανακριτική. Έτσι μαθαίνω. Μπορεί να είναι και λάθος η πληροφόρηση που έχω. Πού είναι τα μέλη της εξεταστικής να βγουν να μιλήσουν στους πολίτες και να πουν: Αγαπητοί συνέλληνες, κάναμε πολύ καλή δουλειά εμείς ως μέλη της εξεταστικής τότε. Πού είναι να τα πουν; Πού είναι; Πού είναι;

Η φιγούρα εκεί πίσω του Καραμανλή θυμίζει ότι κάποιος πρέπει να την πληρώσει τη νύφη. Τον εγκαταλείψατε τώρα όλοι. Πού είναι τα χειροκροτήματα στην πρόταση δυσπιστίας; Πού είναι εδώ που τον πήρατε στα χέρια και τον αποθεώνατε; Τώρα μόνος του εκεί πίσω καθόταν. Δεν πλησιάζει άνθρωπος. Φοβάστε. Κάνει τζιζ πλέον. Γιατί;

Γιατί φωνή λαού οργή Θεού, κύριε Βορίδη. Φωνή λαού οργή Θεού. Φοβηθήκατε και πάτε να το μαζέψετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε.

**ΚΩΝΣΤΑΝΤΙΝΟΣ ΧΗΤΑΣ:** Το μόνο που σας νοιάζει, αφού είδατε τη φωνή του λαού και την οργή του θεού, είναι η ψήφος. Σου λέει: Εδώ είμαστε δύσκολα και είμαστε δύσκολα και αυτό είναι το κακό της πολιτικής. Το μόνο που σας νοιάζει είναι η ψήφος και τίποτα παραπάνω.

Κύριε Γεωργαντά, σας έχω ευχάριστα νέα. Μόλις τελείωσα.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ πάρα πολύ, κύριε συνάδελφε.

Θα παρεμβληθεί από τον κατάλογο μια Βουλευτής η κ. Γεροβασίλη από τον ΣΥΡΙΖΑ παρακαλώ και αμέσως μετά θα πάρει τον λόγο ο κ. Ανδρουλάκης Πρόεδρος της Κοινοβουλευτικός Ομάδας του ΠΑΣΟΚ - Κινήματος Αλλαγής. Κανονικά έπρεπε να είναι δύο οι Βουλευτές ανάμεσα, αλλά κατανοούμε. Έχει ενημερώσει ο κ. Ανδρουλάκης από ώρα ότι θα έρθει. Οπότε θα παρεμβληθεί ένας Βουλευτής.

Παρακαλώ, κυρία Γεροβασίλη, έχετε τον λόγο.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Ευχαριστώ, κύριε Πρόεδρε.

Θα ξεκινήσω και εγώ λέγοντας ότι και σήμερα και στη διάρκεια αυτής της συζήτησης με τα τόσα σημαντικά θέματα προφανώς η σκέψη μας είναι στους ανθρώπους που ξεσπιτώνονται αυτές τις ημέρες και από τη Σαντορίνη και τους ανθρώπους στην Αμοργό, στην Ανάφη, που με φόβο, ανασφάλεια για το άγνωστο ξεσπιτώνονται βίαια. Ευχόμαστε και ελπίζουμε να λήξει αίσια και γρήγορα αυτή η περιπέτεια, αλλά να υπενθυμίσουμε εδώ ότι η Κυβέρνηση οφείλει να σταθεί αρωγός στους πολίτες.

Από αυτό το Βήμα καλώ την Κυβέρνηση και τον κατά τα λοιπά παραπλανημένο Πρωθυπουργό, που υποστήριξε μάλιστα ότι σκύβει το κεφάλι μπροστά στους συγγενείς των θυμάτων του εγκλήματος των Τεμπών, τους καλώ, επιτέλους, να σταματήσουν να εμπαίζουν την κοινωνία, να σταματήσουν να εμπαίζουν την ελληνική κοινωνία.

Στην προσπάθεια της Κυβέρνησης να αποποιηθεί τις ευθύνες της τα έχουμε ακούσει όλα, έχουμε ακούσει ό,τι μπορεί να φανταστεί ο καθένας: Από το πόρισμα του κ. Μητσοτάκη από την πρώτη μέρα, από την πρώτη στιγμή όταν μίλησε για καθαρό ανθρώπινο λάθος, το λάθος του σταθμάρχη, μέχρι ότι η συζήτηση για την τραγωδία των Τεμπών αποσταθεροποιεί την Κυβέρνηση, ότι αυτό είναι το πρόβλημα.

Και όλα αυτά φυσικά γίνονται προκειμένου να αποφύγει πολύ κρίσιμα ερωτήματα, ερωτήματα όπως: Ποιος παραποίησε και ποιος διέρρευσε τα ηχητικά με τους σταθμάρχες; Γιατί δόθηκε εντολή να καταστραφεί το βιολογικό υλικό σε σαράντα ημέρες μετά το δυστύχημα; Βέβαια, και αυτά που ρωτάει όλη η κοινωνία: Τι μετέφερε, επιτέλους, αυτή η εμπορική αμαξοστοιχία; Γίνεται λαθρεμπόριο με τα τρένα; Ποιος διέταξε το μπάζωμα του χώρου άρον-άρον, την αλλοίωση δηλαδή του χώρου του εγκλήματος;

Είναι δυνατόν να συμβαίνουν αυτά από το λεγόμενο επιτελικό κράτος των αρίστων; Είναι δυνατόν να συμβαίνουν και η Κυβέρνηση να μην έχει ιδέα για τίποτε από όλα αυτά ή μήπως κάτι άλλο συμβαίνει και ο Πρωθυπουργός, για παράδειγμα, ανέχεται ή υπονομεύει να ψηφίζονται διατάξεις, οι οποίες συνιστούν ευθεία παρέμβαση στο έργο των ιατροδικαστών;

Και εν τέλει σήμερα μπορεί κάποιος να ταξιδεύει με τα τρένα; Αυτό είναι το τωρινό μεγάλο ερώτημα για ολόκληρη την ελληνική κοινωνία. Μπορεί κάποιος από την Κυβέρνηση να απαντήσει αν μπορούν με ασφάλεια να ταξιδεύουν οι Έλληνες πολίτες με τα τρένα στην Ελλάδα; Θα απαντήσει κάποιος σε αυτό;

Κυρίες και κύριοι συνάδελφοι, αυτήν την στιγμή το αίτημα για δικαιοσύνη είναι πάνδημο. Ως ΣΥΡΙΖΑ - Προοδευτική Συμμαχία έχουμε καταθέσει αίτημα για προ ημερησίας διάταξης συζήτηση στη Βουλή και ταυτόχρονα έχουμε καλέσει όλες τις προοδευτικές δυνάμεις να στηρίξουν αυτή την πρόταση δυσπιστίας κατά της Κυβέρνησης, διότι εκτιμούμε ότι δεν μπορούμε να περιμένουμε άλλο και διότι τα στοιχεία είναι και πολλά και αδιάσειστα.

Θυμίζω επίσης ότι η Κυβέρνηση είχε απορρίψει την πρότασή μας για τη σύσταση προανακριτικής επιτροπής και είχε προχωρήσει σε μία εξεταστική επιτροπή, για την οποία ο ίδιος ο Πρωθυπουργός στην τελευταία του συνέντευξη μας είπε: «Ε, δεν ήταν και η καλύτερη στιγμή του Ελληνικού Κοινοβουλίου». Δεν ήταν η καλύτερη στιγμή.

Αυτονομήθηκαν τα μέλη της επιτροπής αυτής; Αυτονομήθηκαν και δεν είχαν την έγκριση ή την άδεια ή τη συζήτηση του Μεγάρου Μαξίμου και του Κυριάκου Μητσοτάκη; Οι Βουλευτές της Νέας Δημοκρατίας ούτε στο Βήμα της Βουλής ούτε σε μία δημόσια παρουσία αν δεν αναφέρουν δέκα φορές «κατ’ εντολήν του Κυριάκου Μητσοτάκη», «με πρωτοβουλία του Κυριάκου Μητσοτάκη» δεν στέκονται. Όχι επειδή δεν μπορούν να σταθούν, αλλά επειδή προφανώς κάποιος τους έχει υπαγορεύσει και τους έχει αναγκάσει να συμπεριφέρονται κατ’ αυτόν τον τρόπο. Κι εδώ αυτονομήθηκαν αυτά τα μέλη; Δεν σας ενημέρωναν; Δεν τους καθοδηγούσατε; Φαντάζομαι πως όχι.

Εμείς από την πρώτη στιγμή είπαμε ότι θα αξιοποιήσουμε όλα τα κοινοβουλευτικά εργαλεία προκειμένου να συμβάλλουμε στην πλήρη αποκάλυψη της αλήθειας. Άρα, συμφωνούμε και με την πρόταση που κατέθεσε το ΠΑΣΟΚ για τη σύσταση προανακριτικής επιτροπής. Ένα ερώτημα έχω προς το ΠΑΣΟΚ. Είναι επαρκή τα στοιχεία για προανακριτική επιτροπή και δεν είναι αρκετά για την πρόταση δυσπιστίας, το οποίο απαντήσατε στη δική μας πρόταση ότι περιμένετε τα πορίσματα των πανεπιστημίων και των άλλων ερευνών; Όλοι τα περιμένουμε, αλλά είναι χρησιμότερα για την προανακριτική ή για την πρόταση δυσπιστίας; Αυτό είναι το ερώτημα.

Κοιτάξτε! Το κράτος δικαίου πλήττεται χρόνια τώρα στη χώρα και δεν είναι μόνο το δυστύχημα των Τεμπών. Το δυστύχημα των Τεμπών είναι το μείζον. Είναι από πίσω πενήντα επτά ανθρώπινες ζωές. Και τις υποκλοπές, όμως, δεν θα τις ξεχάσουμε επειδή θέλησε η Κυβέρνηση να τις αρχειοθετήσει. Δεν θα ξεχάσουμε ούτε τις υποκλοπές ούτε το σκάνδαλο συγκάλυψης των υποκλοπών. Και βεβαίως, είναι και μια σειρά παρεμβάσεων σε ανεξάρτητες αρχές και στη δικαιοσύνη.

Βέβαια, προσφάτως έχουμε και το πόρισμα του Συνηγόρου του Πολίτη για το ναυάγιο στην Πύλο. Το πόρισμα αυτό είναι κόλαφος. Υπάρχουν, λέει ο Συνήγορος, σαφείς ενδείξεις για θανατηφόρα έκθεση. Για ποιον λόγο το Λιμενικό Σώμα αρνήθηκε και μάλιστα ρητά να προχωρήσει σε πειθαρχική διερεύνηση; Όλοι ξέρουμε ότι και στο Λιμενικό Σώμα διατάσσεται ΕΔΕ ακόμα κι αν λείπει μία σφραγίδα από ένα γραφείο, όχι να έχει προκληθεί ναυάγιο με εκατοντάδες νεκρούς. Γιατί παρακρατήθηκαν και δεν δόθηκαν στην αρχή από το Υπουργείο Ναυτιλίας, αλλά και από το Ναυτοδικείο Πειραιά οι συνομιλίες από το κινητό τηλέφωνο του πλοιάρχου με το συντονιστικό; Ποιον καίνε αυτές οι συνομιλίες; Γιατί δεν δόθηκαν; Γιατί δεν δόθηκε το βιντεοληπτικό υλικό από το καταγραφικό του πλοίου; Δεν υπάρχει; Είναι σύμπτωση; Κι αυτό δεν υπάρχει, όπως και στα τρένα; Αντί για να πάρουμε απαντήσεις και να απαντήσει και το Υπουργείο Ναυτιλίας για όλα αυτά τι έκανε; Έκανε μία απαράδεκτη επίθεση πάλι σε ανεξάρτητη αρχή, στον Συνήγορο του Πολίτη αυτή τη φορά.

Όσον αφορά το νομοσχέδιο, βεβαίως επισκιάζεται από όλα αυτά τα οποία καίνε την ελληνική κοινωνία αυτές τις μέρες. Η Κυβέρνηση είχε την ευκαιρία να εισηγηθεί θετικά μέτρα για τον ερασιτεχνικό και επαγγελματικό αθλητισμό, αλλά δυστυχώς και πάλι αναλώνεται και σε φωτογραφικές ρυθμίσεις που δημιουργούν υπόνοιες αδιαφάνειας. Για παράδειγμα προβλέπεται ότι οι αθλητικές ανώνυμες εταιρείες μπορούν να συμψηφίζουν οφειλές με έξοδα επισκευών εγκαταστάσεων χωρίς προηγούμενη έγκριση της Επιτροπής Επαγγελματικού Αθλητισμού. Είναι ένα παράδειγμα. Ποιους εξυπηρετεί αυτή η ρύθμιση; Φαντάζομαι ότι θα το δούμε στη συνέχεια.

Κι επειδή ο χρόνος ξεπεράστηκε, θα αναφερθώ μόνο με τίτλο ότι καταθέσαμε μια τροπολογία για τον 13ο και 14ο μισθό. Όλοι ξέρουμε την ιστορία πώς έγινε. Όλοι ξέρουμε τι συνέβη στις χώρες που βγήκαν από τα μνημόνια ότι επανέφεραν τους δημοσίους υπαλλήλους σε αξιοπρεπή επίπεδα διαβίωσης. Εφόσον, λοιπόν, η οικονομία της χώρας πάει εξαιρετικά, νομίζω ότι είναι υποχρέωση του κράτους, υποχρέωση της Κυβέρνησης να τους επαναφέρει. Καταθέσαμε την τροπολογία και καλούμε να απαντήσετε αν δεν την στηρίζετε γιατί, με ποια οικονομικά στοιχεία και καλούμε, βεβαίως, και τα κόμματα της Αντιπολίτευσης να τη στηρίξουν.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει ο Πρόεδρος της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Ανδρουλάκης. Παρακαλώ, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρίες και κύριοι συνάδελφοι, δύο χρόνια τώρα ο ελληνικός λαός είναι στιγματισμένος συναισθηματικά, ψυχολογικά, ηθικά από την τραγωδία των Τεμπών. Κανείς δεν μπορεί να ξεχάσει εκείνο το βράδυ όπου τόσο άδικα έχασαν τη ζωή τους πενήντα επτά άνθρωποι. Τι περιμένει, λοιπόν, ο ελληνικός λαός από το πολιτικό σύστημα και ιδιαιτέρως από την Κυβέρνηση; Περιμένει να μάθει ποιοι είναι οι υπεύθυνοι, να αντιμετωπίσουν τις ευθύνες τους στη δικαιοσύνη και την αλήθεια. Αυτό βλέπει ο ελληνικός λαός από την Κυβέρνηση, μια τέτοια διάθεση;

Θέλω πραγματικά να σκεφτούμε όλοι μας τι έχετε πει δύο ολόκληρα χρόνια. Όχι μόνο ο Πρωθυπουργός. Από το πρώτο μέχρι το τελευταίο στέλεχος της Νέας Δημοκρατίας. Τι έχετε πει γι’ αυτήν την τραγωδία και αναρωτηθείτε μετά τη συνέντευξη του Πρωθυπουργού στον Alpha αν τελικά έχετε όλοι οι ευθύνες που σας έβαλε ο κ. Μητσοτάκης δύο χρόνια να ψεύδεστε. Αυτό θέλω να σκεφτείτε. Δύο χρόνια στα κανάλια αναπαράγετε μία προπαγάνδα που απέδειξε ο ίδιος ο Πρόεδρός σας ότι ήταν όλη ψέματα.

Να τα πάρουμε ένα-ένα; Από την πρώτη στιγμή η στρατηγική ήταν μία: Ανθρώπινο λάθος. Τελεία. Κι όχι μόνο με δηλώσεις, με δημοσιεύματα, αλλά και με τα χαλκευμένα του σταθμάρχη, που λίγες ώρες μετά την τραγωδία αντί να έχετε προτεραιότητα να μάθουμε τι ακριβώς έχει συμβεί, πόσοι είναι οι νεκροί, κάποιοι τα χάλκευσαν και τα διοχέτευσαν σε φιλικά μέσα για να ενισχύσουν αυτό το αφήγημα. Κι αντί να ζητήσετε συγγνώμη από τον ελληνικό λαό, να ακούμε αυτή την εβδομάδα να πανηγυρίζετε για το πόρισμα που λέει ότι δεν υπήρχαν χαλκευμένα.

Γιατί σας κάναμε πέρυσι η αντιπολίτευση πρόταση δυσπιστίας, κύριοι της Νέας Δημοκρατίας; Για τα χαλκευμένα του «Πρώτου Θέματος» ή για τις συνομιλίες του σταθμάρχη που είχε η δικαιοσύνη; Σας κάναμε πρόταση δυσπιστίας για τα χαλκευμένα που είχατε διοχετεύσει στα μέσα μαζικής ενημέρωσης. Γιατί, λοιπόν, αφού το γνωρίζετε τρεις μέρες τώρα λέτε ψέματα; Αμετανόητοι από τον φόβο σας ότι έχετε εκτεθεί ανεπανόρθωτα, ψάχνετε από πού να πιαστείτε για να δώσετε μία απάντηση. Σε τι να πρωτοδώσετε απάντηση; Ο ίδιος ο Πρωθυπουργός από την πρώτη στιγμή: ανθρώπινο λάθος, προπαγάνδα και απολυτότητα. Τι έλεγε; «Γνωρίζουμε ακριβώς τι μετέφερε το εμπορικό τρένο. Δεν υπήρχε τίποτα εύφλεκτο». Αυτό δεν έλεγε; Αυτό δεν αναπαράγατε;

Και τι μας λέει τώρα; «Παραπλανήθηκα». Πάμε, λοιπόν, στο δικό σας σενάριο, διότι το δικό μας σενάριο λέει από την αρχή ότι υπάρχει σενάριο συγκάλυψης και έντεχνης προπαγάνδας, όπως στις υποκλοπές. Η ίδια μεθοδολογία. Τι λέει το δικό σας σενάριο; Ότι «μας εξαπάτησαν». Παραπλανήθηκε ο κ. Μητσοτάκης και παραπλάνησε όλα μαζί τα στελέχη της Νέας Δημοκρατίας. Και ερωτώ, λοιπόν, και θέλω μια απάντηση, καθαρή και αντρίκια από τον Πρωθυπουργό. Το πρωί της συνέντευξης στον κ. Σρόιτερ πήγε η Πυροσβεστική, πήγαν οι ειδικοί, οι πραγματογνώμονες και του είπαν «Κυριάκο, συγγνώμη. Κάναμε λάθος. Σε παραπλανήσαμε δύο χρόνια» και ξαφνικά τον έπιασε η ευαισθησία και πήγε στον κ. Σρόιτερ και τα είπε εντελώς διαφορετικά; Μα, ποιον κοροϊδεύετε; Υπάρχει ένας στους έντεκα εκατομμύρια Έλληνες που να πιστεύει ότι ο Πρωθυπουργός παραπλανήθηκε και το έμαθε το πρωί της προηγούμενης Τετάρτης; Άρα στο ένα σενάριο εξ αρχής στήσατε τη συγκάλυψη και την προπαγάνδα και στο δικό σας σενάριο τη στήσατε στην πορεία. Και στα δύο είστε βαθιά ηθικά εκτεθειμένοι, κύριοι της Νέας Δημοκρατίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Αλλά από πού να πρωτοπιαστείτε; Από την 717; Εμείς είμαστε ένα κόμμα θεσμικό. Δεν προσπαθούμε να φτιάξουμε αφηγήματα ούτε να διαχειριστούμε την κοινή γνώμη ούτε να εκμεταλλευτούμε πολιτικά μια τραγωδία, όπως κάνετε εσείς σε άλλες περιπτώσεις. Δεν θα ξεχάσω το αμίμητο, τη δικαιολογία των τεράστιων φυσικών καταστροφών, που έφερε τον σημερινό Πρωθυπουργό να λέει ότι «κάποιοι μετρούσαν φέρετρα, εμείς μετράμε καμένα δέντρα», για να δικαιολογήσει τις φυσικές καταστροφές. Αυτό δεν είναι εργαλειοποίηση; Όταν εμείς από την πρώτη στιγμή είχαμε καταδικάσει τη χυδαία επικοινωνιακή διαχείριση της τραγωδίας στο Μάτι. Αυτή η ατάκα εδώ μέσα στη Βουλή από τον κ. Μητσοτάκη δεν ήταν εργαλειοποίηση;

Αλλά ας πάμε στα σημερινά. Εμείς λοιπόν, θεσμικά ό,τι έρχεται στη Βουλή το αξιοποιούμε. Ήρθε το πόρισμα της Ευρωπαϊκής Εισαγγελίας. Το πήραμε και είπαμε πρόταση προανακριτικής για τον κ. Καραμανλή, τον κ. Σπίρτζη, αφού το πόρισμα περιγράφει συγκεκριμένες ευθύνες. Και είπατε «όχι». Και μάλιστα, όχι μόνο είπατε «όχι», αλλά τον καταχειροκροτούσατε, δείχνοντας την αμέριστη αλαζονεία σας απέναντι στον ελληνικό λαό. Αυτό δεν ήταν ένα βήμα συγκάλυψης; Αν δεν θέλατε συγκάλυψη θα λέγατε: «ναι, ψηφίζουμε προανακριτική, όλοι μαζί και ας πει η δικαιοσύνη αν έχουν ευθύνες ή όχι».

Επίσης, ακολουθήσατε την πρότασή του ΚΚΕ για εξεταστική επιτροπή από το 1997. Μάλιστα για να καταλάβετε το λάθος του ΚΚΕ, άκουγα σήμερα έναν Βουλευτή της Νέας Δημοκρατίας, που είπε ένα φοβερό επιχείρημα. Είπε «Μα πώς να καλούσαμε τον κ. Τριαντόπουλο στην εξεταστική; Αφού δεν διερευνούσαμε την τραγωδία, αλλά χρόνιες παθογένειες από το 1997». Εκεί έφθασε το επίπεδο των επιχειρημάτων σας. Έγινε, λοιπόν, η εξεταστική επιτροπή. Ούτε Τριαντόπουλο ούτε Τσαλίδη; Δεν είναι, λοιπόν, δείγμα συγκάλυψης ότι δεν επιτρέψατε σε κορυφαίους μάρτυρες και πολιτικά στελέχη της Νέας Δημοκρατίας να έρθουν να ερωτηθούν και να ακούσουμε τις απόψεις τους για πολύ κρίσιμα θέματα;

Επίσης, δεν είναι δείγμα συγκάλυψης ότι απορρίψατε να διαβιβαστεί το αίτημα της Αντιπολίτευσης στην αρμόδια εισαγγελία για να διερευνηθεί ο κ. Καραμανλής για το αδίκημα της ψευδορκίας, όταν μας έλεγε ότι δεν γνώριζε την ύπαρξη του πορίσματος της Αρχής Διαφάνειας, ενώ αυτό ήταν στο συρτάρι του; Και μιλώ ξανά για την εκτέλεση της σύμβασης 717 της τηλεδιοίκησης.

Όλα αυτά δείχνουν ότι από την αρχή είχατε μία και μόνο στρατηγική, που και σήμερα αυτήν υλοποιείτε σε ένα δυσμενέστερο περιβάλλον, διότι ο ελληνικός λαός με την παρουσία του την προ-προηγούμενη Κυριακή σας είπε ένα βροντερό «Δεν ξεχνώ». Δεν θα πάτε με τη μεθοδολογία των υποκλοπών να συγκαλύψετε ένα έγκλημα πενήντα επτά νεκρών. Αυτό σας είπε ο ελληνικός λαός την προ-προηγούμενη Κυριακή.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είναι, λοιπόν, τα ερωτήματα αμείλικτα. Γιατί ό,τι έρθει στη Βουλή και αφορά πολιτικά πρόσωπα προερχόμενα από τη Νέα Δημοκρατία, δικογραφίες από την ελληνική ή ευρωπαϊκή δικαιοσύνη, εσείς δεν τα αξιοποιείτε.

Εμείς, λοιπόν, σήμερα για να σταματήσει η καχυποψία, για να αποδείξετε ότι θέλετε όντως να πέσει άπλετο φως, σας καλούμε να κάνετε κάτι πολύ απλό. Να ψηφίσετε την προανακριτική για τον κ. Τριαντόπουλο από την στιγμή που υπάρχει ώριμη δικογραφία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Θα κάνετε τα ίδια με τον κ. Τριαντόπουλο που κάνατε και με τον κ. Καραμανλή; Για ποιον λόγο;

Θέλω να σας πω, επειδή έγινε μια συζήτηση σήμερα, ότι αν δεν γίνει προανακριτική δεν υπάρχει άλλος τρόπος να πάει στη δικαιοσύνη ο κ. Τριαντόπουλος για τις πράξεις που περιγράφονται στη συγκεκριμένη δικογραφία. Και μην παίζετε παιχνίδια σύγχυσης με την κοινή γνώμη. Ή ψηφίζουμε προανακριτική για να οδηγηθεί για τις συγκεκριμένες πράξεις στη δικαιοσύνη είτε δεν θα οδηγηθεί. Τόσο απλά είναι τα πράγματα. Τώρα αν προκύψουν άλλες πράξεις στο μέλλον, μπορεί να γίνει εκ νέου προανακριτική ή μπορούν να έρθουν σε αυτήν την προανακριτική αν προκύψουν σύντομα. Εμείς δεν θέλουμε συγκάλυψη. Θέλουμε και τα μη πολιτικά, αλλά και τα πολιτικά πρόσωπα να οδηγηθούν στην δικαιοσύνη και να ελέγξει η δικαιοσύνη τις ευθύνες τους.

Ακούω όμως -και το είπε και ο κύριος Πρωθυπουργός- ότι δεν έχετε διάθεση να δημιουργήσετε διαστρέβλωση. Και μάλιστα, είπε ευθαρσώς ότι σέβεστε την ελληνική δικαιοσύνη και ότι οι αποφάσεις της δικαιοσύνης και των θεσμών δεν είναι α λα καρτ. Έτσι είναι όμως τα πράγματα; Εάν ο ίδιος ο κ. Μητσοτάκης σέβεται τη δικαιοσύνη, γιατί δεν επέτρεψε να εφαρμοστεί η απόφαση του Συμβουλίου της Επικρατείας, που με δικαιώνει για τις υποκλοπές και για τον τρόπο ενημέρωσης από το ελληνικό κράτος, ως προϊστάμενος της Εθνικής Υπηρεσίας Πληροφοριών; Εσείς χρησιμοποιείτε και σέβεστε α λα καρτ τη δικαιοσύνη και τους θεσμούς, όπως και τις ανεξάρτητες αρχές και τα πορίσματά τους. Όταν είναι θετικά τα κραδαίνετε στα κανάλια και στο Βήμα της Βουλής. Όταν δεν σας βολεύουν επιτίθεστε στους προϊσταμένους των ανεξάρτητων αρχών. Τα ίδια κάνατε με τον κ. Ράμμο, τα ίδια με τον κ. Μενουδάκο, τα ίδια κάνετε τώρα και με τον Συνήγορο του Πολίτη. Τόσο πολύ σέβεστε τους θεσμούς, τις ανεξάρτητες αρχές και τη δικαιοσύνη;

Εμείς, λοιπόν, σας καλούμε σήμερα να πάρετε αποφάσεις, ξεκάθαρες. Εάν κάνετε με τον κ. Τριαντόπουλο ό,τι κάνατε και με τον κ. Καραμανλή αποδεικνύετε ότι συνεχίζετε να παίζετε το ίδιο παιχνίδι της συγκάλυψης. Εμείς θα είμαστε εδώ κοινοβουλευτικά και στο προσκήνιο να αγωνιστούμε μέχρι τέλους για να πέσει πραγματικά άπλετο φως σε αυτήν την ανείπωτη τραγωδία.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Επίσης, δεν μπορώ να μην σχολιάσω αυτά που ακούω από κάποια στελέχη του ΣΥΡΙΖΑ που επιμένουν και σήμερα να λένε το εξής: «Γιατί αφού έχετε στοιχεία για προανακριτική, δεν κάνετε πρόταση δυσπιστίας»; Μα, καλά είναι σοβαρά αυτά τα επιχειρήματα; Είναι σοβαρά; Γιατί δεν λέτε στον ελληνικό λαό ότι πρόταση δυσπιστίας μπορούμε να κάνουμε μια φορά στους έξι μήνες; Και αν κάνουμε τώρα, πριν τα πορίσματα, θα είναι δώρο στον κ. Μητσοτάκη, διότι πιθανόν τα πορίσματα να τον φέρουν σε χειρότερη θέση. Τι θα πούμε τότε, συγγνώμη κάναμε λάθος; Και συνεχίζετε και επιμένετε σε αυτήν την αδιανόητα απαράδεκτη στρατηγική, του να γίνει πρόταση δυσπιστίας πριν τα πορίσματα, διευκολύνοντας τη Νέα Δημοκρατία; Μα, είναι προφανώς βέβαιο ότι η συνέντευξη στον Alpha δόθηκε γιατί ο κ. Μητσοτάκης γνωρίζει ότι θα είναι χειρότερα τα πράγματα γι’ αυτόν και το κόμμα του σε σχέση με το τι έχει πει εδώ και δύο χρόνια, με το τσουνάμι των αποκαλύψεων, με όσα μαθαίνουμε μέρα με τη μέρα.

Η πρόταση δυσπιστίας θα γίνει την ώρα που η Νέα Δημοκρατία θα αποκαλυφθεί ότι δύο χρόνια τώρα παίζει ένα παιχνίδι επικίνδυνο για τους θεσμούς, τη δημοκρατία, τη δικαιοσύνη και εν τέλει την αλήθεια.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Άκουσα επίσης να λένε κάποια στελέχη σας ότι «δεν φταίει ο κ. Τασούλας». «Γνωρίζαμε την ύπαρξη της δικογραφίας». Ευτυχώς πριν από λίγο, από ό,τι κατάλαβα, ο κ. Φάμελλος «άδειασε» την κ. Γεροβασίλη. Τα λέω αυτά, γιατί το επιχείρημα της Νέας Δημοκρατίας είναι απολύτως σαθρό. Τι μας λέει η Νέα Δημοκρατία; Ότι δεν υπάρχει κοινοβουλευτικό προηγούμενο ανακοίνωσης κατάθεσης συμπληρωματικών εγγράφων. Έτσι είναι, κύριε Βορίδη; Αυτό είναι το επιχείρημά σας και το επιχείρημα του κ. Τασούλα για να μην απολογηθεί, γιατί δεν ενημέρωσε τη Βουλή των Ελλήνων για μια ογκωδέστατη δικογραφία για τις ευθύνες του κ. Τριαντόπουλου; Είναι όπως λέτε, «παράλογο»; Δεν υπάρχει κοινοβουλευτικό προηγούμενο; Ιδού το κοινοβουλευτικό προηγούμενο. Είναι του κ. Μεϊμαράκη το 2013 που αποδεικνύει ότι ακόμη και σε αυτό το θέμα ψεύδεστε. Θα έπρεπε να έρθει εδώ ο κ. Τασούλας και να ενημερώσει τους Βουλευτές για την ογκωδέστατη νέα δικογραφία που ήρθε στη Βουλή ακόμη και ως συμπληρωματική.

Το καταθέτω στα Πρακτικά.

(Στο σημείο αυτό ο Πρόεδρος του ΠΑΣΟΚ - Κινήματος Αλλαγής κ. Νικόλαος Ανδρουλάκης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αγαπητοί συνάδελφοι, σήμερα η Κοινοβουλευτική Ομάδα του ΠΑΣΟΚ κατέθεσε και μια τροπολογία που περιλαμβάνει μια ολοκληρωμένη δέσμη μέτρων για την αντιμετώπιση του ιδιωτικού χρέους και των κόκκινων δανείων. Στόχος μας είναι να στηρίξουμε πραγματικά τους αδύναμους, τους ανθρώπους που χρειάζονται προστασία, που φοβούνται την απώλεια της πρώτης τους κατοικίας, να ενισχύσουμε τον ρόλο της πολιτείας απέναντι στην ασυδοσία των servicers, να υπάρξει διαφάνεια και προστασία των δικαιωμάτων των δανειοληπτών. Επίσης, να υπάρχει προστασία και των ανθρώπων που έχουν λάβει δάνεια σε ελβετικό φράγκο, να δώσουμε κίνητρα επιβραβεύοντας τους συνεπείς δανειολήπτες και τους συνεπείς οφειλέτες και τέλος να προστατέψουμε την αγροτική γη.

Γι’ αυτό, λοιπόν, καταθέσαμε επικαιροποιημένο σχέδιο που αντιμετωπίζει όλες αυτές τις μεγάλες κοινωνικές προκλήσεις, για να μην επιτρέψουμε νοικοκυριά και επιχειρήσεις να αντιμετωπίζουν καθημερινά δυσκολίες που κλιμακώνονται είτε από τα funds είτε από τις εταιρείες διαχείρισης απαιτήσεων. Εμείς θέλουμε κίνητρα γι’ αυτούς που «βυθίζονται» καθημερινά στην απόγνωση και την απελπισία.

Ποια είναι, όμως, η μεγάλη εικόνα; Η μεγάλη εικόνα του ιδιωτικού χρέους στη χώρα μας είναι το σύνολο ληξιπρόθεσμων οφειλών των νοικοκυριών, των επιχειρήσεων σε τράπεζες, σε funds, στην εφορία στον ΕΦΚΑ, σε άλλα ασφαλιστικά ταμεία, σε εταιρείες παροχής ενέργειας, σε δήμους. Υπερβαίνει παρακαλώ κατά πολύ τα 240 δισεκατομμύρια ευρώ. Στα τέλη του 2024 τα πραγματικά ληξιπρόθεσμα χρέη ήταν προς το δημόσιο πάνω από 80 δισεκατομμύρια ευρώ. Σημείωσαν πολύ μεγάλη αύξηση σε σχέση με το προηγούμενο έτος. Την ίδια στιγμή 3,7 δισεκατομμύρια ευρώ μόλις είδαν το συνολικό «φέσι» που βρίσκεται σε ρύθμιση, γεγονός που υπογραμμίζει την ανάγκη για πιο αποτελεσματικές πολιτικές για το ζήτημα διαχείρισης του ιδιωτικού χρέους.

Αποκαλυπτικά επίσης είναι τα στοιχεία της Ελληνικής Στατιστικής Αρχής. Έχουν υπερδιπλασιαστεί οι πλειστηριασμοί και οι κατασχέσεις από το 2020 μέχρι το 2023. Τι κάνατε, όμως, για όλα αυτά εδώ και πεντέμισι χρόνια; Μείνατε βολεμένοι πίσω από τη δήθεν εξυγίανση των τραπεζικών χαρτοφυλακίων και με κρατικές εγγυήσεις μάλιστα. Πήραν, λοιπόν, τα κόκκινα δάνεια τα funds, οι ισολογισμοί βελτιώθηκαν, αλλά το πρόβλημα στην κοινωνία παραμένει άλυτο. Αφήσατε απροστάτευτη την πρώτη κατοικία, καθώς ούτε καν ο φορέας απόκτησης και επαναμίσθωσης ακινήτων δεν έχει συσταθεί ακόμη. Εκκρεμεί από το 2020.

Έχει αποτύχει, βέβαια, και το κυβερνητικό εγχείρημα, της αναβίωσης των ρυθμίσεων προς την εφορία και τον ΕΦΚΑ, καθώς χιλιάδες οφειλέτες δεν μπορούν να ρυθμίσουν τα χρέη τους. Οι «κόφτες» δεν τους το επιτρέπουν.

Ελβετικό φράγκο; Μόνο λόγια. Ακόμη περιμένουμε κι εμείς και ογδόντα χιλιάδες άνθρωποι που αντιμετωπίζουν το πρόβλημα, ενώ για την προστασία της αγροτικής γης η Κυβέρνηση έσπευσε μετά τις αγροτικές κινητοποιήσεις να πει ότι θα υπάρξουν κάποια ημίμετρα, που όμως αντί να ευνοούν τους αγρότες, λειτουργούν πάντα υπέρ των ιδιωτικών συμφερόντων. Μας λέτε ότι η ρύθμιση που έχετε φέρει αφορά περισσότερους από επτακόσιους συνεταιρισμούς και είκοσι έναν χιλιάδες αγρότες, «συμβάλλοντας έτσι -λέει- σημαντικά στην επανεκκίνηση της αγροτικής οικονομίας». Ενώ, όμως, η διάταξη υποτίθεται ότι εστιάζει στα αγροτικά δάνεια, εσείς δίνετε τη δυνατότητα σε διαχειριστές πιστώσεων να διαχειριστούν όλα τα στοιχεία του εκκαθαριστή. Υπάρχει, όμως, με έναν μαγικό τρόπο και μια ειδική πρόβλεψη σε αυτό, που λέει πως ο επιλέξιμος διαχειριστής πιστώσεων είναι κατά προτίμηση όποιος μπορεί να αναχρηματοδοτήσει ο ίδιος ή έχει συμπράξει με πιστωτικό ίδρυμα επαρκώς εξειδικευμένο στις αγροτικές δανειοδοτήσεις. Προφανώς πρόκειται για μια φωτογραφική πρόβλεψη. Μόνο μια εταιρία ουσιαστικά η Intrum Hellas, μαζί με την Πειραιώς, πληροί αυτό το κριτήριο. Ακόμη δηλαδή και σε αυτό που έχετε κάνει, είναι ένα φωτογραφικό πελατειακό στοιχείο. Έτσι, λοιπόν, μεθοδεύετε να καταστεί μόνο μια εταιρεία απόλυτος διαχειριστής της αγροτικής γης στη χώρα. Αυτή είναι η πολιτική της Νέας Δημοκρατίας.

Εμείς, λοιπόν, σήμερα προτείνουμε ένα πακέτο μέτρων με δίκαιες και ρεαλιστικές λύσεις, για να αντιμετωπιστούν όλα αυτά τα μεγάλα κοινωνικά προβλήματα.

Επαναφορά της προστασίας της κύριας κατοικίας, κατά τα πρότυπα του ν.3869/2010 του ΠΑΣΟΚ, πάντα με επικαιροποιημένα κριτήρια και διαδικασίες. Για τους δανειολήπτες σε ελβετικό φράγκο είναι αναγκαία η μετακύλιση του κινδύνου από τη συναλλαγματική ισοτιμία κατά 2/3 στην τράπεζα, ώστε να υπάρχει ένα θετικό αποτέλεσμα και να μειώνεται η οφειλή τους ακόμη και πάνω από 30%, δεδομένης και της αναδρομικής ισχύος.

Σ’ αυτό το σημείο θέλω να τονίσω πως υπάρχουν σχετικές αποφάσεις του Δικαστηρίου της Ευρωπαϊκής Ένωσης που η Κυβέρνηση της Νέας Δημοκρατίας επιλέγει να παρακολουθεί αμέτοχη, ώστε να υπάρχει απροκάλυπτη κερδοσκοπία και αφήνοντας ογδόντα χιλιάδες συνανθρώπους μας δανειολήπτες απροστάτευτους, λόγω του ελβετικού φράγκου, σε funds και servicers.

Αγροτική περιουσία: Προτείνουμε το πλαίσιο προστασίας να είναι κατά τα πρότυπα της κύριας κατοικίας, ώστε να μπορεί ο αγρότης να συνεχίσει την επαγγελματική του δραστηριότητα, αλλά και να αποτρέψουμε κάτι πολύ σημαντικό, τον αφελληνισμό της ελληνικής αγροτικής γης.

Ένα ακόμη σημαντικό μέτρο που περιλαμβάνεται στην τροπολογία μας είναι το δικαίωμα των δανειοληπτών να αποκτούν δικαίωμα προτίμησης στην αγορά του δανείου υπό συγκεκριμένες προϋποθέσεις και κριτήρια. Σε ό,τι αφορά τους εγγυητές περιορίζεται η ευθύνη τους στην περίπτωση των δανείων που έχουν μεταβιβαστεί και παρέχονται ευνοϊκοί όροι για τη ρύθμιση της οφειλής. Είναι κοινωνική αναγκαιότητα οι πραγματικές εκατόν είκοσι δόσεις για τις ληξιπρόθεσμες οφειλές προς την εφορία και τους φορείς κοινωνικής ασφάλισης και κίνητρα πάντα για τους συνεπείς οφειλέτες, ώστε να μπορούν στο τέλος και στην αποπληρωμή να απαλλάσσονται με το 30% της οφειλής μόλις αποπληρωθεί η ρύθμιση.

Τέλος, είναι πολύ σημαντικό και απαραίτητο ο Κώδικας Δεοντολογίας και ο εξωδικαστικός μηχανισμός να αναθεωρηθούν εκ βάθρων, ώστε να κατοχυρώνουν τα δικαιώματα των καταναλωτών απέναντι στους servicers. Χρειαζόμαστε κανόνες που θα επιτρέπουν οι διαπραγματεύσεις να γίνονται επάνω στο τραπέζι και όχι με εκβιασμούς κάτω από το τραπέζι που συμβαίνει σήμερα πολλές φορές.

Όλα αυτά είναι μια ολοκληρωμένη δέσμη μέτρων που μπορεί να κόψει τον γόρδιο δεσμό του ιδιωτικού χρέους και να δώσει ανάσα στην ελληνική οικονομία και στην ελληνική κοινωνία.

Νομίζω ότι όλα αυτά είναι πολύ σημαντικά. Και επειδή στο παρελθόν άκουσα κάποιους Βουλευτές της Νέας Δημοκρατίας να επιτίθονται στο οικονομικό επιτελείο το οποίο δεν υλοποιεί μέρος μέτρων που θα βοηθήσει στη διαχείριση του ιδιωτικού χρέους, σας καλώ να τοποθετηθείτε θετικά, διότι σήμερα το μεγαλύτερο ζήτημα είναι να δώσουμε προοπτική και ελπίδα στους Έλληνες που πάλεψαν και αξίζουν μια δεύτερη ευκαιρία αξιοπρέπειας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Οι προτάσεις μας και οι ανησυχίες μας είναι γνήσιες. Δεν είναι προσχηματικές, όπως είναι και μεγάλου μέρους της αντιπολίτευσης. Πρέπει, όμως, να γνωρίζουμε κάτι απλό. Όσο περνάνε τα χρόνια και δεν δίνουμε μια λύση στο ιδιωτικό χρέος ,εξωγενείς δυνάμεις και πολυεθνικές δεν θα αγοράζουν μόνο τα σπίτια του ελληνικού λαού και τις επιχειρήσεις του, αλλά θα καθοδηγούν και το αναπτυξιακό σχέδιο της χώρας κι αυτό θα είναι το κορυφαίο αποτέλεσμα του αφελληνισμού όλης της οικονομικής ζωής του τόπου. Γι’ αυτό εμείς έχουμε προτεραιότητα τη δίκαιη λύση στο τεράστιο ζήτημα διαχείρισης του ιδιωτικού χρέους.

Εδώ, λοιπόν, υπάρχει πεδίο συναίνεσης αν έχετε τη διάθεση να συγκρουστείτε με ισχυρά συμφέροντα, που σε πολλές περιπτώσεις έχουμε αποδείξει ότι έχετε υπηρετήσει πιστά με τις πολιτικές σας.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Πρόεδρε.

Να ενημερώσω λίγο τους κυρίους συναδέλφους για το εξής. Κατ’ επιτρεπτή, θεωρώ, εξαίρεση από τη συνήθη πρακτική της παρεμβολής συναδέλφων από τον κατάλογο, λόγω του ειδικού θέματος το οποίο ετέθη από τον Πρόεδρο της Αξιωματικής Αντιπολίτευσης, θα δώσω τώρα τον λόγο στον Υπουργό Επικρατείας κ. Βορίδη. Στη συνέχεια θα δώσω τον λόγο για την παρέμβασή του στον Κοινοβουλευτικό Εκπρόσωπο του ΣΥΡΙΖΑ και αμέσως μετά θα κάνει την ομιλία του ο κ. Χαρίτσης, που το έχει ζητήσει.

Κύριοι συνάδελφοι, λόγω του ειδικού θέματος της προκαταρκτικής εξέτασης, πρέπει να υπάρχει μια συνέχεια στη συζήτηση. Νομίζω, κατ’ επιτρεπτή εξαίρεση από την απόφαση της Διάσκεψης, θα το επιτρέψω για να ολοκληρωθεί αυτή η ενότητα και να προχωρήσουμε κανονικά.

Κύριε Βορίδη, έχετε τον λόγο για πέντε λεπτά με τη σχετική ανοχή.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κοιτάξτε, δυστυχώς, για μια ακόμη φορά επαναλαμβάνουμε με έναν τρόπο σχεδόν στερεοτυπικό τα ίδια επιχειρήματα. Αυτά άκουσα και από τον Αρχηγό της Αξιωματικής Αντιπολίτευσης κ. Ανδρουλάκη. Όμως, να ρωτήσω κάτι; Μας κατηγορείτε. Κι αυτό το αποκρούουμε μετά βδελυγμίας. Όλα τα υπόλοιπα αποτελούν αντικείμενο συζήτησης. Αυτό το οποίο δεν γίνεται ανεκτό είναι η κατηγορία της συγκαλύψεως.

Τώρα έχετε τις εξής επιλογές: Ή να συνταχθείτε με τις πιο ακραίες λαϊκιστικές φωνές, με τις πιο ισοπεδωτικές συκοφαντικές και λασπολογικές φωνές, δηλαδή ουσιαστικά να απορροφηθείτε πλήρως από αυτούς που ισοπεδώνουν μια οποιαδήποτε στοιχειωδώς σοβαρή συζήτηση που μπορεί να είναι η σιδηροδρομική πολιτική, η ασφάλεια στον σιδηρόδρομο, οι οποίες είναι βαθιά πολιτικές συζητήσεις, ή η επιλογή σας, που προφανώς αυτήν ακολουθείτε, είναι να μας προσάπτετε ότι κάνουμε απόπειρα συγκαλύψεως.

Πάμε να δούμε αυτό, γιατί αυτό απασχολεί. Το είπα και χθες και θα το ξαναπώ και σήμερα. Για να μπορέσετε να θεμελιώσετε για την Κυβέρνηση τέτοια κατηγορία πρέπει πριν να έχετε αποδείξει τα εξής. Και δεν είναι δικονομικό το θέμα, ούτε είναι άσκηση ρητορικής, ούτε είναι ποινική άσκηση. Είναι στοιχειώδης λογική. Γιατί αλλιώς ο καθένας θα λέει ότι θέλει, είναι δικαίωμά του, αλλά θα είναι απόλυτα αβάσιμο, απόλυτα και ακραία συκοφαντικό και λασπολογικό. Και για να συνεννοηθούμε, δεν κερδίζετε πολιτικά κάτι. Με αυτήν τη ρητορική κερδίζει το τσουνάμι του λαϊκισμού κάτι. Εάν εσείς δεν θέλετε να είστε μέρος του, δεν κερδίζετε κάτι.

Έρχομαι και λέω συγκεκριμένα. Κάνουμε απόπειρες συγκαλύψεως. Θα δούμε,, λοιπόν ποιες είναι αυτές οι απόπειρες συγκαλύψεως. Θα τις δούμε. Όμως, κάνουμε απόπειρες συγκαλύψεως. Τι να συγκαλύψουμε; Ποιον;

Γίνεται μια έρευνα σε ποινικό επίπεδο. Θα συμφωνήσετε, κύριε Πρόεδρε, μαζί μου -ελπίζω- ότι ο κατάλληλος χώρος για να ερευνώνται ποινικά αδικήματα είναι η ποινική δικαιοσύνη κατεξοχήν, άνθρωποι που έχουν και την απόσταση από τα πράγματα και την αμεροληψία και την επαγγελματική κατάρτιση για να δουν όλα αυτά τα στοιχεία, να τα αξιολογήσουν και να τα κρίνουν, οι δικαστές. Θα συμφωνήσετε μαζί μου σ’ αυτό. Η ερώτησή μου είναι απλή. Ποιον θέλουμε να καλύψουμε και να συγκαλύψουμε και να μην αποκαλυφθεί το όνομά του προκειμένου να κατηγορηθεί όπως πρέπει στην ποινική δικαιοσύνη; Ποιος είναι αυτός; Πώς τον λένε; Ποια είναι η σχέση του με την Κυβέρνησή μας; Ποια είναι η σχέση του με οποιοδήποτε κυβερνητικό μας στέλεχος; Ποιος είναι αυτός;

Τι είναι αυτό που έχει κάνει αυτός; Που δεν τον ξέρουμε. Ποια είναι η σχέση του με την Κυβέρνησή μας; Που δεν μας τη λέτε. Ποια είναι η πράξη του που θέλουμε να συγκαλύψουμε -που δεν μας τη λέτε- προκειμένου να έχουμε κίνητρο συγκαλύψεως; Δεν έχετε πει τίποτα από όλα αυτά. Δεν ξέρετε τίποτα από όλα αυτά. Αλλά μας αποδίδετε αυτήν την απίστευτη αθλιότητα ότι εμείς ενεργούμε προς σκοπόν συγκαλύψεως.

Έρχομαι τώρα στα επιμέρους. Αλλά το μείζον πρέπει να απαντηθεί. Γιατί αλλιώς είναι η λάσπη, η συκοφαντία, η πολιτική εκμετάλλευση. Έρχομαι στα επιμέρους. Πράξεις συγκαλύψεως. Τι έχει κάνει ο κ. Τασούλας; Μέρος της συγκαλύψεως και αυτό! Ήρθε μία δικογραφία. Σωστά. Ανακοινώθηκε κανονικά, κατά τα προβλεπόμενα στον Κανονισμό, στην Ολομέλεια του Κοινοβουλίου. Σωστά. Και εν συνεχεία ήρθαν συμπληρωματικά στοιχεία. Μάλιστα. Τι έκανε ο κ. Τασούλας για να συγκαλύψει; Δεν ανακοίνωσε, λέει, τα συμπληρωματικά στοιχεία. Μάλιστα!

Για δούμε τώρα, κύριε Ανδρουλάκη, γιατί εγώ έχω ερωτήσεις. Δεν ανακοίνωσε. Πώς συνάδελφοί σας…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Όφειλε να ανακοινώσει;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα το πούμε! Θα το πούμε! Κύριε Πρόεδρε, θα το πούμε.

Πώς συνάδελφοί σας, συνάδελφοί μας, γνώριζαν ότι υπήρχαν τα στοιχεία αυτά; Διαβάζω -εκτός από την κ. Γεροβασίλη, δεν ήταν η μόνη- την ομιλία του κ. Κόκκαλη από τις 5-2-2025. Ο κ. Κόκκαλης λέει: «Ανοίγω παρένθεση και θέλω να αναφέρω κάτι στο οποίο τις τελευταίες ημέρες γίνεται αναφορά, εν όψει και της αφορμής της προανακριτικής η οποία θα κατατεθεί από το ΠΑΣΟΚ». Λέει ο κ. Κόκκαλης: «Προφανώς το ΠΑΣΟΚ τώρα είδε τα στοιχεία. Υπήρχαν τα στοιχεία. Τουλάχιστον όσον αφορά εμάς, ήταν σε γνώση μας. Το αναφέρει και η αναφορά της εισαγγελέως που εξεδόθη στις 15 Ιουλίου και ήρθε στις 6 Αυγούστου».

Η κ. Γεροβασίλη το ήξερε. Ο κ. Κόκκαλης το ήξερε. Δημοσιεύματα υπήρχαν. Διακινήθηκε η δικογραφία από την Εισαγγελία Εφετών της Λαρίσης στον Άρειο Πάγο, στην Εισαγγελία του Αρείου Πάγου. Από την Εισαγγελία του Αρείου Πάγου διαβιβάσθηκα στο Υπουργείο Δικαιοσύνης και εν συνεχεία εδώ. Μόνο εσείς δεν το μάθατε. Όλοι οι υπόλοιποι το ήξεραν.

(Θόρυβος από την πτέρυγα της ΠΑΣΟΚ - Κινήματος Αλλαγής)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Όφειλε να το ανακοινώσει;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Η αμέλειά σας, λοιπόν, τώρα εδώ χειροτερεύει τα πράγματα. Ακούστε με. Αντί να πείτε, βρε αδερφέ, δεν το είδαμε, δεν ήμασταν επαρκώς επιμελείς, εδώ εμφανιζόμαστε ως υπερευαίσθητοι -εγώ δεν αμφισβητώ- αλλά σε αυτό δεν την κάνουμε τη δουλειά μας με την προσήκουσα επιμέλεια και ευαισθησία. Συμβαίνει, δεν είναι τρομερό. Προσέξτε! Έρχεστε τώρα και επικαλείστε κάτι το οποίο έγινε το 2013. Θα μπορούσα εύκολα εδώ να σας απαντήσω και να απορρίψω την αιτίασή σας -κρατήστε το ως πρώτη απάντηση, μην βιαστείτε να ακούσετε και τη δεύτερη- λέγοντας το εξής. Από το 2013 μέχρι το 2025, πόσα χρόνια έχουμε; Δώδεκα χρόνια. Πόσες ποινικές δικογραφίες έχουν έρθει στη Βουλή; Πολλές. Για πόσες έχουν υπάρξει συμπληρωματικά στοιχεία; Για πολλές. Δώδεκα χρόνια δεν έχει ανακοινωθεί τίποτα. Δεν διαμορφώνεται ομοιόμορφη πρακτική; Διαμορφώνεται.

(Θόρυβος από την πτέρυγα της ΠΑΣΟΚ - Κινήματος Αλλαγής - κωδωνοκρουσίες)

**ΔΗΜΗΤΡΙΟΣ ΜΠΙΑΓΚΗΣ**: Στο ακροατήριο αυτά, κύριε Υπουργέ. Στο ακροατήριο!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Όμως, ακούστε τώρα πόσο σας αγαπώ, που θέλω να σας προστατεύω. Το είπα στον Πρόεδρό σας να μην σπεύσετε να αντιδράσετε. Ο κ. Ανδρουλάκης δεν έσπευσε. Εσείς δεν ακούτε. Σας λέω ότι έχει και συνέχεια. Σας λέω ότι μετά το πρώτο, θα σας πω και το δεύτερο. Γιατί δεν κάνετε υπομονή να ακούσετε και το δεύτερο; Ακούστε και το δεύτερο.

Προσέξτε τώρα. Τι φέρατε; Φέρατε μία ανακοίνωση του κ. Μεϊμαράκη, η οποία γίνεται στην Ολομέλεια 17-1-2013. Τι αφορά αυτό το οποίο φέρατε; «Να σας ενημερώσω ότι προ ολίγων λεπτών διαβιβάστηκε στη Βουλή από τον Υπουργό Δικαιοσύνης συμπληρωματική αναφορά του Εισαγγελέα Οικονομικού Εγκλήματος».

Κύριε Μάντζο, εσείς το φέρατε αυτό στον Πρόεδρό σας;

Και λέτε…

**ΔΗΜΗΤΡΙΟΣ ΜΑΝΤΖΟΣ:** Η Εισαγγελία Οικονομικού Εγκλήματος.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Και λέτε: «Να ο Μεϊμαράκης το ανακοίνωσε».

Τι γινόταν εκείνη την στιγμή που το ανακοίνωσε ο Μεϊμαράκης; Εκείνη την στιγμή η Βουλή συζητούσε τη δικογραφία της λίστας Λαγκάρντ. Πού να ενημερωθεί ο οποιοσδήποτε, αφού ήταν εν εξελίξει η διαδικασία!

**ΓΕΩΡΓΙΟΣ ΜΟΥΛΚΙΩΤΗΣ:** Ε, και;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Α, δεν σας αρέσει το επιχείρημα αυτό!

Τι λέει αυτό το επιχείρημα, κύριε συνάδελφε, γιατί κάνετε ότι δεν το κατανοήσατε, να διευκολύνω για την πληρότητα του επιχειρήματος, γιατί, δήθεν, δεν το καταλάβατε. Λέει ότι προφανώς δεν ανακοινώνονται τα στοιχεία όταν οι δικογραφίες, τα συμπληρωματικά, είναι στο γραφείο και έρχεται η δικογραφία και μπορεί ο οποιοσδήποτε να το δει, όμως επειδή εκείνη τη χρονική στιγμή ήταν σε εξέλιξη ad hoc συζήτηση για το θέμα και μόλις είχαν έρθει τα στοιχεία, τα ανακοίνωσε για να μη θεωρηθεί ότι απεκρύβει κάτι ο Πρόεδρος της Βουλής, γιατί δεν είχε τη δυνατότητα το Σώμα να πάει σε οποιοδήποτε γραφείο να το δει.

Τώρα το καταλάβατε; Τώρα το έχουμε; Το καταλάβατε αυτό τώρα; Είμαστε εντάξει; Τώρα το καταλάβατε;

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Τι σχέση έχει αυτό;

(Θόρυβος από την πτέρυγα της ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι, μη διακόπτετε.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Απλώς να πω ότι δεν είναι ωραίο αυτό. Εγώ τι λέω; Λέω ότι δεν είναι ωραίο αυτό για την ακεραιότητα των πραγμάτων, γιατί μιλάμε για κάτι ευαίσθητο, μιλάμε για κάτι συγκλονιστικό, μιλάμε για κάτι που έχει συνταράξει. Δεν είναι ανάγκη να γίνονται τέτοιες απόπειρες. Πιο εύκολο είναι να πει κανείς: «Δεν το είδα. Ναι, οι άλλοι το είδαν, ήταν επιμελέστεροι. Εγώ δεν το είδα». Έρχομαι, όμως, και σε ένα δεύτερο, το οποίο αφορά άλλη υποτιθέμενη απόπειρα συγκαλύψεως.

Συγγνώμη, κύριε Πρόεδρε, την προηγούμενη φορά -τη θυμάμαι, εδώ ήμασταν- μπήκατε και δηλώσατε την κατάθεση προτάσεως δυσπιστίας μετά από ένα δημοσίευμα εφημερίδος, το οποίο δημοσίευμα εφημερίδος έλεγε ότι έχουν υπάρξει χαλκευμένα στοιχεία που τα έχει κάνει η Κυβέρνηση. Υποθέτω ότι η βασική σας έννοια, φαντάζομαι, και αυτό θα ήταν και το λογικό, ήταν να μην έχει υπάρξει χάλκευση στοιχείων που θα οδηγούσε σε πεπλανημένα συμπεράσματα τη δικαιοσύνη. Φαντάζομαι ότι αυτό είναι στη δική μου κρίση. Μπορεί εσείς να το σκέφτεστε διαφορετικά. Στη δική μου κρίση. Γιατί εδώ με το οργίλο σας ύφος, και μάλιστα όχι απλώς με το ύφος, αλλά, αν θέλετε, με την πιο σκληρή πράξη αντιπολιτεύσεως, που είναι η πρόταση δυσπιστίας, -τι δηλαδή ζητάτε από το Κοινοβούλιο;- ζητάτε από το Κοινοβούλιο με την πρόταση δυσπιστίας να καταψηφίσει την Κυβέρνηση, να πέσει η Κυβέρνηση και να οδηγηθούμε στις εκλογές, γιατί μιλάμε για μια απολύτως ανάξια κυβέρνηση.

Εγώ θα συμφωνούσα μαζί σας, αν είχε υπάρξει μια κυβέρνηση η οποία χάλκευε στοιχεία για να επηρεάσει την κρίση της δικαιοσύνης και να συγκαλύψει. Θα ήμουν μαζί σας. Μαζί σας! Μα, η δικαιοσύνη -αυτό είναι που προκύπτει- έχει τα στοιχεία πλήρη και δεν έχει υπάρξει η παραμικρή νόθευση. Εσείς ήρθατε να κάνετε πρόταση δυσπιστίας γιατί ένα μέσο ενημέρωσης έκανε ό,τι έκανε, αν το έκανε; Να πέσει η Κυβέρνηση για αυτό;

Αλλά αυτά τα δύο σημαντικά παραδείγματα δείχνουν ότι ακριβώς επειδή δεν έχετε το μείζον στο οποίο αναφέρθηκα στην αρχή -ποιο είναι το κίνητρο της συγκαλύψεως, ποιον καλύπτουμε, για ποιον λόγο, τι μας νοιάζει, γιατί δεν θέλουμε εδώ να φανεί η αλήθεια- και δεν ξέρετε να μας απαντήσετε σε αυτό και δεν έχετε το παραμικρό, παρότι σας πιέζουμε πολύ καιρό τώρα να μας απαντήσετε και δεν μας λέτε τίποτε, χρησιμοποιείτε όλα αυτά τα οποία τα περισσότερα βγαίνουν και ανακριβή. Γιατί; Διότι δεν σας ενδιαφέρει καμία αποκάλυψη της αλήθειας, σας ενδιαφέρει να πλήξετε την Κυβέρνηση.

Και να πω κάτι; Είναι θεμιτό για την Αντιπολίτευση αυτό. Δεν πέφτω από τα σύννεφα. Όμως, είναι τρόπος αυτός σε μία τέτοια υπόθεση που όλοι θα έπρεπε να φερόμαστε με σεβασμό και με προσοχή; Όλοι θα έπρεπε σε κάθε λέξη να είμαστε προσεκτικοί. Άρα, λοιπόν…

**ΔΗΜΗΤΡΙΟΣ ΜΑΝΤΖΟΣ:** Ο κύριος Πρωθυπουργός πρώτα.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Θα πω…

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Και στις ενέργειες προσεκτικοί.

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Βεβαίως, βεβαίως. Σε όλα.

Δεν θα πω για την 717. Θεωρώ ότι για την 717 έχουμε απαντήσει εκτενώς σε συζητήσεις. Άρα, δεν θα ξανανοίξουμε όλη αυτή τη συζήτηση από την αρχή. Μόνο να υπενθυμίσω ότι η πρότασή σας για την 717, δεν αφορούσε τα ποινικά αδικήματα που ελέγχει αυτή τη στιγμή ο ανακριτής. Πρέπει να συμφωνήσουμε σε αυτό. Η πρότασή σας για την 717 δεν ήταν ούτε για τη διατάραξη συγκοινωνιών ούτε για τις ανθρωποκτονίες.

(Θόρυβος από την πτέρυγα του ΠΑΣΟΚ - Κινήματος Αλλαγής)

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Αφήστε.

Όταν κάνουμε προκαταρκτική, έχουμε μέσα αδικήματα και περιγράφουμε αδικήματα. Η πρόταση η συγκεκριμένη δεν τα είχε.

Τελειώνω ως προς το κομμάτι αυτό, γιατί είναι σημαντικό και θα μου επιτρέψετε να πω δυο κουβέντες για την τροπολογία στην οποία αναφέρθηκε ο κύριος Πρόεδρος.

Τελειώνω ως προς τα θέματα αυτά, λέγοντας το εξής: Παρ’ ότι δεν την έχω δει και δεν ξέρω και αν την έχετε καταθέσει, κύριε Πρόεδρε, την πρόταση για σύσταση της προκαταρκτικής ή απλώς την προαναγγέλλατε, εκ της τοποθετήσεώς σας αντιλαμβάνομαι ότι η πρόταση αυτή θα είναι μία πρόταση σύμφωνα με το πνεύμα της διατάξεως της κυρίας Εισαγγελέως Εφετών. Καταλαβαίνω, δηλαδή, ότι αφορά τον κ. Τριαντόπουλο. Εκεί, η διάταξη της κυρίας Εισαγγελέως Εφετών -επειδή έχει άλλα τέσσερα πρόσωπα για τα οποία ζητεί να κινηθεί η ποινική δίωξη- ζητεί να κινηθεί η ποινική δίωξη για το αδίκημα της παραβάσεως καθήκοντος, είναι πλημμεληματικού χαρακτήρα. Αυτό είναι αυτό το οποίο ζητάει η κυρία Εισαγγελέας Εφετών. Καταλαβαίνω ότι η πρότασή σας είναι σε αυτό το πλαίσιο.

Σας λέμε, λοιπόν, ότι ισχύουν ακριβώς όσα έχει πει ο Πρωθυπουργός. Σας λέμε, λοιπόν, ότι προφανώς η διαδικασία θα κινηθεί. Διότι μας ενδιαφέρει ακριβώς το ίδιο με εσάς -ίσως και περισσότερο- το να δούμε πραγματικά τι είναι εκείνο το οποίο έχει συμβεί, ειδικά γιατί αυτή η υπόθεση αφορά όλα τα θέματα των ενεργειών που έγιναν μετά την τραγωδία. Αυτό είναι, λοιπόν, το αντικείμενο. Αυτό είναι που ενδιαφέρει. Και επειδή αυτό αποτελεί και τη βασική μομφή που μας αποδίδετε στο πλαίσιο της συγκάλυψης, μας ενδιαφέρει σφοδρώς το να δούμε τι είναι εκείνο το οποίο θα προχωρήσει. Άρα, θα το δούμε.

Είδα μια άλλη προσέγγιση από την πλευρά του ΣΥΡΙΖΑ. Ο ΣΥΡΙΖΑ είπε ότι η πρόταση αυτή είναι -πώς το είπε ο κ. Φάμελλος;- «ταπείνωσης». Δηλαδή, θα ήθελε κάτι βαρύτερο ποινικά και αυτό είναι κάτι ήπιο σε σχέση με το μέγεθος του εξεταζόμενου ποινικού αντικειμένου. Κατάλαβα ότι αυτή ήταν μια άποψη που εξέφρασε ο κ. Φάμελλος. Έτσι το άκουσα, αλλά εν πάση περιπτώσει, θα δοθεί και η δυνατότητα να το διευκρινίσει.

Τώρα σε σχέση με την τροπολογία. Κοιτάξτε, για να ξεκινήσω, εκείνο το οποίο προτείνετε είναι το λεγόμενο δικαίωμα προαιρέσεως. Το δικαίωμα προαιρέσεως -για να συνεννοηθούμε τι είναι- είναι η δυνατότητα κάποιος να μπορεί να εξαγοράσει το δάνειό του, από τη στιγμή που αυτό καθυστερεί, με καλύτερους όρους και να απεμπλακεί από αυτό.

Εάν αυτό νομοθετηθεί, κύριε Πρόεδρε, -να σας ενημερώσω τι πρόκειται να γίνει- δεν πρόκειται κανείς να αποπληρώσει το δάνειό του. Το καταλαβαίνετε αυτό. Αν την επόμενη μέρα έχει θεσμοθετηθεί ότι θα μπορεί να το πάρει φθηνότερα, δεν υπάρχει κανείς λόγος να πληρώνει το δάνειο αφού εξυπηρετείται. Θα το αφήσουν όλοι να καθυστερήσει προκειμένου να πάνε να πληρώσουνε φθηνότερα. Τότε θα διαπράξουμε έναν «φόνο» απέναντι στην τραπεζική πίστη και απέναντι στη δυνατότητα να λαμβάνονται δάνεια.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έναν φόνο, είπατε;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Ναι.

Άρα, λοιπόν, αυτό απορρίπτεται για προφανείς λόγους.

Είπατε κάτι για το ελβετικό δάνειο. Ήθελα να ξέρω εάν έχετε καθόλου αίσθηση τι σημαίνουν αυτές οι ρυθμίσεις, για τι πράγμα μιλάμε και πόσο είναι το ύψος των δανείων που έχουμε. Γιατί πάλι δεν βλέπουμε καθόλου αριθμούς. Να ενημερώσω ότι το ύψος αυτών των δανείων είναι 3 δισεκατομμύρια στα χέρια των τραπεζών και 2 δισεκατομμύρια στα χέρια των servicers. Άρα, λοιπόν, αυτό το κόστος -γιατί μιλάμε για ένα συγκεκριμένο κόστος- πώς επηρεάζει τη συστημική ευστάθεια; Πώς επηρεάζει τα εποπτικά κεφάλαια; Τι ακριβώς σημαίνει για τον επόπτη; Από πού έχει περάσει; Έχει λάβει κάποιου είδους έγκριση; Έχετε κάποια συνεννόηση από τον ESM, προκειμένου να μη διαταραχθεί όλη η ευστάθεια και η ισορροπία του τραπεζικού συστήματος;

Είπατε κάτι για τα κόκκινα αγροτικά δάνεια. Δεν κατάλαβα αν η ρύθμιση που προτείνουμε σας αρέσει ή δεν σας αρέσει. Αυτή τη στιγμή είναι είκοσι μία χιλιάδες αγρότες, επτακόσιοι αγροτικοί συνεταιρισμοί, δάνεια κολλημένα εδώ και εικοσαετίες από την «κακή» Αγροτική Τράπεζα, μη εξυπηρετούμενα. Μιλάμε για ένα ύψος της τάξεως των 3,8 δισεκατομμυρίων δανείων σε αυτή την περίπτωση. Μιλάμε για 1,7 δισεκατομμύρια υποθηκευμένα, περιουσία των αγροτών. Τι δεν θέλετε; Διότι, τι κάνουμε εμείς αυτή τη στιγμή; Δεν είπαμε ότι θα χαρίσουμε τα δάνεια στους αγρότες, δεν το έχουμε πει ποτέ. Εκείνο το οποίο είπαμε είναι ότι θα έχουμε ευνοϊκότερους τραπεζικούς όρους ρυθμίσεων.

Αυτή τη στιγμή αυτά βρίσκονται σε έναν εκκαθαριστή. Ο εκκαθαριστής δεν τα κινεί. Ο εκκαθαριστής έχει μια τελείως διαφορετική, μη αναπτυξιακή λογική, γιατί αυτή είναι εντολή του. Ο εκκαθαριστής θέλει να εκκαθαρίσει τα δάνεια, να πάρει όσα χρήματα μπορεί να πάρει και να τα γυρίσει, ουσιαστικά, στον εντολέα του. Εμείς τι λέμε; Εμείς λέμε ότι εδώ θέλουμε έναν διαχειριστή των δανείων, ο διαχειριστής αυτός να είναι συμβεβλημένος με τραπεζικό ίδρυμα εξειδικευμένο στη διαχείριση αγροτικών δανείων.

Γιατί το θέλουμε αυτό, κύριε Πρόεδρε; Το θέλουμε προκειμένου να μπορούνε να ρυθμίσουν σε δόσεις οι οποίες θα είναι εκτεταμένες, σε ορισμένες περιπτώσεις με πλήρη απαλλαγή από τους τόκους και σε ορισμένες περιπτώσεις ακόμα και με μείωση του κεφαλαίου που πρόκειται να καταβληθεί. Και όχι μόνο αυτό, αλλά να υπάρχει και η δυνατότητα σε αυτές τις περιπτώσεις της αναχρηματοδοτήσεως. Γι’ αυτό το θέλουμε το τραπεζικό ίδρυμα.

Σε τι έχετε αντίρρηση τώρα; Τι δεν σας αρέσει επ’ αυτού; Γιατί εκείνο που άκουσα είναι ότι περιγράψατε μια εταιρεία και υποθέσατε και είπατε το όνομα «Intrum» μαζί με την Τράπεζα Πειραιώς...

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Δεν ισχύει; Υπάρχει κάποια άλλη;

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Δεν έχω ιδέα! Δεν ξέρω ποιος σας τα λέει αυτά! Δεν έχω ιδέα, γιατί αυτό είναι κάτι το οποίο γίνεται από την Τράπεζα της Ελλάδος. Δεν το κάνω εγώ, δεν το κάνει το Υπουργείο Οικονομικών. Είναι η Τράπεζα της Ελλάδος η οποία πρόκειται να κινήσει τη διαδικασία αυτή. Επομένως, δεν ξέρω! Ξέρω, όμως, ότι περιγράφεται ένα πλαίσιο το οποίο, κατά τη γνώμη μου, είναι απολύτως ευνοϊκό για τους αγρότες.

Τώρα, όταν σας περιγράφουμε αυτό το ευνοϊκό πλαίσιο για τους αγρότες, η αγωνία του ΠΑΣΟΚ είναι αν θα είναι η «Intrum» ή κάποιος άλλος; Αυτό είναι που σας πειράζει; Διότι εμένα με ενδιαφέρει οι αγρότες να λύσουν το θέμα τους.

(Χειροκροτήματα από την πτέρυγα της Νέας Δημοκρατίας)

Δεν έχω καταλάβει το θέμα αυτό και πώς καταλήξαμε να συζητάμε για κάτι που ειλικρινώς δεν γνωρίζω, αλλά που φαίνεται ότι εσάς σας απασχολεί περισσότερο από την ουσία της ρυθμίσεως.

Κλείνω, λοιπόν, γιατί οι συνάδελφοί μου, πράγματι, επισημαίνουν, κύριε Πρόεδρε, ότι μίλησα αρκετά λιγότερο και από τον Πρόεδρο του ΠΑΣΟΚ και, βεβαίως, αθροιστικώς από τον Πρόεδρο του ΣΥΡΙΖΑ, αλλά εν πάση περιπτώσει, δεν έχει σημασία.

(Θόρυβος - διαμαρτυρίες στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Κατά το ΦΕΚ των αρμοδιοτήτων του ο Υπουργός Επικρατείας, κ. Βορίδης, εκπροσωπεί στη Βουλή τον Πρωθυπουργό.

Παρακαλώ, κύριε Υπουργέ, ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήταν πάρα πολύ κρίσιμη αυτή η παρέμβαση!

**ΜΑΥΡΟΥΔΗΣ ΒΟΡΙΔΗΣ (Υπουργός Επικρατείας):** Λέω, λοιπόν, ότι προφανώς περιμένουμε να δούμε την πρόταση της προκαταρκτικής κι έχουμε ήδη τοποθετηθεί απέναντι σε αυτήν.

Εκείνο απλώς το οποίο θα πρότεινα σε όλους είναι να σταματήσει αυτή η χυδαία πολιτική εκμετάλλευση περί δήθεν συγκαλύψεως, η οποία είναι απολύτως αστήρικτη, απολύτως αβάσιμη, χωρίς κανένα απολύτως έρεισμα οπουδήποτε και, πράγματι, όλοι μαζί να κάνουμε αυτό που μπορούμε, το καλύτερο δυνατό, για την αποκάλυψη της αληθείας και την απόδοση ευθυνών εκεί που πρέπει.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο Πρόεδρος του ΠΑΣΟΚ - Κινήματος Αλλαγής, ο κ. Ανδρουλάκης.

Παρακαλώ, κύριε Πρόεδρε.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ο κ. Βορίδης αναρωτήθηκε γιατί τα κάνουμε όλα αυτά. Τι έχουμε να κερδίσουμε; Είναι προφανές ότι δεν μπορεί να κατανοήσει ότι θέλουμε να κερδίσουμε την αξιοπιστία του πολιτικού κόσμου, που έχετε καταρρακώσει με τις πρακτικές σας σε συνεχιζόμενες υποθέσεις, που πλήττουν την αξιοπιστία των θεσμών. Φθίνει η διάκριση των εξουσιών. Γιατί να σας εμπιστευτεί ο ελληνικός λαός; Γιατί κάνατε ένα κεντρικό ερώτημα και λέτε «πώς τεκμηριώνετε τη συγκάλυψη».

Και σας ρωτώ, πότε ο Πρωθυπουργός έμαθε ότι όσα είχε πει στις συνεντεύξεις του, πριν και μετά από τις εκλογές του 2023, ήταν ψέματα; Και αν όφειλε εκείνη τη στιγμή να καλέσει τα μέσα μαζικής ενημέρωσης και να πει «συγγνώμη, με παραπλάνησαν». Και μου μιλάτε τώρα για πενήντα επτά νεκρούς και τραγωδία, όταν δεν μπορείτε να απαντήσετε σε αυτό το πολύ απλό ερώτημα; Πόσους μήνες ο κ. Μητσοτάκης γνώριζε ότι έλεγε ψέματα σε συνεχιζόμενες συνεντεύξεις και δεν είχε το θάρρος -κατά τη δική σας εκδοχή- να πει την αλήθεια στους Βουλευτές του, στο Ελληνικό Κοινοβούλιο, αλλά πάνω απ’ όλα στον ελληνικό λαό; Αυτό δεν είναι συγκάλυψη; Είναι μόνο προπαγάνδα;

Διότι μας είπατε «γιατί μας κατηγορείτε για συγκάλυψη»; Αποδεχθήκατε την κατηγορία της προπαγάνδας. Διότι όποιος έχει διαβάσει το κείμενο που αιτηθήκαμε στα κόμματα της Αντιπολίτευσης και συνυπογράψαμε για πρόταση δυσπιστίας, μιλάει για χαλκευμένα που είχαν διοχετευθεί σε φιλικά μέσα μαζικής ενημέρωσης.

Κι όταν τη Δευτέρα πήγα στον Άρειο Πάγο, ενημερώθηκα -όπως γνωρίζαμε όλοι μας πάρα πολύ καλά- ότι η δικαιοσύνη στα χέρια της είχε τις κανονικές συνομιλίες. Το ερώτημα είναι: Εκείνες τις κρίσιμες ώρες η αγωνία σας ήταν να διοχετευθούν τα χαλκευμένα για να δημιουργήσετε το αφήγημα ότι για όλα φταίει το ρουσφέτι σας, ο σταθμάρχης; Και μου λέτε γιατί μιλάμε για συγκάλυψη; Και προπαγάνδα και συγκάλυψη! Αυτή είναι η μεθοδολογία.

Και άκουσα να απαντάτε σε έναν Βουλευτή μας που μίλησε για την αιτιώδη συνάφεια μεταξύ 717 και τραγωδίας. Το είπατε ξανά πέρυσι, το θυμάμαι πολύ καλά. Είπατε ότι «δεν υπάρχει καμία συνάφεια». Το είπε ο κ. Φλωρίδης πριν από λίγες μέρες. Καλά, αυτή την τριμελή επιτροπή που εσείς διορίσατε, με τρεις σημαντικούς ακαδημαϊκούς, που είπαν τον πρώτο μήνα ότι υπάρχει αιτιώδης συνάφεια, συνεχίζετε -και για ποιον λόγο- να τη «γράφετε στα παλιά σας τα παπούτσια»; Γιατί; Ούτε εμείς το είπαμε ούτε ο ΣΥΡΙΖΑ ούτε τα υπόλοιπα κόμματα, αλλά οι τρεις ειδικοί που εσείς διορίσατε. Όμως, συνεχίζετε από το Βήμα της Βουλής να απαξιώνετε τις αποφάσεις τους και το πόρισμά τους, όπως έκανε και ο Υπουργός Δικαιοσύνης. Αυτό δεν είναι συγκάλυψη; Αυτό δεν είναι προσπάθεια χειραγώγησης;

Επίσης, δεν μας είπατε μία κουβέντα για το υλικό, γιατί η δικαιοσύνη για να πάρει αποφάσεις και να κάνει μια έρευνα, χρειάζεται υλικό. Τι συνέβη με το υλικό από τις κάμερες της εμπορικής αμαξοστοιχίας; Τι έγινε; Γιατί ο κ. Τερεζάκης άργησε ένα πολύ μεγάλο χρονικό διάστημα; Γιατί πήρανε τα μεν αλλά δεν πείραξαν τα δε που ήθελε ο ανακριτής; Αυτά δεν σας απασχολούν; Είναι για εσάς μικρά αυτά τα ζητήματα;

Και τέλος, το ποιος σέβεται τη δικαιοσύνη εμείς το έχουμε αποδείξει και με τη δική σας Κυβέρνηση και με τις προηγούμενες κυβερνήσεις. Εμείς δεν κάναμε επιθέσεις, αλλά ασκούμε κριτική στις αποφάσεις. Γιατί δεν μπορώ να μην ασκήσω κριτική σε μία απόφαση που λέει ότι μπορεί να χάσει κάποιος την πιστωτική του κάρτα και να τη βρει κάποιος άλλος χωρίς το pin του και να την αξιοποιήσει όπως λέει ο κ. Ζήσης και να γελάει μέχρι και η Εθνική Τράπεζα με αυτή την προσέγγιση του θέματος. Όχι, σεβόμαστε τη δικαιοσύνη αλλά έχουμε χρέος να ασκούμε και κριτική στις αποφάσεις της δικαιοσύνης όταν είναι προφανώς παράλογες.

Το πρόβλημα όμως είναι ένα και για μας είναι και το σημαντικότερο. Όσο μένετε στην Κυβέρνηση αυτοί οι παραλογισμοί που υπονομεύουν την αξιοπιστία του πολιτικού κόσμου, αυτές οι πρακτικές της συγκάλυψης, της προπαγάνδας, των επιθέσεων στα θύματα δημιουργούν τεράστιο ζήτημα στην ποιότητα της δημοκρατίας μας και γι’ αυτό δεν είναι υπεύθυνος μόνο ο κ. Μητσοτάκης. Αυτός είναι ο πρώτος υπεύθυνος. Υπεύθυνοι είστε και όλοι εσείς και ελπίζω με την ψήφο σας στην προανακριτική επιτροπή για τον κ. Τριαντόπουλο να είναι και ένα mea culpa για την ψήφο που δώσατε για να καλύψετε τις ευθύνες του κ. Καραμανλή για την 717 στην προανακριτική που προτείναμε πριν από ενάμιση χρόνο.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ο λόγος θα δοθεί για την παρέμβασή του για τρία λεπτά στον κ. Γιαννούλη και αμέσως μετά τον λόγο έχουν ο κ. Χαρίσης και η κ. Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ μια παρέμβαση θέλω να κάνω.

**ΠΡΟΕΔΡΕΥΩΝ (Γεώργιος Γεωργαντάς):** Δείτε το λίγο με τον κ. Χαρίτση αυτό.

Ο κ. Γιαννούλης έχει τον λόγο για τρία λεπτά όπως μου ζήτησε.

Ορίστε, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα μου επιτρέψετε με όλο τον σεβασμό να παρατείνω το αίτημα για πέντε λεπτά, γιατί ακούστηκαν πολλά που αφορούν τον ΣΥΡΙΖΑ - Προοδευτική Συμμαχία και θα σεβαστώ, βέβαια, τους επικεφαλής των κομμάτων που ακολουθούν για να μιλήσουν.

Κύριε Βορίδη, θέλω να απαντήσω κάτι σε εσάς. Είναι μάταιο να κάνετε όλες τις δικανικές μακιαβελικού τύπου ερωτήσεις που θέσατε, απευθυνόμενος προς την Αντιπολίτευση, γιατί τις απαντήσεις τις ξέρετε εσείς. Το Μαξίμου ξέρει την απάντηση και τι ήθελε να καλύψει. Το Μαξίμου και ο επικεφαλής αυτού του γραφείου, ο Πρωθυπουργός ήξερε και ξέρει γιατί έγιναν οι υποκλοπές. Το Μαξίμου και ο Πρωθυπουργός γνωρίζει γιατί υπάρχει η πολυετής ανοχή στην αισχροκέρδεια. Το Μαξίμου και ο Πρωθυπουργός γνωρίζει γιατί άφησε το ράλι της ακρίβειας των τιμών και της αισχροκέρδειας σε ενέργεια και καύσιμα. Όλες οι απαντήσεις είναι γνωστές σε εσάς, στον Πρωθυπουργό και στα μέλη της Κυβέρνησης. Άρα, μην προσπαθείτε διχάζοντας εντέχνως δικανικά, μακιαβελικά την Αντιπολίτευση να οδηγηθείτε κάπου.

Επίσης, ένα στοιχείο που θα πρέπει να αξιολογηθεί είναι ότι σε όλα όσα έχουν προηγηθεί, κύριε Βορίδη, υπάρχει η κυνική αποκαλυπτική ομολογία ενοχής, της συνέντευξης, του Πρωθυπουργού, όπου σε δύο χρόνια ως το άλλο πρόσωπο του Ιανού, εμφανίζεται ως πλήρως παραπλανημένος. Και δεν το πιστεύει κανείς και κυρίως δεν το πιστεύει η κοινωνία των πολιτών, που δεν εκφράζεται μόνο με το εκλογικό αποτέλεσμα για το οποίο κομπορρημονείτε εδώ και έξι χρόνια. Έχει και άλλους τρόπους έκφρασης.

Κάτι ακόμα. Θα σας παρακαλούσα τον όρο χυδαιότητα να τον προσαρμόσετε πλέον στα πεπραγμένα και στη ρητορεία τη δική σας. Σας απάντησαν οι γονείς με τον πιο εύγλωττο και κατηγορηματικό τρόπο: «Αγαπητοί κύριοι της Κυβέρνησης, λεφτά έχουμε, παιδιά δεν έχουμε», κι αυτό για όσους σπεύδετε και να λασπολογείτε και να υπαινίσσεστε ότι τα κίνητρα για την απόδοση δικαιοσύνης και αληθείας έχουν και οικονομική διάσταση.

Πριν φύγω από σας, θέλω να σας πω το εξής. Μην ψάχνετε ρήγματα στον ΣΥΡΙΖΑ. Σε ό,τι αφορά στα στοιχεία του εγκλήματος των Τεμπών η στάση μας είναι διαυγής και διάφανη.

Θέλω να σας πω όμως κάτι. Έχετε μια επιλεκτική αμετροέπεια. Σήμερα σε αυτήν την Αίθουσα κατατέθηκαν τρεις ενδιαφέρουσες τροπολογίες. Θα ομολογήσω –και το λέω με πολύ καθαρό τρόπο- μια πολύ ενδιαφέρουσα τροπολογία από το ΠΑΣΟΚ για την αναποτελεσματικότητα και την αδράνειά σας στο μέγα θέμα των κόκκινων δανείων, των υπερχρεωμένων νοικοκυριών και της πρώτης κατοικίας το οποίο εσείς υποτιμάτε ή σχεδόν λοιδορείτε, ότι ε, εντάξει, κι αν δεν είναι θα λυθεί, θα δημιουργηθεί πιστωτικό πρόβλημα, που είναι ένα βαθύ πολιτικό ψέμα.

Η δεύτερη τροπολογία αφορά τον 13ο και 14ο μισθό. Κάνατε σαν να μην υπάρχει. Καταλαβαίνω ότι φοβάστε να αναμετρηθείτε με μια ομάδα εργαζομένων. Σαρκάστε όσο θέλετε, αλλά εγώ πιστεύω ότι είναι φόβος όταν δεν θέλετε να αποκαταστήσετε μια κοινωνική ανισότητα που πλέον δεν απολαμβάνει το καρναβαλικό στερεότυπο «σιγά μην αποκαταστήσουμε οικονομική αδικία για τους δημοσίους υπαλλήλους». Αν είναι για τον κ. Στάση, έχουμε 400 χιλιάρικα να δώσουμε τον χρόνο.

Η τρίτη τροπολογία αφορά -με βαθύ κοινωνικό αποτύπωμα- την εκτόξευση της αισχροκέρδειας στα προϊόντα που αφορούν τη γυναικεία φροντίδα. Για τα άλλα δύο δεν αναφερθήκατε, επιλογή σας.

Κλείνοντας, κύριε Πρόεδρε –και ευχαριστώ για την ανοχή- θέλω να απαντήσω και στον κ. Ανδρουλάκη. Αγαπητέ κύριε Πρόεδρε, οι αντιφάσεις στην πολιτική μπορεί να είναι αποδεκτές αλλά έχουν κάποιο όριο για τον εξής λόγο. Εμείς δεν προσπαθούμε να διαμορφώσουμε συνθήκες τεχνητού αποτελέσματος.

Η πρότασή μας για την πρόταση δυσπιστίας, που έχει και τη στήριξη και άλλων πτερύγων της Βουλής, του προοδευτικού χώρου, χαρακτηρίζει μια πολιτική διαδικασία, αμιγώς πολιτική διαδικασία. Η απόρριψη ή η μη επίτευξή της έχει ως ένα αποτέλεσμα αυτό που αποφεύγει, όπως ο διάολος το λιβάνι, ο κ. Μητσοτάκης, να έρθει ενώπιον της Βουλής ο ίδιος και η Κυβέρνησή του για να απολογηθούν μέσω της πρότασης δυσπιστίας για την πολιτική μήτρα που παράγει τα Τέμπη, την ακρίβεια, την αισχροκέρδεια, την αναποτελεσματικότητα, τον τρόπο που διακυβέρνησε τη χώρα μέχρι σήμερα από το 2019.

Η πρόταση δυσπιστίας δεν σχετίζεται μόνο με τα Τέμπη. Σχετίζεται με το σύνολο της αντιμετώπισης απέναντι στη δημοκρατία, στο κοινοβουλευτικό πολίτευμα, στη λειτουργία της Βουλής, στην ανάπτυξη της χώρας.

Και διακρίνω μια αντίφαση στον κ. Ανδρουλάκη. Περιέγραψε επί πολλά λεπτά το πόσο πεπεισμένος είναι για την ενοχή Μητσοτάκη. Ποια είναι η αντίφαση; Ότι το να έρθει στη Βουλή και να απολογηθεί είναι κάτι που τον ευνοεί; Το ότι εμείς σπεύσαμε να πούμε «ευχαρίστως ναι και για την προκαταρκτική», αναιρεί την ανάγκη ή την πολιτική διάσταση της πρότασης δυσπιστίας;

Συγγνώμη, αλλά αυτό δεν ευσταθεί κατά τη γνώμη μου και σε σχέση με την πολιτική συνεργασία, με το μήνυμα που έστειλαν χιλιάδες πολίτες, ότι και ως Αντιπολίτευση έχουμε την υποχρέωση να κάνουμε τα αδύνατα δυνατά και για τη συγκάλυψη και για την προπαγάνδα και για το έγκλημα και για όλα τα ζητήματα. Δεν συγκρούονται η προκαταρκτική με την πρόταση δυσπιστίας και σίγουρα δεν μπορώ να δεχθώ την πολύ αυστηρή και υπερβολική κριτική του κ. Ανδρουλάκη, γιατί περιέχει μια αντίφαση και την αντίφαση αυτή την είδαμε, αγαπητοί συνάδελφοι του ΠΑΣΟΚ, και στην πρόταση για την Προεδρία της Δημοκρατίας.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ ολοκληρώστε, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** Τελειώνω, κύριε Πρόεδρε.

Εμείς εξίσου θεσμικά -γιατί υπερτονίζετε σε σημείο αυτοαναφορικότητας ότι εμείς είμαστε θεσμική αντιπολίτευση- στο θέμα του Προέδρου της Δημοκρατίας αναζητήσαμε πολιτική συνεργασία χωρίς να υπάρχει πρόσωπο στο τραπέζι, αναζητήσαμε πολιτική συνεργασία με το να υπάρχει πρόσωπο στο τραπέζι. Η κ. Κατσέλη, που τεχνηέντως ο κ. Ανδρουλάκης στην πρότασή σας για τις τράπεζες έφερε την επαναφορά του νόμου Κατσέλη, που δεν ψηφίζετε για Πρόεδρο της Δημοκρατίας. Και αυτό είναι μια ακόμη αντίφαση.

Θα σας πρότεινα, κλείνοντας, να το ξανασκεφτείτε. Αύριο ψηφίζουμε για τρίτη φορά με την υποψηφιότητα της κ. Κατσέλη, που έχει συνδέσει την πολιτική της προσωπικότητα με τον νόμο που εσείς σήμερα προτείνετε στην τροπολογία σας να επανέλθει σε δράση και εμείς τον στηρίξαμε όπως μπορούσαμε, αν και όπως μας κατηγορείτε δεν τον ψηφίσαμε. Πεδίο δόξης λαμπρό. Μπορείτε να υπερψηφίσετε αύριο την κ. Κατσέλη.

Και θα ήθελα και μια απάντηση για τον 13ο και 14ο μισθό.

Έκλεισα, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Λοιπόν, μια διευκρίνιση προς όποιους πάρουν τον λόγο: Η ανοχή από το Προεδρείο έγινε ακριβώς γιατί η κατάθεση της πρότασης για προκαταρκτική εξέταση έπρεπε να δίνει τη δυνατότητα σε όλους τους ομιλούντες να αναφερθούν σε αυτήν. Όμως, παρακαλώ αυτή η ανοχή περιορίζεται μόνο σε αυτήν την ενότητα, τη συγκεκριμένη.

Οπότε τον λόγο τώρα, όπως είχε προαναγγελθεί, έχει ο Πρόεδρος της Κοινοβουλευτικής Ομάδας της Νέας Αριστεράς κ. Χαρίτσης και αμέσως μετά για μία παρέμβαση η κ. Κωνσταντοπούλου και παρακαλώ μετά περνάμε στους ομιλητές.

Αλλά παρακαλώ να γίνει σεβαστό αυτό που είπα, ότι η ανοχή που δόθηκε πριν ήταν ακριβώς για το ιδιαίτερο του θέματος.

Κύριε Πρόεδρε, έχετε τον λόγο.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Δεν μπορώ παρά να ξεκινήσω σχολιάζοντας αυτά που άκουσα πριν από λίγο από τον Υπουργό Επικρατείας, κ. Βορίδη. Κύριε Υπουργέ, στο Μαξίμου δεν κατοικοεδρεύετε; Μαζί με τον Πρωθυπουργό δεν είστε; Δεν έχετε ενημερωθεί ότι αυτά τα οποία μας είπατε περί λασπολόγων, περί λαϊκιστών, περί ακραίων φωνών είναι η γραμμή που εκφωνούσε ο Πρωθυπουργός τα προηγούμενα δύο χρόνια και έχει αλλάξει γραμμή και ότι πλέον έχουμε περάσει στη φάση που πρωθυπουργός είναι ο «παραπλανημένος» Πρωθυπουργός; Και ήρθατε σήμερα εδώ να μας πετάξετε την μπάλα στην εξέδρα και να μας πείτε τι, να μιλήσουμε για την ασφάλεια των σιδηροδρόμων!

Να μιλήσουμε για την ασφάλεια των σιδηροδρόμων, λοιπόν, που όταν τα θέταμε τότε τα ζητήματα για την ασφάλεια των σιδηροδρόμων ο Υπουργός σας, ο κ. Καραμανλής, και κάναμε και ερωτήσεις για αυτά, μας κουνούσε και το δάχτυλο ,και μετά από λίγες μέρες είχαμε τα Τέμπη! Να μιλήσουμε για την ασφάλεια των σιδηρόδρομων.

Να μιλήσουμε και σήμερα για την ασφάλεια των σιδηροδρόμων. Δύο χρόνια μετά, την προηγούμενη βδομάδα, εδώ στη Βουλή ήρθαν οι εργαζόμενοι στην ΤΡΑΙΝΟΣΕ. Και ξέρετε τι μας είπαν οι εργαζόμενοι στην ΤΡΑΙΝΟΣΕ; Μας παρουσίασαν μια εικόνα ότι σήμερα, ως προς τα ζητήματα ασφάλειας, η κατάσταση στον ελληνικό σιδηρόδρομο είναι χειρότερη από ό,τι ήταν όταν έγιναν τα Τέμπη δύο χρόνια πριν. Χειρότερη σήμερα. Να μιλήσουμε, λοιπόν, για την ασφάλεια και για το τι έχει κάνει η Κυβέρνησή σας αυτά τα δύο χρόνια για τον σιδηρόδρομο.

Όμως πρέπει, κυρίως, να μιλήσουμε για όλα αυτά τα θλιβερά τα οποία ζούμε τις τελευταίες ημέρες από τη συνέντευξη του κ. Μητσοτάκη, αυτήν την τηλεοπτική παράσταση, την προηγούμενη εβδομάδα, και που, βεβαίως, διαμορφώνει ένα νέο σκηνικό και συνθήκες στις οποίες δεν μπορεί η Βουλή απλά και μόνο να συζητάει τα νομοσχέδια σαν να μην τρέχει τίποτα.

Τις τελευταίες μέρες, λοιπόν, αυτό το συλλογικό τραύμα που άφησε στην ελληνική κοινωνία το έγκλημα των Τεμπών, ένα συλλογικό τραύμα που έκανε η Κυβέρνηση Μητσοτάκη ό,τι μπορούσε για να κακοφορμίσει, αυτό το συλλογικό τραύμα, λοιπόν, αιμορραγεί ξανά και αιμορραγεί ξανά από τη χιονοστιβάδα των αποκαλύψεων που κάθε μέρα βλέπουν πλέον το φως της δημοσιότητας.

Είδαμε πριν από λίγες ημέρες τον Πρωθυπουργό της χώρας, τον κ. Μητσοτάκη, τον ίδιο ακριβώς Πρωθυπουργό, ο οποίος την επομένη κιόλας του τραγικού δυστυχήματος στα Τέμπη, που χάθηκαν τόσες ζωές, που χάθηκαν τόσοι νέοι άνθρωποι, βγήκε σε πανελλήνια μετάδοση και μας έλεγε ότι φταίει ο σταθμάρχης, ότι πρόκειται για ανθρώπινο λάθος -μην ασχολείστε!- τον ίδιο ακριβώς Πρωθυπουργό, ο οποίος λίγες μόλις μέρες μετά σε συνέντευξή του διαβεβαίωνε τον ελληνικό λαό και μια ολόκληρη κοινωνία, η οποία πενθούσε συλλογικά, μας διαβεβαίωνε όλους και κυρίως βεβαίως τους τραγικούς γονείς ότι δεν υπήρχε κανένα εύφλεκτο υλικό, κανένα παράνομο φορτίο στην εμπορική αμαξοστοιχία, τον ίδιο Πρωθυπουργό που έναν ολόκληρο χρόνο μετά έλεγε ότι το μοναδικό λάθος της Κυβέρνησής του ήταν το γεγονός ότι δεν απάντησε σε όλα αυτά τα «τερατώδη», μας έλεγε, τα οποία ήταν θεωρίες συνωμοσίας.

Αυτόν, λοιπόν, τον Πρωθυπουργό τον είδαμε τώρα να μας λέει ότι όλα είναι πιθανά, ότι όλα τα σενάρια είναι ανοιχτά, ότι αφήστε τη δικαιοσύνη να αποφανθεί. Μας τα είπατε κι εσείς, κύριε Βορίδη, πριν από λίγο. Πάνε περίπατο πλέον οι θεωρίες συνωμοσίας, πάνε περίπατο οι περίφημες «τερατουργίες», πάνε όλα περίπατο.

Πώς πάνε, όμως, όλα αυτά; Τι μεσολάβησε; Τι έχει συμβεί; Αυτό το οποίο έχει συμβεί είναι οι μεγαλειώδεις κινητοποιήσεις της ελληνικής κοινωνίας. Αυτό είναι που μεσολάβησε. Και ο κ. Μητσοτάκης μόνη του έγνοια έχει να βγει αλώβητος από την κοινωνική κατακραυγή, γι’ αυτό έκανε στροφή 180° μοιρών ο κ. Μητσοτάκης. Σε αυτό τον οδήγησαν οι λαϊκές κινητοποιήσεις.

Πρέπει, όμως, ο Πρωθυπουργός να απαντήσει σε τέσσερα βασικά ερωτήματα: Πότε έμαθε αυτά τα οποία έμαθε και άλλαξε γραμμή στην τηλεοπτική του συνέντευξη; Τα έμαθε την Τετάρτη το πρωί; Τι έμαθε ακριβώς; Τι έμαθε, ακριβώς, το οποίο εμείς δεν το γνωρίζουμε και τον έκανε πλέον να μην είναι και τόσο απόλυτος και τόσο αλαζονικός ως προς το τι συνέβη εκείνο το μοιραίο βράδυ; Από ποιον το έμαθε; Από πριν τα έμαθε όλα αυτά, εφόσον τα πορίσματα ακόμα δεν έχουν εκδοθεί; Και, βεβαίως, το πιο σημαντικό απ’ όλα, κύριε Υπουργέ: Εφόσον έμαθε αυτά τα οποία έμαθε, τι έκανε ο κ. Μητσοτάκης; Κίνησε γη και ουρανό για να μπορέσει επιτέλους να αποκαλυφθεί η αλήθεια, για να μπορέσει να διευκολυνθεί η δικαιοσύνη στο έργο της; Δυστυχώς, δεν έκανε απολύτως τίποτα.

Τι έχουμε τώρα, σήμερα, εδώ να αντιμετωπίσουμε; Έχουμε να αντιμετωπίσουμε μια δικογραφία που διαβιβάστηκε όντως αμελλητί, όπως προβλέπει το Σύνταγμα, από την Εισαγγελία της Λάρισας, αλλά ο πρώην Πρόεδρος της Βουλής δεν την ανακοίνωσε, λέει, στην Ολομέλεια γιατί ήταν συμπληρωματικά έγγραφα. Μας είπε και ο κ. Βορίδης πριν από λίγο ότι εθιμικώ δικαίω στη Βουλή δεν ανακοινώνονται τα συμπληρωματικά έγγραφα λες και πρόκειται για μια απλή μήνυση για εξύβριση και όχι για ένα κρατικό έγκλημα με πενήντα επτά νεκρούς, για το οποίο πρέπει η Κυβέρνηση να λογοδοτήσει. Και μας το λέει και ο νυν Πρόεδρος της Βουλής, ο κ. Κακλαμάνης, για να δικαιολογήσει τον πρώην Πρόεδρο, τον κ. Τασούλα, ο οποίος τώρα είναι και υποψήφιος Πρόεδρος της Δημοκρατίας με τη στήριξη της κοινοβουλευτικής Πλειοψηφίας κατόπιν της πρότασης του Πρωθυπουργού, υποψήφιος, δηλαδή, ρυθμιστής του πολιτεύματος κατά το Σύνταγμα.

Εγώ, κυρίες και κύριοι συνάδελφοι, δεν πρόκειται να μπω σε τεχνικές λεπτομέρειες. Όμως, δεν γίνεται να μην αναγνωρίσουμε, να μην αποδεχτούμε και να μη συνειδητοποιήσουμε όλοι εδώ σε αυτήν την Αίθουσα του Ελληνικού Κοινοβουλίου ότι το να υπάρχουν υποψίες, το να υπάρχουν ενδείξεις, το να κατηγορείται από την κοινωνία ο υποψήφιος Πρόεδρος της Δημοκρατίας, ο ρυθμιστής του πολιτεύματος, ότι κρατούσε τις δικογραφίες στο συρτάρι του και να λέει ο επίσημος εκπρόσωπος του Κοινοβουλίου, ο νέος Πρόεδρος της Βουλής «εντάξει, συμπληρωματικά έγγραφα ήταν, δεν είχε υποχρέωση ο Πρόεδρος να ανακοινώσει», να ενημερώσει δηλαδή τους Βουλευτές ότι ήρθε η δικογραφία για να λάβουν γνώση ότι ήρθαν έγγραφα τα οποία αφορούν το έγκλημα των Τεμπών, δεν αφορούν μια οποιαδήποτε υπόθεση, όλο αυτό, λοιπόν, το οποίο έχει στηθεί είναι το λιγότερο εξοργιστικό, κυρίες και κύριοι συνάδελφοι, και είναι κάτι το οποίο μας αφορά όλους και όλες, σε όλες τις πτέρυγες του Κοινοβουλίου. Ως μέλη του Κοινοβουλίου μάς υποτιμά αυτή η στάση εκ μέρους του Προέδρου της Βουλής, και του τέως και του νυν. Και δεν μπορούμε ούτε να σφυρίζουμε αδιάφορα ούτε να κρυβόμαστε ούτε να επικαλούμαστε διάφορες δικολαβικές δικαιολογίες, όπως έκανε πριν από λίγο ο Υπουργός, ο κ. Βορίδης. Οι στιγμές είναι πάρα, μα πάρα πολύ κρίσιμες για τους θεσμούς, για τη δημοκρατία στη χώρα μας.

Και τι γίνεται τώρα; Το μπάζωμα, που τάχα δεν ήταν μπάζωμα αλλά ήταν τα χώματα τα οποία πήγαν λίγο παραπέρα, όπως μας είπε ο Υπουργός Δικαιοσύνης, επαναλαμβάνω, ο Υπουργός Δικαιοσύνης της Κυβέρνησης, ο κ. Φλωρίδης, τώρα, λοιπόν, για το μπάζωμα ήρθε η δικογραφία στη Βουλή. Και ποιον αφορά; Αφορά τον κ. Τριαντόπουλο. Μάλιστα. Αλήθεια, ο κ. Τριαντόπουλος πήρε μόνος του την πρωτοβουλία και πήγε, σύμφωνα με τις καταθέσεις, στον τόπο της σύγκρουσης, όπου έγιναν οι συνεννοήσεις και οι συνομιλίες για το καθάρισμα του χώρου; Μόνος του; Χωρίς να λάβει εντολή από κανέναν; Αφ’ εαυτού του και εκπρόσωπος του εαυτού του; Όχι βέβαια. Όχι βέβαια. Τι ήταν ο κ. Τριαντόπουλος εκείνη την περίοδο; Υφυπουργός παρά τω Πρωθυπουργώ. Τι σημαίνει αυτό; Ότι λάμβανε εντολές μόνο από τον Πρωθυπουργό προσωπικά, από τον κ. Μητσοτάκη προσωπικά. Τελεία και παύλα.

Ο κ. Μητσοτάκης, λοιπόν, βρίσκεται σήμερα μπροστά σε ένα δίλημμα μετά το φιάσκο της τηλεοπτικής συνέντευξης που έγινε για να κάνει damage control μετά τις κινητοποιήσεις: Να αποδεχτεί την πρόταση για σύσταση προανακριτικής για τον Υφυπουργό του ή να αρνηθεί και να κάνει ότι φοβάται, ότι κάτι θέλει να κρύψει; Άκουσα πριν τον Υπουργό Επικρατείας. Φαίνεται ότι θα αποδεχτεί την πρόταση η Κυβέρνηση. Να μη διανοηθεί, όμως, ο κ. Μητσοτάκης να σκεφτεί ότι έτσι με την αποδοχή της πρότασης θα θυσιάσει μια Ιφιγένεια για να βγει ο ίδιος καθαρός. Εμείς το λέμε από την πρώτη στιγμή και το επαναλαμβάνω και εδώ από το Βήμα της Βουλής: Όσες «Ιφιγένειες» και να θυσιάσει, δεν θα επιτρέψουμε στον κ. Μητσοτάκη να βγει από το κάδρο. Η συγκάλυψη στο έγκλημα των Τεμπών είναι πρώτα και κύρια δική του ευθύνη. Είναι προσωπική ευθύνη του Πρωθυπουργού, του Κυριάκου Μητσοτάκη, και αυτό είναι κάτι που πρέπει να το έχει υπ’ όψιν του και το ΠΑΣΟΚ το οποίο πήρε την πρωτοβουλία για την πρόταση για σύσταση προανακριτικής.

Θέλω, όμως, εκτός από την Κυβέρνηση, να απευθυνθώ και στις δυνάμεις της προοδευτικής και της δημοκρατικής Αντιπολίτευσης. Εμείς στη Νέα Αριστερά και εγώ προσωπικά καλέσαμε από την πρώτη στιγμή όλους τους Πολιτικούς Αρχηγούς της προοδευτικής Αντιπολίτευσης σε κοινό βηματισμό. Και όχι μόνο εγώ. Για να είμαι δίκαιος, και η κ. Κωνσταντοπούλου έκανε το ίδιο. Ζητήσαμε να υπάρξει και συνάντηση των Πολιτικών Αρχηγών της δημοκρατικής Αντιπολίτευσης έτσι ώστε να συντονίσουμε τις ενέργειές μας και να τις κλιμακώσουμε για να φτάσουμε μέχρι και την πρόταση δυσπιστίας. Για παράδειγμα, τα ερωτήματα που άκουσα σήμερα από την κ. Γεροβασίλη στην ομιλία της, εύλογα ερωτήματα, θα μπορούσαν να έχουν συζητηθεί σε μια τέτοια συνάντηση. Οι αιτιάσεις του κ. Ανδρουλάκη για το πότε είναι σκόπιμο να κατατεθεί πρόταση δυσπιστίας θα μπορούσαν να έχουν συζητηθεί σε μια τέτοια συνάντηση. Δυστυχώς, η πρότασή μας δεν εισακούστηκε. Και το δυστυχώς το εννοώ.

Το εννοώ, κυρίες και κύριοι συνάδελφοι. Δεν ήρθα, όμως, σήμερα εδώ για να κάνω κριτική στις άλλες δυνάμεις της Αντιπολίτευσης. Πιστεύω βαθιά -και νομίζω ότι το έχουμε αποδείξει από την πρώτη στιγμή- ότι το μόνο που δεν χρειαζόμαστε αυτήν τη στιγμή είναι ένας μικρός κομματικός διαγκωνισμός μεταξύ των κομμάτων της Αντιπολίτευσης. Η υπόθεση των Τεμπών δεν προσφέρεται, κυρίες και κύριοι συνάδελφοι, για ασκήσεις κομματικής προβολής.

Τα Τέμπη, οι ενέργειες συγκάλυψης εδώ και δύο χρόνια της Κυβέρνησης Μητσοτάκη έχουν δημιουργήσει μια πρωτοφανή κοινωνική αντίδραση. Αν θέλουμε να είμαστε ειλικρινείς με την κοινωνία, θα πρέπει να παραδεχτούμε ότι αυτήν τη στιγμή ο κόσμος νιώθει ότι αυτή η κοινωνική αντίδραση δεν εκπροσωπείται στη Βουλή. Ο κόσμος, η κοινωνία, οι πολίτες κατέθεσαν την προ-προηγούμενη Κυριακή τη δική τους πρόταση μομφής. Πρόταση μομφής κατά του υποψηφίου Προέδρου της Δημοκρατίας και πρώην Προέδρου της Βουλής, τον οποίο ο κ. Μητσοτάκης θα όφειλε -έστω και τώρα, λίγες ώρες πριν την τρίτη ψηφοφορία που θα γίνει αύριο το πρωί- να τον αποσύρει, να αποσύρει αυτήν την υποψηφιότητα. Αλλά, βεβαίως, η πρόταση δυσπιστίας αφορά πρωτίστως και, κυρίως, την Κυβέρνηση και τον ίδιο τον κ. Μητσοτάκη προσωπικά. Πρέπει αυτή η πρόταση δυσπιστίας να πάρει και θεσμική μορφή και να περάσει και μέσα στο Κοινοβούλιο. Να κληθεί ο κ. Μητσοτάκης να λογοδοτήσει, να λογοδοτήσει για τα ψέματα, να λογοδοτήσει για τη συγκάλυψη εδώ και δύο χρόνια.

Όμως. επιτρέψτε μου να πω το εξής. Δεν μπορώ να μη σχολιάσω ότι χθες είχαμε και μια άλλη εξέλιξη η οποία συνδέεται με αυτά τα οποία συζητάμε σήμερα και θα το εξηγήσω πάρα πολύ σύντομα. Είχαμε μια κατάπτυστη ανακοίνωση του Υπουργείου Ναυτιλίας που στοχοποιεί ευθέως τον Συνήγορο του Πολίτη, δηλαδή την Ανεξάρτητη Αρχή για το πόρισμα το οποίο εξέδωσε μετά την ολοκλήρωση των ερευνών της για το τραγικό ναυάγιο στην Πύλο, ένα ναυάγιο το οποίο, δυστυχώς, είχα την πικρή εμπειρία να ζήσω από την πρώτη στιγμή στο λιμάνι της πόλης μου, της Καλαμάτας, να δω τους ελάχιστους επιβιώσαντες, τη δυστυχία, τον πόνο, την αγωνία στα πρόσωπά τους.

Και έρχεται, λοιπόν, τώρα μια ανεξάρτητη αρχή να κάνει αυτό το οποίο οφείλει να κάνει βάσει του Συντάγματος. Nα ελέγξει ως εθνικός μηχανισμός και αφού το Λιμενικό Σώμα έχει αρνηθεί να ξεκινήσει πειθαρχική έρευνα. Και πώς απαντά η Κυβέρνηση σε όλα αυτά και στο πόρισμα της ανεξάρτητης αρχής; Κατηγορεί την ανεξάρτητη αρχή για πολιτική σκοπιμότητα. Έτσι απαντά η Κυβέρνηση. Τι είναι αυτά τα πράγματα; Τι είναι αυτά τα οποία συμβαίνουν πλέον; Να έχουμε την Κυβέρνηση να κατηγορεί ευθέως και δημοσίως με επίσημη ανακοίνωση μια ανεξάρτητη αρχή. Να στοχοποιεί με θράσος πρόσωπα που κάνουν το καθήκον τους.

Θα τους αφήσουμε, κυρίες και κύριοι της Αντιπολίτευσης; Θα τους αφήσουμε σε αυτό τον θεσμικό κατήφορο; Κι αν έχει κανείς την παραμικρή αμφιβολία της καθεστωτικής λογικής αυτής της Κυβέρνησης -γιατί περί αυτού πρόκειται- ας βάλει τα πράγματα σε μια σειρά. Ας δει το νήμα το οποίο συνδέει όλες τις υποθέσεις. Το σκάνδαλο των υποκλοπών και την επίθεση στην ΑΔΑΕ και προσωπικά στον κ. Ράμμο, το ναυάγιο της Πύλου και τη χθεσινή αήθη επίθεση από τη μεριά του Υπουργείου Ναυτιλίας και φυσικά τις ενέργειες συγκάλυψης στο έγκλημα των Τεμπών. Δεν πρόκειται για μεμονωμένα περιστατικά, κυρίες και κύριοι συνάδελφοι. Εδώ έχουμε ένα μοτίβο καθεστωτικής συγκάλυψης συστηματικών παραβιάσεων θεμελιωδών αρχών του κράτους δικαίου στη χώρα μας. Γι’ αυτό μίλησα για καθεστωτική συμπεριφορά.

Το καθεστώς, λοιπόν, Μητσοτάκη -γιατί περί καθεστώτος πρόκειται- πρέπει να πέσει. Και πρέπει να πέσει με κρότο, κυρίες και κύριοι συνάδελφοι. Όμως για να πέσει πρέπει εμείς οι προοδευτικές δυνάμεις της Αντιπολίτευσης να παραμερίσουμε τις όποιες ατομικές ή κομματικές στρατηγικές τις όποιες μικροφιλοδοξίες και τους όποιους μικροανταγωνισμούς και να συντονίσουμε τις ενέργειές μας. Αυτό απαιτεί η κοινωνία. Αυτό απαιτούν οι σημερινές εξαιρετικά δύσκολες συνθήκες. Αυτό οφείλουμε στους πενήντα επτά νεκρούς των Τεμπών όλες και όλοι μας. Ο καθένας μας και η καθεμιά μας πρέπει να αναλάβει την ευθύνη του σε αυτή την εξαιρετικά κρίσιμη ιστορική στιγμή γιατί τελικά η ιστορία θα μας κρίνει όλους μας για τη στάση που θα κρατήσουμε απέναντι στους θεσμούς, απέναντι στη δημοκρατία.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Πρόεδρε, σας ευχαριστούμε και για την συνέπεια στον χρόνο.

Τον λόγο τώρα έχει για την παρέμβασή της η Πρόεδρος της Κοινοβουλευτικής Ομάδας της Πλεύσης Ελευθερίας, κ. Κωνσταντοπούλου.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Θα κάνω την ομιλία μου στις 20.30΄ και εκεί θα τοποθετηθώ εφ’ όλης της ύλης για όλα όσα λέγονται, θρυλούνται, διακινούνται και διατυμπανίζονται από πλευράς της Κυβέρνησης η οποία για άλλη μία φορά αναλαμβάνει τον ρόλο της καθεστωτικής μονταζιέρας και επιχειρεί να κάνει το άσπρο μαύρο και τη νύχτα μέρα. Όσα είπε ο κ. Βορίδης, που αποχώρησε ασμένως μόλις άκουσε ότι θα παρέμβω, είναι από την αρχή μέχρι το τέλος ψευδέστατα. Ήταν χρησιμότατη η διευκρίνισή σας ότι λέγοντάς αυτά εκπροσωπεί τον Πρωθυπουργό για να καταλάβουμε ότι ο κ. Μητσοτάκης είναι εντελώς αμετανόητος στην πεισματική προσπάθεια να παραποιηθεί η αλήθεια και να αλλοιωθούν τα στοιχεία προκειμένου να καλύψει τα ίχνη του και τα ίχνη της Κυβέρνησής του για το ποιο αποτροπιαστικό έγκλημα της μεταπολίτευσης, κρατικό έγκλημα, το οποίο συνδέεται με πολιτικές δεκαετιών και για το οποίο έχει αναληφθεί μια ειδική μέριμνα συγκάλυψης με προεξάρχοντα τον κ. Μητσοτάκη από την αρχή μέχρι το τέλος.

Μου έκανε τεράστια εντύπωση κάτι που θέλω να το μοιραστώ με όσους είναι εδώ. Ο κ. Πλεύρης πάντα σπεύδει όταν ανακοινώνεται ότι θα μιλήσω διότι κάποιον πάντα στέλνει ο κ. Μητσοτάκης για να διασφαλίσει την υπεράσπισή του. Δικηγόρος ο κ. Πλεύρης, δικηγόρος ο κ. Βορίδης. Καταλαβαίνετε σε ποια θέση αισθάνεται ότι βρίσκεται ο κ. Μητσοτάκης. Του κατηγορούμενου. Στη θέση αυτή στην οποία δεν θέλει όμως να βρεθεί θεσμικά μέσα από μία διαδικασία λογοδοσίας και απόδοσης ευθυνών. Θα ήθελα, κύριε Πλεύρη, να απαντήσετε εσείς σε αυτό που μου έκανε τεράστια εντύπωση.

Κυρίες και κύριοι, αυτή η Κυβέρνηση δεν λέει έγκλημα με τίποτα τα Τέμπη. Μα, με τίποτα. Και ακούσαμε και τις πιο χυδαίες δικαιολογίες γιατί δεν το λέτε έγκλημα. Γιατί όσοι λένε ότι είναι έγκλημα έχουν οικονομικό κίνητρο. Αυτό ακούσαμε. Αυτή η Κυβέρνηση, λοιπόν, που ανθίσταται, έχει γραμμή -και η κοινοβουλευτική ομάδα έχει γραμμή- να μην λέει τα Τέμπη έγκλημα, έρχεται εδώ και μας λέει για τον φόνο απέναντι στην τραπεζική πίστη. Δεν πίστευα στα αυτιά μου. Αν διευκολύνουμε τους δανειολήπτες θα είναι φόνος, έγκλημα απέναντι στην τραπεζική πίστη. Αυτά είπε ο κ. Βορίδης. Και αναρωτιέται κανείς. Το κόμμα που χρωστάει 500 εκατομμύρια ευρώ και δεν τα πληρώνει, το κόμμα που ελέγχεται για κατασπατάληση, δυσθεώρητων ποσών, πακτωλών -κι ακόμα έχουμε να ανακαλύψουμε πολλά- έρχεται εδώ και κουνάει το δάχτυλο απέναντι σε δανειολήπτες, απέναντι σε πολίτες ευάλωτους οι οποίοι και σήμερα εκδιώκονται από τις εστίες τους, στερούνται την πρώτη κατοικία, λέει διαπράττουν φόνο σε βάρος της τραπεζικής πίστης; Υπάρχουν και όρια στην αμετροέπεια. Και η αμετροέπεια ακόμη συναντάει κάποια στιγμή το έρκος των οδόντων. Συναντάει κάποια στιγμή το όριο όπου πρέπει να σταματήσεις.

Δεν περιμένω τώρα ο κ. Μητσοτάκης να μαζέψει τον κ. Βορίδη διότι δεν έχει και άλλον να του κάνει κυβερνητική υπεράσπιση με αυτό τον τρόπο. Ειδικά μετά τις τελευταίες δηλώσεις του κ. Μητσοτάκη για τα μέλη της εξεταστικής επιτροπής και τον Πρόεδρό της, δηλαδή για τους εντεταλμένους να κάνουν τη βρώμικη δουλειά της συγκάλυψης, θα πρέπει να σκεφτούν όλοι όσοι πρόθυμα μπαίνουν σε αυτή τη διαδικασία τι τους περιμένει και πόσο εύκολα θα τους πετάξουν από το πλοίο και θα τους αποκεφαλίσουν άμα αυτό υπαγορεύει το συμφέρον της κορυφής.

Όσα ειπώθηκαν για τις ποινικές δικογραφίες από πλευράς του κ. Βορίδη είναι ψευδέστατα. Θα τα αναλύσω στην ομιλία μου στην οποία θα αναφερθώ και στο νομοσχέδιο γιατί έχω πολύ σοβαρά ζητήματα να θέσω για τους αθλητές μας. Όσα ανέφερε ο κ. Βορίδης είναι ψευδέστατα, παραπειστικά, στρεψόδικα και τελικά εξαιρετικά προκλητικά προς την κοινωνία. Από τις 23 Νοεμβρίου 2023, από την πρώτη μέρα συνεδρίασης της εξεταστικής επιτροπής, έθεσα επίσημα το θέμα των ποινικών δικογραφιών και ζήτησα τη διαβίβαση τους. Το ζήτησα και στις 28 Νοεμβρίου και γι’ αυτόν τον λόγο ακριβώς ζητήθηκε και επιβλήθηκε η εξαίρεσή μου από την εξεταστική επιτροπή.

Αυτό που έχει διαπράξει ο κ. Τασούλας είναι υπεξαγωγή εγγράφων και παράβαση καθήκοντος. Κραυγαλέα. Γι’ αυτόν και μόνο τον λόγο, γιατί είναι υπόλογο πρόσωπο για ποινικά αδικήματα συγκάλυψης, θα έπρεπε να αποσυρθεί η υποψηφιότητα του για την Προεδρία της Δημοκρατίας. Και βεβαίως σε αυτήν την πάρα πολύ κρίσιμη στιγμή ολόκληρη η κοινωνία ζητάει λογοδοσία και δικαιοσύνη και ολόκληρη η κοινωνία σας βλέπει, κύριοι. Σκεφτείτε το, κύριε Πλεύρη, όταν μου απαντήσετε γιατί σας βλέπει όλη η κοινωνία. Όλη η κοινωνία ρωτάει γιατί κρύβονται αυτές οι δικογραφίες. Όλη η κοινωνία ζητάει να μάθει. Ζητούν οι γονείς και οι συγγενείς ενημέρωση.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πώς; Τί παρακαλείτε; Πρώτη φορά μιλάω σήμερα.

**ΠΡΟΕΔΡΕΥΩΝ (Γεώργιος Γεωργαντάς):** Ναι, αλλά σε μιάμιση ώρα, όπως είπατε, θα κάνετε την κανονική σας ομιλία. Παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και προκαταβολικά με διακόπτετε.

**ΠΡΟΕΔΡΕΥΩΝ (Γεώργιος Γεωργαντάς):** Όχι, προκαταβολικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει, θα ολοκληρώσω, κύριε Γεωργαντά.

**ΠΡΟΕΔΡΕΥΩΝ (Γεώργιος Γεωργαντάς):** Για τον χρόνο της παρέμβασης μιλάω. Παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εντάξει, κύριε Γεωργαντά, εντάξει. Καταλαβαίνουν όλοι.

Όλη η κοινωνία, λοιπόν, ζητάει λογοδοσία και σας βλέπει. Βλέπει τι κάνετε. Βλέπει τον κ. Μητσοτάκη να δηλώνει παραπλανημένος και βλέπει τις έξαλλες συνεντεύξεις του, που κατηγορούσε τους πάντες ότι μηχανορραφούν, συκοφαντούν, εξυφαίνουν θεωρίες συνωμοσίας και λασπολογούν την καλή Κυβέρνηση.

Και σήμερα αποδεικνύεται ότι η καλή Κυβέρνηση είναι εκείνη που είχε την άμεση και αποκλειστική πρόσβαση στον τόπο του εγκλήματος, στα στοιχεία, στα αρμόδια πρόσωπα, έκανε όλες τις ενέργειες συγκάλυψης και πίστευε ότι δεν θα την πιάσουν με τη γίδα στην πλάτη αλλά πιαστήκατε με τη γίδα στην πλάτη.

Σε αυτή την κρίσιμη, λοιπόν, στιγμή, για να απαντήσω και στον κ. Χαρίτση, που ανταποκρίθηκε εξαρχής χωρίς αστερίσκους στην πρόταση να υπάρχει ένας συντονισμός των κομμάτων της Αντιπολίτευσης και των Αρχηγών της Αντιπολίτευσης, είναι ευτύχημα ότι αυτή η νοοτροπία και η λογική και η προσέγγιση βρίσκει έδαφος.

Εγώ πιστεύω ότι θα πειστούν σύντομα και οι υπόλοιποι Αρχηγοί. Έχω ζητήσει και από τον κ. Κουτσούμπα να τον ενημερώσω και με τον κ. Φάμελλο συνομίλησα και με τον κ. Ανδρουλάκη αναμένω να έχουμε μια νέα επικοινωνία. Είναι καθήκον μας να κάνουμε ό,τι περνάει από το χέρι μας για να ανταποκριθούμε στην ανάγκη και στην απαίτηση την κοινωνική, τη δημοκρατική, την ιστορική για δικαιοσύνη και για διαφάνεια και για λογοδοσία.

Και από πλευράς μου διαβεβαιώνω ότι αυτό θα το κάνω ανυποχώρητα με πάρα πολύ μεγάλη επιμέλεια και επιμονή, γιατί αυτή είναι η υποχρέωσή μας προς την κοινωνία και έτσι αντιλαμβάνεται η Πλεύση Ελευθερίας τον ρόλο της εδώ μέσα στη Βουλή ως ρόλο πραγματικής εκπροσώπησης των πολιτών που ζητούν και διψούν για δικαιοσύνη.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΑΘΑΝΑΣΙΟΣ ΠΛΕΥΡΗΣ:** Κύριε Πρόεδρε, θα ήθελα τον λόγο για ένα λεπτό.

**ΠΡΟΕΔΡΕΥΩΝ (Γεώργιος Γεωργαντάς):** Έχει τον λόγο για τρία λεπτά ο Κοινοβουλευτικός Εκπρόσωπος της Νέας Δημοκρατίας, ο κ. Πλεύρης.

**ΑΘΑΝΑΣΙΟΣ ΠΛΕΥΡΗΣ:** Δεν θα κάνω κατάχρηση, κύριε Πρόεδρε, για να μιλήσουν οι Βουλευτές.

Θέλω να αναφερθώ κυρίως, κύριε Πρόεδρε, σε αυτό που ειπώθηκε και από την αξιότιμη κυρία Πρόεδρο, αλλά και από τον Πρόεδρο του ΠΑΣΟΚ, αναφορικώς με τη διαβίβαση των φακέλων της δικογραφίας.

Πρώτα απ’ όλα, επειδή ακούγονται στην κοινή γνώμη και πρέπει να απαντώνται, οι δικογραφίες βρίσκονται σε κάποιο συρτάρι; Όχι. Ο κάθε Βουλευτής μπορεί να μπει μέσα …

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Πρόεδρε, δεν σας διέκοψε κανένας. Παρακαλώ.

**ΑΘΑΝΑΣΙΟΣ ΠΛΕΥΡΗΣ:** Ο κάθε Βουλευτής μπορεί να μπει μέσα και να δει την οποιαδήποτε δικογραφία με τα συσχετισθέντα έγγραφα. Προκαλώ τον όποιον Βουλευτή. Μάλιστα, την κ. Καραγεωργοπούλου Ελένη εγώ ο ίδιος την έχω δει πολλές φορές, όσες φορές πηγαίνω να δω, γιατί εγώ κάθε εβδομάδα πηγαίνω και βλέπω τι υπάρχει στις δικογραφίες. Από την Κοινοβουλευτική μου Ομάδα πάω για να δω αν υπάρχει κάτι καινούργιο και ειδικά σε μια υπόθεση όπως τα Τέμπη.

Όλη η πρακτική είναι ότι διαβιβάζεται ο φάκελος και είναι δυναμική διαδικασία, διότι πάντοτε στέλνονται σε ένα φάκελο που έχει διαβιβαστεί οποιοδήποτε έγγραφο και συσχετίζεται αυτομάτως, ενσωματώνεται και το βλέπει ο Βουλευτής.

Εδώ, όμως, έχουμε το πιο κλασικό παράδειγμα. Επί προεδρίας Κοινοβουλευτικής Ομάδας του κ. Παππά τον Οκτώβριο ο ΣΥΡΙΖΑ βάσει αυτής της δικογραφίας, όχι άλλης, προανήγγειλε προκαταρκτική επιτροπή για τρία πολιτικά πρόσωπα –με αυτή τη διάταξη του εισαγγελέα που συζητάμε τώρα- και επειδή τότε είχαν αντιδράσει κάποιοι συγγενείς θυμάτων και λένε «περιμένετε γιατί τρέχει η ανάκριση και μπορούν να έρθουν κάποια στοιχεία», κάνει δήλωση ο κ. Παπάς και λέει: Αναμένουμε και δεν την καταθέτουμε ακόμα. Δηλαδή, ο ΣΥΡΙΖΑ πώς τη βρήκε; Πήγε ο κ. Κόκκαλης και ο κ. Γαβρήλος και την είδαν και τη διάβασαν. Είχα πάει και εγώ. Γύρισα από τις διακοπές Σεπτέμβριο, την είδα, τη διάβασα και την έχω μνημονεύσει πολλές φορές, γιατί στη συγκεκριμένη δικογραφία υπήρχε προσφυγή που είχε έρθει. Αρχικά ήταν απορριπτική διάταξη, ανασύρθηκε η διάταξη και υπάρχει διάταξη εισαγγελέως εφετών. Ήταν πρωτοσέλιδο στις εφημερίδες. Έφυγε από την Εισαγγελία Λάρισας, πήγε στον Άρειο Πάγο, πήγε στο Υπουργείο Δικαιοσύνης.

Και δεν υπάρχει καμία άλλη πρακτική. Ακόμα και σ’ αυτό αναφέρθηκε ο κ. Βορίδης. Είναι σαν αύριο το πρωί να συζητάμε τη σύσταση προκαταρκτικής και να πει ο Προεδρεύων: Να ξέρετε τώρα που συζητάμε για τη σύσταση προκαταρκτικής ήρθαν και κάποια έγγραφα. Δεν είναι ανακοίνωση και γι’ αυτό δεν γίνεται ανακοίνωση με βάση το άρθρο του Κανονισμού της Βουλής. Έγινε ενημέρωση σε μια ζώσα διαδικασία.

Αυτό, λοιπόν, είναι κάτι πάρα πολύ απλό. Όλα τα κόμματα γνώριζαν τη διάταξη τη συγκεκριμένη. Σε πολλές συζητήσεις έχει αναφερθεί. Εδώ κόμμα ήταν έτοιμο να καταθέσει πρόταση και καθόμαστε εδώ να συζητάμε ότι ο Πρόεδρος της Βουλής, που στο τέλος της ημέρας από τη στιγμή που θα συσχετισθεί ο οποιοσδήποτε μπορεί να τη δει, κάνει συγκάλυψη.

Και, εν τέλει, έχουν ανακοινωθεί, αν δεν κάνω λάθος, δώδεκα δικογραφίες για τα Τέμπη. Από αυτές τις δώδεκα, σε κάποιες -μία ή δυο- υπάρχουν επιπλέον στοιχεία. Δηλαδή, ανακοινώνει τις δώδεκα ο Πρόεδρος της Βουλής που έρχονται –επαναλαμβάνω ανακοινώνει-, λέει ότι ενημερώνει το Σώμα και συγκαλύπτει το στοιχείο το οποίο έρχεται.

Και τέλος, κυρία Πρόεδρε, το τι είναι και το τι δεν είναι έγκλημα, επειδή είμαστε νομικοί και οι δύο, το ορίζει ο Ποινικός Κώδικας. Φαντάζομαι ότι συμφωνούμε. Οπότε προφανώς σε μια τραγωδία όταν ελέγχονται και ποινικές ευθύνες, ελέγχονται και εγκληματικές ευθύνες και αποφαίνεται η δικαιοσύνη. Δεν μπορώ να καταλάβω, δηλαδή, αυτό το θέμα της αντίδρασης που υπάρχει εκατέρωθεν. Είναι μια τραγωδία που προφανώς έχει γεννήσει και ποινικές ευθύνες και αυτές οι ποινικές ευθύνες αξιολογούνται και αν τελικά αποδοθούν αυτές οι ποινικές ευθύνες, θα υπάρχουν και εγκληματικές συμπεριφορές που θα δεχθούν τις συνέπειες.

Άρα, σε κάτι πάρα πολύ απλό δεν καταλαβαίνω γιατί πρέπει να αντιδικούμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, για ένα λεπτό.

**ΠΡΟΕΔΡΕΥΩΝ (Γεώργιος Γεωργαντάς):** Όχι παρακαλώ. Έχουν δύο ώρες να μιλήσουν οι Βουλευτές.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν δίνετε τον λόγο σε Αρχηγό;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία Πρόεδρε, έχετε την ομιλία σας σε λίγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή σας.

**ΠΡΟΕΔΡΕΥΩΝ (Γεώργιος Γεωργαντάς):** Έχετε την ομιλία σας σε λίγο. Δύο ώρες και δέκα λεπτά δεν έχει μιλήσει Βουλευτής μέσα στο Κοινοβούλιο. Ολοκληρώσαμε.

Τον λόγο έχει ο κ. Αμυράς από τη Νέα Δημοκρατία και ακολουθεί ο κ. Κατρίνης από το ΠΑΣΟΚ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ντροπή είναι αυτό που κάνετε. Εκτίθεστε.Φοβάστε τόσο πολύ. Για όνομα του Θεού!

**ΠΡΟΕΔΡΕΥΩΝ (Γεώργιος Γεωργαντάς):** Δεν νομίζω ότι φοβάμαι τόσο πολύ. Τον Κανονισμό εφαρμόζω.

Παρακαλώ, κύριε Αμυρά, έχετε τον λόγο.

**ΓΕΩΡΓΙΟΣ ΑΜΥΡΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, πριν από λίγο ο κ. Ανδρουλάκης εκ μέρους του ΠΑΣΟΚ, της Αξιωματικής Αντιπολίτευσης, μας προανήγγειλε ότι θα καταθέσει το αίτημα για την προανακριτική.

Εγώ θα έλεγα, λοιπόν, ότι εάν όντως αυτό το αίτημα διατυπωθεί με στοιχεία εντός της δικογραφίας, από τη δική μου πλευρά θα σας έλεγα ότι είναι καλοδεχούμενη, διότι αυτό που είπε ο Πρωθυπουργός, η κυβερνητική πλειοψηφία, το κόμμα της Νέας Δημοκρατίας από την πρώτη μέρα έχει πει και το τονίζει είναι: Όλα στο φως.

Αρκεί, βεβαίως, από την πλευρά του ΠΑΣΟΚ αυτή η προανακριτική να μην είναι στηριγμένη σε σαθρά θεμέλια, όπως ήταν πέρυσι η πρόταση μομφής κατά της Κυβέρνησης με μοναδικό στοιχείο το μονταρισμένο ηχογραφημένο απόσπασμα που διακινήθηκε -του σταθμάρχη τέλος πάντων- σε ένα μέσο, ενώ απεδείχθη εκ των υστέρων ότι το σύνολο των ηχογραφήσεων βρίσκεται στον εισαγγελέα και στις ανακριτικές αρχές.

Το οφείλουμε στη μνήμη των πενήντα επτά θυμάτων αυτής της εθνικής τραγωδίας των Τεμπών. Το οφείλουμε στο όνομα των τραυματιών. Το οφείλουμε στις οικογένειες, στους γονείς, στα αδέρφια, τα παιδιά, τους φίλους των ανθρώπων που βίωσαν αυτή την εθνική τραγωδία των Τεμπών. Οφείλουμε να βάλουμε στην άκρη την τοξικότητα, να αφήσουμε τη δικαιοσύνη να κάνει καλά τη δουλειά της και να της δώσουμε όλες τις δυνατότητες για να φτάσει μέχρι τέλους.

Άκουσα νωρίτερα τον κ. Φάμελλο που έλεγε την ίδια στιγμή -προσέξτε έναν αντιφατικό συλλογισμό- ότι η Κυβέρνηση τάχα μου προσπαθεί να συγκαλύψει και για να τεκμηριώσει αυτόν τον νέο ισχυρισμό χρησιμοποιούσε τα στοιχεία που διέρρευσαν από το προσχέδιο του πορίσματος των επιστημόνων του Πανεπιστημίου της Γάνδης που ερευνούν τα αίτια της ανάφλεξης και του δυστυχήματος.

Θυμίζω ότι αυτό το πόρισμα, όπως και άλλα, τα έχει παραγγείλει ο Οργανισμός Διερεύνησης Αεροπορικών και Σιδηροδρομικών Ατυχημάτων, ένας οργανισμός που θεσπίστηκε, συγκροτήθηκε, ιδρύθηκε με νομοθετική πρωτοβουλία της Κυβέρνησης Μητσοτάκη, ένας οργανισμός που στελεχώθηκε και στον οποίο δόθηκαν πόροι πάλι με αποφάσεις της Κυβέρνησης Μητσοτάκη, τις οποίες νομοθετικές διατάξεις καταψήφισε σχεδόν το σύνολο των κομμάτων της αντιπολίτευσης.

Έτσι, λοιπόν, φτάνουμε σε αυτό το παρανοϊκό υποτιθέμενο συμπέρασμα που έβγαλε ο ΣΥΡΙΖΑ ότι από τη μια θέλει η Κυβέρνηση να συγκαλύψει, αποπειράται να συγκαλύψει και από την άλλη είναι αυτή η Κυβέρνηση που δίνει τη δυνατότητα και τα μέσα στον Οργανισμό Διερεύνησης των Ατυχημάτων να καλέσει, όπως και το έκανε, όποιον επιστήμονα θέλει για να βγάλει το πόρισμα που εκείνος ο επιστήμονας ή ο φορέας κρίνει βάσει των επιστημονικών δεδομένων του ότι οφείλει να ολοκληρώσει.

Επίσης, σε σχέση με τη δικαιοσύνη λέγατε ότι -το άκουσα και σήμερα μάλιστα από κάποιους Βουλευτές- προσπαθούμε να παρακωλύσουμε τη δικαιοσύνη και να τραβήξει σε μάκρος η δίκη γι’ αυτήν την τραγωδία των Τεμπών. Σας θυμίζω ότι αυτή η Κυβέρνηση με διάταξη του Υπουργείου Δικαιοσύνης έδωσε τη δυνατότητα στον εισαγγελέα, αφού ολοκληρωθεί η ανάκριση, να εισαγάγει κατευθείαν στο ακροατήριο την υπόθεση, παραλείποντας το στάδιο της έκδοσης βουλεύματος το οποίο θα μπορούσε να πάρει πάρα πολλούς μήνες.

Επομένως, επαναλαμβάνω, σεβασμό στη δικαιοσύνη, σεβασμό στη μνήμη των νεκρών, συμπαράσταση στους ανθρώπους που βιώνουν και θα βιώνουν, δυστυχώς, για πάρα πολύ καιρό τις συνέπειες αυτής της εθνικής τραγωδίας.

Έρχομαι τώρα, κύριε Πρόεδρε, στο θέμα του παρόντος νομοσχεδίου. Όσοι έχουμε ασχοληθεί με τον αθλητισμό και με τον πρωταθλητισμό γνωρίζουμε ότι ο αθλητισμός είναι η είσοδος σε μία άλλη αντίληψη της ζωής. Πρώτα απ’ όλα αντιλαμβάνεσαι και συνειδητοποιείς τις δυνατότητες του σώματός σου, τις δυνατότητες του μυαλού σου, του νου, τις δυνατότητες των αποθεμάτων που έχεις για να αντιμετωπίζεις δύσκολες καταστάσεις. Και, φυσικά, ο αθλητισμός σε οδηγεί σε μία κοινωνικοποίηση και κοινωνικότητα στη βάση αρχών, αρχών εντιμότητας, αρχών αξιοπρέπειας και αλληλεγγύης.

Το παρόν σχέδιο νόμου είναι εξαιρετικά ενδιαφέρον με αρκετές διατάξεις που έχει, αλλά λόγω του περιορισμένου χρόνου εγώ θα περιοριστώ σε πέντε, κύριε Υπουργέ, οι οποίες ακριβώς δείχνουν ότι αυτό που σας περιέγραψα ως είσοδος στη ζωή μέσω του αθλητισμού, εδώ μετουσιώνεται μέσω των διατάξεων σε πράξη.

Για παράδειγμα, εάν μέχρι σήμερα υπήρχαν -και οπωσδήποτε υπήρχαν, το ξέρουμε αυτό- περιστατικά κακοποίησης, βίας, σεξουαλικής παρενόχλησης σε ένα σωματείο, σε ένα σύλλογο, σε μία ομάδα, ο αθλητής ή εκείνος που υφίστατο μία τέτοια συμπεριφορά πού θα μπορούσε να απευθυνθεί; Θα μπορούσε να απευθυνθεί στην Αστυνομία, στις δικαστικές αρχές, βεβαίως. Τώρα, όμως, έχει έναν άλλο πιο εύκολο δρόμο, πιο σύντομο και θα έλεγα πολύ πιο φιλικό προς εκείνον που θέλει να καταγγείλει τέτοιου είδους κακοποιητικές συμπεριφορές. Σύμφωνα με το άρθρο 8 του παρόντος σχεδίου νόμου, σε κάθε ομοσπονδία θα υπάρχει ένας υπεύθυνος ασφαλείας και ευημερίας. Θα ξέρει, λοιπόν, ο κάθε αθλούμενος ο κάθε συμμετέχων σε μία διοργάνωση ή σε ένα σωματείο ότι μπορεί να απευθυνθεί στον αρμόδιο της ομοσπονδίας, έτσι ώστε να τον κατευθύνει για τα επόμενα βήματα.

Μια άλλη διάταξη, που είναι τρία άρθρα, στην ουσία τα άρθρα 14, 15 και 16, έχουν να κάνουν με την αδειοδότηση των αθλητικών εγκαταστάσεων. Γνωρίζουμε όλοι ότι πάρα πολλές αθλητικές εγκαταστάσεις ή βρίσκονται εν κενώ ή βρίσκονται με μισές άδειες ή με άδειες που έχουν λήξει και με οπωσδήποτε θα έλεγα αβέβαιο μέλλον. Τώρα, με αυτές τις ρυθμίσεις του Υπουργείου Αθλητισμού, έχουμε έναν ουσιαστικό έλεγχο των προϋποθέσεων της αδειοδότησης, παρακολούθησή της βήμα προς βήμα και το πολύ σημαντικότερο απ’ όλα λογοδοσία, κάτι που λείπει εδώ και πάρα πολλά χρόνια σε πολλούς τομείς της ελληνικής κοινωνίας και της δημόσιας ζωής.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Σε σχέση με τις ίσες ευκαιρίες και την εξάλειψη διακρίσεων. Θεωρώ θεμελιώδη επιτυχία αυτού του σχεδίου νόμου την εξίσωση των πτυχίων των προπονητών αθλημάτων με τη συμμετοχή ατόμων με αναπηρία με τους προπονητές των αθλητών που δεν έχουν κάποια βλάβη. Εδώ μιλάμε για τα πτυχία πρώτης κατηγορίας, τα διπλώματα δηλαδή που είναι τα ανώτερα στην πιστοποίηση επί του αθλήματος του επιμέρους, ύστερα από τη φοίτησή τους στην Εθνική Σχολή Προπονητών. Να πώς στην πράξη μπορείς να χτυπήσεις τις διακρίσεις.

Άλλα δύο σημεία, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, έχετε ένα λεπτό ακόμα.

**ΓΕΩΡΓΙΟΣ ΑΜΥΡΑΣ:** Κύριε Πρόεδρε, ο μισός χρόνος…

**ΠΡΟΕΔΡΕΥΩΝ (Γεώργιος Γεωργαντάς):** Είναι λάθος που επιλέγετε όλοι να μιλήσετε για κάτι το οποίο…

**ΠΡΟΕΔΡΕΥΩΝ (Γεώργιος Γεωργαντάς):** Για την προανακριτική μίλησα, κύριε Πρόεδρε, και είπατε ότι ο χρόνος αυτός θα αφαιρεθεί…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Αμυρά, θα σας δώσω το ένα λεπτό που χρειάζεστε, αλλά να σας πω κάτι. Δεν συζητείται σήμερα η προκαταρκτική. Απλά έπρεπε να δοθεί ο λόγος στους Αρχηγούς των Κομμάτων και στους Κοινοβουλευτικούς Εκπροσώπους. Παρακαλώ οι συνάδελφοι ας περιοριστούν στο νομοσχέδιο που το έχουμε αδικήσει.

Κλείνω τον χρόνο. Σας δίνω ένα λεπτό. Παρακαλώ.

**ΓΕΩΡΓΙΟΣ ΑΜΥΡΑΣ:** Πάντως εμείς δεν είμαστε παρατηρητές των πολιτικών γεγονότων, κύριε Πρόεδρε. Είναι δυνατόν να έχουμε κατάθεση προανακριτικής και να μην μιλήσουμε γι’ αυτό;

Εν πάση περιπτώσει. Πάμε παρακάτω. Το e-Kouros είναι η ηλεκτρονική πλατφόρμα μέσα στην οποία οποιοσδήποτε μπορεί να αντλήσει στοιχεία για το σύνολο των αθλημάτων, για τους αθλητές. Μόνον έτσι μπορείς να κάνεις πολιτική, αφού γνωρίζεις τα αριθμητικά και στατιστικά δεδομένα του αθλητισμού, είτε είναι ερασιτεχνικός είτε επαγγελματικός. Εν καιρώ, θα μπουν μέσα στοιχεία και για τον πανεπιστημιακό και τον σχολικό αθλητισμό.

Και τέλος, πάρα πολύ σημαντικό, είναι το γεγονός ότι αυτό το σχέδιο νόμου έχει διατάξεις για το αντιντόπινγκ, για την καταπολέμηση του ντόπινγκ. Μέχρι τώρα είχαμε μείνει πίσω, δυστυχώς, στον τρόπο που ο Παγκόσμιος Οργανισμός και η διεθνής πρακτική αντιμετώπιζε τις περιπτώσεις ντόπινγκ. Και να, λοιπόν, που τώρα θα έχουμε ελέγχους, εντός αγώνα φυσικά όπως γινόταν, αλλά και πολύ περισσότερους ελέγχους εκτός αγώνα. Η διεθνής αναλογία με 25% ελέγχους ντόπινγκ μέσα στον αγώνα και 75% εκτός θα ενσωματωθεί και στην εθνική, στην ελληνική εσωτερική πρακτική.

Καταλήγοντας, να πω μια κουβέντα για την οπαδική βία. Ευθύνες για την οργανωμένη, οπαδική, όπως θέλετε πείτε τη, βία έχουν πολλοί παράγοντες. Έχουν οι ίδιες οι ομάδες, έχουν οι οργανωμένοι σύνδεσμοι ή λέσχες όπως τις λένε, έχουν μια μερίδα του αθλητικού Τύπου με τα εμπρηστικά πρωτοσέλιδα και τον κακοποιητικό λόγο, έχουν οι ίδιες οι οικογένειες που αντί να γαλουχούν τα παιδιά μέσα σε ένα πνεύμα αθλητικής ηρεμίας τα γαλουχούν μέσα στον φανατισμό. Εδώ η αυστηροποίηση των ποινών είναι,, βεβαίως μία κατεύθυνση, αλλά πάνω απ’ όλα θα έλεγα ότι έχει να κάνει η αντιμετώπισή της με τη διαπαιδαγώγηση της ελληνικής κοινωνίας.

Κύριε Υπουργέ, βεβαίως υπερψηφίζουμε και καλώ και τα άλλα κόμματα να μας πουν ότι θα υπερψηφίσουν αυτές τις διατάξεις διότι όντως ο αθλητισμός ενώνει.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ο λόγος τώρα στον κ. Κατρίνη από το ΠΑΣΟΚ - Κίνημα Αλλαγής και ακολουθεί ο κ. Βεσυρόπουλος.

Παρακαλώ, κύριε Κατρίνη, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τα συγκλονιστικά συλλαλητήρια σε όλη την Ελλάδα έστειλαν ένα πολύ ηχηρό μήνυμα προς πάσα κατεύθυνση, κυρίως όμως προς την Κυβέρνηση και τον Πρωθυπουργό, με ένα πάνδημο αίτημα για ταχεία απονομή δικαιοσύνης και καταλογισμό ευθυνών για την τραγωδία των Τεμπών. Δεν ήταν, όμως, σίγουρα απλά μια τραγωδία ο άδικος χαμός πενήντα επτά ανθρώπων. Ήταν το αποτέλεσμα της κρατικής και διοικητικής ανεπάρκειας, της πολιτικής ανευθυνότητας, της συνειδητής αδιαφορίας για την ασφάλεια των πολιτών.

Εκτός, όμως, από την καθολική απαίτηση για την άμεση απονομή δικαιοσύνης είναι ταυτόχρονα διάχυτη η αίσθηση ότι η Κυβέρνηση επιχείρησε και, δυστυχώς, συνεχίζει να επιχειρεί να συγκαλύψει τις ευθύνες της για την τραγωδία των Τεμπών, μια αίσθηση συγκάλυψης που οδηγεί τους Έλληνες πολίτες σε ένα πρωτοφανές έλλειμμα εμπιστοσύνης απέναντι στην ελληνική δικαιοσύνη. Βασική ευθύνη γι’ αυτό φέρει η λειτουργία της εξεταστικής επιτροπής που η Νέα Δημοκρατία είχε πλειοψηφία. Γιατί; Γιατί υιοθέτησε από την αρχή -και τελικά εκεί κατέληξε- στη θεωρία του ανθρώπινου λάθους, γιατί αρνήθηκε να καλέσει βασικούς μάρτυρες, όπως ο κ. Τριαντόπουλος ο οποίος δεν κλήθηκε ως μάρτυρας στην εξεταστική, αλλά στη δικογραφία της Εισαγγελέως Εφετών Λάρισας και βεβαίως μια εξεταστική επιτροπή η οποία ανταμείφθηκε από τον κ. Μητσοτάκη, γιατί εφτά από τα δεκαέξι μέλη της σήμερα έχουν καταλάβει υπουργικούς θώκους. Γιατί μπορεί να μην ήταν μια καλή στιγμή της Βουλής τώρα, αλλά τότε ήταν μια πολύ καλή στιγμή για την κυβερνητική παράταξη, εξ ού και η ανταμοιβή.

Εδώ πλανάται στα χείλη των πολιτών ένα αμείλικτο ερώτημα. Μπορεί η Κυβέρνηση των Τεμπών να εγγυηθεί και να φέρει κάθαρση σε αυτήν την υπόθεση; Όχι βέβαια, γιατί η Κυβέρνηση αυτή εγκαλείται όχι μόνο από το ΠΑΣΟΚ αλλά από το σύνολο της ελληνικής κοινωνίας για πρωτοφανείς μεθοδεύσεις και συγκάλυψη ευθυνών. Μια Κυβέρνηση και ένας Πρωθυπουργός που υιοθέτησε από την πρώτη στιγμή τη θεωρία του ανθρώπινου λάθους, η οποία προπαγανδίστηκε με αλλοιωμένα ηχητικά λίγες ώρες μετά το τραγικό συμβάν. Μια Κυβέρνηση και ένας Πρωθυπουργός που διαβεβαίωνε λίγο πριν τις εκλογές του 2023 τους Έλληνες πολίτες για το φορτίο της εμπορικής αμαξοστοιχίας, κάτι για το οποίο, βέβαια, δεν εμφανίζει τώρα την ίδια βεβαιότητα. Μια Κυβέρνηση και ένας Πρωθυπουργός που έσπευσε να «αποκαταστήσει» την περιοχή της τραγωδίας με το περιβόητο μπάζωμα για το οποίο έχει διαβιβαστεί δικογραφία στη Βουλή. Και, βεβαίως, μια Κυβέρνηση και ένας Πρωθυπουργός που στελέχωσε τον αρμόδιο οργανισμό για τη διερεύνηση των αεροπορικών και σιδηροδρομικών ατυχημάτων –προσέξτε- επτά μήνες μετά την τραγωδία, 2 Οκτωβρίου του ΄23 ορίστηκε διοικητικό συμβούλιο στον οργανισμό και,, βεβαίως έξι μήνες μετά ο πρόεδρος παραιτήθηκε, γιατί όταν εμείς ρωτάγαμε την Κυβέρνηση αν ο οργανισμός έχει στελεχωθεί και αν έχει αφεθεί απερίσπαστα να κάνει το έργο του, μας διαβεβαίωναν και δύο μέρες μετά είχαμε παραίτηση του προέδρου. Και ένας οργανισμός στο πόρισμα του οποίου -που θα δοθεί σε λίγες μέρες εκτιμούμε- θα συνταχθεί άκουσον-άκουσον βασιζόμενο μόνο σε οπτικό υλικό και υλικό από τη δικογραφία, γιατί δεν μπορούσε -αφού δεν είχε συσταθεί- να είναι κάποιος παρών στον τόπο του δυστυχήματος. Μια Κυβέρνηση και ένας Πρωθυπουργός, λοιπόν, που έκαναν ό,τι περνούσε από το χέρι τους για να υποτιμήσουν τις αντιδράσεις, για να απομονώσουν τις αντίθετες απόψεις, για να ποινικοποιήσουν τις φωνές διαμαρτυρίας.

Όσοι μιλούσαν για μπάζωμα, ήταν για τα μπάζα και όλα αυτά χαρακτηρίστηκαν τερατουργήματα. Όσοι μιλούσαν για το φορτίο της αμαξοστοιχίας ήταν συνωμοσιολόγοι και μυθομανείς. Όσοι διαμαρτύρονταν για την καθυστέρηση στην απονομή δικαιοσύνης, τότε τους κατηγορούσαν ότι φέρνουν μπαγιάτικα νέα και όσοι όρθωναν ανάστημα -και αναφέρομαι μόνο στους συγγενείς των θυμάτων και τους συνηγόρους- κατηγορήθηκαν ότι το έκαναν για τα χρήματα. Όλα αυτά μέχρι τις 26 Ιανουαρίου και το πρωτοφανές κύμα αντίδρασης πολιτών, γεγονός που δείχνει την απόσταση που σας χωρίζει, κύριοι της Κυβέρνησης, από τα θέματα που απασχολούν την κοινωνία.

Δεν είναι, όμως, η μοναδική ένδειξη αυτής της μεγάλης απόστασης και βεβαίως θα αναφερθώ και στην τροπολογία που κατέθεσε το ΠΑΣΟΚ σήμερα για το τεράστιο οικονομικό και κοινωνικό ζήτημα του ιδιωτικού χρέους, θηλιά πραγματική στον λαιμό εκατοντάδων χιλιάδων δανειοληπτών και επιχειρήσεων με τις επιλογές σας να βρίσκονται πολύ μακριά από αυτά που ζητούν οι δανειολήπτες και η αγορά. Ποια είναι η πραγματικότητα σήμερα; Τρία εκατομμύρια επτακόσιες χιλιάδες ΑΦΜ χρωστούν στην εφορία, δύο εκατομμύρια διακόσιες χιλιάδες ασφαλισμένοι χρωστούν στον ΕΦΚΑ, 70 δισεκατομμύρια ευρώ είναι τα κόκκινα δάνεια, κοντά στο ένα εκατομμύριο είναι οι δανειολήπτες. Αν αθροίσουμε αυτά τα νούμερα που είναι επτά εκατομμύρια, όλοι όσοι χρωστούν σε εφορία, στον ΕΦΚΑ, στα funds, στις τράπεζες, στις εταιρείες ενέργειας, στους δήμους, σε ακάλυπτες επιταγές, επτά εκατομμύρια χρωστούν. Πόσοι έχουν ρυθμίσει με τον εξωδικαστικό της Νέας Δημοκρατίας; Είκοσι οκτώ χιλιάδες εννιακόσιοι σαράντα πέντε σε τέσσερα χρόνια. Και προσέξτε λίγο, μόλις διακόσιοι ογδόντα έχουν λάβει πιστοποιητικό ευάλωτου δανειολήπτη, επτά εκατομμύρια χρωστούν, διακόσιοι ογδόντα είναι ευάλωτοι σύμφωνα με τον κ. Μητσοτάκη. Σήμερα ο κ. Χατζηδάκης τρέμοντας διπλασιάζει το όριο, τη στιγμή που έχουν ολοκληρωθεί πενήντα χιλιάδες πλειστηριασμοί το 2024. Μέχρι σήμερα που μιλάμε, 5 Φλεβάρη του ΄25, έχουν αναρτηθεί σχεδόν είκοσι χιλιάδες πλειστηριασμοί ακινήτων και πάνω από διακόσιες οκτώ χιλιάδες πλειστηριασμοί αθροιστικά έχουν αναρτηθεί από το 2021 που φέρατε την πλατφόρμα. Άρα, διακόσιες οκτώ χιλιάδες σπίτια έχουν βγει σε πλειστηριασμό, είκοσι οκτώ χιλιάδες είναι οι ρυθμίσεις που έχετε πετύχει εσείς.

Ποια είναι πραγματικότητα; Γιατί μας ακούνε οι δανειολήπτες, ακούνε για πλατφόρμα, για βελτιώσεις, για Κυβέρνηση με ευαισθησίες, για λύση του ιδιωτικού χρέους. Είναι πλατφόρμα που είναι πολύπλοκη, επικοινωνία που είναι δαιδαλώδης, ηλεκτρονικά μηνύματα στην πλατφόρμα που δεν απαντώνται, προτάσεις μη ρεαλιστικές που πολλές φορές ξεπερνούν και την αξία της οφειλής, εκκίνηση διαδικασιών αναγκαστικής εκτέλεσης, δηλαδή κατάσχεση και πλειστηριασμός ενώ γίνεται η συζήτηση και φυσικά ασφυκτικά κριτήρια για υπαγωγή σε καθεστώς ευάλωτου δανειολήπτη.

Το ΠΑΣΟΚ, λοιπόν, όπως έκανε το 2010 μέσα στη δίνη της οικονομικής κρίσης, έτσι και τώρα καταθέτει μια ολοκληρωμένη πρόταση νόμου για τη λύση του ιδιωτικού χρέους, με επαναφορά του ν.3869 τον οποίο είχε ψηφίσει η Νέα Δημοκρατία και ο κ. Χατζηδάκης και σήμερα δεν τον επαναφέρει -δεν τον είχε ψηφίσει ο ΣΥΡΙΖΑ βέβαια-, με προστασία της αγροτικής γης. Άκουσα πριν τον κ. Βορίδη να λέει ότι τους ενδιαφέρει αυτό που γίνεται με τους αγρότες, αλλά δεν μας είπε πεντέμισι χρόνια τι έκανε που η PQH είχε παρκάρει τα δάνεια και ήταν και ο ίδιος Υπουργός Αγροτικής Ανάπτυξης και σήμερα υπάρχουν απειλές κατασχέσεων σε χιλιάδες εκτάσεις αγροτικής γης. Βεβαίως για τους δανειολήπτες σε ελβετικό φράγκο τους οποίους κοροϊδεύετε και έχετε σε ομηρία, βεβαίως για τους εγγυητές οι οποίοι κινδυνεύουν να χάσουν την περιουσία τους, ακόμα και αν ο πρωτοφειλέτης έχει απαλλαγεί ή πτωχεύσει.

Και τελευταία πρόταση, κύριε Πρόεδρε, και ουσιαστική για την αγορά, οι εκατόν είκοσι δόσεις για χρέη σε εφορία και ΕΦΚΑ με κούρεμα 30% της οφειλής εφόσον τηρείται η ρύθμιση, μια λύση που δίνει ανάσα στους επαγγελματίες, τους εμπόρους, τους επιχειρηματίες, μια λύση που τη ζητούν τα επιμελητήρια και μια λύση που θα δώσει τη δυνατότητα να είναι οικονομικά ενήμεροι εκατοντάδες χιλιάδες επαγγελματίες, έμποροι, επιχειρηματίες και άνθρωποι της αγοράς τους οποίους οδηγείτε σε λουκέτα και αφανισμό.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει από τη Νέα Δημοκρατία ο κ. Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, το νομοσχέδιο που συζητάμε σήμερα προς ψήφιση στην Ολομέλεια της Βουλής αποτυπώνει για ακόμα μια φορά τη σταθερή πρόθεση της Κυβέρνησης του Κυριάκου Μητσοτάκη να αντιμετωπίσει πρακτικά προβλήματα στον χώρο του επαγγελματικού και του ερασιτεχνικού αθλητισμού. Άλλωστε και την προηγούμενη τετραετία της διακυβέρνησης της χώρας έγιναν καίρια βήματα προς αυτήν την κατεύθυνση.

Αναφέρομαι στην έμπρακτη οικονομική στήριξη του ελληνικού αθλητισμού τόσο των επαγγελματικών όσο και των ερασιτεχνικών σωματείων. Ενδεικτικά μόνο υπενθυμίζω κάποιες από τις παρεμβάσεις που έλαβαν χώρα την τετραετία που υπηρέτησα ως Υφυπουργός Οικονομικών, αρμόδιος για τη φορολογική πολιτική.

Επαναφέραμε το καθεστώς της αυτοτελούς φορολόγησης των ποσών που καταβάλλονται σε αθλητές από τις αθλητικές ανώνυμες εταιρείες. Εξομοιώσαμε τη φορολόγηση των εισοδημάτων των προπονητών με αυτήν των αμειβομένων αθλητών. Αλλάξαμε τον τρόπο φορολόγησης των κερδών από τα τυχερά παίγνια. Είναι ιδιαίτερα σημαντικό να τονίσω ότι μέρος του ποσού αυτού διατίθεται για τη στήριξη του ελληνικού αθλητισμού μέσα από τη χρηματοδότηση των αθλητικών ομάδων.

Όπως ανέφερα και στην αρχή της ομιλίας μου το νομοσχέδιο που συζητάμε σήμερα αντιμετωπίζει ουσιαστικά πρακτικά προβλήματα του ερασιτεχνικού και επαγγελματικού αθλητισμού. Ταυτόχρονα, βελτιώνει το θεσμικό πλαίσιο ιδιαίτερα στο ζήτημα της πρόληψης της υγείας των αθλούμενων. Θεσμοθετείται και τίθεται πλέον σε εφαρμογή η ψηφιακή κάρτα υγείας αθλητή. Το σχετικό θεσμικό πλαίσιο εναρμονίζεται με όσα ισχύουν σε διεθνές επίπεδο, ενώ διευκολύνεται και απλοποιείται η διαδικασία της έκδοσής της. Η έκδοση της ψηφιακής κάρτας υγείας αθλητή θα γίνεται από ένα κεντρικό ηλεκτρονικό σύστημα. Ταυτόχρονα, μέσα από το πληροφοριακό σύστημα e-Kouros του ν.5085/2024 θα μπορεί να γίνει έλεγχος σε κάθε αθλητική συνάντηση ή διοργάνωση αναφορικά με το αν η ψηφιακή κάρτα υγείας είναι σε ισχύ.

Παράλληλα, μέσα από τις διατάξεις του νομοσχεδίου θεσπίζεται ένα νέο πλαίσιο για την αδειοδότηση των αθλητικών εγκαταστάσεων, που συνδέεται με την ασφάλεια όσων βρίσκονται σε αυτές. Για πρώτη φορά εισάγεται πρόβλεψη για τον έλεγχο και την αντισεισμική προστασία των αθλητικών εγκαταστάσεων, αλλά και για μέτρα ασφαλείας που συνδέονται με την πυροπροστασία.

Η απαιτούμενη καταγραφή των δεδομένων για το πρωτοβάθμιο και δευτεροβάθμιο αντισεισμικό έλεγχο των αθλητικών εγκαταστάσεων θα πραγματοποιηθεί με την εποπτεία του οργανισμού αντισεισμικής προστασίας. Ακολούθως, θα υπάρξει προτεραιοποίηση στην κατανομή πόρων για την αντισεισμική θωράκιση των αθλητικών εγκαταστάσεων και την καταγραφή των παρεμβάσεων που απαιτούνται από την πολιτεία, τους δήμους ή τις περιφέρειες για την ενίσχυση της ασφάλειας των αθλητικών εγκαταστάσεων.

Το ζήτημα της ασφάλειας και της καταλληλότητας των αθλητικών εγκαταστάσεων αποτελεί προτεραιότητα ιδιαίτερης βαρύτητας. Με δεδομένη τη σεισμική έξαρση που παρατηρείται στη χώρα μας, αφού η Ελλάδα είναι μια σεισμογενής περιοχή, η αντισεισμική θωράκιση είναι αυτονόητη. Στο πλαίσιο ενίσχυσης της ασφάλειας των αθλητικών εγκαταστάσεων εντάσσεται και η πρόβλεψη για την υποχρεωτική εγκατάσταση απινιδωτών στους αθλητικούς χώρους.

Συγκεκριμένα, προβλέπεται στις μεγάλες αθλητικές εγκαταστάσεις υποχρεωτικά η μόνιμη ύπαρξη αυτόματου εξωτερικού απινιδωτή, κατάλληλο και για παιδιά η οποία μάλιστα αποτελεί και προϋπόθεση για την αδειοδότηση και λειτουργία τους. Στις υπόλοιπες εγκαταστάσεις προβλέπεται ότι η ύπαρξη απινιδωτή είναι υποχρεωτική κατά τη διάρκεια των αγώνων. Και αυτή η υποχρέωση συνδέεται με την άδεια λειτουργίας μιας αθλητικής εγκατάστασης.

Ιδιαίτερα σημαντικές είναι και οι διατάξεις του νομοσχεδίου που στοχεύουν στην αντιμετώπιση και αποτροπή της διαπροσωπικής βίας κάθε μορφής στους αθλητικούς χώρους. Γι’ αυτόν τον σκοπό συστήνεται η Διαρκής Επιτροπή Ασφαλείας και Ευημερίας στον Αθλητισμό για την προστασία της σωματικής και ψυχολογικής ακεραιότητας των αθλητών, την πρόληψη φαινομένων σεξουαλικής παρενόχλησης και κακοποιητικών συμπεριφορών στον αθλητισμό, αλλά και για την υλοποίηση δράσεων μιας γενικευμένης ενημέρωσης και ευαισθητοποίησης. Παράλληλα, αναβαθμίζονται τα κριτήρια επιλογής των παρατηρητών της Διαρκούς Επιτροπής για την Αντιμετώπιση της Βίας.

Τέλος, ιδιαίτερα επωφελής είναι η πρόβλεψη για τη δεύτερη ευκαιρία που παρέχεται στα σωματεία, προκειμένου να επικαιροποιήσουν την εγγραφή τους στο αθλητικό μητρώο. Με αυτόν τον τρόπο δεν θα χάνουν μια σειρά προνομίων ενώ δεν θα απειλούνται με διακοπή της λειτουργίας τους, αφού το χρονικό όριο επεκτείνεται στα δύο χρόνια, προκειμένου να επικαιροποιήσουν την εγγραφή τους στο ηλεκτρονικό μητρώο του Υπουργείου Αθλητισμού e-Kouros.

Κυρίες και κύριοι συνάδελφοι, η Κυβέρνηση του Κυριάκου Μητσοτάκη συνεχίζει για δεύτερη τετραετία το πλούσιο μεταρρυθμιστικό της έργο. Αφουγκράζεται τις ουσιαστικές ανάγκες της ελληνικής κοινωνίας και οι θεσμικές πρωτοβουλίες που αναλαμβάνει έχουν ως στόχο να δώσουν λύση σε καίρια ζητήματα. Το γεγονός αυτό επιβεβαιώνεται απόλυτα με το περιεχόμενο του νομοσχεδίου που περιλαμβάνει ρυθμίσεις για όλο το φάσμα του αθλητισμού και πληροί όλες τις προϋποθέσεις για να τύχει ευρείας διακομματικής στήριξης.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, ευχαριστώ για τη συνέπεια στον χρόνο.

Τον λόγο τώρα έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδος, κ. Καραθανασόπουλος και ακολουθεί ο κ. Καφούρος.

Κύριε συνάδελφε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Αυτές τις τελευταίες ημέρες γινόμαστε μάρτυρες του εχθρικού αστικού κράτους απέναντι στις ανάγκες του λαού, όπως καταγράφεται με τις εξελίξεις στη Σαντορίνη, στην Αμοργό, στις Κυκλάδες με τις συνεχείς σεισμικές δονήσεις που γίνονται.

Η αντιπροσωπεία του ΚΚΕ που επισκέφθηκε τη Σαντορίνη αυτές τις ημέρες με την Αφροδίτη Κτενά κατέγραψε και επιβεβαίωσε την ανυπαρξία οποιωνδήποτε μέτρων πρόληψης και προστασίας αλλά και ταυτόχρονα την εκμετάλλευση από μεριάς των αεροπορικών εταιρειών και των εφοπλιστικών, της αγωνίας του κόσμου να μπορέσει να εγκαταλείψει γρήγορα το νησί της Σαντορίνης. Και, βέβαια, η Κυβέρνηση διά στόματος του κ. Μητσοτάκη ζήτησε από τον κόσμο των Κυκλάδων, αλλά και αλλού, να αποκτήσει «κουλτούρα πολιτικής προστασίας», σήμερα το πρωί από την σύσκεψη η οποία έγινε. Δηλαδή και πάλι ατομική ευθύνη του καθενός. Γιατί δεν φτάνει η Κυβέρνηση να έχει σχέδια για την αντιμετώπιση έκτακτων καταστάσεων. Τα σχέδια αυτά είναι στα χαρτιά. Και δεν είναι υπόθεση οι κάτοικοι της Σαντορίνης να μαθαίνουν τον σχεδιασμό αυτόν μέσω του ίντερνετ, γιατί πάρα πολλοί από αυτούς δεν έχουν και πρόσβαση στο ίντερνετ, ιδιαίτερα οι μεγάλες ηλικίες. Αλλά το κάθε σχέδιο έκτακτης ανάγκης σημαίνει εκ των προτέρων ενημέρωση, σημαίνει εκ των προτέρων εκπαίδευση, σημαίνει πρακτική εφαρμογή αυτού του σχεδίου, αν λειτουργεί δηλαδή στην πράξη, πριν το έκτακτο γεγονός, πριν να εκδηλωθεί ο σεισμός. Γιατί ποιες καταγγελίες υπήρξαν μετά την δημοσίευση του σχεδίου; Ότι οι οδοί διαφυγής είναι κλεισμένοι πολλοί από αυτούς. Δεν υπήρχαν στην πράξη, με αποτέλεσμα να δημιουργείται ζήτημα για το πώς θα μπορέσει να δουλέψει αυτό το σχέδιο. Και πέρα από το σχέδιο αντιμετώπισης το οποίο είναι στα χαρτιά και το οποίο δεν είναι λειτουργικό, υπάρχουν και τα ερωτήματα που σχετίζονται σε ποιο στάδιο βρίσκονται οι έλεγχοι, οι οποίοι ξεκίνησαν προχθές μόλις και κατά πόσο αυτοί οι έλεγχοι θα ολοκληρωθούν. Δεύτερον, αν θα γίνουν επανέλεγχοι αμέσως μετά την ολοκλήρωση αυτής της διαδικασίας, αλλά και τα όποια μέτρα χρειάζεται η αποκατάσταση των πληγέντων κτιρίων, ιδιαίτερα των σχολείων και πώς θα επιστρέψουν τα παιδιά στα μαθήματά τους. Με τι όρους; Με όρους της κερδοσκοπίας θα επιστρέψουν στα σπίτια τους όσοι έφυγαν από τα νησιά με το να γίνουν έρμαιο των κερδοσκοπικών διαθέσεων των εταιρειών των ακτοπλοϊκών και των αεροπορικών; Και αλήθεια, τι θα γίνει με την απώλεια μεροκάματων και ενσήμων όλων των εργαζομένων που σταμάτησαν οι εργασίες; Θα αναπληρωθούν αυτές οι απώλειες οι οποίες έχουν αυτοί οι εργαζόμενοι;

Αυτά είναι μερικά κρίσιμα ερωτήματα που δείχνουν ακριβώς την αδιαφορία της Κυβέρνησης μπροστά στην αγωνία του κόσμου.

Από την άλλη μεριά, βεβαίως, η Κυβέρνηση έχει να αντιμετωπίσει τη βολική Αντιπολίτευση του ΠΑΣΟΚ, του ΣΥΡΙΖΑ αλλά και άλλων κομμάτων, όπως για παράδειγμα η συζήτηση που έχει αναπτυχθεί τις τελευταίες μέρες για την υπόθεση των Τεμπών, όπου συγκαλύπτεται το γεγονός ότι για να υπάρξει έκρηξη και αλλοίωση του χώρου προηγήθηκε η σύγκρουση. Για τη σύγκρουση επί της ουσίας δεν ακούμε τίποτε. Ποιες οι αιτίες; Ο σιδηρόδρομος δεν τηρούσε κανένα μέτρο ασφαλείας. Ποιοι οι υπεύθυνοι διαχρονικά για την κατάσταση του σιδηροδρόμου που οδήγησε στη σύγκρουση; Καμία απολύτως συζήτηση.

Γιατί ακριβώς υπάρχουν διαχρονικές ευθύνες απέναντι στην κατάσταση που υπήρχε στον σιδηρόδρομο το 2023 και αυτό γιατί ακριβώς αναδεικνύει το σύνολο των αιτιών και των προβλημάτων που υπήρχαν στον σιδηρόδρομο αλλά και τους πραγματικούς υπεύθυνους.

Μάλιστα, ο Πρόεδρος του ΠΑΣΟΚ κ. Ανδρουλάκης, φορώντας τα παραμορφωτικά γυαλιά, ξαναείπε ότι η πρόταση του ΚΚΕ για εξεταστική επιτροπή ήταν άκαιρη. Διαχύθηκε, λέει, στον χρόνο, υιοθετώντας επί της ουσίας μια τακτική η οποία αφήνει στο απυρόβλητο τις πραγματικές αιτίες των προβλημάτων.

Όμως, μέσα από αυτήν τη συζήτηση της εξεταστικής επιτροπής, με τον τρόπο που έγινε και την προσπάθεια της Πλειοψηφίας να μην γίνει ουσιαστική εξέταση, στοιχειοθετήθηκαν μια σειρά όχι μόνο ποινικών ευθυνών, αλλά και ποινικών αδικημάτων κακουργηματικού χαρακτήρα για πρώην Υπουργούς Μεταφορών.

Κάτω από αυτήν την πίεση όπου στοιχειοθετούνται τέτοιου είδους αδικήματα, η Κυβέρνηση της Νέας Δημοκρατίας και η κυβερνητική Πλειοψηφία έσπευσε άρον-άρον να κλείσει την εξεταστική επιτροπή για να μην εξεταστεί και η έκρηξη, το τι μετέφερε πραγματικά η εμπορευματική αμαξοστοιχία, αλλά και το γιατί έγινε αλλοίωση του χώρου.

Προσπαθώντας ο κ. Βορίδης και χθες και σήμερα με δικολαβικούς όρους να διασκεδάσει τις εντυπώσεις δεν απαντάει στα βασικά ερωτήματα τα οποία είναι τα εξής: Πρώτον, γιατί άμεσα η Κυβέρνηση προσπάθησε να αλλοιώσει τον χώρο του εγκλήματος; Δεύτερον, γιατί χάθηκε μια σειρά βιντεοληπτικού υλικού απαραίτητου για να μπορέσει να εντοπισθεί το τι μετέφερε η εμπορική αμαξοστοιχία; Είναι τυχαία γεγονότα όλα αυτά ή είναι μέσα στην προσπάθεια συνολικότερης συγκάλυψης του εγκλήματος;

Γι’ αυτόν ακριβώς τον λόγο τονίζουμε την ανάγκη να φωτιστεί το σύνολο των πλευρών του εγκλήματος, χωρίς εκπτώσεις και χωρίς βεβαίως επιμέρους εξέτασης του θέματος, αλλά να το δούμε συνολικά. Και από αυτήν την άποψη παρατηρούμε έναν διαγκωνισμό στο πλαίσιο της αναμόρφωσης της αμαρτωλής σοσιαλδημοκρατίας, δηλαδή της αναστήλωσης του «κουτσού παιδιού» του αστικού διπολικού συστήματος για να εγκλωβίζει τη λαϊκή δυσαρέσκεια για το ποιοι θα βγουν μπροστά. Ο ΣΥΡΙΖΑ; Το ΠΑΣΟΚ; Εάν θα κατατεθεί προανακριτική ή όχι; Εάν θα γίνει πρόταση μομφής ή όχι; Πρόκειται για έναν αγώνα δρόμου και μάλιστα με ζητήματα τα οποία είναι συζητήσιμα.

Το ΠΑΣΟΚ ανακοίνωσε χθες ότι θα προχωρήσει σε προανακριτική επιτροπή για τον κ. Τριαντόπουλο. Αλήθεια, οι ευθύνες του κ. Τριαντόπουλου περιορίζονται απλά και μόνο στην παράβαση καθήκοντος; Ενός πλημμεληματικού χαρακτήρα αδικήματος ή υπάρχουν κι άλλες ευθύνες; Και γιατί σπεύδει μέσα απ’ αυτήν τη διαδικασία το ΠΑΣΟΚ, χωρίς να έχουμε εξετάσει γιατί έγινε η έκρηξη, ποιες είναι οι ευθύνες που έγινε η έκρηξη και τι μετέφερε η εμπορική αμαξοστοιχία, για να δούμε κατά πόσο είναι απλά και μόνο πλημμεληματικού χαρακτήρα οι ευθύνες του Τριαντόπουλου και του όποιου άλλου κυβερνητικού στελέχους εμπλέκεται στην αλλοίωση του χώρου.

Επίσης, μην τυχόν όλη αυτή η διαδικασία οδηγήσει στον διαχωρισμό της δίκης, όπως επιδιώκουν στελέχη της Νέας Δημοκρατίας -όπως ο κ. Αγοραστός-, να γίνει γρήγορα η δίκη για την αλλοίωση του χώρου για να μην εμπλακούν στη συνολικότερη διαδικασία;

Και βεβαίως η Κυβέρνηση σπεύδει να αποδεχθεί τη συγκεκριμένη πρόταση της προανακριτικής επιτροπής, γνωρίζοντας ότι έχει το μαχαίρι στη συγκεκριμένη περίπτωση, την πλειοψηφία στην προανακριτική επιτροπή, και ενδεχομένως να προσπαθήσει να επιδιώξει να οδηγήσει την όλη εργασία απλά και μόνο στη συγκάλυψη και της συγκεκριμένης περίπτωσης.

Εμείς το λέμε καθαρά, το Κομμουνιστικό Κόμμα Ελλάδας θα στηρίξει οποιεσδήποτε προσπάθειες γίνονται για να αποκαλυφθεί το σύνολο των αιτιών, να τιμωρηθούν οι υπεύθυνοι. Όμως, ταυτόχρονα παίρνοντας αυτές τις πρωτοβουλίες σε κοινοβουλευτικό επίπεδο, θα δημιουργήσει ιδιαίτερα όλες αυτές τις προϋποθέσεις ούτως ώστε η Κυβέρνηση να στριμωχτεί ακόμη περισσότερο απ’ αυτό που πραγματικά φοβάται. Κι αυτό που πραγματικά φοβάται η Κυβέρνηση, και φάνηκε και από τη συνέντευξη του κ. Μητσοτάκη και την προσπάθεια προσαρμογής της κυβερνητικής πολιτικής, είναι οι λαϊκές κινητοποιήσεις και η μαζικότητα αυτών των λαϊκών κινητοποιήσεων.

Σ’ αυτήν την κατεύθυνση, το Κομμουνιστικό Κόμμα Ελλάδας με πλήρη διαφώτιση και έρευνα του εγκλήματος, τιμωρία όλων των υπευθύνων όσο ψηλά και αν βρίσκονται και βεβαίως και όλα τα απαραίτητα μέτρα για να μην θρηνήσουμε «νέα Τέμπη» στο σιδηροδρομικό δίκτυο και όχι μόνο.

Από αυτήν την άποψη, ζητάμε να μαζικοποιηθούν και να στηριχθούν και οι κινητοποιήσεις της Παρασκευής που κάνουν οι μαθητές σε όλη την Ελλάδα αλλά και βεβαίως η εικοσιτετράωρη απεργία στις 28 Φλεβάρη, στα δύο χρόνια από το έγκλημα στα Τέμπη.

Αλήθεια, η πλειοψηφία της ΓΣΕΕ τι λέει γι’ αυτήν την απεργία; Έχει πει τίποτα, παρότι έχει προκριθεί; Το ΠΑΣΟΚ και η Νέα Δημοκρατία στη ΓΣΕΕ τι κάνουν; Προς το παρόν απολύτως τίποτα για το ζήτημα αυτό.

Και βεβαίως η βολική Αντιπολίτευση συνεχίζεται και με τις τροπολογίες:

Τροπολογία νούμερο ένα του ΠΑΣΟΚ για τα υπερχρεωμένα νοικοκυριά. Προσπαθεί η τροπολογία να ισορροπήσει ανάμεσα στα συμφέροντα των πιστωτικών ιδρυμάτων τα οποία δεν πρέπει να θιγούν, όπως λέει, και ταυτόχρονα να ανακουφιστούν τα υπερχρεωμένα λαϊκά νοικοκυριά. Όμως, μπορούν να συνυπάρξουν και τα δύο αυτά ταυτόχρονα; Δηλαδή και τα κέρδη των πιστωτικών ιδρυμάτων να παραμείνουν και ταυτόχρονα να ανακουφιστούν τα λαϊκά στρώματα; Εμείς λέμε ότι αυτό δεν μπορεί να υπάρξει. Αυτή η χρυσή τομή δεν μπόρεσε να υπάρξει όλα τα προηγούμενα χρόνια, ούτε τώρα θα μπορέσει να υπάρξει. Γι’ αυτό ακριβώς και η πρόταση νόμου του ΚΚΕ, η οποία έχει κατατεθεί τρεις φορές, για τα υπερχρεωμένα νοικοκυριά μιλάει για κούρεμα τόκων και πανωτοκίων, αλλά και κεφαλαίου που χρωστάνε στις τράπεζες, στα ασφαλιστικά ταμεία, στην εφορία και στους δήμους. Μόνο έτσι μπορεί να υπάρξει ανακούφιση, πραγματικά. Διαφορετικά, λένε στο χωριό μας «και η πίτα ολόκληρη και ο σκύλος χορτάτος δεν γίνεται».

Η ίδια εικόνα είναι και με τις εκατόν είκοσι δόσεις. Εδώ δεν θα μπορούν να πληρώσουν τις τρέχουσες ανάγκες στα ασφαλιστικά ταμεία, στην εφορία και στις τράπεζες, θα πληρώσουν και τις δόσεις των χρεών που έχουν συσσωρευθεί από το παρελθόν; Γι’ αυτό αποτυγχάνουν. Και οι εκατό δόσεις απέτυχαν και οι εκατόν είκοσι δόσεις απέτυχαν προηγούμενα, γιατί ακριβώς ο κόσμος δεν μπορεί να αποπληρώσει.

Δηλαδή τι θέλει η πρόταση του ΠΑΣΟΚ; Τα υπερχρεωμένα λαϊκά νοικοκυριά για τριάντα πέντε χρόνια να είναι δεσμευμένα στις τράπεζες, να δουλεύουν τριάντα πέντε χρόνια για τις τράπεζες μπας και ξεπληρώσουν το σπίτι και για δέκα χρόνια στο αστικό κράτος.

Όσον αφορά την τροπολογία του ΣΥΡΙΖΑ, εδώ είναι η πραγματική πολιτική αποκάλυψη του ΣΥΡΙΖΑ του ίδιου και του τι επιδιώκει. Πού εντάσσει την πρότασή του για επαναφορά στον δέκατο τρίτο και στον δέκατο τέταρτο μισθό; Στο ότι οι δημοσιονομικές συνθήκες της χώρας σήμερα το επιτρέπουν. Αν αύριο οι δημοσιονομικές συνθήκες δεν το επιτρέπουν, να ξανακοπεί πάλι; Ο δέκατος τρίτος και ο δέκατος τέταρτος μισθός σχετίζονται με τη δημοσιονομική εξυγίανση και όχι με τις ανάγκες των εργαζομένων; Και δεν είναι κατάκτηση της πάλης της εργατικής τάξης τις προηγούμενες δεκαετίες;

Άρα, στα ασφυκτικά δεσμά της δημοσιονομικής εξυγίανσης και του Συμφώνου Σταθερότητας και Ανάκαμψης το εντάσσετε αυτό. Γι’ αυτόν ακριβώς τον λόγο και δεν λέτε κουβέντα στην πρότασή σας για τη δέκατη τρίτη και τη δέκατη τέταρτη σύνταξη; Και κατ’ επέκταση το συμπέρασμα είναι ότι σήμερα δεν επιτρέπει η δημοσιονομική κατάσταση να επανέλθουν η δέκατη τρίτη και η δέκατη τέταρτη σύνταξη; Και πότε θα μπορέσει; Οψόμεθα.

Γι’ αυτόν ακριβώς τον λόγο εμείς ζητάμε ως ΚΚΕ την επαναφορά, χωρίς όρους και προϋποθέσεις, του δέκατου τρίτου και του δέκατου τέταρτου μισθού.

Τώρα, όσον αφορά για το αθλητικό νομοσχέδιο, κύριε Υπουργέ, τοποθετήθηκε αναλυτικά ο εισηγητής μας. Εμείς θέλουμε να πούμε ότι και με το αθλητικό νομοσχέδιο, επί της ουσίας, τι προωθείτε; Την περαιτέρω εμπορευματοποίηση του αθλητισμού και την εξυπηρέτηση συγκεκριμένων οικονομικών συμφερόντων. Αυτά τα αντικρουόμενα οικονομικά συμφέροντα αποτελούν και τον παράγοντα της αθλητικής βίας.

Το ΚΚΕ έχει μια άλλη οπτική για το θέμα. Το ΚΚΕ μιλάει για τον μαζικό λαϊκό αθλητισμό, στον οποίο μπορεί να έχει πρόσβαση όλη η νέα γενιά. Και αυτό τι σημαίνει; Σημαίνει πρώτα από όλα χρηματοδότηση των σωματείων. Σημαίνει αθλητικά κέντρα. Στην Πάτρα, για παράδειγμα, υπάρχει μόνο ένα κολυμβητήριο αυτή τη στιγμή, το κολυμβητήριο του ΝΟΠ. Το κρατικό κολυμβητήριο δεν λειτουργεί, έχει προβλήματα. Μιλάμε για μία πόλη διακοσίων χιλιάδων κατοίκων και να έχει ένα κολυμβητήριο.

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ, κύριε συνάδελφε, με αυτό να ολοκληρώσετε.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Τελειώνω με αυτό, κύριε Πρόεδρε. Και ευχαριστώ πολύ.

Πώς θα αντιμετωπιστεί αυτή η κατάσταση, με τέτοια έλλειψη υποδομών; Βεβαίως πρέπει ταυτόχρονα να αντιμετωπιστεί η έλλειψη υποδομών, αλλά και να υπάρχει και το απαραίτητο προσωπικό, με εξειδικευμένους προπονητές, αθλιάτρους, φυσικοθεραπευτές, γιατρούς, νοσηλευτές, άτομα που να ξέρουν από πρώτες βοήθειες, γιατί δεν φτάνουν μόνο οι απινιδωτές, που λέτε, σε κάθε σωματείο, χρειάζονται συνολικά όλα αυτά. Για αυτόν ακριβώς τον λόγο και στεκόμαστε αρνητικά στο συγκεκριμένο νομοσχέδιο, γιατί σε όλα αυτά δεν δίνει καμία απάντηση και δεν βάζει κάτι σε εφαρμογή.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Τον λόγο τώρα έχει από τη Νέα Δημοκρατία ο κ. Καφούρος, και θα ακολουθήσει ο κ. Γερουλάνος.

**ΜΑΡΚΟΣ ΚΑΦΟΥΡΟΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, θα ήθελα να εκφράσω τη στήριξη και τη συμπαράστασή μου στους συντοπίτες μου στη Σαντορίνη, στην Αμοργό, στην Ανάφη, στην Ίο, στη Φολέγανδρο που πλήττονται από μια πρωτόγνωρη σεισμική δραστηριότητα. Και στο σημείο αυτό θα ήθελα να σταθώ ιδιαίτερα στην ψυχραιμία και στη συνεργασία, αλλά και στην αλληλεγγύη προς τον συνάνθρωπο, που έδειξαν τόσο η πλειοψηφία των κατοίκων όσο και οι τοπικές δημοτικές αρχές, μαζί με τις εθελοντικές ομάδες. Ως αποτέλεσμα είχαμε να διαχειρίζονται μέχρι στιγμής εξαιρετικά μια πρωτόγνωρη πραγματικά κρίση.

Στο σημείο αυτό, σεβαστέ συνάδελφε Κοινοβουλευτικέ Εκπρόσωπε του ΚΚΕ, οφείλω να απονείμω τα εύσημα, όχι τόσο ως Βουλευτής του Ελληνικού Κοινοβουλίου της Συμπολίτευσης, αλλά ως νησιώτης που έχει βιώσει παρόμοιες δύσκολες καταστάσεις εκτάκτων αναγκών, στην ηγεσία του Υπουργείου Κλιματικής Κρίσης και Πολιτικής Προστασίας, γιατί για πρώτη φορά, πρωτοφανές στα ελληνικά δεδομένα, είχαμε λήψη και εφαρμογή μέτρων πρόληψης κάτω από τις οδηγίες των επιστημονικών ομάδων.

Κυρίες και κύριοι συνάδελφοι, η ορθή διαχείριση της κρίσης αναδεικνύει, όμως, και σημαντικά θέματα που πρέπει να μπαίνουν στο τραπέζι. Είχα σήμερα την τιμή να ενημερώσω για τις δικές μου σκέψεις και παρατηρήσεις τον Πρωθυπουργό Κυριάκο Μητσοτάκη, ο οποίος έδειξε από την πρώτη στιγμή ότι παρακολουθεί άοκνα την εξέλιξη αυτής της δύσκολης κρίσης.

Ένα πρώτο σημείο είναι η έλλειψη πυλών διαφυγής. Σε ένα νησί ηφαιστειογενές με μεγάλη τρωτότητα και με μεγάλο αριθμό επισκεπτών, υπάρχει ανάγκη να υπάρχουν, τουλάχιστον στον ηφαιστειακό κίνδυνο, πύλες διαφυγής. Στον σεισμικό κίνδυνο δεν χρειάστηκε.

Ένα δεύτερο σημείο είναι η ανάγκη για τη συστηματική παρακολούθηση των δυνητικών πηγών κινδύνου. Και βεβαίως αναφέρομαι στη λειτουργία του ηφαιστειολογικού γεωλογικού παρατηρητηρίου από τον Δήμο Θήρας. Η σχετική τροπολογία που κατατέθηκε τον προηγούμενο Οκτώβρη, δυστυχώς, δεν έτυχε τύχης, αγνοήθηκε.

Ένα τρίτο σημείο είναι ότι μέχρι εχθές είχαν εγκαταλείψει το νησί μου, τη Σαντορίνη, περί τις έντεκα χιλιάδες κατοίκους. Σήμερα το νούμερο έχει αυξηθεί. Πρόκειται για ένα γεγονός που αφήνει απροστάτευτες περιουσίες, οικίες και επιχειρήσεις. Προκειμένου να αποφευχθούν φαινόμενα λεηλασιών, θα πρότεινα η Υποδιεύθυνση Αστυνομίας Θήρας να ενισχυθεί και με μέσα και με ανθρώπινο δυναμικό, ώστε να υπάρχουν περιπολίες αστυνόμευσης εικοσιτέσσερις ώρες το εικοσιτετράωρο σε όλα τα χωριά του νησιού. Ήδη έχω ενημερωθεί ότι έχει δρομολογηθεί.

Πολλοί από αυτούς που εγκαταλείπουν τα σπίτια τους υπάρχει το ενδεχόμενο να μην έχουν στέγη στο Λεκανοπέδιο. Θα πρότεινα μήπως πρέπει να σκεφτούμε αυτούς τους ανθρώπους και να ανοίξουμε ένα-δύο ξενοδοχεία. Και αν κρατήσει το φαινόμενο και έχει διάρκεια στον χρόνο, μήπως να σκεφτούμε και το μέτρο της δυνατότητας επιδότησης ενοικίου.

Και ένα πέμπτο θέμα, που εμένα τουλάχιστον με πλήγωσε προσωπικά, είναι η εκτόξευση των τιμών των αεροπορικών εισιτηρίων, τουλάχιστον τις πρώτες ώρες. Πρόκειται για μια εκτόξευση που προέκυψε από τη μεγάλη ζήτηση, η οποία βέβαια προέκυψε από τον πανικό και τον φόβο πανικόβλητων πολιτών. Σε δεύτερο χρόνο εξισορροπήθηκαν και οι τιμές και τα δρομολόγια. Οφείλω, όμως, να καταθέσω ότι φαινόμενα τέτοιας κερδοσκοπίας στις τιμές των αεροπορικών εισιτηρίων αντιμετωπίζουν οι Θηραίοι καθ’ όλη τη διάρκεια της τουριστικής περιόδου.

Τέλος, για όλους εκείνους που μέσα από τις ανταποκρίσεις, μέσα από δημόσια σχόλια, βρήκαν την ευκαιρία για άλλη μία φορά να κατηγορήσουν, να λοιδορήσουν, να στάξουν δηλητήριο για το νησί της Σαντορίνης και για τους ανθρώπους του, θα απαντήσω με δύο λόγια της φίλης μου συγγραφέως Μαρίας Μαυρικάκη, που σε ένα σχετικό χθεσινό άρθρο της αναφέρει: «Κλείστε λιγάκι το καπάκι της αποχέτευσης. Οι αναθυμιάσεις σας είναι χειρότερες και από τους καπνούς του ηφαιστείου. Σεβαστείτε τους ανθρώπους του νησιού, το θαυμαστό που πέτυχαν. Και αν δεν μπορείτε να πείτε κάτι καλό για τη μοναδικότητα της Σαντορίνης, απλά σιωπήστε».

Κύριε Υπουργέ, να έρθουμε και στα καθ’ ημάς. Ήταν τέτοιες μέρες πέρσι, τον Φλεβάρη του 2024, που η Βουλή των Ελλήνων ψήφιζε τον νόμο για την αποτροπή της οπαδικής βίας, ως αποτέλεσμα των αυξημένων περιστατικών βίας, με αποκορύφωμα τη δολοφονία του Άλκη Καμπανού στη Θεσσαλονίκη τον Φεβρουάριο του 2022, αλλά και του Μιχάλη Κατσουρή στη Νέα Φιλαδέλφεια το 2023, δύο πραγματικά τραγικά περιστατικά που συγκλόνισαν την ελληνική κοινωνία.

Θυμάμαι ότι, παρά τις επιφυλάξεις των παρατάξεων που υπήρχαν, σχετικά με την αποτελεσματικότητα των αυστηρών μέτρων που προέβλεπε ο νέος τότε νόμος, ένα χρόνο μετά, είναι κοινός τόπος ότι τα μέτρα αυτά, όχι απλά λειτούργησαν αποτελεσματικά, αλλά άλλαξαν ριζικά την εικόνα των αγωνιστικών χώρων, που αποτελούσαν μέχρι τότε εκκολαπτήριο παράνομων και παραβατικών ατόμων.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ζητώ την ανοχή σας, κύριε Πρόεδρε, για ένα λεπτό ακόμη. Το ζητώ γιατί προέρχομαι από σεισμογενή περιοχή.

Το σχέδιο νόμου του Υπουργείου Παιδείας, Θρησκευμάτων και Αθλητισμού που συζητάμε σήμερα, εισάγει, αφενός περαιτέρω ρυθμίσεις για την ενίσχυση του πλαισίου αντιμετώπισης αθλητικής βίας, αφετέρου, όμως, εισάγει επιπλέον ρυθμίσεις για τον ερασιτεχνικό και τον επαγγελματικό αθλητισμό, αλλά και για την καταπολέμηση του ντόπινγκ. Ως μέλος της Επιτροπής Μορφωτικών Υποθέσεων θεωρώ ότι οι διατάξεις του νομοσχεδίου που συζητάμε σήμερα, είναι σημαντικές, τόσο για τη θωράκιση του θεσμικού πλαισίου του αθλητισμού όσο και για την αντιμετώπιση των δυσλειτουργιών, αλλά και των ερμηνευτικών, αν θέλετε, ζητημάτων που ανέκυψαν από την εφαρμογή αυτής της αθλητικής νομοθεσίας.

Ειδικότερα για το μέρος που αφορά τη βία, να επισημάνω ότι με τις προτεινόμενες ρυθμίσεις του σχεδίου νόμου προβλέπεται η δυνατότητα ενεργοποίησης της ΔΕΑΒ για περιστατικά βίας που συμβαίνουν στον περιβάλλοντα χώρο των αθλητικών εγκαταστάσεων όπου γίνεται μια αθλητική δραστηριότητα. Δίνεται το δικαίωμα στις ομάδες να παίρνουν τα στοιχεία του οπαδού παραβάτη, και τους δίνεται η δυνατότητα να τους ασκούν το μέτρο της μη διάθεσης εισιτηρίων. Έτσι αποφεύγονται οι προβοκάτσιες που συνήθως συμβαίνουν. Ορίζεται αρμόδιος για τον αθλητισμό εισαγγελέας που ασκεί την ποινική δίωξη για τα ποινικά αδικήματα που θα τελούνται κατά τη διάρκεια των αγώνων, αλλά και για τα ποινικά αδικήματα των μελών των διοικήσεων των αθλητικών σωματείων, κατά την άσκηση των καθηκόντων τους.

Από τις λοιπές διατάξεις του νομοσχεδίου, κύριε Υπουργέ, θα ήθελα να επισημάνω τη σύσταση Διαρκούς Επιτροπής Ασφάλειας και Ευημερίας για την αντιμετώπιση φαινομένων σωματικής, ψυχολογικής και σεξουαλικής παρενόχλησης, κακοποίησης στον αθλητισμό, κάτι που είναι μια πραγματική και υπαρκτή απειλή σήμερα. Γίνεται αποδοτικότερη η λειτουργία της ψηφιακής κάρτας υγείας προς όφελος της υγείας των αθλητών μας. Δίνεται η απαραίτητη ευελιξία στον εθνικό οργανισμό αντιντόπινγκ, να προγραμματίζει και να διεξάγει ελέγχους, σύμφωνα με τους κανόνες της παγκόσμιας ομοσπονδίας.

Και τέλος, κύριε Υπουργέ, ως νησιώτης, χαιρετίζω τη σημαντική ρύθμιση για τα σωματεία που εδρεύουν σε νησιά με πληθυσμό κάτω των τριών χιλιάδων εκατό κατοίκων, να απασχολούν προπονητή τον καθηγητή Φυσικής Αγωγής που υπηρετεί ως μόνιμος ή ως αναπληρωτής και βρίσκεται στο νησί.

Αυτό απαντά στο διαρκές και πάγιο αίτημά μας σε όλα τα νομοσχέδια, να υπάρχει νησιωτικότητα και είναι και ένα μέτρο για την προσέλκυση ανθρώπων, γιατί δυστυχώς υπάρχει τεράστιο πρόβλημα.

Κύριε Υπουργέ, κυρίες και κύριοι συνάδελφοι, τα βήματα και οι διαδικασίες που θεσμοθετούνται με το σημερινό νομοσχέδιο αποτελούν μια καλή πρακτική για τη διαφύλαξη των αθλητικών ιδεωδών, ενισχύουν τον φιλαθλητισμό και περιορίζουν τα φαινόμενα του οπαδισμού και της διατάραξης των θεσμών. Αναμφίβολα κατ’ εμέ, το νομοσχέδιο κινείται στη σωστή κατεύθυνση. Θα το στηρίξω και θα το υπερψηφίσω.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ευχόμαστε στους κατοίκους της Σαντορίνης και σε όλους τους Κυκλαδίτες -βλέπουμε τώρα δύο καλούς συναδέλφους που βρίσκονται αυτή τη στιγμή στο Κοινοβούλιο- να πάνε όλα καλά.

Τον λόγο τώρα έχει για έξι λεπτά ο Κοινοβουλευτικός Εκπρόσωπος του ΠΑΣΟΚ - Κινήματος Αλλαγής κ. Γερουλάνος.

Παρακαλώ, κύριε συνάδελφε.

**ΠΑΥΛΟΣ ΓΕΡΟΥΛΑΝΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, άκουσα πολύ προσεκτικά τον κ. Βορίδη προσπαθώντας να καταλάβω πού το πάει. Από εδώ το έφερνε, από εκεί το πήγαινε, ότι μας αγαπάει έλεγε, ότι μας νοιάζεται έλεγε, μας προειδοποιούσε, προσπαθούσε να μας λοιδορήσει, μπέρδευε νομικά επιχειρήματα με πολιτικά θέματα, πολιτικά επιχειρήματα με νομικά θέματα, εστίαζε στις λεπτομέρειες αντί να κοιτάζει τη μεγάλη εικόνα που προσπαθούσαμε να τους δείξουμε και προσπαθούμε να δείξουμε εδώ και δύο χρόνια στην Κυβέρνηση και όλα αυτά γιατί; Όλη αυτή η συζήτηση, γιατί; Τι ήταν το δια ταύτα; Ότι συμφωνεί μαζί μας. Είναι σοβαρά πράγματα αυτά; Μετά από δύο χρόνια, μετά από όλα αυτά που έχουν γίνει, όλη αυτή η φασαρία έγινε για να πει ένα πράγμα!

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Κυρίες και κύριοι συνάδελφοι, ιδιαίτερα εσείς της πλέον παραπλανημένης Νέας Δημοκρατίας, παρακολουθώ τις τελευταίες μέρες τις προσπάθειες Βουλευτών της κυβερνητικής Πλειοψηφίας να επιβιώσουν μέσα στον ορυμαγδό των παραπλανήσεων. Άλλα σας έλεγαν να υπερασπίζεστε πριν από δύο εβδομάδες, αλλά σας λένε να υπερασπίζεστε τώρα.

Πριν από έναν χρόνο σας είχανε εδώ για να χειροκροτάτε τον κ. Καραμανλή -αυτή ήταν η δουλειά σας-, τον κύριο «Πώς τολμάτε να με εγκαλείτε για την ασφάλεια στα τρένα;» και να τον προφυλάσσετε από προανακριτική. Τώρα, βλέπετε τον Πρωθυπουργό να απομακρύνεται σιγά-σιγά από τον τοξικό πρώην Υπουργό του. Γιατί; Για να επιβιώσει ο ίδιος. Σήμερα είναι ο κύριος «διασφαλίζουμε την ασφάλεια στα τρένα», αύριο ποιος από σας;

Πριν από ένα χρόνο ακούγατε εγκώμια για το πόσο καλά πήγε η Εξεταστική για τα Τέμπη και είχαμε την μία υπουργοποίηση μετά την άλλη. Τώρα, βλέπετε έναν Πρωθυπουργό που δεν έχει κανένα πρόβλημα να πάει μπροστά στις κάμερες και να σας αδειάσει όλους, κάθε μέλος που ήταν σε αυτή την επιτροπή. Είπε: «Δεν ήταν η καλύτερη στιγμή της Βουλής». Μα, αλήθεια τώρα; Σήμερα αδειάζει αυτούς. Αύριο, ποιον από εσάς;

Το 2023 ήταν κατηγορηματικός ο Πρωθυπουργός ότι δεν υπάρχει περίπτωση παράνομου φορτίου στο τρένο. Το ίδιο και το 2024. Μιλούσε για τερατουργίες για μπαζώματα. «Για τα μπάζα, όσοι μιλάνε για μπαζώματα», έλεγε ο κ. Φλωρίδης από αυτά τα έδρανα, για να υπερασπιστεί την Κυβέρνηση. Τώρα; «Όλα τα ενδεχόμενα ανοιχτά». Σήμερα αυτός, αύριο ποιος από εσάς;

Βλέπουμε τους Βουλευτές της Νέας Δημοκρατίας να προσπαθούν να βγάλουν άκρη και να προσπαθούν όλα αυτά να τα εξηγήσουν στους ψηφοφόρους τους στα ραδιόφωνα και στα κανάλια. Τι να εξηγήσεις; Και προσπαθούν το κάνουν το ίδιο ύφος, με την ίδια σιγουριά που μιλούσαν εδώ και δύο χρόνια, μέχρι να συμβεί τι; Να τους παίξουν το βίντεο του Πρωθυπουργού που λέει το αντίθετο και μετά να τρέχουν να τα μαζέψουν!

Γιατί αυτή η αυτοαπαξίωση; Σε τι στοχεύει; Δεν καταλαβαίνετε ότι η ευθύνη σας τώρα δεν είναι απέναντι στον κ. Μητσοτάκη, αλλά απέναντι στον ελληνικό λαό; Και τι σόι Αρχηγός, τι σόι Πρωθυπουργός είναι αυτός που «δίνει», «αδειάζει» και «καίει» τους πάντες για να μην αναλάβει ο ίδιος την ευθύνη; Ο ίδιος λέει έξι χρόνια τώρα ότι όλα γίνονται κατά δική του εντολή. Ποιο από τα δύο είναι; Όλα κατά δική του εντολή ή τίποτα κατά δική του εντολή; Προσέξτε! Και τα δύο παγίδα είναι για εσάς.

Και τώρα έρχεται η ώρα του κ. Τριαντόπουλου. Τότε ήταν παρά τω Πρωθυπουργώ ο κ. Τριαντόπουλος. Τότε στα Τέμπη, όχι οι αρμόδιοι Υπουργοί, αλλά ο Υπουργός παρά τω Πρωθυπουργώ ήταν συντονιστής. Σήμερα τι θα κάνετε; Θα τον διασώσετε ή θα τον αδειάσετε κι αυτόν;

Αλλά σήμερα, μετά από δύο χρόνια συγκάλυψης -και μιλάω συμβολικά για να μην μπερδεύεστε-, κύριοι της Νέας Δημοκρατίας, δεν ήταν ο κ. Τριαντόπουλος στα Τέμπη. Δύο χρόνια μετά από όλη αυτή την προσπάθεια συγκάλυψης ο κ. Μητσοτάκης ήταν στα Τέμπη. Δεν ήταν ο κ. Βορίδης, η κ. Βούλτεψη, ο κ. Γεωργιάδης στα κανάλια. Ο κ. Μητσοτάκης ήταν! Διότι αυτουνού την επιχειρηματολογία εσείς κουβαλούσατε και όταν πηγαίνετε στα κανάλια και λοιδορούσατε οποιονδήποτε σας έλεγε αυτά που είπε ο Πρωθυπουργός την προηγούμενη Δευτέρα.

Καταλαβαίνετε τι συζητάμε; Αυτό που σας λέμε είναι ότι παραπλανημένος Πρωθυπουργός σημαίνει παραπλανημένη Κυβέρνηση, σημαίνει παραπλανημένη Κοινοβουλευτική Ομάδα. Το καταλαβαίνετε αυτό; Παραπλανημένη δημοσιογραφία, παραπλανημένη δικαιοσύνη, παραπλανημένες εξεταστικές. Σημαίνει δύο χρόνια παραπλάνησης του ελληνικού λαού!

Και μας λέγατε: «Σεβαστείτε τη δικαιοσύνη», αλλά εσείς σπεύσατε να την προλάβετε. Γιατί; Και να μην μας λέει ποιο είναι το κεντρικό ερώτημα ο κ. Βορίδης, γιατί το κεντρικό ερώτημα είναι ένα. Αν δεν το κάνατε για να συγκαλύψετε, γιατί το κάνατε; Έχετε απάντηση; Όχι! Έτσι δεν είναι;

Αλλά το ΠΑΣΟΚ έναν-έναν και μία-μία θα σας βάλει προ των ευθυνών σας. Βήμα-βήμα, με σοβαρότητα, με στοιχεία, με βάση τις δικογραφίες. Έρχεται αμείλικτα η ώρα της ευθύνης, κυρίες και κύριοι της Νέας Δημοκρατίας. Θα κολλήσετε πάνω σ’ έναν παραπλανημένο Πρωθυπουργό ή θα σταθείτε δίπλα στον ελληνικό λαό που προσπάθησε να εξαπατήσει; Θα σταθείτε όρθιοι απέναντι στην Ιστορία ή θα κάνετε ότι δεν είδατε να περνάει από μπροστά σας;

Την ίδια ερώτηση κάναμε και για τα κόκκινα δάνεια. Σας λέγαμε τότε ότι θα συζητάμε τα ίδια πράγματα σε έναν χρόνο. Τι έχει γίνει έναν χρόνο μετά; Έχουμε 40% αύξηση στα κόκκινα δάνεια, καινούργιες αυξήσεις στα δάνεια που είναι προ των πυλών για να γίνουν κόκκινα. Δεν τα λέμε εμείς οι «λαϊκιστές» αυτά. Τα λέει η Τράπεζα της Ελλάδος. Αλλά τότε ο κ. Χατζηδάκης μας κουνούσε το δάκτυλο και σας κουνούσε και εσάς που ανησυχούσατε για τους ψηφοφόρους σας. Μας έλεγε λαϊκιστές, ότι θα κλείσουν οι τράπεζες, ότι θα φύγουν οι μέτοχοι. Τα έλεγε πάλι και ο κ. Βορίδης.

Και τώρα, μετά την πρωτοβουλία μας, βγαίνει ο κ. Χατζηδάκης και λέει τα δικά του πάλι. Πολύ φοβάμαι ότι είναι πολύ λίγα, πολύ αργά, κυρίες και κύριοι της Νέας Δημοκρατίας. Τα είπε ο κύριος Πρόεδρος, τα είπε και η κ. Αποστολάκη. Δεν θα σας κουράσω.

Μία φράση από την τροπολογία του Υπουργείου Παιδείας. Τι μας λέγατε τότε; Ότι θα έρθουν τα ξένα πανεπιστήμια στην Ελλάδα. Τι σας λέγαμε εμείς; Ότι θα κάνετε τα κολλέγια, Πανεπιστήμια. Τι κάνετε σήμερα; Ήρθαν τα ξένα Πανεπιστήμια στην Ελλάδα; Όχι. Κάνετε τα κολλέγια, Πανεπιστήμια. Ποιος είναι παραπλανημένος, εμείς ή εσείς;

Τις τροπολογίες του ΣΥΡΙΖΑ, τις ακούμε. Είναι σωστές και για τα είδη περιόδου που είναι βασική συνθήκη ισότητας και για τον δέκατο τρίτο και δέκατο τέταρτο μισθό. Τα είπε ο Πρόεδρός μας στη σημερινή συνάντησή του με την ΑΔΕΔΥ. Το κοιτάμε προσεκτικά. Ένα μόνο θα πω. Εμείς ξέρουμε τη σημασία του δέκατου τρίτου και δέκατου τέταρτου μισθού. Εσείς έχετε καμία αίσθηση ότι με αυτά που μας λέει η Νέα Δημοκρατία για τα δημοσιονομικά και με αυτά που έρχονται μπροστά μας, με την κρίση στην οποία προσβλέπουμε, θα αντέξουμε; Γιατί εμείς ανησυχούμε πάρα πολύ γι’ αυτό. Αυτό το οποίο λέμε εμείς είναι ότι με τη σοβαρότητα που χρειάζεται, θα αντιμετωπίσουμε αυτό το θέμα και αυτό διαβεβαίωσε ο Πρόεδρός μας.

Για το αθλητικό νομοσχέδιο, τα είπε η εισηγήτριά μας και προσυπογράφω απολύτως. Άκουσα και τον εισηγητή σας να λέει ότι είναι καλό νομοσχέδιο, άκουσα να λέει για καθαρά αθλητισμό. Ας μην μιλάμε τώρα για καλή νομοθέτηση, όταν μιλάμε για αυτό το νομοσχέδιο. Και ας μην μιλάμε για καθαρό αθλητισμό, όταν μιλάμε για συρραφή άρθρων. Φέρτε ένα σχέδιο με στρατηγική, φέρτε ένα σχέδιο το οποίο ανταποκρίνεται στις πραγματικές ανάγκες του σημερινού αθλητισμού και εμείς εδώ είμαστε.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γερουλάνο.

Καλείται στο Βήμα η κ. Θωμαΐς Οικονόμου, Βουλευτής της Νέας Δημοκρατίας και θα ακολουθήσει ο κ. Γαβρήλος.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα ήθελα πριν ξεκινήσω την τοποθέτησή μου για το συζητούμενο σήμερα νομοσχέδιο, να εκφράσω τη συμπαράστασή μου, την αγωνία μου, το ενδιαφέρον μου προς τους δοκιμαζόμενους κατοίκους της Σαντορίνης, η οποία πλήττεται από αυτό το πρωτόγνωρο σεισμικό φαινόμενο, εκφράζοντας την ελπίδα ότι θα υποχωρήσουν τα φαινόμενα αυτά σύντομα και ότι θα επιστρέψουν οι κάτοικοι του πανέμορφου αυτού νησιού στην κανονικότητά τους.

Κύριοι συνάδελφοι, μεγάλο μέρος του συζητούμενου σήμερα νομοσχεδίου είναι αφιερωμένο στην αντιμετώπιση της αθλητικής βίας και στην προστασία όσων βρίσκονται μέσα στα γήπεδα. Δυστυχώς, η εμπειρία που είχαμε πρόσφατα από τον τραγικό θάνατο του αστυνομικού Γιώργου Λυγγερίδη, απέδειξε ότι η οπαδική βία δεν στρέφεται μόνο κατά των αθλητών ή των θεατών, αλλά δυστυχώς στοχεύει ακόμη και στους ένστολους συμπολίτες μας, οι οποίοι βρίσκονται σε διατεταγμένη υπηρεσία για να προστατέψουν το κοινωνικό σύνολο.

Τα μέτρα, λοιπόν, που έχουν πάρει και συνεχίζουν να λαμβάνουν τα συναρμόδια Υπουργεία και βέβαια ο Αναπληρωτής Υπουργός Αθλητισμού, ο κ. Γιάννης Βρούτσης, αποσκοπούν ακριβώς στην ανάσχεση των φαινομένων βίας μέσα και έξω από τους αγωνιστικούς χώρους.

Θα ήθελα όμως να πω και δυο λόγια για κάποιες άλλες διατάξεις της παρούσας νομοθετικής πρωτοβουλίας, οι οποίες αφορούν διαφορετικά αλλά συναφή ζητήματα, όπως είναι η ενίσχυση της συμμετοχής των ατόμων με αναπηρία σε αθλητικές δραστηριότητες, τόσο ως αθλητές αλλά και ως προπονητές, η παροχή κινήτρων για διεθνείς διακρίσεις σε αθλητές που αγωνίζονται σε πολύ υψηλό επίπεδο, ανεξάρτητα από την ύπαρξη τυχόν αναπηριών και βέβαια η βελτίωση της ασφάλειας των αθλητικών εγκαταστάσεων, τόσο για τους αθλητές όσο και για τους θεατές, με παράλληλη εφαρμογή ενός νέου ρυθμιστικού πλαισίου προσβασιμότητας σε αθλητικούς χώρους για όλα τα εμποδιζόμενα άτομα.

Ειδικά για τις επιβραβεύσεις διακριθέντων αθλητών με το άρθρο 11 προβλέπονται χρηματικές παροχές και διορισμοί Ολυμπιονικών, όπου πλέον συμπεριλαμβάνονται και όσοι κατέκτησαν από την τέταρτη μέχρι την έκτη διάκριση σε Ολυμπιακούς Αγώνες. Ας μην ξεχνάμε ότι οι παραπάνω διευκολύνσεις λειτουργούν όχι μόνο ως κίνητρο, αλλά ακόμα περισσότερο και ως μέσο οικονομικής στήριξης και των ίδιων των διακριθέντων αθλητών, που θέλουν να συνεχίσουν να αγωνίζονται στο πολύ υψηλό αυτό επίπεδο.

Κύριε Υπουργέ, επειδή η ίση μεταχείριση των ατόμων με ειδικές ανάγκες στην κοινωνία ξεκινάει με το πώς η πολιτεία μας αντιμετωπίζει αυτά τα άτομα, θέλω να συγχαρώ την πολιτική ηγεσία του Υπουργείου Παιδείας για τις κομβικές παρεμβάσεις της υπέρ των ατόμων με αναπηρία, όπως είναι η ενίσχυση του ρυθμιστικού πλαισίου του επαγγέλματος του προπονητή αθλημάτων ατόμων με ειδικές ανάγκες, έτσι ώστε να μπορούν να ασκούν το επάγγελμα αυτό χωρίς άσκοπους περιορισμούς, η εξίσωση των επιβραβεύσεων αθλητών οι οποίοι διακρίθηκαν σε Ολυμπιακούς και Παραολυμπιακούς Αγώνες -μία προφανής παρέμβαση για λόγους δικαιοσύνης- αλλά και η βελτίωση των όρων προσβασιμότητας σε αθλητικές εγκαταστάσεις για άτομα με ειδικές ανάγκες και εμποδιζόμενα άτομα.

Εξίσου σημαντικός στόχος του παρόντος νομοσχεδίου είναι και η γενικότερη βελτίωση του πλαισίου αδειοδότησης και ασφαλούς λειτουργίας όλων των αθλητικών εγκαταστάσεων μέσα από παρεμβάσεις, όπως η αυστηροποίηση των τεχνικών προδιαγραφών και η κατάταξη των αθλητικών υποδομών σε νέα ομάδα εγκαταστάσεων. Επίσης, η υποχρεωτική ύπαρξη απινιδωτή σε αθλητικούς χώρους και συγκεκριμένα στους μεν μεγάλους η μόνιμη ύπαρξη αυτόματου εξωτερικού απινιδωτή κατάλληλου και για παιδιά, στις δε λοιπές εγκαταστάσεις η υποχρεωτική ύπαρξη μιας τέτοιας συσκευής οπωσδήποτε κατά τη διάρκεια των αγώνων.

Σε αυτό το σημείο θα ήθελα να θίξω και με την ιδιότητα της ιατρού, το μεγάλο ζήτημα του τακτικού ελέγχου της υγείας των αθλητών και την αναβάθμισή του, στην οποία προχωρά η Κυβέρνηση της Νέας Δημοκρατίας με την ψηφιακή κάρτα υγείας αθλητή. Πλέον ο υφιστάμενος θεσμός της κάρτας υγείας του αθλητή εκσυγχρονίζεται, αφενός με την ενσωμάτωση όλων των διεθνών βέλτιστων πρακτικών για τις ιατρικές εξετάσεις αθλητών και αφετέρου με την ψηφιοποίηση της κάρτας υγείας τους.

Εδώ είναι πολύ σημαντικό να υπογραμμίσουμε πως μέσω του πληροφοριακού συστήματος της Γενικής Γραμματείας Αθλητισμού e-Kouros, όλα τα αρμόδια ελεγκτικά όργανα θα έχουν πρόσβαση στην οθόνη τους, πριν από κάθε είδους αθλητική εκδήλωση, στις ψηφιακές κάρτες υγείας των αγωνιζομένων αθλητών ώστε να επιτρέπουν τη συμμετοχή τους στον αγώνα. Καταργείται έτσι η ανάγκη προσκόμισης έντυπων καρτών υγείας των αθλητών και διασφαλίζεται η αποτελεσματικότητα των διενεργούμενων ελέγχων, που τελικά αφορούν την ασφάλεια, την ίδια τη ζωή όλων όσοι συμμετέχουν σε αθλητικές διοργανώσεις.

Κλείνοντας, κύριοι συνάδελφοι, θα ήθελα να πω δυο λόγια για το άρθρο 10 και τη συμμετοχή αλλοδαπών αθλητών σε διοργανώσεις μηχανοκίνητου αθλητισμού. Ο λόγος είναι ότι με την παρέμβασή σας αυτή, κύριε Υπουργέ, στηρίζετε ουσιαστικά περιοχές όπως είναι η Ευρυτανία, την οποία έχω την τιμή να εκπροσωπώ, οι οποίες προσελκύουν συστηματικά ακριβώς αυτού του είδους τον αθλητικό τουρισμό, ιδιαίτερα από το εξωτερικό.

Η μορφολογία του εδάφους μας στην Ευρυτανία και η μοναδική φύση του νομού μας αποτελούν όντως έναν ισχυρό πόλο έλξης για πολλούς ξένους οδηγούς, που πλέον επισκέπτονται τακτικά τη χώρα μας συμμετέχοντας σε δραστηριότητες μηχανοκίνητου αθλητισμού.

Τέτοιες καινοτόμες πρωτοβουλίες μπορούν πράγματι να δώσουν μια νέα δυναμική σε εναλλακτικές μορφές τουρισμού που στηρίζονται στον μηχανοκίνητο αθλητισμό. Γι’ αυτόν τον λόγο, κύριε Υπουργέ, η σημερινή πρωτοβουλία σας δεν είναι μόνο αξιέπαινη, αλλά είναι άξια στήριξης από όλες τις πτέρυγες της Βουλής, κάτι που εύχομαι ειλικρινά να σας αναγνωριστεί πέρα από κομματικές γραμμές και επιδιώξεις.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Οικονόμου.

Καλείται στο Βήμα ο κ. Γεώργιος Γαβρήλος, Βουλευτής του ΣΥΡΙΖΑ.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κύριοι συνάδελφοι, φαίνεται ότι η Κυβέρνηση έχει τυφλωθεί από μία αλαζονεία που δεν την αφήνει να διακρίνει δύο πράγματα. Πρώτον ότι η κοινωνία δεν μπορεί να χειραγωγηθεί, ακόμη και αν έχετε αυτή τη μιντιακή υπεροπλία. Δεν μπορεί να αφοπλιστεί, δεν μπορεί να φιμωθεί.

Και το δεύτερο είναι ότι η ιστορία της δικιάς σας διακυβέρνησης δεν γράφεται σήμερα. Θα γραφτεί με πολλή ψυχραιμία κάποια χρόνια αργότερα από τον ιστορικό και αυτό που θα λέει το κεφάλαιο «διακυβέρνηση της χώρας από τον Κυριάκο Μητσοτάκη», θα είναι ότι στο οικονομικό επίπεδο προβήκατε σε μία βίαιη αναδιανομή του πλούτου φτωχοποιώντας μεγάλα κομμάτια της ελληνικής κοινωνίας και από την άλλη αποδομήσατε ένα κράτος δικαίου, δεν σεβαστήκατε τους θεσμούς αυτούς που η Γ΄ Ελληνική Δημοκρατία προστάτευε όλα αυτά τα χρόνια.

Δεν είχαμε φτάσει ποτέ στο σημείο να μας εγκαλεί το Ευρωπαϊκό Κοινοβούλιο, να μας εγκαλεί η Ευρωπαία Εισαγγελέας, να γινόμαστε θέμα συζήτησης όσον αφορά ζητήματα δημοκρατίας, ελευθερίας, προστασίας των Ανεξάρτητων Αρχών σε μεγάλα ζητήματα στα οποία παρεμβήκατε, είτε στην Αρχή Διαφάνειας είτε σήμερα στον Συνήγορο του Πολίτη, γιατί δεν σας αρέσει το πόρισμά του για το μεγάλο έγκλημα του ναυαγίου της Πύλου. Αυτά θα καταγράψει ο ιστορικός μετά από λίγα χρόνια.

Σε οικονομικό επίπεδο ο ΣΥΡΙΖΑ - Προοδευτική Συμμαχία δίνει τους αγώνες του μαζί με τον κόσμο της μισθωτής εργασίας, τους μικρούς και μεσαίους επιχειρηματίες, τους ελεύθερους επαγγελματίες, προκειμένου να ανασάνει η κοινωνία.

Ο κόσμος της μισθωτής εργασίας βλέπει όλα αυτά τα χρόνια μια φτωχοποίηση. Έτσι υποχρεωνόμαστε να φέρουμε μια τροπολογία σήμερα, προκειμένου να στηρίξουμε τους δημοσίους υπαλλήλους. Δώσαμε έναν αγώνα πριν δύο μήνες να στηρίξουμε τον κόσμο του ιδιωτικού τομέα, με αυτήν την Οδηγία που επικυρώσατε και φέρατε στο ελληνικό δίκαιο και ενσωματώσατε, που καμία σχέση δεν είχε με το πνεύμα, τις διατάξεις που φέρατε, της Οδηγίας, της 2022/2041, που μιλούσε για επαναφορά των συλλογικών διαπραγματεύσεων, των συλλογικών συμβάσεων εργασίας, αύξηση του κατώτατου μισθού μέσα από την Εθνική Γενική Συλλογική Σύμβαση Εργασίας, αύξηση του μέσου μισθού μέσα από συλλογικές συμβάσεις εργασίας, που θα σέβεται η πολιτεία και την επεκτασιμότητά τους, και την υποχρεωτικότητα στην ισχύ τους, και τη συρροή που θα πρέπει να έχουν, προκειμένου η ευνοϊκότερη να ρυθμίζει τα θέματα τα μισθολογικά και λοιπά θέματα για να ανέβει ο μέσος μισθός.

Έτσι λοιπόν έχει βρεθεί ο κόσμος της μισθωτής εργασίας να χάνει το 25% από το εισόδημά του τα τελευταία χρόνια των μνημονίων και ενώ έχουμε βγει από τα μνημόνια συνεχίζουμε με μνημονιακές πολιτικές, όταν στην υπόλοιπη Ευρώπη, την ίδια στιγμή που εμείς χάσαμε ένα μεγάλο μέρος των αποδοχών για τον κόσμο της μισθωτής εργασίας υπάρχει μια αύξηση γύρω στο 21%. Στους δε δημοσίους υπαλλήλους με μέσο μισθό 1.100 ευρώ στην Ελλάδα, ο μέσος μισθός στην Ευρωπαϊκή Ένωση είναι 2.760 ευρώ.

Και ερχόμαστε, ενώ η κοινωνία αντιμετωπίζει από τη μία τα χαμηλά εισοδήματα και τις πολιτικές λιτότητας που ακολουθείτε, ακόμη και την ακρίβεια που αφήσατε να εξαπλωθεί, με τη δική σας ανοχή και τις δικές σας πολιτικές ευθύνες, και λέμε το αυτονόητο, να στηριχθούν τα μεσαία και τα κατώτερα εισοδηματικά στρώματα, όταν το 18% του πληθυσμού της χώρας βρίσκεται σε κίνδυνο φτώχειας, όταν το 28% των νέων ανθρώπων -κυρίως αυτή η ηλικιακή ομάδα- βρίσκεται σε κίνδυνο φτώχειας, όταν η αγοραστική δύναμη των Ελλήνων πολιτών είναι στην τελευταία θέση στην Ευρωπαϊκή Ένωση και όταν ο μισθός στον ιδιωτικό τομέα μεταξύ τριάντα οκτώ χωρών του ΟΟΣΑ βρίσκεται στην τρίτη προτελευταία θέση, ξεπερνώντας μόνο την Κολομβία και το Μεξικό.

Γι’ αυτό υπήρχε ανάγκη να φέρουμε αυτή την τροπολογία, να καταργήσουμε τη διάταξη του 4093 του 2012, που έκανε περικοπή στα δώρα των δημοσίων υπαλλήλων. Είναι η ώρα τώρα, με μια κοστολογημένη πρόταση που φέρνει ο ΣΥΡΙΖΑ - Προοδευτική Συμμαχία και βέβαια εκτιμώντας και την έκθεση του Γενικού Λογιστηρίου του Κράτους, που μας έχει πει ποιο είναι αυτό το κόστος, αλλά και τη συζήτηση που κάναμε στη Βουλή με τον κ. Χατζηδάκη να αναφέρεται στο μεσοπρόθεσμο πρόγραμμα 2025-2028, που αφήνει ένα υπερπλεόνασμα στον προϋπολογισμό, προκειμένου να καλυφθεί αυτή η ανάγκη της επαναφοράς του δέκατου τρίτου και δέκατου τέταρτου μισθού στο δημόσιο.

Κάντε δεκτή, κύριε Υπουργέ, αυτήν την τροπολογία. Είναι ένα δίκαιο αίτημα και θα πρέπει να δείτε ασφαλώς και τους συνταξιούχους και τους ανθρώπους αυτούς της απόμαχης εργασίας, που τους δώσατε μια αύξηση πενιχρή 2,4% από 1-1-2025, όταν ο πληθωρισμός και τον Γενάρη του 2025 έκλεισε με 3,1%.

Έρχομαι στα μεγάλα ζητήματα του κράτους δικαίου, που πραγματικά βρισκόμαστε εκτεθειμένοι σε όλη την Ευρώπη με αυτό που συμβαίνει, με την ανυποληψία που έχετε ρίξει τους θεσμούς, με τη χειραγώγηση που προσπαθείτε να κάνετε στην ελληνική δικαιοσύνη, στα μέσα μαζικής ενημέρωσης, στις Ανεξάρτητες Αρχές.

Έχουμε την υπόθεση των Τεμπών. Η ελληνική κοινωνία διεκδικεί την αλήθεια και τη δικαιοσύνη. Γι’ αυτό ξεχύθηκε στους δρόμους ο κόσμος και είπαμε μετά τη συνέντευξη του κ. Μητσοτάκη ότι πλέον υπάρχει μια ομολογία, μετά την στροφή εκατόν ογδόντα μοιρών που έκανε.

Και βέβαια ξεπέρασε τον εαυτό του και σε ψέμα και σε υποκρισία σε σχέση με αυτά που μας έλεγε πριν δύο χρόνια, να αποδομείται όλο το αφήγημα, το δικό σας, το κυβερνητικό, των Βουλευτών της Κοινοβουλευτικής Πλειοψηφίας, και για το εύφλεκτο υλικό, που γνωρίζατε ότι έφερε η εμπορική αμαξοστοιχία, και για το μπάζωμα που έγινε για να χαθούν στοιχεία σημαντικά για να οδηγηθούμε κάποια στιγμή στην αλήθεια, αλλά και για τον τρόπο που έπαιξε το Μαξίμου στη λειτουργία της Εξεταστικής Επιτροπής, που αφού κατάφερε να οδηγηθεί η Βουλή σε ένα συμπέρασμα φιάσκο από την πλευρά της Πλειοψηφίας, κάποιοι συνάδελφοι Βουλευτές ανταμείφθησαν, αναβαθμίζοντας τον ρόλο τους σε Υφυπουργούς, και να έρχεται σήμερα ο κ. Μητσοτάκης να λέει ότι ήταν μια κακή στιγμή της Βουλής η Εξεταστική Επιτροπή, και ασφαλώς να αδειάζει και τον κ. Τριαντόπουλο για το θέμα του μπαζώματος και την Εξεταστική Επιτροπή.

Ζητήσαμε -και κλείνω με αυτό, κύριε Πρόεδρε- να έρθει προ ημερησίας συζήτηση στη Βουλή, προκειμένου ο κ. Μητσοτάκης να έρθει ενώπιον του Ελληνικού Κοινοβουλίου και του ελληνικού λαού να δώσει εξηγήσεις και να απολογηθεί για τη συγκάλυψη αυτού του εγκλήματος. Και προτείναμε και στα άλλα κόμματα του προοδευτικού χώρου την πρόταση δυσπιστίας, κορυφώνοντας με μια πολιτική ενέργεια αυτό που ζητάει η ελληνική κοινωνία, να αποδοθεί αλήθεια, ο κ. Μητσοτάκης να έρθει να λογοδοτήσει ενώπιον του Κοινοβουλίου και πραγματικά να αποδοθεί δικαιοσύνη στέλνοντας όλους τους ύποπτους στον φυσικό δικαστή.

Δεν μπορεί να συγκαλύψει η Ελληνική Βουλή αυτό το έγκλημα. Πρέπει ο κάθε ύποπτος, χωρίς να τον καταδικάζουμε εμείς εδώ μέσα, να πάει στον φυσικό του δικαστή και να αποδοθεί δικαιοσύνη. Αυτό ζητάει η ελληνική κοινωνία.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γαβρήλο.

Επόμενος ομιλητής ο κ. Αθανάσιος Καββαδάς, Βουλευτής της Νέας Δημοκρατίας.

**ΑΘΑΝΑΣΙΟΣ ΚΑΒΒΑΔΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο ρόλος και η κοινωνική αποστολή του αθλητισμού είναι να ενώνει και να εμπνέει. Φέρνει κοντά τους ανθρώπους, συμβάλλει στην κοινωνικοποίηση του ατόμου, προάγει τη σωματική και την ψυχική υγεία, αναδεικνύει τη σημασία της άμιλλας, της διαρκούς προσπάθειας αλλά και της ομαδικής δουλειάς.

Πέρα από τις άλλες δραστηριότητές μου, είμαι ένας άνθρωπος που υπηρέτησα για πολλά χρόνια τον ερασιτεχνικό αθλητισμό και είμαι σε θέση να γνωρίζω και τα προβλήματα, γιατί πολλά από αυτά τα έχω βιώσει, αλλά και τη σημασία που έχουν οι θεσμικές παρεμβάσεις που βελτιώνουν το πλαίσιο της λειτουργίας του.

Το νομοσχέδιο που έρχεται στη Βουλή έχει ένα αναμφισβήτητο θετικό πρόσημο και έρχεται με διάθεση σύνθεσης και συναίνεσης, όπως έδειξε και η τοποθέτηση του Αναπληρωτή Υπουργού Αθλητισμού κ. Βρούτση στην αρμόδια επιτροπή. Η Κυβέρνηση της Νέας Δημοκρατίας με συνέπεια αγωνίζεται για την εξάλειψη της βίας στους αθλητικούς χώρους.

Κάτω από αυτό το πρίσμα, θα ήθελα να επισημάνω πόσο σημαντικό είναι το πιλοτικό πρόγραμμα που υλοποιείται σε πέντε νομούς της χώρας και προβλέπει ότι παιδιά ηλικίας από δώδεκα έως δεκαοκτώ ετών που εμπλέκονται σε χαμηλής έντασης και διαβάθμισης παραβατικές συμπεριφορές, αντί να οδηγούνται στο αναμορφωτήριο, κατευθύνονται στον αθλητισμό και στους αθλητικούς συλλόγους.

Από εκεί και πέρα, κυρίες και κύριοι συνάδελφοι, το νομοσχέδιο έχει θετικές διατάξεις και ρυθμίσεις η χρησιμότητα των οποίων είναι δύσκολο να αμφισβητηθεί. Για παράδειγμα, δεν φαντάζομαι να υπάρχει κάποιος που να αμφισβητεί το θετικό πρόσημο διατάξεων όπως η υποχρεωτικότητα της ύπαρξης απινιδωτών στα γυμναστήρια και τα γήπεδα. Είναι μια ανάγκη που είχα υποστηρίξει και το 2021 από αυτό εδώ το Βήμα, όταν δύο αθλητές σε ξεχωριστά περιστατικά έπαθαν ανακοπή μέσα στο γήπεδο και σώθηκαν χάρη στους απινιδωτές.

Στην Ευρώπη χάνονται κάθε χρόνο περίπου τριακόσιες χιλιάδες ζωές εκτός νοσοκομείου από καρδιακή ανακοπή. Ένα μεγάλο ποσοστό από αυτές θα μπορούσαν να είχαν σωθεί. Είναι, επομένως, πολύ θετική η πρόβλεψη υποχρεωτικής μόνιμης ύπαρξης εξωτερικού απινιδωτή, κατάλληλου και για παιδιά, σε όλες τις αθλητικές συναντήσεις και ειδικά κατά τη διάρκεια των αγώνων. Μάλιστα, η ύπαρξη απινιδωτή αποτελεί προϋπόθεση για να χορηγηθεί άδεια λειτουργίας της αθλητικής εγκατάστασης. Και επειδή μιλάμε για αθλητικές εγκαταστάσεις, αξίζει εδώ να αναφερθεί η πρωτοβουλία της Κυβέρνησης για τον προσεισμικό έλεγχό τους. Όσα συμβαίνουν αυτές τις ημέρες στις Κυκλάδες μας θυμίζουν ότι στην Ελλάδα είναι κρίσιμο να παίρνουμε προληπτικά μέτρα.

Επίσης, θετικές είναι οι διατάξεις με τις οποίες βελτιώνεται το θεσμικό, αλλά και λειτουργικό πλαίσιο για την ψηφιακή κάρτα υγείας του αθλητή, το οποίο εναρμονίζεται με τα όσα ισχύουν σε διεθνές επίπεδο. Η νέα ψηφιακή κάρτα υγείας του αθλητή εντάσσεται λειτουργικά στο σύστημα του ατομικού ηλεκτρονικού φακέλου υγείας. Έτσι, απλοποιείται η έκδοσή της και διασφαλίζεται η αξιοπιστία των στοιχείων, ενώ διευκολύνονται και οι διαιτητές που μπορούν άμεσα να ελέγξουν αν η κάρτα του αθλητή είναι έγκυρη και ενημερωμένη, πράγμα που αποτελεί βέβαιη προϋπόθεση για τη συμμετοχή ενός αθλητή σε μια αθλητική διοργάνωση.

Σε ό,τι αφορά τον ερασιτεχνικό αθλητισμό, που ήδη ανέφερα την κοινωνική διάσταση και προσφορά του, θέλω να κάνω αναφορά σε δύο διατάξεις που διευκολύνουν τη λειτουργία των ερασιτεχνικών αθλητικών σωματείων. Πρώτον, διευκολύνεται η διαδικασία εγγραφής των αθλητικών σωματείων στο ηλεκτρονικό μητρώο. Συγκεκριμένα, δίνεται στα σωματεία το χρονικό περιθώριο δύο ετών, σε περίπτωση που κατά τον πρώτο χρόνο δεν κατάφεραν να εγγραφούν στο μητρώο. Υπενθυμίζω ότι, με όσα ίσχυαν μέχρι σήμερα, όταν ένα σωματείο δεν κατάφερνε να επικαιροποιήσει την εγγραφή του στο ηλεκτρονικό μητρώο, τότε διαγραφόταν οριστικά από αυτό το μητρώο. Πλέον δίνεται, λοιπόν, μια δεύτερη ευκαιρία στα ερασιτεχνικά αθλητικά σωματεία.

Δεύτερον, απλοποιείται η τήρηση των βιβλίων των σωματείων, αφού δίνεται πλέον η δυνατότητα να τηρούν τα βιβλία τους σε ηλεκτρονική μορφή, μειώνοντας έτσι τη γραφειοκρατία. Θέλω να επισημάνω ότι οι άνθρωποι που ασχολούνται με τα ερασιτεχνικά αθλητικά σωματεία δεν είναι επαγγελματίες αθλητικοί παράγοντες. Κάποιοι δεν έχουν ούτε τους πόρους ούτε τον χρόνο, έχουν μόνο περίσσευμα αγάπης, αφοσίωσης και διάθεσης να προσφέρουν στον αθλητισμό. Γι’ αυτό η ενασχόλησή τους με τον αθλητισμό είναι μια ανεκτίμητη κοινωνική προσφορά την οποία η πολιτεία πρέπει να συνδράμει και να διευκολύνει.

Επίσης, τρεις διατάξεις που αφορούν σε άτομα με αναπηρία χρήζουν ειδικής αναφοράς, γιατί πρόκειται για αυτονόητες και απαραίτητες ρυθμίσεις κοινωνικής δικαιοσύνης και ισότητας. Πρώτον, πρωταθλητές ή πρωταθλήτριες με αναπηρία επιτρέπεται πλέον να ασκούν το επάγγελμα του προπονητή, αφού φοιτήσουν στην Εθνική Σχολή Προπονητών, είτε σε σωματεία αθλητών με αναπηρία είτε σε σωματεία αρτιμελών αθλητών του αντίστοιχου αθλήματος. Δεύτερον, αίρονται οι ανισότητες στις επιβραβεύσεις αθλητών που διακρίθηκαν σε Ολυμπιακούς και Παραολυμπιακούς Αγώνες. Παράλληλα, επιταχύνεται η καταβολή των επιβραβεύσεων αυτών στους αθλητές. Τρίτον, αυστηροποιείται το πλαίσιο για τον έλεγχο τήρησης των προϋποθέσεων προσβασιμότητας για άτομα με αναπηρία και εμποδιζόμενα άτομα σε αθλητικές εγκαταστάσεις. Αν οι προϋποθέσεις δεν πληρούνται, η εγκατάσταση δεν θα πιστοποιείται για τη διεξαγωγή αγώνων.

Τέλος, μεγάλο μέρος του νομοσχεδίου είναι αφιερωμένο στην καταπολέμηση των δύο μεγαλύτερων προβλημάτων του αθλητισμού, της βίας και του ντόπινγκ. Η Κυβέρνηση της Νέας Δημοκρατίας έχει καταβάλει μια συστηματική προσπάθεια και στα δύο μέτωπα με ολόκληρα νομοσχέδια αφιερωμένα σε αυτά τα θέματα, πιστεύω με θετικά αποτελέσματα.

Τώρα έρχονται και άλλες βελτιώσεις όπως: Η δυνατότητα παρέμβασης της Διαρκούς Επιτροπής για την Αντιμετώπιση της Βίας, δηλαδή της ΔΕΑΒ, και σε περιστατικά που συμβαίνουν στον περιβάλλοντα χώρο των αθλητικών εγκαταστάσεων. Η δυνατότητα επιβολής προστίμου σε φυσικά πρόσωπα υπαίτια για περιστατικά βίας από 3.000 έως 50.000 ευρώ και η απαγόρευση εισόδου στα γήπεδα από ένα έως πέντε έτη. Η καταχώρηση παρατηρητών αγώνων σε πληροφοριακό σύστημα και η ενίσχυση του πλαισίου επιλογής και ορισμού παρατηρητών της ΔΕΑΒ. Η πρόβλεψη ορισμού Αντεισαγγελέα Εφετών σε Αθήνα, Πειραιά και Θεσσαλονίκη ειδικά για τον αθλητισμό με γνώσεις και εμπειρία στο αντικείμενο. Η θέσπιση της υποχρέωσης των στοιχηματικών εταιρειών να ενημερώνουν τις αρμόδιες αρχές για ύποπτα στοιχήματα. Η βελτίωση του θεσμικού πλαισίου λειτουργίας του εθνικού οργανισμού για την καταπολέμηση του ντόπινγκ, ώστε να επιτελεί το έργο του πιο αποτελεσματικά και σύμφωνα με τα διεθνή πρότυπα.

Κυρίες και κύριοι συνάδελφοι, όπως είπα και στην αρχή της ομιλίας μου, ο αθλητισμός ενώνει. Σε ένα νομοσχέδιο με αναμφισβήτητα θετικές ρυθμίσεις καλούμαστε όλοι να το επιβεβαιώσουμε. Ο αθλητισμός το έχει ανάγκη. Οι άνθρωποι που ασχολούνται με τον αθλητισμό και ιδιαίτερα με τον ερασιτεχνικό αθλητισμό το έχουν ανάγκη. Ας τους στηρίξουμε για να συνεχίσουν το πολύτιμο έργο τους για την κοινωνία, για τη νεολαία μας. Σας καλώ να υπερψηφίσετε όλοι το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καββαδά.

Επόμενος ομιλητής ο κ. Δημήτριος Κυριαζίδης, Βουλευτής της Νέας Δημοκρατίας.

**ΔΗΜΗΤΡΙΟΣ ΚΥΡΙΑΖΙΔΗΣ:** Κύριε Πρόεδρε, αγαπητέ κύριε Υπουργέ, συναδέλφισσες και συνάδελφοι, εάν υπάρχει μια πανανθρώπινη και οικουμενική αξία για την οποία διακρίνεται η Ελλάδα, αυτή είναι ο πολιτισμός. Ο πολιτισμός είναι κάτι το ευρύ που, μεταξύ άλλων, περιλαμβάνει και τον αθλητισμό. Τα κορυφαία αθλητικά γεγονότα και συναντήσεις αποτελούν συνάμα και εκδηλώσεις του σύγχρονου πολιτισμού. Αρκεί να ανακαλέσει κάποιος στη μνήμη του την Ολυμπιάδα της Αθήνας του 2004 για να αντιληφθεί ακριβώς την πολιτισμική έκφανση του αθλητισμού.

Δυστυχώς όμως έκτοτε, αφού η χώρα μας έγραψε λαμπρές σελίδες, ο αθλητισμός βρίσκεται σε μια διαρκή κρίση, καθώς βρίσκεται αντιμέτωπος με προβλήματα και ζητήματα που πλήττουν την εικόνα, αλλά και το πνεύμα, όχι μόνο σε εθνικό, αλλά και σε διεθνές επίπεδο. Αθλητική βία εντός και εκτός γηπέδων, χρήση αναβολικών (ντόπινγκ), ευρεία διαφθορά, ύποπτοι αγώνες και ανεξέλεγκτος στοιχηματισμός, κρούσματα γενετήσιας προσβολής, παρενόχλησης και κακοποίησης στην αθλητική οικογένεια είναι μόνο μερικά από τα αρνητικά συμβάντα που έχουν θλιβερές συνέπειες. Είναι καταστάσεις που συναντάμε όλο και συχνότερα.

Δεδομένων των προαναφερθέντων, προσωπικά ξεχωρίζω τα άρθρα και τις προβλέψεις που σχετίζονται με την αναβάθμιση της ασφάλειας των αθλητών. Σε αυτό το πλαίσιο εισάγεται η σύσταση της Διαρκούς Επιτροπής Ασφαλείας και Ευημερίας στον Αθλητισμό που συμπληρώνεται με τον αντίστοιχο υπεύθυνο σε κάθε ομοσπονδία. Έρχεται δηλαδή να καλύψει ένα κενό που δημιουργήθηκε μετά τα συχνότερα φαινόμενα κακομεταχείρισης αθλητών. Έργο της αποτελεί η προστασία της σωματικής και ψυχολογικής ακεραιότητας των αθλητών, ο σχεδιασμός δράσεων πρόληψης και αντιμετώπισης τέτοιων φαινομένων και η υποβολή σχετικών εισηγήσεων στον αρμόδιο Υπουργό Αθλητισμού.

Μια καινοτομία στην ελληνική αθλητική πραγματικότητα που, αν και εξαιρετικά αποτελεσματική, βελτιώνεται και αναβαθμίζεται έτι περαιτέρω με αυτήν την νομοθετική πρωτοβουλία, είναι ο e-Kouros. Πρόκειται για την πρώτη ολοκληρωμένη ψηφιακή καταγραφή του ελληνικού αθλητισμού που δίνει πρόσβαση στο σύνολο των στοιχείων του αθλητισμού με μείωση της γραφειοκρατίας και της διαδικασίας πιστοποίησης και αδειοδότησης αθλητικών φορέων και εγκαταστάσεων με στόχο τη διαφάνεια και τη χρηστή διοίκηση στη λειτουργία ολόκληρου του αθλητικού οικοσυστήματος. Πλέον μέσω αυτής της πλατφόρμας ο υφιστάμενος θεσμός της κάρτας υγείας του αθλητή εκσυγχρονίζεται, καθώς η κάρτα γίνεται ψηφιακή, υιοθετώντας τις διεθνείς κατευθυντήριες οδηγίες.

Ακόμα μια σημαντική παράμετρος είναι η χρηματική επιβράβευση των διακριθέντων αθλητών μας. Με την προτεινόμενη ρύθμιση επιδιώκεται, όχι μόνο η αναγνώριση προσφοράς των διακεκριμένων σε υψηλό επίπεδο αθλητών, αλλά διευρύνεται επομένως και το φάσμα των θέσεων που επιβραβεύουν συγκεκριμένες θέσεις. Επιπλέον, προβλέπεται η επιτάχυνση στην καταβολή των οικονομικών επιβραβεύσεων, καθότι αυτό το χρηματικό ποσό μπορεί να είναι κρίσιμο για την προετοιμασία ενός νέου αθλητή για τους όποιους αγώνες.

Να σημειώσω ότι στο παρελθόν η καθυστέρηση αυτή μπορεί να άγγιζε μέχρι και τα τέσσερα χρόνια. Παραμένοντας στο κλίμα των ημερών με την έντονη και παρατεταμένη δραστηριότητα δυστυχώς, ως προς τα ζητήματα και το πρόβλημα που παρατηρείται στα νησιά των Κυκλάδων, εισάγεται και θεσμοθετείται ο προσεισμικός έλεγχος των αθλητικών εγκαταστάσεων. Μια κομβική ρύθμιση προνοητικότητας που δυστυχώς συμπίπτει με τις ημέρες αυτές. Πλην όμως αυτό δημιουργεί, αν θέλετε, την προοπτική και τη διασφάλιση. Και αυτό, κύριε Υπουργέ, πρέπει να το διακρίνουμε και να σας το αναφέρουμε. Είναι μια καινοτομία ίσως και σε επίπεδο ευρωπαϊκό διότι επεκτείνει τη διενέργεια του πρωτοβάθμιου και δευτεροβάθμιου προσεισμικού ελέγχου και στις αθλητικές εγκαταστάσεις, όπου θα γίνονται από το τεχνικό επιμελητήριο με την εποπτεία του Οργανισμού Αντισεισμικής Προστασίας.

Η Διαρκής Επιτροπή Αντιμετώπισης της Βίας αποκτά διευρυμένες αρμοδιότητες και δράσεις καθώς δεν έχει μόνο πρόσβαση πλέον μέσα στο γήπεδο αλλά και εκτός των αγωνιστικών χώρων για περιστατικά βίας που συμβαίνουν στον άμεσο περιβάλλοντα χώρο των αθλητικών εγκαταστάσεων. Άλλωστε στον περιβάλλοντα χώρο έχουν καταγραφεί επιθέσεις στις αστυνομικές δυνάμεις που σταθμεύουν εκεί όπως και στις αποστολές των φιλοξενούμενων ομάδων. Θεωρώ πολύ θετικό και σας μεταφέρω, κύριε Υπουργέ, την ικανοποίηση των αστυνομικών της χώρας, ως επίτιμος πρόεδρός τους, με την τροπολογία που φέρατε σήμερα έτσι ώστε στη συγκεκριμένη Διαρκή Επιτροπή να υπάρχει και εκπρόσωπος του Υπουργείου Πολιτικής Προστασίας. Το 1999 όταν πρωτοϋπήρξε σε ένα βαθμό αυτή η επιτροπή δυστυχώς δεν συμπεριλαμβανόταν. Πολλές φορές ακόμη και σήμερα διαπιστώνω -και εντός Βουλής πολλές φορές- ότι τον αστυνομικό τον αντιμετωπίζουμε ως res, ως πράγμα. Είναι κρίμα και είναι λυπηρό. Εν ολίγοις, με το νομοσχέδιο αυτό προσδοκούμε να βγάλουμε τον αθλητισμό από αυτή την κρίση με πολυεπίπεδες πρωτοβουλίες και δράσεις σε πολλά επίπεδα και προς κάθε κατεύθυνση.

Αξιότιμοι, κυρίες και κύριοι συνάδελφοι, σας καλώ να συζητήσουμε να τοποθετηθούμε και να ψηφίσουμε το παρόν νομοσχέδιο έχοντας κομματική και οπαδική αχρωματοψία, δηλαδή, να παραμερίσουμε τις μικροπολιτικές σκοπιμότητες και τις οπαδικές μας προτιμήσεις. Θα ήθελα να ολοκληρώσω τη σημερινή μου τοποθέτηση σημειώνοντας ότι το συγκεκριμένο νομοσχέδιο έχει, θα μπορούσαμε να πούμε, δύο ορίζοντες. Στον βραχυπρόθεσμο ορίζοντα σκοπεύει να επιλύσει υφιστάμενα προβλήματα της καθημερινότητας ενώ στον μακροπρόθεσμο ορίζοντα να θέσει τα θεσμικά θεμέλια της ανάταξης του ερασιτεχνικού και επαγγελματικού αθλητισμού οδηγώντας τη χώρα μας σε νέες διακρίσεις.

Σας ευχαριστώ. Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κυριαζίδη.

Καλείται στο Βήμα η κ. Κυριακή Μάλαμα, ανεξάρτητη Βουλευτής.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, το βασικό ζήτημα το οποίο θα πρέπει να μας προβληματίσει πραγματικά σήμερα είναι το εξής. Το νομοσχέδιο που έχουμε προς συζήτηση σε σχέση με τον αθλητισμό απαντάει στα κρίσιμα επίδικα; Συμβάλλει στη δημιουργία ενός αθλητισμού πιο μαζικού, πιο δημοκρατικού, πιο δίκαιου; Η απάντησή μας, η απάντηση του Κινήματος Δημοκρατίας είναι όχι. Με το σχέδιο νόμου που έχουμε σήμερα στα χέρια μας βελτιώνεται η θέση του αθλητή; Βελτιώνεται η θέση του προπονητή, του αθλούμενου, του υγιούς φιλάθλου; Προφανώς και όχι.

Φέρνει ο Υφυπουργός Αθλητισμού ένα νομοσχέδιο το οποίο αποτελεί συρραφή διατάξεων χαρακτηριστικό βεβαίως της προχειρότητας με την οποία αυτή η Κυβέρνηση αντιλαμβάνεται τον αθλητισμό και όχι μόνο τον αθλητισμό βέβαια. Μέσα σε αυτό το νομοσχέδιο εντοπίζει κάποιος διατάξεις που προσπαθούν να επιλύσουν πραγματικά προβλήματα με τρόπο όμως ημιτελή, ενώ σε κρίσιμα θέματα για τους αθλητές και για την οργάνωση του αθλητισμού οι ρυθμίσεις είναι διστακτικές, αμφιβόλου αποτελέσματος και σε πολλές περιπτώσεις ανεφάρμοστες.

Επί της ουσίας η Πολιτεία ισχυρίζεται ότι αντιλαμβάνεται έστω και καθυστερημένα την ανάγκη για έναν αθλητισμό πιο ανθρωποκεντρικό. Το αντιλαμβάνεται, ναι βεβαίως. Στο πλαίσιο αυτό η Γενική Γραμματεία Αθλητισμού μέσα από τις διατάξεις αυτού του νομοσχεδίου δημιουργεί μια επιτροπή για την ασφάλεια και την ευημερία στον αθλητισμό. Ο σεβασμός στον αθλητή, η καταπολέμηση του εκφοβισμού, της προσβολής, της αξιοπρέπειας του αθλητή είναι τομείς που σαφώς και θα πρέπει να αποτελέσουν πεδίο επεξεργασιών. Όμως η επιτροπή αυτή αποτελείται από όλους τους άλλους εκτός από τους αθλητές ή τους φορείς του αθλητισμού. Εμείς λέμε, λοιπόν, ότι χωρίς τους φορείς του αθλητισμού, χωρίς τους ίδιους τους αθλητές, κανένα πλαίσιο για την αντιμετώπιση τέτοιων φαινομένων δεν μπορεί να λειτουργήσει.

Επίσης, η δημιουργία θέσης ειδικού συνεργάτη σε κάθε ομοσπονδία για τα θέματα ευημερίας και ασφάλειας στον αθλητισμό είναι μια σωστή κίνηση. Όμως το ερώτημα είναι το εξής. Θα έχει αυτός ο ειδικός συνεργάτης ανεξαρτησία στο έργο του ή θα είναι ευάλωτος σε πιέσεις με τον τρόπο που προβλέπεται να λειτουργήσει η συγκεκριμένη θέση; Εμείς νομίζουμε, λοιπόν και προτείνουμε ότι θα πρέπει να θωρακιστεί περισσότερο η ανεξαρτησία του.

Σε ό,τι αφορά στην καταπολέμηση της βίας οι διατάξεις του νομοσχεδίου παραβιάζουν κυριολεκτικά ανοιχτές θύρες. Ζητήματα που θα έπρεπε να θεωρούνται δεδομένα όπως η αποτροπή της μαζικής εισόδου οπαδών χωρίς ηλεκτρονικό εισιτήριο, η ευθύνη της εποπτείας του περιβάλλοντος χώρου του γηπέδου, η αυστηροποίηση των ποινών για όσους παραβιάζουν απαγορεύσεις εισόδου, νομοθετούνται ξανά και ξανά και ξανά. Το φαινόμενο όμως της οπαδικής βίας δεν περιορίζεται.

Με το νομοσχέδιο εισάγεται και μία σειρά από διατάξεις που έχουν ταλαιπωρήσει πολύ τον αθλητισμό και ιδιαίτερα τον ερασιτεχνικό επαναλαμβάνοντας τα λάθη του παρελθόντος. Επανέρχεστε στο ψηφιακό μητρώο για την εγγραφή όλων των ερασιτεχνικών σωματείων σε αυτό με μια σειρά από υποχρεώσεις στις οποίες κάποια σωματεία είναι δύσκολο να ανταποκριθούν. Συνεχίζετε αυτή την πορεία με την -θα μου επιτρέψετε- δαμόκλειο σπάθη, ας πούμε, πάνω τους με τη διαγραφή. Εμείς λέμε ότι θα πρέπει να λειτουργήσει κάποτε αυτή η μεταρρύθμιση. Βοηθήστε όμως τα σωματεία γιατί δεν μπορούν να ανταποκριθούν. Βοηθήστε τα για να μπορέσουν να ανταποκριθούν σε αυτά που προτείνετε.

Προσπαθείτε με το νομοσχέδιο να ρυθμίσετε θέματα προπονητών, θέματα χώρων άθλησης, διευκόλυνσης προς ομάδες που χρωστούν στο δημόσιο ή στους αθλητικούς χώρους που χρησιμοποιούν. Η δική μας εκτίμηση είναι ότι διακατέχεστε από πελατειακή λογική, από έλλειψη διαβούλευσης με το σύνολο των αθλητικών φορέων και από αδυναμία να ρυθμίσετε πεδία του αθλητισμού που λειτουργούν σε καταστάσεις σκιώδους -επιτρέψτε μου- οικονομίας. Η διαπίστωση όμως αυτή δεν αφορά το σημερινό μόνο νομοσχέδιο. Αφορά την πορεία σας στις πολιτικές για τον αθλητισμό εδώ και πεντέμισι χρόνια.

Στο θέμα των επιβραβεύσεων των διακριθέντων αθλητών, των Ολυμπιονικών και των Παραολυμπιονικών, εμείς ως Κίνημα Δημοκρατίας υπογραμμίζουμε ότι η νομοθέτησή σας είναι άτολμη και στηρίζουμε το αίτημα των αθλητριών και των αθλητών με αναπηρία για ακόμα πιο πλατιά ενίσχυση. Σας το ζητήσαμε και στην αρμόδια επιτροπή.

Συμμεριζόμαστε απόλυτα την ανάγκη επέκτασης των επιβραβεύσεων και την αποκατάστασή τους μέχρι του επιπέδου που ήταν προ κρίσης, ενώ ταυτόχρονα επαναλαμβάνουμε δύο πάγια αιτήματά τους και διεκδικήσεις της κοινότητας των αθλητών με αναπηρία: Προσβασιμότητα και συμπερίληψη. Προσβασιμότητα σε όλους τους αθλητικούς χώρους, προσβασιμότητα χωρίς εμπόδια, προσβασιμότητα παντού. Και συμπερίληψη, ώστε οι πολίτες -που ισχύουν για όλους τους αθλητές, τους πολίτες, έτσι;- και όλες αυτές οι πολιτικές που πρέπει να εφαρμοστούν να μην αποκλείουν τους αθλητές με αναπηρία, τους προπονητές με αναπηρία, τους ανθρώπους που προσφέρουν στον αθλητισμό χωρίς διακρίσεις και χωρίς πρώτες και δεύτερες ταχύτητες.

Το ζήτημα της αντιμετώπισης της βίας στον αθλητισμό είναι πολύ κρίσιμο για να αντιμετωπίζεται αποσπασματικά. Θα πρέπει να δημιουργήσουμε ένα πλαίσιο που θα φτάνει μέχρι τη βάση του αθλητισμού, ένα πλαίσιο που μαζί με την αυστηρή αποτροπή θα περιλαμβάνει και την ευαισθητοποίηση, θα περιλαμβάνει την ενημέρωση, την καλλιέργεια του αθλητικού πνεύματος και σε αυτή την προσπάθεια θα πρέπει να συστρατευτούν όλοι, όλοι οι άνθρωποι του αθλητισμού, αλλά και όλοι εμείς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Θα ήθελα κλείνοντας, επιτρέψτε μου, κύριε Πρόεδρε, να πω δυο λόγια για την υπουργική τροπολογία με αριθμό 314/27, που καταθέσατε και με την οποία χαλαρώνετε ακόμα περισσότερο το πλαίσιο λειτουργίας των παραρτημάτων των μη κρατικών πανεπιστημίων.

**ΠΡΟΕΔΡΕΥΩΝ (Βασίλειος Βιλιάρδος):** Σύντομα μόνο, κυρία συνάδελφε.

**ΚΥΡΙΑΚΗ ΜΑΛΑΜΑ:** Όχι παραπάνω από τους υπολοίπους.

Είχε δεσμευτεί η Κυβέρνηση ότι τα ιδρύματα αυτά θα επενδύσουν σε υποδομές και θα δημιουργήσουν ανάπτυξη στη χώρα. Εδώ βλέπουμε, όμως, δύο ρυθμίσεις οι οποίες επιτρέπουν σε αυτά τα ιδρύματα να βάλουν απλώς την ταμπέλα τους στους χώρους άλλων λειτουργούντων δομών, πιθανότατα των υφιστάμενων κολλεγίων.

Αντίστοιχα βλέπουμε μια διάταξη στην οποία αποσύρεται το Υπουργείο Παιδείας από κάθε εποπτική αρμοδιότητα σε σχέση με την ίδρυση παραρτημάτων ελληνικών πανεπιστημίων στο εξωτερικό. Δεν καταλαβαίνουμε γιατί προχωράτε σε αυτή τη νομοθετική αλλαγή.

Εμείς λέμε ότι πρέπει ο εποπτικός ρόλος του Υπουργείου Παιδείας να παραμείνει και ανάμεσα σε αυτές τις αρνητικές, κατά τη γνώμη μας, ρυθμίσεις εισάγεται και μια διάταξη παράτασης της δυνατότητας ρύθμισης οφειλών στους δήμους, την οποία υπό άλλες συνθήκες νομοθέτησης θα μπορούσαμε πραγματικά να τη στηρίξουμε. Νομίζω ότι γίνεται εσκεμμένα. Συνεπώς, είμαστε αρνητικοί στη συγκεκριμένη τροπολογία και το λέμε για να καταγραφεί η αντίθεσή μας στα Πρακτικά.

Και ένα τελευταίο που θέλω να πω είναι ότι έχουμε καταθέσει τροπολογία με θέμα ερμηνευτική διάταξη ν.3126/2003 με ΦΕΚ Α 66 για την κατάργηση ειδικής παραγραφής υπουργικών αδικημάτων. Δεν έχω χρόνο. Ο συνάδελφος, ο κ. Αυλωνίτης, θα αναφερθεί εκτενέστερα σε αυτό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, ολοκληρώστε.

**ΚΥΡΙΑΚΗ ΜΑΛΑΜΑ:** Όμως, κυρίες και κύριοι συνάδελφοι, σας καλώ να ψηφίσετε αυτή την τροπολογία, αν θέλουμε πραγματικά να μιλάμε για δημοκρατία, για δικαιοσύνη, για διαφάνεια μέσα σε αυτό τον χώρο και να μην ντρεπόμαστε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Μάλαμα. Παρακαλούμε να τηρείται ο χρόνος, γιατί είναι πάρα πολλοί ομιλητές ακόμη και θα πάμε πολύ αργά.

**ΚΥΡΙΑΚΗ ΜΑΛΑΜΑ:** Όλοι είχαν αυτόν το χρόνο, κύριε Πρόεδρε, όχι μόνο εγώ.

**ΠΡΟΕΔΡΕΥΩΝ (Βασίλειος Βιλιάρδος):** Κοιτάξτε, επειδή κάποιος υπερβαίνει τον χρόνο σημαίνει ότι έχουμε δικαίωμα να τον υπερβαίνουμε όλοι; Σας παρακαλώ.

Καλείται στο Βήμα η κ. Καλλιόπη Βέττα, Βουλευτής του ΣΥΡΙΖΑ - Προοδευτική Συμμαχία.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, η συζήτηση του σημερινού νομοσχεδίου επιβεβαιώνει τη θέση μας για το κυβερνητικό μοτίβο σχετικά με τα νομοσχέδιά της. Σε πολύ μεγάλο βαθμό κάθε νομοθετική πρόταση περιλαμβάνει άρθρα που ανασκευάζουν, τροποποιούν ή ανακαλούν προγενέστερες διατάξεις που είχαν θεσπίσει οι προηγούμενοι ή ακόμη και οι ίδιοι οι Υπουργοί. Πρόκειται για μια καταφανή απόδειξη της αποσπασματικής, πρόχειρης και εμβαλωματικής αντιμετώπισης των προβλημάτων που επιφυλάσσει το καταρρέον επιτελικό κράτος, η ανεπάρκεια του οποίου μας έχει δείξει πάμπολλα δείγματα γραφής.

Βέβαια, δεν λείπουν ποτέ, όπως και στο σημερινό νομοσχέδιο, οι φωτογραφικές διατάξεις και οι εξυπηρετήσεις μικρών ή μεγαλύτερων συμφερόντων. Το βασικό πρόβλημα, ωστόσο, είναι ότι απουσιάζει οποιαδήποτε ολιστική αντιμετώπιση των προβλημάτων, καθώς και η μέθοδος, η συνέπεια και η γνώση για την αντιμετώπισή τους. Δεν θα μπορούσε να γίνει αλλιώς εξάλλου όταν απουσιάζει το όραμα, το σχέδιο και η βούληση και στο νομοσχέδιο γίνεται αυτό.

Ακόμη και στις διατάξεις που θα μπορούσαν να συζητηθούν και να υπάρξουν ευρύτερες συγκλίσεις εμφιλοχωρούν εξαιρέσεις, ερωτηματικά, μεταβατικές ρυθμίσεις που αλλοιώνουν τον χαρακτήρα κάθε άρθρου. Να γίνω πιο συγκεκριμένη εστιάζοντας σε συγκεκριμένες διατάξεις με συζητήσιμο ή προβληματικό χαρακτήρα.

Στο άρθρο 3 για την εξαίρεση διαιτητών και κριτών στην εδαφοσφαίριση και τον μηχανοκίνητο αθλητισμό από την απαγόρευση συμμετοχής στα όργανα διοίκησης γίνεται σαφές ότι ειδικά για τον μηχανοκίνητο αθλητισμό θα προκύψουν ακόμη πιο οξείες συγκρούσεις συμφερόντων και καταγγελίες για διαφάνεια, καθώς οι διαιτητές πλέον θα έχουν διπλή ιδιότητα, γεγονός που γεννά πλείστα ερωτηματικά.

Παράλληλα, εισάγεται η δυνατότητα συμμετοχής των εμπόρων αθλητικών ειδών σε όργανα διοίκησης αθλητικού σωματείου στον μηχανοκίνητο αθλητισμό. Πρόκειται ομοίως για μια ρύθμιση που διαχρονικά η Νέα Δημοκρατία και με τον προηγούμενο Υπουργό είχε προσπαθήσει να νομοθετήσει ανοίγοντας τον ασκό του Αιόλου για καταστρατήγηση της αξιοπιστίας και της διαφάνειας στον αθλητισμό.

Και, βέβαια, μιας και πρέπει να βλέπουμε μπροστά, ανοίγει πιθανόν τον δρόμο για συμμετοχή των εμπόρων αθλητικών ειδών, ίσως αύριο και όσων δραστηριοποιούνται στο στοίχημα θα μπορούσε, για αυτοπρόσωπη συμμετοχή στα σωματεία κάθε αθλήματος.

Στα επόμενα δύο άρθρα με τις διατάξεις για την ηλεκτρονική τήρηση των βιβλίων των σωματείων και τις συνέπειες από τη μη εγγραφή ή επικαιροποίηση στο ηλεκτρονικό μητρώο επιβεβαιώνεται η θέση μας ότι το μητρώο θα καταστεί δυσβάσταχτο φορτίο και τιμωρητικό μέσο αντί να είναι ένα χρήσιμο δηλαδή εργαλείο για την αναβάθμιση του αθλητισμού, ειδικά για τα μικρότερα σωματεία με τις πενιχρές οικονομικές δυνάμεις, γιατί, όπως καταγγέλλουν τα σωματεία και στην περιφέρειά μου, οι κρατικές επιχορηγήσεις είναι πενιχρές και το μεγαλύτερο μέρος τους ξοδεύεται σε έξοδα διαχείρισης στους δικηγόρους και λογιστές και έτσι ο ερασιτεχνικός αθλητισμός αργοσβήνει χωρίς να έχει οικονομικούς πόρους.

Στο άρθρο 6 θεσπίζεται διάταξη για τη σχετική, αλλά όχι απόλυτα ισότιμη εκπροσώπηση των δύο φύλων, γεγονός που μας υπενθυμίζει την αλήστου μνήμης πρωτοβουλία του προκατόχου του Υπουργού -έχει φύγει τώρα ο Υπουργός βλέπω- ο οποίος κατήργησε την πλήρη ισονομία και τη δημοκρατική εκπροσώπηση που είχε θεσπίσει ο ΣΥΡΙΖΑ με την απλή αναλογική και το 50-50 των δύο φύλων στα όργανα διοίκησης.

Στο άρθρο 9 θεσπίζεται μια φωτογραφική -θα έλεγα- διάταξη με την αφαίρεση της προϋπόθεσης κατοχής απολυτηρίου Λυκείου από τις απαιτήσεις για την άσκηση του επαγγέλματος του προπονητή, γεγονός που εγγράφεται στην πάγια στρατηγική της Νέας Δημοκρατίας για αποψίλωση του έργου και των προοπτικών του προπονητή, ειδικά του απόφοιτου ΤΕΦΑΑ με κατεύθυνση το ποδόσφαιρο.

Προχωρώντας στις ρυθμίσεις για την αδειοδότηση και τη λειτουργία των αθλητικών εγκαταστάσεων φτάνουμε στο άρθρο 14, όπου θεσπίζεται εύλογα η ελεύθερη δυνατότητα άθλησης στις δημόσιες αθλητικές εγκαταστάσεις για τους πολίτες, χωρίς ταυτόχρονα όμως να προβλέπεται ο έλεγχος για τις περιπτώσεις παραοικονομικών δραστηριοτήτων των χώρων από επιχειρήσεις ή φυσικά πρόσωπα.

Και, βέβαια, και σε αυτό το νομοσχέδιο δεν έχουμε ακούσει τίποτα για τη δημιουργία νέων αθλητικών εγκαταστάσεων στη χώρα ή για την τύχη του ΠΔΕ, του Προγράμματος Δημοσίων Επενδύσεων, την ώρα που οι υφιστάμενες εγκαταστάσεις διατίθενται απλόχερα στους ενδιαφερόμενους ή αντιμετωπίζουν μεγάλα προβλήματα συντήρησης από την έλλειψη χρηματοδότησης και την παλαιότητά τους. Δεν γίνεται τίποτα απολύτως γι’ αυτό.

Στο δεύτερο μέρος για την αντιμετώπιση της βίας και του ντόπινγκ πρέπει να σταθούμε λίγο παραπάνω. Πριν λίγες ημέρες συμπληρώθηκαν τρία χρόνια από τη δολοφονία του Άλκη Καμπανού, μία ανείπωτη τραγωδία, για την οποία πρέπει επιτέλους, να υπάρξει κάθαρση και τιμωρία των υπεύθυνων φυσικών και ηθικών αυτουργών.

Ωστόσο, και σήμερα, όπως και τότε, η Κυβέρνηση ακολουθεί δύο αντιφατικούς και αναποτελεσματικούς δρόμους. Από τη μία προχωρά στην οριζόντια αυστηροποίηση των ποινών και από την άλλη αδιαφορεί για την πρόληψη, την ευαισθητοποίηση των πολιτών απέναντι στη βία, μια Κυβέρνηση, υπενθυμίζω, που δεν αποδέχτηκε το 2022 την πρόταση του ΣΥΡΙΖΑ για σύσταση μόνιμης κοινοβουλευτικής επιτροπής για τη βία, με διευρυμένες αρμοδιότητες και ευθύνες, ώστε να υπάρξουν συναινέσεις, κύριε Υπουργέ, και λύσεις για τον ζοφερό αυτό τομέα.

Εσείς, όμως, δεν μπορείτε να σκεφτείτε πέρα από την αυστηροποίηση και τον αυταρχισμό. Γιατί, όπως έχω πει ξανά, αν είχατε στο μυαλό σας κάτι ευρύτερο, θα δίνατε έμφαση στις κοινωνικές, οικονομικές και πολιτισμικές αιτίες γένεσης της βίας και όχι μόνο στην καταστολή. Θα δίνατε, δηλαδή, έμφαση στην παιδεία. Ωστόσο, γνωρίζουμε ότι για εσάς η παιδεία είναι εμπόρευμα και όχι αγαθό, φορέας επικύρωσης και αναπαραγωγής ανισοτήτων και όχι ιμάντας κινητικότητας και προόδου.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτή)

Τέλος, θέλω να σας θέσω υπ’ όψιν αναφορές των φορέων και των πολιτών της περιοχής μου, οι οποίοι καταγγέλλουν ότι δεν υπάρχει πρόσκληση για πρόγραμμα επισκευών αθλητικών εγκαταστάσεων. Δεν υφίστανται πρωτοβουλίες μαζικού αθλητισμού και προγραμμάτων «Άθλησης για Όλους», ειδικά για μεγάλης ηλικίας, ενώ δεν υπάρχει καμία βοήθεια για το πρόβλημα με τις άδειες των αθλητικών χώρων. Περιμένω και περιμένουν κι εκείνοι κάποιες απαντήσεις σας, κύριε Υπουργέ.

Βέβαια, για τον μαζικό αθλητισμό οι καταστροφικές πρωτοβουλίες του προκατόχου σας, τις οποίες κι εσείς δεν ανασκευάσατε, με την κατάργηση του προγράμματος «Άθληση για Όλους» είναι ενδεικτικές των αντιλήψεών σας για τον αθλητισμό ως κοινό αγαθό, όπως εξάλλου καταγγέλλει και η Πανελλήνια Ομοσπονδία Δρομέων Υπεραποστάσεων, η οποία πασχίζει για αναγνώριση και στήριξη.

Κλείνοντας, θέλω και εγώ να αναφέρω το αυτονόητο περί επαναφοράς του δέκατου τρίτου και του δέκατου τέταρτου μισθού στο δημόσιο με τροπολογία που κατέθεσε σήμερα ο ΣΥΡΙΖΑ. Πρόκειται για ένα μέτρο επανόρθωσης της αδικίας, αποκατάστασης των απωλειών των εισοδημάτων των εργαζομένων και τόνωσης της συνολικής οικονομικής δραστηριότητας, την ώρα μάλιστα που υπάρχουν οι πόροι για την υλοποίησή του. Καλώ τους συναδέλφους Βουλευτές από όλες τις πτέρυγες να πιέσουν για την υπερψήφιση της τροπολογίας του ΣΥΡΙΖΑ για ένα ώριμο και δίκαιο αίτημα.

Κυρίες και κύριοι συνάδελφοι, τελειώνοντας -και ευχαριστώ, κύριε Πρόεδρε, για την ανοχή- όπως έχω τονίσει, ο αγωνιστικός αθλητισμός, τόσο ο επαγγελματικός, αλλά δυστυχώς και ο ερασιτεχνικός, περνάει μια δομική κρίση αξιών εκπροσώπησης, συμμετοχής και φίλαθλης αποδοχής. Χρειάζεται ένα νέο μοντέλο στον αθλητισμό, με εμβάθυνση της δημοκρατίας, μέτρα ουσιαστικής οικονομικής ενίσχυσης, εδραίωσης της παιδείας και του φίλαθλου πνεύματος, σύνδεση με την υγεία και την ευεξία. Αυτό το μοντέλο ούτε θέλει ούτε μπορεί να το εφαρμόσει η παρούσα Κυβέρνηση, πόσο μάλλον τώρα που είναι σε συνθήκες πανικού και αποδρομής υπό τη βαριά σκιά της συγκάλυψης και των ανερυθρίαστων επικοινωνιακών χειρισμών για την απόσειση ευθυνών από το έγκλημα των Τεμπών.

Μια νέα προοδευτική, κοινωνική και πολιτική συμμαχία φορέων, κινημάτων και πολιτών θα δείξει τον δρόμο γι’ αυτή την αλλαγή.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Βέττα.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Βασίλειος Βιλιάρδος):** Θέλετε να κάνετε κάποια παρέμβαση. Έχετε τον λόγο.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Η κ. Βέττα τοποθετήθηκε και σε ένα ζήτημα ιδιαίτερα ευαίσθητο. Πολλά έθεσε η κ. Βέττα. Δεν κρίνω την αξιοπιστία της ή όχι γιατί είναι όλη η ατζέντα του αθλητισμού. Θα σας πω για ένα ζήτημα, όμως, το οποίο έχει ένα ενδιαφέρον και είναι εκτός νομοθετικής ύλης. Το θέμα που αναφέρατε, κυρία Βέττα, και μας απασχολεί είναι το «Άθληση για Όλους». Να σας πω γιατί μας απασχολεί. Είμαστε η χώρα που γέννησε τους Ολυμπιακούς Αγώνες. Είμαστε η χώρα που γέννησε τον αθλητισμό. Πίστευα και πιστεύω από την πρώτη στιγμή, όχι απλά για τις αξίες του αθλητισμού, τις γνωστές για τα νέα παιδιά, το πόσο καλύτεροι άνθρωποι γίνονται και για την υγεία των παιδιών και τη συμπεριφορά τους απέναντι στις προκλήσεις της παγκοσμιοποίησης κι όλα αυτά που τα παιδιά θωρακίζονται με τον αθλητισμό.

Πάμε τώρα στις μεγαλύτερες γενιές ηλικιακά. Δυστυχώς, το ευρωβαρόμετρο έδειξε ότι η χώρα μας είναι η προτελευταία στον ανεπτυγμένο κόσμο στον πληθυσμό που ασκείται. Αυτό είναι ένα πολύ ηχηρό αρνητικό καμπανάκι. Δεν σας κρύβω ότι με ευαισθητοποίησε πάρα πολύ. Τι έπρεπε να κάνω πάνω σε αυτό; Στον μηδενικό σχεδόν αριθμό συμμετοχών στον μαζικό αθλητισμό -έτσι είναι- ξεκίνησα μια προσπάθεια να το ανατάξω πλήρως. Μόνος μου, το Υπουργείο Αθλητισμού δεν μπορεί. Συμμέτοχοι στην προσπάθεια αυτή πρέπει να είναι μόνο οι δήμοι. Έγινε μία κεντρική καμπάνια. Καλέστηκαν όλοι οι αντιδήμαρχοι αθλητισμού της χώρας στο Στάδιο Ειρήνης και Φιλίας και ξεκινήσαμε σχεδόν από το μηδέν να κάνουμε αυτό το πρόγραμμα σύγχρονο, ψηφιοποιημένο, σε όλη τη χώρα, με αξιόπιστο τρόπο. Είχαν δίκιο οι δήμαρχοι οι οποίοι δεν συμμετείχαν, διότι δεν πληρωνόντουσαν. Φροντίσαμε να γίνουν δύο πράγματα. Πρώτον να διασφαλιστούν οι πόροι και δεύτερον να γίνουν εμπρόθεσμα υπουργικές αποφάσεις τον μήνα Ιανουάριο έτσι ώστε να έχουν τον χρόνο να μπουν και ταυτόχρονα, να τους δω προσωπικά και να αποκτήσουν την αξιοπιστία να μπουν. Αυτό καταλαβαίνετε δεν είναι θέμα για την Κυβέρνηση ούτε για τον Υπουργό. Είναι θέμα για την Ελλάδα, για την υγεία του κόσμου και του πληθυσμού.

Είμαι στην ευχάριστη θέση να σας πω σήμερα ότι γύρω στους εκατόν πενήντα δήμους αυτή τη στιγμή έχουν ενεργοποιήσει το πρόγραμμα που ξεκίνησε σχεδόν από το μηδέν, το επαναλαμβάνω, μόλις ανέλαβα, συμμετοχή στο «Αθλητισμός για Όλους». Το ονομάσαμε «Αθλητισμός για Όλους» και παράκληση είναι προς τους Βουλευτές κάθε πλευράς, διαμέσου των δήμων, διαμέσου των κοινωνικών φορέων που είστε στις περιοχές σας, να μπουν όλοι οι δήμαρχοι να αγκαλιάσουν αυτό που λέγεται «Αθλητισμός για Όλους». Ωφελημένοι θα είμαστε όλοι και οι δήμοι και οι τοπικές κοινωνίες και οι φίλοι μας, όλος ο τοπικός πληθυσμός.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Επόμενος ομιλητής ο κ. Χριστόδουλος Στεφανάδης Βουλευτής της Νέας Δημοκρατίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αμέσως μετά, κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Βεβαίως.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, έχουμε ενώπιόν μας ένα σύγχρονο νομοσχέδιο και απόλυτα εναρμονισμένο με τις παρούσες ανάγκες του ελληνικού αθλητισμού, για ζητήματα που αφορούν τη λειτουργία των αθλητικών σωματείων, την ευημερία των αθλητών και την ενίσχυση του πλαισίου αντιμετώπισης αθλητικής βίας, της καταπολέμησης του ντόπινγκ και για τη χειραγώγηση των αθλητικών αγώνων.

Ειδικότερα, αυτό το νομοσχέδιο με τα τριάντα πέντε σημεία αποτελείται από τέσσερα μέρη. Στο πρώτο μέρος ήδη εντάσσονται διατάξεις που διευκολύνουν το έργο των αθλητικών παραγόντων. Από την άλλη πλευρά, η ψηφιακή τήρηση των βιβλίων του σωματείου προωθεί αφενός τον εκσυγχρονισμό των διαδικασιών και αφετέρου περιορίζει τη γραφειοκρατία με την κατάργηση της θεώρησής τους από την περιφέρεια.

Τονίζω ότι μεγάλη, επίσης, καινοτομία είναι αυτή που αφορά τη διαγραφή των σωματείων από το ηλεκτρονικό μητρώο του υπουργείου αθλητισμού, αναφέρομαι στο e-Kouros, λόγω παράλειψης εγγραφής ή επικαιροποίησης των στοιχείων τους. Αυτή θεραπεύεται με την προτεινόμενη ρύθμιση η οποία αναφέρεται σε διαγραφή του σωματείου μόνον εφόσον η παράλειψη επικαιροποίησης διαρκέσει για δύο συνεχή χρόνια.

Με τα άρθρα 7 και 8 του παρόντος νομοσχεδίου η χώρα μας, για πρώτη φορά τονίζω, παίρνει στοχευμένες αποφάσεις για την αντιμετώπιση της διαπροσωπικής βίας στον αθλητισμό. Συγκεκριμένα, συστήνεται Διαρκής Επιτροπή Ασφάλειας και Ευημερίας διατομεακού χαρακτήρα και παράλληλα θεσμοθετείται ο υπεύθυνος ασφαλείας και ευημερίας αθλητών σε κάθε αθλητική ομοσπονδία.

Στοχευμένα ορισμένα στοιχεία του νομοσχεδίου, επιγραμματικά:

Οι διακεκριμένοι αθλητές με αναπηρία εξισώνονται με τους διακεκριμένους αρτιμελείς αθλητές ως προς το προπονητικό τους δικαίωμα.

Αναγνωρίζονται επαγγελματικά δικαιώματα και για τους διπλωματούχους, αναφέρομαι στο UEFA C, προπονητές ποδοσφαίρου.

Αποκαθίσταται το δικαίωμα άσκησης επαγγέλματος για όλους τους προπονητές μη αποφοίτους Λυκείου που είχαν δίπλωμα έως το 2021 και ασκούσαν το επάγγελμα.

Τέλος, δίδεται λύση σε σωματεία που εδρεύουν σε νησιά με πληθυσμό μικρότερο από τρεις χιλιάδες εκατό κατοίκους και δεν υπάρχει στο νησί κατάλληλος προπονητής αθλημάτων. Εκεί προπονητής αθλημάτων ασκεί αυτά τα καθήκοντα ο καθηγητής Φυσικής Αγωγής που υπηρετεί ως μόνιμος ή αναπληρωτής σε σχολική μονάδα που βρίσκεται εκεί. Χαρακτηριστικό παράδειγμα αναφέρω από το Νομό Σάμου τους Φούρνους Κορσεών με πληθυσμό που δεν ξεπερνά τους χίλιους πεντακόσιους κατοίκους.

Κυρίες και κύριοι συνάδελφοι, το νομοσχέδιο του Υπουργείου Παιδείας και Αθλητισμού επιφέρει τομές και αναπροσαρμογές σε διατάξεις του παρελθόντος που έχρηζαν βελτίωσης. Αυτό αποδεικνύει ότι η Κυβέρνηση της Νέας Δημοκρατίας τολμά να αναγνωρίσει τυχόν αδυναμίες και δυσλειτουργίες που προκύπτουν από το μέχρι σήμερα νομοθετικό πλαίσιο.

Στο άρθρο 10 θεσμοθετείται η σύγχρονη ψηφιακή κάρτα υγείας του αθλητή. Είναι μια σημαντική προσθήκη αφού πρόκειται για μια κάρτα ενιαία για όλα τα αθλητικά σωματεία, όλων των αθλημάτων.

Στο άρθρο 11 διορθώνεται μια αδικία ετών, αφού πλέον η κατάταξη από την τέταρτη μέχρι την έκτη θέση σε Ολυμπιακούς Αγώνες οδηγεί σε προνόμια που έχουν οι τρεις πρώτες θέσεις και παράλληλα επιταχύνεται η διαδικασία καταβολής των πριμ.

Με το παρόν σχέδιο νόμου τροποποιούνται επίσης διατάξεις σχετικές με την αδειοδότηση και τη λειτουργία των αθλητικών εγκαταστάσεων. Ειδικότερα προβλέπεται ως προϋπόθεση ασφάλειας της λειτουργίας και της εγκατάστασης η ύπαρξη αυτόματου απινιδωτή -τονίστηκε με έμφαση από προηγούμενους συναδέλφους- κατά τη διάρκεια των αγώνων, διάταξη που ορίζεται ρητά για πρώτη φορά με νόμο από την Κυβέρνηση. Βελτιώνεται το ρυθμιστικό πλαίσιο για τον έλεγχο και την τήρηση του όρου της προσβασιμότητας στις αθλητικές εγκαταστάσεις για άτομα με αναπηρία και επεκτείνεται η δράση της διενέργειας πρωτοβάθμιου και δευτεροβάθμιου προσεισμικού ελέγχου -είναι πολύ επίκαιρο το θέμα τώρα- και στις αθλητικές εγκαταστάσεις από το Τεχνικό Επιμελητήριο Ελλάδος υπό την εποπτεία του Οργανισμού της Αντισεισμικής Προστασίας.

Στο δεύτερο μέρος του νομοσχεδίου περιλαμβάνονται διατάξεις που αποβλέπουν ειδικότερα στην ενίσχυση του πλαισίου αντιμετώπισης της αθλητικής βίας και καταπολέμησης του ντόπινγκ. Εν προκειμένω στα άρθρα 20 και 21 θεσμοθετείται πρώτον η επέκταση της δικαιοδοσίας της ΔΕΑΒ επί σοβαρών περιστατικών αθλητικής βίας και δεύτερον η αυτοτελής δυνατότητα να μπορεί να τιμωρήσει τα υπαίτια φυσικά πρόσωπα με πρόστιμο από 3.000 έως 50.000 ευρώ και απαγόρευση εισόδου στους αγωνιστικούς χώρους από ένα έως πέντε έτη.

Ως προς τη δικαστική εξουσία ενισχύεται ο ρόλος αυτής και για την καλύτερη αποτελεσματικότητα στην πάταξη της βίας. Με αυτό το πλαίσιο θα επιτρέπονται πλέον οι μεμονωμένες μετακινήσεις φιλάθλων σε έδρες αντίπαλων ομάδων.

Κράτος και κοινωνία οφείλουν να συνεργαστούν αποτελεσματικά, κυρίες και κύριοι συνάδελφοι, για την αντιμετώπιση των φαινομένων που δυσφημούν τη χώρα που θεμελίωσε τους Ολυμπιακούς Αγώνες και βέβαια το αθλητικό ιδεώδες, όπως εμφατικά επεσήμανε προηγουμένως ο Υπουργός. Συν τοις άλλοις με το παρόν σχέδιο νόμου τιμωρούνται οι ομάδες που επιτρέπουν την είσοδο σε θεατές χωρίς προσκόμιση εισιτηρίου, ενώ για πρώτη φορά μετά το 1999 αναβαθμίζεται και εκσυγχρονίζεται ο θεσμός της ΔΕΑΒ, αποτελούμενος πλέον από ανθρώπους με προσόντα που εκπαιδεύονται, δοκιμάζονται, αλλά και αξιολογούνται συνέχεια. Τέλος, ο Εθνικός Οργανισμός Καταπολέμησης Ντόπινγκ αναβαθμίζεται και εκσυγχρονίζεται.

Κυρίες και κύριοι συνάδελφοι, η παρούσα Κυβέρνηση με τον ρηξικέλευθο ν.5084/2024 ήρθε αντιμέτωπη για πρώτη φορά με την οπαδική βία και τον χουλιγκανισμό. Πέτυχε και μείωσε τα σοβαρά φαινόμενα βίας εντός αθλητικών εγκαταστάσεων μέσω της αυστηρής και απαρέγκλιτης εφαρμογής του νομικού πλαισίου.

Το υπό ψήφιση -σημαντικό κατά την άποψή μου- σχέδιο νόμου αποτελεί τη συνέχεια αυτής της πετυχημένης προσπάθειας. Θα ήθελα να συγχαρώ προσωπικά τον κύριο Υπουργό και τους συνεργάτες του και σας καλώ, για την εξασφάλιση της εύρυθμης λειτουργίας της κοινωνίας και της κοινωνικής συνοχής, να υπερψηφίσετε το νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει ο κ. Μπουκώρος.

**ΧΡΗΣΤΟΣ ΜΠΟΥΚΩΡΟΣ:** Κυρίες και κύριοι συνάδελφοι, έχουμε ένα νομοσχέδιο του Υπουργείου Αθλητισμού, το οποίο απ’ όσο παρακολούθησα στις επιτροπές συζητήθηκε διεξοδικά. Πάρα πολλοί φορείς συμμετείχαν και κατά τη διάρκεια της διαβούλευσης και κατά τη διάρκεια της επεξεργασίας και αυτό είναι ένα στοιχείο, είναι ένα δείγμα ότι ο αθλητισμός πράγματι μπορεί να ενώσει. Πέρα από τις όποιες διαφορές μας, ο αθλητισμός είναι ένα από τα μεγαλύτερα κοινωνικά φαινόμενα στην ιστορία της ανθρωπότητας και κανείς μας μπορεί να αγνοήσει τις εξελίξεις στο πλαίσιο του αθλητισμού.

Κύριε Υπουργέ, διαβάζοντας το νομοσχέδιο βλέπω ότι έχει προβλέψεις για τους αθλητές, για την ηλεκτρονική κάρτα υγείας αθλητή, για την προσοχή που πρέπει να δίνουμε σε όλα αυτά τα παιδιά, τους νέους ανθρώπους, που στελεχώνουν τα ερασιτεχνικά σωματεία κατά κύριο λόγο που είναι ο αιμοδότης του αθλητισμού μας.

Διαπίστωσα ότι υπάρχουν διατάξεις για τους προπονητές UEFA C που ήταν ένα -αν θέλετε- γενικό και πάγιο τα τελευταία χρόνια αίτημα των σωματείων που διευκολύνει τη λειτουργία τους, τα δικαιώματα των προπονητών που τυγχάνει να είναι άτομα με ειδικές ανάγκες και πλέον μπορούν να εργάζονται σε σωματεία αρτιμελών, διατάξεις για τους ολυμπιονίκες μας και το μητρώο αθλητών υψηλών επιδόσεων, που είναι το καμάρι του αθλητισμού μας και το κίνητρο για τα νέα παιδιά αυτοί οι αθλητές μας, προβλέψεις για τις εγκαταστάσεις, η ύπαρξη απινιδωτή με νομοθετική πρόβλεψη, ο προσεισμικός έλεγχος των εγκαταστάσεων. Είναι πράγματα που όλοι μας, όλες οι κυβερνήσεις και όλα τα πολιτικά κόμματα τα θεωρούμε αυτονόητα, αλλά ουδέποτε νομοθετήθηκαν και αυτό κάνει τη διαφορά στο νομοσχέδιο σας.

Επίσης, οι προβλέψεις για τους φιλάθλους που δημιουργούν προβλήματα και συμμετέχουν σε επεισόδια, η αυστηροποίηση των ποινών, των χρηματικών και των διοικητικών, αλλά και των ποινών οι οποίες θα επιβάλλονται με απαγορεύσεις στους αθλητικούς χώρους, αυστηρές. Χρειάζεται. Τώρα βλέπουμε -και θέλω να σας συγχαρώ γι’ αυτό, Υπουργέ και εσάς και τον κύριο Γενικό Γραμματέα- μια κάμψη των επεισοδίων -τουλάχιστον στα μεγάλα γήπεδα, στις μεγάλες αθλητικές εγκαταστάσεις και εύχομαι να συνεχιστεί με τη βοήθεια της κοινωνίας, της αθλητικής κοινότητας και όλων των κομμάτων αυτή η αποκλιμάκωση της βίας, που τα προηγούμενα χρόνια πραγματικά είχε δημιουργήσει τεράστια κοινωνικά προβλήματα. Ακόμα θρηνούμε θύματα, ακόμα δεν μπορούμε να εξηγήσουμε ως κοινωνία κάποιες δολοφονίες νέων ανθρώπων εν ψυχρώ. Σε αυτό πρέπει να είμαστε όλοι μαζί, με τις διαφορές μας, με την κριτική μας, με τη διαφορετική προσέγγιση, αλλά πρέπει να είμαστε όλοι μαζί. Είμαστε υπεύθυνοι έναντι της ελληνικής κοινωνίας και έναντι της νέας γενιάς.

Οι διατάξεις βεβαίως για τους περίεργους στοιχηματισμούς είναι ωφέλιμες. Οφείλουν οι στοιχηματικές εταιρείες όταν η υπερσύγχρονη τεχνολογία που χρησιμοποιούν εντοπίζει περίεργα πράγματα να ενημερώνουν τις αρχές. Ναι, γιατί τα συμφέροντα τα οικονομικά γεννούν άλλου είδους παθογένειες σαν κι αυτές στις οποίες προαναφέρθηκαν.

Μίλησαν πολλοί συνάδελφοι από όλα τα κόμματα, έγινε και κριτική, ακούστηκαν και πολύ θετικά λόγια, κύριε Υπουργέ, για το περιεχόμενο του νομοσχεδίου. Εγώ θέλω, όμως, να σας συγχαρώ γι’ αυτό που είπατε στην εισαγωγική σας τοποθέτηση το πρωί και εξαγγείλατε την κωδικοποίηση της νομοθεσίας στο Υπουργείο Αθλητισμού. Είναι μια διαδικασία η οποία πρέπει να γίνει σε όλα τα Υπουργεία. Ο όγκος δουλειάς είναι τεράστιος. Ο χρόνος που απαιτείται αρκετός. Πιστεύω, όμως, ότι η κωδικοποίηση της νομοθεσίας όλων των Υπουργείων μπορεί πραγματικά να εκσυγχρονίσει το σύνολο του νομοθετικού πλαισίου, να ξεκαθαρίσει τα πράγματα από την πολυνομία, από διατάξεις που δεν έχουν πλέον καμία χρήση, να γίνει το νομοθετικό πλαίσιο του κάθε Υπουργείου εύχρηστο για όλους τους ενδιαφερόμενους, για όλους τους χρήστες και στο εξής, στο μέλλον, να το βελτιώνουμε και να το προσαρμόζουμε στις ανάγκες της κοινωνίας ευκολότερα.

Νομίζω ότι αυτή σας η επιλογή, μετά από τρεις νομοθετικές πρωτοβουλίες είναι άξια επαίνου, γιατί δυστυχώς Υπουργέ μου, στη χώρα μας και τα δεδομένα πολλές φορές παραμένουν ζητούμενα για πολλά χρόνια, για πολλές δεκαετίες. Ως εκ τούτου, θέλω να σας πω ότι αυτή η πρωτοβουλία σας, που αν θυμάμαι καλά είπατε ότι θα εκφραστεί μέχρι το ερχόμενο καλοκαίρι, είναι πάρα, πάρα πολύ σημαντική. Πάρα πολύ σημαντική η κωδικοποίηση της νομοθεσίας του Υπουργείου Αθλητισμού.

Επίσης, θέλω να σας συγχαρώ για το πολιτικό ήθος και τη δημοκρατική ευαισθησία, με την οποία διοικείται το Υπουργείο Αθλητισμού και αυτό φάνηκε -φαίνεται από την πορεία σας γενικά- και από την επεξεργασία και από την όλη συζήτηση, παρά το γεγονός ότι είναι μια δύσκολη μέρα εξαιτίας της επικαιρότητας και των αντιπαραθέσεων, που έγιναν στο πλαίσιο του νομοσχεδίου. Η στάση την οποία κρατάτε και εσείς και οι συνεργάτες σας με υποχρεώνει να σας συγχαρώ, καθώς επίσης και η συμπεριφορά σας, κύριε Υπουργέ, διότι η συμπεριφορά στην πολιτική κατά την άποψή μου είναι σημαντικό κριτήριο για τους ανθρώπους της πολιτικής.

Εγώ, κυρίες και κύριοι συνάδελφοι -και για να είμαι ακριβώς στον χρόνο, μιας και με διευκόλυνε και η κυρία Πρόεδρος-, αυτά έχω να πω και σας καλώ να υπερψηφίσετε το νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μπουκώρο.

Τον λόγο έχει η κ. Ζωή Κωνσταντοπούλου, Πρόεδρος της Πλεύσης Ελευθερίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είναι για εσάς όλα αυτά, κύριε Υπουργέ, μην ανησυχείτε.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Τρόμαξα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι για το πρώτο μέρος της ομιλίας μου.

Θα ξεκινήσω την αποψινή μου ομιλία αναφερόμενη στα ζητήματα της επικαιρότητας και της αδήριτης κοινωνικής απαίτησης για δικαιοσύνη, διαφάνεια, λογοδοσία. Και στη συνέχεια θα αναφερθώ στο νομοσχέδιο, που είναι ένα σημαντικό νομοσχέδιο, το οποίο η Πλεύση Ελευθερίας θα στηρίξει σε σχέση με σημαντικές διατάξεις του, κυρίως σε σχέση με σημαντικές προθέσεις του, με κριτική, με παρατηρήσεις, με προτάσεις και κυρίως, θέλοντας, κύριε Υπουργέ, να σας δεσμεύσουμε σε κοινές πρωτοβουλίες για τους αθλητές μας, για τον αθλητισμό, για τα παιδιά που πρέπει να απολαμβάνουν το δικαίωμα στον κοινωνικό αθλητισμό, για τους φιλόδοξους, επίδοξους αθλητές, τους μικρούς αθλητές και αθλούμενους που έχουν ένα όνειρο και πρέπει η πολιτεία να μπορεί να τους το εγγυηθεί, τελικά για όλους μας. Τα εξέθεσε ο εισηγητής μας, ο Διαμαντής Καραναστάσης στην επιτροπή και εδώ στην Ολομέλεια και θα αναφερθώ και εγώ στη συνέχεια, αναλυτικά.

Θα ξεκινήσω όμως με τα δυσάρεστα, με αυτά που δεν μπορώ να αντιπαρέλθω και με αυτά που οφείλουμε όλοι εδώ να συζητάμε, να γνωρίζουμε, να αναγνωρίζουμε και να αντιμετωπίζουμε.

Η Πλεύση Ελευθερίας είναι πλήρως δικαιωμένη για την εντατική πρωτοβουλία της και προσωπικά αισθάνομαι μεγάλη ανακούφιση για την εντατική πρωτοβουλία που ανέλαβα για να αποτραπεί η κυβερνητική επιχείρηση να αντικατασταθεί ο Συνήγορος του Πολίτη. Από τον Ιούλιο, στον Σεπτέμβριο, στον Οκτώβριο με λυσσώδη τρόπο ο κ. Μητσοτάκης προσπάθησε να αντικαταστήσει τον Συνήγορο του Πολίτη εν μέσω της έρευνάς του για το ναυάγιο της Πύλου. Και σήμερα γνωρίζουμε γιατί, άλλα ήδη και τότε γνωρίζαμε γιατί. Ο Συνήγορος του Πολίτη είναι εκείνο το θεσμικό πρόσωπο, η Ανεξάρτητη Αρχή που αποτελεί την καταφυγή και την υπεράσπιση του πολίτη έναντι της αυθαιρεσίας, έναντι της αστυνομικής βίας, έναντι της παραβίασης των δικαιωμάτων του, έναντι της παραβίασης της αξιοπρέπειας και του πυρήνα της ύπαρξής του. Ο Συνήγορος του Πολίτη εξέδωσε προχθές ένα ιστορικό πόρισμα, ένα πόρισμα κόλαφο για το ναυάγιο της Πύλου. Στο ναυάγιο της Πύλου ξέρετε χάθηκαν εξακόσιες πενήντα ανθρώπινες ζωές. Εξακόσιοι πενήντα άνθρωποι υπολογίζεται ότι έχασαν τη ζωή τους στη θάλασσά μας, υπό την επίβλεψη του Λιμενικού και ενώ είχαν επιληφθεί οι αρχές της χώρας.

Αυτά που διαπιστώνονται είναι ανατριχιαστικά, είναι συγκλονιστικά και όσο συζητάμε την υπόθεση του εγκλήματος των Τεμπών τόσο καθίσταται ακόμη πιο ορατό πως αυτή η Κυβέρνηση είναι η κυβέρνηση της συγκάλυψης, είναι η κυβέρνηση που κάνει δυστυχώς τη βρώμικη δουλειά, που βάζει πλάτη σε εκείνους που παρανομούν, ακόμα και σε βάρος της ανθρώπινης ζωής.

Θα καταθέσω στα Πρακτικά το αίτημά μας, το οποίο έχει πρωτοκολληθεί στις 30 Οκτωβρίου του 2024. Αίτημα προς τον Πρόεδρο της Επιτροπής Θεσμών και Διαφάνειας κ. Αθανάσιο Μπούρα. Ζητώ να συνεδριάσει η Επιτροπή Θεσμών και Διαφάνειας, να κληθεί σε ακρόαση ο Συνήγορος του Πολίτη για την ενημέρωση της Επιτροπής Θεσμών και Διαφάνειας της Βουλής. Από 30 Οκτωβρίου, επίσημο αίτημα, δεν έχει απαντηθεί και από αρχής της Κοινοβουλευτικής Περιόδου ο Συνήγορος του Πολίτη που ερευνά και πάμπολλα περιστατικά αστυνομικής βίας σε βάρος πολιτών, σε συγκεντρώσεις και παραβίασης του δικαιώματος στη συνάθροιση δεν έχει προσκληθεί, όπως θεσμικά οφείλει η Βουλή να πράξει, για ακρόαση, για τα πορίσματά του, για τις εργασίες του, για τις έρευνές του.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Στο δελτίο Τύπου που εξέδωσε ο Συνήγορος του Πολίτη προχθές αναφέρει ονειδιστικά γεγονότα, τα οποία παραπέμπουν σε ενέργειες συγκάλυψης και από πλευράς κρατικών οργάνων και από πλευράς δυστυχώς και της Κυβέρνησης. Η Ανεξάρτητη Αρχή αποφάσισε να προβεί σε ιδία έρευνα, με την ειδική αρμοδιότητα του Εθνικού Μηχανισμού Διερεύνησης Περιστατικών Αυθαιρεσίας τον Νοέμβριο του 2023 σε συνέχεια της ρητής άρνησης πειθαρχικής διερεύνησης από το Λιμενικό Σώμα. Παρεμβαίνει η Ανεξάρτητη Αρχή γιατί το Λιμενικό Σώμα αρνείται να κάνει πειθαρχικό έλεγχο. Ο Συνήγορος του Πολίτη μιλάει για σαφείς ενδείξεις, για οκτώ ανώτερους αξιωματικούς του Λιμενικού Σώματος και της Ελληνικής Ακτοφυλακής ως προς την εκ μέρους τους γνώση και παράβλεψη του κινδύνου για τη ζωή, την υγεία, τη σωματική ακεραιότητα των επιβαινόντων αλλοδαπών στο αλιευτικό Adriana οι οποίοι κρίνονται ελεγκτέοι για θανατηφόρα έκθεση, καθώς και για έκθεση σε κίνδυνο ζωής, υγείας και σωματικής ακεραιότητας των επιβαινόντων στο αλιευτικό Adriana, κατά το άρθρο 306 του Ποινικού Κώδικα. Μιλούμε για εκατόν τέσσερις επιζώντες, για επτακόσιους πενήντα επιβαίνοντες και για ογδόντα δύο μόνον σορούς που έχουν περισυλλεγεί.

Από το δελτίο Τύπου καταγράφεται ότι εν προκειμένω κρίσιμα αποδεικτικά στοιχεία δεν γνωστοποιήθηκαν στην Αρχή, παρά τα σχετικά αιτήματά της, ιδίως τα δεδομένα από το κινητό τηλέφωνο του πλοιάρχου του Λιμενικού Σώματος του σκάφους αυτού τα οποία διαθέτει το Ναυτοδικείο Πειραιά και όλες οι συνομιλίες του πλοιάρχου μέχρι την ανατροπή του αλιευτικού για τις οποίες το Λιμενικό Σώμα, η Ελληνική Ακτοφυλακή, ενημέρωσε -για ακούστε και πείτε μου αν σας θυμίζει κάτι την ώρα που συζητάμε τη συγκάλυψη στο έγκλημα των Τεμπών- ότι δεν κατεγράφησαν ψηφιακά, παρά τις περί του αντιθέτου προβλεπόμενες διατάξεις. Ομοίως δεν τέθηκε υπ’ όψιν της Αρχής το καταγραφικό υλικό από τις κάμερες του σκάφους του Λιμενικού Σώματος για το οποίο η ενημέρωση του Λιμενικού Σώματος ήταν ότι ήταν εκτός λειτουργίας λόγω βλάβης. Η αξιολόγηση του ανωτέρω αποδεικτικού υλικού κρίνεται καθοριστική για τη θεμελίωση ευθυνών για πρόκληση ναυαγίου.

Το πόρισμα της Ανεξάρτητης Αρχής διαβιβάστηκε στον Υπουργό Ναυτιλίας και Νησιωτικής Πολιτικής για την εκ μέρους του άσκηση πειθαρχικής δικαιοδοσίας και παράλληλα στην αρμόδια εισαγγελική αρχή του Ναυτοδικείου Πειραιά για την αξιολόγηση της αντικειμενικής και υποκειμενικής υπόστασης των σχετικών ποινικών αδικημάτων.

Ο Συνήγορος υπενθύμισε ότι το Ευρωπαϊκό Δικαστήριο Δικαιωμάτων του Ανθρώπου έχει κατ’ επανάληψη διαπιστώσει ότι οι προσπάθειες των ελληνικών αρχών δεν επικεντρώνονται επαρκώς και καταλλήλως στη ζωή, στην προστασία της ανθρώπινης ζωής, την κορυφαία υποχρέωση κάθε κράτους, το κορυφαίο δικαίωμα κάθε ανθρώπου.

Δεν μπορεί στη χώρα αυτή, «του πάμε κι όπου βγει», να χάνονται οι βιντεοσκοπήσεις, να μην λειτουργούν οι κάμερες, να μην υπάρχουν καταγραφές των συνομιλιών. Δεν μπορεί στη χώρα αυτή η αυθαιρεσία να αμείβεται.

Καταθέτω στα Πρακτικά το δελτίο τύπου του Συνηγόρου του Πολίτη.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν δελτίο Τύπου, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και θα καταθέσω στα Πρακτικά τη μνημειώδη και οργιώδη και ντροπιαστική απάντηση του Υπουργείου Ναυτιλίας με το οποίο επιτίθεται στον Συνήγορο του Πολίτη.

Αντί να πει το κράτος: «Είναι πάρα πολύ σοβαρά τα πορίσματα της ανεξάρτητης αρχής, θα ερευνήσουμε, θα διατάξουμε τα νόμιμα» επιτίθεται στον Συνήγορο του Πολίτη. Του καταλογίζει ότι συστηματικά τάσσεται υπέρ εκείνων των ισχυρισμών που αμφισβητούν την ορθή άσκηση των αρμοδιοτήτων του Λιμενικού Σώματος. Του καταλογίζει αναρμοδιότητα. Του λέει ότι έχει πολιτικά κίνητρα. Μα τι παράδειγμα είναι αυτό; Τι Κυβέρνηση είναι αυτή; Τι Κυβέρνηση είναι αυτή που κατατίθεται πόρισμα εκατόν σαράντα οκτώ σελίδων από την Ανεξάρτητη Αρχή για ένα σοβαρότατο γεγονός που στοίχισε τη ζωή σε τόσους ανθρώπους και επιτίθεται ο Υπουργός;

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Είναι ο ίδιος Υπουργός που λένε ότι θα παραιτηθεί από Υπουργός για να πάει να γίνει υποψήφιος Πρόεδρος της Δημοκρατίας στην Κύπρο. Να έχουμε Τασούλα δηλαδή από τη μια και Στυλιανίδη από την άλλη να μας διδάσκουν τη συγκάλυψη ως υπόδειγμα. Είναι ο ίδιος Υπουργός που ήρθε από αυτό εδώ το Βήμα και είπε ότι η μισή Κύπρος είναι τουρκική και ήμουν εδώ και αντέδρασα. Ο ίδιος Υπουργός που είπε ότι η μισή Κύπρος είναι τουρκική, ο ίδιος Υπουργός καταγγέλλει τον Συνήγορο του Πολίτη που διαφυλάσσει την ανθρώπινη ζωή.

Είναι πραγματικά ντροπιαστικό και προκλητικό, όπως είναι ντροπιαστικό και προκλητικό την ίδια ώρα η Επιτροπή Θεσμών και Διαφάνειας της Βουλής να συνεδριάζει σχεδόν εν κρυπτώ για να διορίσει άρον-άρον τον Διοικητή της Υπηρεσίας Εσωτερικών Υποθέσεων Σωμάτων Ασφαλείας -άρον-άρον, δεν ήρθε καν ο κ. Χρυσοχοΐδης- την ώρα που μαίνονται τόσα σοβαρά ζητήματα.

Καταθέτω στα Πρακτικά την πρόχειρη εντελώς πρόσκληση που μας εστάλη με ένα υποτυπώδες βιογραφικό ενός ανθρώπου που ήρθε στην Επιτροπή Θεσμών και Διαφάνειας και του έκανε νόημα ο Προεδρεύων να μην μου απαντήσει στις ερωτήσεις μου και υποτάχθηκε στο νόημα να μην απαντήσει στις ερωτήσεις μου.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτός ο αξιωματικός πώς θα αντισταθεί σε πιέσεις; Πώς καλείται να πράξει το καθήκον του σε μείζονες υποθέσεις διαφθοράς;

Και έρχομαι στην υπόθεση των Τεμπών που μας ταλανίζει, μας υποχρεώνει και μας οδηγεί στο να ζητούμε ανυποχώρητα και επίμονα δικαιοσύνη. Ειπώθηκαν πολλά. Εγώ το μόνο που θα ήθελα στο στάδιο αυτό να πω είναι ότι υπάρχουν όρια στα ψέματα της Κυβέρνησης κι αυτά τα όρια τα θέτει η αλήθεια.

Η δικογραφία που εμφανίζεται ως δήθεν συμπληρωματική, που δεν έπρεπε τάχα να ανακοινωθεί, είχε φύγει από τη Λάρισα ξέρετε πότε; Στις 15 Ιουλίου 2024.

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχει φύγει από την Εισαγγελία του Αρείου Πάγου ξέρετε πότε; Στις 26 Ιουλίου 2024.

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Φεύγει από την Αλεξάνδρας, την Εισαγγελία του Αρείου Πάγου, στις 26 και φτάνει στο Υπουργείο Δικαιοσύνης στις 29. Από Αλεξάνδρας για Μεσογείων κάνει τρεις μέρες.

**ΑΛΕΞΑΝΔΡΟΣ ΚΑΖΑΜΙΑΣ:** Είχε κίνηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και με κίνηση, κύριε Καζαμία, και με χελώνα και με περιστέρι θα είχε φτάσει πολύ νωρίτερα.

Φεύγει από το Υπουργείο Δικαιοσύνης στη Μεσογείων στις 06-08-2024. Γιατί; Γιατί ενώ φτάνει στον Υπουργό Δικαιοσύνης στις 29 κάνει άλλες οκτώ μέρες να φύγει από τα χέρια του; Μα, για να κλείσει η Βουλή. Και από τις 6 Αυγούστου που φεύγει, μην τυχόν και είναι κανένας Βουλευτής ή καμία Αρχηγός που ξέμεινε πίσω και την πάρει είδηση. Πότε πρωτοκολλήθηκε στη Βουλή των Ελλήνων; Στις 9 Αυγούστου 2024.

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν ανακοινώθηκε ποτέ στην Ολομέλεια. Αντίθετα, με τη ρητή πρόβλεψη του Κανονισμού της Βουλής που λέει ότι όλα τα στοιχεία που διαβιβάζονται στη Βουλή για κυβερνητικές ευθύνες, όλα τα στοιχεία, ανακοινώνονται στην Ολομέλεια από τον Πρόεδρο. Δεν υπάρχει καμία διάκριση. Όλα τα υπόλοιπα είναι επινοήσεις μιας ένοχης Κυβέρνησης που θέλει να κρύψει ότι αυτή η δικογραφία είχε μέσα μία κατάθεση, και περισσότερες, αλλά ειδικότερα μία κατάθεση αστυνομικού, του κ. Βασιλείου Βλαχογιάννη, ο οποίος αναφέρεται ειδικότερα στο ότι ο ίδιος αντέλεξε στο μπάζωμα και αναφέρει ονόματα που διενήργησαν το μπάζωμα.

Κύριε Καπετάνε, είστε και Λαρισαίος, οπότε τα ξέρετε τα ονόματα αυτά: Αγοραστός, ο παντοδύναμος Περιφερειάρχης, κολλητός του Μητσοτάκη. Τριαντόπουλος, Υφυπουργός παρά τω Πρωθυπουργώ, μακρύ χέρι του Μητσοτάκη. Χαρακόπουλος, για δείτε, ακούγεται για πρώτη φορά. Ο αστυνομικός που έκανε τη βρώμικη δουλειά συμβαίνει να είναι αδερφός στελέχους σας Βουλευτή και πρώην Υπουργού σας.

Μας κοροϊδεύετε; Έχει γίνει το μπάζωμα και έχουν γίνει όλα υπό την υψηλή εποπτεία και ευθύνη των δικών σας στελεχών και παριστάνει ο Πρωθυπουργός τον παραπλανημένο. Και ο κ. Χαρακόπουλος πριν από λίγες ημέρες, εάν δεν κάνω λάθος, προήχθη σε ταξίαρχο. Ο Βλαχογιάννης που φέρεται να αντιστάθηκε «μπήκε στο ψυγείο». Έτσι είναι.

Το καταθέτω στα Πρακτικά από τη δικογραφία την οποία φωτογράφησα με το κινητό μου, αφού δεν δίνονται αντίγραφα σ’ αυτά που υποτίθεται ότι έχουμε όλοι πρόσβαση.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Θα καταθέτω στα Πρακτικά, επίσης, γιατί έχει μεγάλη σημασία, το πρώτο αίτημα που έκανα στην εξεταστική επιτροπή και την πρώτη μου παρέμβαση, στην οποία εν συνεχεία με εξαιρέσατε, και λέω τα εξής: «Θα πρέπει να διαβιβαστούν από τον Πρόεδρο της Βουλής όλες οι ποινικές δικογραφίες που βρίσκονται στην Ειδική Γραμματεία και αφορούν το έγκλημα των Τεμπών. Υπάρχουν αυτές που διαβιβάστηκαν από τον Ευρωπαίο εισαγγελέα, αλλά υπάρχουν και άλλες. Υπάρχουν αιτήματα των συγγενών. Υπάρχει, λοιπόν, ένα πλουσιότατο υλικό, το οποίο ήδη βρίσκεται στα χέρια του κ. Τασούλα και οφείλει αντί να το κρατάει στο συρτάρι να το διαβιβάσει στην επιτροπή μας».

Το καταθέτω στα Πρακτικά.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πότε τα διαβίβασε ο κ. Τασούλας στην Εξεταστική Επιτροπή; Θα το πω αθλητικά: ποτέ, ποτέ, ποτέ! Όλα γίνανε για να μην διαβιβαστούν οι δικογραφίες, για να μην φωτιστούν τα στοιχεία. Και από εκείνα τα οποία είπε ο κ. Βορίδης στην Ολομέλεια και ο κ. Πλεύρης, προκύπτει ότι είναι περισσότερες της μίας οι ποινικές δικογραφίες που δεν έχουν ανακοινωθεί στην Ολομέλεια, κατά παράβαση του καθήκοντος του κ. Τασούλα, και, κατά καταστρατήγηση όλων των κανονισμών και κανόνων, και του Κανονισμού της Βουλής, αλλά και του καθήκοντός μας για διαφάνεια.

Είναι ανοιχτό το αίτημά μου προς τον Πρόεδρο της Βουλής να διαβιβάσει αυτές τις δικογραφίες, τις κρυπτόμενες, προς την Επιτροπή Θεσμών και Διαφάνειας της Βουλής. Και καλώ όλα τα κόμματα της Αντιπολίτευσης να στηρίξουν αυτό το αίτημα. Είναι ανοιχτό το αίτημα των συγγενών, και αναπάντητο, να τους χορηγηθούν αντίγραφα και στοιχεία για τις ποινικές αυτές δικογραφίες. Είναι εκκρεμές εδώ και πολλές ημέρες το αίτημά μου να μου χορηγηθεί κατάλογος των ποινικών δικογραφιών. Ούτε αυτό έχει χορηγηθεί. Και βεβαίως είναι επιτακτικό η Βουλή να αρθεί στο ύψος της ευθύνης της και να αποδώσει την αλήθεια, αντί να δίνει μια εικόνα συγκάλυψης, κρυψίνοιας, απόκρυψης και τελικά καταστρατήγησης του δικαιώματος του ελληνικού λαού για αλήθεια.

Δεν θα πω περισσότερα στο σημείο αυτό, παρά μόνον ότι μετά τη χθεσινή μου τρίωρη ενημέρωση από τον Εφέτη Ειδικό Ανακριτή για την υπόθεση των Τεμπών, αύριο θα παραλάβουν από εμένα ειδική πρόσκληση όλοι οι Αρχηγοί της Αντιπολίτευσης για να τους ενημερώσω και για να συντονιστούμε. Διότι το καθήκον σε αυτήν την ιστορική συγκυρία δεν είναι πολιτικό, δεν είναι κομματικό, είναι πολιτικό, κοινωνικό, δικαιοπολιτικό, συναρτάται άμεσα με τη δικαιοσύνη και την αλήθεια, και ουδείς δικαιούται να αποδρά ή να εκφεύγει του καθήκοντος αυτού. Και είμαι σίγουρη ότι ουδείς θα επιχειρήσει να το πράξει.

Ο κ. Τασούλας θα πρέπει να αποσυρθεί. Έπρεπε από μόνος του να το έχει κάνει. Και θα πρέπει ο κ. Μητσοτάκης να τον αποσύρει φυσικά από υποψήφιο Πρόεδρο της Δημοκρατίας. Έχει διαπράξει υπεξαγωγή εγγράφων και σοβαρότερες πράξεις για τη συγκάλυψη του εγκλήματος των Τεμπών.

Έρχομαι τώρα στα πιο θετικά. Και, κάνοντας τη μετάβαση στο δεύτερο μέρος της ομιλίας μου, θα ήθελα να υπενθυμίσω ότι η Πλεύση Ελευθερίας, και εγώ προσωπικά, δεν έχουμε ποτέ διστάσει να βγούμε μπροστά και να υπερασπιστούμε και πολιτικούς αντιπάλους, να πούμε ποιο είναι το δίκαιο, και φυσικά όταν υπάρχει μια άδικη επίθεση να τοποθετηθούμε. Αυτό είναι το δικό μας παράδειγμα. Αυτή είναι η δική μας πολιτική παρακαταθήκη. Και έτσι θα συνεχίσουμε να πορευόμαστε.

Με έχετε δει να υπερασπίζομαι την Υπουργό Κοινωνικής Συνοχής και Οικογένειας, την κ. Ζαχαράκη, όταν υπέστη ανοίκεια επίθεση: πώς τολμά μια γυναίκα στη δική μου ηλικία -είμαστε η ίδια σειρά με την κ. Ζαχαράκη- να αναλαμβάνει Υπουργείο Κοινωνικής Συνοχής και Οικογένειας, όντας άγαμη και άτεκνη. Βγήκα μπροστά και την υπερασπίστηκα. Και θα έπρεπε να κάνετε το ίδιο όταν υφίστανται επιθέσεις γυναίκες για σεξιστικούς λόγους από άλλα κόμματα. Με έχετε δει να βγαίνω μπροστά και να υπερασπίζομαι την συνεργάτιδα του κ. Άδωνι Γεωργιάδη που δέχθηκε ανοίκειο προπηλακισμό και επίθεση από Βουλευτή της αντιπολίτευσης, τον κ. Πολάκη. Δεν δίστασα στιγμή να το κάνω γιατί ξέρω ποιο είναι το δίκαιο.

Και σε αυτό το χρονικό σημείο θα ήθελα να πω, επειδή ενημερώθηκα για μια εντελώς ανοίκεια με σεξιστικούς και ομοφοβικούς υπαινιγμούς και συνολικά προβληματική επίθεση που δέχθηκε ο Υφυπουργός Πολιτισμού κ. Φωτήλας, θα ήθελα να πω ότι εμείς είμαστε απέναντι σε όποιον εργαλειοποιεί τέτοιου είδους επιθέσεις έναντι οποιουδήποτε προσώπου. Έκαναν δηλώσεις ήδη και ο εισηγητής μας ο Διαμαντής ο Καραναστάσης και ο Βουλευτής μας ο Σπύρος Μπιμπίλας. Και θα ήθελα με τον πιο απερίφραστο τρόπο να πω ότι τέτοιου είδους επιθέσεις, που δεν έχουν καμία σχέση με κριτική, που περιφέρουν δηλητηριώδεις υπαινιγμούς και επιχειρούν τελικά να διαχωρίσουν τους ανθρώπους και τους καλλιτέχνες, δεν πρέπει να είναι ανεκτές. Και σας καλώ να υπερασπιστείτε και εσείς το δικό σας στέλεχος απέναντι σε μια τέτοια επίθεση.

Εμείς πάντως θα είμαστε πάντα σε αυτές τις περιπτώσεις παρεμβατικοί. Δεν θα κάνουμε ποτέ ότι δεν καταλάβαμε, ούτε ότι μας ξέφυγε και δεν το είδαμε. Και θα ήταν σημαντικό να χτίζαμε όλοι μαζί ένα τέτοιο παράδειγμα, ιδίως σε μια εποχή που επανέρχονται εφιαλτικές προοπτικές, ένας Τραμπ με έναν Ίλον Μασκ που χαιρετίζει φασιστικά, ναζιστικά, επιδεικτικά, που σπέρνει τον τρόμο στην κοινότητα ΛΟΑΤΚΙ+, που σπέρνει τον τρόμο στους μετανάστες, στις γυναίκες και που ανακοίνωσε θρασύτητα ότι θα κάνει real estate στη Γάζα. Περιμένω ποια θα είναι η αντίδραση της ελληνικής Κυβέρνησης. Και δεν πρόκειται φυσικά εμείς τουλάχιστον, αυτό να το αφήσουμε αναπάντητο.

Και τώρα, κύριε Υπουργέ, έρχομαι στο νομοσχέδιο γιατί είναι σημαντικό για εμάς να παρωθήσουμε την Κυβέρνηση στα πεδία όπου διακρίνουμε ότι υπάρχει αυτό το περιθώριο να ληφθούν θετικές πρωτοβουλίες, και ο αθλητισμός είναι ένα τέτοιο πεδίο. Το έχουμε ξανακάνει, έχουμε στηρίξει το νομοσχέδιο κατά της αθλητικής βίας. Έχουμε κριτική για την εφαρμογή του, και βεβαίως θα πρέπει να επανέλθουμε, διότι η έννοια της στήριξης δεν είναι ούτε στιγμιαία, ούτε συμβολική, μας ενδιαφέρει πώς εφαρμόζονται τα νομοσχέδια. Μας ενδιαφέρει και πώς ενθαρρύνεται και πώς ενσωματώνεται ο αθλητισμός στην κοινωνική ζωή και πώς ενθαρρύνονται τα παιδιά να αθλούνται, αλλά και πώς υποστηρίζονται οι αθλητές μας.

Ο εισηγητής μας στην επιτροπή, νομίζω ότι σας έδωσε το δικό του δείγμα γραφής. Είναι και ιδιαίτερος ο τρόπος με τον οποίο τοποθετείται, πολύ ανθρώπινος και πηγαίος, αυθεντικός, για αυτά που μπορούμε πράγματι να κάνουμε και γι’ αυτά που μας πονάνε, και για το αν πράγματι μπορούμε να κάνουμε κάτι. Νομίζω ότι στον αθλητισμό μπορούμε. Και εμείς θέλουμε να πιέσουμε, να πιέσετε, και να επιτύχουμε να υπάρξει μεγαλύτερος προϋπολογισμός για τον αθλητισμό, να υπάρξει μεγαλύτερη δυνατότητα στήριξης των αθλητών μας, να υπάρξει πραγματική μέριμνα για τις αθλητικές εγκαταστάσεις.

Είναι σοκαριστική η κατάσταση αθλητικών εγκαταστάσεων που έχουν υπάρξει εμβληματικές -τα ανέφερε ο Διαμαντής ο Καραναστάσης στην εισήγησή και εδώ και στην επιτροπή- και είναι σημαντικό ότι το νομοσχέδιο περιέχει διατάξεις που κάποιους από αυτούς τους χώρους τους βελτιώνει. Πρέπει να γίνουν και άλλα. Δεν θα σταματήσουμε εκεί. Είναι σημαντικό οι αθλητικές εγκαταστάσεις για τις οποίες έχουν δαπανηθεί υψηλά κονδύλια, να συνεχίσουν να έχουν αθλητική χρήση και να μην μετατρέπονται τα αθλητικά ακίνητα -τα περίφημα ολυμπιακά ακίνητα και άλλες αθλητικές εγκαταστάσεις- σε άλλου είδους δημόσια κτίρια, ακόμη και σε γραφεία. Δεν είναι κέρδος ένα αθλητικό κτίριο να γίνεται γραφεία ή να γίνεται οτιδήποτε άλλο ή και να ρημάζει. Εμείς είμαστε εκείνοι που θα το λέμε. Είναι εξαιρετικά σημαντικό, σας το λέω.

Κύριε Υπουργέ, είμαι ο άνθρωπος που βρίσκομαι νομίζω σε προσωπική επαφή με πάρα πολλούς αθλητές μας και με Ολυμπιονίκες μας και με πρωταθλητές και πρωταθλήτριες, και βιώνω τον αγώνα που δίνουν, την αγάπη τους για τη χώρα και όσα έχουν στερηθεί. Διότι, στερούνται πάρα πολλά οι άνθρωποι που τους δοξάζουμε στο αεροδρόμιο και τους περιμένει ο κόσμος και εισπράττει ανάταση και χαίρεται και καμαρώνει και έχει υπερηφάνεια από τις διακρίσεις τους.

Οι άνθρωποι αυτοί όχι συχνά, αλλά σε όλες τις περιπτώσεις, έχουν φτύσει αίμα για να φτάσουν εκεί και πάρα πολλοί έχουνε υπερπηδήσει μη αθλητικά εμπόδια για να φτάσουν εκεί, από ματαιώσεις της τελευταίας στιγμής, σε αποστολές χωρίς ανάλογη στήριξη, χωρίς φυσιοθεραπευτή, χωρίς γιατρό, σε απόσυρση της οικονομικής στήριξης. Πάρα πολλοί διακεκριμένοι αθλητές μας ψάχνουν χορηγούς για να μπορέσουν να υποστηρίξουν τη συνέχιση της αγωνιστικής τους καριέρας.

Αυτό δεν επιτρέπεται η Ελλάδα να το επιφυλάσσει στα παιδιά της και στους αθλητές της. Κι επειδή έχετε δεσμευθεί ότι θα προσπαθήσετε, το ΝΑΙ που λέμε επί της αρχής στο νομοσχέδιο έχει και αυτή την έννοια, ότι θέλουμε να σας στηρίξουμε στο να δεσμευθείτε περισσότερο και να πράξετε περισσότερα.

Τη Δευτέρα, προχθές μόλις, υπερασπιζόμουν στα Δικαστήρια της Ευελπίδων δύο κορυφαίες αθλήτριες μας, κορυφαίες παγκόσμιες πρωταθλήτριες, την Αννέτα Κυρίδου και τη Δήμητρα Τσαμοπούλου. Είναι παγκόσμιες πρωταθλήτριες στην κωπηλασία που δέχτηκαν κακοποιητικότατη μεταχείριση από την ομοσπονδία τους και αυτήν τη στιγμή και οι δυο τους βρίσκονται στην Αμερική και η μία αγωνίζεται πια με τα χρώματα της Αμερικής, διότι την πέταξε έξω η Ελλάδα.

Κι ας πάμε να ρωτήσουμε εμβληματικούς αθλητές μας, όπως τον Νίκο τον Κακλαμανάκη, έναν άνθρωπο που τον έχουμε καλέσει εδώ στη Βουλή -τον είχε καλέσει ο προκάτοχός σας κ. Αυγενάκης-, ο οποίος κατέθεσε εμπειρία ζωής για τα εμπόδια που συνάντησε. Ένα αστέρι της ιστιοπλοΐας! Όλη αυτή η εμπειρία ζωής που καταγγέλλει τη διαφθορά, καταγγέλλει τα εμπόδια τα μη αθλητικά, πώς αξιοποιήθηκε; Δεν αξιοποιήθηκε.

Ποιο είναι το απόσταγμα, λοιπόν; Το απόσταγμα είναι ότι πρέπει να ακούσουμε περισσότερο τους αθλητές μας και ότι πρέπει τους διακεκριμένους αθλητές μας, αλλά και συνολικά τους αθλητές μας, να τους καλέσουμε. Εμείς το προτείνουμε αυτό και είναι κάτι που μπορείτε άμεσα να το δεχθείτε. Δεν χρειάζεται ούτε νομοτεχνική βελτίωση. Να γίνει μία ακρόαση στην Επιτροπή Μορφωτικών Υποθέσεων με όλους τους διακεκριμένους αθλητές, όχι για να τους βραβεύσουμε, όχι για να βγάλουμε σέλφι μαζί τους, όχι για να τους χειροκροτήσουμε, αλλά για να τους ακούσουμε.

Ας ακούσει η πολιτεία τι έχει να πει η Άννα Κορακάκη για το πώς προπονήθηκε, μια αθλήτρια η οποία έχει περιγράψει τα εμπόδια τα οποία χρειάστηκε να υπερβεί, και η Ευαγγελία Πλατανιώτη, ένα κορυφαίο αστέρι που έχει διακριθεί και είναι παγκόσμια πρωταθλήτρια στο τεχνικό σόλο της καλλιτεχνικής κολύμβησης.

Κατά το νομοσχέδιο και κατά τη συνθήκη, μέχρι στιγμής, δεν αναγνωρίζεται αυτό από την πολιτεία. Θα το αναγνωρίσετε;

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Αυτό αναγνωρίστηκε στην Ολυμπιάδα. Βγήκε έκτη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Επειδή είναι έκτη στην Ολυμπιάδα κι επειδή κάνατε αυτήν την πολύ θετική ρύθμιση να επιστρέψει μέχρι ενός σημείου η προϋπόθεση των επιβράβευσαν στον έκτο των Ολυμπιακών Αγώνων. Εμείς ζητάμε στον όγδοο, όπως είναι και οι κανόνες της Διεθνούς Ολυμπιακής Επιτροπής. Μέχρι τον όγδοο θεωρούνται Ολυμπιονίκες και διακεκριμένοι. Αυτό είναι που πρέπει να γίνει και γι’ αυτό σας ζητούμε να δεσμευτείτε ότι θα γίνει.

Αλλά να δεσμευτείτε και ότι διακεκριμένοι αθλητές μας δεν θα πασχίζουν με άνισους όρους. Διότι αν ρωτήσουμε αυτούς τους αθλητές ο αντίστοιχος από μια άλλη χώρα, τι διευκολύνσεις έχει από την πατρίδα του -τι διευκολύνσεις έχει η αντίστοιχη Πλατανιώτη από τη Γαλλία ή από την Αγγλία;-, θα δείτε ότι έχουν πολύ σοβαρότερες διευκολύνσεις. Και το να μην παρέχει το ελληνικό κράτος εκείνες τις εγγυήσεις που θα απελευθερώσουν τους αθλητές μας να αγωνίζονται χωρίς να αγωνιούν για τα αυτονόητα, είναι μια αυτοϋπονόμευση.

Το να το κάνετε, κύριε Υπουργέ, έστω να δεσμευθείτε σήμερα ότι θα το επιδιώξετε και θα το επιδιώξουμε μαζί κι εμείς και θα φωνάξουμε και θα πιέσουμε, είναι κάτι πολύ σημαντικό.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, πόσο χρόνο χρειάζεστε ακόμη;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Το πολύ δέκα λεπτά.

**ΠΡΟΕΔΡΕΥΩΝ (Βασίλειος Βιλιάρδος):** Όχι δέκα λεπτά, κυρία Πρόεδρε. Αποκλείεται.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λίγο θα χρειαστώ. Μην ανησυχείτε!

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, κλείστε πιο γρήγορα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είμαστε, λοιπόν, υπέρ εκείνων των διατάξεων που ενισχύουν τον κοινωνικό αθλητισμό και ενισχύουν την προσβασιμότητα. Έχετε τέτοιες διατάξεις και για τα άτομα με αναπηρία και για τους προπονητές με αναπηρία. Πρέπει να γίνουν πράξη περισσότερες πρόνοιες.

Σας το υπενθύμισε και ο εισηγητής μας, σας το υπενθυμίζω κι εγώ, ότι φέτος διεξάγονται οι Ολυμπιακοί των Κωφών, οι Deaflympics. Είναι σημαντικό και αυτό να το στηρίξετε και όχι εκ των υστέρων μόνο να επιβραβεύσουμε τους ανθρώπους. Με την κοινότητα των κωφών και βαρήκοων ανθρώπων που έχει πολλούς σημαντικούς αθλητές, είμαστε σε συνεχή επαφή και στην εκδήλωση της πίτας τους που κάνανε το Σάββατο, μου θύμισαν και το γεγονός των Deaflympics.

Έρχομαι τώρα, κύριε Υπουργέ, στο ζήτημα των ομοσπονδιών, για να πω ότι θα πρέπει να υπάρξει πολύ μεγαλύτερη διαφάνεια στις ομοσπονδίες και κυρίως θα πρέπει να υπάρχει εγγύηση ότι οι ομοσπονδίες λειτουργούν υπέρ των αθλητών. Εμείς είμαστε υπέρ εκείνων των διατάξεων που απελευθερώνουν και ενισχύουν τους αθλητές και όχι τις ομοσπονδίες καθαυτές ως μικρές μονάδες αθλητικής εξουσίας.

Δεν θα ψηφίσουμε -και έχουμε ισχυρή αντίρρηση- τις διατάξεις που αφορούν τον μηχανοκίνητο αθλητισμό. Και από άποψη αρχής δεν είναι λογικό ο κρίνων με τον κρινόμενο, ο διαιτητής με τον αγωνιζόμενο, να συμμετέχουν στην ίδια συλλογικότητα.

Καταθέτω στα Πρακτικά και την μαζική υπογεγραμμένη επιστολή, που έχει σταλεί και σε εσάς από τους αθλητές του μηχανοκίνητου αθλητισμού.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Όμως και χωρίς αυτή την επισήμανση των ενδιαφερόμενων, είναι ένα θέμα αρχής και εγώ στα θέματα αρχής είμαι πάντοτε πάρα πολύ αυστηρή. Όταν ήμουν Πρόεδρος της Βουλής αρνήθηκα και δεν ψήφισα την τροπολογία του τότε Υπουργού Αθλητισμού του κ. Κοντονή που αποφάσισε ότι η ΕΠΟ θα διορίζει τους αθλητικούς δικαστές. Δεν είναι ποτέ δυνατόν η ομοσπονδία να διορίζει δικαστές και να λέμε ότι σε αυτό υπάρχει διαφάνεια. Τα λέω λοιπόν με μεγάλη αγωνία και με δικαιοσύνη και με αυστηρότητα.

Ως προς το άρθρο 7 έχετε θεσμοθετήσει τη Διαρκή Επιτροπή Ασφάλειας και Ευημερίας στον αθλητισμό. Το θεωρούμε κάτι θετικό, αλλά θέλουμε οπωσδήποτε να εκπροσωπούνται στην επιτροπή αυτή και οι αθλητές. Έχει εκπροσώπους θεσμικούς, αλλά όχι αθλητές. Είναι πάρα πολύ σημαντικό να εκπροσωπούνται σε αυτήν την επιτροπή οι αθλητές.

Ως προς το άρθρο 8, όπου προβλέπεται ο υπεύθυνος ασφάλειας και ευημερίας, αυτό είναι κάτι θετικό, αλλά προβλέπεται να συμβάλλεται με την ομοσπονδία. Αυτό ενέχει κινδύνους, διότι έτσι θα γίνεται υπάλληλος της ομοσπονδίας. Είναι πολύ σημαντικό να έχει έναν εποπτικό ρόλο επιθεωρητή αυτός ο υπεύθυνος και όχι έναν ρόλο υπαλλήλου της ομοσπονδίας, που μπορεί τελικά να καταλήξει ακόμη και διακοσμητικός ή εικονικός, όπως πολλοί υπεύθυνοι ασφαλείας σε πολλές επιχειρήσεις. Γνωρίζουμε πως λειτουργεί αυτό.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ ολοκληρώστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε, ολοκληρώνω.

Ως προς το άρθρο 22 που αφορά την υποχρέωση ανακοίνωσης διώξεων και πράξεων, εκεί έχετε μία πρόβλεψη υποχρέωσης για τον εισαγγελέα και για τον πρόεδρο, αλλά έχετε και για τον γραμματέα των δικαστικών συμβουλίων. Αν θέλετε, κύριε Υπουργέ, σε αυτό δώστε μια βάση. Γενικώς αυτές τις διατάξεις που αφορούν ποινικές και ποινικοδικονομικές προβλέψεις, θα ήταν καλό να τις συζητά η επιτροπή μαζί με την Επιτροπή Δημόσιας Διοίκησης, Δημόσιας Τάξης και Δικαιοσύνης. Δεν μπορεί να επιφορτίσουμε τον υπάλληλο, τον δικαστικό υπάλληλο με την υποχρέωση ανακοίνωσης. Πρέπει να είναι υποχρέωση του λειτουργού και να είναι φυσικά και ο λειτουργός υπόλογος γι’ αυτό. Δεν μπορεί να είναι ο γραμματέας του συμβουλίου. Παρακαλώ αυτό είναι εύκολο να διορθωθεί, γιατί δεν θα είναι λειτουργικό και γιατί στο τέλος θα χτυπάμε το τελευταίο το σαμάρι και τον τελευταίο τροχό της αμάξης.

Είναι για εμάς μεγάλη αγωνία η πάταξη της βίας γύρω από αθλητικές διοργανώσεις και γύρω από αθλητικά γεγονότα. Ήμουν εκείνη η Αρχηγός που έκανα επίκαιρη ερώτηση για τη δολοφονία του Μιχάλη Κατσούρη. Επανέρχομαι στο θέμα της βίας. Είχαμε πολύ πρόσφατα την επέτειο της δολοφονίας του Άλκη Καμπανού.

Είναι πολλά ακόμα αυτά που πρέπει να κάνει η πολιτεία. Μπράβο σας όμως για την πρωτοβουλία να συνεδριάσει η Επιτροπή Μορφωτικών Υποθέσεων με μπλούζες «όχι στη βία» και μπράβο και στα μέλη της Επιτροπής που το δέχθηκαν και έγινε μία ομόψυχη εκδήλωση απέναντι στη βία.

Κλείνω με δύο παρατηρήσεις. Η πρώτη αφορά τον εθελοντισμό. Ο εθελοντισμός είναι κάτι πάρα πολύ σημαντικό…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, έχετε περάσει τα σαράντα λεπτά. Σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε, ολοκληρώνω. Σας είπα κλείνω. Την ώρα που κλείνω με διακόπτετε για να μου πείτε…

**ΠΡΟΕΔΡΕΥΩΝ (Βασίλειος Βιλιάρδος):** Ναι, αλλά είπατε ότι θα αναφερθείτε σε δύο θέματα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κλείνω, είπα, με δύο παρατηρήσεις. Τη μια θα την είχα πει αν δεν με διακόπτατε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι πολύ άχαρο τώρα αυτό που γίνεται, την ώρα μάλιστα που μιλώ για τον εθελοντισμό.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, καταλαβαίνετε ότι έχουμε πάρα πολλούς ομιλητές οι οποίοι περιμένουν τόση ώρα και θα πρέπει να τελειώσουμε σήμερα. Αυτό σας είπα. Άλλες φορές που έχουμε χρόνο, δεν σας λέω ποτέ τίποτα.

Παρακαλώ, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

Ο αθλητικός εθελοντισμός είναι εξαιρετικά σημαντικό εργαλείο για την κοινωνία. Ο εθελοντισμός συνολικότερα είναι κάτι πάρα πολύ σημαντικό. Είναι κινητήρια δύναμη και συνέβαλε καθοριστικά σε πάρα πολλές περιπτώσεις σε πολύ επιτυχή αθλητικά γεγονότα. Αυτό το ξέρουν όλοι οι αθλητές και όλοι οι ασχολούμενοι. Θέλουμε μεγαλύτερη στήριξη του εθελοντισμού, ουσιαστική στήριξή του και όχι λεκτική και συνολικότερα.

Και με αυτό κλείνω. Θέλουμε, κύριε Υπουργέ, η Βουλή, όπως της αναλογεί -που συχνά βραβεύει αθλητές, που συχνά υποδέχεται αθλητές, που συχνά αναφέρεται στις αθλητικές μας επιτυχίες και όλοι οι Αρχηγοί καμαρώνουν όποτε ένας αθλητής τα καταφέρνει. Για ακούστε όμως τι λέει ο Μίλτος Τεντόγλου, τι λέει ο Λευτέρης Πετρούνιας, τι λένε όλοι αυτοί που τους συγχαίρουμε και καμαρώνουμε- να γίνει πραγματική φωνή των αθλητών και να τους υποστηρίξει στο να είναι εκείνα τα πρότυπα που παρακινούν και διακινούν την κοινωνία.

Η Πλεύση Ελευθερίας θα ψηφίσει θετικά επί της αρχής με όλες αυτές τις παρατηρήσεις και με την προσδοκία να κάνετε πολλά περισσότερα στα πεδία που ανέφερα. Θα καταψηφίσουμε αρκετά άρθρα στα οποία αναφέρθηκα και περιμένουμε τις βελτιώσεις που θα φέρετε, προκειμένου ο σκοπός του νομοσχεδίου να υλοποιείται με τα άρθρα και με την εφαρμογή του νομοσχεδίου, γιατί δεν είμαστε ό,τι λέμε αλλά είμαστε ό,τι κάνουμε.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Κύριε Υπουργέ, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Την κανονική σας ομιλία θα κάνετε;

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ναι, δεν έχω μιλήσει. Είμαι από τις 10 το πρωί εδώ, είμαι ο Υπουργός, δεν έχω κάνει ομιλία μέχρι τώρα.

**ΠΡΟΕΔΡΕΥΩΝ (Βασίλειος Βιλιάρδος):** Το έχει δηλώσει πολύ πιο πριν, κύριε Νικητιάδη.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ήρθε η ώρα, τιμώντας και την Πρόεδρο της Πλεύσης Ελευθερίας, μετά την Πρόεδρο να τοποθετηθώ. Πιστέψτε με ότι θα προσπαθήσω να μη σας απογοητεύσω με αυτά που θα πω, να είναι χρήσιμα, να εμπλουτίσουν τις γνώσεις σας σε πράγματα που ίσως δεν γνωρίζετε και να κάνουμε πράξη αυτό το οποίο από την αρχή προσπάθησα.

Κυρία Πρόεδρε, θα ξεκινήσω με αυτό το οποίο στην κατακλείδα της ομιλίας σας αφήσατε να εννοηθεί και το πιστεύετε και το πιστεύω ότι το πιστεύετε και εσείς και ο κ. Καραναστάσης ως εκπρόσωπος του κόμματος, τομεάρχης αθλητισμού, αν δεν κάνω λάθος. Να δούμε μέσα στη Βουλή και να το κάνουμε πράξη αυτό –μια και είναι πολλά αυτά που μας χωρίζουν, αλλά είναι και κάποια που μας ενώνουν- δηλαδή να βρούμε εκείνες τις στιγμές και εκείνο το πλαίσιο το θεσμικό μέσα από το οποίο μπορούμε να ενώσουμε τις δυνάμεις μας, τις σκέψεις μας, τις ιδέες μας, να βάλουμε όλοι λίγο νερό στο κρασί μας και να βρούμε έναν κοινό βηματισμό σε ζητήματα τα οποία μας ενώνουν και ένα από αυτά τα ζητήματα είναι ο αθλητισμός.

Έχετε απέναντί σας έναν άνθρωπο που υπηρέτησε σε δύσκολα χρόνια το Υπουργείο Εργασίας, σε δύσκολες καταστάσεις, με αντιπαραθέσεις, με διαφορετικές προσεγγίσεις. Εδώ και ενάμιση χρόνο που βρίσκομαι τιμητικά στο τιμόνι αυτού του πολύ γεμάτου προκλήσεις και ομορφιά Υπουργείου Αθλητισμού, θέση με την οποία με τίμησε ο Πρωθυπουργός, ο Κυριάκος Μητσοτάκης, δεν σας κρύβω ότι διέκρινα από την αρχή αυτό που νομίζω ότι διαπερνά όλους μας εδώ μέσα, ότι στα ζητήματα του αθλητισμού πρέπει να βάλουμε στην άκρη κομματικές, ιδεολογικές προσεγγίσεις και να βρούμε τα θέματα εκείνα τα οποία μπορούμε να συμφωνήσουμε.

Και προσπάθησα από την πρώτη στιγμή με ένα σχέδιο και τις τρεις φορές που ήρθα στη Βουλή -αυτό είναι το τρίτο νομοσχέδιο και το τέταρτο είναι αυτό που θα περιγράψω- να έχω απομονώσει από οτιδήποτε μπορεί να έχει μέσα μία κομματική υποκειμενικότητα το νομοσχέδιο και να μην υπάρχει τίποτε το ιδεολογικό, αλλά όλα να έχουν τη λέξη λογικό υπό την έννοια -κλείνοντας με αυτό το τρίτο νομοσχέδιο- να έρθουμε να κάνουμε μια δομική αλλαγή στο σύστημα του αθλητισμού γιατί πρόκειται, αθροίζοντας και τα τρία νομοσχέδια, για μια δομική αλλαγή σε συστήματα που θα περιγράψω αναλυτικά για να πάμε στο επόμενο.

Το επόμενο θα είναι στα μέσα του 2025. Θα πω πάλι προς την Εκπρόσωπο του ΠΑΣΟΚ, η οποία λείπει τώρα -δεν μιλάω για την εισηγήτρια, που μίλησε- αναγνωρίζοντας -κι έτσι πρέπει να ξεκινήσουμε- τις προσπάθειες όλων των κομμάτων, όλων των προσώπων που συνέβαλαν διαχρονικά με τη νομοθετική ύλη που προστέθηκε μέχρι να φτάσουμε σήμερα από τον Ανδρέα Φούρα. Το νομοσχέδιό του για το 1999, ν.2725, ήταν ένας εμβληματικός νόμος, ναι. Έβαλε τις βάσεις για ένα σύγχρονο πλαίσιο αθλητισμού στη χώρα.

Με έχετε ακούσει, το έχω πει δεκάδες φορές. δεν δείχνει αυτό την καλή πρόθεση ότι πρέπει να κινηθούμε σε μια κατεύθυνση; Ισχύει σήμερα ο νόμος Ανδρέα Φούρα; Όχι. Μέσα από τα είκοσι έξι χρόνια πορείας του ελληνικού αθλητισμού όλοι οι Υπουργοί που πέρασαν, με τις καλοπροαίρετες θέσεις και απόψεις που είχαν, νομοθέτησαν. Έχει αλλάξει συνολικά το πλαίσιο το αρχικό, παρότι ορισμένοι άξονες παραμένουν, παραδείγματος χάριν ο Γιάννης Ιωαννίδης, παραδείγματος χάριν ο Γιάννης Ανδριανός ή ο φίλος μας, ο Σταύρος Κοντονής του ΣΥΡΙΖΑ, που πράγματι κι αυτός έβαλε πολύ σημαντικά πράγματα μέσα στη νομοθετική ύλη του Υπουργείου Αθλητισμού.

Σήμερα είμαστε σε ένα χρονικό σημείο, που πλέον μετά από τη σημερινή νομοθέτηση θα πάμε στο επόμενο, που θα είναι ο νέος αθλητικός νόμος, η κωδικοποίηση της αθλητικής νομοθεσίας, που δεν είναι μια ευχή, που παραμένει μια πολιτική πρωτοβουλία του Υπουργείου Αθλητισμού, αλλά είναι κάτι το οποίο ήδη υλοποιείται με το Νομικό Πανεπιστήμιο της Αθήνας και είμαστε σχεδόν έτοιμοι, μπαίνοντας και αυτή η ύλη η σημερινή, να φτάσουμε σε αυτό που λέγεται κωδικοποίηση αθλητικής νομοθεσίας. Έτσι λοιπόν είναι μια προσφορά, κυρία Πρόεδρε, αυτό, και ως νομικός που είστε.

Σήμερα έχουμε ένα κατακερματισμένο σύστημα νομοθετικής ύλης, το οποίο είναι εμπόδιο για τους αθλητές, εμπόδιο για τις διοικήσεις και η τροφή των δικηγόρων. Διότι μέσα από τις ασάφειες και τις συγκρούσεις της νομοθετικής ύλης, της κατακερματισμένης και πολύχρονης, που είναι γεμάτο αντιφάσεις, δεν βρίσκει το δίκιο του ένας αθλητής, δεν μπορούμε να βρούμε τον βηματισμό μας τον σωστό και υπάρχει η ασάφεια και η αοριστία, που δημιουργεί προβλήματα στη διοίκηση του αθλητισμού σε όλα τα επίπεδα. Άρα, λοιπόν η επόμενη νομοθετική πρωτοβουλία, που θα είναι η κωδικοποίηση της αθλητικής νομοθεσίας, θα λύσει σημαντικά προβλήματα.

Τι επιχείρησα -και συγγνώμη για το πρώτο πρόσωπο- από την πρώτη στιγμή; Προσπάθησα με αυτές τις τρεις νομοθετικές παρεμβάσεις να λύσουμε ζητήματα διοικητικά, να λύσουμε ζητήματα που αφορούν τη διαφάνεια, να λύσουμε ζητήματα που αφορούν τη νομιμότητα, την ισότητα, τη συμμετοχή των γυναικών, τη χρηστή διοίκηση, την αποτελεσματικότητα.

Τα κατάφερα; Απάντηση: αυτά που περιγράφουν αξίες. Οι αξίες είναι διαχρονικές, δυναμώνουν στο πέρασμα του χρόνου. Είναι διαρκής προσπάθεια. Σήμερα, όμως, με αυτά τα τρία νομοσχέδια τα οποία ήρθαν και παρουσιάζονται, πρέπει να σας πω ότι έχει γίνει σημαντικό βήμα σε αυτά που προείπα ως πλαίσιο αναφοράς και προσπαθειών.

Δεν αναφέρομαι στον πρώτο νόμο, τον ν.5085. Αξίζει όμως να κάνουμε μια μικρή αναφορά, γιατί εκείνον τον νόμο τον ψήφισαν κάποια κόμματα, τα οποία δεν δίστασα ποτέ και συνεχίζω να προβάλλω με θετικό πρόσημο τη στάση τους, όπως ήταν το ΠΑΣΟΚ, η Πλεύση Ελευθερίας. Βρέθηκα απέναντι σε ένα μεγάλο πρόβλημα και ο ΣΥΡΙΖΑ τότε από αρνητική ψήφο τη μετέτρεψε σε «παρών». Τα είδα αυτά, τα αναγνωρίζω.

Γιατί στο διάστημα αυτού του ενός έτους, όταν προβάλω τον νόμο, ο οποίος είναι δύσκολος στην εφαρμογή του, απαιτητικός, έχει δύσκολες κυρώσεις, έλεγα πάντα ότι είναι ένας νόμος ο οποίος αγκαλιάστηκε διακομματικά μες στη Βουλή και αυτό δυνάμωνε και εμένα και την ισχύ του νόμου για την εφαρμογή του.

Τι κάναμε τον Φεβρουάριο; Θέλω να τα φρεσκάρω λίγο στο μυαλό σας, γιατί ήταν πολύ δύσκολο. Κάναμε κάτι που δεν είχε γίνει τα προηγούμενα χρόνια. Έγιναν προσπάθειες τα προηγούμενα χρόνια για να αντιμετωπιστεί η αθλητική βία; Έγιναν. Δυστυχώς δεν έπιασαν τόπο. Δεν έφεραν το αποτέλεσμα που θέλαμε. Δεν φέρανε το αποτέλεσμα εκείνο το οποίο να λέμε ναι, βλέπουμε κάτι στον ορίζοντα.

Σήμερα με την εφαρμογή αυτού του νόμου έναν χρόνο μετά λέμε ότι αντιμετωπίσαμε τη βία; Απάντηση, όχι. Η βία είναι διαχρονική, θα υπάρχει. Είναι εκεί και η πολιτεία κάθε φορά διαχρονικά θα πρέπει να την αντιμετωπίζει με καινούργια, σύγχρονα όπλα.

Τι καταφέραμε όμως; Καταφέραμε κάτι μοναδικό. Είναι η πρώτη φορά που βλέπουμε να μπαίνει μια τάξη μέσα στα γήπεδα ποδοσφαίρου και μπάσκετ κατ’ αρχάς και στους υπόλοιπους αθλητικούς χώρους. Αυτό θέλαμε. Πώς το καταφέραμε αυτό; Το καταφέραμε με τρεις πολύ σημαντικές διαρθρωτικές παρεμβάσεις που τις ψηφίσατε. Η πρώτη έχει αναφορά με το ζήτημα το οποίο έχει να κάνει με τη διαχρονική αντίληψη που υπήρχε, που ήταν και παθογένεια, στη δικαιοσύνη του αθλητισμού, παραπέμπω στο μέλλον μια ποινή, θα κυρωθεί μετά από δύο-τρία χρόνια, θα έχει ξεχαστεί, και εκεί πέρα όλη η κοινωνία και όλοι αμφισβητούσαν τα πάντα.

Τι κάναμε λοιπόν; Διαμορφώσαμε τη ΔΕΑΒ, ένα πολύ μικρό και ευέλικτο, το οποίο παίρνει αποφάσεις μέσα σε μια εβδομάδα. Άρα, το αίσθημα ότι «παραπέμπω στο μέλλον» τελείωσε. Άρα, άμεση απόφαση.

Το δεύτερο ποιο ήταν; Επίσης κρίσιμο. Όποια απόφαση και να πάρουμε, αν έπαιρνε το στοιχείο της υποκειμενικότητας ο Γιάννης Βρούτσης, ο Υπουργός Αθλητισμού, είναι ομάδα Χ. Άρα η απόφαση που πήρε εμπεριέχει το στοιχείο μέσα της υποκειμενικής εχθρότητας ή φιλίας σε αυτήν την ομάδα. Χανόταν όλο το πλαίσιο. Τι κάναμε λοιπόν μαζί; Μαζί ψηφίσαμε τη δέσμια αρμοδιότητα, που οι κυρώσεις πλέον δεν είναι υποκειμενικές, είναι αντικειμενικές.

Άρα, ξέρουν όλοι ότι όποια κύρωση και αν υπάρχει, δεν υπάρχει το στοιχείο μιας φιλικής προσέγγισης σε μια ομάδα ή εχθρική στάση απέναντί της. Είναι αντικειμενική. Γι’ αυτό σε αυτόν τον έναν χρόνο οι όποιες φωνές διαμαρτυρίας ακούστηκαν από τις μεγάλες ομάδες στο πρόσωπο του νόμου μας, ούτε μία δεν υπήρξε να πει ότι ξέρεις κάτι, ήταν προσέγγιση φιλική, ήταν προσέγγιση η οποία είχε άλλη σκοπιμότητα. Όλες αναφέρονταν στις αυστηρές κυρώσεις και μόνο του νόμου. Και αυτό είναι επιτυχία. Έφερε αποτελέσματα; Βεβαίως έφερε.

Δέστε τώρα τη συμπεριφορά στις μεγάλες ομάδες. Θα τις αναφέρω, γιατί πρέπει να πω και μερικά πράγματα, Παναθηναϊκός, Ολυμπιακός, ΑΕΚ, ΠΑΟΚ, Άρης. Όταν γίνονται τα ντέρμπι βλέπετε μια ουσιαστική διαφορά; Τη βλέπετε. Όταν όμως υπάρχουν οι παραβάσεις του νόμου, οι κυρώσεις είναι αυτόματες, μη αμφισβητήσιμες και φέρνουν αποτέλεσμα. Αποτέλεσμα ποιο; Όλες οι ομάδες για πρώτη φορά βγάζουν ανακοινώσεις προς τους φιλάθλους τους. Προσέξτε, υπάρχει ένας αυστηρός νόμος. Προσέξτε να συμμορφωθείτε, μην τιμωρηθεί η ομάδα μας, και, και, και. Το βλέπετε όλοι αυτό. Το ξέρετε πλέον. Είναι πραγματικότητα.

Τι κάνουμε με τον σημερινό νόμο; Με τον σημερινό νόμο κάνουμε κάτι καινούργιο. Από τη στιγμή που βλέπουμε ότι το σύστημα έχει μια απόδοση συγκεκριμένη όσον αφορά τις κυρώσεις και τη συμπεριφορά των ομάδων, εξορθολογίζουμε τις ποινές και εκεί που ήταν τέσσερις με βάση τις κυρώσεις του ν.5085, το κλείσιμο από φιλάθλους λόγω της ρίψης βολίδας μέσα στο γήπεδο, το αφήνουμε στις δύο, γιατί όντως διαπιστώσαμε ότι είναι πάρα πολύ αυστηρή. Και το αφήνουμε στις δύο και δεν το αλλοιώνουμε, δεν το πειράζουμε, διότι ήδη τρεις ομάδες έχουν δεχθεί κυρώσεις με δύο κλεισίματα θυρών. Άρα, θα ήταν αλλοίωση πρωταθλήματος.

Τι άλλα κάνουμε; Κάνουμε κάτι που είχε σχεδιαστεί από τον Φεβρουάριο. Εάν το έφερνα τότε όμως, δικαιολογημένα η Βουλή θα αμφισβητούσε τη νομοθέτηση γιατί θα έλεγε ότι είναι ιδέα, φαντασίωση και τίποτα άλλο, ευχολόγιο. Ήταν ότι δεν μπορεί μόνο η ΠΑΕ να δέχεται την κύρωση τη συγκεκριμένη, αλλά έπρεπε και αυτός ο οποίος οδήγησε την ΠΑΕ στο κλείσιμο και οδήγησε την ομάδα του σε αυτήν τη μεγάλη τιμωρία.

Μπορούσαμε να το κάνουμε τον Φεβρουάριο; Όχι. Τι κάναμε τον Φεβρουάριο; Εκτός το πρώτο της ΔΕΑΒ κάναμε δύο μεγάλες δομικές αλλαγές, που δεν υπήρχαν. Η δεύτερη ήταν οι κάμερες, οι πιο σύγχρονες κάμερες που υπάρχουν σε επίπεδο τεχνολογικό της Ευρώπης είναι στα ελληνικά γήπεδα Super League και Basket League. Οι πιο σύγχρονες, δεν υπάρχουν πιο σύγχρονες. Και τι βλέπουν; Βλέπουν κάθε πλευρά του γηπέδου, κάθε πλευρά. Αυτό δεν υπήρχε πριν. Λειτουργούν οι κάμερες; Τις βλέπει κάποιος; Βεβαίως. Μέσα στον νόμο βάλαμε και τη διαδικασία παρακολούθησης, ένα ειδικό δωμάτιο, που η αστυνομία τρεις μέρες πριν θα παρακολουθεί αλλά και τη μέρα του αγώνα. Άρα, έχουμε μία πλήρη κάλυψη, αυτή.

Η τρίτη παρέμβαση ήταν η προέκταση της κάρτας φιλάθλου του Σταύρου Κοντονή του ΣΥΡΙΖΑ. Είχε νομοθετήσει πολύ σωστά, το πνεύμα ήταν σωστό, να μπούμε σε μια διαδικασία να ελέγχουμε ποιοι μπαίνουν στο γήπεδο. Δεν το καταφέραμε. Έντεκα χρόνια συνεχώς αναβολή στην υπουργική απόφαση. Σήμερα όμως, με τον Δημήτριο Παπαστεργίου, καταφέραμε και κάναμε πράξη αυτό το ακατόρθωτο, που στηρίχθηκε στο πνεύμα της κάρτας φιλάθλου. Όλα τα γήπεδα πλέον, και στο μπάσκετ και στο ποδόσφαιρο, της Super League και της Basket League, όσοι μπαίνουν μέσα, μπαίνουν με απόλυτη ταυτοποίηση.

Ήταν πραγματικά ένας άθλος που δεν το πίστευε κανείς και θυμάστε τις δυσκολίες, και στα κανάλια, και σε εφημερίδες, και στους δημοσιογράφους, οι οποίοι αμφισβητούσαν το αποτέλεσμα στην αρχή, λοιδορούσαν τον νόμο. Έλεγαν είτε δεν θα εφαρμοστεί είτε βάζουμε σε ταλαιπωρία τον κόσμο. Σήμερα ένα εκατομμύριο διακόσιες χιλιάδες φίλαθλοι έχουν μπει μέσα στα γήπεδα με το gov.gr ταυτοποιημένοι.

Τι σημαίνει αυτό; Τέλος στο ξέφραγο αμπέλι. Όποιος μπαίνει μέσα ξέρουμε το όνομά του, το επίθετό του, τη διεύθυνσή του. Και τι κάνουμε με αυτό τώρα που ξέρουμε τα στοιχεία και λειτουργεί το σύστημα; Φέρνουμε τη διάταξη τη συγκεκριμένη. Δηλαδή θα έχει κύρωση αυστηρή πλέον και αυτός ο οποίος κάνει κακό στην ομάδα του και η κύρωση είναι από 3.000 έως 50.000 ευρώ. Θα είναι οι επόμενες κυρώσεις που θα μπουν μετά την ψήφιση του νόμου. Θέλω να το ακούσουν όλοι αυτό, ότι μπορεί να τους πάει ένας λογαριασμός 50.000 ευρώ στο σπίτι τους, εάν κλείσει το γήπεδο εξαιτίας της δικής τους συμπεριφοράς, και οριστική αποβολή από κάθε αθλητικό χώρο ένα έως πέντε χρόνια.

Είμαι σίγουρος ότι μετά και από αυτές τις κυρώσεις θα αλλάξει επίσης προς το καλύτερο όλη αυτή η συμπεριφορά αυτών οι οποίοι δεν αγαπούν τελικά την ομάδα τους, αλλά πάνε για άλλους λόγους, να δείξουν τη δύναμή τους, τον τσαμπουκά τους και χρησιμοποιούν την ομάδα ως άλλοθι για να λένε ότι κάτι κάνουν. Αυτός που αγαπάει την ομάδα του πάει και διασκεδάζει. Διασκεδάζει και με τον αντίπαλο, χαίρονται τη νίκη και την ήττα της ομάδας τους.

Νομίζω, κύριε Καραναστάση, ότι αυτό λέγατε κι εσείς. Αυτό πιστεύουμε όλοι εδώ μέσα και γι’ αυτό τα μέτρα που παίρνουμε είναι πρωτοφανή, πρωτόγνωρα, καινοτόμα και φέρνουν αποτέλεσμα. Και το αποτέλεσμά τους, εκτός από τα ίδια τα μέτρα, είναι και η στήριξη η δική σας, η στήριξη των κομμάτων. Μέχρι που θα κατέβω από το μικρόφωνο και θα είμαι εκεί στην ψηφοφορία, θα περιμένω να ψηφιστεί όσο το δυνατόν ευρύτερα το νομοσχέδιο, γιατί όλες οι διατάξεις του νομοσχεδίου εμπεριέχουν μόνο θετικό πρόσημο. Είναι όλες μελετημένες.

Αρχίζω με το σημείο που ακούστηκε περισσότερη κριτική, στις υποτίθεται φωτογραφικές διατάξεις. Δεν είναι φωτογραφικές διατάξεις, είναι διατάξεις οι οποίες είναι στοχευμένες. Σε ποιες περιοχές του αθλητισμού; Σκοποβολή, τοξοβολία, ποδόσφαιρο, μηχανοκίνητος αθλητισμός και αθλητισμός μοτοσυκλέτας.

Ας ξεκινήσω με τα δύο τελευταία. Ξύπνησα ένα πρωί, νομίζετε, και πήγα να κάνω εγώ μια αλλαγή στη δομή και στη φιλοσοφία του μηχανοκίνητου αθλητισμού και της μοτοσικλέτας; Όχι. Απλά ήρθαν οι δύο ομοσπονδίες, δύο κυρίες οι οποίες ασχολούνται με το άθλημα και το αγαπάνε πάρα πολύ, με όλα τα σωματεία τους, ήρθαν στο γραφείο μου και είπαν «κλείνουμε». Ο μηχανοκίνητος αθλητισμός και ο αθλητισμός της μοτοσικλέτας έχει πάρα πολλούς ιδιαίτερους θεατές. Το αγαπάνε πολύ το άθλημα, αλλά υπάρχουν δυσκολίες στην επιβίωσή του.

Ζήτησαν ομόφωνα, κυρία Κωνσταντοπούλου, μου ζήτησε ομόφωνα όλη η ομοσπονδία -δεν μπορούσα να κλείσω τα μάτια μου- να εφαρμόσουμε τι; Όχι να εφαρμόσουμε κάτι στην Ελλάδα ιδιαίτερο, αλλά αυτό που λέει η FIA, ο παγκόσμιος δηλαδή οργανισμός τους. Και τους είπα «ναι, θα το κάνω». Δηλαδή, όταν θα γίνει το πανελλήνιο πρωτάθλημα εδώ, ενώ στα άλλα αθλήματα δεν συμμετέχουν ξένοι, σ’ αυτά τα δύο αθλήματα θα συμμετέχουν ξένοι, οι οποίοι θέλουν να έρθουν εδώ, να αποκτήσουν εμπειρίες. Οι διακρίσεις για τους Έλληνες αθλητές παραμένουν. Θέλουν να έρθουν εδώ πέρα άτομα με αυτοκίνητα, με την ομάδα τους. Και χρήμα θα φέρουν και θα μείνουν εδώ. Θα αποκτήσουμε κι εμείς εμπειρία. Είναι άλλο το αυτοκίνητο, άλλο τα άλλα αθλήματα. Δεν μπορεί να είναι οριζόντια όλα. Οριζόντιοι είναι οι κανόνες και εξατομικεύουμε. Να, λοιπόν, εδώ γιατί πήρα αυτήν την απόφαση και ενισχύω αυτές τις δύο ομοσπονδίες με την αλλαγή της λειτουργίας τους και της αντίληψής τους, που μου το ζήτησαν οι ίδιοι, οι ίδιες οι ομοσπονδίες ομόφωνα.

Πάω τώρα τοξοβολία και σκοποβολή. Τι κάνουμε εδώ πέρα; Δεν είναι φωτογραφική, στοχευμένη διάταξη είναι. Δεν έχουμε προπονητές. Εφόσον δεν έχουμε προπονητές, υπάρχουν δύο δρόμοι: Ή κλείνουν τα σωματεία ή κάνουμε εξατομικευμένη προσέγγιση με τους επιμορφωτές. Επέλεξα το δεύτερο, να στηρίξω τη σκοποβολή και την τοξοβολία, που δεν υπάρχουν προπονητές, με αυτές τις δύο παρεμβάσεις.

Το τελευταίο είναι το ποδόσφαιρο. Πράγματι πρέπει να σας πω ότι με την ΕΠΟ, με τον κ. Γκαγκάτση, έχω εξαιρετικές σχέσεις. Η πολιτεία και η ΕΠΟ πλέον έχουν πολύ καλές σχέσεις, όπως με όλες οι ομοσπονδίες. Δεν υπάρχει τίποτα που να μας διαχωρίζει και δεν μπορώ να καταλάβω γιατί στο παρελθόν υπήρχαν και αυτοί οι διαγκωνισμοί. Ήταν ανόητη όλη αυτή η εικόνα που υπήρχε στο παρελθόν, με την έννοια διαφορετικά στρατόπεδα, άλλο ΕΠΟ, άλλο πολιτεία. Είναι διακριτοί οι ρόλοι μας και ο ένας στηρίζει τον άλλο. Η ΕΠΟ θέλει να στηρίζεται από την πολιτεία και εμείς θέλουμε να στηρίζουμε την ΕΠΟ για το καλό του αθλήματος που λέγεται ποδόσφαιρο, το οποίο είναι το πιο ελκυστικό άθλημα στην Ελλάδα. Mε βάση τα στοιχεία του e-Kouros, 32,4% είναι η συντριπτική πλειοψηφία των ελληνικών σωματείων στο ποδόσφαιρο.

Άρα, τι κάναμε; Λύσαμε με τον κ. Γκαγκάτση και όλη την εκτελεστική του ένα πρόβλημα το οποίο ήταν γόρδιος δεσμός. Εισαγάγαμε την UEFA C -διακόσιες σαράντα ώρες εκπαίδευση- και βγάζουμε μια νέα φουρνιά προπονητών. Είναι φωτογραφική διάταξη; Στοχευμένη παρέμβαση στο ποδόσφαιρο. Συνεννόηση είχαμε με την ομοσπονδία.

Το επόμενο ποιο ήταν; Ακούστε. Το 2021, όταν ψηφίστηκε ο νόμος για τους προπονητές, πετάχτηκαν έξω περίπου χίλιες πεντακόσιες περιπτώσεις προπονητών οι οποίοι δεν είχαν Απολυτήριο Λυκείου. Πρέπει οι προπονητές να έχουν Απολυτήριο Λυκείου; Βεβαίως, πρέπει να έχουν. Αλλά όταν μια πολιτεία νομοθετεί, πρέπει να λαμβάνει υπ’ όψιν της και ένα μεταβατικό στάδιο για κάποιους ανθρώπους που είναι πενήντα χρονών, σαράντα πέντε χρόνων, με εμπειρία. Ξέρω ανθρώπους στο καράτε, στο τζούντο, στο ποδόσφαιρο που δεν είχαν Απολυτήριο Λυκείου. Αυτοί οι άνθρωποι πετάχτηκαν στον δρόμο. Σήμερα τους επαναφέρουμε. Είναι χίλια πεντακόσια άτομα προπονητές, οι οποίοι θα φθίνουν στην πάροδο των ετών. Είναι φωτογραφική διάταξη; Όχι, είναι στοχευμένη. Αυτά τα διέτρεξα γρήγορα για να σας πω για τα υπόλοιπα.

Απινιδωτής: Περιττό να το υποστηρίξω. Καταλαβαίνετε όλοι τη σημασία του απινιδωτή, ο οποίος έρχεται πλέον με οριζόντια διάταξη και συνδέεται με την ύπαρξη ή όχι αθλητικού σωματείου. Κλείνει το αθλητικό σωματείο, αν δεν έχει απινιδωτή.

Άλλη διάταξη, ψηφιακή κάρτα υγείας. Πού στηρίχθηκε η ψηφιακή κάρτα υγείας; ΣΥΡΙΖΑ, Ο Κοντονής την εισήγαγε -και μπράβο- τότε την κάρτα υγείας. Ήταν χρήσιμη; Βεβαίως και ήταν χρήσιμη. Σήμερα έχουμε τη δυνατότητα να πάμε ένα βήμα μπροστά, την κάνουμε ψηφιακή. Τι κερδίζουμε με αυτό; Πρώτον, την οποιαδήποτε γραφειοκρατική ταλαιπωρία και, δεύτερον, μειώνουμε το κόστος, γιατί αν υπάρχουν δύο αθλητές, έρχεται η πολιτεία με την ψηφιακή κάρτα και πληρώνει μία φορά ο αθλητής και όχι δύο. Και οτιδήποτε άλλο μπορεί να υπάρξει σε επίπεδο παραποίησης εγγράφου, ψηφιακά θα μπαίνει στο e-Kouros και θα το έχουν όλες οι ομοσπονδίες. Είναι κάτι κακό αυτό ή είναι κάτι που πρέπει να το ψηφίσουμε όλοι μαζί; Νομίζω ότι πρέπει να το ψηφίσουμε. Το χαιρετίζουν όλοι οι σύλλογοι.

Άλλη διάταξη, για το e-Kouros, το οποίο άκουσα ότι βασανίζει τον κόσμο και τα υπόλοιπα. Πριν μερικά χρόνια ο ελληνικός αθλητισμός -εγώ είμαι της γενιάς που τον θυμάται- ήταν τα σωματεία-σφραγίδες του παράγοντα ή των παραγόντων. Κάπως έτσι χτίστηκε ο ελληνικός αθλητισμός. Περάσαμε σε μια πιο οργανωμένη μορφή και σήμερα πλέον λέμε -και το λέω αυτό με γνώση- ότι το σύστημα ελέγχου και διοίκησης του ελληνικού αθλητισμού είναι από τα πιο σύγχρονα στην Ευρώπη. Κατακτήσαμε πέρυσι το e-Kouros.

Κυρία Πρόεδρε, θέλω να το ακούσετε αυτό, γιατί είναι ένα βήμα μοναδικό. Μπήκα στο Υπουργείο Αθλητισμού τον Σεπτέμβριο του 2023. Κάλεσα Ολυμπιονίκες, κορυφαίους αθλητές. Ζήτησα τη βοήθειά τους και τη συμβολή τους στη διοίκηση του Υπουργείου. Απλόχερα είπαν όλοι «ναι». Είπα: «Θα σας κάνω δύο ερωτήσεις. Πρώτη ερώτηση. Ξέρετε από αθλητισμό;». Ομόφωνα όλοι «βεβαίως» και ξέρουν από αθλητισμό, ο καθένας στο αθλητικό του πεδίο. Δεύτερη ερώτηση: «Ποιος είναι ο αθλητισμός στην Ελλάδα;». Κανείς δεν ήξερε. Και δεν ήξερε κανείς στην Ελλάδα ποιος είναι ο αθλητισμός μέχρις ότου υποσχέθηκα ότι σε οκτώ μήνες η Ελλάδα θα δει τη μεγαλύτερη μεταρρύθμιση. Στις 21 Μαρτίου του 2024 η Ελλάδα απέκτησε το e-Kouros, το πιο σύγχρονο σύστημα, το πιο καινοτόμο, που μπορούμε να δούμε τα πάντα ψηφιακά στο ηλεκτρονικό περιβάλλον του Υπουργείου Αθλητισμού, στο e-Kouros. Είναι μία κατάκτηση μοναδική. Δεν υπάρχει σε καμία ευρωπαϊκή χώρα.

Είναι χρήσιμο εργαλείο; Ακούστε. Στις 21 Μαρτίου του 2025 θα παρουσιαστεί το δεύτερο e-Kouros. Τα στοιχεία είναι συντριπτικά, υπό την έννοια ότι είναι τόσο εξειδικευμένα και τόσο ωραία διαμορφωμένα και τόσο κατανοητά, που ο κάθε Πρόεδρος κόμματος, ο κάθε Βουλευτής για την περιοχή του, ο κάθε δήμαρχος, ο κάθε περιφερειάρχης θα μπορεί να έχει τη χαρτογράφηση την ψηφιακή της περιοχής του, να βλέπει τον αριθμό των αθλητών, τον αριθμό των προπονητών, τις αθλητικές εγκαταστάσεις. Θα γίνει πλέον ένα κτηματολόγιο αθλητικών εγκαταστάσεων, που σήμερα δεν το ξέρουμε. Θα το μάθουμε μέσα στο 2025. Και χίλια δυο άλλα θετικά πράγματα, τα οποία είναι μόνο για το καλό του ελληνικού αθλητισμού.

Τότε θα έχουμε πλέον συγκριτικές παραστάσεις. Στο ερώτημα «μεγάλος είναι ή μικρός ο ελληνικός αθλητισμός;», θα το μάθουμε φέτος, συγκριτικά όμως με πέρυσι. Διαχρονικά, λοιπόν, περνώντας ο χρόνος, θα μπορούν όλοι εδώ, οι Αρχηγοί Κομμάτων, οι Βουλευτές να γνωρίζουν στην περιοχή τους αν μεγαλώνει ή μικραίνει ο αθλητισμός, πού μεγαλώνει, σε ποιο άθλημα. Μεγαλώνει σε επίπεδο αθλητών; Μεγαλώνει σε επίπεδο προπονητών; Μεγαλώνει σε επίπεδο σωματείων; Πράγματα τα οποία δεν γνωρίζαμε μέχρι χθες.

Να, λοιπόν, γιατί το e-Kouros είναι πολύ θετικό. Ήρθε και θα μείνει. Είναι μια παρακαταθήκη, λέω εγώ, «ΕΡΓΑΝΗ του αθλητισμού», που καταγράφει εδώ τον ελληνικό αθλητισμό και είναι πλέον κτήμα όλου του ελληνικού λαού, του ελληνικού αθλητισμού. Για τα βιβλία τα οποία εισάγω, κάποιος κατάλαβα ότι δεν έχει καταλάβει το πνεύμα. Μειώθηκε πάρα πολύ το σύστημα της καταγραφής των ηλεκτρονικών στοιχείων στο e-Kouros, πάρα πολύ.

Φέρνουμε το θέμα των βιβλίων. Τα βιβλία είναι καθιερωμένα στα παλιά σωματεία εδώ και περίπου τριάντα χρόνια. Οι λογιστές που τηρούν τα βιβλία των σωματείων με βάση την υφιστάμενη νομοθεσία πρέπει να είναι με το χειρόγραφο σύστημα. Όλοι παρανομούν. Κανένας δεν κρατάει χειρόγραφο σύστημα σε βιβλία. Άρα, λοιπόν, ερχόμαστε τώρα και νομιμοποιούμε τη διαδικασία καθώς δίνουμε τη δυνατότητα να είναι ψηφιακό το κράτημα της καταγραφής των βιβλίων στα σωματεία με προοπτική να υπάρξουν ατομικές θυρίδες μέσα στο e-Kouros και κάθε σωματείο που δημιουργείται να έχει το δικό του σύστημα εγγραφής των οικονομικών του δεδομένων, των γενικών συνελεύσεων μέσα στο e-Kouros. Άρα, μιλάμε για την απόλυτη ψηφιοποίηση.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, αν θέλετε ολοκληρώστε, παρακαλώ.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Ναι, κύριε Πρόεδρε. Κλείνω. Έχω μια μοναδική ευκαιρία.

Βεβαίως πρέπει να γίνουν έργα, κυρία Πρόεδρε. Κυρίες και κύριοι συνάδελφοι, αυτήν τη στιγμή που μιλάμε υλοποιούνται εκατό έργα σε όλη την Ελλάδα μέσα από το πρόγραμμα δημοσίων επενδύσεων. Εκατό έργα σε ολόκληρη τη χώρα με ταχύτατο ρυθμό. Θα δούμε να κόβεται κορδέλα τέλος του 2025 και μέσα στο 2026. Και ταυτόχρονα τα εθνικά αθλητικά κέντρα τα οποία πραγματικά υπέφεραν έχουμε μία γενναία αύξηση του προϋπολογισμού, από το ΟΑΚΑ μέχρι το ΣΕΦ και από το Καυταντζόγλειο, το οποίο επιμένω ότι θα γίνει το ΟΑΚΑ της Βορείου Ελλάδος, μέχρι τα ΕΑΚ και όλη τη χώρα. Γίνανε; Δικαιολογημένα άκουσα Βουλευτές να λένε «μα, για εκείνο το εθνικό αθλητικό κέντρο, παραδείγματος χάριν το Καυταντζόγλειο, δεν έχει βγει στατική μελέτη». Είμαστε Δημόσιο. Για να γίνει, παραδείγματος χάριν, η πυρασφάλεια του Καυταντζογλείου που δεν είχε ποτέ -δεν είχε ποτέ!- έπρεπε να περάσει η διαδικασία, να κλειδώσουμε τα χρήματα τα οποία πήγαν, να γίνει διαγωνισμός και μετά να βγει, να έχουμε την πυρασφάλεια στο Καυταντζόγλειο. Και πόσα άλλα τέτοια. Χρειάζεται χρόνο το Δημόσιο.

Υπάρχει μια διάταξη για την Παιανία. Είναι κάποιος που θα πει «δεν θα την ψηφίσω»; Δύο υπερσύγχρονα αθλητικά κέντρα έχουν ετοιμαστεί στην Παιανία. Έχουν παραδοθεί. Έχουν παραδοθεί με τη μορφή προπονητηρίων. Είναι έτοιμα. Καλώ όλους σας να έρθετε να τα δείτε όποτε θέλετε. Θα γίνει το σπίτι του στίβου και το σπίτι της ξιφασκίας. Χρειάζεται όμως η ψήφιση του συγκεκριμένου άρθρου έτσι ώστε να μετατραπούν σε κανονικούς αθλητικούς χώρους. Μετά την ψήφιση του συγκεκριμένου άρθρου θα βγουν οι μελέτες και θα λειτουργήσει η Παιανία σαν ένα αθλητικό κέντρο. Σήμερα είναι προπονητήριο. Εκεί λοιπόν είναι μια θετική προοπτική.

Το ζήτημα του ντόπινγκ. Να πούμε αλήθειες; Το ντόπινγκ για την Ελλάδα ήταν η αχίλλειος πτέρνα του ελληνικού αθλητισμού. Το 2020-2021 η Ελλάδα πήγε να βγει έξω από κάθε παγκόσμια αθλητική διοργάνωση επειδή δεν είχε καμία σχέση με το αντιντόπινγκ. Γίνανε προσπάθειες. Στο τιμόνι του ΕΟΚΑΝ είναι ο Λέων Γρηγόρης, εξαίρετος επιστήμονας. Τα έχει πάει περίφημα. Και σήμερα που μιλάμε η Ελλάδα πήρε βραβείο επαίνου από τη WADA, από την παγκόσμια ομοσπονδία, λόγω των υψηλών επιδόσεων. Είναι μία διάταξη η οποία έχει στοιχεία τα οποία εισάγουμε με την πιο σύγχρονη καταγραφή που έχει κάνει η WADA σε παγκόσμιο επίπεδο. Είναι κάτι στο οποίο θα πούμε όχι;

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, παρακαλώ.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κλείνω, κύριε Πρόεδρε.

Έχουμε μέσα για τον ΟΑΣΠ. Είναι μια διάταξη συγκεκριμένη που είναι αναγκαίο να ψηφιστεί. Προθεσμία έχουμε μέχρι τις 28 Φεβρουαρίου να μπουν όλες οι αθλητικές εγκαταστάσεις και να ελεγχθούν για την αντισεισμική τους δυνατότητα. Είναι κάτι στο οποίο θα πει κάποιος όχι;

Η νησιωτικότητα είναι μια ιδιαιτερότητα. Κάποιοι αναρωτήθηκαν γιατί για τα νησιά μέχρι τρεις χιλιάδες εκατό κατοίκους. Στα νησιά αυτά δεν υπάρχει δυνατότητα για κάποιο παιδί να έχει προπονητή. Μην κρυβόμαστε. Δεν υπάρχει δυνατότητα. Τα παιδιά αυτά έχουν τη δυνατότητα μόνο με τον καθηγητή φυσικής αγωγής να του δώσουμε την εξουσιοδότηση μέσα από τον νόμο να μπορέσει να έχει ρόλο προπονητή.

Κάνουμε τώρα με νόμο την εξίσωση των πτυχίων για τα ΑΜΕΑ. Θα το ψηφίσουν όλοι. Εξισώνουμε τα πτυχία προπονητών ατόμων με αναπηρία και ατόμων που συμμετέχουν κανονικά στα αθλήματα και είναι προπονητές. Δεν είναι δίκαιο; Είναι κάτι για το οποίο θα πει κάποιος ότι μεροληπτούμε και κάνουμε κάτι άδικο;

Έτσι και έτσι, κλείνουμε με την τελευταία διάταξη η οποία έχει να κάνει με την αύξηση των διακρίσεων. Κυρία Πρόεδρε, είναι αυτό που λέτε. Για πολλά χρόνια οι διακρίσεις ήταν σε επίπεδο τριών Ολυμπιονικών. Ο πρώτος, ο δεύτερος και τρίτος σε Ολυμπιακούς Αγώνες έπαιρνε τη διάκριση και τα συγκεκριμένα προνόμια τα οποία δίνει η ελληνική νομοθεσία. Σήμερα τι κάνουμε; Ερχόμαστε και παρεμβαίνουμε. Και οι τρεις θα γίνουν έξι από τους Ολυμπιακούς στο Παρίσι. Τι συνέβη ενδιάμεσα; Στην επιτροπή, για να είμαι δίκαιος, πρώτα η Πρόεδρος των Ολυμπιονικών η κ. Ζυγούρη, στη συνέχεια ο ΣΥΡΙΖΑ, η Πλεύση Ελευθερίας, οι Σπαρτιάτες και άλλα κόμματα, αν δεν κάνω λάθος, ζήτησαν να έχει αναδρομική ισχύ. Και το κάνουμε αποδεκτό. Είναι κάτι στο οποίο θα πει κάποιος ΟΧΙ; Πρέπει όλοι να πούμε ΝΑΙ. Εδώ, κυρία Πρόεδρε, να σας πω ότι πάντα προσπαθούμε για το καλύτερο. Δεν εξαντλούμε σήμερα τα πάντα. Διεκδικούμε περισσότερο. Παραδείγματος χάριν, κάνατε αναφορές στην Ολυμπιονίκη μας την κ. Πλατανιώτη, που πήρε διάκριση αλλά δεν ήταν στην πρώτη τριάδα και στην κ. Κυρίζου η οποία μου είπατε ότι κι εκείνη έχει τα δικά της παράπονα και δικαιολογημένα. Θα ωφεληθούν από τη νομοθετική αυτή παρέμβαση. Θα πάρουν τις διακρίσεις που τους αξίζουν λόγω ακριβώς του επιτεύγματος που είχαν στους Ολυμπιακούς Αγώνες. Να, λοιπόν, τα δύο παραδείγματα που είπατε πως εδώ ικανοποιούνται.

Και οι αθλητές που λέτε ότι διαμαρτύρονται, τις περισσότερες φορές έχουν δίκιο.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, σας παρακαλώ.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Έκλεισα, κύριε Πρόεδρε.

Επισκέφθηκα το ΟΑΚΑ μόλις έγινα Υπουργός. Πήγα να διαπιστώσω ιδίοις όμμασι αυτό που έλεγε ο εξαιρετικός εθνικός προπονητής ο Γιώργος Πομάνσκι. Άκουγα τις φωνές διαμαρτυρίας του μαζί με τον Τεντόγλου, τον Μανόλο, ότι έτρεχαν νερά, ότι δεν είχαν θέρμανση. Δεν το πίστευα. Δεν σας κρύβω ότι δεν το πίστευα. Όταν πήγα και το είδα ντράπηκα από την εικόνα που αντίκρισα και από τις συνθήκες που έκαναν προπόνηση. Και επειδή εδώ αποδεικνύεται στην πράξη ότι χρειάζεται πολιτική βούληση, η εντολή που δόθηκε ήταν να αλλάξει αμέσως. Σήμερα, μετά από τρεις μήνες, έχουμε ένα από τα καλύτερα προπονητήρια. Χαίρομαι και νιώθω την ικανοποίηση ότι ο Τεντούγλου και ο Μανόλο και ο Πομάνσκι, ο προπονητής τους, κάνουν σε καλές συνθήκες προπόνηση και αθλούνται.

Κυρίες και κύριοι συνάδελφοι, θέλω να σας ευχαριστήσω για τη συνεργασία, την ανταλλαγή απόψεων και στην επιτροπή και μέχρι τώρα. Άκουσα τις παρατηρήσεις σας. Καλοπροαίρετα τις δέχομαι όλες. Δεν είναι εφικτό να τα υλοποιήσουμε όλα. Όμως κάνουμε ένα βήμα. Θα παρακαλούσα πάρα πολύ, στο πλαίσιο του εφικτού και της κομματικής σας δυνατότητας, δώστε θετική ψήφο. Δώστε θετική ψήφο για να προχωρήσουμε όλοι μαζί. Δεν εξαντλούμαι στην ψήφο της Νέας Δημοκρατίας η οποία έχει τη δυνατότητα λόγω πλειοψηφίας και δεδηλωμένης να πει ΝΑΙ. Προσπαθώ μέχρι τέλους να πάμε όλοι μαζί. Ο αθλητισμός μάς ενώνει. Δεν διχάζει. Και νομίζω ότι μπορούμε να προχωρήσουμε μαζί παραπέρα.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υπουργό.

Έχω την τιμή να ανακοινώσω στο Σώμα την υπ' αριθμόν 1027 από 5-2-2025 πρόταση που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας ΠΑΣΟΚ-Κίνημα Αλλαγής κ. Νικόλαος Ανδρουλάκης και 30 Βουλευτές της Κοινοβουλευτικής του Ομάδας για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, κατά του πρώην Υφυπουργού παρά τω Πρωθυπουργώ κ. Χρήστου Τριαντόπουλου, σύμφωνα με τις διατάξεις των άρθρων 86 παρ. 3 του Συντάγματος, 153 επ. του Κανονισμού της Βουλής και 5 του ν.3126/2003: «Ποινική Ευθύνη των Υπουργών», όπως ισχύουν, για τη διερεύνηση τυχόν αδικημάτων που έχουν τελεστεί κατά την άσκηση των καθηκόντων του.

Η πρόταση θα καταχωρηθεί στα Πρακτικά της σημερινής συνεδρίασης, θα τυπωθεί, θα διανεμηθεί στους Βουλευτές και θα εγγραφεί σε ειδική ημερήσια διάταξη, όπως ορίζει ο Κανονισμός της Βουλής.

(Η προαναφερθείσα πρόταση καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.565-584)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Βασίλειος Βιλιάρδος):** Καλείται στο Βήμα ο κ. Γεώργιος Κωτσός, Βουλευτής της Νέας Δημοκρατίας. Θα ακολουθήσει ο κ. Γιαννούλης Κοινοβουλευτικός Εκπρόσωπος του ΣΥΡΙΖΑ για έξι λεπτά.

**ΓΕΩΡΓΙΟΣ ΝΙΚΗΤΙΑΔΗΣ:** Μπορούμε να ξέρουμε πόσοι Κοινοβουλευτικοί Εκπρόσωποι θα μιλήσουν, κύριε Πρόεδρε;

**ΠΡΟΕΔΡΕΥΩΝ (Βασίλειος Βιλιάρδος):** Μόνο ο κ. Γιαννούλης, μέχρι αυτήν τη στιγμή, για έξι λεπτά και μετά είστε εσείς.

**ΓΕΩΡΓΙΟΣ ΚΩΤΣΟΣ:** Ευχαριστώ πολύ, κύριε Πρόεδρε.

Κύριε Υπουργέ, αγαπητές και αγαπητοί συνάδελφοι, θα μου επιτρέψετε να σχολιάσω κατ’ αρχάς το γεγονός ότι πάρα πολλοί συνάδελφοι δεν απέφυγαν τον πειρασμό, παρά το γεγονός ότι συζητούμε ένα νομοσχέδιο που έχει να κάνει με το Υπουργείο Αθλητισμού, να αναφερθούν επί μακρόν στο τραγικό δυστύχημα των Τεμπών.

Εκείνο που θα ήθελα να σας παρακαλέσω είναι να σεβαστούμε την Ελληνική Δικαιοσύνη, να της επιτρέψουμε και να της δώσουμε το δικαίωμα απερίσπαστα, αντικειμενικά και αξιοκρατικά να βγάλει τις αποφάσεις της, αλλά, πάνω και πέρα απ’ όλα, να σεβαστούμε τους συγγενείς των θυμάτων, που περνούν τον δικό τους Γολγοθά και που διατρανώνουν με τη φωνή τους να αποφύγουμε την εργαλειοποίηση και την κομματική εκμετάλλευση αυτού του γεγονότος.

Ως Θεσσαλός και ως Καρδιτσιώτης, που βιώσαμε τα τρία τελευταία χρόνια τεράστιες καταστροφές στην περιοχή μας και από σεισμούς, να εκφράσω την κατανόησή μου, τη συμπόνια μου, τη συμπάθειά μου απέναντι στους νησιώτες μας που περνάνε δύσκολες στιγμές αυτές τις ημέρες με την ευχή ότι ως εδώ ήταν τα χειρότερα και από εδώ και πέρα θα ξημερώσουν καλύτερες ημέρες.

Συζητούμε, λοιπόν, σήμερα ένα νομοσχέδιο που έχει να κάνει με το Υπουργείο Αθλητισμού για τον αθλητισμό, ένα ισχυρό κοινωνικό φαινόμενο -θα έλεγα κοινωνικό αγαθό- με πολλαπλές επιδράσεις στην κοινωνία και στον πληθυσμό.

Έχει τη δυνατότητα να έχει ισχυρούς συμβολισμούς, να επηρεάζει διαδραστικά και κυρίως να διαμορφώνει άποψη σε ένα μεγάλο μέρος της κοινωνίας, για να μην πω στο σύνολο της κοινωνίας, σε όλες του τις εκφάνσεις είτε μιλάμε για μαζικό αθλητισμό -και εδώ θα ήθελα πραγματικά να σας συγχαρώ, κύριε Υπουργέ, διότι πραγματικά η χώρα μας διαθέτει ένα χαμηλό ποσοστό συμπολιτών μας που γυμνάζονται- είτε αφορά τον σχολικό αθλητισμό -και εδώ θα ήθελα να επισημάνω ότι την ώρα που η νέα μας γενιά είναι από τις πλέον παχύσαρκες γενιές είναι σημαντικό το μάθημα της Φυσικής Αγωγής να αυξηθεί ωριαία στα σχολεία, προκειμένου να καταπολεμήσουμε αυτό το φαινόμενο- είτε αφορά τον ερασιτεχνικό αθλητισμό, είτε αφορά τον επαγγελματικό αθλητισμό, είτε τον αθλητισμό των ατόμων με αναπηρία.

Κυρίες και κύριοι συνάδελφοι, από τα νεανικά μου χρόνια έχω ασχοληθεί επαγγελματικά με τον αθλητισμό ως καθηγητής φυσικής αγωγής, ως δημοσιογράφος, ως προπονητής, ως κριτής στίβου, ως διαιτητής, ως παράγοντας και τώρα τελευταία ως φίλαθλος. Είναι αλήθεια ότι ο αθλητισμός μάς έχει χαρίσει πολλές χαρές, πολλές επιτυχίες σε διεθνές επίπεδο, σε συλλογικό επίπεδο, αλλά και σε ατομικό επίπεδο: Ολυμπιονίκες, πανευρωπαϊκά πρωταθλήματα κ.τ.λ..

Όμως, τον αθλητισμό στη χώρα μας τον κατατρέχουν και μία σειρά από παθογένειες, μία σειρά από σοβαρές παθογένειες, που πολλές φορές γίνονται και επικίνδυνες, όπως είναι η βία που καταλήγει σε μερικές περιπτώσεις να γίνεται και εγκληματικότητα, όπως είναι η χειραγώγηση των αγώνων, δηλαδή τα στημένα παιχνίδια, όπως είναι η αδιαφάνεια και όπως είναι και τα αναβολικά.

Και τι έρχεται να κάνει σήμερα ο Υπουργός με το νομοσχέδιο; Να καταπολεμήσει αυτές ακριβώς τις παθογένειες με μία σειρά από μέτρα, που παρεμβαίνουν αποφασιστικά σε κάθε μία από όλες αυτές τις παθογενείς εκφάνσεις που παρεισφρέουν δίπλα στον αθλητισμό.

Και θα ήθελα να ξεκινήσω κάνοντας μια μεγάλη αναφορά στον e-Kouros, γιατί είχε δίκιο Υπουργός. Έχουμε αθλητισμό στην Ελλάδα. Τι είδους αθλητισμό; Πόσα σωματεία; Πόσους αθλητές; Τι αθλητικές εγκαταστάσεις; Πόσες; Εξυπηρετούν τον σκοπό για τον οποίο υπάρχουν; Σε τι κατάσταση βρίσκονται;

Και θα ήθελα εδώ να σας καταθέσω και την προσωπική μου εμπειρία για να καταλάβετε πόσο σημαντικό ρόλο παίζει ο e-Kouros. Συμμετείχα κάποτε σε εκλογές της Ένωσης Ποδοσφαιρικών Σωματείων Καρδίτσας. Το πιστεύετε ότι μέχρι την ημέρα των εκλογών δεν ξέραμε πόσα σωματεία ψηφίζουν; Και ξαφνικά εμφανίζονταν σωματεία εκεί που δεν περίμενε κανείς και κοιτούσα το πρόγραμμα των αθλητικών αγώνων σε όλες τις κατηγορίες -στην πρώτη κατηγορία, στη δεύτερη, στην τρίτη- και δεν έβλεπα πουθενά κάποια σωματεία να συμμετέχουν. Και, όμως, ψήφιζαν. Αυτόν τον αθλητισμό θέλαμε; Αυτόν τον αθλητισμό θέλουμε;

Αυτό, λοιπόν, ήρθε να το επιλύσει ο e-Kouros μέσα από μια καταγραφή όλων των αθλητών, όλων των σωματείων, όλων των παραγόντων, όλων των αθλητικών εγκαταστάσεων για να ξέρουμε τι είδους αθλητισμό έχουμε.

Όσον αφορά τη βία, είναι ένα τεράστιο φαινόμενο με νεκρούς. Παρεμβαίνει εδώ το Υπουργείο με το νομοσχέδιο αποφασιστικά με τις κάμερες, με την αυστηροποίηση των ποινών; Γιατί στη βία εμπλέκονται πάρα πολλοί παράγοντες: Οι λέσχες των σωματείων, οι παράγοντες, οι ίδιοι οι αθλητές, μερικοί εξ αυτών, οι δημοσιογράφοι με τον πύρινο λόγο τους.

Το ντόπινγκ είναι μάστιγα. Πάνω στη φιλοδοξία και στη διάθεση των νέων παιδιών να προχωρήσουν και να κάνουν άλματα κάποιοι έχουν στήσει βιομηχανίες από πίσω. Και εδώ με το αντι-ντόπινγκ που έχει θεσπίσει η χώρα μας, που, όπως ορθά ανέφερε ο Υπουργός, είναι ένα από τα καλύτερα στον κόσμο, πάμε να προφυλάξουμε και τη χώρα, αλλά κυρίως τους αθλητές.

Να αναφερθώ στους προπονητές, ειδικά στους προπονητές με αναπηρία που εξισώνονται με όλους τους υπόλοιπους; Υπάρχει κάτι πιο δίκαιο και πιο ουσιαστικό;

Να μιλήσουμε για την αντισεισμική προστασία τώρα των αθλητικών εγκαταστάσεων που θα πρέπει να προβλέπουμε; Ιδιαίτερα αυτές τις μέρες είναι και επίκαιρο. Να μιλήσουμε για την καταγραφή της κατάστασης των εγκαταστάσεων για να μπορούμε να αντεπεξέλθουμε με τους καλύτερους δυνατούς όρους στην αποστολή τους;

Και επειδή ο αθλητισμός είναι ζωή και επειδή είναι ζωή, δεν επιτρέπεται μέσα σε αθλητικούς χώρους και σε αθλητικούς αγώνες να κινδυνεύει η ζωή αθλητών ή ανθρώπων που συμμετέχουν σε αθλητικά δρώμενα είτε γιατί δεν υπάρχει γιατρός -ξέρετε τι συνέβαινε παλαιότερα στους αθλητικούς αγώνες; Δηλωνόταν ως γιατρός ο οποιοσδήποτε από την ομάδα- είτε να μην υπάρχει απινιδωτής. Στο χωριό μου χάσαμε ένα παιδί πριν ενάμιση χρόνο είκοσι ενός ετών από καρδιακό επεισόδιο. Δεν υπήρχε απινιδωτής.

Η ηλεκτρονική κάρτα υγείας είναι σημαντική συνεισφορά.

Για να κλείσω θα ήθελα εκ μέρους της Αντιγόνης Ντρισμπιώτη, της συμπατριώτισσάς μου, της Ολυμπιονίκη, να σας εκφράσω θερμές ευχαριστίες για την πρόβλεψη που έχετε για τη διεύρυνση της επιβράβευσης των Ολυμπιονικών. Δίνουμε έτσι τη δυνατότητα στους Ολυμπιονίκες μας να νιώθουν κι αυτοί ότι η πολιτεία δεν τους ξεχνά, αλλά τους τιμά.

Κλείνοντας επειδή το σύνηθες μότο για τον αθλητισμό είναι ότι ο αθλητισμός ενώνει, ας το αποδείξουμε σήμερα στην Αίθουσα ότι ο αθλητισμός μάς ενώνει και στηρίζουμε ένα εμβληματικό, ένα σοβαρό, ένα αποτελεσματικό νομοσχέδιο που έχει ως στόχο την προαγωγή του ερασιτεχνικού και επαγγελματικού αθλητισμού στη χώρα μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κωτσό.

Τον λόγο έχει ο κ. Γιαννούλης, Κοινοβουλευτικός Εκπρόσωπος του ΣΥΡΙΖΑ.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ειδικά απευθυνόμενος σε εσάς, κύριε Κωτσέ, καμιά φορά μας ξεπερνούν τα γεγονότα. Ίσως δεν έχετε ακούσει ότι ο ΣΥΡΙΖΑ - Προοδευτική Συμμαχία υπερψηφίζει το μεγαλύτερο μέρος του νομοσχεδίου που έχει την υπογραφή του κ. Βρούτση και σε λίγο ο κ. Ψυχογιός θα σας εξηγήσει πως πολλές από αυτές τις πολιτικές έχουν συνέχεια από προηγούμενες κυβερνήσεις. Είναι αυτό που λέμε ότι καμιά φορά τα γεγονότα και τα επιτεύγματα δεν έχουν κυβερνητική θητεία.

Η συναίνεση, όμως, την οποία επικαλείστε και η καλή θέληση πρέπει να προκύπτει από τη συνολική στάση των πολιτικών χώρων. Ο κ. Βρούτσης αυτό επέλεξε. Δεν συμμετείχε στη διαδικασία που κυριάρχησε στη συζήτηση για τα γεγονότα της επικαιρότητας που τρέχουν με ρυθμούς σημαντικούς.

Θέλω να ξεκινήσω κατ’ αρχάς από μια απόλυτη δέσμευση, ένα πολύ απλό πολιτικό ξεκαθάρισμα ότι ο ΣΥΡΙΖΑ - Προοδευτική Συμμαχία και ο Πρόεδρός του, ο Σωκράτης Φάμελλος, έχουμε μόνο μία στόχευση που δεν έχει τακτικισμούς. Η στόχευση είναι για το επίδικο ζήτημα του εγκλήματος των Τεμπών και κάθε πολιτική πρακτική που παράγει Τέμπη, να αποδίδονται οι ευθύνες, ποινικές και πολιτικές, με κάθε τρόπο, με απόλυτη διαφάνεια, με απόλυτη καθαρότητα, χωρίς δεύτερες σκέψεις. Καθαρές κουβέντες, καθαρές πολιτικές πρακτικές.

Κατανοούμε απόλυτα την φόρτιση, την ένταση, τη δύναμη που καμιά φορά αναβλύζει από όλους όσοι εκπροσωπούν αυτό που λέει ο λαός ότι «η φωτιά καίει εκεί που πέφτει». Γι’ αυτό και η υποχρέωσή μας πολλαπλασιάζεται να έχουμε θέσεις ευθύνης με πραγματική συνείδηση.

Μπαίνει ένα τέλος σε όσους προσπαθούν με δικονομικά, το είπα και νωρίτερα, ή μακιαβελικά τερτίπια να δημιουργήσουν ρήγματα στην αντιπολίτευση για να αποκρύψουν μια άλλη μεγάλη αλήθεια. Όλες οι απαντήσεις για το έγκλημα των Τεμπών, όλα τα ερωτήματα που θέτει η κυβερνητική πλευρά διά του κ. Βορίδη, γιατί προφανώς ο κ. Μητσοτάκης έχει μία δυσανεξία στα δύσκολα στο Βήμα της Βουλής, οδηγούν στο Μέγαρο Μαξίμου και στον Πρωθυπουργό. Τελεία. Παράγραφος. Όλα τα υπόλοιπα έπονται.

Θέση του ΣΥΡΙΖΑ: Απόλυτη διαφάνεια, φως παντού, δικαιοσύνη, απονομή πολιτικών και ποινικών ευθυνών, ανεξαρτήτως αξιώματος, όσο ψηλά κι αν βρίσκονται. Τετριμμένα; Μπορεί να σας ακούγονται. Ανάγκη; Ναι.

Και πάμε και στα νέα από την Ευρώπη, τα οποία επίσης τρέχουν με ταχύτητα. Κύριε Νικητιάδη, παρά την έντασή σας για την υπομονή που κάνετε κι εσείς από το πρωί από τις 9.00΄ που είμαστε εδώ σε αυτή τη διαδικασία, πριν από λίγη ώρα υπήρξε μια ανταλλαγή ανακοινώσεων για το πώς απετράπη η κλήση του αρμόδιου Επιτρόπου Μεταφορών της Ευρωπαϊκής Επιτροπής για το έγκλημα των Τεμπών στο Ευρωκοινοβούλιο.

Δυστυχώς, η πρόταση του επικεφαλής της Ευρωομάδας του ΣΥΡΙΖΑ και Αντιπροέδρου της Left, του Κώστα Αρβανίτη, για να συζητηθεί στα δύο χρόνια που συμπληρώνονται από το έγκλημα των Τεμπών το ζήτημα αυτό στο Ευρωκοινοβούλιο -έναν πολιτικό θεσμό που συνέβαλε τα μέγιστα να ακουστεί η φωνή των συγγενών, συνέβαλε τα μέγιστα να δυναμώσει η φωνή των αδυνάμων απέναντι σε μία ελληνική Κυβέρνηση που ο Πρωθυπουργός άλλα έλεγε πριν δύο χρόνια και άλλα αποφάσισε να πει πριν λίγες εβδομάδες- αρνήθηκαν να μπει το θέμα στη Διάσκεψη των Γενικών Γραμματέων των παρατάξεων το Ευρωπαϊκό Λαϊκό Κόμμα, που ανήκει η Νέα Δημοκρατία και οι Σοσιαλιστές στους οποίους ανήκουν και οι συνάδελφοί σας Ευρωβουλευτές του ΠΑΣΟΚ. Ήταν κατηγορηματική η άρνησή τους να μπει στην ατζέντα της Διάσκεψης των Γραμματέων. Παρά τις επίμονες προσπάθειες του Κώστα Αρβανίτη, που έχει αποδείξει το πόσο έχει συμβάλει σε αυτό το ζήτημα, τελικά απορρίφθηκε το αίτημα. Όταν ενημερώθηκαν οι Ευρωβουλευτές του ΠΑΣΟΚ, για να είμαι δίκαιος, κατανόησαν την ανάγκη να αλλάξει αυτό, αλλά το αποτέλεσμα δεν άλλαξε. Με ευθύνη του Λαϊκού Κόμματος και των Σοσιαλιστών το έγκλημα των Τεμπών δεν θα συζητηθεί στο Ευρωκοινοβούλιο κι αυτό σε κάποιους πρέπει να πει κάτι.

Τώρα σε ό,τι αφορά την προανακριτική, την ειδική επιτροπή. Τοποθετήθηκε και ο Πρόεδρός μας το πρωί. Δεν υπήρχε το ενδεχόμενο εμείς να απέχουμε από μία προσπάθεια να φωτιστούν ευθύνες ποινικές είτε του κ. Τριαντόπουλου είτε και άλλων πολύ υψηλότερα από αυτόν που η ανακριτική προσπάθεια και έρευνα που συνεχίζεται φέρει στο φως και στη Βουλή στο μέλλον.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω, όμως, κλείνοντας την τοποθέτησή μου, κύριε Πρόεδρε, να αναφερθώ και σε δύο ακόμη σημεία. Μίλησε ο προηγούμενος συνάδελφος της Νέας Δημοκρατίας για την ανάγκη πολιτικής συνεννόησης, συναίνεσης. Αυτή τη στιγμή σε αυτό το νομοσχέδιο υπάρχουν τρεις χρήσιμες τροπολογίες και μια προκλητική τροπολογία. Η πλειοψηφία των ίδιων συναδέλφων που κόντεψαν να ματώσουν τα χέρια τους χειροκροτώντας τον Κώστα Καραμανλή επιλέγει και τρεις σημαντικές τροπολογίες, η μία είναι του ΠΑΣΟΚ για τα κόκκινα δάνεια, μία του ΣΥΡΙΖΑ για τον δέκατο τρίτο και δέκατο τέταρτο μισθό και μία ακόμη του ΣΥΡΙΖΑ για το θέμα της αισχροκέρδειας γύρω από τα προϊόντα της γυναικείας περιποίησης της φροντίδας τις ημέρες της περιόδου, δεν μπαίνουν προς συζήτηση. Αυτό δεν είναι συναίνεση. Αυτό δεν είναι προσπάθεια να συγκλίνουν πολιτικές δυνάμεις για το καλό της κοινωνίας και το συμφέρον της χώρας.

Αντιθέτως, έρχεται μία προκλητική τροπολογία που στην ουσία επιβεβαιώνει το εξής απλό. Πώς κατέληξε αυτή η χώρα τα ιδιωτικά κολλέγια να τα κάνει ΑΕΙ. Ούτε το Χάρβαρντ ούτε το Κέιμπριτζ ούτε κανένα από τα εκπαιδευτικά ιδρύματα τα οποία χρησιμοποιήσατε ως προμετωπίδα για τη λαθροχειρία της bypass, της παρελκυστικής αναγνώρισης των ιδιωτικών πανεπιστημίων. Εν πάση περιπτώσει, νομοθετείτε τα κολλέγια με τις κτιριακές εγκαταστάσεις να γίνουν ΑΕΙ. Τελεία. Παράγραφος.

Κι εκεί τι κάνετε πάλι; Ένα χρήσιμο μέτρο που είναι η παράταση της ρύθμισης των οφειλών για τους δήμους και τις περιφέρειες το βάζετε δύο σειρές, σε μία τροπολογία απαράδεκτη, σε ένα νομοσχέδιο που προτιθέμεθα να υπερψηφίσουμε. Ε, φτάνει πια. Αυτή η Αίθουσα δεν έχει άλλες αντοχές να γίνεται κάδος πλυντηρίου της δικής σας εμμονής. Τα ίδια κάνατε στα Τέμπη. Τα ίδια κάνετε στην εξεταστική. Τα ίδια κάνετε για τη δημόσια υγεία. Τα ίδια κάνετε για την αισχροκέρδεια. Φτάνει! Κάποια στιγμή βάλτε ένα φραγμό στην αλαζονεία και την αμετροέπειά σας.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιαννούλη.

Καλείται στο Βήμα ο κ. Γεώργιος Νικητιάδης Βουλευτής του ΠΑΣΟΚ. Θα ακολουθήσουν η κ. Σπυριδάκη και ο κ. Αυλωνίτης.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, εξανέστην προηγουμένως. Ήταν σαράντα οκτώ ομιλητές, μίλησαν δηλαδή λίγο παραπάνω από τους μισούς και είχαν μείνει δεκαοκτώ ομιλητές. Και λέω να ακούσετε και τους υπόλοιπους, από αυτούς οι οκτώ είναι της Νέας Δημοκρατίας και μετά να τοποθετηθείτε. Γι’ αυτό εξανέστην. Δεν εξανέστην επειδή μας φάγατε τον χρόνο. Τον φάγατε και τον χρόνο, αλλά αυτό δεν είναι το κυρίαρχο.

Άκουσα με πολύ προσοχή και την εισαγωγή σας, αλλά και την τοποθέτησή σας και είδα γενικώς ένα συναινετικό κλίμα. Επιδιώξατε να αναδείξετε την εθνική διάσταση, την υπερκομματική διάσταση του αθλητισμού και ορθώς. Όμως, επειδή είμαστε νησιώτες, θα σας ρωτήσω: Ο Πανναξιακός θα δει ποτέ Α΄ Εθνική; Οι Τιτάνες της Αμοργού -σας λέω τις ομάδες που υποθέτω ότι υποστηρίζετε- θα δει ποτέ Α΄ ή Β΄ Εθνική; Δεν θα δει. Και ξέρετε γιατί; Γιατί δεν είναι τόσο υπερκομματικό και τόσο αταξικός ο αθλητισμός. Γιατί το πολύ χρήμα του αθλητισμού πάει στους πολύ μεγάλους και γιατί εμείς, εγώ κι εσείς, -κι εδώ βάζω το υπερκομματικό- έχουμε καθήκον να δούμε πως οι χιλιάδες άνθρωποι που ασχολούνται με τον αθλητισμό στα νησιά μας θα μπορέσουν κάποτε να δουν κι αυτοί άσπρη μέρα. Γιατί δεν γίνεται ο Πανναξιακός να έχει δέκα ταξίδια στην Αθήνα, να πρέπει να πληρώνουν αεροπορικά εισιτήρια και ο προϋπολογισμός τους, όπως για εκατοντάδες ομάδες στα Δωδεκάνησα στις Κυκλάδες, δεν μπορεί ποτέ να ανταποκριθεί στις οικονομικές ανάγκες.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Ξαναλέω, λοιπόν, και θα το δούμε μελλοντικά, εμείς από το ΠΑΣΟΚ θα φέρουμε και πρόταση. Έχουμε υποχρέωση, αν θέλουμε πραγματικά να δούμε υπερκομματικά το ζήτημα, να βάλουμε τους νησιώτες πραγματικά στη θέση που θα έπρεπε να βρίσκονται.

Εγώ δεν θα τοποθετηθώ για το νομοσχέδιο περαιτέρω, δεδομένου ότι παρά το έκρυθμο που υπάρχει γενικώς και με τα Τέμπη, αλλά και με όσα αναφέρθηκαν από την κ. Κωνσταντοπούλου με το πόρισμα του Συνηγόρου του Πολίτη για το ναυάγιο της Πύλου, πραγματικά είναι συνταρακτικά τα όσα συμβαίνουν. Εγώ, όμως, θα εστιάσω στην τροπολογία που έχουμε καταθέσει, τεράστιο θέμα, σπουδαίο θέαμα, απασχολεί εκατομμύρια Έλληνες. Δυστυχώς, η έκρυθμη επικαιρότητα δεν θα επιτρέψει σε αυτό το θέμα να αναδειχθεί όσο θα έπρεπε. Εμείς θα το επαναφέρουμε ξανά, άλλωστε δεν είναι η πρώτη φορά. Έχουμε καταθέσει και πρόταση νόμου για το ιδιωτικό χρέος και ερχόμαστε ξανά σήμερα και φέρνουμε μια τροπολογία. Γιατί δεν γίνεται οι μισοί Έλληνες να είναι όμηροι. Δεν γίνεται οι Έλληνες που έχουν τη χαμηλότερη αγοραστική δύναμη στην Ευρώπη, που έχουν τη μεγαλύτερη ακρίβεια στην Ευρώπη να είναι και όμηροι και κυνηγημένοι διαρκώς από τα funds και από τις τράπεζες, ζώντας με ένα διαρκές άγχος για το τι θα γίνει και πότε θα χτυπήσει το τηλέφωνο και πότε θα έρθει ο κλητήρας και πότε θα έρθει το εξώδικο και πώς θα ανταποκριθώ στο να πληρώσω τα τεράστια χρέη.

Πέρα από τις δικές σας ευθύνες και εσείς κύριοι συνάδελφοι του ΣΥΡΙΖΑ κάποια στιγμή πρέπει να κάνετε μια στοιχειώδη αυτοκριτική για το δικαίωμα που έχουν οι τράπεζες να πουλάνε τα κόκκινα δάνεια στα funds. Το επιτρέψατε εσείς με νόμο, χωρίς να διασφαλίσετε μια στοιχειώδη προστασία για τους δανειολήπτες. Δεν είναι κακό να γίνει μια αυτοκριτική για αυτό το θέμα και να ενώσουμε τις δυνάμεις μας, για να δούμε πώς θα μπορέσουμε να ξεπεράσουμε αυτά τα τεράστια ζητήματα.

Δεδομένου ότι οι εκατοντάδες χιλιάδες αποκλεισμένοι από επαγγελματική δραστηριότητα, οι εκατοντάδες χιλιάδες αποκλεισμένοι από την αγορά συμπατριώτες σας και συμπατριώτες μας επειδή έτυχε πολλές φορές να μην μπορέσουν να ανταποκριθούν σε μια επιχειρηματική δραστηριότητα που ξεκίνησαν, απέτυχαν -μέσα στο παιχνίδι της αγοράς είναι το επιχειρείν- και σήμερα βρίσκονται αποκλεισμένοι, θα πρέπει κάποια στιγμή να δοθεί η δυνατότητα σε όλους αυτούς τους ανθρώπους και να αναπνεύσουν, αλλά παραλλήλως και να δραστηριοποιηθούν, γιατί το ΑΕΠ της χώρας είναι αυτό που θα κερδίσει, όταν εντάξουμε ξανά στο παιχνίδι εκατοντάδες χιλιάδες συμπολίτες μας που είναι έξω από αυτό.

Εμείς, λοιπόν, φέραμε πάλι σήμερα μια τροπολογία. Πολύ γρήγορα θα πω τι προβλέπει. Πρώτον, η προστασία της πρώτης κατοικίας με τον νόμο που υπήρχε -τον μοναδικό νόμο που πραγματικά προστάτευε την κυρία κατοικία του δανειολήπτη- επιλύσουμε το θέμα με το ελβετικό φράγκο με την πρόταση μας, βάζοντας τις τράπεζες να αναλάβουν τα 2/3 του βάρους από τη συναλλαγματική ισοτιμία. Προστατεύεται η αγροτική περιουσία, αλλά κυρίως δίδεται το δικαίωμα προτίμησης στον οφειλέτη να μπορεί να αγοράσει το δάνειό του, αντί να το αγοράζει το fund. Να υποχρεούται η τράπεζα, να υποχρεούται ακόμη και το fund που θέλει να μεταπουλήσει, να φωνάξει τον οφειλέτη και να του προσφέρει τα ίδια, να του δώσει τη δυνατότητα με τα ίδια ή και κάποιο ποσό παραπάνω να μπορέσει να εξαγοράσει το δάνειό του.

Φέρνουμε ξανά την πρόταση για ρύθμιση εξόφλησης με εκατόν είκοσι δόσεις σε εφορία και στο δημόσιο για όλους τους οφειλέτες και παραλλήλως τη δυνατότητα, εφόσον είναι ο οφειλέτης συνεπής, να υπάρχει ένα κούρεμα της τάξης του 30%. Παραλλήλως φέρνουμε διάταξη με βάση την οποία η περίφημη servicers θα υποχρεωθούν να σέβονται τους οφειλέτες σε ό,τι γίνεται σε σχέση με τα δάνεια τους.

Κλείνοντας, επειδή άκουσα επίσης με πολύ προσοχή τον κ. Βορίδη να μας εγκαλεί και να μας λέει «ποιοι είναι αυτοί που συγκαλύπτουμε», «γιατί δεν μας λέτε ποιοι είναι αυτοί που συγκαλύπτουμε», θα του πω πάρα πολύ απλά ότι εμείς υποψιαζόμαστε ότι συγκαλύπτεται ο κ. Καραμανλής με τη δραστηριότητα της Νέας Δημοκρατίας. Εμείς υποψιαζόμαστε ότι συγκαλύπτεται ο κ. Τριαντόπουλος με τις δραστηριότητες της Νέας Δημοκρατίας. Συνεπώς συγκαλύπτεται ο Πρωθυπουργός στο όνομα του οποίου είχαν εμπλακεί σε αυτές τις ιστορίες με τα Τέμπη και ο κ. Τριαντόπουλος και ο κ. Καραμανλής, ο οποίος ήταν ο αρμόδιος Υπουργός, πάρα πολύ απλά.

Ευχαριστώ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για την συνέπεια στον χρόνο.

Με έναν πρόχειρο υπολογισμό θα πάμε μετά τις 2.00΄. Στα επτά λεπτά θα διακόπτω τον κάθε ομιλητή. Παράκληση θερμή να τηρούνται οι χρόνοι.

(Θόρυβος – διαμαρτυρίες)

Να διαμαρτυρηθεί ο καθένας στους Προέδρους των Κοινοβουλευτικών του Ομάδων που μιλάνε δύο ώρες, όχι στο Προεδρείο.

Τον λόγο τώρα έχει η Βουλευτής του ΠΑΣΟΚ - Κινήματος Αλλαγής, η κ. Αικατερίνη Σπυριδάκη, για επτά λεπτά.

Ξέρετε ότι όταν υπάρχει η δυνατότητα εγώ προσωπικά όλους τους διευκολύνω, αλλά με έναν πρόχειρο υπολογισμό πάμε μετά τις 2.00΄. Δεν είναι λογικό.

Ορίστε, κυρία Σπυριδάκη, έχετε τον λόγο.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν ξεκινήσω δεν μπορώ να μην αναφερθώ στη συστηματική διάλυση των θεσμών και της δημοκρατίας από την Κυβέρνηση και τον ίδιο τον Πρωθυπουργό.

Κυρίες και κύριοι της Κυβέρνησης, δεν θα αφήσουμε την τραγωδία των Τεμπών να ξεχαστεί, δεν θα επιτρέψουμε τη συγκάλυψη. Οι ευθύνες δεν σταματούν στον σταθμάρχη, το γνωρίζετε, το γνωρίζει η κοινωνία, το επιβεβαιώνουν τα στοιχεία. Γι’ αυτό καταθέσαμε αίτημα διενέργειας προανακριτικής εξέτασης για τις ευθύνες του κ. Τριαντόπουλου, για να μάθουμε ποιος έδωσε την εντολή για την αλλοίωση του τόπου του εγκλήματος, την εντολή για το μπάζωμα. Για να μάθουμε γιατί ο εκλεκτός σας για την Προεδρία της Δημοκρατίας, ο κ. Τασούλας, δεν κοινοποίησε κρίσιμα έγγραφα στο Σώμα της Βουλής, γιατί ο πρώην Πρόεδρος της Βουλής θεώρησε ότι μπορεί να αποσιωπήσει ευθύνες, να προστατεύσει όσους έπρεπε να ελεγχθούν, να γίνει μέρος μιας οργανωμένης συγκάλυψης.

Αν είχε ολοκληρωθεί η σύμβαση 717 οι πενήντα επτά συνάνθρωποί μας θα ζούσαν. Αν υπήρχε σύγχρονη τηλεδιοίκηση και φωτοσήμανση η τραγωδία δεν θα είχε συμβεί. Αυτό είναι αλήθεια. Αντί, όμως, για απαντήσεις, είδαμε τον συνεντευξιαζόμενο Πρωθυπουργό στο μονόπρακτο «όταν έκλαψε ο Μητσοτάκης», που όχι μόνο δεν έπεισε εμάς, αλλά ούτε και την ελληνική κοινωνία και μας επιβεβαίωσε άλλη μία φορά ότι «ο βασιλιάς είναι γυμνός» και αδύναμος.

Βλέπουμε, λοιπόν, έναν Πρωθυπουργό που παριστάνει τον παραπλανημένο, έναν πρώην Πρόεδρο της Βουλής να μη δείχνει κανένα ζήλο να προωθήσει αποδεικτικά στοιχεία και μία Κυβέρνηση που αντί να αναλάβει ευθύνες, προσπαθεί να θάψει την υπόθεση. Το ΠΑΣΟΚ και η κοινωνία απαιτεί πλήρη διερεύνηση, γιατί η αλήθεια δεν διαγράφεται, οι ευθύνες δεν θάβονται στα μπάζα της συγκάλυψης. Γιατί όταν η εξουσία είναι αυταρχική και όταν οι θεσμοί υποβαθμίζονται, ο πολίτης νιώθει ότι δεν έχει φωνή και όταν η αλήθεια και η δικαιοσύνη δεν λάμπουν, ο πολίτης νιώθει ότι δεν έχει οξυγόνο.

Εμείς, λοιπόν, δεν ανεχόμαστε να είμαστε σε μία χώρα που ο πολίτης δεν έχει φωνή και νιώθει ότι δεν έχει οξυγόνο. Γιατί έτσι απεχθάνεται το πολιτικό σύστημα και δεν σέβεται τους θεσμούς και αυτό πλήττει τη δημοκρατία.

Κυρίες και κύριοι συνάδελφοι, πάμε στο νομοσχέδιο. Δυστυχώς έχουμε μπροστά μας ένα αποσπασματικό νομοσχέδιο, όχι μεταρρύθμιση, αλλά ένα μπάλωμα τροποποιήσεων για προβλήματα που η ίδια η Κυβέρνηση δημιούργησε. Ποιο είναι το όραμά σας για τον ελληνικό αθλητισμό; Ο αθλητισμός δεν χρειάζεται πρόχειρες ρυθμίσεις, αλλά σχέδιο, χρηματοδότηση, σεβασμό στους αθλητές και τα σωματεία μας. Αντί γι’ αυτό, φέρνετε ένα νομοσχέδιο χωρίς διαβούλευση, χωρίς συνοχή, που εμφανίστηκε μέσα στις γιορτές, ξεκίνησε με είκοσι οκτώ άρθρα στη διαβούλευση και έρχεται σήμερα με τριάντα πέντε. Σαν να μην έφτανε αυτό, ξανά φωτογραφικές διατάξεις, όπως η κατάργηση κωλυμάτων για όσους ασκούν διοικητικό έργο. Αλήθεια, γιατί δεν μας λέτε εξαρχής ποιον θέλετε αν εξυπηρετήσετε;

Πάμε να δούμε, λοιπόν, τι λέει η Κυβέρνηση. Διαιτητές και κριτές μπορούν ταυτόχρονα να είναι μέλη διοικητικών συμβουλίων σωματείων και ομοσπονδιών. Δηλαδή, κάποιος που διαιτητεύει έναν αγώνα μπορεί να ανήκει στη διοίκηση ενός από τα σωματεία που αγωνίζονται. Να σας ενημερώσω ότι αυτό, βέβαια, δεν υπάρχει πουθενά στον κόσμο. Είναι μια ελληνική πρωτοτυπία που φέρει την υπογραφή της Κυβέρνησης της Νέας Δημοκρατίας. Και σας ρωτώ: Πώς διασφαλίζεται η αμεροληψία; Πώς προστατεύεται η αξιοπιστία των αγώνων; Δεν υπάρχει καμία πρόβλεψη για διαφάνεια, καμία δικλίδα ασφαλείας. Και σαν να μην έφταναν όλα τα υπόλοιπα, αποφασίζετε να ανοίξετε διάπλατα την πόρτα στους εμπόρους αθλητικού εξοπλισμού, δίνοντάς τους το δικαίωμα να συμμετέχουν στα διοικητικά συμβούλια μηχανοκίνητου αθλητισμού. Μιλάμε για έναν χώρο όπου υπάρχουν μεγάλα οικονομικά συμφέροντα, έναν κλάδο που συνδέεται άμεσα με αγορές, χορηγίες και τεχνολογία.

Δίνετε, λοιπόν, τη δυνατότητα στους ίδιους τους εμπόρους να παίρνουν αποφάσεις που επηρεάζουν τον ανταγωνισμό. Δεν είναι προφανές το ασυμβίβαστο; Είναι σαν να λέμε ότι αφήνουμε τους ιδιοκτήτες στοιχηματικών εταιρειών να καθορίζουν τον κανονισμό του ποδοσφαίρου. Ποιος θα ελέγχει ποιον; Ποιος θα μας φυλάει από τους φύλακες; Αντί να διασφαλίσουμε κανόνες διαφάνειας, ανοίγουμε τον δρόμο στις πελατειακές σχέσεις και την προνομιακή μεταχείριση. Και το ερώτημα είναι απλό: Γιατί αλλάζετε τη διάταξη; Ποιον εξυπηρετεί;

Κυρίες και κύριοι συνάδελφοι, πάμε στο ηλεκτρονικό μητρώο ερασιτεχνικών σωματείων, μια αποτυχημένη προσπάθεια ψηφιακής μετάβασης και μετατόπισης της γραφειοκρατίας. Κανείς δεν διαφωνεί με την ανάγκη καταγραφής και ελέγχου, αλλά έτσι όπως εφαρμόζεται, λειτουργεί ως μηχανισμός αποκλεισμού. Τα σωματεία εξαναγκάζονται σε πολύπλοκες γραφειοκρατικές διαδικασίες, με τεράστια διοικητικά και οικονομικά βάρη. Λογιστές, δικηγόροι, ατέλειωτες απαιτήσεις. Έτσι δεν εξυγιαίνεται ο ερασιτεχνικός αθλητισμός, αλλά αποδυναμώνεται αφού πολλά σωματεία θα εγκαταλείψουν. Είναι αυτός τρόπος για να αναπτύξουμε τον αθλητισμό στη χώρα μας; Και αν πιστεύετε αυτό, τότε γιατί δεν φέρνετε κάτι πιο ουσιαστικό; Πώς επιτυγχάνεται κάτι τέτοιο με το άρθρο 9, υποβιβάζοντας τα πανεπιστημιακά πτυχία των ΣΕΦΑΑ-ΤΕΦΑΑ εξισώνοντάς τα με διπλώματα ταχύρρυθμων σχολών; Για ποια αξιοκρατία μιλάμε; Ποια η διασφάλιση της ποιότητας; Και παρόλο που η διάταξη αυτή αναγνωρίζει τις ιδιαιτερότητες της νησιωτικής μας χώρας, δυστυχώς η αναγνώριση αυτή δεν συνοδεύεται από κάποιο σχέδιο στήριξης. Αν θέλετε πραγματικά να υποστηρίξετε τον αθλητισμό, γιατί δεν θεσπίζετε μέτρα οικονομικής ενίσχυσης και κίνητρα για όσους πρόκειται να προπονήσουν σε νησιά και ακριτικές περιοχές;

Πάμε στο άρθρο 24, ρυθμίσεις για την αθλητική βία. Τρεις νόμοι τα τελευταία χρόνια, αυστηρότερες ποινές, αλλά τα επεισόδια συνεχίζονται. Γιατί; Διότι η βία δεν αντιμετωπίζεται με καταστολή. Χρειάζεται παιδεία, πρόληψη, συνεργασία. Αλλά αυτά προφανώς δεν είχαν χώρο στο νομοσχέδιο σας. Πού είναι η ενίσχυση της ΔΕΑΒ; Πού είναι τα προγράμματα που θα φέρουν οπαδούς πιο κοντά στις ομάδες με σεβασμό και παιδεία; Αντιθέτως, το νομοσχέδιο διατηρεί τις ίδιες αποτυχημένες πολιτικές, απλά και μόνο αλλάζοντας λέξεις σε χαρτιά. Αυτό δεν είναι αθλητική πολιτική. Είναι μία ακόμη ευκαιρία. Αλλά φοβάμαι ότι δεν θα είναι ούτε η πρώτη και προφανώς ούτε η τελευταία. Πώς να στηρίξουμε μια πρωτοβουλία, που δεν προάγει, δεν διασφαλίζει έναν σύγχρονο, διαφανή και δίκαιο αθλητισμό με κανόνες ίσους για όλους χωρίς φωτογραφικές διατάξεις, πελατειακές σχέσεις, σκιώδεις συναλλαγές.

Πριν ολοκληρώσω, κύριε Πρόεδρε, θα ήθελα να σταθώ σε ένα κομβικό για την κοινωνία ζήτημα, το ιδιωτικό χρέος, μία βόμβα στα θεμέλια της οικονομίας και της κοινωνίας. Η διαφορά μας είναι ουσιώδης και ξεκάθαρη. Εσείς νομοθετείτε με κίνητρο τις τράπεζες και τα κέρδη, ενώ εμείς πιστεύουμε ότι ισχυρή οικονομία σημαίνει ισχυρός δανειολήπτης, βιώσιμες ρυθμίσεις, υγιές τραπεζικό σύστημα που υπηρετεί την ανάπτυξη και όχι την αισχροκέρδεια. Γι’ αυτό, λοιπόν, με την τροπολογία που καταθέσαμε προβλέπεται μεταξύ άλλων τα παρακάτω σημεία: Πρώτον, αγροτική περιουσία. Στο Λασίθι πάρα πολλοί αγρότες μας είναι εγκλωβισμένοι στην ανεξέλεγκτη δράση της PQH, βλέποντας τα χωράφια και τις καλλιέργειές τους να γίνονται αντικείμενο εκποίησης χωρίς καμία προστασία. Δεύτερο σημείο, προστασία της κύριας κατοικίας. Με την Κυβέρνηση της Νέας Δημοκρατίας το πλαίσιο προστασίας διαλύθηκε, αφήνοντας πολίτες ανυπεράσπιστους απέναντι σε τράπεζες και funds. Τρίτον, εξωδικαστικός μηχανισμός. Μέχρι τώρα οι τράπεζες και τα funds απορρίπτουν αιτήσεις χωρίς καν να μπουν στη διαδικασία διαπραγμάτευσης. Με αυτήν την τροπολογία υποχρεώνονται να συμμετέχουν ουσιαστικά στις ρυθμίσεις και να αιτιολογούν κάθε απόρριψη. Αυτό σημαίνει τέλος στην ασυδοσία και περισσότερες πιθανότητες βιώσιμης λύσης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Η ερώτηση λοιπόν, είναι ξεκάθαρη: Θα συνεχίσετε να προστατεύετε τις τράπεζες και τα funds ή θα δώσετε μία δεύτερη ευκαιρία στους πολίτες, στους αγρότες και στις οικογένειες για ζωή με αξιοπρέπεια;

Και πριν ολοκληρώσω, κύριε Πρόεδρε, θα πω ότι η κοινωνία δεν αντέχει άλλη κοροϊδία, δεν αντέχει να βλέπει σκάνδαλα να κουκουλώνονται, ευθύνες να μετατίθενται, τη δικαιοσύνη να καθυστερεί, τους θεσμούς να χειραγωγούνται, δεν αντέχει να ακούει άλλο για πράγματα που δεν θα δει ποτέ. Οι θεσμοί δεν είναι τσιφλίκι κανενός, η δημοκρατία δεν αντέχει άλλες εκπτώσεις, η αξιοκρατία δεν είναι πολυτέλεια και η κοινωνία δεν ζητά πολλά, ζητά το αυτονόητο, να μην αισθάνεται κανένας πολίτης, πολίτης δεύτερης κατηγορίας, να έχει εμπιστοσύνη στους θεσμούς.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κλείστε.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ολοκληρώνω.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσατε. Σας παρακαλώ θερμά.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Ωραία.

Θα ήθελα απλά μία φράση.

**ΠΡΟΕΔΡΕΥΩΝ (Αθανάσιος Μπούρας):** Όχι, εντάξει. Κλείστε, δεν πειράζει.

(Θόρυβος στην Αίθουσα)

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Δεν είμαστε άνθρωποι; Δεν έχουμε δικαιώματα;

**ΠΡΟΕΔΡΕΥΩΝ (Αθανάσιος Μπούρας):** Τι θέλετε, κύριε Αυλωνίτη; Να διαμαρτύρεστε και αλλού.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Δέκα λεπτά.

**ΠΡΟΕΔΡΕΥΩΝ (Αθανάσιος Μπούρας):** Ξέρετε ότι είναι δεκαπέντε και ένας Κοινοβουλευτικός. Έχουμε και δευτερολογίες. Θα φθάσουμε στις 4.00΄.

Σας παρακαλώ, κυρία Σπυριδάκη, ολοκληρώσατε.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Έχω μια φράση ή όχι;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσατε.

Θέλω να τηρήσω τη διαδικασία. Κλείστε, βάλτε τελεία.

(Θόρυβος στην Αίθουσα)

**ΣΤΕΦΑΝΟΣ ΠΑΡΑΣΤΑΤΙΔΗΣ:** Δεν θα τιμωρηθούμε κιόλας που καθόμαστε μέχρι αργά να μιλήσουμε!

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Είμαστε εδώ από τις 10.00΄.

**ΠΡΟΕΔΡΕΥΩΝ (Αθανάσιος Μπούρας):** Τι θέλετε, κύριε Παραστατίδη;

**ΣΤΕΦΑΝΟΣ ΠΑΡΑΣΤΑΤΙΔΗΣ:** Υπάρχει ισοτιμία. Δεν θα τιμωρηθούμε!

**ΠΡΟΕΔΡΕΥΩΝ (Αθανάσιος Μπούρας):** Δεν τιμωρείται κανείς.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Να ολοκληρώσει ζητά.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Μπορώ να πω μια φράση ή όχι;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Μία ώρα ένας Αρχηγός, δεκαπέντε λεπτά ο Κοινοβουλευτικός Εκπρόσωπος…

**ΠΡΟΕΔΡΕΥΩΝ (Αθανάσιος Μπούρας):** Τα ξέρω. Έτσι είναι.

Ολοκληρώστε την πρότασή σας.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ:** Μιας και σαν σήμερα έχει γεννηθεί ο Ανδρέας Παπανδρέου, θέλω να παραθέσω μία φράση του, που λέει: «Είτε θα βοηθήσουμε την κοινωνία και τους πολίτες να αντιμετωπίσουν το ιδιωτικό χρέος είτε το ιδιωτικό χρέος θα αφανίσει τους πολίτες και την κοινωνία».

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο ανεξάρτητος Βουλευτής, κ. Αλέξανδρος Αυλωνίτης.

Επειδή σας κοιτάω εδώ, δεν προεδρεύω πρώτη φορά. Δεν ξέρω αν έχετε παράπονο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, είμαι και ανεξάρτητος και δεν ψηφίζω.

**ΠΡΟΕΔΡΕΥΩΝ (Αθανάσιος Μπούρας):** Είδα τους διαμαρτυρόμενους. Όταν υπάρχει δυνατότητα, δεν υπάρχει κανένα πρόβλημα. Όταν πρόκειται να φτάσουμε 4.00΄ το πρωί, καταλαβαίνετε ότι πρέπει να τηρήσω τον χρόνο. Θέλετε να πάμε ελεύθερα; Δεν έχω κανένα πρόβλημα. Δεν έχω απολύτως κανένα πρόβλημα, γιατί ξέρετε ότι κάθομαι -δεν ξέρω γιατί- τις πιο δύσκολες ώρες και τις πιο πολλές ώρες. Εντάξει; Αν θέλετε, εγώ βάζω επτά λεπτά και δεν θα εμποδίσω κανέναν. Μιλήστε όσο θέλετε και όποιος πάει μέχρι το πρωί. Εγώ εδώ θα μείνω.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, ζητάμε ένα ήδύο λεπτάπαραπάνω. Είμαστε δέκα ακόμη.

**ΠΡΟΕΔΡΕΥΩΝ (Αθανάσιος Μπούρας):** Ορίστε, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Να είναι ενιαίο και το Προεδρείο. Όχι κάθε φορά αλλάζουμε, γίνεται ο ένας πιο αυστηρός και ο άλλος πιο ελαστικός. Δεν είναι έτσι.

Εν πάση περιπτώσει, δεν έχω σκοπό να τσακωθώ γι’ αυτό το θέμα.

Αυτό που κάνει πολύ μεγάλη εντύπωση σήμερα είναι η πρόταση για τη σύσταση προανακριτικής από το ΠΑΣΟΚ. Εκπληκτική. Ήθελα να έβλεπα και τους συναδέλφους του ΠΑΣΟΚ που ήμασταν μαζί στην εξεταστική επιτροπή. Δεν είδαν τα μάτια τους; Δεν άκουσαν μέσα στην εξεταστική επιτροπή την συγκάλυψη; Και από όλη αυτήν την υπόθεση επιλέξατε έναν πολιτικό, τον κ. Τριαντόπουλο και ζητάτε τη σύσταση προκαταρκτικής επιτροπής; Μα, τον Θεό δεν πιστεύω στα αυτιά και στα μάτια μου. Διαγκωνίζεστε με τον ΣΥΡΙΖΑ, ο μεν να κάνει αίτηση για προκαταρκτική επιτροπή, ο δε ΣΥΡΙΖΑ θέλει να γίνει πρόταση δυσπιστίας, για να πάρετε τις εντυπώσεις. Γιατί δεν λειτουργούμε θεσμικά, κύριοι; Γιατί δεν περιμένουμε να ολοκληρωθούν οι δικογραφίες, να τις φέρουν εδώ και εκεί, σε συνεργασία όλοι μαζί να κάνουμε μια πρόταση ενιαία για όλα τα πολιτικά πρόσωπα και να υπάρξει μία και μόνο προανακριτική επιτροπή; Γιατί το κάνετε;

Κατά την άποψή μου η Αντιπολίτευση σήμερα με πρώτη κίνηση από το ΠΑΣΟΚ πολυδιασπάται και ό,τι κάνετε το κάνετε χάριν εντυπώσεως και είναι ό,τι πιο άσχημο.

Και έρχομαι τώρα προς τον κύριο Υπουργό.

Κύριε Υπουργέ, έξι Βουλευτές καταθέσαμε μία τροπολογία στην οποία δεν αναφερθήκαμε λες και είμαστε άφαντοι εδώ, δεν φαινόμαστε πουθενά. Ένα κείμενο, λοιπόν, με το οποίο σας λέμε το εξής απλό: Το 2019 αναθεωρήθηκε το Σύνταγμα, μαζί και η διάταξη 86 που μιλάει για τα ζητήματα που αφορούν την άσκηση ποινικής δίωξης κατά Υπουργών. Εκεί προς χάριν του πολιτικού μας συστήματος τροποποιήθηκε το άρθρο 86 και η παραγραφή των ποινικών αδικημάτων των Υπουργών ακολουθεί την ίδια με τους πολίτες. Και όλοι φώναζαν περιχαρής ότι είναι τεράστιο το βήμα. Πέρασαν έξι ολόκληρα χρόνια και δεν προβήκατε στο εξής απλό. Να φέρετε μία τροπολογία και να τροποποιήσετε τον νόμο περί ευθύνης Υπουργών ο οποίος συνεχίζει να έχει την ίδια διάταξη, δηλαδή ότι το αδίκημα των Υπουργών παραγράφεται, να το διαβάσω όπως πρέπει: παραγράφεται μετά το πέρας της δεύτερης τακτικής συνόδου της βουλευτικής περιόδου που άρχισε μετά την τέλεση του αδικήματος. Ξέρετε τι σημαίνει αυτό; Τεράστια νομική επιστημονική διχογνωμία στον νομικό κόσμο, εξαιτίας του γεγονότος ότι έχουμε καταργημένη τη συγκεκριμένη διάταξη του Συντάγματος και ο νόμος περί ευθύνης Υπουργών να προβλέπει την παραγραφή σε δύο τέρμινα.

Δηλαδή τον Ιούλιο του 2025 υπάρχει το ενδεχόμενο, ισχυριζόμενο από οποιοδήποτε κατηγορούμενο του αιτήματος, να τύχει εφαρμογής η ευνοϊκότερη ρύθμιση που προβλέπεται στον νόμο περί ευθύνης Υπουργών, πράγμα που ακούστηκε και στη δίκη του συγχωρεμένου Τσοχατζόπουλου, αλλά και άλλων Υπουργών.

Σας ρωτάω λοιπόν: Αυτήν την περίφημη τροπολογία, την τεράστια τροπολογία γιατί δεν τη διαβάσατε; Πέστε μου, σας παρακαλώ, γιατί αυτήν τη διάταξη που λέμε ότι πρέπει να φύγει η διάταξη του νόμου περί ευθύνης Υπουργών, που παραγράφεται το αδίκημα των Υπουργών μέχρι τον Ιούλιο του 2025, γιατί δεν την κάνετε δεκτή; Και είναι ερμηνευτική για να μην υπάρχει οποιαδήποτε αμφισβήτηση στο οποιοδήποτε ειδικό δικαστήριο. Γιατί δεν το κάνετε; Ζητάμε συγκλονιστικό πράγμα; Απλώς έχετε και την «πισινή» στην περίπτωση που κάποιος από εσάς πάει κατηγορούμενος στο ειδικό δικαστήριο να προβάλει ως ισχυρισμό ότι είναι ευνοϊκότερη η διάταξη που προβλέπεται στον νόμο. Και δεν το λέω εγώ. Το λένε επιστήμονες μεγάλου κύρους και καθηγητές πανεπιστημίου και ψάξτε το.

Ανοησίες λέω, έτσι; Ελπίζω και περιμένω να μου απαντήσετε.

Να αναφερθώ και σε κάτι άλλο. Ήρθε πριν από δυο-τρεις ώρες ο κ. Βορίδης ο οποίος μας έκανε πάλι μάθημα, θεωρώντας ότι είμαστε μικρά παιδιά στο δημοτικό. Και είπε ότι όποια ποινική δικογραφία έρχεται, γνωστοποιείται αυτό από τον Πρόεδρο, ανεξάρτητα αν η γνωστοποίηση γίνεται γρήγορα ή γίνεται στις 3.00΄ τη νύχτα ή αν γίνεται σε ουδέτερη ώρα. Και σας ρωτώ: Λέει κανένα άρθρο του Κανονισμού ότι πρέπει αυτό να γίνεται στις 2.00΄ και στις 3.00΄ τη νύχτα, όπως στην προκειμένη περίπτωση που δεν πήραμε χαμπάρι περίπου οκτώ ποινικές δικογραφίες;

Για πέστε μου, σας παρακαλώ, ποιο άρθρο του Κανονισμού λέει ότι όταν μία ποινική δικογραφία συμπληρώνεται δεν είναι υποχρεωμένος ο Πρόεδρος της Βουλής να το ανακοινώσει; Πέστε μου, όμως, ένα άρθρο. Εγώ, ήδη, έχω υποβάλει, μαζί με τους συναδέλφους μου, σχετικό αίτημα.

Επιπλέον, ακούστε κάτι που είναι ιδιαιτέρως σημαντικό και επικαλούμαι το άρθρο 60 παράγραφος 1Α του Κανονισμού της Βουλής, βάσει του οποίου ο Πρόεδρος, μετά από την κήρυξη έναρξης της συνεδρίασης και πριν τη συζήτηση των θεμάτων της ημερήσιας διάταξης ανακοινώνει στη Βουλή θέματα που έχουν εξαιρετική σημασία για το έθνος. Προσέξτε, στην έναρξη της διαδικασίας. Είναι θέμα εθνικό ο θάνατος των πενήντα επτά παιδιών στα Τέμπη; Είναι εθνική τραγωδία; Γιατί δεν ακολούθησε ο Πρόεδρος της Βουλής κ. Τασούλας, ο οποίος είναι και υποψήφιος Πρόεδρος, τη διαδικασία που προβλέπεται από το άρθρο 60 του Κανονισμού να χαρακτηρίσει αυτήν την ποινική δικογραφία ως ιδιαίτερης εθνικής σημασίας και με το φως της ημέρας, με την έναρξη της διαδικασίας, που είναι ο κόσμος εδώ, να ανακοινώσει τον ερχομό της ποινικής δικογραφίας που αφορούσε στα μπαζώματα και που αφορούσε στον κ. Τριαντόπουλο.

Και σας ρωτάω, αγαπητοί συνάδελφοι, και σας ξαναρωτάω: Πώς είναι δυνατόν το νομοθετικό όργανο που λέγεται Βουλή των Ελλήνων να ασκήσει ποινική δίωξη, μιας και έχει αυτήν την αρμοδιότητα κατά το Σύνταγμα για ένα πρόσωπο, τον κ. Τριαντόπουλο, ο οποίος –προσέξτε- κατά την πρόταση διώκεται για παράβαση καθήκοντος;

Όλοι γνωρίζουμε ότι παράβαση καθήκοντος για να τελεστεί χρειάζεται υπερχειλή δόλο, που σημαίνει με πολύ απλά λόγια ότι ο Τριαντόπουλος πήγε στη Λάρισα και το μόνο που σκεφτόταν ήταν πώς να αλλοιώσει τον τόπο του εγκλήματος, να μεταφέρει τα χώματα που προέκυψαν από το ξεμπάζωμα, χωρίς να υπάρχει οποιαδήποτε εμπλοκή οποιουδήποτε άλλου προσώπου και ότι ο Τριαντόπουλος είναι εκείνος ο οποίος ήθελε να βοηθήσει για την απόκρουση του εγκλήματος κάποιο άλλο τρίτο πρόσωπο.

Αυτό θέλετε να συζητήσουμε στη Βουλή; Θέλετε να συζητήσουμε στη Βουλή για τον Τριαντόπουλο και μόνο; Πέστε μου, σας παρακαλώ, ποιος ήταν εκείνος -εμείς που ανακατευόμαστε με την πολιτική- ο οποίος υποθετικά θα μπορούσε να δώσει εντολή στον κ. Τριαντόπουλο να κάνει ό,τι έκανε; Πέστε μου.

Πρέπει να απαντήσουμε σε αυτό το συγκεκριμένο ερώτημα: Τι ακριβώς θέλουμε να κάνουμε εδώ; Πρέπει και να αποδώσουμε αυτό που ζητάνε οι συγγενείς των θυμάτων να αποδώσουμε, πέραν του γεγονότος ότι κάποια στιγμή θα πρέπει, όταν συζητήσουμε την Αναθεώρηση του Συντάγματος, να πάψει η Βουλή των Ελλήνων να είναι εισαγγελέας, όταν λειτουργεί στη βάση και στην αρχή της πλειοψηφίας, για να βλέπουμε εν πάση περιπτώσει τη φάτσα μας στον καθρέφτη και να μη ντρεπόμαστε.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Αυλωνίτη.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κλείνω, κύριε Πρόεδρε.

Δεν μου έμεινε χρόνος για να μιλήσω για το συγκεκριμένο νομοσχέδιο και λυπάμαι πάρα πολύ. Εάν θέλουμε να μετρήσουμε το ανάστημά μας, θα πρέπει το θέμα των Τεμπών να μην το βάλουμε στη ζυγαριά των κομματικών σκοπιμοτήτων. Να περιμένουμε, όπως λένε οι συγγενείς, να ολοκληρωθεί η ποινική δικογραφία, να τη διαβάσουμε, να ξεστραβωθούμε να διαβάσουμε όλοι την ποινική δικογραφία, που στο μεγάλο της τμήμα την έχω διαβάσει, για να δείτε ότι αυτή η προχειρότητα που υπάρχει μέσα στην αίτηση για προανακριτική επιτροπή, στη σκοπιμότητα που υπάρχει και από την πλευρά του ΣΥΡΙΖΑ και όλα αυτά τα οποία θα συμβούν, θα είναι σε βάρος της ποινικής αυτής υπόθεσης και θα πρέπει να ντρεπόμαστε.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει τώρα ο Βουλευτής της Νέας Δημοκρατίας κ. Γεώργιος Στύλιος.

**ΓΕΩΡΓΙΟΣ ΣΤΥΛΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, ακούγοντας κάποιος πολίτης τη σημερινή συζήτηση θα είχε την εντύπωση ότι δεν μιλάμε για νομοσχέδιο του αθλητισμού. Γιατί, κύριοι της Αντιπολίτευσης, παρεκκλίνετε από το αντικείμενο της συζήτησης; Ποιον εξυπηρετεί αυτό; Σίγουρα όχι τη δημοκρατία. Εργαλειοποιείτε τον πόνο των οικογενειών; Κατά τη γνώμη μου, όποιος δεν σέβεται την κοινοβουλευτική διαδικασία ακυρώνει τον ίδιο του τον ρόλο ως Βουλευτή. Δεν είμαστε δικαστές. Οφείλουμε να μην υπονομεύουμε τον θεσμό της δικαιοσύνης για κομματικούς σκοπούς. Ας αφήσουμε τη δικαιοσύνη να κάνει τη δουλειά της.

Κυρίες και κύριοι συνάδελφοι, ως πολίτης, ως Αρτινός, ως Ηπειρώτης, αυτήν τη στιγμή η σκέψη μου είναι στους συμπολίτες μας από τη Σαντορίνη και τους συμπαραστεκόμαστε όσο μπορούμε και με τον καλό μας λόγο.

Κυρίες και κύριοι συνάδελφοι, το νομοσχέδιο που συζητούμε σήμερα αποβλέπει στο να προστατεύσει όλους όσους μετέχουν στον αθλητισμό: Αθλητές, φιλάθλους, αθλητικούς συλλόγους και φορείς διοίκησης. Με το προτεινόμενο πλαίσιο γίνονται βήματα για να διασφαλιστεί η διαφάνεια, η ασφάλεια και η ισότιμη πρόσβαση όλων. Πρόκειται άλλωστε για ένα νομοσχέδιο που προήλθε μετά από εκτεταμένη διαβούλευση με τα εξίμισι χιλιάδες αθλητικά σωματεία της χώρας, με τις αθλητικές ομοσπονδίες και η διαβούλευση αυτή είχε διάρκεια πάνω από έναν χρόνο.

Στην ομιλία μου θα επικεντρωθώ σε τέσσερις βασικούς πυλώνες από τα άρθρα που έχει το νομοσχέδιο. Πρώτος πυλώνας: Η ενίσχυση της διαφάνειας και η εξυγίανση των αθλητικών σωματείων. Η διαφανής, σύννομη και εύρυθμη λειτουργία των αθλητικών σωματείων είναι απαραίτητη για να αποκατασταθεί η εμπιστοσύνη των πολιτών προς τους αθλητικούς φορείς. Γι’ αυτό επικαιροποιούνται οι διατάξεις για τα βιβλία των αθλητικών σωματείων με βάση τη σύγχρονη φορολογική νομοθεσία και η εγγραφή τους στο Ηλεκτρονικό Μητρώο Αθλητικών Σωματείων καθίσταται υποχρεωτική. Η χρηστή διαχείριση είναι το κλειδί για να καταπολεμηθούν οι παθογένειες που μαστίζουν τον χώρο του αθλητισμού.

Δεύτερος πυλώνας: Η προστασία και η στήριξη των αθλητών. Οι αθλητές είναι η ψυχή του αθλητισμού. Μας έχουν συγκινήσει πολλές φορές με τις διακρίσεις τους και μας έχουν κάνει συλλογικά υπερήφανους ως χώρα και ως έθνος.

Έχουμε, λοιπόν, ως πολιτεία την υποχρέωση να τους παρέχουμε τα εχέγγυα για ασφαλή, ακέραιη και αξιοπρεπή πορεία. Προς τούτο συστήνεται η Διαρκής Επιτροπή Ασφάλειας και Ευημερίας στον Αθλητισμό, καθιερώνεται ο υπεύθυνος ασφάλειας και ευημερίας σε κάθε αθλητική ομοσπονδία, ενισχύονται οι αρμοδιότητες του Εθνικού Οργανισμού Καταπολέμησης του Ντόπινγκ, ώστε οι έλεγχοι να ανταποκρίνονται στα διεθνή πρότυπα. Το ντόπινγκ είναι πανταχού παρών, τόσο στον ερασιτεχνικό, όσο και στον επαγγελματικό αθλητισμό. Υπονομεύει την άμιλλα, τον υγιή ανταγωνισμό. Και θέτει σε κίνδυνο τη σωματική και ψυχική υγεία των αθλητών. Εργαζόμαστε για να προστατέψουμε τους αθλητές απέναντι στις πιέσεις ενός συστήματος που απαιτεί όλο και υψηλότερες επιδόσεις, πολλές φορές με κάθε τίμημα.

Τρίτος πυλώνας, η καταπολέμηση της οπαδικής βίας και η ενίσχυση της ασφάλειας, εντός και εκτός γηπέδων. Τα γήπεδα δεν είναι πεδία μάχης, είναι οι χώροι του «ευ αγωνίζεσθαι». Για να το διασφαλίσουμε αυτό αυστηροποιούνται οι διατάξεις που προβλέπουν ποινές για την άσκηση βίας. Χαρακτηριστικά ενισχύεται η γνωστή σε όλους μας Διαρκής Επιτροπή για την Αντιμετώπιση της Βίας, ώστε να παρεμβαίνει και εκτός γηπέδων, και εκσυγχρονίζεται το σώμα των παρατηρητών της.

Η ΔΕΑΒ έχει τη δυνατότητα να υποβάλλει και διοικητικές κυρώσεις, αυστηρές, από 3.000 έως 50.000 ευρώ. Παρέχεται επιπλέον η δυνατότητα ταυτοποίησης των υπευθύνων για επεισόδια από τις ομάδες ΠΑΕ και ΚΑΕ, με χρήση του υλικού των καμερών της αστυνομικής αρχής. Στόχος να μην τιμωρούνται συλλογικά οι ομάδες, αλλά οι πραγματικοί υπαίτιοι. Θεσπίζεται η υποχρεωτική ενημέρωση από τον Εισαγγελέα Πρωτοδικών της Εθνικής Πλατφόρμας Αθλητικής Ακεραιότητας και της οικείας αθλητικής ομοσπονδίας για ποινικές διώξεις. Και ορίζονται εισαγγελείς αθλητισμού στις μεγάλες πόλεις. Επιπλέον, διευρύνεται η δυνατότητα των αστυνομικών για δειγματοληπτικούς ελέγχους, κυρίως ως προς τη χρήση αποκλειστικά και μόνο ονομαστικών εισιτηρίων. Οι έλεγχοι θα γίνονται οποτεδήποτε, εντός και εκτός των αθλητικών εγκαταστάσεων.

Είναι προτεραιότητα της Νέας Δημοκρατίας να μετατραπούν ξανά τα γήπεδα σε χώρους πολιτισμού, ψυχαγωγίας και αθλητικής παιδείας. Η Νέα Δημοκρατία άλλωστε διοργάνωσε το 2004 τους Ολυμπιακούς Αγώνες που, κατά κοινή αποδοχή ήταν ασφαλείς και επιτυχημένοι. Και προσωπικά είμαι υπερήφανος που θήτευσα δίπλα στον τότε αρμόδιο Υπουργό Αθλητισμού Γιώργο Ορφανό και γνωρίζω τις προσπάθειές του και τον νόμο τον οποίο έφερε για να πάμε στο ονομαστικό εισιτήριο, στο ηλεκτρονικό εισιτήριο, και σήμερα με τα σύγχρονα μέσα που μας παρέχει η ψηφιακή τεχνολογία να έχουμε τις πιο καλές και τις πιο σύγχρονες κάμερες σε όλη την Ευρώπη.

Τέταρτος και τελευταίος πυλώνας είναι η βελτίωση των αθλητικών εγκαταστάσεων, με σκοπό την ισότιμη πρόσβαση των επαγγελματιών και ερασιτεχνικών αθλητών, όπως και των αθλητών με αναπηρία. Για τα άτομα με αναπηρία η πρόσβαση στον αθλητισμό είναι ζήτημα αξιοπρέπειας και αυτονόητου σεβασμού. Επιβάλλεται, επίσης, η ύπαρξη αυτόματου εξωτερικού απινιδωτή σε όλες τις αθλητικές εγκαταστάσεις σε όλη τη χώρα.

(Στο σημείο αυτό κτυπάει επανειλημμένα το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε μισό λεπτό.

Κυρίες και κύριοι συνάδελφοι, ο αθλητισμός ενώνει, εμπνέει και διαμορφώνει χαρακτήρες, είναι μια μικρογραφία της κοινωνίας μας, ένας κόσμος μέσα στον κόσμο, αποτυπώνει τις αξίες που ενστερνιζόμαστε. Σε μία εποχή προκλήσεων όπου το αίσθημα συλλογικότητας δοκιμάζεται ο αθλητισμός μάς διδάσκει ότι καμία κορυφή δεν κατακτάται χωρίς σκληρή δουλειά, χωρίς πειθαρχία, χωρίς σεβασμό και χωρίς ομαδικότητα. Οι μεταρρυθμίσεις που προωθεί το παρόν νομοσχέδιο επισφραγίζουν τον ρόλο του κράτους ως θεματοφύλακα της αθλητικής νομιμότητας και ηθικής. Εξάλλου, είμαστε η χώρα που για αιώνες έχουμε μεταλαμπαδεύσει το αθλητικό ιδεώδες και το ολυμπιακό σε όλον τον κόσμο.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ για τη συνέπεια στον χρόνο.

Καλείται στο Βήμα ο Βουλευτής του ΣΥΡΙΖΑ - Προοδευτική Συμμαχία κ. Νίκος Παππάς.

**ΝΙΚΟΛΑΟΣ ΠΑΠΠΑΣ:** Ευχαριστώ πάρα πολύ, κύριε Πρόεδρε.

Δεν υπάρχει απλώς ένας ελέφαντας στην Αίθουσα της Εθνικής Αντιπροσωπείας, υπάρχει ένα συγκλονιστικό γεγονός που συζητάει όλη η ελληνική κοινωνία! Και στα κυβερνητικά έδρανα σήμερα δεν έπρεπε να κάθεται ο κ. Βρούτσης, έπρεπε να είναι στο έδρανο του Πρωθυπουργού, ο αρχιερέας, ο σχεδιαστής, ο υλοποιητής της μεγαλύτερης προσπάθειας συγκάλυψης που έχει γίνει ποτέ στην Ελλάδα, ο Κυριάκος Μητσοτάκης, αν είχαν προστρέξει και άλλα προοδευτικά κόμματα να συνυπογράψουν την πρόταση δυσπιστίας απέναντι σε αυτή την Κυβέρνηση, που πρότεινε ο ΣΥΡΙΖΑ - Προοδευτική Συμμαχία.

Αυτή έπρεπε να είναι η πραγματικότητα του Ελληνικού Κοινοβουλίου, εάν θέλαμε να δείξουμε ότι αντιλαμβανόμαστε τι γίνεται έξω από αυτές τις πόρτες, έξω από αυτή την Αίθουσα, εάν υπήρχε στοιχειώδης συναίσθηση ότι πρέπει να αντιστοιχηθεί αυτή η Αίθουσα με το κοινό αίσθημα. Δεν συμβαίνει, όμως, αυτό. Αυτό το έδρανο, το πρώτο έδρανο, εδώ στα κυβερνητικά για τρεις ημέρες θα ήταν το εδώλιο του κατηγορουμένου, με βασικό κατηγορούμενο τον Κυριάκο Μητσοτάκη.

Και άμα νομίζετε ότι με ένα πλημμέλημα για τον Τριαντόπουλο θα καθαρίσετε από τις εγκληματικές σας επιλογές και την προσπάθεια συγκάλυψης, είστε γελασμένοι. Τον κ. Μητσοτάκη τον ζώνουν τα πολιτικά και τα ποινικά φίδια. Το καταλαβαίνει και ο ίδιος. Δίνει βορά τα δικά του στελέχη, χωρίς να αναλαμβάνει ευθύνη. Αυτό είναι συγκάλυψη. Τις πρώτες ώρες μίλησε για ανθρώπινο λάθος. Αυτό είναι συγκάλυψη. Την ίδια ώρα μόνταραν τα ηχητικά. Αυτό είναι συγκάλυψη. Κατά τον πολύ κ. Τερεζάκη, που τον αφήσανε στη θέση του, τα ηχητικά παραδόθηκαν μετά από τρεις ημέρες. Αυτό είναι συγκάλυψη. Το υλικό από τις κάμερες του ΟΣΕ σβήστηκε. Αυτό είναι συγκάλυψη. Το κυβερνητικό κλιμάκιο πίεζε την Αστυνομία να τελειώνει γρήγορα. Αυτό είναι συγκάλυψη. Ρίξατε αμέσως τσιμέντο στο σημείο του εγκλήματος. Αυτό είναι συγκάλυψη. Προανακριτικοί υπάλληλοι της Πυροσβεστικής ακούσανε να τους λένε: «Εξαφανιστείτε από εκεί, αφήστε το θέμα να ξεφουσκώσει». Αυτό είναι συγκάλυψη. Καμία ολοκληρωμένη αυτοψία για πάνω από είκοσι μέρες. Αυτό είναι συγκάλυψη. Ξεμπαζώσατε τριακόσια κυβικά χώμα, και ανθρώπινα μέλη. Αυτό είναι συγκάλυψη.

Και πείτε μου πού το έχετε δει, άνθρωποι οι οποίοι, κατά τη δικαιοσύνη, πρέπει να ελεγχθούν αν έχουν διαπράξει κακουργήματα, να παραμένουν στις θέσεις τους; Αφήσατε τις διοικήσεις στον ΟΣΕ και στην ΕΡΓΟΣΕ στη θέση τους, πάνω από δυνητικά αποδεικτικά στοιχεία. Αυτό είναι συγκάλυψη. Και είκοσι μέρες μετά το έγκλημα ο κ. Μητσοτάκης παινεύονταν με βεβαιότητα και έλεγε: «Ξέρουμε ότι δεν υπάρχει τίποτα εύφλεκτο». Αυτό είναι συγκάλυψη. Και έπρεπε να είναι σε αυτό το έδρανο για τρεις ημέρες να απολογείται και να ακούει τις κριτικές από τις πτέρυγες της Αντιπολίτευσης.

Ο κ. Παπαδόπουλος, που μας παρουσίασε τον πίνακα ελέγχου στη Λάρισα για τηλεδιοίκηση, επιχείρησε συγκάλυψη. Ο κ. Καραμανλής που μας κούναγε το δάκτυλο και έλεγε ότι ντρέπεται επειδή μιλάμε για τα ζητήματα ασφάλειας, επιχειρούσε από τότε συγκάλυψη της δικής αδράνειας. Εξήντα ερωτήσεις και εκατό παρεμβάσεις για τον σιδηρόδρομο, αλλά εσείς περί άλλων τυρβάζατε. Ακόμα και μετά το έγκλημα επιχειρείτε συγκάλυψη.

Στήσατε μια εξεταστική αθλιότητας. Και θέλω να δω από την πτέρυγα της Πλειοψηφίας, διότι μαθαίνουμε ότι αποδέχεστε και την πρόταση για τη σύσταση προανακριτικής, ποιοι θα τη στελεχώσουν. Με πόση χαρά θα πάνε; Πιστεύετε πραγματικά ότι θα έχετε τη δυνατότητα να ανοίξει αυτή η προανακριτική και να πείτε ότι δεν συντρέχει λόγος για περαιτέρω διερεύνηση ποινικών ευθυνών από τη δικαιοσύνη;

Πιστεύετε στα αλήθεια ότι το έχει σε τίποτα ο κ. Κυριάκος Μητσοτάκης να αδειάσει και την επόμενη φουρνιά συμμετεχόντων σε αρμόδια επιτροπή, εάν θεωρήσει ότι τον διευκολύνει; Όχι, δεν έχει κανένα τέτοιο πρόβλημα. Είναι σαφές και το απέδειξε.

Αναβαθμίσατε ακόμα και όσους καλλιεργούσαν τη θεωρία για το αποκλειστικό ανθρώπινο λάθος. Ο κ. Λιασκόπουλος ήταν Πρόεδρος του ΤΑΙΠΕΔ και τοποθετήθηκε Πρόεδρος στη Hellenic Train τον Μάιο του 2024. Συγκάλυψη.

Έχετε φτάσει, ήδη, από τις πρώτες μέρες του δυστυχήματος και μετά, στο σημείο όπου σκυλεύσατε ακόμα και τον νεκρό μηχανοδηγό της αμαξοστοιχίας, αναφέροντας στην εξεταστική ότι είχε σοβαρά προβλήματα υγείας, κάτι που δεν αποδείχθηκε ποτέ. Αυτό είναι συγκάλυψη.

Πέρυσι χειροκροτούσατε με χέρια και με πόδια τον κ. Καραμανλή. Αυτό είναι συγκάλυψη.

Λοιδορείτε τους συγγενείς ότι θέλουν πολιτικές καριέρες και χρήματα. Αυτό είναι συγκάλυψη.

Θέλω να κλείσω, κύριε Πρόεδρε, λέγοντας ότι μία από τις πρώτες ερωτήσεις που θα δεχθεί ο κ. Τριαντόπουλος όταν έρθει η ώρα, θα είναι ποιος του έδωσε την εντολή. Διότι, εδώ τα τινά είναι δύο. Ή ο κ. Μητσοτάκης δεν ελέγχει ούτε την καρέκλα που κάθεται ή -αυτό που πραγματικά συμβαίνει- μπήκε από τις πρώτες ώρες του εγκλήματος και μετά επικεφαλής μιας οργανωμένης προσπάθειας συγκάλυψης. Δεν ξέρω εάν την εμπνεύστηκε, τη σχεδίασε, την υλοποίησε πιστά, κοιτάζει να προασπίσει μόνο το προσωπικό του πολιτικό μέλλον -το οποίο διαγράφεται αβέβαιο- και δεν έχει κανένα πρόβλημα να πουλήσει στην αγορά αυτούς στους οποίους έχει δώσει εντολή να πράξουν πράγματα ανομολόγητα. Αυτή είναι η πραγματικότητα.

Επειδή η κοινωνία έξω βοά, όποιος νομίζει ότι με δευτερεύοντες χειρισμούς αυτό το μείζον ζήτημα θα ξεπεραστεί, πλανάται πλάνην οικτρά. Τώρα ξεκινάει η αναζήτηση της αλήθειας. Τώρα ανοίγει η δυνατότητα για τη δικαίωση των νεκρών. Τώρα ανοίγει το παράθυρο για την απόδοση της δικαιοσύνης. Ο ΣΥΡΙΖΑ θα είναι, όπως ήταν και πριν το έγκλημα των Τεμπών, στην πρώτη γραμμή και για την αλήθεια και για έναν ποιοτικό σιδηρόδρομο, με ασφάλεια για τους πολίτες.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και ευχαριστώ τον κ. Παππά για τη συνέπεια στον χρόνο.

Καλείται στο Βήμα ο Βουλευτής της Νέας Δημοκρατίας κ. Κωνσταντίνος Κεφαλογιάννης.

Ορίστε, κύριε Κεφαλογιάννη, έχετε τον λόγο.

**ΚΩΝΣΤΑΝΤΙΝΟΣ ΚΕΦΑΛΟΓΙΑΝΝΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, ο αθλητισμός γεννήθηκε στην πατρίδα μας και αυτό είναι κάτι που ενώνει όλους τους Έλληνες και μας κάνει ιδιαιτέρως περήφανους για την ιστορία μας, για τον πολιτισμό μας, για την πατρίδα μας που γέννησε το μεγαλύτερο αθλητικό γεγονός της ιστορίας, τους Ολυμπιακούς Αγώνες, που ένωναν όλους τους αρχαίους Έλληνες, ακόμα και σε περίοδο πολέμου.

Ο αθλητισμός δεν έχει ιδεολογικό ή κομματικό πρόσημο. Η προσπάθεια για τον αθλητισμό πρέπει να είναι κοινή για όλους και αυτό είναι κάτι που το πιστεύω και νομίζω πως το πιστεύουμε και όλοι όσοι βρισκόμαστε σε αυτή εδώ την Αίθουσα, διότι ο αθλητισμός και οι αξίες του αποτελούν φάρο ελπίδας μέσα σε ένα αβέβαιο διεθνές περιβάλλον.

Ο αθλητισμός είναι πρωτίστως ένα κοινωνικό φαινόμενο. Διαμορφώνει το χαρακτήρα των νέων. Τους γαλουχεί με τα ιδεώδη του αθλητισμού. Απομακρύνει τους νέους από κακές συνήθειες, όπως οι καταχρήσεις, η νεανική παραβατικότητα, ο διαδικτυακός εθισμός. Πρέπει να καλλιεργήσουμε τον αθλητισμό, να παρακινήσουμε τους νέους ανθρώπους να ασχοληθούν με αυτόν.

Στο πλαίσιο αυτό το προτεινόμενο νομοσχέδιο ρυθμίζει μία σειρά θεμάτων που είναι πολύ σημαντικά για την αθλητική κοινότητα, όπως η αναβάθμιση της ηλεκτρονικής καταγραφής των σωματείων μέσα από την πλατφόρμα e-Kouros. Το e-Kouros είναι ένα πρωτότυπο εργαλείο που δεν υπάρχει στην Ευρώπη. Πριν από την καταγραφή αυτή δεν υπήρχε οργάνωση στον αθλητισμό. Πλέον ξέρουμε πόσους αθλητές έχουμε, πόσους προπονητές έχουμε, πόσα σωματεία έχουμε, πόσες ομοσπονδίες, πόσα αθλήματα. Είναι, κατά τη γνώμη μου, η σπουδαιότερη μεταρρύθμιση στον αθλητισμό των τελευταίων χρόνων και αξίζουν πραγματικά συγχαρητήρια στον Υπουργό Γιάννη Βρούτση για αυτή.

Με το προς ψήφιση νομοσχέδιο ολοκληρώνεται και η δεύτερη φάση που προβλέπει μειωμένη γραφειοκρατία και διαλειτουργικότες. Αντίστοιχα, πολύ σημαντικές είναι οι διατάξεις του νομοσχεδίου για το αντιντόπινγκ, ειδικά αν λάβουμε υπόψη ότι η Ελλάδα λόγω των τραγικών ελλείψεων στον τομέα αυτό ήταν για πολλά χρόνια το μαύρο πρόβατο στις διεθνείς διοργανώσεις. Σήμερα η εικόνα της χώρας έχει αντιστραφεί πλήρως. Μάλιστα, το 2024 πήραμε παγκόσμιο βραβείο για το αντιντόπινγκ στην Ελλάδα.

Στην αθλητική βία, επίσης, γίνεται ακόμη ένα σημαντικό βήμα. Η Κυβέρνηση έχει θεσπίσει θεσμικό πλαίσιο για τις κυρώσεις στην αθλητική βία. Εφαρμόστηκαν εργαλεία, όπως οι κάμερες και ο έλεγχος ταυτοπροσωπίας μέσω της κάρτας φιλάθλου.

Με το προτεινόμενο νομοσχέδιο δημιουργείται και το απαραίτητο θεσμικό πλαίσιο ώστε κάθε ομάδα να μπορεί να λαμβάνει γνώση ποιος ταραχοποιός πήρε στο λαιμό του την ομάδα, αλλά και η πολιτεία να μπορεί να εντοπίσει ποιος κλείνει ένα γήπεδο και στερεί εισιτήρια διαρκείας από έναν κόσμο που έχει πάει με την οικογένειά του ή με τους φίλους του να απολαύσει ένα αθλητικό γεγονός. Πλέον θεσπίζεται ειδικό πλαίσιο βάσει του οποίου οι ταραχοποιοί εντοπίζονται, συλλαμβάνονται και τους επιβάλλονται ανάλογες ποινές, δηλαδή πρόστιμο και αποβολή από κάθε αθλητική διοργάνωση ως και πέντε χρόνια.

Μία ακόμη σπουδαία ρύθμιση είναι η οριζόντια υποχρέωση απινιδωτή στους αθλητικούς χώρους. Καμία αθλητική εγκατάσταση που φιλοξενεί σωματείο δεν θα μπορεί να πάρει άδεια λειτουργίας αν δεν διαθέτει αυτή τη συσκευή, ώστε να υπάρχει πάντα η δυνατότητα να σωθεί μια ανθρώπινη ζωή.

Επίσης, με το προτεινόμενο θεσμικό πλαίσιο εξυγιαίνεται το σύστημα των παρατηρητών. Είναι μια τομή με την οποία θα καθοριστεί επιτέλους το πλαίσιο των παρατηρητών.

Κυρίες και κύριοι συνάδελφοι, είναι φανερό ότι όλα αυτά που ίσχυαν για δεκαετίες στον αθλητισμό και μας πλήγωναν όλους, είναι πλέον σε τροχιά αλλαγής, χάρη πρωτίστως στις πρωτοβουλίες του Πρωθυπουργού μας Κυριάκου Μητσοτάκη, που τοποθετεί τον αθλητισμό πολύ ψηλά στις προτεραιότητες της Κυβέρνησης.

Στόχος μας δεν είναι εξάλλου ο πρωταθλητισμός, αλλά η διαχρονική συμμετοχή όλων των πολιτών στον αθλητισμό που τόσα προσφέρει στην υγεία, στην ευεξία, στην κοινωνική συνοχή, στην κοινωνική αλληλεγγύη. Αυτός ο στόχος γίνεται πλέον πραγματικότητα με τα δεκάδες αθλητικά έργα που κατασκευάζονται σε όλη την Ελλάδα αυτή τη στιγμή.

Στο σημείο αυτό θα ήθελα να ευχαριστήσω και δημοσίως τον Υπουργό Γιάννη Βρούτση για τη γόνιμη συνεργασία που έχουμε και για το πραγματικό ενδιαφέρον που δείχνει για όλα τα αθλητικά θέματα που αφορούν την Κρήτη, μεθοδικά και αποφασιστικά, χωρίς βερμπαλισμούς και τυμπανοκρουσίες.

Υπουργέ, η Κρήτη, το Ηράκλειο, έχει ουσιαστικές ανάγκες σε εγκαταστάσεις και αθλητικές υποδομές. Δεν πρέπει να ξεχνάμε ότι η Κρήτη είναι νησί, γι’ αυτό είναι και τόσο σημαντικό, που με δική σας υπουργική απόφαση τον Ιανουάριο του 2024, θεσπίστηκε η νησιωτικότητα ως κριτήριο ενίσχυσης.

Κυρίες και κύριοι συνάδελφοι, κλείνοντας θα ήθελα να επισημάνω το εξής: ό,τι ψηφιστεί σήμερα, θα είναι κοινή κατάκτηση όλων, κοινό κτήμα προς όφελος του αθλητισμού.

Με πυξίδα, λοιπόν, τη φωνή των αθλητών σας, καλώ να υπερψηφίσετε το συγκεκριμένο νομοσχέδιο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ τον κ. Κεφαλογιάννη για τη συνέπεια στο χρόνο.

Καλείται στο Βήμα ο Βουλευτής της Νέας Δημοκρατίας κ. Διαμαντής Γκολιδάκης.

Ορίστε, κύριε Γκολιδάκη, έχετε τον λόγο.

**ΔΙΑΜΑΝΤΗΣ ΓΚΟΛΙΔΑΚΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, όπως και να το κάνουμε αθλητισμός είναι κομμάτι της ζωής μας ή αν δεν είναι, θα πρέπει σίγουρα να το βάλουμε στη ζωή μας και στην καθημερινότητά μας. Την ομάδα του μπορεί κάποιος να υποστηρίζει, τα χόμπι του μπορεί να έχει, εννοώ τον αθλητισμό, από ένα απλό βραδινό τρέξιμο μέχρι τη συμμετοχή σε ερασιτεχνικές ομάδες και τέλος την ενασχόληση με τον αθλητισμό επαγγελματικά.

Ο αθλητισμός λοιπόν απαιτεί όλη μας την προσοχή, ώστε να είναι ένα οργανωμένο, ασφαλές και ευχάριστο περιβάλλον γιατί ο αθλητισμός είναι χαρά. Να κρατήσουμε το «ασφαλές» γι’ αυτά που θα πούμε στη συνέχεια. Είναι χαρά για εμάς, για τα παιδιά μας και για τις γενιές που έρχονται. Και η εικόνα του αθλητισμού πρέπει να είναι ψηλά στις προτεραιότητές μας.

Άλλωστε κι εγώ, με την ιδιότητα του καρδιολόγου, εξετάζω πολλές ομάδες είτε σε επαγγελματικό επίπεδο είτε σε ερασιτεχνικό επίπεδο πάνω στη Θεσσαλονίκη. Είμαι σε επαφή με το χώρο. Βλέπω τι γίνεται και προσπαθώ εγώ, όπως και οι άλλοι συνάδελφοι, οι οποίοι είναι γιατροί που εξετάζουν τις ομάδες -καρδιολόγοι ως επί το πλείστον- να δίνουμε τον καλύτερο εαυτό μας για τους αθλητές και την προστασία τους, γιατί αυτά τα παιδιά μπορεί να σηκώσουν μία μέρα τη χώρα μας ψηλά, από τον αθλητή μέχρι τον προπονητή -υπάρχει εξάλλου το τρίγωνο της ασφαλούς άθλησης, που έχει τους γονείς, τον ιατρό και το προπονητικό team- τις υποδομές, τη διαδικασία επιβράβευσης των αθλητών και την ασφάλεια.

Μάλιστα έχω πραγματοποιήσει και μία καμπάνια, η οποία λέγεται «η υγεία δεν έχει φανέλα». Έφερε κοντά κόσμο, γιατρούς, καρδιολόγους, αθλητικά σωματεία της πόλης είτε μικρά είτε μεγάλα. Είχε πολύ μεγάλη ανταπόκριση, γιατί πρέπει να βλέπουμε τα πράγματα, να βρίσκουμε και να αναζητούμε αυτά που μας ενώνουν και όχι αυτά που μας χωρίζουν και αυτό σίγουρα γίνεται μέσω του αθλητισμού. Και άλλοι συνάδελφοι το έχουν κάνει αυτό. Βλέπω εδώ τον κ. Κουλκουδίνα που έκανε μια καμπάνια με τους απινιδωτές.

Βέβαια σήμερα -για να επανέλθω στο θέμα μας- έχουμε ένα νομοσχέδιο το οποίο εμφανίζει την ευθύνη του κράτους και έτσι έπρεπε να είναι. Πραγματικά οφείλω να συγχαρώ, κύριε Βρούτση και εσάς και όλη την ομάδα σας που δούλεψε γι’ αυτό το νομοσχέδιο, ούτως ώστε να έρθει προς ψήφιση και να ρυθμίσει μια σειρά ζητημάτων, βάζοντας έναν ακρογωνιαίο λίθο στην ενίσχυση του ερασιτεχνικού και επαγγελματικού αθλητισμού.

Με αυτό το νομοσχέδιο αντιμετωπίζονται ζητήματα που αφορούν αθλητικά σωματεία, την ενίσχυση του ρυθμιστικού πλαισίου του επαγγέλματος του προπονητή, αθλητών ατόμων με αναπηρία και την αποκατάσταση ζητημάτων επαγγελματικών δικαιωμάτων των προπονητών, την ενίσχυση της ασφάλειας και της ευημερίας των αθλητών και την ευθυγράμμιση της χώρας με τις διεθνείς πρακτικές στα θέματα αυτά, την αποδοτικότερη λειτουργία της Κάρτας Υγείας του Αθλητή, την εναρμόνιση των επιβραβεύσεων αθλητών που διακρίθηκαν σε Ολυμπιακούς και Παραολυμπιακούς Αγώνες και την επιτάχυνση της καταβολής προς αυτούς των οικονομικών επιβραβεύσεων.

Επίσης αντιμετωπίζονται ζητήματα που αφορούν κατηγορίες αθλητικών εγκαταστάσεων. Έχει γίνει πολλή δουλειά σε αυτό το κομμάτι, στις υποδομές και πάνω στην ιδιαίτερη πατρίδα μου τη Θεσσαλονίκη και έπονται να γίνουν πράγματα τα οποία έχουν δρομολογηθεί. Αντιμετωπίζονται θέματα αδειοδότησης αυτών και την ανάγκη προσεισμικού ελέγχου. Είναι δυστυχώς επίκαιρο αυτό, πιο επίκαιρο από ποτέ και το μυαλό μας είναι φυσικά στους ανθρώπους και στη Σαντορίνη και στα νησιά μας στις Κυκλάδες. Επίσης, αντιμετωπίζεται το ζήτημα της βελτίωσης του ρυθμιστικού πλαισίου για τον έλεγχο και την τήρηση του όρου της προσβασιμότητας στις αθλητικές εγκαταστάσεις για τα άτομα με αναπηρία.

Οι διατάξεις του νομοσχεδίου αποβλέπουν ειδικότερα στην ενίσχυση του πλαισίου αντιμετώπισης αθλητικής βίας και καταπολέμησης του ντόπινγκ. Υπενθυμίζω στο Σώμα ότι το ντόπινγκ είναι ξαδερφάκι των ναρκωτικών και η εξάρτηση είναι κάτι το οποίο επιφέρει βλαβερές συνέπειες στη σωματική και ψυχική υγεία, ανεπανόρθωτες γι’ αυτόν που το λαμβάνει.

Προβλέπεται η αποτελεσματικότερη αντιμετώπιση των προβλεπόμενων στην αθλητική νομοθεσία εγκλημάτων και η βελτίωση του θεσμικού πλαισίου της Διαρκούς Επιτροπής για την Αντιμετώπιση της Βίας εντός και εκτός των αγωνιστικών χώρων. Επιπλέον επιδιώκεται η παροχή, προς τον Εθνικό Οργανισμό για την Καταπολέμηση του Ντόπινγκ, της αναγκαίας ευελιξίας για την κατανομή και τη διενέργεια ελέγχων σύμφωνα με τις διεθνείς επιταγές.

Τον τελευταίο χρόνο είδαμε πραγματικά να εξελίσσεται μία εικόνα η οποία άλλαξε συνολικά τον τρόπο αντιμετώπισης της αθλητικής βίας. Στάθηκε η Κυβέρνηση, το αρμόδιο Υπουργείο και ο Υπουργός απέναντι σε δομικά προβλήματα που είχε η αθλητική βία στην αντιμετώπισή της. Ένα παράδειγμα είναι η στάση της ΔΕΑΒ, στην οποία αναφέρθηκα προηγουμένως, τη Διαρκή Επιτροπή για την Αντιμετώπιση της Βίας, η οποία μπήκε σε ένα άλλο πλαίσιο για να αντιμετωπίσει αυτές τις παθογένειες που υπήρχαν. Πλέον οι κυρώσεις για παραβάσεις είναι αυτόματες. Είναι γνωστά αυτά. Εντός ολίγων ημερών θα επιβληθεί η ποινή εφόσον διαπιστωθεί. Άρα αντιμετωπίζεται έτσι η παθογένεια της μακρόχρονης αναμονής και διαχωρίζεται και η θέση του πολιτικού προϊσταμένου του Υπουργείου από την επιβολή της.

Σήμερα η Ελλάδα έχει την πιο σύγχρονη τεχνολογία για την παρακολούθηση καμερών και στα αποδυτήρια, που δεν υπήρξε σε κάθε σημείο του γηπέδου. Αυτό το σύστημα παρακολουθείται από ειδικό σύστημα της Αστυνομίας και του Υπουργείου Αθλητισμού και συνεχώς ελέγχεται αν υπάρχουν κάμερες. Ελέγχεται αν κατά την ημέρα του αγώνα λειτουργούν οι κάμερες και αν έχουμε εικόνα ότι λειτουργούν και πως τα πάντα μπορούν να είναι στο φως.

Τώρα, λοιπόν, που θα μπορούμε να γνωρίζουμε τους πάντες που βρίσκονται μέσα στο γήπεδο, τότε θα μπορούμε να εργαζόμαστε και να εντοπίζουμε τον υπεύθυνο π.χ. της ρίψης του αντικειμένου που μπορεί να οδηγήσει την ομάδα την οποία υποστηρίζει σε κλείσιμο του γηπέδου. Ο υπεύθυνος θα τιμωρείται με πρόστιμο έως 50.000 ευρώ και με απαγόρευση εισόδου στα γήπεδα για πέντε χρόνια.

Πιστεύουμε πως όταν ο δράστης καταλάβει ότι η πράξη τιμωρείται παραδειγματικά και ότι κανείς δεν έχει δικαίωμα με τις πράξεις τους να παρασύρει μια ομάδα, ένα σύνολο επαγγελματιών, αλλά και τους απλούς φιλάθλους, τότε θα έχουμε συμβάλει κατά ένα πολύ μεγάλο ποσοστό στην αντιμετώπιση της βίας στα γήπεδα.

Μεγάλη πρόοδος πραγματοποιείται στο ζήτημα που αφορά την Κάρτα Υγείας του Αθλητή κάτι το οποίο έχουμε βιώσει όσοι είμαστε γιατροί αθλητών. Ετησίως, λοιπόν, υπάρχει αυτή η κάρτα υγείας. Παύουν πλέον να υπάρχουν χαρτιά και έτσι πατάσσεται ως ένα μεγάλο βαθμό η γραφειοκρατία και αυτή είναι η πρώτη σημαντική αλλαγή, γιατί πλέον θα υπάρχει Ψηφιακή Κάρτα Υγείας. Θα μπορεί να υπάρχει για κάθε άθλημα.

Ξέρετε τα παιδιά μας μπορεί να αθλούνται σε παραπάνω από ένα αθλήματα και πολύ καλά θα κάνουν και πολύ καλά κάνουν, οπότε κάθε φορά έπρεπε να επανέρχονται στον αρμόδιο καρδιολόγο, στον προσωπικό τους γιατρό ούτως ώστε να τα εξετάζει. Στην προκειμένη περίπτωση δεν θα χρειάζεται αυτό γιατί με μία εξέταση θα υπάρχει ψηφιακή κάρτα, η οποία θα ισχύει για όλα τα αθλήματα και η έκδοσή της μετατοπίζεται από τις ομοσπονδίες σε ένα κεντρικό ηλεκτρονικό σύστημα.

Έτσι ένας σύλλογος μπορεί να έχει περισσότερα σωματεία και περισσότερο αθλήματα και με τις τεχνολογικές δυνατότητες και με το σύστημα e-Kouros θα μπορούν να εξυπηρετούνται τα παιδιά και οι γονείς και αν μπορούμε να τους απαλλάσσουμε από αυτό το βάρος να πηγαίνουν συνέχεια στον γιατρό, εφόσον παρακολουθούν και αθλούνται σε διάφορα αθλήματα.

Κυρίες και κύριοι συνάδελφοι, συνοψίζοντας θεωρώ ότι ενωμένοι, συνθέτοντας και ψηφίζοντας τέτοιες διατάξεις οδηγούμε τον αθλητισμό μπροστά, τον αθλητισμό που είναι πέρα από τα κόμματα και τις ιδεολογίες, με μέτρα που είναι προς τη σωστή κατεύθυνση.

Ο αθλητισμός είναι μια πηγή έμπνευσης και δύναμης για όλους μας. Μέσα από τις αξίες της προσπάθειας, της συνεργασίας και της αφοσίωσης, ο αθλητισμός μάς διδάσκει ότι μπορούμε να ξεπεράσουμε τα όριά μας και να πετύχουμε τα όνειρά μας. Είναι μία γιορτή της ζωής και της ανθρώπινης δύναμης. Και ας θυμόμαστε, λοιπόν, ότι μέσα από τον αθλητισμό μπορούμε να γίνουμε καλύτεροι άνθρωποι και να συμβάλλουμε σ’ έναν κόσμο γεμάτο υγεία, ενότητα και αλληλεγγύη.

Με αυτό το θετικό μήνυμα σας καλώ να υπερψηφίσετε το νομοσχέδιο.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Καλείται στο Βήμα ο ανεξάρτητος Βουλευτής, ο κ. Μιχαήλ Χουρδάκης.

Ορίστε, έχετε τον λόγο.

**ΜΙΧΑΗΛ ΧΟΥΡΔΑΚΗΣ:** Ευχαριστώ, κύριε Πρόεδρε.

Οφείλω να πω ότι σήμερα έμαθα κάτι που δεν το ήξερα, ότι οι Ολυμπιακοί Αγώνες του 2004 οργανώθηκαν από τη Νέα Δημοκρατία. Ειπώθηκε από Βουλευτή σας πριν από λίγο. Νομίζω ότι αξίζει διόρθωσης αυτό. Είχα την εντύπωση ότι ήταν οι Ολυμπιακοί Αγώνες της Ελλάδας και όχι ενός κόμματος, ότι συμμετείχαμε όλοι ο καθένας από το μετερίζι του και χαρήκαμε όλοι γι’ αυτό, παρόλο που ήταν κοστολογημένοι και παρόλο που υπήρχαν πολλά προβλήματα σε αυτό. Νομίζω, όμως, ότι δεν έγιναν από τη Νέα Δημοκρατία. Φαίνεται ότι εκτός από το διαζύγιο με την τιμιότητα και την ηθική, κάποιοι έχουν και διαζύγιο με τη λογική.

Επίσης και εγώ θέλω να αναφερθώ και δεν ξέρω αν υπήρξε μία ολίσθηση του Υπουργού όταν αναφέρει τις τροπολογίες ή πού οφείλεται, κύριε Πρόεδρε, ότι δεν υπάρχει κι η τροπολογία που καταθέσαμε οι έξι Βουλευτές που έχουμε ενταχθεί στο Κίνημα Δημοκρατίας σχετικά με την αλλαγή των χρονικών διαστημάτων στα οποία επέρχεται παραγραφή των αδικημάτων και θέλω να θεωρήσω ότι ίσως είναι μια ατυχής στιγμή όσων βγάζουν τις φωτοτυπίες ή όσων μεταφέρουν τα έντυπα. Δεν θέλω να πιστέψω ότι έχει γίνει επίτηδες ή συνειδητά.

Τέλος -και πριν πάω στα σχετικά με το νομοσχέδιο- θα διαβάσω το άρθρο 134 του Ποινικού Κώδικα, το οποίο αναφέρεται στην εσχάτη προδοσία και μόνο μερικές λέξεις θα σταχυολογήσω από εδώ. «Όποιος επιχειρεί με βία ή απειλή βίας να καταλύσει, μεταβάλλει, αλλοιώσει, καταστήσει ανενεργές θεμελιώδεις αρχές ή θεσμούς» -στην παράγραφο 2- «κατάχρηση της ιδιότητάς του ως οργάνου του κράτους με σφετερισμό της ιδιότητας αυτής» και στην παράγραφο 3, «στις θεμελιώδεις αρχές και θεσμούς περιλαμβάνεται η αρχή της ανεξαρτησίας της δικαιοσύνης».

Νομίζω ότι όλα αυτά ξεκάθαρα έχουν προκύψει στην υπόθεση του εγκλήματος των Τεμπών και αν κάποιος πραγματικά ήθελε να βάλει το μαχαίρι στο κόκκαλο, θα ήταν η επίκληση του άρθρου 134 και όχι της απλής παράβασης καθήκοντος. Όχι ότι δεν έχουν γίνει πολλές τέτοιες από όλους και δεν είναι μόνο ο Τριαντόπουλος, ο Καραμανλής του Αχιλλέως ή ο Πρωθυπουργός. Και σε χαμηλότερα στρώματα έχει γίνει παράβαση καθήκοντος, από τον Εισαγγελέα που δεν απέκλεισε τον τόπο του εγκλήματος από όλους όσοι θέλανε να αλλάξουν, από τον αστυνομικό διευθυντή, από τον πυροσβεστικό διευθυντή, από, από, από. Αλλά αν πραγματικά θέλουμε να μπει το μαχαίρι στο κόκκαλο, άρθρο 134, εσχάτη προδοσία.

Σε ό,τι αφορά το νομοσχέδιο του αθλητισμού και πολύ σύντομα -για να είμαι στον χρόνο- και κύριε Πρόεδρε, θέλω να διαμαρτυρηθώ και από το Βήμα για τον τρόπο με τον οποίο μόλις ανεβήκατε στο Προεδρείο θέσατε το θέμα τήρησης του χρόνου για τους εναπομείναντες δέκα με δεκαπέντε ομιλητές. Δικαίως θέλετε να είναι όλοι στην ώρα τους. Δεν μπορεί, όμως, αυτό να γίνεται επιλεκτικά όσο περνάει η ημέρα και νυχτώνει. Θα πρέπει αυτό να γίνεται από την αρχή. Δεν φταίνε οι Βουλευτές αν οι αρχηγοί τους ή οι Κοινοβουλευτικοί τους Εκπρόσωποι κάνουν κατάχρηση, φταίει το Προεδρείο. Τι θα πάει να πει ο Βουλευτής στον Κοινοβουλευτικό του Εκπρόσωπο ή στον Αρχηγό, «τελείωνε»;

Είναι δική σας δουλειά ως Προεδρείο -όχι προσωπικά- και σας παρακαλώ να μην επιρρίπτετε ευθύνες που σας ανήκουν σε αυτούς που δεν μας ανήκουν.

Πρώτο και πολύ βασικό πρόβλημα του νομοσχεδίου αποτελεί μια συρραφή διατάξεων. Δεν υπάρχει καμία στρατηγική και συνοχή. Και θλίβομαι γιατί βλέπω τον κ. Μαυρωτά στα υπουργικά έδρανα, τον οποίο τον εκτιμώ και είμαι από αυτούς που ξυπνούσαν μέσα στη νύχτα για να ανοίξουν την τηλεόραση όταν οι Ολυμπιάδες και τα παγκόσμια πρωταθλήματα ήταν με σημαντική διαφορά ώρας, για να τον δω και να χαρώ ή να στεναχωρηθώ μαζί του. Και θεωρώ ότι θα έπρεπε ως πολύ έμπειρος αθλητής αλλά και ως καθηγητής πανεπιστημίου, που σημαίνει ότι βασίζεται στην τεκμηρίωση, στις αποδείξεις και στην κοινή λογική, να μην έχει δώσει το ΟΚ ως γενικός γραμματέας σε αυτά τα οποία θα σταχυολογήσω στη συνέχεια.

Επισημάνθηκε και στη διαβούλευση, η οποία ξεκίνησε με λιγότερα άρθρα και κατέληξε από τα είκοσι οκτώ στα τριάντα πέντε -αυτό και αν δεν είναι παράδοξο- ότι το σχέδιο δεν εισάγει ένα ενιαίο θεσμικό πλαίσιο, απλώς μπαλώνει, διορθώνει προηγούμενα λάθη, αλλά στην πράξη δεν αντιμετωπίζονται καθόλου βαθύτερες αιτίες, παρά μόνο διαδικαστικά ζητήματα. Ήταν μια ευκαιρία για να υπάρχει ένα ολοκληρωμένο σχέδιο και νομίζω ότι πλέον έχουμε μια ακόμα αποτυχημένη και χαμένη ευκαιρία.

Αναφέρθηκαν διάφοροι, και πριν από λίγο, στα θετικά του e-Kouros και ότι θα ήταν ένας πολύ ωραίος τρόπος, πρωτοπόρος στην Ευρώπη κ.λπ.. Προκαλεί όμως αποκλεισμούς, προκαλεί οικονομική ασφυξία και δεν έχει όλα αυτά τα πλεονεκτήματα για τα οποία διαφημίζεται. Ακόμα και η προθεσμία των δύο ετών, που θα οδηγήσει αν δεν καταγραφούν εκεί οι αθλητές και τα σωματεία, θα δημιουργήσει προβλήματα.

Επιτροπή Ασφάλειας και Ευημερίας Αθλητών, ναι είναι ένα θετικό βήμα, κύριε Υπουργέ και κύριε Γενικέ Γραμματέα, αλλά πώς γίνεται, με ποια λογική από τα δώδεκα μέλη της μόνο το ένα θα προέρχεται από τον αθλητικό χώρο; Πώς θα ξέρουν τα υπόλοιπα έντεκα ποιες είναι οι πραγματικές ανάγκες των αθλητών; Δεν θα ορίζονται επίσης σαφώς οι αρμοδιότητες του υπεύθυνου ασφαλείας και ευημερίας αθλητών. Τι θα γίνει με αυτό; Αν δεν ξέρουμε ποιες είναι οι αρμοδιότητες, αν αφεθεί το θέμα στη διακριτική ευχέρεια της εκτελεστικής εξουσίας, καθιστά σαφώς αβέβαιη την αποτελεσματικότητα αυτού του μέτρου.

Η κατάργηση των σχολών προπονητών της Γενικής Γραμματείας Αθλητισμού, χωρίς εναλλακτικό πλαίσιο, ναι, πιθανώς σε κάποιες απομακρυσμένες περιοχές να δοθεί μια λύση, εμβαλωματική και όχι ουσιαστική, αλλά σαφώς η άσκηση προπονητικής από μη πτυχιούχους δεν είναι κάτι θετικό.

Η Ψηφιακή Κάρτα Υγείας του αθλητή, θετικό μεν, αλλά δεν υπάρχει καμία πρόβλεψη για να μην επιβαρυνθούν αθλητικά.

Η συμμετοχή αλλοδαπών στα εθνικά πρωταθλήματα χωρίς να είναι μέλη ελληνικών συλλόγων. Δεν είναι απολύτως σαφές ότι αυτό θα οδηγήσει σε υποβάθμιση του εγχώριου αθλητισμού; Και ίσως αν δεν το καταλαβαίνουν κάποιοι, δεν συμβαίνει σε μια ομάδα. Μπορεί όμως να είναι ξιφασκία, στα ατομικά αθλήματα, και αυτό να δημιουργήσει προβλήματα και να υποβιβάσει και άλλο τον εγχώριο αθλητισμό.

Οι υποδομές. Δεν υπάρχει οργανωμένο σχέδιο, ούτε συντήρησης ούτε επισκευής. Είπε κι ο Υπουργός ότι ντράπηκε για κάποια μέρη και γυμναστήρια που επισκέφθηκε. Κύριε Υπουργέ, επειδή είμαι ερασιτέχνης αθλητής και έλειψα για δύο ώρες για να συμμετέχω σε αγώνα με την ομάδα μπάσκετ της Βουλής, θέλω να σας πω ότι τα περισσότερα γυμναστήρια που πηγαίνω σε αγώνες, και εδώ και Θεσσαλονίκη, είναι τραγικής κατάστασης. Δεν πρέπει δηλαδή να πηγαίνουμε μόνο εκεί όταν έρχονται τα μετάλλια.

Και τελειώνω, λέγοντας ότι αυτό το νομοσχέδιο εγείρει σοβαρά ζητήματα διαφάνειας. Δεν υπάρχει η δυνατότητα να μη δίνεται αναδρομική αποζημίωση σε μέλη συμβουλίων. Δίνεται η δυνατότητα σε κριτές και σε διαιτητές να αποτελούν και μέλη συμβουλίων. Υπάρχουν, κακώς, εξαιρέσεις από δημοσιολογιστικές διατάξεις και αυτό υπονομεύει και τη λογοδοσία και αυξάνει τη δυσπιστία προς την πολιτεία. Είναι μια χαμένη ευκαιρία.

Θεωρούμε, εμείς οι Βουλευτές οι ενταγμένοι στο Κίνημα Δημοκρατίας, ότι θα έπρεπε να είναι και να αξίζει ο αθλητισμός ένα καλύτερο νομοσχέδιο. Καταψηφίζουμε αυτό το νομοσχέδιο, αλλά δεν το καταψηφίζουμε γιατί δεν έχουμε δικαίωμα να ψηφίσουμε.

Άλλο ένα πρόβλημα σε αυτήν τη Βουλή. Οι ανεξάρτητοι Βουλευτές δεν μπορούν να ψηφίσουν και είναι κάτι που επίσης πρέπει να διορθωθεί.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στον χρόνο.

Καλείται στο Βήμα ο Βουλευτής του ΣΥΡΙΖΑ - Προοδευτική Συμμαχία κ. Γεώργιος Ψυχογιός.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, κύριε Υπουργέ, πριν μπω στα του νομοσχεδίου, θα ήθελα να κάνω μία αναφορά και ως τομεάρχης στο πόρισμα του Συνηγόρου του Πολίτη, που ως εθνικός μηχανισμός προχώρησε σε έρευνα λόγω της άρνησης πειθαρχικού ελέγχου της διοίκησης σε σχέση με το τραγικό ναυάγιο της Πύλου, δεχόμενος και την επίθεση του Υπουργείου, αντί να αξιοποιηθεί αυτό το πόρισμα για να επικρατήσει, και να εδραιωθεί, και να δικαιωθεί το κράτος δικαίου επιτέλους σε αυτή τη χώρα, διαπίστωσε ενδείξεις, όπου σύμφωνα με την έρευνά του προκύπτει γνώση και παράβλεψη ανώτερων αξιωματικών για τη θανατηφόρα έκθεση, την έκθεση σε κίνδυνο ζωής, υγείας και σωματικής ακεραιότητας των ανθρώπων που χάθηκαν -εξακοσίων και πλέον ψυχών- αλλά και αυτών που επέζησαν.

Και μάλιστα κρίσιμα στοιχεία, όπως καταγραφικό υλικό από τις κάμερες ή συνομιλίες στα κινητά τηλέφωνα έχουν εξαφανιστεί, αναζητούνται, δεν έχουν προσκομιστεί, κάτι το οποίο προφανώς θυμίζει σε πολλά τα Τέμπη. Υπάρχει, λοιπόν, φερόμενη συγκάλυψη, κουκούλωμα, άλλο ένα ντροπιαστικό στοιχείο και δεδομένο για το κράτος δικαίου στη χώρα, μετά τους θανάτους κρατουμένων μεταναστών στα αστυνομικά τμήματα, μετά τη δολοφονία Καραϊβάζ, μετά τις υποκλοπές και τόσα άλλα.

Το κράτος δικαίου, κύριε Υπουργέ, και το Διεθνές Δίκαιο -σας θυμίζω- και η προστασία της ανθρώπινης ζωής με κάθε τρόπο είναι, εκτός από υποχρέωση της χώρας, και όπλο της χώρας απέναντι σε όσους το παραβιάζουν σε βάρος της.

Και έρχομαι τώρα στο υπό συζήτηση νομοσχέδιο. Βρισκόμαστε, λοιπόν, μπροστά σε μία ακόμα αποσπασματική νομοθετική πρωτοβουλία της Κυβέρνησης, ένα νομοσχέδιο που, όπως και τα προηγούμενα, έχει συνταχθεί χωρίς ουσιαστική και σε βάθος διαβούλευση. Αυτό το νομοσχέδιο δεν έχει σχεδιαστεί για να αντιμετωπίσει τα συστημικά ζητήματα του ελληνικού αθλητισμού, αλλά μάλλον χρησιμεύει ως μία λύση επιδέσμου για τις νομοθετικές αστοχίες της ίδιας της Κυβέρνησης και του προκατόχου σας. Υπάρχουν, βέβαια, και θετικές διατάξεις που τις αναλύσαμε στις επιτροπές, συνεχίζεται όμως και μια ανησυχητική πρακτική φωτογραφικών διατάξεων που έχουν προσαρμοστεί ώστε να ωφελούν συγκεκριμένα συμφέροντα, μια πρακτική που παγιώθηκε από τον προηγούμενο Υπουργό.

Το νομοσχέδιο εισάγει διάφορες αλλαγές που ορισμένες πράγματι είναι στη σωστή κατεύθυνση, αλλά μία πιο προσεκτική εξέταση αποκαλύπτει ότι υπάρχουν και βαθιά ελαττώματα και πιθανοί κίνδυνοι σε κάποιες από αυτές. Αναφέρω, για παράδειγμα, το ζήτημα της αναγνώρισης του διπλώματος προπονητών UEFA C, που είναι ένα υπαρκτό ζήτημα και εμείς στην επαρχία το γνωρίζουμε πολύ καλά. Όμως, θα έπρεπε να ρυθμιστεί έτσι και υπήρχαν τρόποι ώστε να μην απαξιώνει τα πτυχία των αποφοίτων ΤΕΦΑΑ, αλλά και να μη θεσμοθετεί τα 250 ευρώ ως μισθό και έτσι να υποβιβάζει και εργασιακά, αλλά και μισθολογικά αυτούς τους ανθρώπους.

Υπάρχουν, επίσης, πολλές διατάξεις οι οποίες, ενώ είναι θετικές, έχουν μπει σε άρθρα τα οποία έχουν και διφορούμενες διατάξεις. Επομένως, μας δυσκολεύει ως προς το να το ψηφίσουμε. Σίγουρα υπάρχουν και διατάξεις, οι οποίες είναι μάλλον επικοινωνιακού χαρακτήρα, διότι δεν συνοδεύονται από τις απαραίτητες φροντίδες και πρόνοιες για εργαλεία, προσωπικό και πόρους για να υλοποιηθούν στην πράξη. Η ψηφιοποίηση, για παράδειγμα, είναι ένα θετικό βήμα. Όμως, τα μικρά σωματεία πρέπει να έχουν μια ενίσχυση για να μπορούν να ανταποκριθούν σε αυτήν την υποχρέωση και να την κάνουν πράξη.

Έρχομαι στα διοικητικά μέτρα κατά της βίας. Κυρίες και κύριοι συνάδελφοι, σχετικά με την αυστηροποίηση των ποινών οι φορείς και τα στοιχεία που έχουν έρθει και σε άλλες επιτροπές της Βουλής, για παράδειγμα για τις δεκαοκτώ αλλαγές που έχετε κάνει στον Ποινικό Κώδικα, αποδεικνύουν ότι δεν αποδίδουν και μάλιστα όταν έχουμε φαινόμενα στη χώρα με Κροάτες φασίστες οι οποίοι διέτρεξαν όλη τη χώρα και ήρθαν και δολοφόνησαν τον Μιχάλη Κατσουρή ή τη δολοφονία του Άλκη Καμπανού. Αυτό δείχνει ότι η αυστηροποίηση των ποινών πρέπει να συνδυαστεί και με την προώθηση επιθετικών δράσεων ως προς την εκπαίδευση και την ευαισθητοποίηση των εμπλεκόμενων φορέων, των σωματείων, των αθλητών, των φιλάθλων, καθώς η καταστολή από μόνη της δεν αρκεί για την εξάλειψη των φαινομένων αυτών.

Το πρόγραμμα για την Ημέρα Φιλάθλου, που σωστά μπήκε στα σχολεία, πρέπει να ενισχυθεί, όχι μόνο να είναι προαιρετικό και να έχει αφεθεί στη διακριτική ευχέρεια των εκπαιδευτικών και μάλιστα να είναι μόνο στην ΣΤ΄ Δημοτικού. Θα πρέπει να στηριχτεί πραγματικά και να γίνει κτήμα της εκπαιδευτικής κοινότητας.

Σχετικά με τις μετακινήσεις οπαδών, είναι γεγονός ότι το 2025 θα πρέπει να βρεθούν τρόποι ώστε να διασφαλίζεται με κανόνες, με ασφάλεια, η μετακίνηση των οπαδών στα εκτός έδρας παιχνίδια. Βέβαια, σίγουρα υπάρχουν έκνομες και εγκληματικές ενέργειες -το ξέρουμε όλοι- και αυτές πρέπει να παταχθούν. Υπάρχουν, όμως, και άλλες οπαδικές κινήσεις και πρωτοβουλίες και ένα οπαδικό κίνημα το οποίο δίνει και καλές πρακτικές, δίνει και καλά παραδείγματα, αλληλεγγύης, στήριξης, πολιτιστικών παρεμβάσεων, αθλητισμού στη βάση, που πρέπει και αυτές να τις δούμε και δεν είναι προφανώς όλοι ίδιοι.

Θέλω, κλείνοντας, κυρίες και κύριοι συνάδελφοι, κύριε Υπουργέ, να αναφερθώ λίγο και στο έργο που έγινε το 2015-2019 από την κυβέρνηση του ΣΥΡΙΖΑ, γιατί πάρα πολλά από αυτά που ακούστηκαν σήμερα είχαν ξεκινήσει από εκεί και πάρα πολλά από αυτά τα οποία εγκαινιάζονται σήμερα είχαν γίνει τότε. Έγινε ένα πλούσιο, λοιπόν, και πολύ σημαντικό έργο του Υπουργείου και της Γενικής Γραμματείας Αθλητισμού, τότε που δεν ψηφίζατε τίποτα απολύτως απ’ όλα αυτά που έρχονταν στη Βουλή από την κυβέρνηση του ΣΥΡΙΖΑ. Είμαστε περήφανοι γι’ αυτό το έργο, γιατί ο αθλητισμός, τον οποίο και εγώ έχω υπηρετήσει για πολλά χρόνια ως ερασιτέχνης ποδοσφαιριστής, είναι υγεία, είναι συλλογικότητα, είναι σεβασμός στον αντίπαλο, είναι αξίες, είναι ένταξη για όλους χωρίς διακρίσεις, είναι ένα μεγάλο σχολείο για τη ζωή μας, όμως είναι κοινωνικό δικαίωμα. Δεν είναι ούτε πολυτέλεια, ούτε εμπόρευμα, ούτε γίνεται μόνο από χόμπι, ούτε είναι διέξοδος.

Γι’ αυτό, λοιπόν, έγινε ένα τεράστιο έργο το 2015-2019 στις υποδομές και στις αθλητικές εγκαταστάσεις, στον μαζικό αθλητισμό με τα προγράμματα «Άθληση για όλους», στην ενίσχυση δήμων και περιφερειών με πολύ σημαντικές χρηματοδοτήσεις και έργα που ακόμα και σήμερα υλοποιούνται από αυτές τις χρηματοδοτήσεις, με ενσωμάτωση και ευθυγράμμιση της νομοθεσίας στα ψηφίσματα και τις αποφάσεις του Συμβουλίου της Ευρώπης και της UEFA, με στήριξη συλλόγων και σωματείων με υλικοτεχνικό εξοπλισμό, θεσμοθέτηση του μητρώου για την καταγραφή και τη διαφάνεια τόσο σε σωματεία, όσο και στις εγκαταστάσεις, με σύγκρουση με μεγάλα οικονομικά συμφέροντα που πίεζαν και τότε και με συντήρηση μετά από δεκαετίες κορυφαίων αθλητικών έργων, μεταξύ των οποίων και πολλών ολυμπιακών εγκαταστάσεων οι οποίες είχαν ρημάξει, με το ποσοστό από το στοίχημα να θεσμοθετείται τότε και με πολλά ακόμα τα οποία έγιναν.

Με αυτήν, λοιπόν, την παρακαταθήκη και ξέροντας πολύ καλά τις υποχρεώσεις μας, ως ΣΥΡΙΖΑ - Προοδευτική Συμμαχία, θα κάνουμε τις αναγκαίες παρεμβάσεις σε όλα τα επίπεδα και για το κοινωνικό κράτος και για το κράτος δικαίου για όλους. Θα στηρίζουμε εκεί που νομίζουμε ότι είναι θετικά. Όμως, θα κάνουμε και μια κριτική στρατηγική, διότι είναι διαφορετικό το μοντέλο που υπερασπιζόμαστε εμείς σε σχέση με το δικό σας.

Ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Καλείται στο Βήμα ο Βουλευτής της Νέας Δημοκρατίας κ. Γεώργιος Σταμάτης.

Ορίστε, κύριε Σταμάτη, έχετε τον λόγο.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Δεν ξέρω αν είναι τυχαία η ημέρα που έφερε ο Υπουργός το νομοσχέδιο, γιατί σαν σήμερα γεννήθηκε ο Κριστιάνο Ρονάλντο και με μια ανάρτησή του λέει ότι είναι ο καλύτερος που υπήρξε επί του πλανήτη.

Εγώ δεν θα αναφερθώ τόσο πολύ όσον αφορά το νομοσχέδιο, έχουν πάρα πολλά πράγματα πει οι συνάδελφοι και εσείς. Εγώ θα σταθώ σίγουρα στο Συμβούλιο της Ευρώπης και στο σχέδιο δράσης του Καζάν του 2018 που αναφέρει ουσιαστικά ποιες είναι οι απειλές στον αθλητισμό και μέσα από το νομοσχέδιο που φέρνει το Υπουργείο Αθλητισμού δίνεται μία κατεύθυνση.

Θα ήθελα να σημειώσω, βέβαια, στο κομμάτι του ντόπινγκ, Υπουργέ, ότι θα πρέπει να δούμε πάρα πολύ αυτό που συμβαίνει στα γυμναστήρια, γιατί υπάρχει το επαγγελματικό ντόπινγκ για τις διακρίσεις, αλλά υπάρχει και το ερασιτεχνικό ντόπινγκ, το οποίο δημιουργεί άλλα θέματα στην κοινωνία μας.

Χαίρομαι που ενσωματώνεται το άρθρο 49 της Λευκής Βίβλου του αθλητισμού του Ευρωπαϊκού Κοινοβουλίου. Να υπενθυμίσω ότι εισηγητής -και να του ευχηθώ περαστικά- ήταν τότε ο Ευρωβουλευτής της Νέας Δημοκρατίας και δημοσιογράφος Μανώλης Μαυρομμάτης που αναφέρει την εξίσωση των ατόμων με αναπηρία με τους αθλητές τυπικής ανάπτυξης και αυτό είναι κάτι για το οποίο πρέπει να σας δώσουμε τα εύσημα, κύριε Υπουργέ.

Όμως, επιτρέψτε μου στην ομιλία μου να σας μιλήσω, κατ’ αρχάς, και ως ένας άνθρωπος ο οποίος είναι ποδοσφαιριστής στην ομάδα Πυρσός Θεσσαλονίκης. Είναι η ομάδα ποδοσφαίρου τυφλών, συμμετέχουμε και στο Τσάμπιονς Λιγκ και είμαστε και πολύ καλοί. Ταυτόχρονα, συμμετέχω και στην ομάδα αστέγων, στην οποία συμμετέχουν και άστεγοι συμπολίτες μας, αλλά και άνθρωποι με προσφυγικό και μεταναστευτικό προφίλ. Νομίζω ότι η επόμενη μέρα μετά την ψήφιση αυτού του νομοσχεδίου είναι πώς θα αναπτύξουμε τον κοινωνικό αθλητισμό. Ξέρετε, Υπουργέ, όταν ήμασταν μαζί στο Υπουργείο Εργασίας, βάλαμε στο ΕΣΠΑ πάρα πολλά πράγματα και προγράμματα, στο Ευρωπαϊκό Κοινωνικό Ταμείο, ώστε να δοθεί το μοντέλο της κοινωνικής ένταξης μέσω του αθλητισμού. Είναι ένα μοντέλο που η Ελλάδα παραδοσιακά δεν είχε και επί Κυβερνήσεων του Κυριάκου Μητσοτάκη αυτό πλέον είναι δυνατό.

Μπορώ να σας πω ότι αυτήν τη στιγμή υπάρχουν πολλές ομάδες με διαφορετικό κοινωνικό προφίλ, ακόμα και ομάδες που στηρίξαμε που είναι αμιγώς, αν θέλετε, αθλητές, ποδοσφαιριστές ρόμικης καταγωγής, που πολλές φορές δυσκολεύονται να βρουν γυμναστήρια, γήπεδα για να προπονηθούν. Κι όμως, αυτοί οι άνθρωποι είναι εκεί να δηλώσουν παρόντες, ότι είναι ανάμεσά μας και εμείς τους θέλουμε ανάμεσά μας.

Θέλω να πω ότι είναι πάρα πολύ σημαντική η επιβράβευση της τρίτης, τέταρτης και πέμπτης θέσης. Αλλά επιτρέψτε μου, επειδή του χρόνου θα είναι τα εξήντα χρόνια από τη νίκη του Στέλιου Κυριακίδη, να πω ότι, Υπουργέ, ήρθε η ώρα να τιμήσουμε τον Στέλιο Κυριακίδη με άγαλμα στην Αθήνα, που δεν υπάρχει, με άγαλμα στο Παναθηναϊκό Στάδιο, που δεν υπάρχει. Και ποια είναι η διαφορά του Στέλιου Κυριακίδη με όλους τους άλλους; Ο Στέλιος Κυριακίδης είναι αυτός ο οποίος δεν πήρε ποτέ τίποτα από την πολιτεία, μόνο έδωσε. Δεν είναι τυχαίο ότι στο αθλητικό μουσείο της Μασαχουσέτης υπάρχει ειδική έκθεση γι’ αυτόν με τίτλο: «Ο άνθρωπος που τρέχει για την ανθρωπότητα». Είναι ο άνθρωπος ο οποίος τον κάλεσε ο Πρόεδρος Τρούμαν και όταν τον ρώτησε: «Τι θέλεις να κάνω για εσένα;», αυτός είπε: «Δεν θέλω τίποτα για εμένα, θέλω να κάνεις για την πατρίδα μου». Η πατρίδα του, η πατρίδα μας έφευγε από την Κατοχή και από τον εμφύλιο. Έκανε οκτώ ώρες από τους Στύλους του Ολυμπίου Διός για να πάει στο σπίτι του. Είναι το λεγόμενο «πακέτο Κυριακίδη» που τότε οι Έλληνες πεινούσαν και αυτός τους βοήθησε. Είναι αυτός που βρήκε υδραυλικούς, χτίστες και έφτιαξε εθελοντικά το γήπεδο του Φιλαθλητικού στη Φιλοθέη. Υπάρχουν και αυτοί οι Έλληνες, οι οποίοι δεν πήραν ποτέ τίποτα από την πολιτεία.

Η πολιτεία προφανώς και πρέπει να στηρίξει τους Ολυμπιονίκες. Αναφέρεται και στη Λευκή Βίβλο του αθλητισμού η ανάγκη παροχής εξ αρχής κατάρτισης διπλής καριέρας. Ταυτόχρονα την ώρα που είσαι επαγγελματίας αθλητής πρέπει να έχεις κατάρτιση εκπαιδευτική, ακαδημαϊκή ώστε να μπορείς μετά αυτόματα να εντάσσεσαι στην αγορά εργασίας. Δεν είναι λύση, όπως ήταν παλιά, μια σοσιαλιστική θεωρία να παίρνεις ένα πρακτορείο ΟΠΑΠ. Οι αθλητές πρέπει να είναι και επιστήμονες και πρέπει να είναι αυτοί οι οποίοι θα μπορέσουν την επόμενη μέρα να είναι και πρεσβευτές και όχι να είναι εξαφανισμένοι όντας εξασφαλισμένοι.

Θέλω να σας πω, κύριοι συνάδελφοι -και ευχαριστώ τον πρώην Πρόεδρο της Βουλής- ότι συμμετείχαμε στους Παραολυμπιακούς Αγώνες στο Παρίσι. Εκεί διαπιστώσαμε πέραν από αυτό που εμείς γνωρίζαμε και άλλα πράγματα. Υπήρξαν αθλητές οι οποίοι κατάφεραν να πάνε στους Παραολυμπιακούς Αγώνες γιατί είχαν προσωπικό βοηθό. Γιατί έφυγε το βάρος της οικογένειας. Είχαν άνθρωπο να τους βοηθήσει ώστε να προπονηθούν και ώστε να πάνε εκεί και να διακριθούν. Και νομίζω ότι όλο αυτό είναι προς μια κατεύθυνση στην οποία η χώρα μας θα πρέπει να επενδύσει. Πρέπει να επενδύσει στα άτομα με αναπηρία. Για τα άτομα με αναπηρία πέραν της επαγγελματικής τους αποκατάστασης, πέραν της επαγγελματικής τους εξειδίκευσης, ο αθλητισμός είναι ένα κομμάτι που θα τους βάλει ακόμα περισσότερο μέσα στην κοινωνία. Και οφείλω να ομολογήσω ότι η παρουσία σας, Υπουργέ, στο Υπουργείο έχει βοηθήσει τα μάλα. Κι αυτό δεν είναι επειδή το λέω εγώ από το Βήμα της Βουλής. Είναι επειδή το λένε οι ίδιοι οι αθλητές. Κι όταν μιλάνε οι αθλητές νομίζω μιλάει και αυτό το οποίο οι ίδιοι βιώνουν ως δυσκολία στα θέματα της μη προσβασιμότητας που εμείς ως κοινωνία έχουμε βάλει ως τείχη.

Όταν έρχεται ένα νομοσχέδιο -και γι’ αυτό σας καλώ να το ψηφίσετε- ουσιαστικά ενισχύουμε τη δημοκρατία μας. Απλά θα πρέπει να δούμε και τα κοινωνικά πρόσημα και τους πιο ευάλωτους πληθυσμούς και άτομα της κοινωνίας μας που δεν έχουν τη δυνατότητα να αθληθούν, δεν έχουν τη δυνατότητα των 20-30 ευρώ σε γυμναστήριο. Δεν έχουν την αλάνα που είχαμε εμείς. Εκεί, λοιπόν, θα πρέπει με το Υπουργείο Κοινωνικής Συνοχής αλλά και με το σχολείο, όπως καλεί η Λευκή Βίβλος και η Ευρωπαϊκή Επιτροπή, να δούμε και τα ειδικά σχολεία, τα αθλητικά σχολεία με την ειδική σήμανση. Να ενισχύσουμε τον αθλητισμό όχι μόνο στη λογική της μη παχυσαρκίας. Ο αθλητισμός είναι μια τελείως διαφορετική διέξοδος. Και νομίζω ότι ένα άλλο πράγμα που θα πρέπει να δούμε πάρα πολύ σύντομα είναι πως βλέπουμε και κάποια άλλα πράγματα τα οποία υπάρχουν στην κοινωνία.

Προσωπικά στηρίζω που στη χώρα μας υπάρχει εθνική ποδοσφαίρου ακρωτηριασμένων. Είναι άνθρωποι οι οποίοι έχουν χάσει άνω ή κάτω άκρο από ένα ατύχημα. Και αυτοί οι άνθρωποι επιλέγουν μέσω του αθλητισμού να είναι ορατοί σε εμάς. Εδώ, λοιπόν, θα πρέπει να δούμε και νέα μοντέλα όσον αφορά στη διευκόλυνση της εργασίας τους και όσον αφορά τη στήριξη αυτού του ειδικού, πολύ ειδικού, αθλητισμού.

Όσον αφορά, Υπουργέ, στους απινιδωτές νομίζω ότι είναι εξαιρετικά χρήσιμο. Θα πρέπει να δούμε βέβαια και τον βαθμό εκπαίδευσης του υπεύθυνου πέραν του κανονισμού του κάθε γηπέδου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Εδώ είναι μια ευκαιρία. Με βάση τη νομοθεσία για υποχρεωτική χρήση του απινιδωτή να δούμε πώς μπορούμε να εκπαιδεύσουμε και τους φιλάθλους και τους οπαδούς αλλά και γενικότερα τα στελέχη που δουλεύουν μέσα στα γήπεδα στο κομμάτι των πρώτων βοηθειών. Αυτό θα ενισχύσει ακόμα περισσότερο την ετερότητα μεταξύ ωφελουμένων οπαδών και εκπαιδευτών και ταυτόχρονα περνάει και ένα άλλο μοντέλο μιας τελείως διαφορετικής φιλοσοφίας μέσα στην κοινωνία.

Κλείνω, κύριε Πρόεδρε και σας ευχαριστώ, λέγοντας ότι είναι πάρα πολύ σημαντικό ότι η μικρή παραβατικότητα πλέον θα μπορεί να δίνει έναν άλλο τρόπο στους νέους παραβατικούς φιλάθλους μέσω της κοινωφελούς εργασίας μέσα στο γήπεδο, μέσα εκεί που πραγματικά θα πρέπει να δίνουν τη μάχη και όχι εκεί που ίσως τελικά γιατί εμείς τους οδηγήσαμε να δώσουν τη μάχη.

Κλείνοντας, επειδή γνωρίζω ότι υπάρχουν πολλοί συνάδελφοι εδώ που ασχολούνται με τον μαραθώνιο, νομίζω ότι ήρθε η ώρα και οι Βουλευτές του Κοινοβουλίου να τρέξουν όλοι μαζί, να τερματίσουν ένα μαραθώνιο για να δώσουν ένα μήνυμα ότι ο μαραθώνιος δεν είναι μόνο αθλητισμός. Είναι κάτι παραπάνω. Είναι μια ιδέα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Να καλέσω τώρα στο Βήμα τον Βουλευτή της Νέας Δημοκρατίας κ. Παναγή Καππάτο.

Κύριε Καππάτο, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα η ελληνική πολιτεία στέλνει ένα ισχυρό μήνυμα προς την κοινωνία. Ένα μήνυμα που αποτυπώνει τη δέσμευσή μας για έναν αθλητισμό δίκαιο, ασφαλή, απαλλαγμένο από παθογένειες, με διαφάνεια, αξιοκρατία και ίσες ευκαιρίες για όλους.

Με το παρόν νομοσχέδιο υιοθετούμε μια φιλοσοφία που τοποθετεί τον αθλητισμό στο επίκεντρο της κοινωνικής, εκπαιδευτικής και πολιτισμικής ζωής της χώρας μας. Ο αθλητισμός δεν είναι μια δραστηριότητα πολυτελείας ούτε μια δευτερεύουσα ενασχόληση. Είναι πεδίο καλλιέργειας της προσωπικότητας μέσω κοινωνικής συνοχής, εργαλείο ανάπτυξης και ευημερίας. Γι’ αυτό η πολιτεία δεν μπορεί να μένει αδρανής όταν βλέπει τις προκλήσεις και τις αδυναμίες που αντιμετωπίζουν τα αθλητικά σωματεία, οι ερασιτέχνες και επαγγελματίες αθλητές, αλλά και ολόκληρη η αθλητική κοινότητα.

Το παρόν σχέδιο νόμου έρχεται να θέσει ένα στιβαρό πλαίσιο λειτουργίας θωρακίζοντας τα σωματεία, διασφαλίζοντας την εύρυθμη χρηματοδότησή τους και ενισχύοντας τη διαφάνεια σε κάθε διαδικασία. Στο νέο πλαίσιο ενισχύουμε την οικονομική επιβράβευση των διακεκριμένων αθλητών. Αναγνωρίζουμε τα δικαιώματα των προπονητών. Εξασφαλίζουμε καλύτερες συνθήκες υγείας και ασφάλειας για όλους τους αθλητές και θεσπίζουμε αυστηρούς μηχανισμούς καταπολέμησης της βίας στα γήπεδα.

Με την καθιέρωση της ψηφιακής κάρτας υγείας αθλητή η παρακολούθηση της φυσικής κατάστασης και της υγείας των αθλητών περνά σε μια νέα εποχή βάζοντας τέλος σε παρωχημένες πρακτικές που συχνά έθεταν σε κίνδυνο ζωές. Παράλληλα με τη θέσπιση διαρκών μηχανισμών ασφάλειας και ευημερίας στους αθλητικούς συλλόγους εδραιώνουμε ένα νέο αίσθημα προστασίας για όσους αγωνίζονται στα γήπεδα.

Ειδικό βάρος δίνεται και στη διαχείριση των αθλητικών υποδομών όπου θεσπίζουμε αυστηρότερους όρους για τη λειτουργία και την αδειοδότησή τους. Με τις νέες διατάξεις απαιτείται πλέον η ύπαρξη αυτόματου εξωτερικού απινιδωτή σε συγκεκριμένες αθλητικές εγκαταστάσεις ενώ ενισχύεται η προσβασιμότητα για τα άτομα με αναπηρία. Επίσης, καθιερώνεται η διεξαγωγή πρωτοβάθμιων και δευτεροβάθμιων προσεισμικών ελέγχων στα αθλητικά κτίρια διασφαλίζοντας ότι οι υποδομές είναι ασφαλείς για αθλητές και θεατές.

Επιπλέον το νομοσχέδιο δίνει έμφαση στην καταπολέμηση της αθλητικής βίας. Με την τροποποίηση του άρθρου 1 του ν.4326/2015 η διαρκής επιτροπή για την αντιμετώπιση της βίας αποκτά αυξημένες αρμοδιότητες επιτρέποντας την παρέμβασή της όχι μόνο εντός αλλά και στον άμεσο περιβάλλοντα χώρο των αθλητικών εγκαταστάσεων. Παράλληλα ενισχύουμε το νομικό οπλοστάσιο για την αντιμετώπιση των παραβάσεων επιτρέποντας την επιβολή προστίμων από 3.000 έως 50.000 ευρώ και την απαγόρευση εισόδου για φυσικά πρόσωπα που εμπλέκονται σε βίαια επεισόδια.

Ωστόσο για μένα που εκπροσωπώ τα νησιά της Κεφαλονιάς και της Ιθάκης το σχέδιο νόμου αποκτά μια ιδιαίτερη διάσταση γιατί γνωρίζουμε καλά ότι αθλητισμός στις νησιωτικές περιοχές αντιμετωπίζει πολλαπλά εμπόδια από την έλλειψη εγκαταστάσεων μέχρι την οικονομική δυσχέρεια των τοπικών σωματείων και τις δυσκολίες της μετακίνησης. Η Κυβέρνηση της Νέας Δημοκρατίας με συνέπεια και υπευθυνότητα έχει ήδη δείξει έμπρακτα τη βούλησή της να στηρίξει τον νησιωτικό αθλητισμό. Αυτό φάνηκε ξεκάθαρα με την Κοινή Υπουργική Απόφαση και τον ν.3386/2024 που διαμόρφωσε ένα νέο πλαίσιο χρηματοδότησης των ερασιτεχνικών σωματείων λαμβάνοντας για πρώτη φορά υπόψη τη νησιωτικότητα ως βασικό κριτήριο ενίσχυσης. Με τη ρύθμιση αυτή οι αθλητικοί σύλλογοι που εδρεύουν σε νησιά χωρίς οδική σύνδεση με την ηπειρωτική χώρα λαμβάνουν προσαυξημένη χρηματοδότηση κατά 50%. Ταυτόχρονα για σωματεία που λειτουργούν με πληθυσμό κάτω από τρεις χιλιάδες εκατό κατοίκους, το ελάχιστο ποσό χρηματοδότησης αυξάνεται στα 1.700 ευρώ από 1.000 ευρώ που ισχύει για τις υπόλοιπες περιοχές. Αυτή η ρύθμιση δεν είναι απλώς μια τεχνική διευθέτηση αλλά μια ξεκάθαρη πολιτική απόφαση που αναγνωρίζει τη μοναδικότητα των νησιωτικών κοινωνιών και τις ιδιαίτερες ανάγκες τους.

Κυρίες και κύριοι συνάδελφοι, πέραν των ρυθμίσεων για τον αθλητισμό η Κυβέρνηση ανταποκρινόμενη στις ανάγκες των πολιτών και των επιχειρήσεων προχωρά με τροπολογία στην παράταση της προθεσμίας υποβολής αίτησης ρύθμισης οφειλών προς δήμους και περιφέρειες.

Η νέα προθεσμία που επεκτείνεται έως τις 14 Μαρτίου 2025 παρέχει τη δυνατότητα σε φυσικά και νομικά πρόσωπα να διακανονίσουν τις οικονομικές τους υποχρεώσεις έως εξήντα δόσεις εξασφαλίζοντας έτσι μεγαλύτερη ευελιξία και ελάφρυνση από πρόσθετες επιβαρύνσεις.

Αυτή η πρωτοβουλία αποδεικνύει τη δέσμευση της Κυβέρνησής μας να στηρίζει έμπρακτα την κοινωνία δημιουργώντας συνθήκες σταθερότητας και αναπτυξιακής προοπτικής.

Κυρίες και κύριοι συνάδελφοι, το παρόν σχέδιο είναι μέρος μιας συνολικής στρατηγικής για έναν αθλητισμό αντάξιο της ιστορίας και των αξιών του ελληνικού λαού, έναν αθλητισμό που θα βασίζεται στην αξιοκρατία, στην ακεραιότητα, στον υγιή ανταγωνισμό. Δεν μπορούμε να επιτρέψουμε φαινόμενα βίας να αμαυρώνουν τα γήπεδά μας ούτε να αφήσουμε τη διαφθορά να διαβρώσει την εμπιστοσύνη του κόσμου στον αθλητισμό. Εργαζόμαστε ώστε το αθλητικό οικοδόμημα της χώρας μας να αποκτήσει γερά θεμέλια, να γίνει πρότυπο διαφάνειας και να λειτουργεί προς όφελος όλων των πολιτών.

Με αυτή τη σκέψη δηλώνω την αμέριστη υποστήριξή μου στο παρόν σχέδιο νόμου. Αποτελεί ακόμα ένα βήμα μπροστά, ένα ακόμα βήμα που ενισχύει τον αθλητισμό, στηρίζει τους αθλητές και τα σωματεία, προάγει τις αρχές της ισότητας και της δικαιοσύνης, γιατί αθλητισμός είναι κάτι παραπάνω από ένα άθλημα, είναι αξίες, είναι πολιτισμός, είναι μέλλον.

Ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για την οικονομία του χρόνου και να καλέσω στο Βήμα τον Βουλευτή του ΠΑΣΟΚ - Κινήματος Αλλαγής κ. Στέφανο Παραστατίδη, και στη συνέχεια θα πάρει τον λόγο ο Κοινοβουλευτικός Εκπρόσωπος της Πλεύσης Ελευθερίας κ. Καζαμίας. Μετά θα πάμε στον κατάλογο όπου είναι ακόμα τρεις συνάδελφοι.

Ορίστε, κύριε Παραστατίδη, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, με αφορμή τη νυχτερινή τροπολογία της παιδείας, η οποία κατατέθηκε από την Κυβέρνηση, θέλω να θυμίσω ότι σε αυτή εδώ την Αίθουσα ακριβώς πριν ένα χρόνο όλοι εμείς συζητήσαμε το νομοσχέδιο και πλέον νόμο Πιερρακάκη για την τριτοβάθμια εκπαίδευση. Η δική μας πολιτική ευθύνη είναι να θυμόμαστε τι ακριβώς είχε πει η Κυβέρνηση στο νομοσχέδιο για τα πανεπιστήμια, κάθε της επιχείρημα, κάθε της λέξη, ούτως ώστε να λογοδοτεί για όσα δεν έχει κάνει ή όσα δεν έχει πει, αλλά σκοπεύει να κάνει.

Ο Βενιαμίν Φραγκλίνος έλεγε ότι οι πιστωτές έχουν καλύτερη μνήμη από τους οφειλέτες.

Οι πιστωτές σας, κύριοι της Κυβέρνησης, οι πολίτες που σας εμπιστεύτηκαν θυμούνται την οφειλή σας να αναβαθμίσετε την τριτοβάθμια εκπαίδευση στη χώρα μας. Εσείς, όμως, την έχετε ξεχάσει.

Το πρώτο ισχυρό επιχείρημα ειπώθηκε από τα χείλη του Πρωθυπουργού στις 21 Δεκεμβρίου 2023 όταν το νομοσχέδιο παρουσιάστηκε στο Υπουργικό Συμβούλιο. Κωδικός «Ελεύθερο Πανεπιστήμιο», είπε ο κ. Μητσοτάκης δεσμευόμενος για ισχυροποίηση του δημόσιου Πανεπιστημίου και απαλλαγή του από τη γραφειοκρατία. Ένα χρόνο μετά είναι κοινώς παραδεκτό πως ούτε το δημόσιο Πανεπιστήμιο ενισχύθηκε ούτε η γραφειοκρατία αντιμετωπίστηκε.

Κατόπιν η Κυβέρνηση υποσχέθηκε παραρτήματα από μεγάλα πανεπιστήμια του εξωτερικού. Τα μέσα μαζικής ενημέρωσης μιλούσαν για το Χάρβαρντ, το Γέιλ, την Οξφόρδη, τη Σορβόννη, την πραγματική Σορβόννη, γιατί κανείς δεν ξέρει τι μπορεί να συναντήσουμε από Σορβόννες το επόμενο διάστημα. Εμείς περιμένουμε ακόμη. Ίσως έρχονται με το πλοίο της γραμμής. Θυμίζω δε ότι η Κυβέρνηση επικαλέστηκε αυστηρές προδιαγραφές, όχι πανεπιστήμια του ενός ορόφου.

Εμείς τότε είπαμε ότι ο νόμος αυτός δεν θα ενισχύσει το δημόσιο Πανεπιστήμιο, δεν θα έρθει το Χάρβαρντ, το Γέιλ και η Οξφόρδη παρά παραρτήματα υποβαθμισμένων πανεπιστημίων του εξωτερικού, πως δεν είναι μη κερδοσκοπικά τα πανεπιστήμια που φέρνει ο κ. Πιερρακάκης, πως η Κυβέρνηση ετοιμάζεται να κάνει τα κολέγια πανεπιστήμια, μια κυβέρνηση που απλά φαίνεται να συνδιαλέγεται με επιχειρηματίες, καθώς κάποιοι γνώριζαν εκ των προτέρων τον νόμο και αγόραζαν οικόπεδα ή κατέθεταν αιτήματα ίδρυσης Πανεπιστημίων στην Επιτροπή Ανταγωνισμού πριν ο νόμος ψηφιστεί.

Κυρίες και κύριοι συνάδελφοι, με την τροπολογία που φέρνει η Κυβέρνηση στο άρθρο 2 καταργείται πλέον η χρήση γης και παρακάμπτεται ο έλεγχος των αρμόδιων πολεοδομιών κατά παρέκκλιση της ισχύουσας νομοθεσίας αποκλειστικά και μόνο χάριν των υπό ίδρυση παραρτημάτων, ενώ στο άρθρο 3 δύναται πλέον –προσέξτε- να εγκατασταθεί στο ίδιο κτίριο ένα κολέγιο, ένα ιδιωτικό σχολείο μαζί με ένα πανεπιστημιακό παράρτημα. Δηλαδή, στο ίδιο κτίριο μπορεί να συστεγάζεται μια κερδοσκοπική επιχείρηση με ένα μη κερδοσκοπικό υποτίθεται παράρτημα, δηλαδή ένα κολέγιο με ένα πανεπιστημιακό παράρτημα με δύο εταιρικές εκδοχές ιδίων επιχειρηματικών συμφερόντων.

Εν τω μεταξύ στη διεθνή αγορά βοά ο τόπος ότι η τριτοβάθμια εκπαίδευση στην Ελλάδα είναι οικόπεδο γωνία και προτείνονται σε funds και πολυεθνικές να ψωνίσουν γιατί η Ελλάδα πουλάει.

Έτσι –προσέξτε- τα εκπαιδευτήρια «Ο Πλάτων» εξαγοράστηκαν από το βρετανικό fund International School Partnership, τα CGS Εκπαιδευτήρια Κωστέα-Γείτονα και η Σχολή Μωραΐτη εξαγοράστηκαν από την Inspire Education Group, τα Εκπαιδευτήρια Δούκα εξαγοράστηκαν από την Cognita και τα International School of Athens από την Dukes Education.

Όλα αυτά έγιναν σε λίγους μήνες, τώρα. Υπάρχει άραγε κάποια σύνδεση του γεγονότος ότι μεγάλα funds έχουν επιδοθεί σε επιθετικές εξαγορές ιδιωτικών φορέων εκπαίδευσης στη χώρα και της παρούσας τροπολογίας, με την οποία μπορούν να συστεγάσουν στις ίδιες εγκαταστάσεις με άλλη νομική υπόσταση και πανεπιστημιακά παραρτήματα ή πρόκειται για απλή σύμπτωση; Και εν τέλει, με τις αλλαγές στις κτιριακές προδιαγραφές που φέρνει η τροπολογία, μεταβαίνουμε, όπως ακριβώς το λέγαμε εμείς ένα χρόνο πριν εδώ, από τα κολέγια του ενός ορόφου στα πανεπιστήμια του ενός ορόφου. Αυτό συμβαίνει. Αυτό φέρνει αυτή τροπολογία της παιδείας.

Αλήθεια, πόσες εκπτώσεις ακόμη θα κάνετε, κύριοι της Κυβέρνησης; Μήπως στην πορεία θα καταργήσετε και την ελάχιστη βάση εισαγωγής; Και τα λέω εδώ να καταγραφούν για να μην με αποκαλέσετε μέντιουμ αύριο.

Για εσάς, κύριοι της Νέας Δημοκρατίας, ισχύει πως η μνήμη, όπως έλεγε ο Γιώργος Σεφέρης, όπου και να την αγγίξεις πονεί.

Κυρίες και κύριοι συνάδελφοι, η υπόθεση των Τεμπών δοκιμάζει τις ύστατες αντοχές του πολιτικού συστήματος στο σύνολό του. Η αλήθεια και η δικαιοσύνη είναι ένα πάνδημο κοινωνικό αίτημα, αλήθεια και δικαιοσύνη, όχι μόνο για τα αίτια που οδήγησαν στον θάνατο τόσους ανθρώπους, αλήθεια και δικαιοσύνη για τους φυσικούς ηθικούς αυτουργούς και πολιτικά υπεύθυνους για την πρωτοφανή επιχείρηση συγκάλυψης που καθημερινά αποκαλύπτεται και επιβεβαιώνεται.

Με αυτό το αίτημα για αλήθεια και δικαιοσύνη και την ευθύνη να ικανοποιηθεί θα αναμετρηθούμε όλοι, ατομικά ο καθένας και συλλογικά τα κόμματά μας και θα κριθούμε όλοι.

Από αυτή την κρίση εξαιρείται μόνο η Κυβέρνηση, γιατί αυτή έχει ήδη κριθεί. Στη συνείδηση των πολιτών, ανεξαρτήτως πολιτικών πεποιθήσεων, έχει ταυτιστεί στο θέμα αυτό οριστικά και αμετάκλητα με την αναξιοπιστία. Κανείς δεν περιμένει και κανείς δεν θα αποδεχθεί ότι θα λάμψει η αλήθεια και η δικαιοσύνη στην τραγική υπόθεση των Τεμπών όσο παραμένει στην εξουσία αυτή η Κυβέρνηση και ελέγχει τους αρμούς της αυτή η Κυβέρνηση και αυτός ο Πρωθυπουργός.

Κλείνω και θέλω, κύριοι της Κυβέρνησης, να σας υπενθυμίσω έναν μύθο και ελπίζω να τον κατανοήσετε για να μη ματαιοπονείτε. Ο μύθος λέει, λοιπόν, ότι κάποτε το νερό, η φωτιά και η τιμή έκαναν παρέα. Όταν ήρθε η στιγμή να χωριστούν, να πάρουν αναγκαστικά διαφορετικούς δρόμους, είπαν να συνεννοηθούν, ώστε αν χρειαστεί, να μπορέσουν να ξαναβρεθούν στο μέλλον. Η φωτιά μίλησε πρώτη: Για μένα, είπε, μην ανησυχείτε, είναι πάρα πολύ εύκολο. Όπου δείτε καπνό, αναζητείστε με και θα με βρείτε. Ούτε για μένα θα είναι δύσκολο, έσπευσε να συμπληρώσει το νερό, όπου δείτε πλούσια βλάστηση, πολύ πράσινο, κάπου κοντά εκεί θα είμαι κι εγώ. Όταν και οι δύο κοίταξαν με απορία την τιμή, αυτή κούνησε το κεφάλι της και τους είπε: Δυστυχώς, εμένα αν με χάσετε, μη με αναζητήσετε, γιατί δεν θα με βρείτε ποτέ ξανά.

Σας ευχαριστώ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Παραστατίδη για τη συνέπεια στον χρόνο.

Όπως έχω προαναγγείλει, θα καλέσω στο Βήμα τον Κοινοβουλευτικό Εκπρόσωπο της Πλεύσης Ελευθερίας κ. Αλέξανδρο Καζαμία.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Σε σχέση με το νομοσχέδιο που συζητάμε σήμερα, η Πλεύση Ελευθερίας χαίρεται με το γεγονός ότι ο Υπουργός ανταποκρίνεται στις προτάσεις μας. Εμείς θα συνεχίσουμε να σας πιέζουμε με προτάσεις για τους αθλητές μας, για τα παιδιά μας και για τον κοινωνικό αθλητισμό.

Θα ήθελα, όμως, να εστιάσω την ομιλία μου σε ορισμένα από τα πράγματα που ακούσαμε νωρίτερα από τον κ. Βορίδη, ο οποίος ήρθε εδώ σήμερα, αλλά και χθες, κατά παράβαση του Κανονισμού μάλιστα, γιατί έπρεπε να μιλήσει μόνο ένας Υπουργός, αλλά μίλησε και εκείνος και ο αρμόδιος Υπουργός. Αυτό δείχνει και τον πανικό στον οποίο βρίσκεται η Κυβέρνηση. Μας είπε σήμερα ο κ. Βορίδης ρωτώντας ρητορικά: «Τι να συγκαλύψουμε εμείς στην Κυβέρνηση και ποιον να συγκαλύψουμε», είπε. Εμείς λέμε, κατ’ αρχάς, ότι η Κυβέρνηση προσπαθεί να συγκαλύψει τις ενέργειές της στην περίπτωση του εγκλήματος των Τεμπών. Προσπαθεί να συγκαλύψει τον εαυτό της, ίσως και κάποιους άλλους.

Επίσης, λέμε ότι η Κυβέρνηση εμπλέκεται στο έγκλημα αυτό από την αρχή. Θα αναφέρω ενδεικτικά τέσσερις περιπτώσεις εμπλοκής της Κυβέρνησης:

Περίπτωση πρώτη, οι διαβεβαιώσεις του πρώην Υπουργού, του κ. Καραμανλή, οκτώ μέρες πριν το έγκλημα των Τεμπών. «Τα τρένα είναι ασφαλή. Δεν παίζουμε με την ασφάλεια των τρένων», είχε πει, ενώ έπρεπε να γνωρίζει και γνώριζε ότι τα τρένα δεν ήταν ασφαλή. Είναι ο κ. Καραμανλής τον οποίο χειροκροτήσατε και βεβαίως προστατέψατε με την ψήφο σας πριν ένα χρόνο περίπου για να μην υπάρξει παραπομπή του σε προανακριτική επιτροπή.

Δεύτερη περίπτωση, οι ποινικές ευθύνες για τη μη υλοποίηση της Σύμβασης 717 για την τηλεδιοίκηση. Και αυτή ήταν μια περίπτωση εμπλοκής και της δικής σας Κυβέρνησης, αλλά και προηγούμενων κυβερνήσεων.

Τρίτη περίπτωση. Η Κυβέρνηση εμπλέκεται στο έγκλημα μέσα από το ρουσφέτι. Υπάρχει ένα ρουσφέτι του διορισμού του μοιραίου σταθμάρχη για το οποίο ακόμη δεν έχουμε μάθει τίποτα. Και αυτό είναι μεταξύ των αποφάσεων που έχει πάρει η Κυβέρνηση.

Τέταρτον. Ποιος ευθύνεται για το παράνομο φορτίο της εμπορικής αμαξοστοιχίας. Η κ. Κωνσταντοπούλου έχει αποκαλύψει ότι ο οδηγός της εμπορικής αμαξοστοιχίας ήταν εθελοντής στο γραφείο του Πρωθυπουργού. Ο Πρωθυπουργός στην πρόσφατη συνέντευξή του μίλησε για το παράνομο υλικό στην εμπορική αμαξοστοιχία λέγοντας ότι «αυτό είναι ένα διαρκές έγκλημα». Δικά του λόγια.

Αυτά όσον αφορά τις ενέργειες της Κυβέρνησης που την εμπλέκουν στο έγκλημα.

Η συγκάλυψη τώρα. Συγκάλυψη πραγματοποιείται διαρκώς από την πρώτη στιγμή. Το μπάζωμα και η προσπάθεια του Υπουργού Δικαιοσύνης, του κ. Φλωρίδη, να μας πει ότι όποιος μιλάει για το πάγωμα είναι για τα μπάζα. Δηλαδή, να μην μιλάμε γι’ αυτό.

Δεύτερη περίπτωση. Ο κ. Τριαντόπουλος και η επιλογή να μην προσέλθει ως μάρτυρας στην εξεταστική επιτροπή.

Τρίτη περίπτωση. Η ίδια η εξεταστική επιτροπή υπήρξε μηχανισμός συγκάλυψης, βγάζοντας ένα πόρισμα εκ μέρους της πλειοψηφίας, το οποίο ξέπλενε όλες τις ευθύνες της Κυβέρνησης. Βεβαίως, η εξεταστική επιτροπή συνέβαλε ταυτόχρονα στο να αποκαλυφθούν κάποια πράγματα, αλλά η συμμετοχή των Βουλευτών της Νέας Δημοκρατίας σε αυτήν ήταν και αυτή μία προσπάθεια να ριχθεί το μαύρο πέπλο της συγκάλυψης της αλήθειας.

Άλλη προσπάθεια συγκάλυψης υπήρξε η αλλοίωση του ηχητικού υλικού με τις συνομιλίες του σταθμάρχη. Όταν αποκαλύφθηκε αυτό πριν ένα χρόνο, ο κ. Βορίδης ρωτήθηκε. Και ξέρετε τι είπε; «Δεν έχω ιδέα ποιος το έκανε». Και πότε δεν επιχειρήθηκε η έρευνα του ποιος έκανε την αλλοίωση του ηχητικού υλικού.

Άλλη προσπάθεια συγκάλυψης. Η παρεμπόδιση των Βουλευτών να έχουν άμεση και εύκολη πρόσβαση στις δικογραφίες που έρχονταν συνέχεια στη Βουλή, κάτι το οποίο βαραίνει τον κ. Τασούλα, τον υποψήφιο της Νέας Δημοκρατίας για το αξίωμα του Προέδρου της Δημοκρατίας.

Άλλη περίπτωση. Οι διαβεβαιώσεις του Πρωθυπουργού για την εμπορική αμαξοστοιχία, ο οποίος πέρσι έλεγε πως όποιος ισχυρίζεται πως η εμπορική αμαξοστοιχία είχε παράνομο υλικό ήταν συνωμοσιολόγος, έκανε τερατολογίες και διάφορα άλλα τέτοια. Τώρα μας είπε στη συνέντευξή του πριν από λίγες μέρες ότι υπάρχει το ενδεχόμενο το τρένο να μετέφερε κάτι ύποπτο. Υπάρχει -είπε- αυτό το ενδεχόμενο. Και τότε σωστός, όμως, ισχυρίστηκε σε συνέντευξή του προ ημερών και τώρα πάλι σωστός. Είναι φοβερό. Όταν λέει ότι η εμπορική αμαξοστοιχία δεν είχε ύποπτο υλικό είχε δίκιο και τώρα που λέει το ακριβώς αντίθετο, πάλι δίκιο είχε.

Οι κάμερες οι οποίες δεν κατέγραψαν με βίντεο τη διαδρομή της εμπορικής αμαξοστοιχίας ή αν την κατέγραψαν, εν πάση περιπτώσει, χάθηκε αυτό το υλικό.

Είναι πάρα πολλά. Όμως, οι περιπτώσεις όπου βλέπουμε την Κυβέρνηση να συγκαλύπτει συστηματικά και με σχέδιο αυτή την υπόθεση είναι πάρα πολλές.

Τώρα που ξεσηκώθηκε η κοινή γνώμη, ο Πρωθυπουργός ξαφνικά ανακάλυψε, από την Κυριακή που είχαμε τις συγκεντρώσεις για τα Τέμπη μέχρι την Τετάρτη που έδωσε τη συνέντευξή του, ότι έμαθε σε μία από αυτές τις τρεις μέρες πως η εμπορική αμαξοστοιχία είχε παράνομο υλικό. Πόσο καιρό πριν τις συγκεντρώσεις της Κυριακής το γνώριζε αυτό ο Πρωθυπουργός και γιατί δεν απαντάει όταν ερωτάται;

Η Κυβέρνηση -και κλείνω με αυτό, κύριε Πρόεδρε- δεν έχει πλέον καμία αξιοπιστία στην κοινωνία και καμία νομιμοποίηση στη συνείδηση των πολιτών. Όταν τα είπαμε αυτά στον κ. Βορίδη χθες, μας είπε ότι εκπροσωπούμε το 5%. Οι δημοσκοπήσεις όλες δείχνουν ότι οκτώ στους δέκα Έλληνες πιστεύουν ότι υπάρχει συγκάλυψη και πολλοί από αυτούς είναι ψηφοφόροι της Νέας Δημοκρατίας, όπως γνωρίζετε.

Είστε μια Κυβέρνηση σε κρίση που καταφεύγει σε μία τακτική υποχώρησης μετά το ξέσπασμα της λαϊκής οργής. Όσο, όμως, και να συνεχίσετε να ψεύδεστε, να συγκαλύπτετε την ανάμιξή σας στο έγκλημα και να χειραγωγείτε τους θεσμούς και τα μέσα μαζικής ενημέρωσης, τίποτα πλέον δεν σας σώζει. Το τέλος σας πλησιάζει και ενδέχεται μάλιστα να βρίσκεται αρκετά κοντά.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Καζαμία.

Συνεχίζουμε τον κατάλογο καλώντας στο Βήμα τη Βουλευτή του ΣΥΡΙΖΑ - Προοδευτική Συμμαχία κ. Αικατερίνη Νοτοπούλου.

**ΑΙΚΑΤΕΡΙΝΗ (ΚΑΤΕΡΙΝΑ) ΝΟΤΟΠΟΥΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα σχέδιο νόμου με κάποιες βελτιωτικές διατάξεις για το αθλητικό περιβάλλον, βέβαια με πολλές διατάξεις που δημιουργούν προβλήματα, τα ανέλυσε ιδιαίτερα και η εισηγήτρια μας. Οι περιφέρειες και οι μικρές πόλεις είναι εγκαταλελειμμένες και αποκλεισμένες από ποιοτικές αθλητικές υποδομές, ο ερασιτεχνικός αθλητισμός είναι επίσης στην εγκατάλειψη, οι υποδομές στο μαύρο τους το χάλι.

Φέρνετε μία διάταξη για τους προπονητές ατόμων με αναπηρία. Συμφωνούμε σε αυτήν. Αναρωτιέμαι, όμως, γιατί φέρνετε και άλλες διατάξεις που υποβαθμίζουν την άσκηση του επαγγέλματος του προπονητή. Φέρνετε εξίσωση μεταχείρισης αθλητών Ολυμπιακών και Παραολυμπιακών Αγώνων. Ασφαλώς είναι ένα θετικό βήμα. Είναι πάρα πολλά ακόμα τα αιτήματα του παραολυμπιακού κινήματος τα οποία μένουν χωρίς απάντηση από την Κυβέρνησή σας. Και φυσικά, υπάρχει το πάγιο και διαρκές αίτημα του αναπηρικού κινήματος για ισότιμη πρόσβαση στον αθλητισμό.

Θα μου επιτρέψετε να σταθώ και στο φαινόμενο της αθλητικής βίας.

Κυρίες και κύριοι συνάδελφοι, η αθλητική βία -όπου συζητήσαμε και τις προάλλες στην εκδήλωσή μας στη Θεσσαλονίκη με συμμετοχή πολλών παραγόντων και ανθρώπων του αθλητισμού- δεν αντιμετωπίζεται μόνο με αυστηροποίηση και αύξηση των ποινών με συνεχείς τροποποιήσεις στους νόμους. Τη δολοφονία του Άλκη Καμπανού φέρνει και το πολιτικό σύστημα μπροστά στις ευθύνες του. Τα κατασταλτικά μέτρα έχουν συγκεκριμένο αποτέλεσμα. Πρόληψη χρειαζόμαστε. Δεν μπορούμε να κλείνουμε τα μάτια μπροστά στη γενικευμένη αύξηση της βίας σε ολόκληρη την κοινωνία. Η βία δεν γεννιέται στα γήπεδα. Η βία υπάρχει και γιγαντώνεται στην κοινωνία. Η φτώχεια, ο κοινωνικός αποκλεισμός, ο ρατσισμός, οι πολιτικές φτωχοποίησης σας που εξαθλιώνουν τους πολίτες γεννούν βία.

Επειδή, λοιπόν, εμείς δεν κλείνουμε τα μάτια μπροστά στα φαινόμενα αυτά, καταθέτουμε πολύ συγκεκριμένες προτάσεις. Σήμερα μάλιστα σας καταθέτουμε δύο τροπολογίες πάρα πολύ σημαντικές, προκειμένου να αποκατασταθεί το κράτος πρόνοιας και το κοινωνικό κράτος. Στην πρώτη τροπολογία που σας φέρνουμε σήμερα, κύριοι συνάδελφοι θέτουμε ως ζήτημα, ως αίτημα, τον μηδενισμό του ΦΠΑ για τα προϊόντα της περιόδου και τη μείωση του ΦΠΑ για τις απορροφητικές πάνες ενηλίκων. Ιστορικά πάρα πολλές χώρες συμπεριλαμβανομένων μελών της Ευρωπαϊκής Ένωσης φορολογούσουν τα απαραίτητα προϊόντα υγιεινής περιόδου με κανονικό συντελεστή ΦΠΑ. Αυτά τα προϊόντα δηλαδή θεωρούνταν είδη πολυτελείας και δεν ήταν εξαίρεση -δεν είναι εξαίρεση- και η χώρα μας. Όμως τον Απρίλιο του 2022 η Ευρωπαϊκή Ένωση ευτυχώς, ακούγοντας και τις επιταγές του γυναικείου κινήματος, αναθεώρησε την οδηγία για τον ΦΠΑ, παρέχοντας στα κράτη-μέλη με την Οδηγία 2022/542 μεγαλύτερη ευελιξία ώστε να εφαρμόσουν μειωμένους συντελεστές ακόμη και μηδενικό ΦΠΑ για τα προϊόντα έμμηνου ρύσεως. Γι’ αυτήν ακριβώς -προσέξτε- την ευρωπαϊκή οδηγία που είχε ως προθεσμία ενσωμάτωσης 31 Δεκεμβρίου 2024, δεν την εφαρμόσατε δηλαδή και σας εγκαλεί η Κομισιόν με τις αποφάσεις της επί παραβάσει στις 31 Ιανουαρίου 2025.

Οι αποφάσεις της Κομισιόν λένε ότι αποτύχατε να ενημερώσετε για πλήρη ενσωμάτωση αυτής της οδηγίας στο ελληνικό δίκαιο. Άρα λένε ότι δεν ενσωματώσατε πλήρως μια οδηγία ευνοϊκή για το διαθέσιμο εισόδημα των πολιτών. Η τροποποιητική οδηγία έφερνε μηδενισμό ή μείωση των συντελεστών ΦΠΑ κάτω από 5% σε βασικά αγαθά, όπως τρόφιμα, νερό, φαρμακευτικά προϊόντα, μεταφορά επιβατών, μεταφορά αγαθών, προϊόντα υγείας και υγιεινής. Αποφύγατε να εισάγετε ρυθμίσεις που χτυπούν στην καρδιά του προβλήματος της ακρίβειας. Όλες οι ρυθμίσεις που φέρνετε είναι μόνο παραπάνω μαρτύρια για τον ελληνικό λαό. Αποτύχατε στο πλαίσιο αυτής της οδηγίας να μειώσετε 30% και τον ΦΠΑ σε νομούς νησιών -πάρα πολλών νησιών- και αυτό είναι ζήτημα γενικότερης πολιτικής. Έχετε αποδείξει ότι αδιαφορείτε για τις ανάγκες του ελληνικού λαού. Έτσι ακριβώς αδιαφορείτε και για τις καθημερινές ανάγκες των γυναικών, των ηλικιωμένων και των ασθενών.

Θεωρείτε τις ανάγκες για είδη προσωπικής υγιεινής ανάγκη και είδη πολυτελείας. Σας έδινε η ευρωπαϊκή οδηγία τη δυνατότητα για ευελιξία να εφαρμόσετε μειωμένους συντελεστές ακόμα και μηδενικό ΦΠΑ για τα προϊόντα έμμηνου ρύσεως. Ενδεικτικά σας αναφέρω μηδενικό συντελεστή ΦΠΑ σε αυτά τα προϊόντα έχει η Ιρλανδία, αλλά και μειωμένους συντελεστές η Γερμανία, η Γαλλία, η Ισπανία, το Λουξεμβούργο, η Πολωνία, η Μάλτα και στη χώρα μας ο ΦΠΑ στα προϊόντα εμμήνου ρήσεως παραμένει στο 24%, όσο δηλαδή φορολογείται το αλκοόλ, τα καλλυντικά και άλλα είδη που είναι όχι είδη πρώτης ανάγκης, αλλά είδη πολυτελείας. Για να καταλάβετε τη διαφορά, ο ΦΠΑ για το χαρτί υγείας είναι στο 6%. Δεν πρόκειται για πολυτέλεια. Η φτώχεια περιόδου είναι και ελληνικό φαινόμενο. Είναι η απουσία δυνατότητας της γυναίκας να έχει πρόσβαση στα προϊόντα προσωπικής υγείας είδη εμμήνου ρήσεως που έχει απόλυτη ανάγκη κάθε μήνα. Σκεφτείτε τις οικογένειες που έχουν ένα και δύο κορίτσια και σκεφτείτε τις άνεργες και σκεφτείτε τις προσφύγισσες και σκεφτείτε τις κρατούμενες και σκεφτείτε τις ευάλωτες.

Είναι αδιανόητο, σήμερα βγαίνουν διαρκώς δημοσιεύματα και μελέτες για μαθήτριες που χάνουν το σχολείο -βρισκόμαστε στο 2025- επειδή δεν έχουν πρόσβαση σε αυτά τα προϊόντα. Για ποια έμφυλη ισότητα να μιλήσουμε, όταν το 20% δυσκολεύονται να ανταπεξέλθουν; Οι γυναίκες που υποφέρουν από αυτό το είδος της φτώχειας δεν αποτυπώνονται ακριβώς γιατί δεν υπάρχουν στοιχεία, δεν έχετε ενδιαφερθεί για αυτά. Υπάρχουν, όμως, έρευνες και μελέτες για κορίτσια που φεύγουν από το σχολείο, για μαμάδες -χιλιάδες- που δηλώνουν ότι δυσκολεύονται να αγοράσουν αυτά τα προϊόντα, ή ότι δεν αγοράζουν άλλα βασικά προϊόντα για να αγοράσουν προϊόντα περιόδου.

Επομένως, λοιπόν, επειδή η ανάγκη είναι ανελαστική πρόκειται για την αξιοπρέπεια, την υγεία, την ασφάλεια των γυναικών -και σωματική και ψυχική υγεία-, σας καλούμε να υπερψηφίσετε αυτή μας την τροπολογία.

Το ίδιο και για τους ανθρώπους που χρειάζονται πάνες ακράτειας, είτε λόγω ηλικίας, είτε λόγω κάποιας πάθησης. Και αυτοί βρίσκονται αντιμέτωποι με την κρατική αισχροκέρδεια. Αγνοείτε τις ευνοϊκές προβλέψεις της Κομισιόν. Σας καλούμε να μειώσετε τον ΦΠΑ στο 13%.

Μου επιτρέπετε και δύο λόγια, κλείνοντας, για τη δεύτερη τροπολογία που φέρνουμε, πλήρως κοστολογημένη, επαναφορά δέκατου τρίτου, δέκατου τέταρτου μισθού στο Δημόσιο για όλες τις κλίμακες. Δεν έχετε δικαιολογία. Εκλείπουν όλοι οι λόγοι για τις περικοπές, δεν υπάρχουν δημοσιονομικοί περιορισμοί και σας καλούμε να την υπερψήφισετε.

Κυρίες και κύριοι συνάδελφοι, θα κατέβω από το Βήμα και αναρωτιέμαι αυτές τις μέρες γιατί θίγεστε, όταν μιλάμε για το έγκλημα των Τεμπών και τη συγκάλυψή του. Εσείς δεν ήσασταν που στην εξεταστική αποκλείσατε κρίσιμους μάρτυρες; Εσείς δεν ήσασταν που χειροκροτούσατε εδώ μέσα τον κ. Καραμανλή όρθιοι; Εσείς δεν ήσασταν που δεν θέλατε την προανακριτική επιτροπή; Εσείς δεν ήσασταν που η Κυβέρνησή σας έδωσε εντολή για το μπάζωμα της περιοχής και την εξαφάνιση των κριτηρίων; Εσείς δεν ήσασταν υπεύθυνοι για την έλλειψη ασφαλείας στον σιδηρόδρομο και τις μεταφορές; Εσείς δεν ήσασταν που χειροκροτούσατε τον Πρωθυπουργό που απεφάνθη για ανθρώπινο λάθος από τις πρώτες κιόλας μέρες και διαβεβαίωνε τον ελληνικό λαό ότι δεν υπήρχε τίποτα παράνομο και συγκλονίζεται η ελληνική κοινωνία στην Ελλάδα και το εξωτερικό από τις αποκαλύψεις; Δύο χρόνια συγκάλυψης της τραγωδίας, μια προσπάθεια με πολλά επεισόδια, ενορχηστρωμένη από το Μαξίμου και τον ίδιο τον Πρωθυπουργό, ο οποίος εμφανίζεται ως παραπλανημένος.

Ζητάμε για ακόμα μια φορά να οριστεί άμεσα προ ημερησίας συζήτηση στη Βουλή, να πάψει ο κ. Μητσοτάκης να κρύβεται, διότι η αλήθεια δεν κρύβεται και οι προοδευτικές δυνάμεις να ενώσουμε τις δυνάμεις μας, να στηρίξουμε την πρόταση δυσπιστίας κατά της Κυβέρνησης και το έγκλημα των Τεμπών και τη συγκάλυψή του.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Νοτοπούλου για τη συνέπεια στον χρόνο.

Και να καλέσω στο Βήμα τον Βουλευτή της Νέας Δημοκρατίας κ. Εμμανουήλ Κόνσολα.

Κύριε Κόνσολα, έχετε τον λόγο.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υπουργέ, κύριε Γενικέ Γραμματέα, αγαπητά στελέχη του Υπουργείου είναι εύλογο σε μια συζήτηση ενός νομοσχεδίου να δημιουργούνται προεκτάσεις σε μια συζήτηση που αφορά πέρα από τη φιλοσοφία του νομοσχεδίου είτε γιατί αυτό το καθορίζει η επικαιρότητα, είτε αυτό το καθορίζει η πολιτική επιδίωξη κάποιας από τις Κοινοβουλευτικές Ομάδες που βρίσκονται στην Ολομέλεια.

Ωστόσο, όμως, αν και θεμιτό και πολλές φορές είναι συνήθως αυτή η πρακτική, δεν μπορούμε σήμερα να αποκλίνουμε πολύ από αυτήν τη στόχευση ενός πολύ σημαντικού νομοσχεδίου, ενός νομοσχεδίου που αφορά στις ρυθμίσεις για την ενίσχυση του ερασιτεχνικού και επαγγελματικού αθλητισμού, που νομίζω ότι δεν αφήνει αδιάφορο καμία Ελληνίδα και κανέναν Έλληνα, στόχευση του οποίου ο εισηγητής μας, ο κ. Χρήστος Καπετάνος, αλλά και ο Υπουργός με εύστοχο τρόπο ανέλυσαν, διευκρίνισαν και επιχειρηματολόγησαν για τις ρυθμίσεις αυτού του νομοσχεδίου.

Η αλήθεια είναι ότι θα περίμενε κανείς να διαπιστώσει ότι ο αθλητισμός ως πολιτική και ως διακύβευμα σε αυτό το νομοσχέδιο με κοινωνική διάσταση και στόχευση επιβάλλει τη συναίνεση, τη δημιουργική σύνθεση. Η αλήθεια είναι ότι δυσκολεύομαι να κατανοήσω, να ανακαλύψω τη νομιμοποιητική βάση διαφωνιών που διατυπώνει η Αντιπολίτευση ως προς το περιεχόμενο, αλλά κυρίως ως προς τη φιλοσοφία του νομοσχεδίου. Υπάρχει κάποιος σε αυτήν την Αίθουσα που διαφωνεί ότι το νομοσχέδιο, ο άξονάς του έχει στόχευση συγκεκριμένη και αφορά την ενίσχυση του αθλητισμού γενικότερα; Δεν νομίζω. Γιατί αυτά που κατέθεσαν πολλοί συνάδελφοι από τις διαφορετικές πτέρυγες της Βουλής ήταν ενδεχόμενα προεκτάσεις προτάσεων στη βάση του νομοσχεδίου. Μπορεί κάποιος να διατυπώσει υβριστικό αντίλογο απέναντι στις ρυθμίσεις που έχουν στόχο την εξάλειψη της βίας στον χώρο του αθλητισμού; Φυσικά δεν μπορεί.

Μπορεί κάποιος να διαφωνεί με διατάξεις για την πρόληψη και την προστασία της υγείας των αθλουμένων με τη διασφάλιση όρων και προϋποθέσεων ασφάλειας για τις αθλητικές εγκαταστάσεις; Δεν είναι αίτημα της κοινωνίας, των αθλητικών σωματείων, των αθλουμένων, των γονέων, των παραγόντων, των πολιτών αυτής της χώρας; Ή μήπως είναι αποδεκτό να διαφωνεί κάποιος με τις ρυθμίσεις που προβλέπουν την ενίσχυση του εθνικού οργανισμού για την καταπολέμηση του ντόπινγκ, προκειμένου να είναι σε θέση να διενεργεί ελέγχους σύμφωνα με τα διεθνώς ισχύοντα; Πολλοί συνάδελφοι κατέθεσαν προτάσεις στον Υπουργό για τις διεθνείς ρήτρες ή οδηγίες από το εξωτερικό, την Ευρώπη, τον κόσμο. Ναι, αλλά το ότι ισχύει διεθνώς αυτή η πρόβλεψη, διαφωνεί κάποιος να την ψηφίσει, να τη στηρίξει; Προφανώς η εμμονή σε εργαλεία πολιτικής αντιπαράθεσης άλλων εποχών ωθεί κάποιους να στέκονται επικριτικά απέναντι σε αυτό το νομοσχέδιο. Θα μπορούσαν βέβαια να στέκονται κριτικά απέναντι στο νομοσχέδιο και να συμβάλουν με προτάσεις στη βελτίωση του. Αλλά φαίνεται ότι αυτό δεν αποτελεί προτεραιότητα και το είδαμε από μερικούς συναδέλφους, από μερίδα συναδέλφων, που παρελκυστικά παραπέμπουν τη συζήτηση σε άλλα πεδία πολιτικής.

Θέλω ωστόσο να μου επιτραπεί να αξιοποιήσω τη θέση μου ως Βουλευτής νησιωτικής περιοχής και να πω ότι στις νησιωτικές περιοχές της χώρας ο αθλητισμός, όπως και κάθε άλλη κοινωνική δραστηριότητα, αποτελεί διέξοδο για όσους κατοικούν σε αυτές τις περιοχές. Και όχι μόνο διέξοδο. Είναι όμως, μια δραστηριότητα που απαιτεί προσφορά από τους ανθρώπους που ασχολούνται στα ερασιτεχνικά σωματεία, αλλά και ταυτόχρονα συναντά και μεγάλες δυσκολίες. Ο ίδιος ο Υπουργός είναι νησιώτης και δεν έχει αφήσει νησί για νησί να διαβουλεύεται, να συζητά, να τεκμαίρει τις θέσεις τους, αλλά κυρίως να κεφαλαιοποιεί τη δική του θέση μέσα από προτάσεις των νησιωτών. Και γι’ αυτό το Υπουργείο Πολιτισμού στις αρχές του 2024 προχώρησε στην αύξηση της χρηματοδότησης των αθλητικών σωματείων των νησιών, μέσω της φορολογίας των κερδών του στοιχήματος, μια πολιτική, κύριε Υπουργέ, για την οποία θέλω από αυτό το Βήμα και πάλι να σας συγχαρώ. Δεν έχει όμως, αξία η δική μου θέση και ικανοποίηση. Αξία έχει η θέση των πολιτών που στη διαβούλευση και στην ενημέρωση που κάνατε στα περιφερειακά συμβούλια, στους δήμους, στα αθλητικά σωματεία, σε γενικές συνελεύσεις επικρότησαν αυτή σας την πολιτική. Μια πολιτική επιλογή που είναι αναγκαία και επιβεβλημένη και όπως και ο ίδιος λέτε πρέπει όταν το επιτρέπουν οι συνθήκες ακόμα περισσότερο να ενισχυθεί.

Όπως επιβεβλημένη είναι και η στήριξη του αθλητισμού στα νησιά γενικότερα. Και θα επισημάνω, κύριε Υπουργέ, κάτι που έχουμε συζητήσει αρκετές φορές και αποτέλεσε μάλιστα και θέμα συζήτησης στην επιτροπή περιφερειών που έχω την τιμή να προεδρεύω, σε προηγούμενη συζήτηση με την προηγούμενη πολιτική ηγεσία του αθλητισμού και εσείς έρχεστε να συνεχίσετε και να εμβαθύνετε αυτή τη θέση και αναφέρομαι στις αυξημένες λειτουργικές δαπάνες των σωματείων στα νησιά, λόγω του υψηλού κόστους μετακίνησης.

Το γεγονός αυτό θα έλεγα ότι δικαιολογεί αφενός να υπάρξει επιδότηση για τη δωρεάν ενδονησιωτική μεταφορά των σωματείων που θα αφορά την κάλυψη του κόστους των ακτοπλοϊκών εισιτηρίων για τους αθλητές αυτών των σωματείων και τη συμμετοχή τους στα αθλητικά τοπικά πρωταθλήματα και κατά δεύτερον, να αυξηθεί η επιχορήγηση των αθλητικών σωματείων στα νησιά λόγω αυτής της ιδιαιτερότητας.

Κύριε Υπουργέ, όλα τα παραπάνω κινούνται ενισχυτικά στη δική σας πρωτοβουλία που κινείται προς τη σωστή κατεύθυνση και πρόκειται για την ένταξη της νησιωτικότητας στο σύστημα αξιολόγησης των αθλητικών ομοσπονδιών, «ΧΙΛΩΝ» προκειμένου να υπάρξει αυξημένη χρηματοδότηση προς τις ομοσπονδίες που έχουν σωματεία που εδρεύουν στα νησιά.

Όπως προς τη σωστή κατεύθυνση κινείται και μια διάταξη του νομοσχεδίου που εμπεριέχεται στο νομοσχέδιο που έρχεται σήμερα προς ψήφιση και συζήτηση στη Βουλή. Και αναφέρομαι στη ρύθμιση με την οποία δίνεται λύση στο πρόβλημα που αντιμετωπίζουν αθλητικά σωματεία που εδρεύουν σε νησιά με πληθυσμό μικρότερο των τριών χιλιάδων εκατό κατοίκων και δεν υπήρχε στο νησί τους κατάλληλος προπονητής αθλημάτων που καλλιεργούν. Ξέρετε πόσους ικανοποιείτε, κύριε Υπουργέ; Όλο τον νησιωτικό πληθυσμό γιατί με την νομοθετική αυτή ρύθμιση που έρχεται προς ψήφιση τα αθλητικά σωματεία που εδρεύουν στα νησιά θα έχουν τη δυνατότητα να απασχολούν ως προπονητή τον καθηγητή φυσικής αγωγής που υπηρετεί ως μόνιμος ή αναπληρωτής σε σχολική μονάδα, που βρίσκεται σε κάθε νησί μετά από σχετική άδεια που δίνεται από το αρμόδιο υπηρεσιακό συμβούλιο.

Στη θετική κατεύθυνση κινούνται επίσης οι ρυθμίσεις του νομοσχεδίου -και τελειώνω με αυτό, κύριε Πρόεδρε- με την υποχρεωτικότητα της ύπαρξης απινιδωτή σε αθλητικές εγκαταστάσεις που συνδέεται μάλιστα σε αδειοδότησή του. Σας το ζήτησαν στα Δωδεκάνησα. Το κάνατε. Η λειτουργικότητα και η πλήρης εφαρμογή της ψηφιακής κάρτας υγείας του αθλητή. Σας το ζήτησαν στα Δωδεκάνησα. Το κάνατε. Η αναγνώριση επαγγελματικών δικαιωμάτων για προπονητές ποδοσφαίρου. Το ζήτησαν όλα τα αθλητικά σωματεία. Το πράξατε. Η δεύτερη ευκαιρία στα αθλητικά σωματεία για να επικαιροποιήσουν την εγγραφή τους στο μητρώο. Το κάνατε. Ξέρετε πόσα προβλήματα αντιμετωπίσαμε. Υιοθετήσατε την πρόταση, την νομοθετείτε. Η σύσταση Διαρκούς Επιτροπής Ασφαλείας και Ευημερίας στον Αθλητισμό με στόχο την εξάλειψη της διαπροσωπικής βίας με μορφές σωματικής, ψυχολογικής και σεξουαλικής παρενόχλησης και κακοποίησης. Και τέλος, η επικαιροποίηση του πλαισίου ασφαλείας των αθλητικών εγκαταστάσεων, ο αντισεισμικός έλεγχος, η βελτίωση του θεσμικού πλαισίου για την τήρηση προσβασιμότητας των ατόμων με αναπηρία και η ευελιξία που αποκτά πλέον ο αθλητικός οργανισμός καταπολέμησης ντόπινγκ, προκειμένου να διενεργεί να διενεργεί ελέγχους.

Κυρίες και κύριοι Βουλευτές, η νομοθετική λειτουργία επιβάλλει τη σύνθεση, τον εποικοδομητικό διάλογο, τη συναίνεση και τη συνδρομή στη λύση παθογενειών που υπάρχουν στο θεσμικό πλαίσιο της χώρας. Αυτό το νομοσχέδιο μόνο θετικό πρόσημο μπορεί να προσφέρει στις Ελληνίδες και τους Έλληνες, στη νεολαία, στην αυριανή γενιά. Νομίζω ότι αντιμετωπίζει τα προβλήματα που έχει ανάγκη η ίδια η κοινωνία μας. Σας καλώ έστω και τώρα να υπερψηφίσετε το νομοσχέδιο.

Κύριε Υπουργέ, και πάλι συγχαρητήρια.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Θα ολοκληρώσουμε τον μεγάλο κατάλογο των ομιλητών συναδέλφων με τον Βουλευτή της Νέας Δημοκρατίας κ. Γιάννη Λοβέρδο.

Κύριε Λοβέρδο, έχετε τον λόγο.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Ευχαριστώ πολύ, κύριε Πρόεδρε.

Last but not least, που λένε οι Αμερικάνοι.

Ξέρετε σήμερα ανεβαίνοντας στο Βήμα της Βουλής, όπως κάθε φορά που ανεβαίνω σε αυτό το ιερό Βήμα του Κοινοβουλίου, αισθάνομαι δέος, σκεπτόμενος ποιοι άλλοι έχουν περάσει από αυτό εδώ το Βήμα, από την εποχή του Ελευθέριου Βενιζέλου και μετά. Και γι’ αυτόν τον λόγο σήμερα δεν θα διαμαρτυρηθώ για το ότι έφτασε 1.05΄ και ακόμα δεν έχει ολοκληρωθεί η συζήτηση, γιατί καταλαβαίνω ότι ήταν μια έκτακτη μέρα σήμερα λόγω και της πρότασης για τη σύσταση προανακριτικής επιτροπής, αλλά δεν μπορώ παρά να εκφράσω τη βαθιά μου θλίψη για το γεγονός ότι σήμερα η Βουλή για πρώτη φορά έγινε στόχος μιας αήθους, αντικοινοβουλευτικής και αντιδημοκρατικής επίθεσης με το πανό που βγήκε μέσα στην Αίθουσα Γερουσίας για πρώτη φορά από μια ακτιβιστική, πώς αλλιώς να τη χαρακτηρίσω, οργάνωση. Δεν έχει ξαναγίνει αυτό στα χρονικά και είναι κάτι που εμένα προσωπικά με θλίβει, γιατί όταν θίγεται η Βουλή, θίγεται ο κοινοβουλευτισμός, όταν θίγεται ο κοινοβουλευτισμός, θίγεται η δημοκρατία και εν τέλει η ίδια η πατρίδα μας. Ας το λάβουμε πολύ σοβαρά υπ’ όψιν μας και ας καταλάβουμε τις ευθύνες μας απέναντι στους καιρούς και απέναντι πάνω απ’ όλα στην Ελλάδα.

Σήμερα συζητάμε ένα νομοσχέδιο, το οποίο δυστυχώς ενώ είναι πάρα πολύ σημαντικό νομοσχέδιο ήλθε σε δεύτερη μοίρα λόγω της συζήτησης που γίνεται με αφορμή την απίστευτη φρικιαστική εθνική τραγωδία των Τεμπών και την πρόταση του ΠΑΣΟΚ για τη σύσταση προανακριτικής επιτροπής.

Εκ των πραγμάτων, θέλω να επαναλάβω ότι δεν δίνω σε κανέναν το δικαίωμα να θεωρεί ότι έχει το προνόμιο στην ευαισθησία και στην ανθρωπιά. Όλοι μας ήμασταν και πριν από δύο χρόνια και παραμένουμε, συγκλονισμένοι από την τραγωδία που έπληξε τότε τη χώρα ολόκληρη, με το φρικιαστικό, τραγικό σιδηροδρομικό δυστύχημα, που κόστισε τη ζωή σε πενήντα επτά ανθρώπους και το κυριότερο, κόστισε στην εθνική μας συνείδηση ένα τραύμα, το οποίο ακόμα δεν έχει κλείσει. Ένα τραύμα, μια πληγή που πυορροεί και που πρέπει με κάθε τρόπο να υπάρξει κάθαρση και διαλεύκανση ούτως ώστε να κλείσει και να αποκατασταθεί όχι μόνον η μνήμη των θυμάτων, αλλά και η ψυχή των συγγενών τους.

Σε αυτή την κατεύθυνση είμαι έτοιμος να δεχθώ όλα όσα λέγονται για την κοινή προσπάθεια που πρέπει να καταβάλουμε προς την κατεύθυνση αυτή.

Τρία πράγματα δεν θα δεχθώ και θα ήθελα να τα επισημάνω:

Το πρώτο, που το θεωρώ πάρα πολύ σημαντικό, είναι η κατηγορία ότι δήθεν η Κυβέρνηση και προσωπικά ο Κυριάκος Μητσοτάκης σχεδιάζουν ή σχεδίασαν ή οργάνωσαν σχέδιο συγκάλυψης της υπόθεσης αυτής. Κατανοώ ότι έγιναν λάθη που επέτρεψαν σε κάποιους να εκμεταλλευθούν το έντονο θυμικό των Ελλήνων -πολύ σωστά- για την υπόθεση αυτή, ώστε να δημιουργηθεί η εντύπωση ότι μπορεί και να υπήρξε συγκάλυψη.

Σας βεβαιώ ότι συγκάλυψη δεν υπήρχε. Και αν είχα την παραμικρή υπόνοια ότι ο Μητσοτάκης ή οποιοσδήποτε άλλος εμπλέκετο σε σχέδιο συνωμοσίας θα ήμουν ο πρώτος που θα εγκατέλειπα τη Νέα Δημοκρατία και θα την κατήγγειλα, γιατί δεν θα δεχόμουν ποτέ να υπηρετώ ένα κόμμα που κάνει τέτοια πράγματα. Όμως, είμαι βέβαιος ότι όπως κι εγώ, έτσι και ο Μητσοτάκης είμαστε συντετριμμένοι από την τραγωδία αυτή και θέλουμε να χυθεί άπλετο φως. Τίποτα να μην κρυφτεί.

Γι’ αυτό, άλλωστε, και σήμερα η Νέα Δημοκρατία, και μπράβο της, συναίνεσε στην πρόταση που κατέθεσε το ΠΑΣΟΚ και θα γίνει προανακριτική επιτροπή εναντίον ενός εν ενεργεία Υφυπουργού και Βουλευτή του κ. Τριαντόπουλου και θα πάει στον φυσικό δικαστή.

Όλοι πρέπει να κρινόμαστε από τον φυσικό δικαστή, όταν υπάρχουν κατηγορίες, για να φύγει έτσι και από πάνω η φήμη που εν τέλει μπορεί να σπιλώνει ανθρώπους χωρίς λόγο. Είμαστε, επίσης, βέβαιοι ότι το ίδιο θα πράξουμε και αν η δικογραφία, εάν ο εισαγγελέας-ανακριτής στείλουν στη Βουλή το όνομα και άλλων πολιτικών προσώπων για τα οποία υπάρχουν έστω ενδείξεις ότι μπορεί να παρέβησαν το καθήκον τους ή να έκαναν παράνομες ή έκνομες πράξεις. Το ίδιο θα πράξει η Νέα Δημοκρατία, γιατί αυτό θέλει, την πλήρη διαλεύκανση της υπόθεσης και να ριχθεί άπλετο φως από τη δικαιοσύνη, τη μόνη αρμόδια για να δικαιώσει και τους συγγενείς των θυμάτων και τη μνήμη των θυμάτων και όλους τους Έλληνες.

Το δεύτερο που θέλω να πω και θα τελειώσω με αυτό, κύριε Πρόεδρε, γιατί είμαστε όλοι πάρα πολύ κουρασμένοι σήμερα -και πιο πολύ ψυχικά, θα έλεγα, και όχι σωματικά- είναι ότι έχει γίνει και εκ μέρους του ΠΑΣΟΚ και εκ μέρους κομμάτων της Αντιπολίτευσης μια αδικία, για την οποία κάποια στιγμή θα μετανιώσουν γι’ αυτό και τα κόμματα της Αντιπολίτευσης, εις βάρος του Κωνσταντίνου Τασούλα, του τέως Προέδρου της Βουλής και αυριανού Προέδρου της Δημοκρατίας.

Ο κ. Τασούλας θα εκλεγεί, αν όχι αύριο, την επόμενη Τετάρτη Πρόεδρος της Ελληνικής Δημοκρατίας. Και θα εκλεγεί έχοντας να υποστεί αμέσως με την εκλογή του αυτήν την αβάσιμη κατηγορία, ότι δήθεν συγκάλυψε μια δικογραφία η οποία κρύφτηκε στα συρτάρια του. Αυτό δεν έγινε ποτέ. Υπάρχει διεξοδική απάντηση και από τον Πρόεδρο της Βουλής κ. Κακλαμάνη και το έχουν παραδεχτεί και πρόσωπα της Αντιπολίτευσης ότι δεν έγινε ποτέ.

Κι όμως, χωρίς να το σκεφτείτε -ειδικά οι συνάδελφοι του ΠΑΣΟΚ που περίμενα να έχετε μια πιο υπεύθυνη στάση- είπατε κάτι το οποίο είναι απαράδεκτο. Και είναι απαράδεκτο γιατί υπονομεύετε τον θεσμό που θα εκπροσωπεί σε μια εβδομάδα από τώρα ο Κωνσταντίνος Τασούλας, τον θεσμό του Προέδρου της Δημοκρατίας, ο οποίος μας ενώνει και δεν μας διχάζει.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Λοβέρδο.

Τον λόγο έχει τώρα ο κ. Εμμανουήλ Συντυχάκης για τη δευτερολογία του.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Επιτρέψτε μου στη δευτερολογία να ξεκινήσω με την υπουργική τροπολογία η οποία είναι μια τροπολογία που δίνει συνέχεια σε μια πορεία ιδιωτικοποίησης, εμπορευματοποίησης της ανώτατης εκπαίδευσης, της παιδείας συνολικότερα και αφορά τα τρία πρώτα άρθρα αυτής της υπουργικής τροπολογίας. Στο σύνολο είναι τέσσερα.

Αναγκαζόμαστε να καταψηφίσουμε την υπουργική τροπολογία στο σύνολό της, παρά το γεγονός ότι αν το τέταρτο άρθρο ήταν ξεχωριστή τροπολογία θα ψηφίζαμε θετικά. Αυτό σημαίνει ότι είναι μια πάγια τακτική να ενσωματώνει σε μια τροπολογία άρθρα διαφορετικών Υπουργείων, διαφορετικού περιεχομένου που σε κάποια μπορείς να πεις «ναι», σε αλλά θέλεις να πεις «όχι» και σε άλλα θέλεις να πεις «παρών».

Η υπουργική τροπολογία κατά κύριο λόγο αφορά τις προϋποθέσεις ίδρυσης παραρτημάτων Ανώτατων Εκπαιδευτικών Ιδρυμάτων.

Στο άρθρο 1, στο όνομα του αυτοδιοίκητου, απλοποιείται και διευκολύνεται η ίδρυση παραρτημάτων και ερευνητικών ινστιτούτων στο εξωτερικό. Δηλαδή φεύγουν από τη μέση τα Υπουργεία Παιδείας, Οικονομικών και Εσωτερικών και αρκεί απλώς μια απόφαση του Συμβουλίου Διοίκησης. Προβλέπεται ρητά η απασχόληση μελών ΔΕΠ, του μητρικού ιδρύματος σε αυτήν, αφού ζητείται να αναφέρεται στην απόφαση ο αριθμός των μελών διδακτικού ερευνητικού προσωπικού του Ανώτατου Εκπαιδευτικού Ιδρύματος που πρόκειται να απασχοληθούν. Κανένας έλεγχος από την πλευρά του κράτους. Όλες οι λεπτομέρειες σε σχέση με τη λειτουργία θα καθορίζονται από τον εσωτερικό κανονισμό.

Επιβεβαιώνεται το ΚΚΕ και αυτό που έλεγε από την αρχή, ότι η ίδρυση και η λειτουργία παραρτημάτων ΑΕΙ στο εξωτερικό θα γίνει εις βάρος της λειτουργίας του μητρικού ΑΕΙ. Θα στηριχθεί στα ελάχιστα μέλη ΔΕΠ, σε σχέση με τις ανάγκες πάντα που έχουν τα ΑΕΙ, και θα τα στερήσει από τους υπάρχοντες ημεδαπούς φοιτητές ή θα επιταχύνει την ανταποδοτική λειτουργία των προγραμμάτων σπουδών. Για παράδειγμα στο Εθνικό Μετσόβιο Πολυτεχνείο όλα τα μεταπτυχιακά είναι δωρεάν. Στο παράρτημα του Εθνικού Μετσόβιου Πολυτεχνείου που θα ιδρυθεί θα είναι με δίδακτρα. Άρα, ποια μεταπτυχιακά θα αναλαμβάνουν τα ΔΕΠ του Εθνικού Μετσόβιου Πολυτεχνείου; Ή θα υποστελεχωθούν, μέχρι και να καταργηθούν, ή θα μπουν δίδακτρα με επιταχυντή το παράρτημα του πανεπιστημίου.

Στο άρθρο 2 επιτρέπεται η στέγαση των ιδιωτικών νομικών προσώπων πανεπιστημιακής εκπαίδευσης σε κτιριακές υποδομές και εγκαταστάσεις σε περιοχές στις οποίες ήδη λειτουργούν ή δύναται να λειτουργήσουν πάσης φύσεως εκπαιδευτικές δομές. Δηλαδή διευκολύνει υφιστάμενες εγκαταστάσεις ιδιωτικών σχολείων και σχολών -βλέπε Deree ή μεγάλα ιδιωτικά- να στεγάσουν αυτά τα νέα νομικά πρόσωπα πανεπιστημιακής εκπαίδευσης μέχρι να φτιάξουν τα δικά τους campus. Δηλαδή λύνει το ζήτημα των χώρων και εξηγεί μάλιστα και τις εξαγορές από fund των ιδιωτικών σχολείων.

Και το άρθρο 3 δίνει τη δυνατότητα συστέγαση σε εγκαταστάσεις διαφορετικών δομών εκπαίδευσης, τυπικής ή άτυπης, αρκεί να μην λειτουργούν ταυτόχρονα. Για παράδειγμα το πρωί είναι το σχολείο και η κατάρτιση ή η εκπαίδευση των ενηλίκων το βράδυ, ακόμα κι αν δεν ανήκουν στο ίδιο φυσικό ή νομικό πρόσωπο. Για παράδειγμα το Λύκειο Κωστέα-Γείτονα και η κατάρτιση από κάποιον άλλον ιδιοκτήτη.

Αφορά κυρίως –επαναλαμβάνω- τα νομικά πρόσωπα πανεπιστημιακής εκπαίδευσης. Τους λύνει το κτιριακό και τους αφήνει να δραστηριοποιούνται σε όλα τα επίπεδα και τους τύπους εκπαίδευσης. Έτσι ανοίγουν οι δουλειές. Άρα, μιλάμε για ανώτατη εκπαίδευση, για παιδεία, αποκλειστικά εμπόρευμα. Η γνώση, η έρευνα, η παραγωγή νέας γνώσης και έρευνας όλα στο επιχειρηματικό κεφάλαιο.

Και είναι και το άρθρο 4, το οποίο θα το ψηφίζαμε, κύριε Πρόεδρε, και να κλείσω μ’ αυτό, το οποίο δίνει παράταση προθεσμίας στην υποβολή αίτησης ρύθμισης οφειλών σε δήμους και περιφέρειες κατά τη λήξη της έως 14 Μαρτίου 2025. Θα το ψηφίζαμε, αν ήταν ξεχωριστή τροπολογία.

Ωστόσο, όμως, να καυτηριάσω το εξής. Παραμένουμε αντίθετοι στην εφαρμογή των αναγκαστικών μέτρων είσπραξης σε βάρος των μικροοφειλετών και των λαϊκών στρωμάτων και απαιτούμε τη διαγραφή οφειλών σε όσους αποδεδειγμένα δεν έχουν και δεν μπορούν να αποπληρώσουν. Καλούμε παράλληλα την Κυβέρνηση, ως απαίτηση πολλών οφειλετών, για παλαιές οφειλές από ανείσπρακτα βεβαιωθέντα πρόστιμα για τη διατήρηση αυθαίρετων κτηρίων, να τεθεί εκ νέου σε ισχύ η σχετική διάταξη του ν.4178/2013 -αναφέρομαι στα άρθρα 13 και 23- για όσο χρονικό διάστημα χρειαστεί, προκειμένου να τακτοποιήσουν τις οφειλές τους, δηλαδή τα πρόστιμα. Υπάρχει και σχετικό έγγραφο-αναφορά του Συλλόγου Οικιστών εκτός σχεδίου πόλης του Νομού Ηρακλείου.

Το καταθέτω στα Πρακτικά.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τέλος, το Κομμουνιστικό Κόμμα Ελλάδας καταψηφίζει το νομοσχέδιο. Υπάρχουν βέβαια άρθρα στα οποία θα πούμε «παρών». Θα πούμε «ναι» σε κάποια. Στα περισσότερα λέμε «όχι».

Και λέω στη δευτερολογία μου, κύριε Υπουργέ, ότι περιμέναμε προτάσεις, αλλά γενικώς αποφύγατε να απαντήσετε και να τοποθετηθείτε, και περιμέναμε να πάρετε πίσω τις διατάξεις του άρθρου 3, παράγραφοι 4 και 7, και του άρθρου 10. Αποφύγατε να αποσύρετε το άρθρο 30, το δωράκι που κάνετε στις ΠΑΕ και στις ΚΑΕ με τις αθλητικές καταστάσεις. Τους τα χαρίζετε. Και τι τους λέτε; Πάρτε τα και, εφόσον είναι στη χρήση τη δικής σας, μην πληρώνετε και ενοίκιο. Δηλαδή είναι σαν ένας ιδιοκτήτης σπιτιού να λέει στον ενοικιαστή: «Μην πληρώνεις ενοίκιο, αλλά μπες μέσα και συντήρησέ το», δηλαδή εξωφρενικά πράγματα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Συντυχάκη.

Θέλει κάποιος άλλος από τους συναδέλφους να δευτερολογήσει; Βλέπω ότι δεν θέλει κανείς να δευτερολογήσει.

Οπότε, κύριε Υπουργέ, έχετε τον λόγο για να απαντήσετε και να κλείσουμε τη διαδικασία.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, σεβόμενος και την κόπωση των εισηγητών και των παρευρισκομένων Βουλευτών, θα είμαι σύντομος.

Νομίζω ότι έγινε μια εξαντλητική διαδικασία διαλόγου από τις επιτροπές μέχρι τώρα. Ακούστηκαν πολλές απόψεις. Οφείλω ένα ευχαριστώ προς όλες τις πλευρές, και το εννοώ. Ανεξάρτητα την ψήφο του καθενός, της καθεμιάς, η συμβολή και μόνο στον διάλογο ήταν θετική. Θέλω να ευχαριστήσω τον εισηγητή της Νέας Δημοκρατίας, τους συνεργάτες μου, εισηγητές των κομμάτων για τη συμμετοχή τους.

Κλείνω ως εξής. Σε λίγο, ψηφίζοντας αυτό το νομοσχέδιο, θα σας πω τι θετικές επιδράσεις που θα υπάρξουν αμέσως.

Η θετική ψήφος για το νομοσχέδιο, κυρία Κωνσταντοπούλου, που δίνετε, και ο ΣΥΡΙΖΑ, όπως και τα άλλα κόμματα, που δεν ξέρω πώς θα εκφραστούν, και φυσικά η Νέα Δημοκρατία, αμέσως θα έχει τις εξής θετικές επιπτώσεις.

Πρώτον, πάνω από χίλιοι προπονητές, οι οποίοι βρίσκονται εκτός αγοράς εργασίας και που είχαν απενταχθεί λόγω παλαιότερου νόμου, θα μπουν στην αγορά εργασίας με νόμιμο τρόπο. Επανέρχονται με νόμιμο τρόπο.

Δεύτερον, εισάγεται ο απινιδωτής σε όλες τις αθλητικές εγκαταστάσεις, για να προστατεύσουμε τα παιδιά μας, τους αθλητές.

Τρίτον, υπάρχει εξοικονόμηση στην τσέπη των νοικοκυριών όσων έχουν παιδιά που είναι αθλητές. Η ψηφιακή κάρτα υγείας μειώνει το κόστος. Αφαιρώ την ψηφιοποίηση. Μιλάω για το κόστος.

Τέταρτον, δεκάδες νέοι προπονητές θα δημιουργηθούν μέσα από την UEFA, από το πρόγραμμα της UEFA C, η συνεργασία ΕΠΟ και πολιτείας.

Πέμπτον, αντιντόπινγκ. Οι νέες διατάξεις που εισάγουμε που είναι οι πιο σύγχρονες στον κόσμο -είμαστε από τις πρώτες χώρες- θα βοηθήσουν στην καλλιέργεια και στην κουλτούρα του αντιντόπινγκ στην Ελλάδα, κάτι που είναι υπέρ των αθλητών μας.

Έκτον, οι αθλητικές εγκαταστάσεις στην Παιανία από προπονητήρια μέσα σε ένα πολύ σύντομο χρονικό διάστημα θα γίνουν αθλητικοί χώροι κανονικοί, γιατί θα πάρουν άδεια αθλητικής εγκατάστασης.

Έβδομον, η νησιωτικότητα. Η νησιωτικότητα σε περιοχές που λόγω της γεωγραφικής ιδιαιτερότητας των τριών χιλιάδων εκατό κατοίκων είναι αδύνατο να υπάρχει προπονητής. Δίνουμε την ευκαιρία σε αυτά τα νησιά τα μικρά, που ήταν αδύνατο να οργανώσουν αθλητισμό, να έχουν για πρώτη φορά οργανωμένο αθλητισμό, μέσα από τον καθηγητή που είναι στο σχολείο τους ο γυμναστής.

Όγδοον, να αναφέρω το θέμα που αφορά τους προπονητές των ατόμων με αναπηρία που παίρνουν πλέον ισάξιο πτυχίο προπονητή με τους προπονητές των ατόμων που είναι ολυμπιακοί αθλητές, Ολυμπιακών Αγώνων. Εξισώνονται τα πτυχία.

Ένατον, είναι αυτό που έχει να κάνει με το νοικοκύρεμα και τη χρηστή διοίκηση. Δεν το ανέφερα στην ομιλία μου, το απέφυγα γιατί είναι νόμος του Ιουνίου. Απλά κάνουμε τώρα μια διευθέτηση για να διευκολύνουμε το ταμείο του Υπουργείου Αθλητισμού, δηλαδή την υπηρεσία των οικονομικών. Με αυτή τη διάταξη, κυρίες και κύριοι συνάδελφοι, για πρώτη φορά στην ιστορία έρχεται Υπουργός κοιτάζει κατάματα ΠΑΕ, ΚΑΕ, όλους, και λέει: όσοι αξιοποιείτε αθλητικές εγκαταστάσεις και έχετε συμβατική υποχρέωση να πληρώσετε ενοίκιο, θα το πληρώνετε. Εάν δεν το πληρώνετε, θα το παίρνουμε από την επιδότηση του Στοιχήματος. Τι συνέβαινε μέχρι τώρα; Μέχρι τώρα αρκετοί δεν πλήρωναν και δεν υπήρχε διαδικασία να εισπραχθούν τα λεφτά και τα φέσια μεγαλώνανε και οι αθλητικές εγκαταστάσεις, που ζούσαν από αυτά τα χρήματα, τα χάνανε.

Ήταν πολιτικό θάρρος και τόλμη ο νόμος του Ιουνίου που έφερα και τώρα είναι η προέκτασή του να αντιμετωπίσω και να κοιτάξω κατάματα όλους, ΠΑΕ, ΚΑΕ, Ομοσπονδίες. Όλοι πρέπει να είναι ίσοι απέναντι στον νόμο. Και αυτό λέγεται χρηστή διοίκηση, και το πετυχαίνουμε. Αλλάζει η κουλτούρα όσον αφορά τη συμπεριφορά, που είπατε, κυρία Κωνσταντοπούλου, για την κουλτούρα στις ομοσπονδίες που πρέπει να έχουν, και τα χρήματα να είναι παραγωγικά.

Πάμε στο θέμα το οποίο αφορά τον Οργανισμό Αντισεισμικής Προστασίας. Τι σημαίνει η ψήφισή του; Μέχρι τέλος Φεβρουαρίου -όχι μακριά, λίγες ημέρες ακόμα- όλες οι αθλητικές εγκαταστάσεις της χώρας θα υπαχθούν μέσα στον αντισεισμικό οργανισμό, που σημαίνει ότι όλοι πλέον θα περάσουν από την αξιολόγηση της ανθεκτικότητας των κτηρίων των αθλητικών εγκαταστάσεων. Είναι πολύ σημαντική διάταξη.

Και αφήνω τελευταίο το ζήτημα το οποίο εξαντλήσαμε πάρα πολύ και ειπώθηκαν πάρα πολλά. Όμως, πριν πω για αυτό ξέχασα να αναφερθώ στο safeguarding. Το safeguarding είναι καινοτομία. Εισάγεται. Έχει την επιμέλεια ο κ. Μαυρωτάς. Δεν μπορεί να μιλήσει στην Ολομέλεια. Το έχει επιμεληθεί. Είναι από τις προτεραιότητες που θέσαμε ως χώρα. Μπαίνει και αντιμετωπίζει το θέμα της ακεραιότητας, αυτό που είπαμε για αθλητές και αθλήτριες που θα βρουν το καταφύγιο, αν συμβεί κάτι.

Και, κυρία Κωνσταντοπούλου, ναι, θα δούμε και τους αθλητές. Θα κοιτάξουμε και τους αθλητές σε δεύτερο χρόνο, να εμπλέκονται και οι αθλητές με το συγκεκριμένο ζήτημα.

Και άφησα τελευταία το ζήτημα της αθλητικής βίας. Μετά την ψήφιση του νομοσχεδίου έχουμε την ικανότητα πλέον, με τη δική μας ψήφο εδώ όλοι που ψηφίσαμε τις κάμερες και το gov.gr για την είσοδο στα γήπεδα, να εντοπίζουμε αυτόν ο οποίος έκανε κακό στην ομάδα του ή διέπραξε μια πολύ κακή και αξιόποινη πράξη μέσα στο γήπεδο. Αυτό το πρόσωπο θα έχει αυστηρότατες κυρώσεις και θα αποβληθεί μέχρι πέντε χρόνια από το γήπεδο. Αυτές είναι.

Νομίζω ότι σας είπα τα κυριότερα. Μπορεί να άφησα και κάποια. Σίγουρα έχω αφήσει. Αλλά νομίζω ότι όλα αυτά που ανέφερα είναι πράγματα τα οποία είναι σε θετική κατεύθυνση και τα δέχεστε και εσείς. Δεν νομίζω ότι με αυτά που είπα ούτε ένας, ούτε μία να διαφωνεί. Ευχαριστώ για τη συνεργασία. Ευχαριστώ για τη θετική αντιμετώπιση του νομοσχεδίου.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ.

Πριν πάω στο κλείσιμο του σχεδίου νόμου, να σας ενημερώσω, ότι, όχι στη σημερινή, αλλά στην προηγούμενη, νομίζω, Διάσκεψη των Προέδρων, ο Πρόεδρος της Βουλής, ο κ. Κακλαμάνης, ανακοίνωσε ότι η διάρκεια συζήτησης των νομοσχεδίων, εάν δεν έχουν ολοκληρωθεί νωρίτερα, θα διαρκεί μέχρι τις 0.00΄ το βράδυ, εκτός κάποιων εξαιρέσεων -απόψε είμαστε στην εξαίρεση-, και η συζήτηση θα συνεχίζεται την επόμενη μέρα.

Επειδή, όμως, την επόμενη μέρα, όπως όλοι γνωρίζουμε, υπάρχει η διαδικασία της εκλογής Προέδρου της Δημοκρατίας, γι’ αυτό πήγαμε σήμερα αργά. Στην πλειονότητα, εκτός εξαιρέσεων, θα κλείνει η συζήτηση στις 00.00΄ και ό,τι έχει απομείνει θα συνεχίζεται την επόμενη μέρα.

Απλά σας το λέω ότι είναι απόφαση την οποία ανακοίνωσε στη Διάσκεψη των Προέδρων ο Πρόεδρος της Βουλής κ. Κακλαμάνης.

Κηρύσσεται περαιωμένη η συζήτηση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Ρυθμίσεις για την ενίσχυση του ερασιτεχνικού και του επαγγελματικού αθλητισμού».

Προχωρούμε στην ψήφιση επί της αρχής, των άρθρων, της τροπολογίας και του συνόλου του σχεδίου νόμου και η ψήφισή τους θα γίνει χωριστά.

Σας επισημαίνω ότι η ψηφοφορία περιλαμβάνει την αρχή του νομοσχεδίου, τριάντα τέσσερα άρθρα, μία τροπολογία, το ακροτελεύτιο άρθρο και το σύνολο.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Αθανάσιος Μπούρας):** Παρακαλούνται οι εισηγητές και οι ειδικοί αγορητές να καταθέσουν στο Προεδρείο τα έγγραφα με τις ψήφους τους, προκειμένου να συμπεριληφθούν στα επίσημα Πρακτικά της Βουλής.

(Τα προαναφερθέντα έγγραφα με τις ψήφους καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(Να μπουν οι σελ. 701-709)

(ΑΛΛΑΓΗ ΣΕΛΙΔΑΣ)

(ΚΑΤΑΜΕΤΡΗΣΗ)

(ΜΕΤΑ ΤΗΝ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Αθανάσιος Μπούρας):** Συνεπώς, μετά την ολοκλήρωση της ψηφοφορίας, το σχέδιο νόμου του Υπουργείου Παιδείας, Θρησκευμάτων και Αθλητισμού: «Ρυθμίσεις για την ενίσχυση του ερασιτεχνικού και του επαγγελματικού αθλητισμού και άλλες διατάξεις», έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελ.710α)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Αθανάσιος Μπούρας):** Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, έχουν διανεμηθεί ηλεκτρονικά στη διαδικτυακή ιστοσελίδα της Βουλής των Ελλήνων, όπως και στα Τμήματα Έκδοσης Πρακτικών και Εντύπων, απ’ όπου μπορείτε να τα αναζητήσετε, τα Πρακτικά των συνεδριάσεων της Ολομέλειας της Βουλής της Παρασκευής 18 Οκτωβρίου 2024, της Δευτέρας 21 Οκτωβρίου 2024, της Τρίτης 22 Οκτωβρίου 2024, της Τετάρτης 23 Οκτωβρίου 2024, της Παρασκευής 25 Οκτωβρίου 2024, της Τετάρτης 30 Οκτωβρίου 2024, της Πέμπτης 31 Οκτωβρίου 2024, της Παρασκευής 1ης Νοεμβρίου 2024, της Δευτέρας 4 Νοεμβρίου 2024, της Τετάρτης 6 Νοεμβρίου 2024 και της Πέμπτης 7 Νοεμβρίου 2024 και ερωτάται το Σώμα εάν τα επικυρώνει.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Συνεπώς, τα Πρακτικά της Παρασκευής 18 Οκτωβρίου 2024, της Δευτέρας 21 Οκτωβρίου 2024, της Τρίτης 22 Οκτωβρίου 2024, της Τετάρτης 23 Οκτωβρίου 2024, της Παρασκευής 25 Οκτωβρίου 2024, της Τετάρτης 30 Οκτωβρίου 2024, της Πέμπτης 31 Οκτωβρίου 2024, της Παρασκευής 1ης Νοεμβρίου 2024, της Δευτέρας 4 Νοεμβρίου 2024, της Τετάρτης 6 Νοεμβρίου 2024 και της Πέμπτης 7 Νοεμβρίου 2024 επικυρώθηκαν.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 1.33΄ λύεται η συνεδρίαση για σήμερα, ημέρα Πέμπτη 6 Φεβρουαρίου και ώρα 10.00΄ με αντικείμενο εργασιών του Σώματος νομοθετική εργασία: Διεξαγωγή τρίτης ονομαστικής ψηφοφορίας για την εκλογή Προέδρου της Δημοκρατίας, σύμφωνα με τις διατάξεις του Συντάγματος και του Κανονισμού της Βουλής, σύμφωνα με την ειδική ημερήσια διάταξη που έχει διανεμηθεί.

Καλό ξημέρωμα, πάντα με υγεία. Να είστε όλες και όλοι καλά.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**